ΚΕΝΤΡΙΚΗ ΕΝΩΣΗ ΔΗΜΩΝ ΚΑΙ ΚΟΙΝΟΤΗΤΩΝ ΕΛΛΑΔΑΣ

ΠΕΜΠΤΗ 3 ΣΕΠΤΕΜΒΡΙΟΥ 2009

ΠΡΟΕΔΡΕΙΟ (Π. ΚΟΥΚΟΥΛΟΠΟΥΛΟΣ): Συνάδελφοι, εκλεκτοί μας προσκεκλημένοι, η καθυστέρησή μας οφείλεται στο ότι περιμένουμε τον Πρόεδρο της ΔΕΗ, τον κύριο Αθανασόπουλο, ο οποίος είναι καθ’ οδό και έρχεται. Είναι πολύ σημαντική η παρουσία του. Ο τόπος μας είναι η ενεργειακή καρδιά της χώρας. Ζητώ συγγνώμη.


Μερικά ενημερωτικά που αφορούν το πρόγραμμα. Τα υπόλοιπα θα τα πούμε όλοι στα καλωσορίσματα και τους χαιρετισμούς.


Να πούμε κάποιες αλλαγές που έχουν, όπως θα σας πω με καθαρό τρόπο, σχεδόν υποχρεωτικό χαρακτήρα. 


Θέλω να ζητήσω εκ μέρους του Προέδρου της ΚΕΔΚΕ και Δημάρχου Αθηναίων κυρίου Νικήτα Κακλαμάνη, όχι απλά συγγνώμη, αλλά για τη βαθιά του λύπη που δεν μπορεί να είναι στην έναρξη μαζί μας. Ο λόγος σχετίζεται με κατεπείγον και πολύ σημαντικό πρόβλημα, που προέκυψε χθες το βράδυ στον Δήμο της Αθήνας και τον κράτησε. Ήταν με την σημερινή πτήση το πρωί να είναι εδώ μαζί μας και δυστυχώς δεν είναι.


Θα διαβαστεί από τη συμπολίτισσά μας την κυρία Νανοπούλου και Πρόεδρο του Εποπτικού Συμβουλίου της ΚΕΔΚΕ ο χαιρετισμός του στη συνέχεια.


Δεύτερον, εμείς έχουμε αυτή τη δική μας ιεραρχία, οι Υπουργοί έπονται, εξάλλου οι εκλογές προκηρύχθηκαν και οι ιδιότητες έχουν λίγο διαφορετική πια υπόσταση. Δυστυχώς, δεν θα είναι μαζί μας ο κύριος Χατζηδάκης, Υπουργός Ανάπτυξης και αρμόδιος για θέματα ενέργειας, όπως και ο κύριος Μιχάλης Χρυσοχοϊδης, πολιτικός εκπρόσωπος του ΠΑ.ΣΟ.Κ. για ανάλογα θέματα. Μιλώ για τις δύο ενημερώσεις που είχαμε. Δεν είχαμε κάποια ενημέρωση κεντρικά, από ένα από τα άλλα τρία κοινοβουλευτικά κόμματα, που έχουμε καλέσει, τα οποία έχουν εδώ εκπροσώπους, θα χαιρετήσουν όλα φυσικά.


Ο λόγος της απουσίας αμφοτέρων από την έναρξη σχετίζεται, όπως αντιλαμβάνεστε, με το γεγονός προκήρυξης των εκλογών χθες το βράδυ και νομίζω ότι έχουν την κατανόησή μας.


Επίσης, ο ίδιος λόγος, η προκήρυξη εκλογών, ανάγκασε τον μέχρι χθες Γενικό Γραμματέα, κύριο Κωνσταντίνο Μουσουρούλη και ιδιαίτερα γνώστη, άρα εισηγητή των θεμάτων ενέργειας στη χώρα μας, να απουσιάζει, επειδή υπέβαλε ήδη την παραίτησή του, με ενημέρωσε χθες το βράδυ αργά, γιατί πρόκειται να πολιτευτεί στον Νομό  Χίου. Την εισήγησή του όμως θα διαβάσει ο Διευθυντής Ενεργειακής Αποδοτικότητας από το Κέντρο Ανανεώσιμων Πηγών Ενέργειας, δηλαδή, του ΚΑΠΕ, ο κύριος Γιώργος Αγερίδης, που κατά σύμπτωση είναι και συμπατριώτης μας, εδώ από την Πτολεμαΐδα και τον ευχαριστούμε.


Ομοίως βέβαια και μια εναλλακτική που προσπαθήσαμε να κάνουμε με το Υπουργείο Μακεδονίας-Θράκης για τον λόγο των εκλογών, δεν υπήρχε τρόπος και έχουμε εκπρόσωπο του κυρίου Υπουργού του κυρίου Καλαφάτη τον κύριο Παρθενόπουλο και εκπρόσωπο από την Περιφέρειας.


Επίσης, θέλω να πω ότι, μετά τον Πρόεδρο της ΔΕΗ, που σε λεπτά κυριολεκτικά θα είναι εδώ μαζί μας στην αίθουσα, δεν αποτελεί διάκριση, είναι εδώ όλοι οι εισηγητές και θα εξηγήσω γιατί το λέω. Δηλαδή, είναι ο Συνήγορος του Πολίτη, καθηγητής κύριος Καμίνης και τον ευχαριστούμε θερμά που είναι σήμερα εδώ μαζί μας.


Είναι φυσικά ο κύριος Κοτρωνιάς, Δήμαρχος Λαμιέων, Πρόεδρος της Επιτροπής Περιβάλλοντος. Ο κύριος Αθανασόπουλος είπα. Είναι ο Πρόεδρος της ΓΕΝΟΠ - ΔΕΗ, του Συνδικάτου της ενέργειας, ο συνάδελφος ο κύριος Νίκος Φωτόπουλος. Εγώ από την ΔΕΗ προέρχομαι, άρα, δεν μπορώ να τον αποκαλέσω αλλιώς. Είναι ο αναπληρωτής Καθηγητής του Μετσόβιου, ο κύριος Δημήτρης Μέλισσας. Είναι εδώ ο κύριος Νίκος Βασιλάκος, Πρόεδρος της Ευρωπαϊκής Ομοσπονδίας Παραγωγών Ενέργειας από Α.Π.Ε. Είναι εδώ ο Ερευνητής του Εθνικού Αστεροσκοπείου Αθηνών ο κύριος Γιάννης Σαραφίδης. Είναι ο Καθηγητής Δημήτρης Λάλας, που είχε και τον συντονισμό των επιστημονικών ομάδων και μέλος του Επιστημονικού Συμβουλίου του ΙΤΑ, επί χρόνια Διευθυντής του Εθνικού Αστεροσκοπείου Αθηνών και 25 χρόνια μέλος της Επιτροπής Περιβάλλοντος του ΟΗΕ και για όσους δεν γνωρίζουν, κατά το σκέλος της μητέρας του είναι καταγωγής Κοζανίτικης.


Δεν λέω τώρα για εμάς εδώ. Φυσικά, εγώ, η κυρία Νανοπούλου και ο κύριος Τσιουμάρης, ο κύριος Ζαμανίδης, ο κύριος Ενωτιάδης, Δήμαρχος Κηρέως Εύβοιας, που είμαστε εισηγητές, ο Δήμαρχος Μεγαλόπολης, ο κύριος Παναγιώτης Μπούρας, ο Δήμαρχος Κορθίου, ο κύριος Γιάννης Γλυνός, ο κύριος Νίκος Κουρέτας, αρχιτέκτονας-μηχανικός-συνεργάτης του Δήμου Αθηναίων. Τον κύριο Αγερίδη τον είπα, έχουμε αναστροφή των εισηγήσεων και ο κύριος Πλουμιστός και ο κύριος Λυπιρίδης, εκπρόσωποι του Υπουργείου Οικονομίας & Οικονομικών, που θα μιλήσουν για χρηματοδοτικά εργαλεία.


Δεν τα είπα αυτά, κυρίες και κύριοι, αγαπητοί συνάδελφοι, εκλεκτοί προσκεκλημένοι και αγαπητοί συμπολίτες και εργαζόμενοι της ΔΕΗ, γιατί αυτοί συναποτελούν και συνθέτουν το Σώμα, για να κερδίσουμε χρόνο, δεν είπα καθόλου εκπροσώπους της Νομαρχίας, Περιφέρειας και λοιπά, διότι θα τους καλέσουμε έναν-έναν. Μου θυμίζει εδώ η φίλη μου η Άννα, μπορεί να καυγαδίσουμε στα δημοτικά, αλλά για το καλό του τόπου, να πω, αφού ακολούθησα αυτή τη σειρά, δίκιο έχει, ότι είναι φυσικά εδώ ο Νομάρχης Κοζάνης, που ζητάμε και συγγνώμη, γιατί στο πρόγραμμα που είχε τυπωθεί, από αυτό που λέμε, δεν είναι του Τυπογραφείου, έγινε ένα σοβαρό λάθος και δεν ήταν και φυσικά θα χαιρετήσει και θα καλωσορίσει ως Νομάρχης του Νομού Κοζάνης, δεν ήταν δυνατόν να μην χαιρέτιζε και ο Γενικός Γραμματέας της Περιφέρειας, ο κύριος Λεούδης, λυπάται και αυτός, με ενημέρωσε πριν λίγο ότι δεν μπορεί να είναι και έχουμε τον Γενικό Διευθυντή της Περιφέρειας, κύριος Χρήστος Κουτσοτόλη, τον ευχαριστούμε. Επίσης, έχουμε εκπροσώπους των τεσσάρων κομμάτων. Ζητώ δια ανατάσεως χειρός αν έχουμε εκπρόσωπο του ΛΑ.Ο.Σ. Ο εκπρόσωπος του ΛΑ.Ο.Σ., που είναι κοινοβουλευτικό κόμμα, θα χαιρετήσει αύριο, όπως και από τους ΟΙΚΟΛΟΓΟΥΣ, που φυσικά είναι κοινοβουλευτικό κόμμα κατά την τάξη της χώρας, από την ώρα που έχουμε μία έδρα στο Ευρωκοινοβούλιο. Για την ώρα δεν έχουμε εκπροσωπήσεις. Έχουμε εκπροσώπους των κομμάτων. Είναι δύο Βουλευτές, από τη ΝΕΑ ΔΗΜΟΚΡΑΤΙΑ ο κύριος Κωνσταντίδης, Βουλευτής της Φλώρινας, από το ΠΑ.ΣΟ.Κ. ο κύριος Αλέκος Αθανασιάδης, Βουλευτής Κοζάνης, ο κύριος Αντώνης Τσάγος, είναι μέλος του Γραφείου Επιτροπής Περιοχής Δυτικής Μακεδονίας από το ΚΚΕ και ο κύριος Θεοδόσιος ο Οκαδόγλου, μέλος της Κεντρικής Πολιτικής Επιτροπής του Συνασπισμού, θα χαιρετήσει εκ μέρους του ΣΥΝΑΣΠΙΣΜΟΥ.


 Τα είπα αυτά, φίλες και φίλοι, για έναν και μόνο λόγο. Θα παρακαλέσω, για τη συντομία, να αποφύγουμε τις προσφωνήσεις. Ήδη, μνημόνευσα όλους που είναι. Αντιλαμβάνομαι τον καθένα, που για λόγους, είτε αστικής ευγένειας που λέμε, είτε σεβασμού σε κάποια και τα λοιπά, να ήθελε να απευθύνεται, γλιτώνουμε πάρα πολύ χρόνο, αν στους χαιρετισμούς και στη συνέχεια στις εισηγήσεις δεν κάνουμε καθόλου προσφωνήσεις. Προσυμφωνήθηκαν άπαντες. Ζητώ συγγνώμη, γιατί δεν τις έκανα τις προσφωνήσεις φυσικά με πρωτόκολλο.


Ευχαριστώ βέβαια όλους και όσες μνημόνευσα για την παρουσία τους. 


Δεύτερον, για να ησυχάσουμε, ακούγονται φωνές από το Συνδικάτο, κατά συνέπεια, ο κύριος Αθανασόπουλος είναι ήδη εδώ. Ο Πρόεδρος του Συνδικάτου μπορεί να είναι εδώ, αλλά τα άλλα παλικάρια είναι κάτω και διαδηλώνουν για θέματα, τα οποία θα ακούσετε, για τον Πρόεδρο στη συνέχεια της ΓΕΝΟΠ, αλλά και για εκπροσώπους εδώ της περιοχής, θα θέσουμε θέματα, γιατί δεν είναι μόνο το περιβάλλον το πρόβλημά μας εδώ, είναι και άλλα προβλήματα.


Έτσι λοιπόν αποφασίσαμε στο Προεδρείο – και νομίζω ότι έχουμε τη συμφωνία όλων – ακριβώς, μιας και θα ακολουθήσει δείπνο το βράδυ, για το οποίο θα κάνουμε σχετικές ανακοινώσεις νωρίς το απόγευμα για το χώρο και για το ακριβές μέρος, για να δειπνήσουμε όλοι μαζί, κατά συνέπεια κρατάμε όρεξη για ένα καλό δείπνο, έχουμε ένα ελαφρύ γεύμα εδώ έξω. Μετά λοιπόν την ολοκλήρωση του πρώτου μέρους, που είναι η έναρξη των εργασιών, θα κάνουμε για δύο λεπτά διακοπή, για να αποχωρήσουν όσοι σχετίζονται με την έναρξη του Συνεδρίου και συνεχίζουμε, χωρίς καμία διακοπή, με τις εισηγήσεις. Έτσι δεν χάνουμε καθόλου χρόνο. Δηλαδή, την ώρα που έχουμε 14.00΄-15.00΄ δεν υπάρχει διάλειμμα εδώ πέρα που λέει 14.00΄-15.00΄ για ελαφρύ γεύμα, θα βγαίνουμε ένας-ένας, θα παίρνουμε αυτά που έχουμε έξω και κάποιο αναψυκτικό και οτιδήποτε άλλο.


Κάπου εδώ νομίζω ότι έχω ολοκληρώσει. Είστε όλοι ενήμεροι. Ξαναλέω ότι ξεκινάμε με τα καλωσορίσματα και τους χαιρετισμούς. Θα ολοκληρωθούν με τα πολιτικά κόμματα, όπως προβλέπεται στο πρόγραμμα που έχετε στα χέριά σας και έχουμε ένα λεπτό κυριολεκτικά διάλειμμα, για να αποχωρήσουν όσοι εκ των προσκεκλημένων παρευρίσκονται και χαιρετίζουν στην έναρξη του Συνεδρίου.


Ζητώ συγγνώμη βέβαια και δεν δικαιολογεί η εμπειρία μου τέτοια παράλειψη, είναι εδώ πέρα εννοείται όλοι οι Δήμαρχοι του Νομού Κοζάνης, περιττό να σας το πω και όλα τα μέλη της Διοικούσας Επιτροπής της ΤΕΔΚ, είναι ο Πρόεδρος του Τεχνικού Επιμελητηρίου, ο κύριος Γιάννης Βάργας. Είναι ο Πρόεδρος του Οικονομικού Επιμελητηρίου, ο κύριος Μανώλης Καρακάσης. Για τους Δημάρχους, νομίζω ότι έχω κατανόηση, δεν χρειάζεται να πω τα ονόματα, είμαστε όλοι εδώ οι Δήμαρχοι και πολλοί άλλοι φυσικά αιρετοί από τον Νομό, το είπα. Επίσης, είναι εδώ μαζί μας ο Διευθύνων Σύμβουλος της Αναπτυξιακής της Κοζάνης, είναι η μεγαλύτερη Αναπτυξιακή Εταιρεία της Τοπικής Αυτοδιοίκησης και η πρώτη που ιδρύθηκε με τον Ν.1416 του αείμνηστου Γιώργου Γεννηματά. Ο εκπρόσωπος του Γεωτεχνικού Επιμελητηρίου, ο κύριος Τσαχανίδης Χρήστος. Ο κύριος Λαμπρόπουλος, Πρόεδρος του Ιατρικού Συλλόγου. Μου λέει ο κύριος Ζαμανίδης, ο Πρόεδρος της ΤΕΔΚ, ότι είναι πάρα πολλοί πολιτευτές. Δεν είναι αρμοδιότητά μου να ανακοινώνω ποιοι είναι υποψήφιοι.


Κατά συνέπεια λοιπόν, μετά από αυτή την απαραίτητη εισαγωγή, ενημέρωση και θέλω να πιστεύω συμφωνία κυρίως στο κρίσιμο σκέλος των προσφωνήσεων, όπως και του διαλείμματος και πως δεν θα γίνει τελικά, παίρνω τον λόγο από τον εαυτό μου, για να ξεκινήσω.


Να πω ότι είναι και ο δημιουργός του μπλοκ ενέργεια, του μοναδικού ενεργειακού μπλοκ που υπάρχει, ο κύριος Δημήτρης Μαυροματίδης, γιατί είναι μια ακόμα απόδειξη πόσα πράγματα για την ενέργεια γίνονται εδώ και θα σας εξηγήσω αμέσως.


Εκλεκτοί μας προσκεκλημένοι, αγαπητοί συνάδελφοι και συναδέλφισσες, αγαπητές συμπολίτισσες και συμπολίτες, φίλοι συνάδελφοι εργαζόμενοι στην Ενέργεια, ως Δήμαρχος της πόλης σας καλωσορίζω στην Κοζάνη και στο Θεματικό Συνέδριο της Κεντρικής Ένωσης Δήμων και Κοινοτήτων Ελλάδας για την Ενέργεια και τον Ρόλο της Τοπικής Αυτοδιοίκησης.


Καλωσορίσατε στην πατρίδα του νεοελληνικού διαφωτισμού, του ιδεολογικού ρεύματος, που 300 χρόνια ένωσε το γένος των Ελλήνων και το οδήγησε στην νικηφόρα Επανάσταση του 1821.

Καλωσορίσατε στην ενεργειακή καρδιά της Ελλάδας, που κρατά όρθια 55 χρόνια τώρα την ενεργειακή αυτάρκεια της χώρας, με βαρύ περιβαλλοντικό τίμημα και όχι μόνο. Είναι πολλαπλά τα τιμήματα και για αυτά θα μιλήσουμε εργαζόμενοι, αυτοδιοικητικοί και άλλοι θεσμικοί αντιπρόσωποι εδώ πέρα από την περιοχή. Θα τα διαπιστώσετε. Δεν είμαι εδώ για να υποκαταστήσω τις εισηγήσεις που θα ακολουθήσουν σήμερα και αύριο.

Τέλος, καλωσορίσατε στην ελληνική γη της Μακεδονίας, σε μια πόλη και έναν Νομό, που διεκδικούν τον δικό τους ρόλο σε μια πατρίδα πιο ισχυρή, σε μια κοινωνία πιο δίκαιη.

Είμαι ιδιαίτερα ικανοποιημένος που πραγματοποιείται σήμερα το Συνέδριο της ΚΕΔΚΕ στην Κοζάνη, γιατί ήταν πρότασή μου στο Διοικητικό της Συμβούλιο και θέλω να ευχαριστήσω θερμά όλα ανεξαίρετα τα μέλη του Διοικητικού Συμβουλίου της Ένωσης, κυρίως όμως, επιτρέψτε μου, τον απόντα Πρόεδρό της και Δήμαρχο Αθηναίων, Νικήτα Κακλαμάνη, για την άμεση αποδοχή αυτής της πρότασης.

Επίσης, θέλω να ευχαριστήσω όλους και όλες, όσοι και όσες – και είναι πολλοί – εργάστηκαν για να πραγματοποιηθεί το Συνέδριο αυτό, για να φτάσουμε στη σημερινή ημέρα, από την Κεντρική Ένωση Δήμων και Κοινοτήτων, με επικεφαλής τον κύριο Παναγιώτη Βασιλείου, τον Γενικό μας Διευθυντή, όλα τα παιδιά της ΚΕΔΚΕ, όλα τα παιδιά του Ινστιτούτου Αυτοδιοίκησης και τους επιστήμονες, που δούλεψαν με τον συντονισμό του κυρίου Λάλα, όλα τα παιδιά στην Τοπική Ένωση Δήμων και Κοινοτήτων Νομού Κοζάνης, που δούλεψαν με τον συντονισμό του Προέδρου, του κυρίου Σάββα Ζαμανίδη και Δημάρχου Αγίας Παρασκευής και βέβαια, στον Δήμο Κοζάνης όλους τους φίλους και συνεργάτες, που με επικεφαλής στον συντονισμό την Αντιδήμαρχο, αρμόδια και για θέματα ενέργειας, μεταξύ των άλλων, την κυρία Αννούλα Τουμπουλίδου, δούλεψαν και αυτοί με τη σειρά τους, για να φτάσουν εδώ στη σημερινή ημέρα.

Ιδιαίτερες ευχαριστίες οφείλω σε όλους τους εισηγητές, που θα μιλήσουν και σήμερα και αύριο και τις μεγαλύτερες στους πλέον μακρινούς, που άφησαν τις δουλειές τους για να είναι σήμερα εδώ μαζί μας.

Τέλος, ευχαριστώ όλους και όλες εσάς, τους αιρετούς, που τίμησαν την πρόσκλησή μας, γιατί δεν χρειάζεται να κομίσω επιχειρήματα, σαν να κομίζω γλαύκες στην Αθήνα ή τέφρα στον Νομό Κοζάνης, γιατί συνάδελφοι, μας ενώνουν τόσα πολλά για τόσα χρόνια και πάνω απ’ όλα βέβαια, το όραμα και ο διαρκής αγώνας για μια αποκεντρωμένη Ελλάδα με την Αυτοδιοίκηση σε ρόλο πρωταγωνιστή.

Καλωσορίζω και τον Πρόεδρο της ΔΕΗ, κύριο Αθανασόπουλο. Καλωσορίσατε κύριε Πρόεδρε. Σας έχουμε δίπλα στον αγαπημένο σας Πρόεδρο του Συνδικάτου της ΔΕΗ.

Κυρίες και κύριοι συνάδελφοι, ζήτησα να γίνει αυτό το Συνέδριο που πραγματοποιείται σήμερα, για το ενεργειακό ζήτημα είναι το υπ’ αριθμό 1 πρόβλημα που πρέπει να αντιμετωπίσει η χώρα τα επόμενα χρόνια και πρέπει να υπάρξουν οι σωστές επιλογές, που δεν θα εξασφαλίσουν μόνο την άκρως απαραίτητη ενεργειακή αυτάρκεια, ούτε μόνο την πολύ σημαντική ανταγωνιστική τιμή της κιλοβατώρας. Πιστεύω βαθιά ότι οι σωστές επιλογές στο ενεργειακό μπορούν κυριολεκτικά να αποτελέσουν το όχημα που θα οδηγήσει την Ελλάδα σε ένα μέλλον πιο σίγουρο, με περισσότερη ευημερία, δικαιοσύνη και ασφάλεια.

Γιατί όμως το Συνέδριο στην Κοζάνη; Πρώτα απ’ όλα, γιατί τόσα χρόνια λόγοι που σχετίζονται με την ξενοδοχειακή μας υποδομή δεν μας επέτρεψαν να φιλοξενήσουμε εδώ κάποιον μεγάλο αυτοδιοικητικό γεγονός, παρότι είναι γνωστό σε όλους ότι είχα τη δυνατότητα να τον προκαλέσω. Το χρωστούσα και στην Αυτοδιοίκηση και στον τόπο μου.

Δεύτερον, γιατί, όπως ήδη είπα – και οι περισσότεροι γνωρίζετε – εδώ είναι η ενεργειακή καρδιά της Ελλάδας. Δεν είναι τυχαίο ότι και η Τοπική Ένωση του Νομού μας, όπως πιστεύω θα πει στη συνέχεια ο Πρόεδρός της, ο κύριος Σάββας Ζαμανίδης, έχει πάρει ανάλογη απόφαση εδώ και πολύ καιρό να διοργανώσουμε το δικό μας Συνέδριο για την Ενέργεια και ότι σχετίζεται με αυτή.

Η ζωή μας, αγαπητοί συνάδελφοι, εδώ στον Νομό Κοζάνης και τη Δυτική Μακεδονία είναι αλληλένδετη με το παρελθόν, το παρόν και ελπίζουμε και το μέλλον της Ενέργειας στην πατρίδα μας.

Όμως κυρίως ζήτησα να γίνει αυτό το Συνέδριο στην Κοζάνη, γιατί η Κοζάνη και η Δυτική Μακεδονία διεκδικούμε και απαιτούμε να παραμείνουμε κέντρο ενεργειακών εξελίξεων και στο νέο τοπίο που διαμορφώνεται. Για να το θέσω χωρίς περιστροφές, ο στρατηγικός μας στόχος είναι στην Κοζάνη και τη Δυτική Μακεδονία του αύριο να χτυπά η καρδιά της πράσινης ανάπτυξης, της πράσινης Ενέργειας και ο τόπος μας συγκεντρώνει όλες τις προϋποθέσεις, αλλά και το ηθικό δικαίωμα για μια τέτοια εξέλιξη.

Αναρωτήθηκαν πολλοί μήπως η προκήρυξη των εκλογών χθες το βράδυ – και δικαιολογημένη η απορία βέβαια, η αβεβαιότητα – ακυρώνει στην ουσία το Συνέδριο. Εγώ πιστεύω ακριβώς το αντίθετο. Όλα δείχνουν –και δεν παρεκτρέπομαι – ότι στις 4 Οκτωβρίου η νέα κυβέρνηση θα αναλάβει να οδηγήσει τη χώρα σε ένα καλύτερο αύριο. Έχει τεράστια σημασία, τόσο για τον τόπο μας, όσο και για την Αυτοδιοίκηση, να έχει στο ενεργειακό ζήτημα καθαρή ματιά και καθαρές θέσεις και το Συνέδριό μας πιστεύω βαθιά ότι θα βοηθήσει καθοριστικά σε αυτή την κατεύθυνση.

Για όσους ακούγεται αυτό υπερβολικό, κλείνω με κάτι που θέλω να τονίσω, γιατί το πιστεύω βαθιά. Συναδέλφισσες και συνάδελφοι, η διεθνής συγκυρία με την αλματώδη ανάπτυξη πρώτιστα της Κίνας, αλλά και της Ινδίας, της Ρωσίας και της Βραζιλίας, σε συνδυασμό με το τεράστιο πρόβλημα που δημιουργεί το φαινόμενο του θερμοκηπίου, θέτουν με δραματικό τρόπο στο επίκεντρο της παγκόσμιας ατζέντας την ανάγκη για πράσινες επιλογές στην ενέργεια, για όλους βέβαια και όχι μόνο για αυτούς που αναπτύσσονται. Δεν θα μείνουν αυτοί υποανάπτυκτοι και εμείς οι καλοχορτασμένοι του ανεπτυγμένου κόσμου θα δαπανούμε το διοξείδιο του άνθρακα ανεξέλεγκτα και κάποιοι άλλοι θα μείνουν χωρίς θερμοσίφωνα. Αυτό πρέπει να το καταλάβουμε. Μοιραζόμαστε όλοι μαζί τον κόσμο και πρέπει να τον κληρονομήσουμε όλοι μαζί στα παιδιά μας.

Το κολοσσιαία ποσά που ανακοίνωσαν πρόσφατα ο Πρόεδρος των Ηνωμένων Πολιτειών, αλλά και ο Πρόεδρος της Κίνας ότι πρόκειται να επενδύσουν τα επόμενα στην πράσινη ενέργεια μιλούν μόνα τους. Θυμίζω για όσους δεν ξέρουν ότι ο Πρόεδρος Ομπάμα ανακοίνωσε πρόγραμμα λίγο παραπάνω από 160 δις δολάρια και ο Πρόεδρος της Κίνας 460 δις δολάρια επενδύσεις σε ήπιες μορφές ενέργειας, στην πράσινη ενέργεια, όπως τη λέμε.

Σε αυτή τη συγκυρία οφείλουμε να συνειδητοποιήσουμε όλοι ότι η χώρα μας, εκτός από την πιο όμορφη και ιστορική γωνιά του κόσμου – και είναι αλήθεια, δεν είναι αυτάρεσκο και εγωιστικό για εμάς τους Έλληνες, είναι και η πιο όμορφη και η πιο ιστορική γωνιά της ανθρωπότητας – αποτελεί εξίσου ένα ζωντανό εργαστήρι για την ανάπτυξη γνώσης και τεχνολογίας γύρω από τις ήπιες μορφές ενέργειας. Πουθενά αλλού στον κόσμο σε τόσο μικρό έδαφος δεν υπάρχουν τόσο απλόχερα ο ήλιος, ο αέρας, η γεωθερμία και η κυματική ενέργεια. 

Το ζήτημα λοιπόν δεν είναι να γίνουμε πελάτες αυτών που πουλούν ανεμογεννήτριες και φωτοβολταϊκά, για να πιάσουμε τους στόχους, που κατά τα άλλα πρέπει να πιάσουμε. Το ζήτημα, συναδέλφισσες και συνάδελφοι, είναι ο τόπος μας να γίνει διεθνές κέντρο που παράγει γνώση, τεχνολογία και φυσικά καινοτόμα συστήματα ανανεώσιμων πηγών ενέργειας. 

Μισό τα εκατό βαθμό απόδοσης παραπάνω να βρούμε με χρηματοδότηση γενναία της έρευνας στα φωτοβολταϊκά και τις ανεμογεννήτριες έχουμε λύσει το πρόβλημα της χώρας για τα επόμενο 50 χρόνια, όπως καταλαβαίνετε. Είμαστε ένα ολοζώντανο εργαστήρι, που μας το χάρισε η φύση ή ο Θεός, αναλόγως των φιλοσοφικών αποδοχών του καθένα μας.

Σε αυτό το τοπίο δεν μπορώ να φανταστώ την Τοπική Αυτοδιοίκηση και τον τόπο μου στη γωνία, γιατί πιστεύω βαθιά στις δυνατότητές τους και της Αυτοδιοίκησης και της Κοζάνης και της Δυτικής Μακεδονίας.

Συνάδελφοι, κλείνω με κάτι που πιστεύω βαθιά, για αυτό και το Συνέδριό μας καθόλου δεν ακυρώνεται ως σημασία, αν καταλήξει σε καθαρές θέσεις σε αυτά τα θέματα.

Η πράσινη ενέργεια, το πιστεύω βαθιά, είναι το μέλλον της Ελλάδας. Η πράσινη ενέργεια είναι το μέλλον της Αυτοδιοίκησης. Η πράσινη ενέργεια είναι το μέλλον της Κοζάνης και της Δυτικής Μακεδονίας.

Σας ευχαριστώ.

Ο Πρόεδρος της ΤΕΔΚ, ο κύριος Σάββας Ζαμανίδης και Δήμαρχος Αγίας Παρασκευής.

Σ. ΖΑΜΑΝΙΔΗΣ: Αξιότιμοι προσκεκλημένοι, αγαπητοί συνάδελφοι στον Α΄ Βαθμό και στον Β΄ Τοπικής Αυτοδιοίκησης, αξιότιμοι εισηγητές, κυρίες και κύριοι, εκ μέρους της Τοπικής Ένωσης Δήμων και Κοινοτήτων, αλλά και των αυτοδιοικητικών του Νομού Κοζάνης, σας καλωσορίζω στην Κοζάνη και σας ευχαριστώ για την παρουσία σας στο σημερινό Συνέδριο, με τίτλο «Ενέργεια και Τοπική Αυτοδιοίκηση: Προβλήματα και Προοπτικές».

Ένα θέμα που παραμένει στην επικαιρότητα και απ’ ότι φαίνεται, θα παραμείνει για πολλά χρόνια, με έναν εντυπωσιακό τρόπο, λόγω της μεγάλης σπουδαιότητάς του. Ένα θέμα που για την περιοχή έχει πολύ μεγάλη σημασία, όχι μόνο γιατί εδώ ακόμα και τώρα παράγεται το μεγαλύτερο ποσοστό της καταναλισκόμενης ενέργειας στη χώρα μας, όχι μόνο γιατί η περιοχή μας έχει πληρώσει βαρύ τίμημα από την παραγωγή της ενέργειας, λόγω των περιβαλλοντικών επιπτώσεων, αλλά και γιατί η ανάπτυξη της περιοχής μας εξακολουθεί να είναι άρρηκτα δεμένη με τον ενεργειακό προσανατολισμό της Περιφέρειάς μας.

Κυρίες και κύριοι, βρισκόμαστε στον Νομό, στον οποίο τη δεκαετία του 1920 αξιοποιήθηκε για πρώτη φορά ο λιγνίτης από τους πρόσφυγες κατοίκους του Τοπικού Διαμερίσματος του Καρυοχωρίου του Δήμου Αγία Παρασκευής, από το οποίο έχω την τιμή να κατάγομαι. Οι άνθρωποι της εποχής εκείνης, μεταλλωρύχοι στην περιοχή του Πόντου, δεν μπορούσαν τότε να φανταστούν ότι το υλικό που αρχικά έκαιγαν στις σόμπες τους και αργότερα το πουλούσαν έμελλε να γίνει το υλικό, στο οποίο στηρίχτηκε η ανάπτυξη της περιοχής, αλλά και κατά καιρούς από την καύση του παραγόταν από το 80% της ενέργειας της χώρας μας, ενώ παράλληλα επιβάρυνε με δραματικό τρόπο το περιβάλλον της περιοχής.

Η ανάπτυξη της περιοχής συνδέθηκε σχεδόν μονοσήμαντα με την εξόρυξη και την καύση του λιγνίτη για την παραγωγή ηλεκτρικής ενέργειας. Όμως τον τελευταίο καιρό τα θέματα και τα προβλήματα που απασχολούν τον Νομό μας σε σχέση με τις δραστηριότητες της ΔΕΗ συνεχώς αυξάνουν και έχουν να κάνουν με την προστασία και αποκατάσταση του περιβάλλοντος, την εκπομπή ρύπων, την τήρηση των εγκεκριμένων περιβαλλοντικών όρων από τη ΔΕΗ, τον ενεργειακό προσανατολισμό της περιοχής με την κατασκευή νέων μονάδων αντιρρυπαντικής τεχνολογίας, την αποκατάσταση και την απόδοση των εδαφών και τη γρήγορη ολοκλήρωση των προσλήψεων που είναι σε εξέλιξη, αλλά και τη δρομολόγηση νέων προσλήψεων.

Για τους λόγους αυτούς η Τοπική Ένωση Δήμων και Κοινοτήτων του Νομού μας με ομόφωνη απόφασή της τον Μάιο του 2007 αποφάσισε να διοργανώσει θεματικό συνέδριο για την παραγωγή ηλεκτρικής ενέργειας στην περιοχή μας και τα προβλήματα που δημιουργούνται από αυτή.

Χαιρόμαστε ιδιαίτερα που σήμερα πραγματοποιείται ανάλογο Συνέδριο από την Κεντρική Ένωση Δήμων και Κοινοτήτων Ελλάδας, με γενικότερο θέμα την ενέργεια σε σχέση με την Τοπική Αυτοδιοίκηση. Ένα θέμα, που απασχολεί ολοένα και περισσότερο τη διεθνή κοινότητα, διότι από τη μια μεριά η αύξηση της ζήτησης της ενέργειας και από την άλλη οι επιπτώσεις στο περιβάλλον, λόγω της παραγωγής της ενέργειας με συμβατικούς τρόπους, δημιουργούν ένα μεγάλο παγκόσμιο πρόβλημα για την αντιμετώπιση, του οποίου χρειάζονται οι συντονισμένες προσπάθειες από όλους μας.

Είναι χαρακτηριστική η πρόταση της Ευρωπαϊκής Επιτροπής για την αντιμετώπιση του μεγάλου παγκόσμιου προβλήματος της κλιματικής αλλαγής και της ζήτησης της ενέργειας, με τον συνοπτικό τίτλο 20 – 20 – 20, το 2020,  η οποία προδιαγράφει στόχους εξοικονόμησης ενέργειας κατά 20%, αύξησης της συμμετοχής των ΑΠΕ κατά 20% και μείωση των αερίων του θερμοκηπίου κατά 20% μέχρι το 2020.

Είναι γνωστό ότι η πρόταση αυτή υιοθετήθηκε από το Συμβούλιο και το Ευρωκοινοβούλιο και έχει λάβει μορφή οδηγιών και αποφάσεων.

Για να επιτευχθούν οι στόχοι αυτοί πρέπει να αλλάξουμε συμπεριφορά στην κατανάλωση της ενέργειας, τόσο σε συλλογικό, όσο και σε ατομικό επίπεδο. Παράλληλα, θα πρέπει να εφαρμοστούν προγράμματα, που να στοχεύουν στη μείωση των εκπομπών των αερίων του θερμοκηπίου, την εξοικονόμηση και την ορθολογική χρήση της ενέργειας, η χρήση της οποίας συμβάλει κατά 80% στην εκπομπή των αερίων του θερμοκηπίου.

Οι Οργανισμοί Τοπικής Αυτοδιοίκησης καλούνται να αναλάβουν τις ευθύνες τους, τόσο για την εξοικονόμηση της ενέργειας, όσο και για την προστασία του περιβάλλοντος.

Η εφαρμογή του προγράμματος «ΕΞΟΙΚΟΝΟΜΩ» του Υπουργείου Ανάπτυξης αναμένεται να βοηθήσει ουσιαστικά τους Οργανισμούς Τοπικής Αυτοδιοίκησης, ώστε να συμβάλουν καθοριστικά στην επίτευξη των στόχων του 20 – 20 – 20 μέχρι το 2020, ενώ παράλληλα θα βελτιώσουν τα οικονομικά των Δήμων και των Κοινοτήτων και θα ενημερώσουν και θα ενεργοποιήσουν τους πολίτες. Έτσι το παρόν Συνέδριο αποκτά ένα ιδιαίτερο ενδιαφέρον για τους ανθρώπους της Τοπικής Αυτοδιοίκησης, οι οποίοι θα κληθούν να πάρουν αποφάσεις και να εφαρμόσουν συγκεκριμένες πρακτικές, προκειμένου να συμβάλουν στην αντιμετώπιση του μεγάλου προβλήματος της εξοικονόμησης της ενέργειας και της προστασίας του περιβάλλοντος.

Οι εισηγήσεις που θα παρουσιαστούν πιστεύουμε ότι καλύπτουν όλο το φάσμα του επιστημονικού προβληματισμού, τα θέματα που αφορούν την Τοπική Αυτοδιοίκηση, το θεσμικό πλαίσιο που ισχύει σήμερα στην Ευρωπαϊκή Ένωση και στη χώρα μας και θα αποτελέσουν ουσιαστικό βήμα στην κατεύθυνση της καλύτερης ενημέρωσης και γνώσης του θέματος.

Όμως θα ήταν παράλειψη, κλείνοντας, να μην εκφράσω τις ευχαριστίες μου σε όλους τους εισηγητές, στην οργανωτική Επιτροπή, στο Προεδρείο και σε όλους όσους εργάστηκαν για τη διοργάνωση του Συνεδρίου.

Τέλος, ευχαριστώ για άλλη μια φορά όλους εσάς, που μας τιμάτε σήμερα με την παρουσία σας. Καλωσορίζω στην περιοχή μας όλους τους συναδέλφους της Τοπικής Αυτοδιοίκησης, τους εισηγητές και τους επισήμους, που ήρθαν από άλλες περιοχές και εύχομαι καλή επιτυχία στις εργασίας του Συνεδρίου.

Ευχαριστώ.

ΠΡΟΕΔΡΕΙΟ: Παρακαλώ τον κύριο Χρήστο Κουτσοτόλη, εκπρόσωπο του Γενικού Γραμματέα της Περιφέρειας και Γενικό της Διευθυντή, να μας μεταφέρει τον χαιρετισμό του Περιφερειάρχη Δυτικής Μακεδονίας, κυρίου Ανδρέα Λεούδη.

Χ. ΚΟΥΤΣΟΤΟΛΗΣ: Κυρίες και κύριοι, χαιρετίζω το Συνέδριο εκ μέρους και του Γενικού Γραμματέα, ο οποίος λόγω υποχρεώσεων δεν στάθηκε δυνατό να παρευρεθεί κοντά μας.


Το Συνέδριο διοργανώνεται σε μία περίοδο, που οι πολιτικές για την ενέργεια βρίσκονται στο επίκεντρο, όχι μόνο το τοπικό, αλλά και των κεντρικών αρχών. 


Η παραγωγή ενέργειας, η προστασία του περιβάλλοντος, οι τοπικές πρωτοβουλίες, η διαχείριση της ενέργειας, η αξιοποίηση των ανανεώσιμων πηγών ενέργειας και η καινοτομία με βάση την ενέργεια αποτελούν για τη χώρα και τη Δυτική Μακεδονία ζητήματα μεγάλης σημασίας, καθόσον η Περιφέρειά μας αποτελεί την ενεργειακή καρδιά της Ελλάδας.


Επενδύουμε στη συμπληρωματική δράση της Πολιτείας-Περιφέρειας ως αποκεντρωμένης κρατικής διοίκησης με την Τοπική Αυτοδιοίκηση, ως κινητήριο μοχλό προώθησης της αναπτυξιακής διαδικασίας και εξυπηρέτησης των πολιτών. Προς την κατεύθυνση αυτή παίρνουμε πρωτοβουλίες, που ενισχύουν τον ρόλο της Αυτοδιοίκησης και δημιουργούν προστιθέμενη αξία, ενώ παράλληλα βελτιώνουν την ποιότητα ζωής των πολιτών και διαφοροποιούν την τοπική απασχόληση και το εισόδημα.


Ενδεικτικά αναφέρουν τις τηλεθερμάνσεις πόλεων. Φλώρινας 85.000.00 €, Πτολεμαΐδας 32.500.000 €. Την καλλιέργεια ενεργειακών φυτών. Τη σύσταση και λειτουργία του περιφερειακού πόρου καινοτομίας. Το εθνικό κέντρο για την ενέργεια. Τον προγραμματισμό διέλευσης του φυσικού αερίου από την περιοχή και λοιπά.


Αγαπητοί σύνεδροι, η ενέργεια, κατοχή, χρήση, διαχείριση, αποτελεί οικονομικό μέγεθος και ταυτόχρονα παράμετρο ανάπτυξης, που μπορεί να είναι βιώσιμο, αρκεί να αξιοποιείται με βάση τις αρχές της αειφορίας, να αντιμετωπίζεται ως μοχλός ανάπτυξης, να ακολουθεί τις αρχές του εθνικού και περιφερειακού χωροταξικού σχεδιασμού και τέλος να χρησιμοποιείται στην εξυπηρέτηση του πολίτη, χωρίς να επιβαρύνει το κόστος ζωής του.


Τέλος, εκτιμώ ότι γύρω από την αγορά της ενέργειας μπορούν και πρέπει να αναπτυχθούν πλήθος οικονομικών δραστηριοτήτων που προσφέρουν εισόδημα και θέσεις εργασίας. Με την έννοια αυτή η Τοπική Αυτοδιοίκηση έχει ένα ακόμα πεδίο άσκησης πολιτικής προς όφελος του πολίτη, του καταναλωτή και του επιχειρηματία, αναβαθμίζοντας τον ρόλο της. Ταυτόχρονα, η τοπική ιδιωτική πρωτοβουλία μπορεί να επενδύσει στην πράσινη επιχειρηματικότητα, αφού με τον τρόπο αυτό βελτιώνεται η βιωσιμότητα της καινοτόμου επιχειρηματικής δράσης, στην οποία προσδοκούμε.


Εύχομαι λοιπόν κάθε επιτυχία στις προσπάθειές σας.

ΠΡΟΕΔΡΕΙΟ: Ευχαριστούμε τον κύριο Κουτσοτόλη.


Παρακαλώ τον Νομάρχη Κοζάνης, τον κύριο Γιώργο Δάκη να χαιρετήσει το Συνέδριό μας και να καλωσορίσει τους Συνέδρους.

Γ. ΔΑΚΗΣ: Εκλεκτοί προσκεκλημένοι, φίλες και φίλοι, ιδιαίτερα εσείς που μας τιμάτε με την παρουσία σας από περιοχές εκτός της γειτονιάς μας της στενής, με χαρά σας καλωσορίζω στον τόπο μας και συμπληρώνοντας το θέμα του νεοελληνικού διαφωτισμού, που ανέφερε ο κύριος Δήμαρχος προηγουμένως, να πω ότι με χαρά σας καλωσορίζω στον φυσικό διάδοχο, στην κοινωνία που είναι φυσικός διάδοχος του ιστορικού βασιλείου της Άνω Μακεδονίας, που προϋπήρχε της Κάτω Μακεδονίας του Μεγάλου Αλέξανδρου και του Φίλιππου και όπου η πρωτεύουσά της διαθέτει ένα εξαιρετικό μουσείο, που πραγματικά αξίζει τον κόπο να το επισκεφτείτε γιατί, όπως μας έχουν πει οι αρχαιολόγοι, με τα σύγχρονα ευρήματα, πολλά από τα οποία οφείλονται και στη ΔΕΗ, ανατρέπεται η ιστορική γνώση μέχρι σήμερα για της ελληνικής ιστορίας και για την κίνηση των ελληνικών φυλών.


Σας καλωσορίζω στην ιδιαίτερη πατρίδα του εθνικού μας ήρωα διεθνώς, του Ζορμπά και πιστεύω ότι το κέφι, η ζωντάνιά του και τα χαρακτηριστικά του, που περιγράφει ο Καζαντζάκης, είναι ζωντανά και στις ημέρες μας στην τοπική μας κοινωνία.


Είναι σημαντικό το Συνέδριο της ΚΕΔΚΕ που ξεκινά σήμερα εδώ στην Κοζάνη και θέλω να τονίσω ότι θα γίνει και επίσημη πρότασή μου στην ΕΝΑΕ να υπάρχει ένα Συνέδριο ΕΝΑΕ, ΚΕΔΚΕ μαζί εδώ στον Νομό μας σε διαρκή χρόνο, σε τακτά διαστήματα, όπου να συζητούνται όλα τα ζητήματα που έχουν σχέση με την ενεργειακή πολιτική της χώρας μας και ότι αυτό συνεπάγεται και για την οικονομία μας και για την εθνική μας εξωτερική πολιτική και για όλα τα γεωστρατηγικά θέματα, που έχουν να κάνουν με την ενέργεια.


Θέλω να σας αναφέρω, ιδιαίτερα τους φίλους μας που δεν είναι από εδώ, ορισμένα από τα μεγάλα ζητήματα που απασχολούν την κοινωνία μας και για τα οποία υπάρχει μέγιστο ενδιαφέρον των συμπατριωτών μας και είμαστε και σε ένα επίπεδο, πολυεπίπεδο σημείο διαβούλευσης με την κυβέρνηση, με τη ΔΕΗ, με όλους τους φορείς και βέβαια εδώ είναι πρωταγωνιστικός ο ρόλος της Αυτοδιοίκησης τόσο του Β΄, όσο και του Α΄ Βαθμού.


Θέλω να σας πω ότι οι μεγαλύτερες μεταπολιτικές επενδύσεις του ελληνικού κράτους έγιναν εδώ στην περιοχή μας, για την αξιοποίηση του εθνικού μας καυσίμου, του λιγνίτη και αυτό ήταν μία στρατηγική επιλογή, η οποία δικαιώθηκε πάρα πολλές φορές. Όμως τα χρόνια πέρασαν, συσσωρεύτηκαν προβλήματα και νέες προκλήσεις και αυτό καλούμαστε να διαχειριστούμε και να απαντήσουμε με θετικό τρόπο.


Θέλω να αναφέρω επίσης ότι η ενεργειακή επάρκεια της πατρίδας μας, εκτός από την αξιοποίηση των λιγνιτικών μας κοιτασμάτων, οφείλεται και στην ύπαρξη σημαντικής ποσότητας, άφθονης διαθέσιμης ποσότητας νερών και αυτό είναι ένα επίσης χαρακτηριστικό της Κοζάνης και της Δυτικής Μακεδονίας ευρύτερα.


Μπαίνει λοιπόν για εμάς μεγάλο ζήτημα ορθολογικής αξιοποίησης του εθνικού μας καυσίμου, αυτού του καυσίμου που μας έδωσε διαχρονικά τη φθηνή ηλεκτρική λιγνιτική κιλοβατώρα και αναπτύχθηκε όλη η πατρίδα μας και βέβαια, στις νέες εποχές δράσεων και στρατηγικών εξοικονόμησης ενέργειας. Αυτό είναι κάτι που θα πρέπει να γίνει συστηματικά, γιατί είναι ξεκάθαρο σε εμάς ότι, όταν ανάβει στην Αθήνα με ευκολία το κλιματιστικό, εμείς τραυματιζόμαστε καθημερινά περισσότερο.


Έχουμε μια πολύ σοβαρή συζήτηση με τη ΔΕΗ και θέλω και δημόσια να ευχαριστήσω τον Πρόεδρό της, τον Καθηγητή τον κύριο Αθανασόπουλο και τους συνεργάτες του, γιατί στα πολλά προβλήματα που αντιμετωπίζουμε υπάρχει ειλικρινής και ουσιαστική συζήτηση και πολλά θέματα έχουν να γίνουν, σημαντικό όμως είναι σε εξέλιξη.


Έχουμε ζητήσει συνολική μελέτη περιβαλλοντικών επιπτώσεων για όλες τις δραστηριότητες της ΔΕΗ στον Νομό μας. Έχει κατατεθεί ήδη από τη ΔΕΗ και είναι ένα πολύ θετικό στοιχείο, διαχρονικό αίτημα δεκάδων ετών της κοινωνίας μας.


Έχουμε ζητήσει τη μετεγκατάσταση δύο μεγάλων οικισμών του Νομού μας, της Μαυροπηγής και της Ποντοκόμης, μετεγκαταστάσεις οικισμών, που πρόκειται να προστεθούν σε αυτές που έγιναν παλιότερα, ένα πρωτόγονο χαρακτηριστικό για την κοινωνία της Ελλάδας, που έχει μαζί διττά και το αίτημα, αλλά και τη βαρβαρότητα στην ικανοποίησή του για τους συμπολίτες μας, για τις τοπικές κοινωνίες.


Εδώ θέλω να πω ότι αυτές οι μετεγκαταστάσεις είναι άρρηκτα συνδεδεμένες με την αξιοποίηση εξαιρετικών λιγνιτικών κοιτασμάτων προς σημαντικότατο όφελος της εθνικής οικονομίας.


Να χαιρετήσω και να συγχαρώ δημόσια τον κύριο Αθανασόπουλο και τους συνεργάτες του, διότι με την σημαντικότατη απόφαση που πήραν, σε συνεργασία με την πολιτική ηγεσία του Υπουργείου Ανάπτυξης, για τις μετεγκαταστάσεις και την κατασκευή του νέου ΑΗΣ Πτολεμαΐδα 5, έκαναν διαχρονικά τη μεγαλύτερη αυτοκριτική στις θέσεις που υπήρχαν επισήμως μέχρι πριν από λίγα χρόνια από προηγούμενες ηγεσίες της ΔΕΗ, όπου παραποιώντας την πραγματικότητα και ευτελίζοντας την αλήθεια, μας ανέφεραν ότι λιγνιτικά κοιτάσματα, παραδείγματος χάρη, στη Μαυροπηγή, υπάρχουν εκεί που είναι τα όρια του οικισμού.


Κύριε Καθηγητά, ευχαριστώ πάρα πολύ. Είναι ένα θέμα, για το οποίο συγχαίρω τη Διοίκηση της ΔΕΗ και την τολμηρή πολιτική απόφαση που πήρατε, πέραν από όλα τα άλλα, για την αυτοκριτική και αυτοαναίρεση φαιδρών καταστάσεων που υπήρχαν στο παρελθόν.


Έχουμε επεξεργαστεί ως Νομαρχιακή Αυτοδιοίκηση Κοζάνης και άμεσα μετά την εκλογική διαδικασία θα το καταθέσουμε για ρύθμιση, για να υπάρξει νομοθετική ρύθμιση για τις υποχρεώσεις και τις ανάγκες των μετεγκαταστάσεων των οικισμών. Θέμα μείζονος σημασίας για την κοινωνία μας, αλλά και για όλους τους φορείς και για τη ΔΕΗ και για την κυβέρνηση, που πραγματοποιούν τις αναγκαστικές μετεγκαταστάσεις, για να μην επαναληφθούν φαινόμενα με προβλήματα που αντιμετώπισαν οι προηγούμενες μετεγκαταστάσεις, κατά κύριο λόγο του Κλίτο, αλλά και του Κουμάν.


Περιμένουμε από τον Πρόεδρο της ΔΕΗ να μας ανακοινώσει το χρονοδιάγραμμα δημοπράτησης του νέου ΑΗΣ Πτολεμαΐδα 5, της μεγαλύτερης περιβαλλοντικής επένδυσης στη σύγχρονη Ελλάδα, που θα έχει πολλαπλά οφέλη για την εθνική οικονομία, την τοπική μας κοινωνία, αλλά και για το περιβάλλον.

(αλλαγή κασέτας)

Γ. ΔΑΚΗΣ: … το οποίο είναι αίτημα της Αυτοδιοίκησης Α΄ και Β΄ Βαθμού για νομοθετική κατοχύρωση, ότι η θέση, η έκφραση γνώμης του Νομαρχιακού Συμβουλίου θα είναι δεσμευτική και όχι εισηγητική, όπως προβλέπει η νομοθεσία.

Θεωρώ ότι πάμε ένα βήμα μπροστά, αφουγκραζόμαστε τις τοπικές κοινωνίες, την εκπροσώπησή τους και όλοι μαζί, δεμένοι μια γροθιά, μπορούμε να προχωρήσουμε προς όφελος της κοινωνίας.

Η επένδυση στην περιβαλλοντική δράση δεν είναι σπατάλη. Είναι η σημαντικότερη επένδυση για το μέλλον και το αύριο των παιδιών μας και εδώ υπάρχει πεδίο δόξης λαμπρό για τη ΔΕΗ και όχι μόνο για τη ΔΕΗ, όπου υπάρχουν σημαντικές δράσεις για την περιβαλλοντική προστασία και αποκατάσταση. Όμως η ανοχή της τοπικής κοινωνίας έχει φτάσει στα όριά της.


Τα ζητήματα της επαναπόδοσης των εδαφών, για να μπορεί η ΔΕΗ να λειτουργήσει με πολύ καλό τρόπο και να έχει καλύτερο σύμμαχο και καλύτερη επένδυση η τοπική κοινωνία μαζί της, είναι ένα ζήτημα στρατηγικής σημασίας.


Μία από τις μεγάλες διεκδικήσεις μας, ο κύριος Αθανασόπουλος το ξέρει, είναι η κατάργηση του νόμου του Σεπτεμβρίου του 2001, όπου είπε ότι από εκεί και μετά τα αναγκαστικά απαλλοτριούμενα εδάφη είναι ιδιοκτησία της ΔΕΗ. Είναι αδύνατον η τοπική κοινωνία διαχρονικά και ανεξαρτήτως έκφρασης και εκπροσώπησης, να αποδεχτεί τη ΔΕΗ να γίνει ο μεγαλοτσιφλικάς του μεσαίωνα στη σύγχρονη εποχή και αυτό είναι ένα διαχρονικό αίτημα, που μετά επιτάσεως θα το θέσουμε τώρα σαν Νομαρχιακή Αυτοδιοίκηση Κοζάνης και στον επίσημο προεκλογικό διάλογο.


Το θέμα της κλιματικής αλλαγής γνωστό σε όλους. Οι αδιάβαστοι κριτές θέσεων χλεύασαν την άποψη του κυρίου Αθανασόπουλο ότι το Co2 δεν είναι ρύπος. Εγώ ως φαρμακοποιός ένα από τα πρώτα τα στοιχεία που έμαθα στο πανεπιστήμιο είναι το διοξείδιο του άνθρακα και στον κύκλο του Κρέπς είναι απαραίτητο για τη ζωή. Δεν είναι ρύπος κύριοι.


Αντιλαμβανόμαστε όλοι το κλιματικό πρόβλημα της παγκόσμιας κοινωνίας. Αντιλαμβανόμαστε όμως και τα συμφέροντα που υπάρχουν. Είναι ξεκάθαρο ότι είναι οι χώρες που πληρώνουν τον ευρωπαϊκό προϋπολογισμό, οι βόρειες χώρες που ταΐζουν εμάς, είναι αυτές από θα υποστούν πρώτες τις ζημιές από την αύξηση της θερμοκρασίας της γης και ως εκ τούτου, θέλουν δράσεις βοήθειας. Όμως μην αναγάγουμε σε μέγιστο ζήτημα τον «κακό» λιγνίτη με τις κακές εκπομπές διοξειδίου του άνθρακα στην Ελλάδα με την τόσο μικρή συμμετοχή, όταν οι μεγαλύτερες οικονομίες του κόσμου είναι έξω από αυτό το παιχνίδι. Έχουμε μέγιστη ευαισθησία για την κλιματική αλλαγή και τη δική μας συνεισφορά. Όμως σε καμία περίπτωση δεν προτιθέμεθα σαν τοπική κοινωνία να αυτοχειριαστούμε και σε αυτό είμαστε πάρα πολύ καθαροί.

Οι ρύποι, που έχουμε να αντιμετωπίσουμε καθημερινά και μας ταλαιπωρούν, είναι τα αιωρούμενα μικροσωματίδια, PM10 και μικρότερα, τα οξείδια του αζώτου, το διοξείδιο του θείου. Για το διοξείδιο του άνθρακα, επειδή το θεωρούμε ότι είναι ένα σοβαρό πρόβλημα, μια σημαντική οικονομική παράμετρος, όπου η χώρα μας έχει αναλάβει δεσμεύσεις στα πλαίσια της Ευρωπαϊκής Ένωσης και μπορεί να λειτουργήσει αρνητικά …

ΠΡΟΕΔΡΕΙΟ: Κύριε Νομάρχη, παρακαλώ λίγο να συντομεύετε, γιατί έχουμε πολλές σχετικές εισηγήσεις.

Γ. ΔΑΚΗΣ: Κύριε Κουκουλόπουλε, θεωρώ ότι πρέπει να ενημερώσουμε όλους τους παρισταμένους.

ΠΡΟΕΔΡΕΙΟ: Μα για αυτό κάνουμε Συνέδριο. Έχουμε 15 εισηγήσεις ακριβώς για αυτά τα θέματα.

Γ. ΔΑΚΗΣ: Αν θέλετε, να σταματήσω.

ΠΡΟΕΔΡΕΙΟ: Δεν είπα να σταματήσετε, είπα παρακαλώ να συντομεύσετε.

Γ. ΔΑΚΗΣ: Θέλω να πω κάποια θέματα μείζονος σημασίας. Για το θέμα λοιπόν του διοξειδίου του άνθρακα, επειδή σεβόμαστε την κλιματική αλλαγή και πρέπει να συνεισφέρουμε, τις υποχρεώσεις που θα έχει η ΔΕΗ και επειδή θέλουμε να διασφαλίσουμε τις χιλιάδες θέσεις εργασίας των συμπατριωτών μας στα λιγνιτορυχεία, για αυτό και ζητήσαμε το νέο ΑΗΣ με τόση επίταση, έχουμε ετοιμάσει και θα διεκδικήσουμε να εφαρμοστεί η τεχνολογία και οι επενδύσεις υπόγειας αποθήκευσης του διοξειδίου του άνθρακα στην περιοχή τη δική μας στη Δυτική Μακεδονία. Είναι κομβικά στρατηγική επιλογή, τεχνολογία υπάρχει, χρήματα από την Ευρώπη υπάρχουν, γιατί είμαστε σίγουροι ότι οι συμπατριώτες μας δουλεύουν σε δύσκολες συνθήκες χειμώνα, καλοκαίρι, δικαιούνται να διασφαλίσουν την εργασία τους, για να μπορούμε και εμείς σαν κοινωνία να υπάρχουμε στα σημερινά δεδομένα.


Βέβαια είναι σαφέστατο το έμψυχο δυναμικό της περιοχής μας, είναι ότι σημαντικότερο έχουμε και θέλουμε στη νέα περίοδο που έρχεται των ανανεώσιμων πηγών, των νέων γεωστρατηγικών στην ενέργεια, να παραμείνουμε η καρδιά της χώρας.


Η ναυαρχίδα των υποδομών μας, το δίκτυο μεταφοράς, αν ο καλός Θεός μας έριχνε δεκάδες εκατομμύρια ευρώ για να στήσουμε σαν Ελλάδα ένα νέο σύστημα μεταφοράς και να διασυνδεθεί με διεθνή δίκτυα, είναι σίγουρο ότι δεν θα υπήρχε κανένα Νομαρχιακό Συμβούλιο, που να δώσει εγκρίσεις μελετών περιβαλλοντικών επιπτώσεων για τα προβλήματα που υπάρχουν.


Ως εκ τούτου, εμείς θέλουμε τη ΔΕΗ και τη χρειαζόμαστε. Η ΔΕΗ και η Ελλάδα χρειάζεται την Κοζάνη, τη Δυτική Μακεδονία.


Ένα μεγάλο πρόβλημα που θέλω να θέσω είναι το θέμα των εργασιακών σχέσεων. Θέλουμε θέσεις εργασίας σταθερές, με καλά μεροκάματα, με εξασφάλιση της κοινωνικής πολιτικής για το δυναμικό το ανθρώπινο, γιατί αυτό αποτελεί βασικό παράγοντα ανάπτυξης για την κοινωνία μας και θέλω να θέσω ένα μεγάλο πρόβλημα.


Η Δυτική Μακεδονία, λόγω της παρουσίας της ΔΕΗ, εκτός από τα πολύ σημαντικά οφέλη που έχει δεχτεί, όπως ξέρετε οι περισσότεροι, είναι Phasing out περιοχή στο νέο Κοινοτικό Πλαίσιο Στήριξης, επειδή το παραγόμενο προϊόν της ΔΕΗ προστίθεται στο ΑΕΠ της Κοζάνης, της Φλώρινας Δυτικής Μακεδονίας. Μία σοβαρή στρέβλωση, για την οποία πρέπει να υπάρξουν δράσεις και παρεμβάσεις εξισορρόπησης με κεντρικές πολιτικές αποφάσεις.


Η Νομαρχιακή Αυτοδιοίκηση Κοζάνης πρωτοπορεί και με το κέντρο περιβάλλοντος είμαστε ο πρώτος φορέας στην Ελλάδα, που διαχέουμε στον κάθε συμπολίτη μας και οπουδήποτε αλλού χρειαστεί, μέσω του διαδικτύου, την πληροφόρηση για τα επίπεδα της ποιότητας του αέρα, σε συνεργασία και με το δίκτυο της ΔΕΗ, το οποίο πριν από λίγο διάστημα έχει ανανεωθεί όσον αφορά και το software και το hardware και άλλα βέβαια μένουν να γίνουν.


Είναι ξεκάθαρο ότι η στόχευσή μας είναι ο Νομός της ενέργειας με τα μείζονα περιβαλλοντικά προβλήματα να γίνει Νομός της πράσινης οικονομίας, της πράσινης επιχειρηματικότητας. Σαν Νομαρχιακή Αυτοδιοίκηση Κοζάνης έχουμε αίτημα και θα παρουσιάσουμε σύντομα συγκεκριμένα σχέδια για το ζήτημα αυτό.

ΠΡΟΕΔΡΕΙΟ: Κύριε Νομάρχη, έχετε ξεπεράσει ήδη τον χρόνο που έχουν οι εισηγητές, που δουλεύουν εδώ και μήνες τις εισηγήσεις τους. Αν μιλήσουν οι εκπρόσωπο των κομμάτων τόσο, οι εισηγητές θα μιλήσουν τρεις ώρες μετά.

Γ. ΔΑΚΗΣ: Κύριε Κουκουλόπουλε, κλείνω σε ένα λεπτό, έναν επίλογο. Εμάς εδώ στα Βαλκάνια που μας ταλαιπώρησαν και ειδικά στη Δυτική Μακεδονία εθνικισμοί και στείρες αντιπαραθέσεις, που ματώσαμε και βιώσαμε πολλά κακά, πιστεύουμε ότι στην ομόθυμη πολιτική βούληση να στηρίξουμε την Ευρώπη και τα Βαλκάνια της ειρήνης, της συνεργασίας, της κατανόησης και της δημοκρατίας, η ενέργεια, το ανθρώπινό μας δυναμικό μας, τα δίκτυά μας, οι υποδομές μας και οι φυσικοί μας πόροι μπορούν να πρωταγωνιστήσουν και να συνεισφέρουν καθοριστικά για τα Βαλκάνια της ειρήνης και συνεργασίας.


Ευχαριστώ πολύ.

ΠΡΟΕΔΡΕΙΟ: Η κυρία Νανοπούλου έχει τον λόγο, Δημοτική Σύμβουλος Κοζάνης, μέλος Δ.Σ. ΤΕΔΚ, Πρόεδρος του Εποπτικού Συμβουλίου και υποψήφια Βουλευτής Νομού Κοζάνης, η οποία, όπως είπα στην αρχή, θα μεταφέρει τον χαιρετισμό του Προέδρου της ΚΕΔΚΕ, κύριο Νικήτα Κακλαμάνη.

Α. ΝΑΝΟΠΟΥΛΟΥ: Ευχαριστώ πολύ. Αγαπητοί συνάδελφοι, αγαπητοί Σύνεδροι, κυρίες και κύριοι, είναι πραγματικά χαρά και τιμή να σας μεταφέρω τον λόγο του Προέδρου μας, που παρακάλεσε να ζητήσουμε συγγνώμη, αλλά έκτακτος και πάρα πολύ σπουδαίος λόγος, σχετιζόμενος με τον Δήμο του, του στέρησαν τη χαρά να έρθει στην Κοζάνη, που μας την είχε υποσχεθεί και εμένα και τον Δήμαρχό μας. 


Όπως στο Συνέδριο του 2008 στην Καλαμάτα για τη διαχείριση των υδατικών πόρων, έτσι και φέτος στην Κοζάνη το ενεργειακό κέντρο της χώρας, η Τοπική Αυτοδιοίκηση ευαίσθητη, παρούσα και μαχητική στην αντιμετώπιση περιβαλλοντικών προβλημάτων, έρχεται να συζητήσει με τους πολιτικούς και επιστημονικούς φορείς, καθώς και με τους φορείς της ανάπτυξης, της εργασίας και της κοινωνίας για τα ενεργειακά προβλήματα και την αντιμετώπισή τους με στόχο να αναδείξουμε τη δική μας συμβολή και να δεσμευτούμε στις δράσεις που μας αναλογούν και πρέπει να αναλάβουμε.


Αγαπητοί φίλες και φίλοι, η ραγδαία κλιματική αλλαγή αποτελεί το υπ’ αριθμό 1 πρόβλημα του πλανήτη, με το οποίο συνδέονται άρρηκτα τόσο η ζήτηση, προσφορά και διαχείριση ενέργειας, όσο και το ζήτημα της προστασίας του περιβάλλοντος. Ακόμα και αν η  Ευρωπαϊκή Επιτροπή δεν είχε καταθέσει μία ολοκληρωμένη πρόταση, το δίδυμο πρόβλημα της ενέργειας και του περιβάλλοντος θα έπρεπε να αποτελέσει βασικό αντικείμενο δράσης για την Τοπική Αυτοδιοίκηση στη χώρα μας.


Η ανάληψη πρωτοβουλιών στα πρότυπα ικανού αριθμού Ευρωπαϊκών Οργανισμών Τοπικής Αυτοδιοίκησης, οι οποίοι αναπτύσσουν ήδη προγράμματα που στοχεύουν στον περιορισμό των εκπομπών το θερμοκηπίου είναι επιτακτικοί. Ξεκινά από την ορθολογική χρήση των ενεργειακών πόρων στον κάθε Δήμο.


Ο ρόλος της Δημοτικής Αρχής είναι διττός. Να μειώσει τις καταναλώσεις της λειτουργίας του Δήμου, κυρίως των σχολείων και του φωτισμού και να προσπαθήσει να προτρέψει τους δημότες, δίνοντας ο ίδιος πρώτα τα στοιχεία και το παράδειγμα προς μίμηση, σε δράσεις εξοικονόμησης ενέργειας στον οικιακό και τον τριτογενή τομέα. 


Ταυτόχρονα, στο πλαίσιο της διεθνούς προσπάθειας μείωσης των εκπομπών των αερίων φαινομένου θερμοκηπίου ο κάθε ΟΤΑ θα κληθεί να αναλάβει δράσεις για την κατά το δυνατόν σημαντικότερη μείωση της χρήσης ορυκτών καυσίμων και την αντίστοιχη αύξηση της χρήσης ανανεώσιμων πηγών ενέργειας.


Ο στόχος, σύμφωνα και με τα διεθνή σχέδια δράσης, που μπαίνουν πια στην καθημερινότητα των δυτικοευρωπαϊκών πόλεων, δεν μπορεί να είναι άλλος από την ανάπτυξη ενός σχεδίου δράσης κάθε πόλης, ώστε η οικονομία της να έχει πολύ χαμηλές εκπομπές αερίων θερμοκηπίου και συγχρόνως να είναι αειφόρος και να εξασφαλίζει την ευημερία και την ποιότητα ζωής των πολιτών που ζουν σε αυτή.


Επομένως, είναι σημαντικό να γίνει κατανοητή η σημασία εκπόνησης τοπικών ενεργειακών σχεδίων δράσης για την ορθολογική χρήση και εξοικονόμηση ενέργειας, τα οποία θα πετύχουν μόνο αν αγκαλιαστούν από το σύνολο της τοπικής κοινωνίας. Εδώ είναι που γίνεται κατανοητός ο μοναδικός ρόλος της Τοπικής Αυτοδιοίκησης, ως εμψυχωτή, οργανωτή και φορέα περιβαλλοντικής ευαισθητοποίησης, ακόμη και σε συνεργασία με δασκάλους και καθηγητές για την εκπόνηση προγραμμάτων περιβαλλοντικής εκπαίδευσης, προσαρμοσμένα στις ικανότητες των δημοτών. Όμως ακόμη και ανάληψης πρωτοβουλιών για την ενεργοποίηση των δημοτών, καθώς και του ιδιωτικού τομέα της οικονομίας, προς τη κατεύθυνση μιας νέας αντιμετώπισης του ενεργειακού ζητήματος, ώστε να μεγιστοποιείται το περιβαλλοντικό όφελος και ταυτόχρονα η αξιοποίηση των ενεργειακών πόρων να γίνεται με όρους οικονομικής αποδοτικότητας.


Πολλές από τις απαιτούμενες δράσεις ουσιαστικά ήδη αποτελούν αντικείμενο της Αυτοδιοίκησης, αλλά μόνο αν αντιμετωπιστούν στο πλαίσιο ενός συνολικότερου τοπικού ενεργειακού σχεδίου δράσης, μπορεί να μεγιστοποιήσουν την απόδοσή τους.


Ουσιαστική βελτίωση της ενεργειακής συμπεριφοράς των κτιρίων, μέσω μονώσεων και λοιπά. Δραστική μείωση των ενεργειακών καταναλώσεων σε εγκαταστάσεις θέρμανσης, ψύξης, παραγωγής ατμού. Σημαντική μείωση των καταναλώσεων σε ηλεκτρικές χρήσεις, μέσω της σωστής συντήρησης του δικτύου, της έξυπνης διαχείρισής του, της χρήσης λαμπτήρων χαμηλής κατανάλωσης, αλλά και φωτιστικών με αισθητήρες κίνησης και τέλος, της ορθολογικότερης χρήσης ενέργειας, κάτι που θα ωφελήσει και η πιθανή εγκατάσταση φωτοβολταϊκών συλλεκτών, που επιτρέπουν την άμεση μετατροπή της ηλιακής ενέργειας σε ηλεκτρική.
Ουσιαστικός περιορισμός της κατανάλωσης συμβατικών καυσίμων στον τομέα των μεταφορών, ιδιωτικών και δημόσιων. Προώθηση των μέσων μαζικής μεταφοράς, καθώς και εναλλακτικών μορφών, ποδηλατόδρομοι και λοιπά. Γενναία προώθηση των ανανεώσιμων πηγών ενέργειας και καυσίμων με χαμηλές εκπομπές, όπως φυσικό αέριο.

Η επιλογή συμβολαίων αγοράς προϊόντων με ενεργειακές προδιαγραφές, ανάμεσα στις οποίες μπορεί να είναι και η απαίτηση της μεγαλύτερης δυνατής ενεργειακής αποτελεσματικότητας, αποτελεί τέλος ένα επιπλέον όπλο στα χέρια της κάθε Δημοτικής Αρχής στην κατεύθυνση της δημιουργίας προδιαγραφών για τις πράσινες προμήθειες των Οργανισμών Τοπικής Αυτοδιοίκησης.

Ως φορέας σχεδιασμού της τοπικής ανάπτυξης, η Τοπική Αυτοδιοίκηση μπορεί να συμβάλει αποτελεσματικά στο συνολικό πρόβλημα της ενεργειακής απόδοσης κάθε περιοχής. Η πολεοδόμηση, οι πολιτικές οικιστικής επέκτασης μπορεί να παίξουν σημαντικό ρόλο, αν λυθεί υπόψη και η ενεργειακή παράμετρος, πως θα μειωθούν οι μετακινήσεις και πως θα διευκολυνθούν οι φιλικότερες στο περιβάλλον, μέσω προγραμμάτων βιώσιμης κινητικότητας, τα οποία θα συνδυάζονται με τις πολεοδομικές εφαρμογές. 

Η δημιουργία πράσινων περιοχών, στην αρχή πιλοτικά, προσφέρει πλεονεκτήματα και οικονομικής τάξεως για νοικοκυριά και επιχειρήσεις, που θα επενδύσουν εκεί.

Επομένως, το θετικό παράδειγμα μπορεί να μεγαλώσει τις αναγκαίες τοπικές συναινέσεις, ώστε να επεκταθούν οι πράσινες πρακτικές σε ολόκληρη την πόλη. 

Η ελληνική Τοπική Αυτοδιοίκηση οφείλει να διδαχτεί από το παράδειγμα των Ευρωπαϊκών Οργανισμών Τοπικής Αυτοδιοίκησης και να διεκδικήσει αντίστοιχο ρυθμιστικό ρόλο στην εισαγωγή συγκεκριμένων προδιαγραφών και κινήτρων όσον αφορά στην ενεργειακή απόδοση και τη χρήση ανανεώσιμων πηγών ενεργείας. Οι ρυθμίσεις αυτές θα πρέπει να προσανατολίζονται προς την καλύτερη ενεργειακή απόδοση, ιδιαίτερα στις νέες κατασκευές. Σε αυτό το πλαίσιο θα πρέπει να δοθεί η δυνατότητα στους ΟΤΑ να μπορούν να προωθήσουν την τοπική παραγωγή ενέργειας και τη χρήση ανανεώσιμων πηγών ενέργειας. Μία τέτοια δράση έχει θετικά αποτελέσματα στην ανάπτυξη της τοπικής απασχόλησης και στην κοινωνική ανάπτυξη, ενώ βοηθά και στη μείωση της εξάρτησης των Οργανισμών Τοπικής Αυτοδιοίκησης από άλλες ενεργειακές πηγές.

Ειδικά, αν γίνεται λόγος για Νησιωτικούς Οργανισμούς Τοπικής Αυτοδιοίκησης, θα μπορούσαν να αναλάβουν και την ενεργειακή πολιτική του νησιού τους, με στόχο την ενεργειακή αυτονομία του νησιού, μέσω της αξιοποίησης ανανεώσιμων πηγών ενέργειας σε συνδυασμό με ενεργοβόρες σήμερα και επομένως και οικονομικά επιβαρυντικές δραστηριότητες, όπως η αφαλάτωση ή γενικότερα η διαχείριση των υδατικών πόρων και ο βιολογικός καθαρισμός.

Στην ίδια λογική θα μπορούσε η παροχή και η διαχείριση ενέργειας να ενταχθεί και στις αρμοδιότητες των μικρών απομονωμένων Ορεινών Οργανισμών Τοπικής Αυτοδιοίκησης.

Οι αναμενόμενες θετικές επιπτώσεις του προγράμματος «ΕΞΟΙΚΟΝΟΜΩ» καταγράφονται ακριβώς, επειδή αναγνωρίστηκαν οι δυνατότητες των Οργανισμών Τοπικής Αυτοδιοίκησης να συνεισφέρουν στην επίτευξη των εθνικών στόχων, που μπήκαν στο πλαίσιο του κοινοτικού στόχου, που κωδικοποιήθηκε με τον συνοπτικό τίτλο 20 – 20 – 20 το 2020 και προδιαγράφει στόχους εξοικονόμησης ενέργειας κατά 20%, αύξησης της συμμετοχής των ΑΠΕ κατά 20% στην τελική ζήτηση ενέργειας, όχι μόνο ηλεκτρισμού και μείωση των εκπομπών αερίων θερμοκηπίου κατά 20%, όλα αυτά μέχρι το 2020.

Σε αυτό το πλαίσιο θα έπρεπε να εξεταστεί η δυνατότητα εκπόνησης από το Υπουργείο Ανάπτυξης ενός «ΕΞΟΙΚΟΝΟΜΩ 2» για τους μικρότερους Οργανισμούς Τοπικής Αυτοδιοίκησης. 

Με αυτές τις σκέψεις – λέει ο Πρόεδρός μου – χαιρετίζω την παρουσία και τη συμμετοχή σας στο Συνέδριό μας και σας καλώ, μέσα από τον διάλογο που θα αναπτυχθεί μετά τις εισηγήσεις, να συμβάλετε στην τελική διατύπωση συμπερασμάτων, που θα δεσμεύουν τη λειτουργία και τις δράσεις όλων μας σε μια κοινή στόχευση για το ενεργειακό μέλλον της χώρας και για την αντιμετώπιση των σχετικών περιβαλλοντικών προβλημάτων των πόλεών μας και της υπαίθρου.

Σας ευχαριστώ θερμά.

ΠΡΟΕΔΡΕΙΟ: Ευχαριστούμε την κυρία Νανοπούλου για τη μεταφορά του χαιρετισμού του Προέδρου της ΚΕΔΚΕ.


Καλώ στο βήμα τον εκπρόσωπο του Υπουργού και Γενικό Διευθυντή του Υπουργείου Μακεδονίας-Θράκης, τον κύριο Παρθενόπουλο για έναν σύντομο χαιρετισμό.

ΠΑΡΘΕΝΟΠΟΥΛΟΣ: Σίγουρα θα είναι χαιρετισμός και θα είναι και σύντομος. Κυρίες και κύριοι εκλεκτοί προσκεκλημένοι, άνθρωποι της Τοπικής Αυτοδιοίκησης και των δύο βαθμών, εκλεκτοί Σύνεδροι, ο Υπουργός Μακεδονίας-Θράκης ο κύριος Σταύρος Καλαφάτης, λόγω εκτάκτων υποχρεώσεων, δεν μπορεί να είναι σήμερα εδώ μαζί μας, να χαιρετήσει την εκδήλωσή σας. Μου ανέθεσε το ευχάριστο καθήκον να τους μεταφέρω τους χαιρετισμούς του και την αγάπη του και να ευχηθώ εκ μέρους του καλή επιτυχία στο Συνέδριό σας και πάντοτε τέτοια.


Ευχαριστώ πολύ.

ΠΡΟΕΔΡΕΙΟ: Δεν μπορεί να παρακαλέσω με έναρξη προεκλογικής περιόδου από τα κόμματα που είναι κορυφαίος θεσμός και είναι οι φυσικοί πρωταγωνιστές από τώρα μέχρι στις 4 Οκτωβρίου να είναι τόσο σύντομοι, αλλά κάνω μία έκκληση να έχουμε αυτοσυγκράτηση, γιατί νομίζω ότι μπορούμε να πούμε και στον χρόνο που επιλέγει ο καθένας με αυτοσυγκράτηση τα ουσιώδη.


Τον λόγο έχει ο Βουλευτής Φλώρινας, κύριος Ευστάθιος Κωνσταντίδης, εκ μέρους της ΝΕΑΣ ΔΗΜΟΚΡΑΤΙΑΣ.

Ε. ΚΩΝΣΤΑΝΤΙΔΗΣ: Επίσημοι προσκεκλημένοι, κύριοι εισηγητές του Συνεδρίου, κυρίες και κύριοι, η ΝΕΑ ΔΗΜΟΚΡΑΤΙΑ συγχαίρει την ΚΕΔΚΕ για τη σημαντική της πρωτοβουλία. Τα προβλήματα της ενέργειας παγκοσμίως και στη χώρα μας  απασχολούν ήδη και θα απασχολήσουν πολύ περισσότερο στο μέλλον τις κεντρικές κυβερνήσεις και τις τοπικές κοινωνίες. Όποιοι προετοιμαστούν αρτιότερα θα είναι οι κερδισμένοι.

Δεν είναι τυχαίο το γεγονός ότι το θεματικό Συνέδριο της ΚΕΔΚΕ, με θέμα την ενέργεια και την Αυτοδιοίκηση, πραγματοποιείται στην έδρα της Περιφέρειας της Δυτικής Μακεδονίας, όπου βρήκε πολύτιμο αρωγό και συνεργάτη την Τοπική Ένωση Δήμων και Κοινοτήτων του Νομού Κοζάνης. Δεν είναι τυχαία και η μαζική συμμετοχή φορέων και πολιτών.

Ο τόπος μας είναι το ενεργειακό κέντρο της χώρας και των εξελίξεων. Άρα, το ενδιαφέρον όλων σε μια ενεργειακή περιοχή, όπως η Δυτική Μακεδονία, για ευνόητους λόγους είναι έντονο. Ενδιαφέρον, το οποίο μετουσιώνεται σε ενεργό συμμετοχή στα δρώμενα και λειτουργεί ως αδιάψευστος μάρτυρας ότι η τοπική κοινωνία παρακολουθεί αγωνιά και ταυτόχρονα αγωνίζεται για το κοινό καλό. Άλλωστε, δεν μπορεί να συμβεί διαφορετικά, αφού η δραστηριοποίηση της ΔΕΗ στην περιοχή μας, στην οποία έδωσε και πήρε, δημιουργεί με τους κατοίκους μια ιδιότυπη σχέση, σχέση η οποία στηρίχτηκε στην προσπάθεια και των δύο να αναπτυχθεί ενεργειακά η περιοχή και να αποκτήσει οικονομική δυναμική. Κοινή προσπάθεια, αλλά με διαφορετικά κίνητρα.

Το κίνητρο της ΔΕΗ, όπως είναι λογικό, είναι η ανάπτυξη της εταιρείας, η ενδυνάμωσή της και η βελτίωση των δεδομένων της. Το κίνητρο της τοπικής κοινωνίας, η οικονομική πρόοδος και η βελτίωση του βιοτικού επιπέδου.

Πιστεύω βαθύτατα και είναι γεγονός ότι η τοπική κοινωνία, όπως εκφράζεται με τους Οργανισμούς Τοπικής Αυτοδιοίκησης, ουδέποτε πρόδωσε αυτή τη σχέση. Δεν στάθηκε ποτέ ουσιαστικά εμπόδιο στις δραστηριότητες της ΔΕΗ. Στήριξε την επιχείρηση και συνέβαλε τα μέγιστα στη λειτουργία της. Από την άλλη, η ΔΕΗ συνέβαλε και αυτή στην ανάπτυξη της περιοχής. Όμως με την τοπική κοινωνία μας ζητά περισσότερα και αυτό με βρίσκει απόλυτα σύμφωνο. Στηρίζω τη ΔΕΗ ως ενεργειακό κολοσσό της χώρας και επειδή τη στηρίζω, επιθυμώ να μην διαταραχτεί η σχέση της με την τοπική κοινωνία, γιατί αυτό θα της αφαιρέσει και τη δύναμή της.

Η τοπική κοινωνία αποτελεί το πολύτιμο κεφάλαιο της ΔΕΗ και έτσι πρέπει να αντιμετωπιστεί από την επιχείρηση. Χρειάζεται λοιπόν να γίνουν από τη ΔΕΗ περισσότερα βήματα. 

Για παράδειγμα, οι πρωτοβουλίες της ΔΕΗ που εξαγγέλθηκαν στις αρχές του 2008, δεν προχώρησαν με γοργούς ρυθμούς. Αναφέρομαι στην ανάπτυξη φωτοβολταϊκών σταθμών, στην παραχώρηση εκτάσεων γης σε νέους αγρότες, στην προκήρυξη για την πλήρωση 669 θέσεων στους Νομούς Κοζάνης, Φλώρινας, στη βελτίωση οδικών αξόνων, στις μελέτες για την περίπτωση ανάπτυξη μικρών υδροηλεκτρικών έργων. Βέβαια, εδώ δεν θέλω να αναφέρω και τα προβλήματα της τοπικής κοινωνίας της Φλώρινας, όπου δεν κάνουμε πίσω το παραμικρό βήμα σε αυτά που διεκδικούμε από τη ΔΕΗ.

Επίσης, η καθυστέρηση στην απορρόφηση των επιτυχόντων του διαγωνισμού ένατος 2007 δημιουργεί προβλήματα. Η επιτάχυνση της ολοκλήρωσης των διαδικασιών θα δώσει τις απαιτούμενες λύσεις. Πρέπει τώρα να αναθεωρήσουμε και να χτίσουμε ξανά τη σχέση αξιοπιστίας σε νέα γερά θεμέλια.

Κυρίες και κύριοι, η ενεργειακή επάρκεια της χώρας στηρίζεται στον λιγνίτη που βρίσκεται σε όλη τη Δυτική Μακεδονία, μπορεί και ακόμα κάτω από τα πόδιά μας. Ο ορυκτός πλούτος είναι ο εθνικός πλούτος. Ανήκει σε όλους και αξιοποιείται για όλους μας, για να βελτιώσουμε τις οικονομικές συνθήκες των κατοίκων της περιοχής. Είναι εξίσου σημαντικό και κορυφαία προτεραιότητα, ταυτόχρονα με την εξόρυξη και εκμετάλλευση του λιγνίτη, η προστασία του περιβάλλοντος. Γνωρίζω ότι αποτελεί μέλημα και της ΔΕΗ. Θα θέλαμε καλύτερα αποτελέσματα. Είναι σαφές ότι κατά αυτό τον τρόπο πρέπει να χτίζονται με την τοπική κοινωνία οι αμοιβαίες σχέσεις εμπιστοσύνης.

Παράλληλα, πάγιος στόχος της κυβέρνησης της ΝΕΑΣ ΔΗΜΟΚΡΑΤΙΑΣ και του Υπουργείου Ανάπτυξης είναι η ισόρροπη ανάπτυξη και συμμετοχή στον ενεργειακό χάρτη των ανανεώσιμων πηγών ενέργειας. Η Ελλάδα είναι χώρα, στην οποία οι περιβαλλοντικές συνθήκες ευνοούν την εκμετάλλευση των ΑΠΕ. Πρέπει να παραδειγματιστούμε ταυτόχρονα από τις καλές πρακτικές σε παγκόσμιο επίπεδο. Στην κατεύθυνση αυτή η συνδρομή των Οργανισμών Τοπικής Αυτοδιοίκησης μπορεί να προσδώσει την απαιτούμενη δυναμική και να λάβει τη μορφή στρατηγικού εταίρου. Η ευαισθητοποίηση όλων μας συμβάλει στην υλοποίηση του τελικού στόχου. Δράσεις, όπως το πρόγραμμα «ΕΞΟΙΚΟΝΟΜΩ», βοηθούν στα μέγιστα στην εξοικονόμηση ενέργειας, ώστε να εξισορροπήσουμε το ενεργειακό ισοζύγιο.

Με την ευχή και τη βεβαιότητα ότι τα αποτελέσματα αυτού του Συνεδρίου θα αποτελέσουν οδηγό στη μεγάλη προσπάθεια, εκφράζω την πεποίθησή μου ότι η κοινή δράση, ο διάλογος και η συναίνεση θα διαφυλάξουν και θα επεκτείνουν όλα αυτά, τα οποία καταφέραμε ως σήμερα.

Σας ευχαριστώ πολύ.

ΠΡΟΕΔΡΕΙΟ: Παρακαλώ πολύ τον κύριο Αλέκο Αθανασιάδη, Βουλευτή του ΠΑ.ΣΟ.Κ., εκ μέρους του κόμματος.

Α. ΑΘΑΝΑΣΙΑΔΗΣ: Κυρίες και κύριοι, σας καλωσορίζω στο διήμερο Συνέδριο. Θα μπω κατευθείαν στο θέμα, δεν θα σας κουράσω πολύ. 


Η εξοικονόμηση ενέργειας, η ορθολογική χρήση ενέργειας και τη προώθηση των ανανεώσιμων πηγών πρέπει να είναι τα θεμέλια κάθε ενεργειακής πολιτικής. Είναι καθοριστικά εργαλεία για τη μείωση του ενεργειακού κόστους, τη μείωση των εκπομπών ρύπων, την προστασία του κλίματος, την ασφάλεια της ενεργειακής τροφοδοσίας, τη βελτίωση της υγείας και της ποιότητας ζωής.


Ιδιαίτερα σήμερα καταναλώνουμε και μάλιστα με σπάταλο τρόπο μεγάλο ποσοστό της ενέργειας και βέβαια τα περιθώρια εξοικονόμησης είναι πολύ σημαντικά. 


Στόχος όλων μας πρέπει να είναι η βελτίωση της ενεργειακής αποδοτικότητας, η οποία αποτελεί αναπόσπαστο στοιχείο της βιώσιμης οικονομικής και κοινωνικής ανάπτυξης και το ισχυρότερο όπλο κατά της κλιματικής αλλαγής.


Με κριτήριο την κοινωνική ευημερία και την περιφερειακή ανάπτυξη προτάσσονται ενεργειακά και οικονομικά αποδοτικά μέτρα για τις πόλεις και τους πολίτες του σήμερα και του αύριο, στο πλαίσιο πάντα της εθνικής, της κοινοτικής και της παγκόσμιας πολιτικής για την αειφόρο ανάπτυξη και τον περιορισμό της κλιματικής αλλαγής. Έτσι είναι μονόδρομος η λήψη αποφάσεων, η εφαρμογή των οποίων αναμένεται να καταστήσει τις πόλεις και τις τοπικές κοινωνίες αειφόρες, μειώνοντας τις πηγές ατμοσφαιρικής ρύπανσης και κλιματικής αλλαγής, αναβαθμίζοντας τις συνθήκες διαβίωσης και τη καθημερινότητα των πολιτών και συμβάλλοντας στην οικονομική και κοινωνική ευημερία. Να συμβάλει στην εφαρμογή ενεργειακά αποδοτικών τεχνολογιών και πρακτικών από τους τελικούς καταναλωτές. Να διευκολύνει την κινητοποίηση των δυνάμεων της αγοράς ιδιωτών και δημοσίων κεφαλαίων προς όφελος της ανάπτυξης βιώσιμων κοινωνιών.


Να παρέχει βελτιωμένες συνθήκες και ποιότητα διαβίωσης σε κτίρια, υπαίθριους χώρους και στο σύνολο του αστικού ιστού. Να παράγει το σύγχρονο ενεργειακό μοντέλο βιώσιμης ανάπτυξης στο σύνολο της ελληνικής κοινωνίας. Να δώσει ώθηση στις τοπικές κοινωνίες και να δημιουργήσει νέες θέσεις εργασίας. Να βοηθήσει τις Δημοτικές Αρχές να γίνουν παράδειγμα εφαρμογής καλών πρακτικών βελτίωσης της ενεργειακής αποδοτικότητας και της προστασίας του περιβάλλοντος με την ενεργοποίηση δημόσιων και ιδιωτικών πρωτοβουλιών.


Να συμβάλει στην ενημέρωση, ευαισθητοποίηση και κινητοποίηση των πολιτών σε θέματα αποδοτικής χρήσης ενέργειας. Να κινητοποιήσει τις δημόσιες αρχές στην ανάληψη πρωτοβουλιών για την υλοποίηση ολοκληρωμένων σχεδίων βιώσιμων πόλεων, αξιοποιώντας τους δημόσιους πόρους. Να αποτελέσει το έναυσμα μιας διαδικασίας μακροχρόνιου και ολοκληρωμένου σχεδιασμού βιώσιμων πόλεων.


Είναι προφανές ότι μία συνολική προσέγγιση εξοικονόμησης ενέργειας από όλους μας είναι επιτακτική ανάγκη, με σκοπό την αναβάθμιση του αστικού ιστού, την ευημερία, την οικονομική ανάταση και την εγγύηση για ένα καλύτερο μέλλον.


Κυρίες και κύριοι, βασική προϋπόθεση για να γίνουν όλα αυτά, πρέπει να δούμε την παραγωγή ενέργειας. Όπως όλοι γνωρίζετε, η καρδιά της ενέργειας χτυπά στον Νομό Κοζάνης, στον Νομό Φλώρινας, στον Νομό Αρκαδίας. Οι τρεις Νομοί παράγουν το μεγαλύτερο ποσοστό ενέργειας.

Βέβαια, τα τελευταία χρόνια υπάρχει μια μεθοδευμένη, το τονίζω, απαξίωση λιγνίτη. Ακούσαμε εδώ και δύο χρόνια περίπου τρεις διαφορετικούς σχεδιασμούς. Ακούσαμε για ιδιωτικοποιήσεις σταθμών, αγορές, πωλήσεις, ακούσαμε για τον λιθάνθρακα, εισαγωγή λιθάνθρακα. Ακούσαμε το κλείσιμο ΑΗΣ Πτολεμαΐδα 1, 3. Ακούσαμε το κλείσιμο του ΑΗΣ Καρδιάς 1 και 2. Ακούσαμε το κλείσιμο του Αμύνταιου  1, 2. Στη συνέχεια ακούσαμε για την αποθείωση των δύο σταθμών του Αμυνταίου. Ακούσαμε για νέα μονάδα, πέμπτη μονάδα στην Πτολεμαΐδα και δεύτερη μονάδα στην Ελίτη. Ακούσαμε για μετεγκαταστάσεις Ακρινής, Μαυροπηγής, Ποντοκώμης. Ακούσαμε για βελτιώσεις των παλαιών μονάδων και οι αποκαταστάσεις εδαφών.

Ακούσαμε πολλά, τα ακούσατε όλοι. Σήμερα δεν έχουμε τίποτα στα χέριά μας από όλα αυτά που ακούσαμε. Έχουν περάσει πολλά χρόνια από τότε που τα ακούμε. 

Το 2004 ο Πρωθυπουργός της χώρας στην Κοζάνη είχε εξαγγείλει την πέμπτη μονάδα στην Πτολεμαΐδα. Πέρασαν 5,5 χρόνια και δεν έγινε. Την περιμένουμε.

Τίποτα απ’ όλα αυτά λοιπόν δεν έγιναν. Κάποιοι πήραν εργολαβικά την υποβάθμιση του λιγνίτη. Αυτό το κακό προϊόν, από το 1954-55 τροφοδοτεί την Ελλάδα με ρεύμα. Εργολαβικό λοιπόν, αντί να απαξιώσουμε τον λιγνίτη και το πετύχαμε.

Πετύχαμε ακόμη να απαξιώσουμε την περιοχή. Πετύχαμε να δημιουργήσουμε έναν κρανίου τόπο στην περιοχή της Πτολεμαΐδας-Κοζάνης στο λεκανοπέδιο. Πετύχαμε ακόμη να φτάσουμε τις αποθέσεις στα 50 μέτρα από χωριά, όπως είναι η Ακρινή.

Φίλες και φίλοι, πετύχαμε ακόμη να διευκολύνουμε τους ιδιώτες να μπουν στην ενέργεια. Κατασκευάζουμε τέσσερις νέες μονάδες στην Ελλάδα. Δεν ξέρουμε τι θα γίνει με τον λιγνίτη στη συνέχεια βέβαια. Πέτυχαν αυτό τον γίγαντα της ΔΕΗ να τον οδηγήσουν σε συρρίκνωση. Ας μη μιλήσω για οικονομικά μεγέθη και για ζημίες. 

Καμία πρόσληψη δεν έγινε εδώ και πέντε χρόνια, για να μην πω επτά. Καμία ανανέωση στο στελεχιακό δυναμικό της ΔΕΗ. Φεύγουν σε σύνταξη, παίρνοντας μαζί τους και την τεχνογνωσία. Οι καινούργιοι που θα έρθουν, όταν έρθουν, πως θα εκπαιδευτούν; Πως θα αποκτήσουν γνώση και τεχνογνωσία; Είναι ένα τεράστιο κεφάλαιο, το οποίο βεβαίως μετρείται οικονομικά.

Δεν έγινε καμία επένδυση στον τομέα της παραγωγής. Στην περιοχή μας τουλάχιστον δεν έγινε τίποτα. Όπως βέβαια και στη Φλώρινα, όπως και στη Μεγαλόπολη, αν εξαιρέσω την αποθείωση.

Κυρίες και κύριοι, κλείνοντας, σεβόμενος τον χρόνο, θα ήθελα να πω πως Τοπική Αυτοδιοίκηση και ενέργεια είναι ένα θέμα δύσκολο. Πράγματι, είναι δύσκολο και θέλει πολιτικές ξεκάθαρες, θέλει διαβούλευση, θέλει συναινέσεις, θέλει πολλά πράγματα.

Εμείς στον Νομό Κοζάνης το επιχειρήσαμε. Το επιχειρήσαμε με το σύμφωνο συνεργασίας, συνύπαρξης της κοινωνίας και της ΔΕΗ. Ακούγεται πάρα πολύ καλά. Όμως ο θεσμός αυτός μέχρι σήμερα εξυπηρέτησε μόνο τα συμφέροντα της ΔΕΗ και τίποτα περισσότερο. Είναι λοιπόν εις βάρος του πολίτη ακόμα και αυτός ο θεσμός, τον οποίο στην αρχή επικροτήσαμε.

Θέλω να ευχηθώ καλά αποτελέσματα στο Συνέδριό σας. Είναι πολύ σημαντικό που γίνεται στην Κοζάνη. Είναι σημαντικό, διότι εδώ χτυπά η καρδιά της ενέργειας, εδώ είναι οι άνθρωποι της ΔΕΗ, επιστήμονες και έχετε υπόψη σας ότι η ΔΕΗ διαθέτει το καλύτερο επιστημονικό προσωπικό απ’ όλες τις εταιρείες στην Ελλάδα.

Καλή επιτυχία λοιπόν και σας ευχαριστώ για την υπομονή σας.

ΠΡΟΕΔΡΕΙΟ: Παρακαλώ τον κύριο Τσάκωνα Αντώνη, μέλος του Γραφείου Περιοχής Δυτικής Μακεδονίας να χαιρετήσει εκ μέρους του ΚΚΕ.

Α. ΤΣΑΚΩΝΑΣ: Κυρίες και κύριοι, να πω καλησπέρα σας ήδη. Καταρχήν, να ευχαριστήσουμε τους οργανωτές για την πρόσκληση που απηύθυναν στο ΚΚΕ και έτσι μας δίνεται η ευκαιρία να πούμε τις θέσεις μας σε αυτά τα πολύ σοβαρά θέματα που θα επεξεργαστεί το Συνέδριο.


Βέβαια, εμείς δεν πιστεύουμε ότι μπορούν να γίνουν αποσπασματικές επεξεργασίες έξω από τις γενικότερες πολιτικές που εφαρμόζονται ιδιαίτερα σε τέτοια σοβαρά θέματα.


Επομένως, το κυρίαρχο είναι σε κάποια κατεύθυνση θα κινηθούν αυτές οι πολιτικές. Θα είναι για την εξυπηρέτηση των αναγκών των ανθρώπων και των εργαζομένων ή θα είναι για την εξυπηρέτηση της μεγιστοποίησης της κερδοφορίας του κεφαλαίου; Είναι το βασικό ζήτημα. Αν αυτό δεν το λύσουμε, δεν μπορούμε να πάμε πουθενά. Διαφορετικά σχεδιάζεις, όταν σχεδιάζεις τη μεγιστοποίηση των κερδών, διαφορετικά σχεδιάζεις όταν σχεδιάζεις την ικανοποίηση αναγκών. Αυτό νομίζω ότι είναι πασιφανές.


Επομένως, είναι καθαρό, από τη δική μας την άποψη, ότι ο σκοπός και η φιλοσοφία αυτού του Συνεδρίου είναι ενταγμένα στην υλοποίηση των πολιτικών της Ευρωπαϊκής Ένωσης και των ελληνικών κυβερνήσεων για την απελευθέρωση των αγορών ηλεκτρικής και ιδιαίτερα της ηλεκτρικής ενέργειας και της ιδιωτικοποίησης στο τομέα αυτό.


Τώρα, όσοι κόπτονται για ισχυρή ΔΕΗ και κέρδη, μαζί και ο Πρόεδρος της ΓΕΝΟΠ με τον Πρόεδρο της ΔΕΗ, καταλαβαίνετε για ποιους ενδιαφέρουν. Τώρα, ισχυρή ΔΕΗ με δίπλα ανταγωνισμό από τα Σκόπια αύριο-μεθαύριο, με 200 € και 300 € μισθούς ή ανταγωνισμό της ΔΕΗ με εργαζόμενους με 600 και 800 €, δεν ξέρω ποια ΔΕΗ μπορεί να ανταποκριθεί και τι ΔΕΗ θα είναι. Επομένως, καταλαβαίνετε για τι κοροϊδία πέφτει από αυτή την άποψη από τις κυβερνήσεις, από αυτούς που σχεδιάζουν με βάση τον ανταγωνισμό.


Από εκεί και πέρα, το Συνέδριο αυτό που γίνεται στο όνομα των κλιματικών αλλαγών της ζήτησης και της εξοικονόμησης της ενέργειας, της προστασίας που περιβάλλοντος, αλλά πραγματικός στόχος είναι η ενεργητικότερη συμμετοχή των ΟΤΑ στην υλοποίηση των ενεργειακών πολιτικών που σχεδιάζουν στην Ευρωπαϊκή Ένωση, οι αστικές κυβερνήσεις και τα επιτελεία των κομμάτων της ΝΕΑΣ ΔΗΜΟΚΡΑΤΙΑΣ και  του ΠΑ.ΣΟ.Κ. 


Με την εμπλοκή της Τοπικής Αυτοδιοίκησης θέλουν, με όσο γίνεται λιγότερες αντιδράσεις από τους εργαζόμενους και τον λαό, την απελευθέρωση των αγορών του τομέα ενέργειας, το ξεπούλημα των λιγνιτορυχείων. Ήδη, η Επιτροπή του ανταγωνισμού της Ευρωπαϊκής Ένωσης αποφάσισε το 40% να δοθεί σε ιδιώτες με αποκλεισμό της ΔΕΗ να αγοράζει και τον παραγόμενο λιγνίτη και την παράδοση του ορυκτού πλούτου και της ενέργειας στην κερδοσκοπία του κεφαλαίου.


Έτσι θα διευκολυνθεί η δράση των ενεργειακών επιχειρηματικών ομίλων σε όλους τους τομείς, βλέπε ΤΕΡΝΑ, μονάδα που θα δοθεί για κοιτάσματα, που δεν θα μπορεί να τα αγοράζει η ΔΕΗ. Θα δικαιολογηθούν τα δισεκατομμύρια ευρώ των επιδοτήσεων και των εξασφαλισμένων κερδών σε αυτούς τους μονοπωλιακούς ομίλους.


Γνωρίζετε ότι το ΚΚΕ είναι ριζικά αντίθετο με αυτές τις πολιτικές. Για το ΚΚΕ πρόβλημα είναι οι εφαρμοζόμενες πολιτικές απελευθέρωσης και της ιδιωτικοποίησης, που κυριολεκτικά έχουν καταστροφικές συνέπειες για το φυσικό και κοινωνικό περιβάλλον και τους εργαζόμενους και επομένως, το πρόβλημα δεν είναι να διαχειριστούμε αυτές τις πολιτικές, αλλά να οργανώσουμε την πάλη του λαού για την ανατροπή τους.


Είναι φανερό ότι η Ευρωπαϊκή Ένωση, τα ιμπεριαλιστικά κέντρα ανησυχούν, καθώς συνεχίζονται οι προβλέψεις και δεν μπορούν να καθορίσουν το βάθος και τη διάρκεια της κρίσης. Γνωρίζουν καλά ότι οι διαχειριστικές τους προτάσεις, οι όποιες πράσινες πολιτικές, ο πράσινος καπιταλισμός, δεν μπορούν να απαντήσουν και να ματαιώσουν τις εκδηλώσεις των κρίσεων και να αναστρέψουν την κατάσταση. Θυμάστε ότι η ίδια κατάσταση πριν μερικά χρόνια γινόταν με την παγκοσμιοποίηση, η οποία θα έσωνε τον πλανήτη και τον κόσμο και οδήγησε σε αυτή την κρίση που βιώνουμε σήμερα. 


Επίσης, γνωρίζουμε ότι όσο μεγαλώνει η λαϊκή αγανάκτηση, καθώς η κρίση παίρνει εφιαλτικές διαστάσεις για τους λαούς των ανεπτυγμένων χωρών, με την ανεργία και τη φτώχεια να καλπάζουν, τα προβλήματα της λαϊκής κατοικίας και παιδείας, της υγείας να διογκώνονται εκρηκτικά, καταλαβαίνουμε ότι δημιουργούνται εκρηκτικές προϋποθέσεις για κοινωνικές εκρήξεις. Αυτό τους ανησυχεί ιδιαίτερα, για αυτό ζητούν όλους τους μηχανισμούς του κράτους να συμβάλουν στο να ξεπεραστούν αυτές οι κοινωνικές εκρήξεις και βέβαια και η Τοπική Αυτοδιοίκηση.


Η περιβόητη πρόταση της πράσινης ανάπτυξης είναι επικοινωνιακή προπαγάνδα, για να συσκοτίσει τη βασική αιτία που προκαλεί τα οξυμμένα κοινωνικά κα περιβαλλοντικά προβλήματα. Θέλουν να κρύψουν ότι η καπιταλιστική ανάπτυξη, με κριτήριο τη μεγιστοποίηση του κέρδους και εργαλεία την εμπορευματοποίηση της γης, του νερού, της ενέργειας, των μεταφορών, το εμπόριο των ρύπων, είναι η πραγματική αιτία των προβλημάτων. 


Βέβαια, όλα αυτά δεν γίνονται γιατί είναι κακοί οι καπιταλιστές, αλλά είναι για να βρουν ικανοποιητική διέξοδο κερδοφορίας τα υπερσυσσωρευμένα κεφάλαιά τους, τα οποία δεν ξέρουν τι να κάνουν. 


Επομένως, είναι αναγκαιότητα για τη διατήρηση του συστήματος. Η επιβίωση του καπιταλισμού σήμερα στηρίζεται στην καταστροφή του περιβάλλοντος και της ποιότητας ζωής των ανθρώπων.


Είπε ο Δήμαρχος ότι ο Ομπάμα θα δώσει 160 δις για την πράσινη ανάπτυξη. Ξέρετε πόσα έδωσε για τη στήριξη κερδοφορίας των κεφαλαίων; Πάνω από ένα τρις και το σώσιμο των τραπεζών. Πόσα εκατομμύρια ψάχνει να βρει για την υγεία των 50.000.000 ανασφάλιστων και δεν βρίσκει δεκάρα τσακιστή; Αυτοί θα ενδιαφερθούν να σώσουν τον πλανήτη; Πως θα γίνουν αυτά τα πράγματα; Πρέπει να αναρωτηθούμε, πρέπει να μας προβληματίσει σοβαρά. Ο καπιταλισμός είναι σκέτη βαρβαρότητα. Δεν υπάρχει άλλη λύση, έξω από το να βάλουμε πλώρη για μια άλλη κοινωνία σοσιαλιστική, που θα δουλεύει με βάση την ικανοποίηση των αναγκών του ανθρώπου.


Με όποιο περιβαλλοντικό πρόβλημα και να ασχοληθούμε, η ρίζα του βρίσκεται στο καπιταλιστικό κέρδος. Όπως οι προτάσεις πράσινης οικονομίας, όχι μόνο δεν θίγουν τον βασικό ένοχο, αλλά αντίθετα αναθέτουν στην καπιταλιστική αγορά να δώσει λύση στα προβλήματα, που η ίδια δημιουργεί.


Ένα χαρακτηριστικό παράδειγμα. Σε διεθνές επίπεδο είναι δημιουργία μιας αγοράς εμπορίου ρύπων στο πλαίσιο εφαρμογής του Πρωτοκόλλου του Κιότο. Τα συμπεράσματα από τα λίγα χρόνια λειτουργίας της συμπυκνώνονται σε άρθρο της συντηρητικής εφημερίδας INTERNATIONAL HERALD TRIBUNE με τίτλο «Κάποιοι όμιλοι είχαν τεράστια κέρδη, ενώ το κλίμα έχασε».


Όμως ας δούμε το δικό μας παράδειγμα που έχουμε μπροστά μας. Με την αποκατάσταση και αξιοποίηση των εδαφών, των ορυχείων της περιοχής μας και την προστασία του περιβάλλοντος δεν ασχολήθηκε ποτέ το κεφάλαιο και οι κυβερνήσεις του και όχι μόνο τα τελευταία χρόνια, αλλά από την ίδρυση της ΔΕΗ, γιατί δεν παράγεται άμεσο κέρδος για το κεφάλαιο. Όμως το πραγματικό κοινωνικό και οικονομικό όφελος και κέρδος από αυτή την επένδυση θα ήταν τεράστιο για την οικονομία της χώρας και την περιοχή μας. Θα αντιμετώπιζε ουσιαστικά προβλήματα, θα ανακούφιζε σοβαρά την ανεργία στην περιοχή, θα διασφάλιζε αναπτυξιακές προοπτικές. Η κυβέρνηση όμως και αυτή και η προηγούμενη, όταν οι κάτοικοι διεκδικούσαν χρήματα για τις μετεγκαταστάσεις των οικισμών για την προστασία του περιβάλλοντος, τους έστελνε τα ΜΑΤ. Το ΠΑ.ΣΟ.Κ. στη Μαυροπηγή, στον Άγιο Δημήτριο η ΝΕΑ ΔΗΜΟΚΡΑΤΙΑ. Τι έκανε παράλληλα; Χάριζε 90.000.000 – 100.000.000 στον Μυτιληναίο, χρησιμοποιώντας τους νόμους του ΠΑ.ΣΟ.Κ. Ναι ή όχι; Αυτά τα χρήματα δεν μπορούσαν να διατεθούν για το περιβάλλον και την προστασία μας; 


Αυτά είναι τα ζητήματα. Επομένως, αν σχεδιάζαμε με βάση τις ανάγκες του τόπου, θα δίναμε αυτά τα λεφτά στους κατοίκους της περιοχής και όχι τους Μυτιληναίους και στον κάθε Μυτιληναίο, ο άνθρωπος τη δουλειά του κάνει και καλά κάνει.


Επομένως, το βασικό δίλημμα που πρέπει να απαντήσουμε είναι: ανάπτυξη για την κερδοφορία του κεφαλαίου ή για την ικανοποίηση των αναγκών των εργαζομένων και του λαού; Εδώ είναι το πρόβλημα. Η Τοπική Αυτοδιοίκηση στήνει φιέστες για πράσινες πολιτικές και πράσινα πανηγύρια. Θα έλεγα καρναβάλια, αλλά είναι πολύ πιο σοβαρά σε σχέση με τα ζητήματα έτσι όπως τα έχει η Ευρωπαϊκή Ένωση με το περιβάλλον και όλα αυτά τα ζητήματα. Προσβάλουμε και το καρναβάλι της Κοζάνης.

Με τις πολιτικές ανταγωνιστικότητας και της μεγιστοποίησης της κερδοφορίας, που αποδέχεται, υπογράφοντας τα σύμφωνα συνεργασίας και συνύπαρξης με τη ΔΕΗ Α.Ε., ουσιαστικά σε αυτό συμφωνεί και αντί να ζητά μόνιμες προσλήψεις, γίνεται αυτό που γίνεται. Βέβαια, ο κύριος Δάκης νομίζω, κάποιος είπε ότι απαιτούμε μόνιμες προσλήψεις. Όμως το 2000 οι μόνιμοι εργαζόμενοι στη ΔΕΗ ήταν πάνω 9.000. Σήμερα δεν είναι ούτε 6.000. Παράλληλα, δουλεύουν άλλοι τόσοι περίπου εργαζόμενοι σήμερα σε άθλιες κυριολεκτικά εργασιακές συνθήκες, όχι περιβαλλοντικές, που είπε ο κύριος Δάκης, τον έχω και μπροστά μου, 600 € - 900 € και οπότε θυμούνται τους πληρώνουν οι εργολάβοι. Δεν είναι άθλιες αυτές οι συνθήκες;

Το ΚΚΕ αντιπαλεύει και είναι κάθετα αντίθετο με την εμπλοκή των ΟΤΑ στα ζητήματα της προώθησης, της απελευθέρωσης της ενέργειας και την ανάμιξή τους στον σχεδιασμό στην ανάπτυξη, την παραγωγή και διάθεση ενέργειας. 

Το ΚΚΕ τονίζει για μια ακόμα φορά ότι μόνο ένας ενιαίος αποκλειστικά δημόσιος φορέας ενέργειας, στα πλαίσια της λαϊκής εξουσίας και της λαϊκής οικονομίας, που θα λειτουργεί σχεδιασμένα, με βάση την εξυπηρέτηση των συνολικών ενεργειακών αναγκών της χώρας και δεν θα υπηρετεί τα κέρδη των μονοπωλίων, μπορεί να διασφαλίζει ανάπτυξη σε όφελος του λαού, θα παρέχει φτηνή ενέργεια στη λαϊκή κατανάλωση, με σεβασμό στο περιβάλλον, θα υπηρετεί τα συμφέροντα των εργαζομένων, θα μπορεί να είναι μοχλός ανάπτυξης της οικονομίας της χώρας.

Μόνο αυτός ο δημόσιος φορέας θα μπορούσε να ακολουθεί μια πολιτική εφοδιασμού πρώτων υλών για τις ενεργειακές ανάγκες της χώρας, που θα διασφάλιζε όσο γίνεται τις σημερινές συνθήκες την εθνική ενεργειακή ανεξαρτησία της χώρας. Δεν θα άφηνε έρμαιο στις κερδοσκοπικές διαθέσεις του κεφαλαίου, παιχνίδια με το πετρέλαιο, με το φυσικό αέριο και λοιπά.

Σε αυτή την κατεύθυνση η χώρα μπορεί να αποκτήσει σχεδόν αυτάρκεια σε παραγωγή ηλεκτρικής ενέργειας, στηριζόμενη στους λιγνίτες και στις ανανεώσιμες πηγές.

Βέβαια με αυτές τις πολιτικές που ξεπουλούμε τους λιγνίτες και τους σπαταλούμε, για αυτούς τους λόγους η πρόταση του ΚΚΕ είναι η μόνη ρεαλιστική φιλολαϊκή πολιτική. Η μόνη πάει στο φιλολαϊκή, γιατί και άλλες ρεαλιστικές πολιτικές είναι για να εξασφαλίζουν τα κέρδη των μονοπωλίων για να υποφέρει ο κόσμος.

Στα ζητήματα της εξοικονόμησης της ενέργειας της προστασίας του περιβάλλοντος είναι καθαρό ότι αυτός ο κρατικός φορέας σε συνεργασία με τα πανεπιστήμια, την ανάπτυξη της έρευνας, με τα κρατικά ερευνητικά ιδρύματα και την τεχνολογία, σαφώς θα μπορούσε να δώσει πολύ πιο γρήγορα πολύ καλύτερες λύσεις. Αυτό που λένε για τους λαμπτήρες και λοιπά. Εν πάση περιπτώσει, οι λαμπτήρες είναι ένα μικρό ποσοστό. Διακόσιες χιλιάδες στρέμματα, όχι εκατομμύρια, δισεκατομμύρια λαμπτήρες θα είχαν αντικαταστήσει.

Επίσης, στις σημερινές συνθήκες η Τοπική Αυτοδιοίκηση με τον ρόλο της, αλλά και το νομοθετικό πλαίσιο που τη διέπει, είναι τμήμα του κρατικού μηχανισμού. Δεν μπορεί να συγκρουστεί με τις λογικές της απελευθέρωσης, τα ισχυρά επιχειρηματικά συμφέροντα. Για αυτό δεν κάνει αυτά που όφειλε να κάνει.

Είπε ο κύριος Κωνσταντίδης πριν ότι δεν κάνουμε βήμα πίσω. Τα λιγνιτορυχεία ξεπουλήθηκαν, ο σταθμός θα γίνει από ιδιώτες, είναι καθαρό. Τι ψάχνετε να βρείτε; Το λύκο έχουμε μπροστά μας, τον ντορό ψάχνουμε και μάλιστα και κάνουμε και παλικαρισμούς ότι δεν θα κάνουμε βήμα πίσω.

Επίσης, η Τοπική Αυτοδιοίκηση έχει πρόβλημα να συγκρουστεί με τις πολιτικές που επικρατούν σε σχέση με την ανταποδοτικότητα. Δεν είναι λογικό στη Δυτική Μακεδονία να μην υπάρχει τηλεθέρμανση στο μεγαλύτερο ποσοστό της, με επενδύσεις που θα έχουν χρηματοδοτήσει στο σύνολό τους από την κεντρική διοίκηση, ούτε να μην υπάρχει δωρεάν θέρμανση, δωρεάν πηγή ενέργειας.

Με βάση αυτές τις σκέψεις, εμείς καλούμε τον ελληνικό λαό, τα συνδικάτα και τους λαϊκούς φορείς να οργανώσουν την πάλη τους, να ανατρέψουν τις πολιτικές εμπορευματοποίησης της ενέργειας, τη ληστρική εκμετάλλευση των ενεργειακών αναγκών της χώρας από τους ενεργειακούς μονοπωλιακούς ομίλους, για να αυξάνουν τα υπερκέρδη τους.

Να αντιπαλέψουν τις πολιτικές απελευθέρωσης των αγορών της Ευρωπαϊκής Ένωσης, που εφαρμόζουν οι κυβερνήσεις της ΝΕΑΣ ΔΗΜΟΚΡΑΤΙΑΣ και του ΠΑ.ΣΟ.Κ. και στηρίζουν τα κόμματα του ευρωμονόδρομου.

Να ανατρέψουν τους συσχετισμούς δύναμης, με την αποφασιστική ενίσχυση του ΚΚΕ, για να ανοίξει ο δρόμος για ενιαίο αποκλειστικά δημόσιο φορέα ενέργειας, για λαϊκή εξουσία και οικονομία, που είναι η μόνη πολιτική που μπορεί να αντιμετωπίσει ριζικά τα προβλήματα του περιβάλλοντος, της ποιότητας ζωής των ανθρώπων και την πραγματική ανάπτυξη σε όφελος της χώρας.

Σας ευχαριστώ.

ΠΡΟΕΔΡΕΙΟ: Παρακαλώ τον κύριο Θεοδόσιο Ουκαδόγλου, μέλος της Κεντρικής Επιτροπής του ΣΥΝΑΣΠΙΣΜΟΥ, να κλείσει τους χαιρετισμούς.

Θ. ΟΥΚΑΔΟΓΛΟΥ: Καταρχήν, πέραν από τον χαιρετισμό μας για αυτή την πρωτοβουλία, στηρίζουμε αυτή την προσπάθεια, μάλιστα σε μία τέτοια περίοδο και θα είναι πολύ χρήσιμη, αν ο προβληματισμός και τα συμπεράσματα αποτελέσουν αντικείμενου κουβέντας και συζήτησης της κοινωνίας, ενόψει των εκλογών, για να αποφύγουμε αυτούς τους καυγάδες του δικομματισμού, που κάπως έτσι θα εξελιχθούν τα πράγματα.


Εμείς έμπρακτα, δεν θα το διαβάσω αυτό, Δήμαρχε, συμβολικά το κρατώ, γιατί εκπρόσωποί μας στην Τοπική Αυτοδιοίκηση θα σταθούν εμπεριστατωμένα για το τι λέει ο ΣΥΝΑΣΠΙΣΜΟΣ και ο ΣΥ.ΡΙΖ.Α. για τα ζητήματα που συζητάτε.


Όμως εμείς έμπρακτα, αυτό που είπατε, Δήμαρχε, πριν από δύο χρόνια ο Πρόεδρος του κόμματός μας στην περιοχή εδώ ανήγγειλε για αυτό που είπατε, ότι πρέπει να χαρακτηριστεί ως Νομός πράσινης ενέργειας, τόλμησε να το πει εδώ, τόλμησε να το πει στη Βουλή και τόλμησε να το πει παντού πανελλαδικά, όχι για μικροκομματικές σκοπιμότητες και θα εξηγήσω για δύο λεπτά που θα διαβάσω μέσα από το κείμενο τι ακριβώς εννοώ.


Επίσης, πριν από έναν χρόνο, για τα προβλήματα που υποφέρει η περιοχή σε σχέση με το περιβάλλον, σηματοδοτήσαμε πάλι τον Πρόεδρο του κόμματος, την παγκόσμια ημέρα του περιβάλλοντος, θέλοντας να δείξουμε πια τη σημασία που έχει αυτή η κοινωνία να ζήσει διαφορετικά. 


Επίσης, στηρίξαμε και στηρίζουμε όλες εκείνες τις προσπάθειες, που αναβαθμίζουν την ποιότητα ζωής των κατοίκων, όσον αφορά βέβαια και τους προγραμματισμούς για τα ζητήματα της ενέργειας. Όμως δεν διστάζουμε να έρθουμε πολλές φορές και σε κόντρα, λέγοντας, γιατί προηγουμένως διαβάστηκε ένα κείμενο του Δημάρχου της Αθήνας, που τότε ήρθαμε σε σύγκρουση με όλη την κοινωνία και δικαιωθήκαμε, θέλοντας η Αθήνα να μην γίνει τσιμεντούπολη. Για αυτό λέμε ότι στηρίζουμε κάθε δραστηριότητα και κάθε προσπάθεια της Τοπικής Αυτοδιοίκησης που ζει άμεσα τα προβλήματα και τη στηρίζουμε με κάθε έμπρακτο τρόπο. 


Επίσης, στηρίξαμε με όλες μας τις προσπάθειες τις πρωτοβουλίες των Δήμων και Κοινοτήτων ενάντια στον ερχομό του λιθάνθρακα και δικαιωθήκαμε. Δικαιώθηκαν οι αγώνες αυτών των εργαζομένων και οι προσπάθειες των τοπικών κοινωνιών. Όμως σε αυτή μας την προσπάθεια, δυστυχώς, ενώ άκουσα και εδώ από τους εκπροσώπους των κομμάτων, παρ’ όλο που αποτελεί προεκλογική περίοδο, κριτική για τους άλλους ακούστηκε, όμως στο δια ταύτα αυτή η ιστορία είναι 50 χρόνια, η ενέργεια στη χώρα μας είναι 50 χρόνια. Η άναρχη αυτή κατάσταση και ο τρόπος δόμησης της ενέργειας έφερε τα αποτελέσματα αυτά που έφερε.

Όμως εμείς τολμήσαμε, αγαπητοί φίλοι, αυτά που λέμε να τα γράψουμε σε ένα πρόγραμμα και μάλιστα, επειδή ζούμε και την παγκόσμια κρίση, τολμήσαμε να κάνουμε σε ορισμένα σοβαρά ζητήματα για τη διέξοδο από την κρίση και προϋπολογισμό, σαν να διαχειριζόμαστε αυτή τη χώρα. Για αυτό θα διαβάσω ένα απόσπασμα. Δύο λεπτά είναι, κύριε Δήμαρχε, κάπως έτσι θα κλείσω.

Στηρίζουμε τον νέο δημόσιο και μακροχρόνιο αειφόρο ενεργειακό σχεδιασμό, που θα βασίζεται στην ασφάλεια του εφοδιασμού, στην οικονομικότητα των επενδύσεων και την περιβαλλοντική προστασία. Η έμφαση πρέπει να δοθεί στην ορθολογική διαχείριση της ενέργειας, την ενεργειακή αποδοτικότητα και την αποκέντρωση βάσης της ηλεκτροπαραγωγής.

Ριζική μεταστροφή στις ΑΠΕ, κύρια αιολική, ηλιακή, γεωθερμική, που αποτελούν την πλέον αειφόρο πρόταση του ενεργειακού μίγματος και συγκεντρώνουν πολλαπλά οφέλη. Περιβαλλοντικά, ασφάλεια εφοδιασμού, σταθερότητα τιμών ενέργειας, δημιουργία ποιοτικών θέσεων εργασίας σε αποκεντρωμένη βάση και παραγωγή εγχώριας τεχνολογίας.

Απόρριψη της προοπτικής δημιουργίας θερμοηλεκτρικών εργοστασίων λιθάνθρακα. Προώθηση νέων τεχνολογιών καύσης για μεγαλύτερη ενεργειακή απόδοση και εκσυγχρονισμό των υπαρχουσών εγκαταστάσεων. Καύση, με στόχο την αύξηση της απόδοσης και τη μείωση των εκπομπών ρύπων.

Τέλος, κάτι που δεν ακούσαμε και από τον εκπρόσωπο του ΠΑ.ΣΟ.Κ., ακούσαμε μία κριτική, διατήρηση της ΔΕΗ υπό δημόσιο έλεγχο και προσανατολισμό της στην εξοικονόμηση ενέργειας, την ανάπτυξη των ΑΠΕ και την παραγωγική ανασυγκρότηση των περιοχών όπου έχουν πληγεί από τον λιγνίτη.

Θέλω να κλείσω, αγαπητοί φίλοι, μιας και βρίσκεται και ο εκπρόσωπος της ΔΕΗ εδώ πέρα, ο οποίος πολλές φορές, ίσως να ξενίζουν κάποιες λέξεις μας, γιατί δεν συνάδουν με τη διαλεκτική της καλής λέξης, ότι έχει αναλάβει δυστυχώς – και αυτό το είπαμε μέσα στη Βουλή – εργολαβικά την πολιτική της ΝΕΑΣ ΔΗΜΟΚΡΑΤΙΑΣ, γιατί συνήθως τα συνδικάτα στέκονται απέναντι στο συγκεκριμένο πρόσωπο, αν και κατά καιρούς το λένε, να οδηγήσει τη ΔΕΗ εκεί που οδηγήθηκαν όλες οι ΔΕΚΟ. Αυτό φαντάζομαι ο εκπρόσωπος των εργαζομένων με στοιχεία, χωρίς να τρώω χρόνο, θα το τεκμηριώσει. Δεν πρέπει να τρέφουμε αυταπάτες. Μιλώ σε μία περιοχή, που κατ’ ουσία έχει δεθεί με αυτή την υπόθεση της ενέργειας και θα πρέπει οι Δήμοι και οι Κοινότητες με την συμπαράσταση όλης της χώρας, γιατί πολύ σωστά είπατε ότι με το άνοιγμα του διακόπτη που γίνεται σε όλες τις χώρες, εδώ η περιοχή μας δέχτηκε όλες αυτές τις συνέπειες που υπάρχουν και για αυτό είπα στο ξεκίνημά μου ότι δεν ήταν τυχαία η πρόταση του κόμματός μας να χαρακτηριστεί ως Νομός ενέργειας. 

Με αυτή την έννοια, χαιρετίζω ξανά αυτή σας την πρωτοβουλία και θα χαρούμε πάρα πολύ να αποτελέσει πραγματικό αντικείμενο συζήτησης της κοινωνίας, για να μπορέσουν έστω και προεκλογικά, δεν τρέφουμε αυταπάτες, αν γίνει υπόθεση της κοινωνίας, πολλές φορές τα αποτελέσματά της είναι πολύ δυναμικά. Δείτε υπόθεση του λιθάνθρακα. Ο πρώην απερχόμενος Υπουργός ενέργειας τότε θυμάστε τι είπε. Αφού δεν το θέλουν οι άλλοι, ας πάμε … δεν θέλω να πω τον χαρακτηρισμό. Προς τιμήν τους κάποιοι Δήμαρχοι της περιοχής τόλμησαν να αντικρούσουν αυτή τους την ενέργεια. 

Ευχαριστώ πολύ και καλή επιτυχία.

ΠΡΟΕΔΡΕΙΟ: Ευχαριστούμε τον κύριο Ουκαδόγλου. Παρότι, αγαπητοί συνάδελφοι, οι δέκα συνιστώσες είχαν διαφοροποιημένες πρακτικές, με αιχμή τον κύριο Παρθενόπουλο, καταφέραμε μία χρυσή συνισταμένη.


Έχουμε τελειώσει το πρώτο μέρος και ελλείψει του Υπουργού, αναγκαστικά κηρύσσουμε εμείς από το Προεδρείο την έναρξη του Συνεδρίου κατά τον τύπο. Ακριβώς σε μίση ώρα ξεκινάμε με την κεντρική εισήγηση της ΚΕΔΚΕ, με τον Καθηγητή κύριο Λάλα, που θα μας δώσει μια εικόνα τι γίνεται διεθνώς και με τον Πρόεδρο της ΔΕΗ κύριο Αθανασόπουλο και τον Πρόεδρο της ΓΕΝΟΠ ΔΕΗ, τον κύριο Φωτόπουλο.

ΔΙΑΛΕΙΜΜΑ

ΠΡΟΕΔΡΟΣ: Παρακαλώ τον συνάδελφο κύριο Κοτρωνιά, Δήμαρχο Λαμιέων και Πρόεδρο της Επιτροπής Περιβάλλοντος της ΚΕΔΚΕ, να παρουσιάσει την κεντρική εισήγηση της ΚΕΔΚΕ στο Συνέδριό μας «Ενέργεια και Τοπική Αυτοδιοίκηση».

Γ. ΚΟΤΡΩΝΙΑΣ: Αγαπητοί συνάδελφοι, αγαπητοί Σύνεδροι, κυρίες και κύριοι, είναι η πρώτη φορά που η ΚΕΔΚΕ, η Πρωτοβάθμια Αυτοδιοίκηση της χώρας μας, παίρνει την πρωτοβουλία να οργανώσει ένα θεματικό Συνέδριο, ένα Συνέδριο για την ενέργεια και είναι ιδιαίτερα σημαντικό ότι το Συνέδριο αυτό διοργανώνεται στην πόλη, στον Νομό που έχει συνδεθεί, όσο καμία άλλη περιοχή της χώρας, με την παραγωγή ενέργειας, στο μεγαλύτερο ενεργειακό κέντρο της χώρας.


Η διοργάνωση αυτού του Συνεδρίου μόνο τυχαία δεν είναι. Έρχεται σε μια εποχή, που τα ζητήματα του περιβάλλοντος, της κλιματικής αλλαγής και της ενέργειας, βρίσκονται στην πρώτη προτεραιότητα της παγκόσμιας πολιτικής. 


Είναι γνωστό ότι στα πλαίσια της Συνθήκης του Κιότο η Ευρωπαϊκή Ένωση έλαβε συγκεκριμένες δεσμεύσεις στα πλαίσια ενός παγκόσμιου καταμερισμού ευθύνης για την κλιματική αλλαγή και τη διάσωση του πλανήτη. Ζητήματα που βρίσκονται σε ευθεία σχέση με την ενεργειακή μας συμπεριφορά και με την κατανάλωση της ενέργειας.


Η πρόταση της Ευρωπαϊκής Επιτροπής για τον στρατηγικό στόχο του 20 – 20 – 20, όπως έχουμε μάθει να τον ακούμε, αποτελεί θεμελιακό πλαίσιο μιας ευρωπαϊκής πολιτικής, μιας πολιτικής για την ενέργεια, μιας πολιτικής για την κλιματική αλλαγή, που στοχεύει και απαιτεί μέχρι το 2020 τι; Πρώτα απ’ όλα, εξοικονόμηση ενέργειας κατά 20%, αύξηση της συμμετοχής των ανανεώσιμων πηγών κατά 20% και μείωση των εκπομπών αερίου του θερμοκηπίου κατά 20%.


Η στρατηγική αυτή έχει λάβει πλέον τη μορφή οδηγιών και αποφάσεων στο επίπεδο της Ευρωπαϊκής Ένωσης, η οποία καλεί και δεσμεύει τα κράτη-μέλη και συνεπώς και τη χώρα μας, να την εφαρμόσουν ανάλογα.


Για να επιτευχθούν οι στόχοι αυτοί, όπως καταλαβαίνει κανείς, απαιτούνται σημαντικές ρυθμίσεις και αλλαγές στην πολιτική της ενέργειας, αλλά και στην καθημερινή μας συμπεριφορά. Το ζήτημα αυτό καλύπτει όλο το φάσμα της ενεργειακής πολιτικής. Την παραγωγή, τη διανομή, την κατανάλωση, τη διαχείριση, την εξοικονόμηση και βέβαια, την ενεργειακή μας συμπεριφορά. Θέτει δε προ των ευθυνών όλους μας, το κράτος, τις επιχειρήσεις, τους πολίτες, ενώ ένα μεγάλο μέρος αυτής της ευθύνης πρέπει να πούμε ότι αφορά εμάς, την Τοπική Αυτοδιοίκηση.


Η Τοπική Αυτοδιοίκηση μέσα από έναν σύνθετο ρόλο αρμοδιοτήτων και δραστηριοτήτων αποτελεί σήμερα έναν σημαντικό καταναλωτή και σε μερικές περιπτώσεις και συμπαραγωγό ενέργειας. Για αυτό είναι ώρα που χρειάζεται και πρέπει εμείς, ως Τοπική Αυτοδιοίκηση, να υιοθετήσουμε την ευρωπαϊκή και εθνική στρατηγική και να την μετατρέψουμε σε δέσμευση και καθημερινή πράξη τόσο ως Οργανισμοί, αλλά και ως κοινωνία πολιτών.


Στον ευρωπαϊκό χώρο τις δεσμεύσεις αυτές σήμερα πολλοί Οργανισμοί Τοπικής Αυτοδιοίκησης τις κάνουν ήδη πράξη και μάλιστα με απτά αποτελέσματα. Οι Δήμοι της Κοπεγχάγης, της Βιέννης, της Βενετίας και πολλοί άλλοι Ευρωπαϊκοί Δήμοι, έχουν να επιδείξουν προγράμματα, πρωτοβουλίες και δράσεις στον τομέα της ενέργειας, που μπορούν να καθοδηγήσουν και τη δική μας λειτουργία και τη δική μας δραστηριότητα.


Δεν θα ήθελα να σταθώ ειδικότερα στις καλές πρακτικές της Ευρωπαϊκής Τοπικής Αυτοδιοίκησης, γιατί αποτελεί αντικείμενο ειδικής εισήγησης του Συνεδρίου μας. Όμως θα ήθελα να δοθεί ιδιαίτερη σημασία στο πως οι Ελληνικοί Δήμοι και οι Κοινότητες, όλοι οι φορείς της Αυτοδιοίκησης θα αναλάβουμε συγκεκριμένες τοπικές πρωτοβουλίες και δράσεις, που θα συνεισφέρουν στην επίτευξη των εθνικών στόχων στο πλαίσιο της στρατηγικής του 20 – 20 – 20 για το 2020 και είναι ακόμα μεγαλύτερη η ευθύνη για εμάς, γιατί οι πρωτοβουλίες αυτές έχουν στο επίκεντρο τον πολίτη, τον δημότη μας. Έχουμε και εμείς τη δική μας ευθύνη στο να δημιουργήσουμε ένα νέο πρότυπο ενεργειακής συμπεριφοράς των πολιτών μας. Γιατί, όπως είναι κοινά παραδεκτό, το σημερινό ενεργειακό μοντέλο βασίζεται στην ανεξέλεγκτη και ίσως σπάταλη κατανάλωση ενέργειας, που οδηγεί στην ταχεία εξάντληση των ενεργειακών πόρων και στην υποβάθμιση του περιβάλλοντος. 


Απαιτείται ένα μοντέλο ενεργειακής διαχείρισης με ενεργό ρόλο των πολιτών, με καθοριστικό τον ρόλο της εγγύτερης προς τον πολίτη δομής εξουσίας της Αυτοδιοίκησης.


Απαιτείται να διδαχθούμε από τα παραδείγματα χωρών, όπως η Αυστρία, η Δανία, η Γερμανία, η Σουηδία, η Τσεχία, η Σλοβενία και άλλες, όπου στην παραγωγή και στη διάθεση της ενέργειας παίζουν σημαντικό ρόλο, πέραν από το κράτους και τους ιδιώτες και οι Δημοτικές Επιχειρήσεις. 


Στην πόλη μου, στη Λαμία η Δημοτική Επιχείρηση Ύδρευσης – Αποχέτευσης θέλει να εγκαταστήσει σε έναν χώρο, που βρίσκεται όπου βρίσκεται ο βιολογικός καθαρισμός της Λαμίας, 3.000 τετραγωνικά μέτρα φωτοβολταϊκά στοιχεία. Πήραμε την άδεια από την Ρυθμιστική Αρχή Ενέργειας και αυτή τη στιγμή δεν μπορούμε να προχωρήσουμε στην επιδότηση της επένδυσης αυτής, διότι οι ΔΕΥΑ δεν ξέρουμε αν είναι ιδιωτικές, αν είναι δημόσιες, δημοσίου χαρακτήρα, ιδιωτική, δεν μπορώ να χαρακτηρίσουμε το είδος της επιχείρησης, για να ξέρουμε αν μπαίνει ή δεν μπαίνει μέσα στην επιδότηση. Αυτό έχει σαν συνέπεια, αν δεν μπει τελικά – και μάλλον δεν θα μπει – να βρούμε άλλον τρόπο, να έρθουμε σε επαφή με ιδιωτικές εταιρείες, να ενοικιάσουμε τον χώρο ή να έρθουμε σε μία τέτοια συμφωνία, ώστε να μπορέσουμε τελικά να πετύχουμε αυτό που εμείς θεωρούμε αυτονόητο και το οποίο, όπως σας ανέφερα, γίνεται σε άλλες χώρες της Ευρώπης.


Ας μην ξεχνάμε ότι ο ρόλος της Αυτοδιοίκησης είναι πολυσύνθετος. Καλείται να συμβάλει ή να υπηρετήσει και το ενεργειακό μοντέλο, που έχει η κάθε χώρα και η δική μας χώρα μέσα τη δική της στρατηγική, μέσα από διαφορετικούς, αλλά και αλληλένδετους ρόλους.


Ένα ενεργειακό μοντέλο, που πρέπει να στηρίζεται στην ορθολογική χρήση των ενεργειακών πόρων, στην εξοικονόμηση της ενέργειας, στην κατάκτηση ενεργειακής συνείδησης, για εμένα είναι το σπουδαιότερο αυτό και εκεί μπορούμε να δώσουμε το βάρος μας οι αυτοδιοικητικοί και βέβαια στην προστασία του περιβάλλοντος.

Μπορεί η Αυτοδιοίκηση να μην έχει αρμοδιότητα αδειοδοτήσεων. Όμως δεν παύει να είναι ο βασικός παράγοντας διαβούλευσης στον προγραμματισμό και στη χωροθέτηση των ενεργειακών επενδύσεων. Προγραμματίζει την τοπική ανάπτυξη, θέτει περιορισμούς και όρους, εκφράζει τις απόψεις της τοπικής κοινωνίας, διαμορφώνει την κοινή γνώμη, εμψυχώνει τους πολίτες, γίνεται δέκτης απόψεων φορέων και πολιτών, αντικρουόμενων πολλές φορές και καλείται να παίξει τον εξισορροπητικό ή συνθετικό της ρόλο. Παράλληλα όμως, οι Οργανισμοί Τοπικής Αυτοδιοίκησης είναι και ένας σημαντικός καταναλωτής ενέργειας και πρέπει και εκείνοι, ως Οργανισμοί, ως μονάδες, να αναλάβουν συγκεκριμένες δράσεις στην κατεύθυνση της εξοικονόμησης της ενέργειας στην ενεργειακή τους κατανάλωση.

Αποτελεί ένα στοίχημα για τους Οργανισμούς Τοπικής Αυτοδιοίκησης της χώρας μας να εφαρμόσουμε πολιτικές και δράσεις με στόχο την ενεργειακή αποδοτικότητα και πέραν της συμβολής μας στην εθνική στρατηγική και τις εθνικές δεσμεύσεις, να οδηγήσουμε και στην εξοικονόμηση σημαντικών οικονομικών πόρων, που μπορούν από καταναλωτικές δαπάνες που είναι για εμάς σήμερα να μετατραπούν σε επενδυτικός πόρος, που τόσο έχουμε ανάγκη ως Αυτοδιοίκηση σήμερα.

Για να είμαστε πιο συγκεκριμένοι, πιστεύουμε ότι η αρχή που έγινε με το πρόγραμμα «ΕΞΟΙΚΟΝΟΜΩ» αποτελεί την πρώτη οργανωμένη και συντεταγμένη προσπάθεια που γίνεται στη χώρα μας και αφορά τους ΟΤΑ και που είμαστε περήφανοι, διότι αυτή η πρωτοβουλία, αυτό το πρόγραμμα προέκυψε ως ανάγκη, ως ερέθισμα από το θεματικό Συνέδριο που διοργάνωσε η ΚΕΔΚΕ μαζί με το Πανελλήνιο Δίκτυο Οικολογικών Οργανώσεων με θέμα την κλιματική αλλαγή τον Οκτώβριο του 2006 στην Κέρκυρα.

Το πρόγραμμα αυτό, που χρηματοδοτείται από το ΕΣΠΑ και αφορά 228 Δήμους και πρωτεύουσες Νομών που έχουν πληθυσμό μεγαλύτερο από 10.000 κατοίκους, είναι ήδη σε εξέλιξη και αξιολογούνται οι προτάσεις που υποβλήθηκαν και στοχεύουν στην ενεργειακή αποδοτικότητα των κτιρίων και των υποδομών των Δήμων αυτών. Παραμένει ανοικτό όμως και σήμερα το θέμα της κάλυψης της ιδίας συμμετοχής από τον ΘΗΣΕΑ, παρά τις δεσμεύσεις του Υπουργείου Εσωτερικών, που πρέπει νομίζω επιτέλους να αποφασιστεί.

Εκτιμούμε ότι το πρόγραμμα θα καλύψει το 5%-10% των υποδομών των ωφελούμενων Δήμων, οι οποίοι μάλιστα με την πρόσφατη πρόσκληση δεν υπερβαίνουν το 20% των ΟΤΑ της χώρας.

Βλέποντας το ιδιαίτερο ενδιαφέρον για το πρόγραμμα, αλλά και τις λύσεις που αναμένεται να δώσει, προτείνουμε: πρώτον, την επέκταση του προγράμματος «ΕΞΟΙΚΟΝΟΜΩ» σε όλους τους ΟΤΑ της χώρας, καθώς και στους επιλέξιμους Δήμους της πρώτης φάσης, που δεν υπέβαλαν ακόμα πρόταση ένταξης.

Δεύτερον, τη δημιουργία ενός νέου συμπληρωματικού μεσοπρόθεσμου προγράμματος δράσης, που θα καλύψει το σύνολο των ενεργειακών αναγκών των ΟΤΑ. Στο σύνολο των υποδομών τους, αφού εκτιμάται ότι μέσω του «ΕΞΟΙΚΟΝΟΜΩ», όπως είπα προηγουμένως και με βάση τις προβλεπόμενες χρηματοδοτικές κλίμακες, οι Δήμοι μπορούν να καλύψουν μόνο το 5% έως 10% των υποδομών τους.

Ένα τέτοιο πρόγραμμα απαιτεί βέβαια σημαντικούς πόρους, οι οποίοι πιστεύουμε ότι μπορούν να εξευρεθούν από μία μόχλευση πόρων του ΕΣΠΑ, εθνικών και ιδιωτικών πόρων, ενώ θα μπορούσε να διερευνηθεί και η δυνατότητα χρηματοδότησής του, μέσω δανεισμού, με εκχώρηση μέρους των τελών που εισπράττουν οι ΟΤΑ από τη ΔΕΗ.

Επίσης, θα μπορούσαν να συμβάλουν στην υλοποίηση του προγράμματος οι επιχειρήσεις ενεργειακών υπηρεσιών, μέσω των συμβάσεων ενεργειακής απόδοσης, που τώρα θεσμοθετούνται και στη χώρα μας.

Ένα τέτοιο πρόγραμμα, παρά τις δυσκολίες εξεύρεσης πόρων και εφαρμογής, θα αποτελούσε μια πρωτοβουλία της Αυτοδιοίκησης με πολλαπλά περιβαλλοντικά και ενεργειακά οφέλη, αλλά και οικονομικά οφέλη, αφού πρώτα απ’ όλα, θα εκσυγχρονιζόταν το σύνολο των υποδομών και των λειτουργιών του Δήμου στη βάση της ενεργειακής αποδοτικότητας. Θα κινητοποιούσε ένα τεράστιο επιστημονικό μελετητικό τεχνικό εργατικό δυναμικό στο σύνολο της χώρας, προσφέροντας απασχόληση, διατήρηση, αλλά και χιλιάδες νέες θέσεις εργασίας στην εγκατάσταση και την προσαρμογή αυτών των νέων τεχνικών εξοικονόμησης ενέργειας, καθώς βέβαια αργότερα και στη συντήρησή τους.

Τρίτον, θα συνέβαλε στην ισόρροπη και περιφερειακή ανάπτυξη, αφού η συμβολή στην απασχόληση και στην κατανάλωση θα διαρθρωνόταν και στο τοπικό επίπεδο, παράγοντας ευεργετικά αποτελέσματα για τις τοπικές οικονομίες και τις τοπικές κοινωνίες σε μια εποχή κρίσης και ειδικά σε επαγγέλματα, που σχετίζονται με την οικοδομική δραστηριότητα. 

Τέταρτον, θα επιτυγχανόταν εξοικονόμηση ενέργειας και συνεπώς, αντίστοιχων οικονομικών πόρων σε μια κλίμακα από 20%-30%. Μπορεί εύκολα κανείς να καταλάβει το πόσο θα συνέδραμε με τους εθνικούς στόχους του 20 – 20 – 20.

Πέμπτον, θα απελευθέρωνε αντίστοιχους πόρους, που θα μπορούσαν να κατευθυνθούν από ενεργειακή δαπάνη που είναι σήμερα στο επενδυτικό πρόγραμμα τον ΟΤΑ.

Έκτον, θα βοηθούσε την ανακαίνιση κτιρίων και εγκαταστάσεων, καθυστερώντας τη γήρανσή τους ή την απαξίωσή τους.

Μέσα σε ένα τέτοιο φιλόδοξο πρόγραμμα, αλλά και με τη δημιουργία περιβαλλοντικής συνείδησης και υιοθέτησης ορθής ενεργειακής συμπεριφοράς σε όλους τους Οργανισμούς της χώρας, θα μπορούσαμε να παρέμβουμε αποτελεσματικά και στα παρακάτω.

Κυρίες και κύριοι Σύνεδροι, ας μην ξεχνάμε ότι η φτηνότερη και η καθαρότερη ενέργεια είναι αυτή που δεν καταναλίσκεται. Άρα λοιπόν, η οικονομία στην κατανάλωση της ενέργειας είναι ίσως και σπουδαιότερη από την εύρεση εναλλακτικών μορφών παραγωγής ενέργειας.

Θα μπορούσαμε λοιπόν μέσα από αυτό το πρόγραμμα να συμβάλουμε στην ενεργειακή απόδοση των κτιρίων, που εξυπηρετούν τις λειτουργίες των ΟΤΑ και στα σχολεία, μέσω παρεμβάσεων στη μόνωση, τη θέρμανση, την ψύξη, τον ηλεκτροφωτισμό, με μια ολοκληρωμένη παρέμβαση στο σύστημα του δημοτικού φωτισμού, μέσω της καλής συντήρησης της αντικατάστασης των ενεργών λαμπτήρων με άλλους χαμηλής κατανάλωσης, την έξυπνη διαχείριση του φωτισμού, τρέχουν ήδη προγράμματα στο ΕΣΠΑ για τέτοιες δράσεις, τη χρήση φωτοκυττάρων, την αξιοποίηση των φωτοβολταϊκών συλλεκτών, με την αντικατάσταση των ηλεκτρικών και ηλεκτρονικών ενεργοβόρων συσκευών με συσκευές νέας τεχνολογίας χαμηλής ενεργειακής κατανάλωσης σε όλες τις λειτουργίες των ΟΤΑ, με την εισαγωγή του ολοκληρωμένου ενεργειακό σχεδιασμού, ώστε να εφαρμόζονται νέα συστήματα και τεχνολογίες, που μειώνουν την κατανάλωση της ενέργειας στις κατ’ εξοχήν ενεργοβόρες λειτουργίες των αντλιοστασίων των ΔΕΥΑ και των μονάδων βιολογικού καθαρισμού, αλλά και των μονάδων αφαλατώσεων, όπου υπάρχουν. Με τον τακτικό και ουσιαστικό έλεγχο των δημοτικών οχημάτων, ώστε να περιοριστεί η ρύπανση που προκαλούν, με καλύτερο προγραμματισμό των μετακινήσεών τους, αλλά και με τη σταδιακή αντικατάσταση των παλαιών με νέα οχήματα αντιρρυπαντικής τεχνολογίας, με υβριδικά, αλλά και άλλα οχήματα που ενσωματώνουν νέες τεχνολογίες. Επιπλέον, ένας διαδημοτικός σχεδιασμός στο επίπεδο των μεταφορών και της διαχείρισης του δημοτικού στόλου όμορων Δήμων, θα  μπορούσε να φανεί εξαιρετική επωφελής στην κατεύθυνση αυτή.

Όμως πέραν αυτών, οι Δήμοι και οι Κοινότητες της χώρας δεν πρέπει να ξεχνάμε ότι έχουν παράλληλα έναν σημαντικό ρόλο στον σχεδιασμό και τον καθορισμό των όρων ανάπτυξης της περιοχής τους. Εμείς κάνουμε τον πολεοδομικό σχεδιασμό. Εμείς χωροθετούμε τις δραστηριότητες. Εμείς νομοθετούμε για τη κυκλοφοριακές ρυθμίσεις που εφαρμόζονται στο δικό μας το τοπικό επίπεδο.

Αυτά όλα, που αποτελούν αρμοδιότητα ή και συναρμοδιότητα δική μας, ουσιαστικά μας καθορίζουν και μία γραμμή για το πώς πρέπει να εφαρμόσουμε πολιτικές για την κατανάλωση ενέργειας. Εφαρμόζοντας, παραδείγματος χάρη, τις μικτές χρήσεις στον πολεοδομικό σχεδιασμό, συνδυάζοντας τους οικιστικούς χώρους με τους χώρους εργασίας, με τους χώρους παροχής των υπηρεσιών, μειώνουμε τις μετακινήσεις και προφανώς την κατανάλωση ενέργειας.

Η δημιουργία δικτύου ποδηλατοδρόμων και ασφαλούς στάθμευσης των ποδηλάτων. Η εφαρμογή ευέλικτης και αξιόπιστης δημοτικής συγκοινωνίας. Η δημιουργία πάρκινγκ στην περιμετρική ζώνη των πόλεων με παράλληλη χρήση μαζικών μέσων μεταφοράς, η πεζοδρόμηση εμπορικών και ιστορικών περιοχών, πέραν των άλλων αισθητικών και κυκλοφοριακών λόγων, αποτελούν μέτρα που συμβάλουν σημαντικά στην εξοικονόμηση της ενέργειας, αλλά και στη βελτίωση της ποιότητας της ζωής στις πόλεις μας.

Ο Θάνος ο Βλαστός, καθηγητής στο Μετσόβιο, σε μία διαβούλευση που είχαμε για το ποδήλατο είχε ρίξει μία ιδέα, για να εξειδικεύσω λίγο τι εννοώ, ότι πως ο πολεοδομικός σχεδιασμός μπορεί να επηρεάσει την κατανάλωση ενέργειας και είχε πει, παραδείγματος χάρη, ότι οι πόλεις του μέλλοντος ίσως θα έπρεπε να αναπτύσσονται με πυρήνες ή κάποιους σταθμούς μαζική μεταφοράς, ώστε να μειώνονται οι μετακινήσεις με τα Ι.Χ., να μειώνεται η ενέργεια, να μειώνεται το κυκλοφοριακό πρόβλημα και όλα τα συνακόλουθα. 

Όμως πρέπει σε συνεργασία με τους φορείς που έχουν την αρμοδιότητα να δούμε τη χωροθέτηση σε επίπεδο πόλης ή Δήμου και των εγκαταστάσεων των υπόλοιπων δημοσίων φορέων και των λειτουργιών που μας επιβαρύνουν.

Η αναφορά μας αυτή αφορά δημόσιες υπηρεσίες, νοσοκομεία, σχολεία, ΤΕΙ, ΔΕΚΟ. Πολλές φορές η θέση τους επιβάλλεται και η εξυπηρετεί πολλές φορές και τις ανάγκες ολίγων υπαλλήλων, οι οποίοι αρνούνται πεισματικά να αλλάξουν τον χώρο, στον οποίο έχουν συνηθίσει και εξυπηρετούνται και όχι βέβαια των πολυάριθμων επισκεπτών που συναλλάσσονται καθημερινά. Συνωστίζονται πολλές φορές στα κέντρα των πόλεων ή σε περιοχές, που δεν υπάρχει καμία σχεδόν συγκοινωνιακή γραμμή με μέσα μαζικής μεταφοράς.

Θα μπορούσαμε, ως Αυτοδιοίκηση, να πάρουμε την πρωτοβουλία να επεξεργαστούμε και να προτείνουμε τη θεσμοθέτηση, ώστε πριν από κάθε τέτοια εγκατάσταση ή από κάθε τέτοια μεταφορά σε έναν νέο χώρο να απαιτείται μία μελέτη κυκλοφοριακών και ενεργειακών επιπτώσεων, που να εγκρίνεται από το οικείο Δημοτικό ή Κοινοτικό Συμβούλιο.

Πέραν όμως των δημόσιων και δημοτικών υποδομών, οι Οργανισμοί Τοπικής Αυτοδιοίκησης έχουν μαζί με το κράτος ένα ρυθμιστικό ρόλο σε ότι αφορά τις ενεργειακές απαιτήσεις και των ιδιωτικών κτιρίων. Πολεοδομικές και τοπικές ρυθμίσεις μπορούν να ενθαρρύνουν την βιοκλιματική αρχιτεκτονική, τη χρήση ηλιακών θερμοσίφωνων, τη χρήση νέων μορφών ενέργειας στην κατοικία και τα επαγγελματικά κτίρια, την ενεργειακή τους αυτονομία μέσα από φωτοβολταϊκά συστήματα ή συστήματα αβαθούς γεωθερμίας. Τη θέσπιση ειδικών όρων δόμησης, κεραμοσκεπές, παραδείγματος χάρη.

Οι ΟΤΑ, μέσα από την ανάπτυξη του αστικού πρασίνου, με τα πάρκα, τις νησίδες, τη φύτευση στα πεζοδρόμια και τη χρήση ψυχρών υλικών, παρεμβαίνοντας στην υποδομή της πόλης, μπορούν και να συμβάλουν, ώστε τα ιδιωτικά κτίρια που υπάρχουν στην περιοχή αυτή να μειώσουν, έστω και κατ’ ελάχιστο τις ενεργειακές τους ανάγκες, αφού δημιουργούνται καλύτερες συνθήκες περιβάλλοντος χώρου.

Όμως και οι πρωτοβουλίες, που πολλοί δικοί μας ΟΤΑ έχουν πάρει, όπως η τηλεθέρμανση εδώ στην Κοζάνη, το πρόγραμμα για τις πράσινες ταράτσες στην Αθήνα, η επέκταση των δικτύων του φυσικού αερίου σε πολλές πόλεις της χώρας, δημιουργούν καλύτερες και φιλικότερες στο περιβάλλον λύσεις στις ενεργειακές ανάγκες κατοικιών και επαγγελματικών χώρων, που πρέπει να επεκταθούν, όπου οι ανάγκες το επιβάλουν και οι συνθήκες το επιτρέπουν, ώστε να μην παραμείνουν τα παραδείγματα αυτά μόνο ως πιλοτικές εφαρμογές.

Μεγάλη σημασία όμως, για να έχουν ουσιαστικό αποτέλεσμα όλες οι πρωτοβουλίες, έχει το να στοχεύσουμε στην αλλαγή της ενεργειακής συμπεριφοράς των δημοτών, των παιδιών μας, όλων μας.

Λέμε πολλές φορές ότι όλα είναι θέμα παιδείας. Εδώ πραγματικά δεν μπορεί να είναι τίποτα άλλο, παρά θέμα περιβαλλοντικής εκπαίδευσης και ευαισθητοποίησης. Η Τοπική Αυτοδιοίκηση μπορεί και πρέπει να αναλάβει πρωτοβουλίες για την εκπαίδευση των μαθητών και την ευαισθητοποίηση των πολιτών σε θέματα διαχείρισης και εξοικονόμησης ενέργειας.

Αν αυτό δεν γίνει συνείδηση, δεν γίνει καθημερινή πρακτική από όλους μας, ότι και να κάνουμε σε επίπεδο Δήμου ή σε επίπεδο κράτους, ελάχιστα αποτελέσματα θα έχει. Για αυτό προτείνουμε τη δημιουργία ενός ειδικού προγράμματος ενημέρωσης, ευαισθητοποίησης και εκπαίδευσης, που θα αναλάβει η Τοπική Αυτοδιοίκηση με όλους τους συναρμόδιους κατά περίπτωση φορείς, ώστε να πετύχουμε ενημέρωση όλων των πολιτών και ιδίως των παιδιών, ευαισθητοποίηση όλων εκείνων που, λόγω θέσης και ρόλου, έχουν μια αυξημένη ευθύνη στη διαχείριση ενεργειακής κατανάλωσης και εκπαίδευση μαθητών, φοιτητών και ομάδων νέων.

Ήθελα να σας πω ότι, το έχω πει πολλές φορές, η Λαμία είναι μία από τις πόλεις που έχει μια αλματώδη αύξηση των ποσοτήτων που ανακυκλώνονται. Προσπαθώντας να βρω τι είναι αυτό που μέτρησε στο να υπάρχει αυτή η αλματώδης αύξηση, η μόνη εξήγηση που έδωσα είναι ότι, όταν ήμουν νέος Δήμαρχος στην πρώτη τετραετία, ερχόμουν σε επαφή πάρα πολύ συχνά με τα παιδιά των νηπιαγωγείων και των παιδικών σταθμών και έχω την αίσθηση και τη βεβαιότητα ότι αυτά τα παιδιά μεγαλώνοντας απέκτησαν μια συνείδηση περιβαλλοντική και αυτά τραβούν από το χέρι και τη μαμά και τη γιαγιά και τον μπαμπά και βοηθούν σε θέματα, τα οποία για τους μεγαλύτερους φαντάζομαι εξωπραγματικά.

Έχω λοιπόν την αίσθηση ότι η μεγαλύτερη εκπαίδευση που πρέπει να κάνει η Αυτοδιοίκηση είναι στη νέα γενιά, στα παιδιά. Έτσι λοιπόν με αυτό μπορεί να δημιουργηθεί και ένα παρατηρητήριο. Αυτό μπορεί να έχει μετρήσιμα αποτελέσματα και να δημιουργηθεί ένα παρατηρητήριο ενεργειακής συμπεριφοράς κατά γεωγραφικές ενότητες, ηλιακές ομάδες και τομέα απασχόλησης, ώστε να μπορούμε να ξέρουμε τις μας γίνεται και που πηγαίνουμε.

Εμείς δεν λέμε ότι οι ΟΤΑ πρέπει να γίνουν επιχειρήσεις παραγωγής ενέργειας. Λέμε όμως ότι μπορεί και πρέπει να δραστηριοποιηθούν στον τομέα της ενέργειας, εκεί που οι συνθήκες το επιβάλουν, εκεί που υπάρχουν αξιοποιήσιμοι φυσικοί πόροι, ανάλογα με το μέρος που ζούμε.

Γεωθερμία. Ένα μεγάλο κεφάλαιο στη χώρα μας. Στην Ισλανδία, είχαμε επισκεφτεί την Ισλανδία με την ΚΕΔΚΕ, το 60% της ενέργειας παράγεται από τη γεωθερμία. Εγώ κατάγομαι από τη Λαμία, Δημοτικό μας Διαμέρισμα είναι οι Θερμοπύλες. Εκεί, ο κύριος Λαθούρης ξέρει, έχουμε ένα γεωθερμικό πεδίο χαμηλής ενθαλπίας 40 βαθμών περίπου, αλλά βαθιά μέσα μας διαβεβαιώνουν ότι υπάρχει 1.000 βαθμών περίπου. Νομίζω ότι η ΔΕΗ μπορεί να ασχοληθεί και να μας βοηθήσει να κάνουμε μια βαθιά γεώτρηση και δεν λέω εγώ για την περιοχή των Θερμοπυλών της Λαμίας, μιλώ για όπου στην Ελλάδα έχουμε τέτοιες πηγές, που μπορούν να αξιοποιηθούν.

Εμείς στην Επιτροπή έχουμε επεξεργαστεί διάφορα τέτοια θέματα, τα οποία θα καταθέσω με το τέλος της εισήγησής μου και είναι ειδικές μελέτες κυκλοφοριακών επιπτώσεων και ενεργειακών απαιτήσεων. Είναι ένας ολοκληρωμένος ενεργειακός σχεδιασμός, επέκταση του προγράμματος «ΕΞΟΙΚΟΝΟΜΩ».

Μιλάμε για την ενεργειακή αυτονομία σχολικών κτιρίων. Είναι κάποιες προτάσεις, όπως επίσης και η δημιουργία ειδικών γραφείων στους Δήμους που να ασχολούνται με τα ενεργειακά θέματα και να μπουν πλέον ενεργειακά υπεύθυνοι, οι οποίοι να ασχολούνται με την κατανάλωση και τη διαχείριση της ενέργειας στους Δήμους. Πιστεύουμε λοιπόν ότι πρέπει να πάρουμε σημαντικές τέτοιες πρωτοβουλίες.

Παράλληλα, ένα μεγάλο θέμα για εμάς, πέραν από την παραγωγή ενέργειας, είναι να δούμε και τα συστήματα μεταφοράς ενέργειας. Συστήματα μεταφοράς, που χρόνια ολόκληρα, δεκαετίες σχεδιάζονται και αναπτύσσονται, αγνοώντας τις τοπικές κοινωνίες. Πυλώνες υπερυψηλής τάσης, που βρίσκονται σήμερα μέσα στον οικιστικό ιστό, καλώδια που κρέμονται πάνω από ταράτσες και μπαλκόνια. Το ίδιο γίνεται και με τα δίκτυα μέσης τάσης μέσα στις πόλεις, αλλά και στους υποσταθμούς της ΔΕΗ. Μέσα σε εμπορικά κέντρο πόλεων, σε ιστορικούς χώρους, σε πάρκα αναψυχής περνούν δίκτυα μεταφοράς, συμβάλλοντας στη αισθητική τους υποβάθμιση, αλλά κυρίως θέτοντας σε κίνδυνο τη δημόσια υγεία.

Παρά τις κατά περίπτωση προσπάθειες που έχουν γίνει για υπογειοποίηση των δικτύων αυτών, το πρόβλημα παραμένει, αφού η ΔΕΗ συνήθως απαιτεί το 50% και πλέον της δαπάνης, το υπόλοιπο αυτό 50% που λένε καλύπτεται από τον οικείο ΟΤΑ.

Προτείνουμε λοιπόν τη σύναψη μιας προγραμματικής σύμβασης μεταξύ των συναρμόδιων Υπουργείων της ΚΕΔΚΕ και της ΔΕΗ, μιας προγραμματικής σύμβασης δεκαετούς διάρκειας, με συγκεκριμένους ετήσιους στόχους και δέσμευση επαρκών πόρων, ούτως ώστε μέχρι το 2020 το πρόβλημα αυτό, αν όχι να εκλείψει, να περιοριστεί στο ελάχιστο. Εδώ θα πρέπει να προστεθεί, ώστε να μην δημιουργηθεί παράλληλα ένα νέο πρόβλημα, μέσω της ταχείας ανάπτυξης των ανανεώσιμων πηγών ενέργειας και ιδιαίτερα της εγκατάστασης των αιολικών πάρκων και των φωτοβολταϊκών συστημάτων, που απαιτούν νέες γραμμές μεταφοράς ενέργειας.

Αγαπητοί συνάδελφοι, κυρίες και κύριοι, το θέμα «Τοπική Αυτοδιοίκηση και ενέργεια» είναι πολυδιάστατο, σύνθετο και πολύ λεπτό. Για να το συνδιαχειριστούμε χρειάζεται μια ξεκάθαρη πολιτική, χρειάζεται ο σεβασμός στον ρόλο της Αυτοδιοίκησης, ο σεβασμός στον ίδιο τον πολίτη.

Ελπίζω και πιστεύω ότι το Συνέδριο αυτό θα μας δώσει πολλά ερεθίσματα, θα συνθέσουμε απόψεις, θα καταγράψουμε προτάσεις, ούτως ώστε να αναγάγουμε σε μείζονος σημασίας στόχο της λειτουργίας μας την ανάγκη για μια άλλη ενεργειακή συμπεριφορά, για μια άλλη στάση απέναντι στα ζητήματα της ενέργειας με απώτερο στόχο την προστασία του περιβάλλοντος, τη δική μας συμβολή, τη συμβολή της Αυτοδιοίκησης στη διάσωση του πλανήτη και βέβαια στην αειφορία.

Σας ευχαριστώ πάρα πολύ.

ΠΡΟΕΔΡΕΙΟ: Ευχαριστούμε και εμείς τον κύριο Κοτρωνιά. 


Σεβόμενοι το πολύ πιεσμένο πρόγραμμα του Προέδρου της ΔΕΗ, πήραμε μια πρωτοβουλία, ζητήσαμε από τον Καθηγητή, κύριο Δημήτρη Λάλα, να έχουμε μία μικρή αλλαγή σειράς και ευχαριστούμε τον κύριο Καθηγητή που δέχτηκε.


Ο Πρόεδρος της ΔΕΗ κύριος Παναγιώτης Αθανασόπουλος. Κύριε Πρόεδρε, θα μας ανταποδώσετε όμως την αβρότητα. Έχω δεχτεί πλήθος αιτημάτων για ερωτήσεις. Τέσσερις ερωτήσεις θα γίνουν μετά το τέλος της εισηγήσεις, να τις απαντήσετε και να σας ελευθερώσουμε και σας ευχαριστούμε θερμά φυσικά για την παρουσία.

Π. ΑΘΑΝΑΣΟΠΟΥΛΟΣ: Κύριε Πρόεδρε, του Συνεδρίου, κύριε Πάρι Κουκουλόπουλε, κύριοι Βουλευτές, κύριε Νομάρχη, κύριοι Δήμαρχοι, κυρίες και κύριοι, ευχαριστώ πολύ για την πρόσκλησή σας να παρευρεθώ στο Συνέδριό σας, που στόχο έχει την ανταλλαγή απόψεων για ενεργειακά θέματα εδώ στη Κοζάνη, τον τόπο που αποτελεί την καρδιά του ηλεκτρικού συστήματος της χώρας, όπως είπαν όλοι οι ομιλητές και εγώ μαζί.


Με ιδιαίτερη χαρά η ΔΕΗ συμμετέχει σε ένα Συνέδριο με θέματα που αφορούν το παρόν και το μέλλον της ενέργειας, το οποίο για πρώτη φορά διοργανώνεται στην Κεντρική Ένωση Δήμων και Κοινοτήτων Ελλάδος και για πρώτη φορά καλείται και η ΔΕΗ στην ΚΕΔΚΕ. Μας δίνεται έτσι η δυνατότητα να ξεκινήσουμε έναν εποικοδομητικό διάλογο με τους Δήμους της χώρας, να συζητήσουμε θέματα που τους απασχολούν και έχουν σχέση με τη ΔΕΗ, αλλά και το σημαντικότερο να πορευτούμε μαζί σε έναν κοινό δρόμο με όραμα την εξασφάλιση ενός σίγουρου ενεργειακού μέλλοντος και ενός καλύτερου περιβάλλοντος για όλους τους πολίτες της χώρας.


Η ΔΕΗ είναι η επιχείρηση που έχει τους πλέον τους μακροχρόνιους και τους πιο ισχυρούς δεσμούς με τους Δήμους από οποιαδήποτε άλλη επιχείρηση της χώρας. Εδώ και σχεδόν εξήντα χρόνια η ΔΕΗ καθημερινά συνεργάζεται με τους εκπροσώπους της Τοπικής Αυτοδιοίκησης, για να προσφέρει καλύτερες υπηρεσίες προς τις τοπικές κοινωνίες. Με τη συνεργασία των Δήμων η ΔΕΗ ολοκλήρωσε τον εξηλεκτρισμό της χώρας και συνεχίζει να καταβάλλει κάθε δυνατή προσπάθεια για επεκτάσεις και εκσυγχρονισμό των δικτύων της, για να καλύψει τις ανάγκες του κάθε δημότη.


Οι σχέσεις της ΔΕΗ με τους Δήμους και τις τοπικές κοινωνίες είναι πολύπλευρες και η επιχείρηση στο πλαίσιο της εταιρικής κοινωνικής της ευθύνης έχει εδώ και δεκαετίες επιτελέσει και συνεχίζει να επιτελεί μοναδικά κοινωνικά έργα.


Θα αναφερθώ πολύ συνοπτικά σε μερικά από αυτά, όπως η παραχώρηση κτιρίων και μεγάλων εκτάσεων για την ανάπτυξη νέων δραστηριοτήτων, τη βελτίωση και αποκατάσταση ενός πολύ μεγάλου αριθμού οδικών δικτύων, την παροχή χορηγιών για την ικανοποίηση πολιτιστικών και εκπαιδευτικών αναγκών Δήμων και Κοινοτήτων, την παροχή τηλεθέρμανσης, αλλά και την εξασφάλιση – και αυτό είναι πολύ σημαντικό – μέσα από τα υδροληπτικά έργα της ΔΕΗ δωρεάν νερών και υδρεύσεις αστικών κέντρων για αρδεύσεις περίπου 5.000.000 αγροτικών στρεμμάτων.


Ο κατάλογος των κοινωνικών παροχών της ΔΕΗ είναι τόσο μακρύς, που δεν θα έφτανε ο χρόνος της ομιλίας μου για να απαριθμήσω τον εξαιρετικά μεγάλο αριθμό κοινωνικών έργων της επιχείρησης, που αξιοποιούν οι τοπικές κοινωνίες.


Η επιχείρηση εξετάζει με μεγάλη προσοχή τα ελλείμματα των Δήμων που έχουν σχέση με τη διανομή, η οποία συνδέει όλους τους Έλληνες με το ηλεκτρικό σύστημα, εξασφαλίζοντας σε αυτούς ηλεκτρικό ρεύμα όλες τις ώρας του 24ώρου.


Στον τομέα αυτό η ΔΕΗ προσπαθεί να βελτιώσει τις υπηρεσίες της, αλλά και να ικανοποιήσει τα αιτήματα των Δήμων, που είναι τεχνικά και οικονομικά εφικτά.

 
Ένα από τα θέματα που απασχολεί τους Έλληνες πολίτες, το ανέφερε ο Δήμαρχος Λαμίας προηγουμένως, είναι και αυτό της υπογείωσης του δικτύου διανομής. Είναι γνωστό ότι η Ελλάδα βρίσκεται πολύ πίσω από τις άλλες προηγμένες χώρες της Ευρώπης σε ποσοστό υπόγειων δικτύων διανομής. Από το εντυπωσιακό 100% της επίπεδης βέβαια Ολλανδίας, μόνο στο 9% του δικτύου διανομής στην Ελλάδα είναι υπόγειο. Το γεγονός αυτό δημιουργεί αρκετά προβλήματα αποδοχής του δικτύου από την κοινωνία, κυρίως για λόγους αισθητικής, υπάρχουν άπειρα αιτήματα και πιέσεις για απομάκρυνση των στύλων και των αγωγών. Ταυτόχρονα καθιστά το δίκτυό μας ευάλωτο και στα καιρικά φαινόμενα. Άρα, είναι και δικός μας στόχος η αύξηση του υπογείου δικτύου. Βέβαια, το ποσοστό υπογείων έναντι εναερίων δικτύων δεν μπορεί να ανατραπεί από τη μία στιγμή στην άλλη, καθώς το κόστος του υπογείου δικτύου είναι πολλαπλάσιο, όπως φαντάζεστε, του εναερίου. Επίσης, υπάρχουν και καθαρά τεχνικοί, χωροταξικοί λόγοι, όπως η μη ύπαρξη σαφούς πολεοδομικού σχεδιασμού σε μερικές περιπτώσεις, η δυσκολία κατασκευής του υπογείου δικτύου, λόγω του ανάγλυφου του εδάφους, που δεν επιτρέπει την πλήρη υποκατάσταση του εναερίου δικτύου να γίνει υπόγειο.


Ωστόσο, σταθερή η επιδίωξή μας για βελτίωση της αισθητικής του δικτύου μας. Προτεραιότητα δίνεται στις υπογειώσεις των νέων δικτύων στις αστικές περιοχές. Καθένα δίκτυο που κατασκευάζεται σε αυτές για ηλεκτροδοτήσεις ή μετατοπίσεις δικτύου ή ενισχύσεις, βελτιώσεις, είναι υπόγειο, ενώ είναι σε εξέλιξη πρόγραμμα αισθητικής αναβάθμισης υπογειώσεων των υπαρχόντων εναερίων δικτύων διανομής σε πόλεις, παραδοσιακούς οικισμούς ή τουριστικά κέντρα και με συμμετοχή των Δήμων, όπως είπα και προηγουμένως, 50-50.


Με απόφαση του Διοικητικού Συμβουλίου της ΔΕΗ και τη σύμφωνη γνώμη της ΡΑΕ τέθηκε σε εφαρμογή σχετικό πρόγραμμα από τον Φεβρουάριο του 2008. Η συμμετοχή αυτή κρίνεται αναγκαία, προκειμένου να καταστεί εφικτή η αντικατάσταση υφιστάμενων δικτύων, καθώς το σχετικό κόστος είναι εξαιρετικά υψηλό.


Τώρα, έχω και εγώ με τη σειρά μου μία πρόταση, μία σκέψη, που θα μπορούσε να είναι η κατάρτιση ενός πενταετούς προγράμματος – νομίζω ότι είναι παρόμοια η σκέψη με του προλαλήσαντα – υπογείωσης δικτύων, το οποίο θα εγκριθεί από τη ΡΑΕ, το Υπουργείου Ανάπτυξης και την ΚΕΔΚΕ. Στο πρόγραμμα αυτό, το οποίο θα εκτελείται από τη ΔΕΗ, θα καθοριστούν προτεραιότητες στα έργα υπογείωσης, όπως επίσης και τρόπος χρηματοδότησης των απαιτούμενων επενδύσεων.


Η καλή συνεργασία των Δήμων με τη ΔΕΗ έχει μόνο θετικά αποτελέσματα. Κατά συνέπεια, υπάρχουν θέματα αμοιβαίου ενδιαφέροντος, που συνδέονται με την παροχή βελτιωμένων υπηρεσιών και καλύτερης πληροφόρησης προς τους δημότες.


Θα αναφέρω επιγραμματικά την παροχή προς τους Δήμους του πλούσιου αρχείου των πελατών της ΔΕΗ, στους οποίους αυτοί οι πελάτες, οι δημότες ανήκουν και την παροχή έγκυρης και τεκμηριωμένης ενημέρωσης των πολιτών με τη συνεργασία των Δήμων σχετικά με τα προς εκτέλεση ενεργειακά έργα.


Ένα άλλο πεδίο συνεργασίας μπορεί να είναι, πρόταση είναι αυτή, η ενημέρωση των πολιτών για τα δίκτυα και τις εγκαταστάσεις, σχετικά με τα ηλεκτρομαγνητικά πεδία. Από πληθώρα μετρήσεων που έχουν διεξαχθεί τόσο από τις υπηρεσίες μας, όσο και από ανεξάρτητους φορείς, Ανώτατα Εκπαιδευτικά Ιδρύματα και τα λοιπά, οι τιμές μαγνητικού πεδίου που ανιχνεύθηκαν ήταν δεκάδες ή εκατοντάδες μερικές φορές, μικρότερες από την οριακή επιτρεπτή τιμή, που προβλέπονται με βάση διεθνώς αναγνωρισμένες Αρχές. Αυτή η ενημέρωση θα πρέπει να γίνεται συστηματικά και ολοκληρωμένα στους πολίτες.


Πέραν όμως από τα όσα ανέφερα, που σκιαγραφούν το αναμφισβήτητο κοινωνικό προφίλ της μεγαλύτερης επιχείρησης της χώρας μας, υπάρχουν πολλά πράγματα που χρειάζεται από την πλευρά της ΔΕΗ να βελτιωθεί. Προσπαθούμε να εντοπίσουμε και έχουμε ήδη εντοπίσει αρκετούς από τους τομείς, στους οποίους είμαστε αδύναμοι, θέτοντας στόχους βελτίωσης σε όλες τις δραστηριότητές μας σε ολόκληρη τη χώρα. Ωστόσο, η προσπάθειά μας αυτή απαιτεί χρόνο και οικονομικούς πόρους. Χρόνο, διότι δεν είναι δυνατόν, όσο και να θέλουμε, μερικά από τα προβλήματα που έχουν συσσωρευτεί για αρκετές δεκαετίες να λυθούν από τη μία ημέρα στην άλλη και οικονομικούς πόρους, διότι η προσπάθεια βελτίωσης προϋποθέτει την εξασφάλιση της ανάπτυξης και της βιωσιμότητας της ίδιας της ΔΕΗ.


Μόνο μια οικονομικά ισχυρή και δυναμικά αναπτυσσόμενη ΔΕΗ θα μπορεί και στο μέλλον να δημιουργεί νέες οικονομικές αξίες, προς όφελος όλων των ενδιαφερομένων μερών, πελάτες, περιβάλλον, εργαζόμενοι, Πολιτεία, μέτοχοι και συνεργάτες.


Όμως εδώ υπάρχει μια συνιστώσα εξαιρετική σημαντική, αυτής της εθνικής στρατηγικής στον κλάδο της ηλεκτρικής ενέργειας. Είναι απαραίτητο σαν κοινωνία να γνωρίζουμε αυτό που αποτελεί βασική αρχή του ενεργειακού σχεδιασμού. Δηλαδή, ότι όλες οι αποφάσεις μας στον χώρο της ηλεκτρικής ενέργειας, ανεξάρτητα από το ποιος τις παίρνει, από την Πολιτεία μέχρι τον τελευταίο πολίτη, οφείλουν να είναι λύσεις σε ένα πρόβλημα με τρεις παραμέτρους. Την ασφάλεια εφοδιασμού σε ηλεκτρική ισχύ και ενέργεια, την παροχή υπηρεσιών υψηλής ποιότητας σε ανταγωνιστικές τιμές, αλλά σε βάθος χρόνου, όχι μόνο για την σημερινή γενιά και σεβασμό προς το περιβάλλον.


Είναι πράγματι εντυπωσιακό το γεγονός ότι – και για εμένα πρωτόγνωρο, γιατί η εμπειρία μου στον χώρο της ενέργειας δεν είναι πολύ μεγάλη – μια τοπική κοινωνία μπορεί να αντιδράσει τόσο στην εγκατάσταση συμβατικών μονάδων παραγωγής ενέργειας, όσο και στην εγκατάσταση μονάδων παραγωγής από ανανεώσιμες πηγές. Αντίστοιχα, παρατηρούνται υπερβολικές αντιδράσεις σε απόλυτα αναγκαίες εγκαταστάσεις των δικτύων μας, ακόμα και αν οι εγκαταστάσεις αυτές γίνουν με τον πλέον αποδεκτό αισθητικά, τεχνολογικά και περιβαλλοντικά τρόπο. Τέτοιο είδους αρνήσεις στηρίζονται σε υπερεκτίμηση μιας από τις τρεις παραμέτρους, της ενεργειακής πολιτικής που ανέφερα προηγουμένως, πιθανά υποβαθμίζοντας κάποια ή και τις άλλες δύο παραμέτρους και έτσι κλονίζουν την ισορροπία του ενεργειακού σχεδιασμού.


Παραδείγματος χάρη, η άρνηση αποδοχής μιας θερμικής μονάδας, με μόνο κριτήριο την επίπτωση στο περιβάλλον, υποβαθμίζει την παράμετρο της παροχής υπηρεσιών σε ανταγωνιστικές τιμές ή η άρνηση αποδοχής ενός αιολικού πάρκου, για λόγους αισθητικής, υπερεκτιμά την προστασία του περιβάλλοντος και οι δύο μαζί υποβαθμίζουν την παράμετρο της ασφάλειας εφοδιασμού σε ηλεκτρική ενέργεια, που όλοι μας έχουμε ανάγκη.


Η ΔΕΗ σε πλήρη ευθυγράμμιση με την εξυπηρέτηση των τριών αυτών παραμέτρων έχει ξεκινήσει και υλοποιεί το μεγαλύτερο πρόγραμμα επενδύσεων που έχει γίνει ποτέ στη χώρα μας, ύψους 13.500.000.000 €, το οποίο θα υλοποιηθεί στην περίοδο 2009-2014. Τα τεράστια αυτά κεφάλαια θα διατεθούν στις 13 Περιφέρειες της χώρας με πολλαπλά οφέλη για όλους τους δημότες και του Οργανισμούς Τοπικής Αυτοδιοίκησης.


Όπως διαπιστώνεται από τα στοιχεία του σχετικού πίνακα, στη Βόρεια Ελλάδα θα επενδυθούν 4.500.000.000 € από τη ΔΕΗ για πολύ μεγάλα ενεργειακά έργα, για να αναβαθμιστεί πλήρως ο ενεργειακός τομέας της και να μετατραπεί σε διεθνή κόμβο μεταφοράς ηλεκτρικής ενέργειας.


Το μεγαλύτερο ποσοστό επενδύσεων θα διατεθεί για την κατασκευή νέων μονάδων, όπου τρεις Περιφέρειες, Δυτική Μακεδονία, Στερεά Ελλάδα και Πελοπόννησο, θα απορροφήσουν το μεγαλύτερο ποσοστό των σχετικών επενδύσεων.


Το ορυχεία της ΔΕΗ θα πραγματοποιήσουν νέες επενδύσεις ύψους 965.000.000 € στη Δυτική Μακεδονία, αξιοποιώντας το εθνικό μας καύσιμο. Πάνω από 3.000.000.000 θα επενδυθούν για αναβαθμίσεις και επεκτάσεις δικτύου. Οι επενδύσεις για μεγάλα έργα στον τομέα της μεταφοράς θα ανέλθουν σε 2.000.000.000 και αφορούν έργα αναγκαία, για να καταστεί εφικτή τόσο η διακίνηση των πολύ μεγάλων ποσοτήτων ηλεκτρικής ενέργειας, όσο η διασύνδεση έργων ΑΠΕ με τα κεντρικά δίκτυα. Σημαντικές επενδύσεις θα διοχετευτούν στα νησιά της χώρας.


Η θυγατρική της ΔΕΗ, ΔΕΗ Ανανεώσιμες, έχει ήδη ξεκινήσει την υλοποίηση νέων έργων ΑΠΕ, ύψους 1,7 δισεκατομμύρια σε συνολικά 12 Περιφέρειες.

Το πιο σημαντικότερο όμως είναι αυτή η διαφάνεια. Είναι ιδιαίτερα σημαντικό για να επισημανθεί ότι η ολοκλήρωση των επενδύσεων της ΔΕΗ θα συμβάλει στη σημαντική βελτίωση του περιβάλλοντος. Όλες οι νέες θερμικές μονάδες της ΔΕΗ θα είναι αντίστοιχες με αυτές που κατασκευάζονται σήμερα στις χώρες της Ευρώπης και θα εξασφαλίζουν καλύτερες ενεργειακές αποδόσεις. Με τις νέες μονάδες που θα ενσωματώνουν τις πιο προηγμένες αντιρρυπαντικές τεχνολογίες μεταξύ 2006 και 2015-2016 η ΔΕΗ θα πετύχει αναπαραγόμενη κιλοβατώρα, μείωση των εκπομπών κατά 25% το διοξειδίου του άνθρακα, 39% του οξειδίου του αζώτου, 91% του διοξειδίου του θείου και 56% των σωματιδίων. 

Με αυτές τις πολύ μεγάλες επενδύσεις της η ΔΕΗ γίνεται ο μεγαλύτερος επενδυτής για το σύνολο των Περιφερειών της χώρας με σημαντικά οφέλη, όπως εξασφάλιση καλύτερης ποιότητας ρεύματος και υπηρεσιών παροχής ηλεκτρικής ενέργειας για τους πελάτες, ενίσχυση της εθνικής μας οικονομίας, εξασφάλιση νέων πηγών εσόδων και αύξηση της απασχόλησης για τις τοπικές κοινωνίες, υποστήριξη της οικονομικής και τουριστικής ανάπτυξης των μη διασυνδεδεμένων εσόδων μέσω της κατασκευής νέων μονάδων παραγωγής ηλεκτρικής ενέργειας και αξιοποίησης των ΑΠΕ, εξασφάλιση της επάρκειας της χώρας σε ηλεκτρικό ρεύμα κατά τη θερινή περίοδο.

Κύριοι εκπρόσωποι της Τοπικής Αυτοδιοίκησης, η διεθνής ενεργειακή κρίση, την οποία ζήσαμε τα τελευταία χρόνια, μας έκανε σοφότερους και μας δίδαξε ότι πρέπει να επιταχύνουμε και να συντονίσουμε τα βήματά μας, για να εξασφαλίσουμε ένα ασφαλές ενεργειακό περιβάλλον για τη χώρα μας.

Σήμερα διαπιστώνω ότι και ο κόσμος της Τοπικής Αυτοδιοίκησης έχει κατανοήσει πλήρως την αναγκαιότητα να υιοθετηθούν πολιτικές, οι οποίες θα συμβάλουν στην ενίσχυση και στον εκσυγχρονισμό του ενεργειακού τομέα και στον εξορθολογισμό της κατανάλωσης ηλεκτρικής ενέργειας.

Είναι ιδιαίτερα ενθαρρυντικό ότι η ΚΕΔΚΕ κάνει ένα πολύ σημαντικό βήμα, προτείνοντας μια σειρά από δράσεις στον τομέα της ενέργειας, όπως άκουσα προηγουμένως. Με ιδιαίτερη προσοχή διάβασα την περίληψη της μελέτης της ΚΕΔΚΕ με θέμα «Ενέργεια και Τοπική Αυτοδιοίκηση, Προβλήματα & Προοπτικές» με τις σημαντικές διαπιστώσεις που κάνει για τις μεγάλες δυνατότητες που έχουν οι Δήμοι της χώρας να αναπτύξουν πολύπλευρες δραστηριότητες στον ενεργειακό τομέα. 

Τα θέματα, τα οποία θίγονται από την ΚΕΔΚΕ είναι ιδιαίτερα σημαντικά και η ευαισθητοποίηση της Τοπικής Αυτοδιοίκησης στα θέματα της ενέργειας είναι πολύ μεγάλη, καθώς προτείνονται μια σειρά από δράσεις σε πάρα πολύ επιμέρους τομείς.

Είναι πολύ σημαντική η πρόταση που γίνεται μεταξύ των άλλων, οι Δήμοι να προχωρήσουν στον σχεδιασμό εκστρατειών ενημέρωσης και ευαισθητοποίησης, που ακούσαμε προηγουμένως, των πολιτών πάνω σε θέματα ενέργειας. Γιατί στις επόμενες δεκαετίες η αυξανόμενη στενότητα ενεργειακών πρώτων υλών, αλλά και η καθολική απαίτηση για ένα ολοένα και πιο καθαρό περιβάλλον, καθιστούν επιτακτική ανάγκη την ολόπλευρη και σωστή ενημέρωση όλων των πολιτών για τα ενεργειακά θέματα και την ενεργό συμμετοχή τους στην προσπάθεια που καταβάλλονται για εξοικονόμηση ενέργειας.

Η ΔΕΗ επιδιώκει μια στενότερη συνεργασία με την Τοπική Αυτοδιοίκηση, τόσο σε κεντρικό, όσο και σε περιφερειακό ή και τοπικό επίπεδο και μπορεί να συμβάλει σε πολύ σημαντικό βαθμό στην υλοποίηση των προτάσεων που περιλαμβάνονται στη συγκεκριμένη μελέτη, με την μοναδική τεχνογνωσία που διαθέτει στον ενεργειακό τομέα. Μια τέτοια στενή συνεργασία σε κεντρικό και περιφερειακό επίπεδο δεν αντιμετωπίζουμε ευκαιριακά, αλλά στρατηγικά.

Η ΔΕΗ μπορεί να υποστηρίξει ενεργά και με υψηλή αποτελεσματικότητα μερικές από τις προτάσεις σας, πραγματικά καινοτόμες προτάσεις που συλλέξαμε, που περιλαμβάνονται στη μελέτη που συνέταξε η ΚΕΔΚΕ.

Σκοπός των μέτρων για την εξοικονόμηση ενέργειας στον δημοτικό φωτισμό είναι η ορθολογική χρήση της ηλεκτρικής ενέργειας και παράλληλα, οι ασφαλείς χρήσεις τον οδών και των κοινόχρηστων χώρων για οχήματα και πεζούς, σύμφωνα με τα διεθνή πρότυπα φωτισμού.

Οι βασικές ενέργειες για την πραγματοποίηση του σχεδίου αυτού περιλαμβάνουν τρία στάδια εφαρμογής. Στο πρώτο στάδιο επαφή της ερευνητικής ομάδας του Κέντρου Ερευνών της ΔΕΗ, που λέγεται ΚΔΕΠ, με τον υποψήφιο Δήμο και την ενημέρωση σε θέματα εξοικονόμησης ενέργειας, με τα συνεπακόλουθα περιβαλλοντικά και οικονομικά οφέλη.

Δεύτερο στάδιο αποτελεί η επίτευξη συμφωνίας μεταξύ Δήμου και ΔΕΗ και η επιλογή από τον Δήμο των οδών, στις οποίες θα πραγματοποιηθούν μελέτες εξοικονόμησης ενέργειας από φωτισμό με πιθανές παρεμβάσεις.

Τέλος, ως τρίτο στάδιο θεωρείται η εκπόνηση μελετών εξοικονόμησης ενέργειας από τον φωτισμό μέσα από μία σειρά επιδράσεις.

Μέχρι σήμερα η ΔΕΗ έχει ξεκινήσει στον τομέα αυτό συνεργασία με 6 Δήμους, με σημαντικά οφέλη, τόσο οικονομικά, όσο και στον τομέα της εξοικονόμησης της ενέργειας. Το ενδιαφέρον αυτό εκδηλώνεται για τη σχετική δραστηριότητα, είναι ιδιαίτερα μεγάλο και η ΔΕΗ βρίσκεται στο στάδιο διερευνητικών επαφών και με άλλους Δήμους, όπως παραδείγματος χάρη, ο Δήμος της Μεγαλόπολης και ο Δήμος της Ιθάκης.

Η συνεργασία με τους Δήμους θα μπορούσε να πάρει πολλές μορφές και να επεκταθεί ακόμα και στην παραγωγή ηλεκτρικής ενέργειας, με την αξιοποίηση των ανανεώσιμων πηγών ενέργειας, με την μετοχική συμμετοχή Δήμων στις εταιρείες, στις οποίες θα συμμετέχει και η ΔΕΗ.

Στον τομέα αυτό η θυγατρική του Ομίλου ΔΕΗ Ανανεώσιμες, ο Πρόεδρος, της οποίας, ο κύριος Μέργος, είναι εδώ και ο Διευθύνων Σύμβουλος, έχει πολύ σημαντικές εμπειρίες, υλοποιώντας ενεργειακά έργα, είτε μόνη της, είτε σε συνεργασία με άλλες εταιρείες ελληνικές ή ευρωπαϊκές. Άλλωστε, υπάρχουν Δήμοι, οι οποίοι διαθέτουν εκτάσεις, που θα μπορούσαν να αξιοποιηθούν για την ανάπτυξη μικρών ενεργειακών έργων σε συνεργασία με τη ΔΕΗ, που διαθέτει την τεχνογνωσία, τις εμπειρίες και την απαιτούμενη και κατάλληλη κεφαλαιακή υποδομή.

Τέτοιες μορφές συνεργασίας μεταξύ Δήμων και εταιρειών ηλεκτρισμού είναι αρκετά ανεπτυγμένες στη Βόρεια Αμερική, αλλά και στην Ευρώπη. Στα τελευταία χρόνια η Ευρωπαϊκή Ένωση, κατανοώντας την τεράστια σημασία για την ενίσχυση της ασφάλειας του ενεργειακού εφοδιασμού της και της αποτελεσματικότητας της προστασίας του περιβάλλοντος, ενθαρρύνει πρωτοβουλίες τοπικών Κοινοτήτων για την ενεργή ανάμειξή τους, τόσο στον τομέα ανάπτυξης ενεργειακών έργων, όσο και στον τομέα εξοικονόμησης της ενέργειας.

Κυρίες και κύριοι Σύνεδροι, η αποστολή της ΔΕΗ είναι η ενίσχυση της οικονομικής ανάπτυξης και κοινωνικής ευημερίας, μέσω της παροχής αξιόπιστων ενεργειακών προϊόντων και υπηρεσιών με σεβασμό πάντα στο περιβάλλον.

Προκειμένου η επιχείρηση να μπορέσει να εκτελέσει αυτή την αποστολή, πέραν από τις νομοθετικές ρυθμίσεις, την τεχνογνωσία και την δυναμική της, χρειάζεται και την αποδοχή και τη στήριξη, όπως είπατε προηγουμένως αρκετοί ομιλητές, της τοπικής κοινωνίας.

Στη ΔΕΗ αναγνωρίζουμε ότι την ευθύνη για την οικονομική ανάπτυξη και την κοινωνική ευημερία της κάθε περιοχής, του κάθε Δήμου, του κάθε Νομού, της κάθε Περιφέρειας, την έχουν πρωτίστως οι Τοπικές Αρχές, ο Κοινοτάρχης, ο Δήμαρχος, ο Νομάρχης, ο Περιφερειάρχης. Έτσι οι ανάγκες των περιοχών, αλλά και ο βαθμός ανάπτυξής του προσδιορίζονται πρωτίστως από την τοπική κοινωνία. 

Ο ρόλος της ΔΕΗ είναι η κάλυψη των αναγκών αυτών με την απαραίτητη υλοποίηση επενδύσεων σε συγκεκριμένες υποδομές, τόσο σε δίκτυα, όσο και μονάδες ηλεκτροπαραγωγής.

Το που θα γίνουν αυτές οι επενδύσεις, θα πρέπει να αποτελέσει κοινή συνισταμένη, πρώτον, των αναγκών και των προτεραιοτήτων των τοπικών κοινωνιών, δεύτερον, των δυνατοτήτων που μας παρέχει η σύγχρονη τεχνολογία και τρίτον, της εξυπηρέτησης των βασικών αρχών του ενεργειακού σχεδιασμού. Δηλαδή, της ασφάλειας εφοδιασμού σε ηλεκτρική ισχύ και ενέργεια, της παροχής υψηλών υπηρεσιών ποιότητας σε ανταγωνιστικές τιμές σε βάθος χρόνου και του σεβασμού στο περιβάλλον.

Πιστεύω ότι το σημερινό Συνέδριο της ΚΕΔΚΕ αποτελεί ένα πολύ σημαντικό βήμα για τον καθορισμό αυτής της κοινής συνισταμένης. Τα στελέχη της επιχείρησης και εγώ θα μελετήσουμε τα συμπεράσματα του Συνέδριού σας και θα είμαστε στη διάθεσή σας για μια αμοιβαία συνεργασία σε όφελος όλων των δημοτών της χώρας.

Σας ευχαριστώ πάρα πολύ για την προσοχή σας.

ΠΡΟΕΔΡΕΙΟ: Θα δώσω τον λόγο στον Πρόεδρο του Σπάρτακου, τον κύριο Γιώργο Αδαμίδη.

Γ. ΑΔΑΜΙΔΗΣ: Ευχαριστώ κύριε Πρόεδρε του Συνεδρίου. Καταρχήν, να ευχαριστήσω που μας δίνεται η δυνατότητα σε ένα τόσο σημαντικό Συνέδριο να απευθύνουμε μερικές κρίσιμες, κατά την άποψή μας, ερωτήσεις στον Πρόεδρο και Διευθύνοντα Σύμβουλο της ΔΕΗ Α.Ε. 


Αυτό που θα θέλαμε, κύριε Πρόεδρε, να μας απαντήσετε, επειδή βρισκόμαστε σε μία κρίσιμη καμπή του επενδυτικού προγράμματος και κατ’ επέκταση του ενεργειακού σχεδιασμού της επιχείρησης, είναι το εξής: στην διαφάνειά σας μιλήσατε για μία μείωση σημαντική, κατά 91% μείωση των εκπομπών διοξειδίου του θείου. Αυτό, επειδή περίπου επιβάλλεται και από ευρωπαϊκές νομοθεσίες αμέσως μετά το 2016, θα γίνει στη ΔΕΗ με επενδύσεις, όπως παράδειγμα, μονάδες αποθείωσης στις μονάδες Άγιος Δημήτριος 1, 2, 3, και 4, ΑΗΣ Αμυνταίου 1 και 2 ή με την απόσυρση των μονάδων αυτών πολύ νωρίτερα από τον χρόνο λειτουργίας τους, με βάση και τα σενάρια που πήραν το φως της δημοσιότητας πριν από τρεις μήνες, για απόσυρση των μονάδων πολύ νωρίτερα από το συγκεκριμένο χρονικό διάστημα, τα οποία σενάρια τα επεξεργάστηκαν υπηρεσιακοί παράγοντας από τη Γενική Διεύθυνση Παραγωγής και Γενική Διεύθυνση Ορυχείων, μετά από την εισήγηση ή στα πλαίσια αυτής της καθημερινής ή εβδομαδιαίας συνάντησης των στελεχών, της κυρίας Τσάδαρη, ότι αυτοί είναι οι καινούργιοι περιβαλλοντικοί όροι;


Η δεύτερη ερώτηση – και κλείνω – είναι εξής: προτίθεστε να προσλάβετε τους νέους εργαζομένους με καθεστώς που θα είναι έξω από τον ΚΚΠ ΔΕΗ;

Π. ΑΘΑΝΑΣΟΠΟΥΛΟΣ: Κύριε Αδαμίδη, καταρχήν, η ΔΕΗ έχει ένα επιχειρησιακό σχέδιο μέχρι το 2014. Εργαζόμαστε για την αναθεώρηση αυτού του επιχειρησιακού σχεδίου, το οποίο θα επεκταθεί στα επόμενα χρόνια. 


Έχει πολύ σημασία όταν είναι κανείς μέλος μιας εταιρείας, όπως είστε εσείς και όταν δέχεται πληροφορίες να είναι πολύ προσεκτικός στα συμπεράσματα που θα κάνει, ιδιαίτερα όταν δεν γνωρίζει το θέμα. Γιατί είναι υποχρέωση του κάθε στελέχους της εταιρείας να συζητά θέματα, επειδή – κάνω μια παρένθεση εδώ – όλοι γνωρίζουμε ότι στον χώρο της ενέργειας οι αποφάσεις δεν είναι για αύριο, ούτε για μια τετραετία, οι αποφάσεις είναι για οκτώ, δέκα, δεκαπέντε και καμία φορά και είκοσι πέντε χρόνια.


Αυτό που κάνουν τα στελέχη και τα παροτρύνουν να τα κάνουν σε καθημερινή βάση, να ξεχάσουν τις παλιές συνήθειες του παρελθόντος, όπου αυτά δεν τα ήξερε κανείς, μόνο μερικοί άνθρωποι μέσα στη ΔΕΗ, όλα αυτά τα πράγματα, όλα αυτά τα ερεθίσματα συζητούνται στην εταιρεία, όπως συζητείται το γεγονός ότι η Commission αυτή τη στιγμή μελετά ποια θα είναι τα όρια εκπομπών. Αυτά τα όρια εκπομπών θα τα γνωρίζουν στο τέλος του χρόνου. Ακόμα δεν έχει πάρει την τελική της θέση η Commission.


Εμείς είμαστε υποχρεωμένοι όλα τα στελέχη, γιατί παίρνουμε καθημερινά αποφάσεις που αφορούν επενδύσεις δεκάδων εκατομμυρίων, να γινόμαστε κοινωνία αυτών των εξελίξεων και η κυρία Τσάδαρη και τα άλλα πρόσωπα που αναφέρετε είναι στην αρμοδιότητά τους και ευθύνη τους να ενημερώνουν τα στελέχη.


Όμως δεν βγάλαμε κανένα συμπέρασμα. Τα συμπεράσματα τα βγάλατε εσείς. Εμείς, αφού θα τα μελετήσουμε αυτά, θα περιμένουμε να δούμε τι θα γίνει, ποια θα είναι η οριστική θέση της Commission. Τότε εμείς θα μελετήσουμε και θα έρθουμε και θα πούμε μέσα στο νέο επιχειρησιακό σχέδιο, γιατί όλα αυτά αφορούν μέχρι το 2020, τι θα γίνει.

Δεν είναι στην πρόθεσή μας να φύγουν αυτές οι μονάδες. Προσπαθούμε, μάλιστα το έχετε δει τον τελευταίο καιρό, ενώ η πολιτική της ΔΕΗ τα παλιά τα χρόνια ήταν αυτό το κοίτασμα είναι για αυτό τον σταθμό, εκείνο το κοίτασμα είναι για τον άλλον σταθμό και ούτω καθεξής, αποδείχτηκε – και εσείς τα έχετε ζήσει πολύ καλύτερα από εμένα – ότι όλες αυτές οι μελέτες και όλες αυτές τις θεωρίες δεν αποδείχτηκαν στην πράξη, διότι έχτισαν μονάδες, οι οποίες σήμερα δεν ανταποκρίνονται στην ποιότητα του λιγνίτη που έχουν, τόσο από πλευράς καυσίμου, θερμογόνου δύναμης, όσο και από πλευράς ρύπων.

Άρα, τώρα τα στελέχη μας δουλεύουν, ορυχεία και παραγωγή μαζί και κουβαλούν λιγνίτη από το ένα σημείο στο άλλο σημείο, έχοντας βελτιώσει κατά πολύ τόσο την θερμογόνο δύναμη του λιγνίτη, όσο και τους ρύπους.

Κλείνω λοιπόν, λέγοντάς σας το εξής: εμείς θα τα μελετήσουμε προσεκτικά. Περιμένουμε να έχουμε πρώτες πληροφορίες ότι το κοίτασμα της Λακιάς έχει καλύτερο λιγνίτη από το προηγούμενο κοίτασμα του Αμυνταίου, πράγμα το οποίο θα οδηγήσει ενδεχομένως σε χαμηλότερα επίπεδα διοξειδίου του θείου, περιμένουμε αυτό να το δούμε. Περιμένουμε να δούμε την τελική οριστική θέση της Commission και σύμφωνα με αυτά θα πάρουμε τις αποφάσεις μας.

Πρόθεσή μας είναι να πάρουμε τις αποφάσεις μας, αλλά πρώτα πρέπει να βεβαιωθούμε ότι τόσο από πλευράς τεχνολογικής και περιβαλλοντικής, καθώς και οικονομικής, οι αποφάσεις αυτές που θα πάρουμε θα είναι για το συμφέρον της χώρας, της τοπικής κοινωνίας και της ΔΕΗ.

Τώρα, όσον αφορά το δεύτερο θέμα, που αναφέρατε για το καθεστώς προσλήψεων, αυτή τη στιγμή δεν είμαι έτοιμος να μιλήσω για το θέμα αυτό.

Ευχαριστώ.

ΠΡΟΕΔΡΕΙΟ: Ο Δήμαρχος του Δημητρίου Υψηλάντη, ο κύριος Μιχαηλίδης.

Κ. ΜΙΧΑΗΛΙΔΗΣ: Εκλεκτό Προεδρείο, αγαπητοί συνάδελφοι στον Α΄ και Β΄ Βαθμό, εκλεκτοί προσκεκλημένοι, κυρίες και κύριοι, σας μεταφέρω την αγωνία των δημοτών του Δήμου Δημητρίου Υψηλάντη για την άμεση και γρήγορη μετεγκατάσταση του οικισμού της Ποντοκόμης, αλλά και τη βιωσιμότητα του οικισμού του Μαυροδενδρίου. 


Όπως επίσης, θα σας θυμίσω όλους, αλλά και κυρίως τον Πρόεδρο και τα στελέχη της ΔΕΗ, ότι πάγια θέση του Δημοτικού Συμβουλίου του Δήμου Δημητρίου Υψηλάντη, προσωπική μου, αλλά και του Δημάρχου της Πτολεμαΐδας, του αγαπητού Τζούμαρη, είναι ότι δεν θα επιτρέψουμε ούτε ένα κομμάτι γης να απαλλοτριωθεί, χωρίς να προχωρήσει η συνολική απαλλοτρίωση, των 11.500 στρεμμάτων, συμπεριλαμβανομένων και των οικισμών της Ποντοκόμης και της Μαυροπηγής. Αυτή είναι η θέση μας και αυτή θα τη δεχτείτε.


Επίσης, θέλω να σας πω, κύριε Πρόεδρε, επειδή μιλήσατε νωρίτερα ότι πάνω από 50 χρόνια ο Δήμος μας και οι Δήμοι Αγίας Παρασκευής, Ελλησπόντου, Κοζάνης και Πτολεμαϊδας συμβιώνουν με τη ΔΕΗ, μία συμβίωση που σαφώς κανένας δεν αγνόησε το οφέλη, τα οποία έχει αποκομίσει από τη ΔΕΗ. Άρα και αυτά που υπέστη στα τόσα χρόνια θα σας τα περιγράψω εν συντομία στα τέσσερα λεπτά που δείχνει το dvd και επειδή θα το ξαναδείτε στο dvd, είπατε ότι εσείς προσφέρατε η ΔΕΗ τόσα πολλά και μιλήσατε για την παραγωγή ρευματοδότησης για ύδρευση και για διάφορα έργα. Σας λέω ότι ο Δήμος Δημητρίου Υψηλάντη, ένας πολύ μικρός Δήμος, με μικρά οικονομικά στοιχεία, έχει πληρώσει στη ΔΕΗ, αγαπητοί συνάδελφοι, 320.000 € το 2008 και το 2009 για την αποπληρωμή άντλησης πόσιμου νερού και ένα έργο για την κατασκευή αυτού του πόσιμου νερού 800.000 €.


Σας ευχαριστώ πολύ, κύριε Πρόεδρε του Προεδρείου, γιατί μου δώσατε τη δυνατότητα και σας παρακαλώ να παρακολουθήσετε για τέσσερα λεπτά αυτό το dvd, αν και ήθελα να τα εκφράσω με λόγια, χάρη συντομίας.


Ευχαριστώ.

Π. ΑΘΑΝΑΣΟΠΟΥΛΟΣ: Κύριε Δήμαρχε, όπως γνωρίζετε, εγώ είμαι αρκετά έμπειρο στέλεχος της επιχείρησης και αναγνωρίζω το γεγονός περισσότερο από κάθε άλλον, τη συνέχεια της Διοίκησης και πράγματι, οι ευθύνες της Διοίκησης βαραίνουν τη σημερινή Διοίκηση για όλα τα εξήντα χρόνια που λειτουργεί η ΔΕΗ. Δεν λέω ότι εγώ είμαι Πρόεδρος της ΔΕΗ τα τελευταία 2,5 χρόνια. Επομένως, δεν ξέρω τι προβλήματα είχατε με τη ΔΕΗ. Όμως πρέπει να σας πω ότι με προβληματίζετε λίγο, όχι μόνο εσείς, αλλά αρκετοί στη χώρα μας ολόκληρη, γιατί τα προβλήματα είναι παντού τα ίδια, αλλάζουν πρόσωπα και ονόματα μπορούν να αλλάξουν.


Με προβληματίζετε για τον εξής λόγο: καταρχήν, μιλάτε για αποικιοκρατική συνείδηση. Αν εξαιρέσεις τις τρεις, τέσσερις, πέντε φορές το χρόνο που έρχομαι εδώ για να δω τα στελέχη, εγώ ξέρω ότι όλα τα στελέχη, με την εξαίρεση ενός-δύο στελεχών τα τελευταία χρόνια, είναι από εδώ. Όταν λέτε λοιπόν αποικιοκρατική συνείδηση της ΔΕΗ, δεν καταλαβαίνω σε ποιον αναφέρεστε, αν αναφέρεστε σε εμένα, στον κάθε Διοικητή που περνά και στόχος του είναι πως θα καταλάβει τη Δυτική Μακεδονία. Δεν το καταλαβαίνω.


Όμως εγώ θα μιλήσω πιο συγκεκριμένα, γιατί αυτό που είναι λίγο θεωρητικό. Καταρχήν – και πρέπει να το γνωρίζετε – υπάρχει απόφαση Διοικητικού Συμβουλίου, η οποία μιλά για τα 11.500 στρέμματα, για να τα πάρουμε όλα αυτά. Υπάρχει απόφαση Διοικητικού Συμβουλίου, η οποία λέει ότι εκεί που θα πάει η Ποντοκόμη θα επενδύσουμε 20.000.000 να κάνουμε παραλλαγές μόνο και μόνο για να μπορεί να πάει η Ποντοκόμη.

Είμαστε έτοιμοι να προκηρύξουμε τη μονάδα. Καταρχήν, την προκηρύξαμε αμέσως, τετρακόσια πενήντα στην αρχή, γιατί κάποια στελέχη μας, μας είπαν τότε ότι αυτό έπρεπε να κάνουμε.

Κ. ΜΙΧΑΗΛΙΔΗΣ: (εκτός μικροφώνου)

Π. ΑΘΑΝΑΣΟΠΟΥΛΟΣ: Την κατατάξαμε για να την προκηρύξουμε με τετρακόσια πενήντα και δεν προχωρήσαμε, διότι μετά από μελέτης του ΙΓΜΕ και των στελεχών της και τα λοιπά, καταλήξαμε ότι έχουμε τη δυνατότητα για εξακόσια πενήντα. Ξέρετε τι θα πει μία επένδυση 650 μεγαβάτ λιγνιτικής μονάδας; Μόνο για τη μονάδα 1,3 δις.


Ακούω από όλους σας, του κυρίου Αδαμίδη, του κυρίου Φωτόπουλου, σε κάθε εκδήλωση, καθυστερούν τα προγράμματα, κάνουν τα προγράμματα. Ξέρετε τι είναι να επενδύσεις σε μία μονάδα 1,3 δις; 


Ανακοίνωσα τη μονάδα για πρώτη φορά και για πρώτη φορά προέκυψε το θέμα από τον καιρό που ήρθα εδώ κύριε Μιχαηλίδη, διότι η μονάδα που είχε πει η Πολιτεία το 2004, κάποιος κύριος το είπε προηγουμένως, αυτή η μονάδα ήταν να μπει, δεν είχε πει κανένας για μονάδα στην Κοζάνη. Έρχομαι πρώτη φορά και λέω μονάδα στην Κοζάνη με την βοήθεια των ορύχων, μαζί με το ΙΓΜΕ μας είπαν, όταν τους ρώτησα, έχουμε τη δυνατότητα ναι ή όχι; Γιατί αν οφείλουμε να κάνουμε κάτι, πρέπει να το κάνουμε για την Κοζάνη.


Κύριε Μιχαηλίδη, τώρα εκφράζω ένα παράπονο για εσάς, για όλους σας, μέχρι τη στιγμή που ανακοινώσαμε τη μονάδα, εδώ είναι ο κύριος Νομάρχης να σας το πει, ξέρω ότι συνεργάζεστε με τον κύριο Νομάρχη, δεν άκουγα τίποτα άλλο κάθε φορά που ερχόμουν εδώ πέρα, παρακαλούμε να μετεγκατασταθεί η Ποντοκόμη.

Κ. ΜΙΧΑΗΛΙΔΗΣ: (εκτός μικροφώνου)

Π. ΑΘΑΝΑΣΟΠΟΥΛΟΣ: Ναι και εμείς ήμασταν. Από εκεί την ημέρα και μετά άλλαξε ο σκοπός του τραγουδιού. Δηλαδή, όταν είπαμε ναι, θα προχωρήσουμε και τα λοιπά και προχωρούμε και έχω πει επισήμως και έχει πει επισήμως το Διοικητικό Συμβούλιο. Καταρχήν, η μονάδα γιατί να προκηρυχθεί; Η μονάδα για να προκηρυχθεί, επειδή είναι μεγάλου κόστους, είναι φρόνιμο για όλη τη χώρα και ιδιαίτερα για την περιοχή της Κοζάνης, να συμφωνήσουν οι τοπικές κοινωνίες, αλλά πρέπει να γίνουν οι σχετικές μελέτες απαλλοτρίωσης. Μην ξεχνάτε, κύριε Μιχαηλίδη, ότι οι συγχωριανοί σας μέχρι πρότινος δεν επέτρεπαν στα στελέχη της ΔΕΗ να κάνουν την καταμέτρηση, διότι έλεγε: «Αν δεν μας πάρουν όλους, δεν θα αφήνουμε κανέναν να μπει μέσα».


Θέλω να το λήξω το θέμα αυτό. Εγώ είμαι προσωρινός και όπως ο κάθε Πρόεδρος είναι προσωρινός. Εγώ σας λέω ότι δεν τα δέχομαι αυτά που είπατε. Νομίζω ότι η ΔΕΗ είναι μία εταιρεία, η οποία προσπαθεί πάρα πολύ, κάνει λάθη, έχει κάνει λάθη στο παρελθόν. Πρέπει να τα φτιάξουμε. Όμως πρέπει να ξέρετε ότι τα περισσότερα στελέχη, μεταξύ των οποίων και εσείς, είναι στελέχη της ΔΕΗ και δεν μπορεί τώρα ένα στέλεχος της ΔΕΗ να έρχεται και να λέει στον Πρόεδρό του από τη θέση του Δημάρχου, ότι δεν τα κάνατε καλά, σε έναν άνθρωπο που δουλεύει μόνο 2,5 χρόνια στη ΔΕΗ. Αυτή την νοοτροπία δεν μπορώ να την καταλάβω.

Κ. ΜΙΧΑΗΛΙΔΗΣ: (εκτός μικροφώνου)

Π. ΑΘΑΝΑΣΟΠΟΥΛΟΣ: Βέβαια, η Διοίκηση έχει συνέχεια. 

ΠΡΟΕΔΡΟΣ: Ο κύριος Μαυροματίδης.

ΜΑΥΡΟΜΑΤΙΔΗΣ: Εγώ θα είμαι πιο συγκεκριμένος και θα θεωρήσω όλη την καλή προαίρεση από εσάς για το ζήτημα των μετεγκαταστάσεων, την Ποντοκόμη, ορμώμενος από τον Υψηλάντη και εγώ, θα θεωρήσω όλη την καλή προαίρεση τη δική σας, τις αποφάσεις σας στο Δ.Σ. που έχετε ανακοινώσει, αλλά μόνοι σας έχετε ήδη δηλώσει στην πρωτομιλία σας ότι υπάρχουν ζητήματα εξωγενών παραγόντων και βάλατε το ζήτημα της Commission για τα ζητήματα των ρύπων και των πιθανών αναθεωρήσεων, που θα χρειαστεί να δούμε για τέλος του έτους.


Όπως επίσης μιλήσατε και για το επιχειρησιακό πρόγραμμα της ΔΕΗ του Νοεμβρίου του 2008, που πρακτικά υπάρχει ολίσθηση χρονοδιαγραμμάτων στις μονάδες. Θα σας θυμίσω το δώδεκα για την Πτολεμαΐδα 5, τα έχω εδώ πέρα και δεν είναι κακό, είναι κάποια πράγματα, τα οποία παλεύω και είναι μεγάλα τα εγχειρήματα. 


Άρα λοιπόν, δικαίως από τη δικαίως από τη δικιά μας πλευρά και μιλώ από την πλευρά, αν θέλετε, των οικισμών που μετεγκαθίστανται. Έχει μπει μετά την απόφαση την τελευταία, όπου διαφοροποιήσατε σε δύο σημεία την προηγούμενη απόφαση που πήρατε πριν δύο χρόνια για την Πτολεμαΐδα 5. Στο ένα σημείο είναι όπου αλλάξατε τα 450, τα κάνατε 650 μεγαβάτ, όπως είπατε και το δεύτερο είναι ότι αλλάξατε και την τεχνολογία και από ρευστοποιημένες (..) το κάναμε κονιορτοποιημένο λιγνίτη και μάλιστα, υπάρχουν και ένας-δύο σοβαροί επιστήμονες από την περιοχή, οι οποίοι έχουν εκφράσει και την αγωνία τους, λέγοντας ότι δεν θα μπορεί να κάψει τα πάντα, θα κάψει πολύ λιγότερο. Εγώ δεν είμαι ειδικός επιστήμονας, ηλεκτρολόγος-μηχανικός είμαι. Δηλαδή, το ζήτημα είναι γιατί αλλάξαμε την τεχνολογία.

Το δεύτερο ζήτημα που έχει να κάνει με τις μετεγκαταστάσεις είναι ότι είναι πια σαφές από την τοπική κοινωνία – και σας έχει σταλεί – και οι δέοντες αποφάσεις Δημοτικών Συμβουλίων, λαϊκών συνελεύσεων και λοιπά, που μιλά πια, από τη στιγμή που θέσατε το ζήτημα της απόλυτης διαδικασίας και το οποίο εμάς μας προσέβαλε βαθύτατα και σας το λέω εγώ, γιατί γνωρίζετε ότι ήμουν ο πρώτος που αντέδρασε σε αυτή την ιστορία. Σας το λέμε ακριβώς, γιατί γνωρίζουμε την ουσία της υπόθεσης και γιατί πρέπει να γίνει η Πτολεμαΐδα 5 και για εσάς και για εμάς και για όλη την περιοχή, ότι ζητάμε και μοναδική λύση είναι το ζήτημα της νομοθετικής ρύθμισης. Αν σε αυτό το πράγμα έχετε τη θετική δική σας …

ΠΡΟΕΔΡΕΙΟ: Νομοθετική ρύθμιση μετά την κυβέρνηση, τη νέα κυβέρνηση.

ΜΑΥΡΟΜΑΤΙΔΗΣ: Δεν είναι ζήτημα μόνο. Είναι και ζήτημα ΔΕΗ, γιατί προφανώς η εισήγηση της ΔΕΗ …

Π. ΑΘΑΝΑΣΟΠΟΥΛΟΣ: Ένα πράγμα, το οποίο έχω να πω σε απάντηση όλων αυτών που είπατε, είναι το εξής: πρέπει να προσπαθήσουμε και νομίζω ότι το πνεύμα της ομιλίας, το οποίο θα το βρείτε και στην ιστοσελίδα, είναι ξεκάθαρο ότι θα πρέπει να δουλέψουμε. Φανταστείτε λοιπόν ένα αυτοκίνητο, το οποίο θέλουμε να το βγάλουμε από έναν λάκκο, αν οι μισοί από εμάς σπρώχνουν από τη μία πλευρά και οι άλλοι μισοί από την άλλη, δεν πρόκειται να πάει πουθενά. Όλοι μας μαζί θα πρέπει καθίσουμε κάτω και να σπρώχνουμε το αυτοκίνητο από τη μία κατεύθυνση. Δεν το έχω συναντήσει αυτό. Όλα τα στελέχη μου είναι από εδώ. Δεν μπορώ να ακούω στέλεχος, όπως εσείς, να παίρνετε την άλλη πλευρά και να μου κατηγορείτε τα στελέχη από εδώ. Δεν γίνεται αυτό.

ΣΥΝΕΔΡΟΣ: (εκτός μικροφώνου)

Π. ΑΘΑΝΑΣΟΠΟΥΛΟΣ: Δεν έχει κανένα λόγο η Ποντοκόμη να θέτει θέματα, τη στιγμή που ξέρετε και εσείς και ο κύριος Δήμαρχός σας και ο κύριος Νομάρχης ότι όλες οι αποφάσεις, οι οποίες ήταν να παρθούν, έχουν παρθεί. Μπορούμε, αν δουλέψουμε μαζί μέχρι το τέλος του χρόνου, να κάνουμε την προκήρυξη και εξαρτάται από εμάς.

ΣΥΝΕΔΡΟΣ: (εκτός μικροφώνου)

Π. ΑΘΑΝΑΣΟΠΟΥΛΟΣ: Εγώ σας είπα τι χρειάζομαι εγώ.

ΠΡΟΕΔΡΕΙΟ: Πέραν του ότι ως Προεδρείο πρέπει να προστατεύω τους πάντες, που ιδιαίτερα είναι στο βήμα, τη νομοθετική ρύθμιση δεν την κάνει η ΔΕΗ. Η νομοθετική ρύθμιση αφορά την κυβέρνηση.

Ο κύριος Καραλευτέρης.

Ε. ΚΑΡΑΛΕΥΤΕΡΗΣ: Μία ταπεινή παρατήρηση, πριν την ερώτηση. Θεωρούμε και πρέπει να το καταλάβετε αυτό – και ξέρω ότι το ξέρετε – εμείς εδώ στην περιοχή μας, είτε είμαστε στελέχη της ΔΕΗ, είτε είμαστε άνθρωποι της κοινωνίας, είμαστε ένα και το αυτό. Δεν υπάρχει εδώ μία και άλλη πλευρά. Καταλαβαίνω τη θέση σας, έτσι πρέπει να λειτουργείτε. Εμείς όμως, επιτρέψτε μας να θεωρούμε τη ΔΕΗ κάτι από εμάς και θέλουμε να θεωρεί και η ΔΕΗ εμάς κάτι από αυτή.


Γνωρίζοντας όλοι μας εδώ την τάχιστη ανάπτυξη των ιδιωτών στην παραγωγή νέων μονάδων και στην προμήθεια νέων μεγαβάτ στο σύστημα, θέλω να ρωτήσω το εξής: με δεδομένο αυτό πιστεύετε ότι είναι αξεπέραστη δυσκολία η άμεση απαλλοτρίωση και η μετεγκατάσταση της Ποντοκόμης, ώστε να ζητείται δεσμευτικά από τους κατοίκους, δεν ξέρω με ποιον τρόπο αυτή η δέσμευση μπορεί να υπάρξει, να δεσμευτούν τώρα για να προχωρήσετε ή θέλετε να αφήνετε να υπάρχει στον κάθε κακόπιστο η εντύπωση ότι αυτό αποτελεί μέχρι πρόσχημα, για να μην προχωρούμε;
Όταν έως τώρα οι μονάδες της ΔΕΗ τουλάχιστον στην περιοχή μας κατασκευάστηκαν και με μεγάλο κόστος σε μια φτωχότερη χώρα, προκηρύχθηκαν και κατασκευάστηκαν και λειτούργησαν όταν δεν είχε δεσμευτεί το σύνολο των απαλλοτριώσεων.


Σας θυμίζω ότι η Μελίτη ακόμα κάνει απαλλοτριώσεις για να δουλέψει, η πρώτη μονάδα. Γιατί λοιπόν ζητάτε από αυτές τις κοινωνίες, που έχουν δεσμευτεί με αποφάσεις Δημοτικών Συμβουλίων, έχουν βρει χώρους να μετεγκατασταθούν, εδώ και τώρα να δεσμευτούν, με ποιον τρόπο, δεν ξέρω, να φύγουν από τα χωριά τους για να προχωρήσουμε;


Μια δεύτερη μικρή ερώτηση. Με δεδομένη την καχυποψία που υπάρχει στις σχέσεις ΔΕΗ και κοινωνίας, η οποία συντηρείται από την καθημερινότητα, ποια είναι εκείνα τα άμεσα μέτρα που έχει κάνει πράξη εναντία στις περιβαλλοντικές επιπτώσεις της καθημερινότητας, όπως τα έχουμε συμφωνήσει το Συντονιστικό Όργανο του συμφώνου συνεργασίας ΔΕΗ; Ποια είναι τα άμεσα μέτρα που έχετε πάρει έως τώρα στα 2,5 χρόνια; Δεν μιλώ για προηγούμενα, για τα δικά σας χρόνια μιλώ. Να μας περιγράψετε δύο, αν μπορείτε, από αυτά. Ποιες νέες προτάσεις για την μείωση των περιβαλλοντικών επιπτώσεων σαν ΔΕΗ έχετε κάνει; Κάνω και  στην Τοπική Αυτοδιοίκηση αυτή την ερώτηση.


Ευχαριστώ πολύ.

Π. ΑΘΑΝΑΣΟΠΟΥΛΟΣ: Καταρχήν, εγώ θέλω να πω στον κύριο Καραλευτέρη ότι προσωπικά εγώ πιστεύω ότι είναι μία αντινομία να έχεις έναν άνθρωπο, ο οποίος να κάνει καριέρα και ως εργαζόμενος και ως πρόσωπο της τοπικής κοινωνίας, διότι μπερδεύονται οι ρόλοι. Δεν σας ξέρω, δεν μπορώ να σας βρω πουθενά που είστε. Με συγχωρείτε που μιλώ έτσι, αλλά εγώ ενδιαφέρομαι πραγματικά για τον ρόλο. 


Σας λέω το εξής: το μεγαλύτερο λάθος που γίνεται, δηλαδή, ο μόνος τρόπος για την εταιρεία μας …

ΣΥΝΕΔΡΟΣ: (εκτός μικροφώνου)

Π. ΑΘΑΝΑΣΟΠΟΥΛΟΣ: Εγώ θα πω τη γνώμη μου, ξέροντας πως δουλεύουν οι εταιρείες. Δεν μπορεί μία εταιρεία να προκόψει, όταν ένα μεγάλο κομμάτι της παίζει διπλούς ρόλους. Ένας είναι ρόλος του στελέχους και του εργαζόμενου, είναι η αφοσίωσή του στην εταιρεία.


Κύριε Καραλευτερή, οι άνθρωποι της Ποντοκώμης, καταρχήν, επαναλαμβάνομαι και λέω ότι μια μονάδα 1,3 δις, ένα, ενάμιση, δύο τρία χρόνια είναι πολύ λίγος χρόνος. Ένας λάθος θα στοιχίσει στη ΔΕΗ και στην τοπική κοινωνία. Επομένως, τα πράγματα πάνε γοργά και σας είπα για αυτό.


Δεύτερον, θέλω να ξέρετε ότι και εγώ θέλω πάρα πολύ να συμφωνήσουμε με την τοπική κοινωνία. Δηλαδή, το να πεις ότι περιμένεις τρεις-τέσσερις μήνες, να πει το Διοικητικό Συμβούλιο, πριν δεσμεύσεις μια επένδυση 1,3 δις, πρέπει να ξέρω ότι έχω τους πόρους.

Γ. ΑΔΑΜΙΔΗΣ: (εκτός μικροφώνου)

Π. ΑΘΑΝΑΣΟΠΟΥΛΟΣ: Κύριε Αδαμίδη, δεν έχετε δίκιο για τον εξής λόγο: καταρχήν, με την Πάτρα έχω συμφωνήσει από πέρυσι.

Γ. ΑΔΑΜΙΔΗΣ: Με ποιους;

Π. ΑΘΑΝΑΣΟΠΟΥΛΟΣ: Με όλους τους Δημάρχους. Υπάρχει τώρα ένα τελευταίο πρόβλημα με έναν Δήμαρχο. Δεν πρόκειται να δεσμευτεί η ΔΕΗ και δεν δεσμεύτηκε η ΔΕΗ. Για το ΚΥΤ της Πάτρας δεν έχει πάρει καμία απόφαση, αν δεν μπουν οι υπογραφές, όπως και σε αυτή την περίπτωση.


Όσον αφορά τη μονάδα της Μεγαλουπόλεως που λέτε είναι η μονάδα φυσικού αερίου και πολύ σύντομα, δηλαδή, το μόνο που θέλει είναι ένα χώρο μερικών στρεμμάτων, ο οποίος είναι δικός μας. Δεν υπάρχει κανένα πρόβλημα. 


Εδώ μιλάμε για μετεγκαταστάσεις. Μιλάμε για την μετακίνηση χιλιάδων ανθρώπων, οικογενειών. Χιλιάδων στρεμμάτων. Το μόνο που λέμε μία συμφωνία του Νομάρχη και των Δήμων ότι ναι, να προχωρήσουμε στην απαλλοτρίωση, για να προχωρήσουμε και εμείς στη δέσμευση. 


Κάποιος είπε προηγουμένως κάτι πολύ σημαντικό και το ξεπέρασα. Μίλησε προηγουμένως και είπε ότι η απόφαση της Commission όσον αφορά τους λιγνίτες. Δεν με ρωτήσατε εσείς τώρα, αλλά θέλω να σας πω επί τη ευκαιρία, γιατί το είπε νομίζω ότι κύριος Βουλευτής, ότι το αποτέλεσμα της Commission για τους λιγνίτες ήταν ότι καλύτερο μπορούσε να υπάρξει για τη ΔΕΗ και θέλω να συγχαρώ τόσο τον κύριο Φώλια, τον κύριο Χατζιδάκη, τους συνεργάτες του και τις Νομικές μας Υπηρεσίες, γιατί εκεί που ήθελαν να πάρουν το 40% από τη ΔΕΗ, δεν πήραν ούτε μια σταγόνα ηλεκτρικής ενέργειας. Πρώτον.


Δεύτερον, είπαν ότι η ΔΕΗ απαγορεύεται να υποβάλει υποψηφιότητα για να πάρει κοιτάσματα, ούτε και να τα κάψει. Εκτός εάν δεν υπάρξει άλλος και εμείς ήδη στην Επιτροπή στείλαμε ένα χαρτί, δεν το έχει πάρει, το στείλαμε στον κύριο Υπουργό και του λέμε ότι είμαστε υποψήφιοι στην περίπτωση που δεν υπάρχει άλλος και για το ορυχείο και για το άλλο και θα είμαστε υποψήφιοι να το κάψουμε το κάρβουνο.


Όμως θέλω να σας διαβεβαιώσω, γιατί ακούω πάρα πολλές κουβέντες και το άκουσα προηγουμένως και από τον κύριο Αθανασιάδη, ο οποίος δυστυχώς δεν είναι εδώ, ότι ουδέν ανακριβέστερο. Η καλύτερη απόφαση που μπορούσε να πάρει η Commission για την Ελλάδα.


Ευχαριστώ πολύ.

ΠΡΟΕΔΡΕΙΟ: Κύριε Πρόεδρε, θα παρακαλέσω τρία τηλεγραφικά μόνο τα ερωτήματα, χωρίς σκεπτικό. Αν έχει ο κύριος Πρόεδρος τη δύναμη να μας απαντήσει σε κεντρικά ερωτήματα όλης της Αυτοδιοίκησης, για να αλλάξουμε λίγο θέμα, πως θα μπορούσαμε να προσεγγίσουμε, όπως είπατε για την υπογείωση δικτύων, θέματα τιμολογίων από ΦΟΠ μέχρι τα αντλιοστάσια των ΔΕΥΑ και τα λοιπά. Τα δουλεύει χρόνια ο κύριος Δανιηλίδης, Δήμαρχος Συκεών, για λογαριασμό της ΚΕΔΚΕ. Τον παρακαλώ τα ερωτήματα να απευθύνει, το καταλαβαίνουν όλοι οι Δήμαρχοι και κυρίως επί της διαδικασίας.


Κύριε Πρόεδρε, εγώ σπεύδω να πω ότι προφανώς δεν επιζητούμε καμία απάντηση, να ανακοινωθούν μειώσεις τιμολογίων, αλλά ποια μεθοδολογία θα βλέπατε, γνωρίζοντας πια την επιχείρηση δυόμισι-τρία χρόνια, με ποια μεθοδολογία θα μπορούσαμε να φτάσουμε σε κάποιο αποτέλεσμα στα ερωτήματα που βάζουμε. Ασχολούμαστε χρόνια με αυτό και δεν μπορούμε να φτάσουμε σε αποτέλεσμα. Πιο πολύ επί της μεθοδολογίας θα μας ενδιέφερε η άποψή σας. Θα είναι πάρα πολύ σημαντικό για το Συνέδριό μας.


Κύριε Δανιηλίδη, έχετε τον λόγο.

Σ. ΔΑΝΙΗΛΙΔΗΣ: Κύριε Πρόεδρε, νομίζω ότι το Συνέδριο είναι «Ενέργεια και ο ρόλος της Τοπικής Αυτοδιοίκησης». Μετά από τόσα χρόνια αξιωθήκαμε να κάνουμε ένα Συνέδριο και να έχουμε την ηγεσία της ΔΕΗ, πρέπει να βάλουμε και ζητήματα που αφορούν την Τοπική Αυτοδιοίκηση όλης της χώρας. 


Κύριε Πρόεδρε, παρά τις επανειλημμένες συναντήσεις που κάναμε και με εσάς και με άλλα στελέχη, Γενικούς Διευθυντές και Περιφερειακούς Διευθυντές της ΔΕΗ, συνεχίζουν να υπάρχουν σημαντικά προβλήματα. 


Παρατήρηση πρώτη, εμείς ως Τοπική Αυτοδιοίκηση δεν δεχόμαστε ότι είναι ζήτημα αισθητικής αναβάθμισης η υπογείωση των δικτύων. Εμείς ζητάμε την εφαρμογή του Ν.999/79, που επιβάλει στη ΔΕΗ να παραλλάσσει, να μετατοπίζει και να υπογειώνει τα δίκτυα με δικές της δαπάνες για λόγους υγείας και για λόγους λειτουργίας. Τα εκατομμύρια, οι ξύλινες κολώνες, οι βουτηγμένες στο πετρελαϊκό και στην πίσσα, που κατά τους θερινούς μήνες αναπτύσσουν θερμοκρασία πάνω από 50 βαθμούς, δεν χρειάζεται κανείς να είναι ειδικός επιστήμονας για να αντιληφθεί ότι προσβάλουν άμεσα την υγεία με κακοήθειες κιόλας στο θέμα της υγείας και όταν χιλιάδες από αυτές τις κολώνες είναι μέσα στις αυλές των παιδικών σταθμών, των σχολείων, των νηπιαγωγείων, των αθλητικών, των κοινωνικών κέντρων και τα λοιπά.


Ζητάμε λοιπόν, αυτό το οποίο καταθέσαμε και εγγράφως, παρουσία και του Προέδρου της ΚΕΔΚΕ στη σύσκεψη την πρώτη που είχε γίνει στο γραφείο σας, να προχωρήσει η ΔΕΗ στην υποχρέωσή της να υπογειώνει σταδιακά, εμείς είμαστε έτοιμοι και σας καταθέσαμε καταρχήν και πρόταση αναλυτικά των εκατοντάδων Δήμων, οι οποίοι ζητούν να μπουν στο πρόγραμμα της υπογείωσης, αν θέλετε, από τον επόμενο μήνα να καθίσουμε στο τραπέζι για να συζητήσουμε και για το πενταετές πρόγραμμα.

Βέβαια, θέλω να σας ενημερώσω, το έχω κάνει σε κάποιους από τους συνεργάτες σας Γενικούς Διευθυντές, ότι υπάρχει μεροληπτική επιλογή δωρεάν υπογειοποίησης σε κάποιες περιοχές της χώρας και σε κάποιους Δήμους στο ίδιο συγκρότημα και σε κάποιους άλλους όχι. Μάλιστα, υπάρχει άρνηση των περιφερειακών υπηρεσιών της ΔΕΗ να υπογειοποιήσουν δίκτυα που βρίσκονται επάνω σε μνημεία 1.100 και 1.200 χρόνων.

Να πάμε σε ένα άλλο ζήτημα. Έχει υπάρξει Υπουργική Απόφαση του Υπουργείου Παιδείας, η οποία ζητά τα προς κατασκευή σχολικά συγκροτήματα, νηπιαγωγεία, παιδικοί σταθμοί, δημοτικά, γυμνάσια, λύκεια, να απέχουν τουλάχιστον 300 μέτρα από τα καλώδια υψηλής τάσης. Αυτό πρακτικά σημαίνει ότι χιλιάδες οικόπεδα σε όλη την Ελλάδα, τα οποία με αίμα πραγματικά κατάφερε να αποκτήσει και να πληρώσει, αγοράζοντάς τα από ιδιώτης, να τα πληρώσει η Τοπική Αυτοδιοίκηση, επειδή απέχουν λιγότερο από 300 μέτρα και κατά άλλους λιγότερο από 500 μέτρα από τα καλώδια υψηλής τάσης, δεν παίρνουν βεβαίωση καταλληλότητας οικοπέδου και αυτά τα οικόπεδα χάνονται, την ίδια ώρα που εσείς ισχυρίζεστε ότι ακόμα και το δίκτυο υψηλής τάσης δεν έχει καμία επιρροή, καμία επίδραση στην υγεία.

Θα πρέπει να συνεννοηθείτε λοιπόν με το Υπουργείο Παιδείας να αποσύρει αυτή τη διαδικασία, για να μπορούμε να χτίζουμε στα οικόπεδα, τα οποία αγοράσαμε από τα χρήματα των δημοτικών ταμείων.

Τρίτη παρατήρηση, υπάρχει σπατάλη πόρων από την πλευρά της ΔΕΗ. Το λέω αυτό, γιατί την ίδια που για δικούς της λόγους, επιχειρησιακούς και λειτουργικούς του δικτύου της ΔΕΗ, υπογειώνει τη μεσαία τάση με δικές της δαπάνες, αφήνει τη χαμηλή τάση και τις ξύλινες κολώνες στη θέση τους. Αυτό είναι τραγελαφικό. Ενώ με μία πολύ μικρή δαπάνη επιπλέον θα μπορούσε μαζί με την υπογείωση της μεσαίας τάσης να γίνεται και η χαμηλή, γίνεται μόνο το ένα και πρέπει να έρθει εκ των υστέρων ο οικείος Δήμος, να παρακαλεί και να περιμένει ένα και δύο χρόνια να μπει στο πρόγραμμα, να βγάλει το 50% από το ταμείο, που οι περισσότεροι Δήμοι έχουν τρομερά δύσκολα οικονομικά, για να υπογειοποιηθεί η χαμηλή τάση. Θα πρέπει τουλάχιστον σε αυτή την περίπτωση άμεσα, όπου υπογειοποιείται η μεσαία τάση, να υπογειοποιείται και η χαμηλή.

Τέλος, στην τιμολογιακή πολιτική. Θυμάστε στη συνάντηση την πρώτη που κάναμε στο γραφείο σας, εκείνη την επεισοδιακή και ιστορική σύσκεψη, ότι παρουσιάσαμε μια σειρά στοιχεία και αποδείξεις ότι το τιμολόγιο, το οποίο έχει επιβάλει η ΔΕΗ στην κατανάλωση στον μεγαλύτερο καταναλωτή της χώρας, που είναι η Τοπική Αυτοδιοίκηση. Αθροιστικά, όλοι είμαστε Δήμοι, 1.034. Ο μεγαλύτερος πελάτης σας είναι η Τοπική Αυτοδιοίκηση. Δεν μας αντιμετωπίζετε στο τιμολόγιο ως τον μεγαλύτερο και τον καλύτερο πελάτη σας, ο οποίος μάλιστα δεν έχει καμία επισφάλεια. Μας παρακρατείτε προκαταβολικά το κόστος της δαπάνης του ρεύματος. Δεν ξέρω αν έχετε κανέναν άλλον πελάτη, που εκ των προτέρων να εισπράττεται το ακριβές αντίτιμο και πολλές φορές μεγαλύτερο.

Σε αυτό τον μεγαλύτερο πελάτη λοιπόν τη χώρας, την Τοπική Αυτοδιοίκηση, δεν ξέρω για ποιον σκοπό – και αυτό δεν αφορά προσωπικά εσάς και τα δύο ή δυόμισι χρόνια που είστε τώρα, απλά επιδεινώθηκε ακόμη περισσότερο τα τελευταία χρόνια – έχετε επιφυλάξει μια τέτοιου είδους τιμολογιακή πολιτική, η οποία για εμάς είναι προκλητικά εις βάρος της Αυτοδιοίκησης. Δεν μας αντιμετωπίζετε ούτε καν σαν την βιομηχανία, σαν την αγροτική ή κτηνοτροφική παραγωγή ή σαν την βιοτεχνία, όπου έχετε τις εκπτώσεις και ειδικά στον φωτισμό οδών και πλατειών, όπου η κατανάλωση γίνεται συγκεκριμένες ώρες, που έχετε μεγάλη δυνατότητα και μικρή κατανάλωση, τις μεταμεσονύκτιες ώρες ξέρουμε όλοι ότι πέφτει η κατανάλωση και άρα, σας εξυπηρετεί και σας συμφέρει να τροφοδοτείτε το ρεύμα στο ΦΟΠ, γιατί το βράδυ χρειαζόμαστε, πληρώνουμε ακριβότερα ακόμη και από το οικογενειακό ρεύμα. Δεν επιτρέπονται αυτά τα πράγματα. Αν μεθαύριο καταρρεύσει η ΔΕΗ εξαιτίας της απελευθέρωσης και έρθει άλλο δίκτυο και άλλη εταιρεία, που θα μπορεί να δίνει στη μισή τιμή από τη ΔΕΗ το ρεύμα, να μην παραξενευτείτε. 

ΠΡΟΕΔΡΟΣ: Δεν έχετε καταλάβει ότι η απελευθέρωση είναι για να διπλασιαστεί το ρεύμα;

Σ. ΔΑΝΙΗΛΙΔΗΣ: Σας τα καταθέτω αναλυτικά, με στοιχεία, με τιμολόγια, με ώρες κατανάλωσης και επαναλαμβάνω – και κλείνω με αυτό – η Τοπική Αυτοδιοίκηση είναι ο μεγαλύτερος και ο πιο καλοπληρωτής πελάτης της ΔΕΗ σε όλη την Ελλάδα. Δεν θα αναφερθώ στα άλλα, το ότι υπάρχει αφαίμαξη μέσα από το 2%, το οποίο πάλι προεισπράττεται από την είσπραξη των τελών, τα επιχειρήματά σας τα ξέρω.

Όμως ας το αφήσουμε αυτό, ας πιάσουμε τουλάχιστον την τιμολογιακή πολιτική και για την οποία είχατε δεσμευτεί στη σύσκεψη την πρώτη που κάναμε ότι θα δείτε μία σχετική μείωση. Εμείς λέγαμε από το τιμολόγιο που υπάρχει να κατέβει στο 50%, γιατί είναι υπέρογκο και εσείς λέγατε ότι δεν είναι δυνατόν το 50%, αλλά θα το βλέπατε. Πέρασαν δύο χρόνια σχεδόν από τη συνάντηση εκείνη την πρώτη, δεν είδαμε καμία μείωση. Ίσα-ίσα πέρυσι και φέτος είδαμε επιπλέον αύξηση στα τιμολόγια της ΔΕΗ.

Ευχαριστώ.

ΠΡΟΕΔΡΕΙΟ: Κύριε Πρόεδρε, πριν απαντήσετε, θέλω να πω κάτι που ίσως ο Πρόεδρος ή δεν μπορεί ή δεν θέλει, ίσως να μην συμφωνεί κιόλας. Θέλω να σας πω, κύριοι συνάδελφοι, ότι ο ένας από τους λόγους που ζήτησα να γίνει εδώ το Συνέδριο είναι για συνειδητοποιήσουμε όλοι μαζί ότι στην Ελλάδα έχουμε το παράδοξο από τότε που μιλάμε για απελευθέρωση και ανταγωνισμό, το μεγάλο πρόβλημα των ιδιωτών είναι η ΔΕΗ, γιατί παράγουν μονίμως ακριβότερα. Αυτό είναι το μεγάλο τους πρόβλημα, πως θα διαλύσουν τη ΔΕΗ, για να αλωνίζουν. Ο ανταγωνισμός λοιπόν και η απελευθέρωση στην Ελλάδα έχει το παράδοξο, αντί να ρίξει τα τιμολόγια, όπως για παράδειγμα, έπεσαν στις τηλεπικοινωνίες, δορυφορικά και τα άλλα, ο ανταγωνισμός εδώ μετέρχεται όλα τα μέσα, προκειμένου με δόλια μέσα να ανεβάσει στο τέλος η ΔΕΗ, μπαίνοντας σε μια σειρά δαπάνες, την κιλοβατώρα, μήπως και μπορέσουν και μπουν. Αυτό είναι στην Ελλάδα εδώ και 15 χρόνια. Δεν υπάρχει λοιπόν κανένας κίνδυνος κατάρρευσης ΔΕΗ για να έρθουν κάποιοι να μας δώσουν με μισή τιμή. Αν την περάσουμε τα επόμενα χρόνια με οικολογικές χαρούλες και ορκιζόμαστε στις ΑΠΕ και σε τίποτα άλλο, θα τα πούμε αύριο στις εισηγήσεις μας, θα έχουμε τριπλάσια τιμή στην κιλοβατώρα.

Έτσι για να ξέρουμε περί τίνος ομιλούμε. Είναι μερικές αλήθειες, που πρέπει να τις ξέρουμε όλοι, για να είμαστε κοινωνοί μιας συγκεκριμένης πορείας, που πρέπει να έχει ενεργειακά η χώρα.

Π. ΑΘΑΝΑΣΟΠΟΥΛΟΣ: Ευχαριστώ πολύ. Σε αυτό το κομμάτι το είπατε καλύτερα απ’ ότι μπορούσα να το πω εγώ.


Εγώ δεν έχω την εντύπωση ότι η συζήτηση που είχαμε τότε ήταν επεισοδιακή, δεδομένου ότι μιλούσατε σε χαμηλότερο τόνο απ’ ότι μιλάτε τώρα. Αστεία το είπα.


Επιτρέψτε μου να συνεχίσω να αστειεύομαι, λέγοντάς σας το εξής: πειράζοντάς σας, αλλά το εννοώ, είμαι διατεθειμένος να κάνω πρόταση στο Διοικητικό Συμβούλιο να διπλασιάσω το 2%, να σας το κάνω 4% και να σας το επιστρέψω. Δηλαδή, να σας δίνω τα διπλάσια, αρκεί να μας απαλλάξετε από την ευθύνη να μαζεύουμε τα λεφτά για εσάς. Δεν μας κάνετε καμία χάρη. Θα σας δίνω 4% για να μην μας δίνετε τη δουλειά και δεν θέλω καμία χάρη.


Να μου επιτρέψετε να το πω αυτό, γιατί το έχω εδώ, που είναι το εξής: ο κύριος Δήμαρχος έχει δίκιο. Οι Έλληνες έχουν το χαμηλότερο ρεύμα της Ευρώπης από τις χώρες των 15 και το χαμηλότερο και από την Βουλγαρία, που είναι η χαμηλότερη των 7, αν λάβει κανείς υπόψη το κόστος ζωής. Έχουμε το χαμηλότερο ρεύμα. Όμως, επειδή όταν πληρώνουν το ρεύμα, πληρώνουν και τους Δήμους, μπερδεύουν τα νούμερα και πιστεύουν ότι το ρεύμα της ΔΕΗ είναι πάρα πολύ υψηλό.

Πολύ σύντομα θα σας απαντήσω ως εξής: δεν έχουμε πρόβλημα στο θέμα των υπογειώσεων. Αν πάει η ΚΕΔΚΕ στη ΡΑΕ και στο Υπουργείο και πει: «Όποιος φτιάξατε τον νόμο για την Αθήνα, φτιάξτε τον και για όλη την Ελλάδα». Πληρώστε ΡΑΕ, επιτρέψτε στη ΔΕΗ να κάνει τη δουλειά αυτή και να το βάλει στην περιουσία της, ούτως ώστε να μπορεί να αμείβεται στο μέλλον. Εμείς από αύριο το πρωί θα ξεκινήσουμε να κάνουμε αυτή τη δουλειά. Εμείς δεν μπορούμε να κάνουμε αυτά τα πράγματα, χωρίς την σφραγίδα του κράτους. Δεν είναι για εσάς.

Λέτε από την άλλη πλευρά ότι η ΔΕΗ έχει υψηλά τιμολόγια και αν θα πάτε στους άλλους, θα τα βρείτε χαμηλά. Θέλω να τη ζήσετε αυτή την ημέρα, να μου πείτε. Η ΔΕΗ όταν ήταν μονοπώλιο καθόριζε η Πολιτεία, όπως καθορίζει και σήμερα, τα τιμολόγια. Τώρα όμως που δεν είναι μονοπώλιο, η ΔΕΗ δεν μπορεί να πει «στο ρεύμα που δίνω στους Δήμους χαμηλώστε το, από τη στιγμή που μας στοιχίζει πολύ περισσότερο, για να κάνουμε κοινωνική πολιτική με τους Δήμους». Μπαίνουμε μέσα. Ποιο είναι το ρεύμα για τους Δήμους;

Σ. ΔΑΝΙΗΛΙΔΗΣ: (εκτός μικροφώνου)

Π. ΑΘΑΝΑΣΟΠΟΥΛΟΣ: Μα ο μέσος όρος είναι το σημαντικό στοιχείο.

ΣΥΝΕΔΡΟΣ: (εκτός μικροφώνου) … για αυτό κιόλας το τιμολόγιό σας δεν είναι τόσο υψηλό, όσο οικιακό. Όμως είναι συμπτωματικά πάρα πολύ κοστοβαρές. Είσαστε πάρα πολύ κοντά, ίσως λίγο χαμηλότερα από το πραγματικό κόστος της ενέργειας και αυτό προσπαθούμε να κάνουμε.

Σ. ΔΑΝΙΗΛΙΔΗΣ: (εκτός μικροφώνου)

ΣΥΝΕΔΡΟΣ: Η βιομηχανία συνολικά πληρώνει χαμηλότερα από εσάς, αλλά παίρνει στην υψηλή τάση. Αυτή είναι η διαφορά. Όπως σας είπε ο Πρόεδρος, η κοινωνική πολιτική δεν γίνεται από τη ΔΕΗ. Εμείς αυτό το οποίο θέλουμε να κάνουμε είναι όλοι οι πελάτες να πληρώνουν το πραγματικό τους κόστος. Αυτός είναι ο στόχος μας. Από εκεί και πέρα, αν υπάρχουν αποκλίσεις από αυτό, οι ευαίσθητες ομάδες και τα λοιπά, είναι αρμοδιότητα της Πολιτείας και όχι από εμάς.

ΣΥΝΕΔΡΟΣ: (εκτός μικροφώνου)

Π. ΑΘΑΝΑΣΟΠΟΥΛΟΣ: Ο κύριος Λατρής είναι, ο Γενικός Διευθυντής διανομής, έχει σχέση με τη μέση και την χαμηλή τάση.

ΛΑΤΡΗΣ: Ήθελα να πω ότι έγινε κάποια παρεξήγηση, κάποια σύγχυση. Έχει δημιουργηθεί η εντύπωση από αυτά που είπατε, κύριε Δήμαρχε, ότι είναι νομοθετική υποχρέωση της ΔΕΗ να κάνει παραλλαγές στους Δήμους και να υπογειώνει αδαπάνως για αυτούς. Δεν έχετε δίκιο. Υπάρχει το άρθρο 12 του Ν.4483/65 και ο Ν.351/68, οι οποίοι προβλέπουν ρητά ότι σε κάθε περίπτωση που υπάρχει ανάγκη μετατόπισης των δικτύων, λόγω εκτέλεσης δημοτικών ή κοινοτικών έργων, η δαπάνη της μετατόπισης βαρύνει τους Δήμους και τις Κοινότητες.

Δ. ΔΑΝΙΗΛΙΔΗΣ: Ήρθε ο Ν.999/79, που λέει στην ευρύτερη περιοχή Αττικής και στο οικοδομική συγκρότημα Θεσσαλονίκης είναι υποχρέωση της ΔΕΗ. Ο μετέπειτα νόμος του 999/79 ασφαλώς ακυρώνει τους προηγούμενους.

ΛΑΤΡΗΣ: Πράγματι ο Ν.999/79 κάνει εξαίρεση για την περιοχή της πρωτεύουσας και της Θεσσαλονίκης. Μόνο για αυτές όμως. Με νεότερο νόμο λοιπόν υπάρχει η απόφαση να μην πληρώνουν η Αθήνα και η Θεσσαλονίκη. Στη συνέχεια τόσο η ΔΕΗ, όσο και η ΕΥΔΑΠ έγιναν ανώνυμες εταιρείες, υπήρξε νεότερος νόμος για όλους τους υπόλοιπους, πλην της ΔΕΗ, όπως και για την ΕΥΔΑΠ συγκεκριμένα, όπου την απαλλάσσει ξανά από τα βάρη αυτά, όπως και όλη την υπόλοιπη χώρα.


Εν πάση περιπτώσει, θέλω να σας πούμε λοιπόν ότι δεν είναι νομοθετική υποχρέωση της ΔΕΗ να υπογειώσει. Μόνο για την Αττική και τη Θεσσαλονίκη.

Σ. ΔΑΝΙΗΛΙΔΗΣ: Αν το σύρουμε στα δικαστήρια, θα το κερδίσουμε.

Π. ΑΘΑΝΑΣΟΠΟΥΛΟΣ: Θα απαντήσω, κύριε Δήμαρχε, στην τελευταία ερώτηση και πραγματικά είναι μία έκκληση προς εσάς και εγώ θέλω να βοηθήσω σε αυτό πραγματικά.

Είπατε προηγουμένως ότι υπάρχουν κολώνες υψηλής τάσης κοντά σε λύκεια, που δεν πρέπει να υπάρχουν, κοντά σε σπίτια, που δεν πρέπει να υπάρχουν και τα λοιπά. Θέλω να σας διαβεβαιώσω ότι, παρότι είμαι καινούργιος σε αυτή τη δουλειά, σχεδόν σε όλες τις περιπτώσεις οι κολώνες προϋπήρχαν, τα λύκεια πήγαν μετά και τα σπίτια πήγαν μετά και δημιουργήθηκε το πρόβλημα.

Επομένως, το πρόβλημα όμως είναι, όπως λέτε, σοβαρό και εγώ δεν έχω καμία αντίρρηση, θα ήθελα πάρα πολύ να το συζητήσουμε αυτό το θέμα, με μία προϋπόθεση όμως. Όταν ένας Δήμος βλέπει ένα ΚΥΤ, Κέντρο Υψηλής Τάσεως της ΔΕΗ ή Μέσης Τάσεως ή έναν πυλώνα και λέει «Έχω πρόβλημα με αυτό», είπα προηγουμένως στην ομιλία μου είστε τοπικός άρχοντας, εσείς πείτε μας, πως νομίζετε ότι εμείς μπορούμε να καλύψουμε τις ανάγκες του Δήμου. Δηλαδή, που να τοποθετήσουμε τον σταθμό, σε ποιο οικόπεδο, διότι το μόνο που λέτε είναι: «Φύγετε και δεν ξέρουμε που θα πάτε, αλλά καλύψτε μας επαρκώς». Δεν γίνεται έτσι. Να φύγουμε, δεν έχω καμία αντίρρηση, να σας βοηθήσουμε, αλλά θα μας πείτε: «Πάρτε αυτό το οικόπεδο και φτιάξτε τον σταθμό εδώ». Αν τεχνικά αυτό γίνεται, γιατί όχι να μην το κάνουμε για εσάς. Όμως σας λέω πάρτε την περίπτωση του Κορυδαλλού, πάρτε την περίπτωση της Ηλιουπόλεως και της Αργυρουπόλεως, τα ξέρετε τα θέματα πάρα πολύ καλά, το Λεκανοπέδιο Αθηνών. 

Έχουμε έναν σταθμό με δικαστική απόφαση, το ΚΥΤ πρέπει να φύγει και σας λέω εγώ το εξής: πως θα καλυφθούν οι ανάγκες του Κορυδαλλού. Ο Κορυδαλλός λέει: «Μην το βάζεις στον Κορυδαλλό, βάλτο στο δίπλα-δίπλα». Αυτό είναι θέμα Νομάρχη, τοπικών Δημάρχων, ΔΕΗ, να καθίσουν κάτι και να πουν «Τι μας επιτρέπει να κάνουμε η τεχνολογία; Που μπορούμε να τα βάλουμε αυτά;» και να καθίσουμε να συζητήσουμε. Όμως κανένας δεν συζητά με ηρεμία.

Τελειώνω, λέγοντας το εξής: με το να έρθει ο Πρόεδρος της ΚΕΔΚΕ ή οι Δήμαρχοι ή οι αρμόδιοι στο γραφείο του Προέδρου της ΔΕΗ και να πουν «Έχουμε αυτά τα θέματα, λύστε τα μας να φύγουν», δεν λύνονται έτσι τα σοβαρά προβλήματα της χώρας, λύνονται ως εξής: να φτιάξουμε Επιτροπές. Τα θέματα της ΔΕΗ λύνονται μόνο με την υπογραφή και τη σύμφωνη γνώμη της ΡΑΕ και του Υπουργείου. Θέλει λοιπόν να καθίσουμε κάτω και εγώ πραγματικά πολύ ευχαρίστως να καθίσω μαζί σας να τα λύσουμε αυτά τα προβλήματα.

ΠΡΟΕΔΡΕΙΟ: Ευχαριστώ τον κύριο Αθανασόπουλο.

ΣΥΝΕΔΡΟΣ: (εκτός μικροφώνου)

ΣΥΝΕΔΡΟΣ: Η πραγματικότητα είναι η εξής: η ΔΕΗ είχε επιλέξει άλλη θέση, τελείως διαφορετική για να φτιάξει το κέντρο και εκεί που πήγε με υπόδειξη του Δήμου, πριν από το 2002 και για αυτό χωροθετήθηκε σε αυτό το σημείο. Τώρα τα περί 150 μέτρων δεξιά-αριστερά δεν είναι, ούτε τώρα το λένε. Θέλουν να φύγουμε 25 χιλιόμετρα πίσω και τους λέμε: «Αν φύγουμε 25 χιλιόμετρα πίσω, πρέπει και εκεί να κάνουμε και να μείνει και αυτό εδώ πέρα». Γιατί για λόγους τεχνικούς δεν μπορεί αλλιώς στην περιοχή του Κορυδαλλού και η γύρω περιοχή. Είναι στον Κορυδαλλό. Αν ήταν στο Παρίσι, θα είχε πέντε τέτοιους υποσταθμούς και δεν θα διαμαρτυρόταν κανένας. Είναι παράλογο αυτό που κάνετε. Θέλετε πλήρη επάρκεια, θέλετε ποιότητα ενέργειας, αλλά δεν θέλετε τον υποσταθμό. Δεν γίνονται αυτά τα πράγματα.

ΠΡΟΕΔΡΕΙΟ: Εγώ θέλω να ευχαριστήσω ιδιαίτερα τον κύριο Αθανασόπουλο, Πρόεδρο του Διοικητικού Συμβουλίου της ΔΕΗ και όλους τους συνεργάτες του, είναι εδώ με όλα τα ανώτατα στελέχη της ΔΕΗ, που και ανταποκρίθηκε στην πρόσκλησή μας και νομίζω, κύριε Πρόεδρε, θα συμφωνήσετε και εσείς, εγώ επέμενα από την αρχή να μην επιμείνουμε ούτε εμείς σε επιχειρηματολογία, ούτε εσείς σε απαντήσεις. Δεν θέτω ξανά ερώτημα. Πιστεύω ότι πρέπει τις επόμενες κιόλας εβδομάδες να βρούμε μία διαδικασία, για να το αντιμετωπίσουμε σοβαρά.


Εγώ έχω τώρα δύο χρόνια και κάτι που δεν είμαι πλέον Πρόεδρος της ΚΕΔΚΕ, οκτώ χρόνια ως Πρόεδρος έχω επισκεφτεί πολλούς προκατόχους, κάναμε συσκέψεις, παρουσία Υπουργών, στην ΚΕΔΚΕ, τα λέμε και δυστυχώς, δεν έχουμε προσεγγίσει λύσεις. Δεν είναι θέματα να μην μπορούμε να τα λύσουμε αυτά. Εγώ πιστεύω ότι πρέπει να συμφωνήσουμε σε μία διαδικασία, εδώ είναι η ΡΑΕ, εδώ είναι το ένα, εδώ είναι το άλλο και να αρχίσουμε να τα βάζουμε σε μία στράτα και σε μία σειρά. Αυτή την έννοια είχε να τεθούν και τα θέματα. Προφανώς δεν περιμέναμε να δοθεί κάποια λύση εδώ, ούτε βέβαια να περιπτωσιολογούμε.


Εγώ χαίρομαι πραγματικά που σας είχαμε. Επειδή η Αυτοδιοίκηση από τη φύση του θεσμού τον δημόσιο χαρακτήρα της ΔΕΗ τον στηρίζει, ανεξαρτήτως σε τι Θεό πιστεύει ο καθένας από εμάς, νομίζω ότι και η ΔΕΗ στην Τοπική Αυτοδιοίκηση πρέπει να αναζητήσει έναν στρατηγικό σύμμαχο. Σας το λέω, το πιστεύω βαθιά, υπηρετών τον θεσμό χρόνια, ανεξαρτήτως των εντάσεων που υπάρχουν κατά περιοχές με επιμέρους ζητήματα, ΚΥΤ, σταθμοί, ρύπανση, το ένα, το άλλο, στην Αυτοδιοίκηση η ΔΕΗ μπορεί να αναζητήσει έναν στρατηγικό σύμμαχο. Με αυτό το πνεύμα, αν καθίσουμε στο τραπέζι, πολλά μπορούμε να βρούμε. Όχι όμως αγχωμένα και τα λοιπά. Όπως είπατε – και σωστά – σε μία συνάντηση να έρθουμε να τα λύσουμε. Ας γίνει προεργασία και όμως να έχουμε απαντήσεις. Γιατί πολλές φορές το είπαμε και δυστυχώς, καμία φορά δεν έγινε με πάρα πολλούς προκατόχους σας. Αυτή είναι η αλήθεια.

Π. ΑΘΑΝΑΣΟΠΟΥΛΟΣ: Ευχαριστώ πάρα πολύ.

ΠΡΟΕΔΡΕΙΟ: Ευχαριστούμε και εμείς τον κύριο Αθανασόπουλο.


Παρακαλώ τον Καθηγητή κύριο Λάλα να μας ανεβάσει στο παγκόσμιο επίπεδο τώρα. Θα ακούσουμε μια εξαιρετικά ενδιαφέρουσα εισήγηση για το πώς έχουν τα ενεργειακά σε παγκόσμια πτυχή από έναν άνθρωπο, ο οποίος στην Επιτροπή Περιβάλλοντος του ΟΗΕ 12 χρόνια. Ξέρει από πρώτο χέρι, όσο λίγοι άνθρωποι στον κόσμο, πως έχουν πραγματικά τα ζητήματα με τα φαινόμενα το θερμοκηπίου και όλα αυτά, για τα οποία συζητάμε. Παρακαλώ λοιπόν την προσοχή μας.

Δ. ΛΑΛΑΣ: Θα ήθελα να ευχαριστήσω τον Δήμαρχο. Έχω αρχίσει να αισθάνομαι σαν το τυράκι σε ένα τοστ, γιατί είχαμε τον Πρόεδρο της ΔΕΗ, μετά έχουμε τον Πρόεδρο της ΓΕΝΟΠ. Ελπίζω η δική μου γεύση σαν τυράκι μέσα στο τοστ να είναι αρκετά καλή .


Θα πρέπει να ξεκινήσω για να ευχηθώ στον Δήμαρχο να δει σύντομα το πράσινο όραμα, στο οποίο αναφέρθηκε προηγουμένως, να γίνεται πραγματικότητα. Είναι ένα όραμα, το οποίο συμμερίζομαι, θα είναι καλό για τον τόπο, που τουλάχιστον κατά 50% είναι και δικός μου τόπος.


Θα ήθελα να πω δυο κουβέντες για τον ρόλο εδώ και την παρουσίαση αυτή. Ουσιαστικά ο δικός μου ρόλος είναι να περιγράψω την παγκόσμια κλίμακα και από την παγκόσμια κλίμακα να πάω και λιγάκι στη χώρα μας και τελικά να καταλήξω και στους Δήμους.


Η παρουσία εκείνο που θα προσπαθήσει να κάνει είναι να βάλει κάποια ποσοτικά πράγματα, έτσι ώστε, αν τίποτα άλλο, να έχουμε και κάποιους αριθμούς, για να μπορέσουμε να βοηθηθούμε στις οποιεσδήποτε συζητήσεις ή για προβληματισμούς θα μπορέσει να χρησιμοποιήσει, για να προχωρήσουμε πραγματικά το γενικότερο πρόβλημα. Γιατί το πρόβλημα είναι όντως ακριβώς αυτή η ιστορία του περιβάλλοντος της ενέργειας ή και ανάποδα, δεν ξέρω αν ανάποδα είναι η σωστή λέξη ή αντίστροφα είναι η σωστή λέξη. Δεν είναι τυχαία το τι είναι ανάποδα, γιατί καμία φορά είναι όντως ανάποδα. Όμως, εν πάση περιπτώσει, το ουσιαστικό μήνυμα είναι ότι πλέον ενέργεια και περιβάλλον, θέλουμε, δεν θέλουμε, είναι παντρεμένα και το διαζύγιο δεν φαίνεται καθόλου στον ορίζοντα. Άρα, θα πρέπει να βρεθεί πραγματικά ένας τρόπος, όπως κάποια άλλα ήδη αναφέρθηκαν, να συμβιώσουν.


Εκείνο που θα ήθελα να κάνω είναι να καλύψω, να ξεκινήσω λέγοντας δύο κουβέντες για την κλιματική αλλαγή. Να μιλήσω λιγάκι για την ανάγκη της μείωσης των εκπομπών των αερίων του φαινομένου του θερμοκηπίου, για τη σημασία της ενέργειας σε όλο αυτό το θέμα, πως θα γίνει αυτό το θαύμα, κατά κάποιους, δηλαδή, της μείωσης των εκπομπών, ώστε να μην έχουμε προβλήματα με το περιβάλλον, τι σημαίνει και πως μπλέκεται σε αυτό το 20 – 20 – 20 του 2020, που ήδη αναφέρθηκε τρεις-τέσσερις φορές, αλλά ειδικότερα για την Ελλάδα, πως οι εκπομπές και μάλιστα, οι εκπομπές από τον ενεργειακό τομέα έχουν να εμπλακούν σε αυτό το ζητούμενο. Πως ήδη κάποιες δράσεις, που προέρχονται από υποχρεώσεις μας σε Κοινοτικές Οδηγίες που αφορούν, παραδείγματος χάρη, την εξοικονόμηση ενέργειας, έχουν αρχίσει να βάζουν κάποια πράγματα στο τραπέζι και να δούμε πως θα μπορέσουμε να τα αξιοποιήσουμε. Τι θα κάνουμε με το μεγάλο θέμα των ΑΠΕ και τους Δήμους και θα σας δώσω κάποια στοιχεία πόσο μεγάλο είναι αυτό το θέμα και πόσο δύσκολο θα είναι.


Να αναφερθώ εν τάχη και στο λεγόμενο, τη συμφωνία των Δημάρχων που ήδη, αν έχω μετρήσει καλά, τρεις-τέσσερις Δήμοι είναι παρόντες εδώ από τους 22, οι οποίοι έχουν συνυπογράψει το σύμφωνο των Δημάρχων. Βλέπω κάποιον να κουνά το κεφάλι του. Είναι όντως μια σημαντική πρωτοβουλία που έχει πάρει η Ευρωπαϊκή Ένωση εξαρχής, στην οποία έχουν εισχωρήσει αρκετοί Δήμοι, πάνω από 1.000 σε όλη την Ευρώπη, 22 από την Ελλάδα, για να βάλουμε τα πράγματα σε κάποιο μέτρο. Η Γερμανία έχει 27. Βέβαια, η Ισπανία έχει 500, αλλά εν πάση περιπτώσει.


Τέλος, να πω δυο κουβέντες για ένα πράγμα που το ονομάσαμε έπος, που μπορεί να είναι από τα ζητούμενα για να βοηθήσει τους Δήμους να αναλάβουν ακριβώς τον ρόλο τους, τον πολύ θετικό και πολύ δυναμικό που θα πρέπει να αναλάβουν για να αντιμετωπίσουν το θέμα.


Πως ήταν ο πάγος το 1979 στον Βόρειο Πόλο, πως ήταν το 2005. Είναι μια από τις φωτογραφίες που πραγματικά δημιουργούν και θέτουν στο τραπέζι το πρόβλημα. Ήταν μία από τις εικόνες, που κάποια στιγμή το 2005, ακόμα και τον Μπαρόζο άρχισε να τον προβληματίζει και λέει: «Κάτι πρέπει να κάνουμε». Μαζί με το 2003 στη Γαλλία και τους θανάτους, μαζί με τις πλημμύρες στην Ευρώπη. Όλα αυτά λένε ότι το θέμα της κλιματικής αλλαγής δεν είναι κάποια θεωρητικά μοντέλα, που κάποιος τρέχει, είναι εδώ. Αυτό είναι μια τρανή, γλαφυρή απόδειξη ότι πραγματικά υπάρχει πρόβλημα.


Αν θέλει να δει κανείς και σε κάποιο πιο ποσοτικό τρόπο, οι επιπτώσεις της κλιματικής αλλαγής σε διάφορους κρίσιμους τομείς, τροφές, νερό, οικοσυστήματα, ακραία καιρικά φαινόμενα, δηλαδή, πόσο συχνά εμφανίζονται, κίνδυνοι απότομης αλλαγής του κλίματος σε κάποιες περιοχές. Η Διακυβερνητική Επιτροπή για την κλιματική αλλαγή, χίλιοι τόσοι επιστήμονες από όλο τον κόσμο, μεταξύ των οποίων και μερικοί Έλληνες, όχι αυτοί που πρωτοεμφανίστηκαν και άρχισαν να λένε «Εμείς είμαστε νομπελίστες», συμμετείχαν την προσπάθεια αποτίμησης το τι σημαίνει αυτό το πράγμα. Βλέπει κανένας ότι πραγματικά, αν η παγκόσμια θερμοκρασία αυξηθεί πάνω από δύο βαθμούς, αρχίζεις πλέον να μπαίνεις στο κίτρινο, στην ΑΕΚ, όλων των βελών.


Έρχεται η Ευρωπαϊκή Ένωση λοιπόν και λέει: «Πρέπει να τραβήξουμε μία γραμμή, η οποία να προέρχεται από τέτοιες εκτιμήσεις, αλλά μια γραμμή που να είναι ποσοτική, για να μπορέσουμε να στηρίξουμε πολιτικές και μέτρα». Αυτή η γραμμή είναι 2 βαθμοί. Τι λέμε; Θα πρέπει να κάνουμε όποια προσπάθεια μπορούμε, για να μπορέσουμε να συγκρατήσουμε την αύξηση της θερμοκρασίας στον πλανήτη, κάτω από τους 2 βαθμούς από την προ βιομηχανική εποχή. Να γιατί θα πρέπει να το κάνουμε αυτό το πράγμα, να γιατί η Ευρωπαϊκή Ένωση λέει στους 2 βαθμούς να το κάνουμε αυτό το πράγμα. Να γιατί επιτέλους η G 8, πριν από δυο μήνες περίπου, συμφώνησαν ότι αυτός είναι ένας σωστός στόχος. Δεν συμφώνησαν ότι θα το πετύχουν, αλλά τουλάχιστον συμφώνησαν ότι αυτός είναι σωστός στόχος.


Τι σημαίνουν όμως όλα αυτά τα πράγματα; Δύο βαθμοί παγκόσμια, δεν σημαίνει το ίδιο πράγμα από χώρο σε χώρο. Να μια προσομοίωση τι σημαίνει για την Ευρώπη και κοιτάξτε λιγάκι τι γίνεται στη Μεσόγειο και ειδικά στην περιοχή μας. Λέει ότι για το σενάριο Α1, Β, δεν έχει σημασία ποιο είναι αυτό το σενάριο, η θερμοκρασίες θα αυξηθούν στην περιοχή μας 4-5 βαθμούς, παραδείγματος χάρη, για την Ελλάδα μπορεί να φτάσει και 7 το καλοκαίρι και η βροχόπτωση θα μειωθεί κατά 20% το χρόνο και πιθανόν τους καλοκαιρινούς μήνες, που έτσι και αλλιώς δεν έχουμε και πάρα πολύ, ακόμα περισσότερο. Αν αυτό το σενάριο επαληθευτεί, θα έχουμε πραγματικά προβλήματα.


Επειδή κάναμε μια μελέτη για την υδροδότηση της Αθήνας, σας λέω από τώρα ότι η Αθήνα δεν θα έχει νερό να πιεί. Πιθανόν να έρθει εδώ πέρα σε αυτή την περιοχή, που αυτοδιαφημίστηκε ότι έχει νερό, να δούμε αν θα μπορέσει να πάρει κάποιον.


Μιας και μιλάμε για ενεργειακά θέματα, να και τι σημαίνει αυτό στη ζήτηση της ηλεκτρικής ενέργειας. Αυτές οι μπάρες είναι με διάφορα χρώματα …

(αλλαγή κασέτας)

Δ. ΛΑΛΑΣ: … σαν σύνολο του έτους η αύξηση θα είναι 15%-20%, που σημαίνει ότι οι αιχμές το καλοκαίρι θα είναι ακόμα χειρότερες, που σημαίνει ακόμα πιο αντιοικονομική λειτουργία του όλου συστήματος. Άλλη μια επίπτωση της κλιματικής αλλαγής στον τόπο μας. Άρα, πρέπει να μειώσουμε τις εκπομπές.


Τι σημαίνει να μειώσουμε τις εκπομπές; Αυτή είναι μια διαφάνεια και ζητώ εκ των προτέρων συγγνώμη, γιατί αρκετές από τις διαφάνειες είναι στα αγγλικά, αλλά θα πω δυο κουβέντες τι δείχνουν. 


Η κόκκινη γραμμή είναι η θερμοκρασία. Για να μπορέσουμε να μείνουμε κάτω από τους 2 βαθμούς – η μαύρη γραμμή είναι οι μετρημένες θερμοκρασίες, μέση θερμοκρασία του πλανήτη μέχρι στιγμής – πρέπει να κάνουμε αυτό που δείχνει η κόκκινη γραμμή. Για να κάνουμε αυτό που δείχνει η κόκκινη γραμμή, πρέπει οι συγκεντρώσεις στην ατμόσφαιρα να ακολουθήσουν την μπλε γραμμή. Για να ακολουθήσουν οι συγκεντρώσεις στην ατμόσφαιρα την μπλε γραμμή, πρέπει οι εκπομπές να ακολουθήσουν τη μαύρη γραμμή. Αν κοιτάξετε τι ακριβώς λέει αυτή η μαύρη γραμμή, λέει ότι από εκεί που είμαστε σήμερα το 2050 πρέπει να πάμε 60%-70% περίπου κάτω. Αυτό είναι μία μεγάλη μείωση, που πραγματικά σημαίνει ότι θα πρέπει να έχουμε έναν τελείως διαφορετικό τρόπο κάλυψης των ενεργειακών μας αναγκών, όπως θα δείξω παρακάτω.


Διάφορα σενάρια. Τα ποσά που είδα για τη μείωση των εκπομπών φαίνονται σε αυτή τη διαφάνεια. Όμως εκείνο που θα πρέπει να δείτε είναι ότι εδώ το 2050. Γιατί το 2050; Γιατί όλες οι χώρες έχουν κληθεί να καταθέσουν δεσμεύσεις πόση μείωση θα κάνουν το 2020-2050. Εμείς σαν Ευρωπαϊκή Ένωση και η Αμερική από μόνη της και όλες οι ανεπτυγμένες χώρες.

Βλέπει κανένας ότι αν πραγματικά θέλουμε μια πιθανότητα πάνω από τα 75%, αυτό σημαίνει αυτή η πράσινη ζώνη, να μείνουμε κάτω από τους δύο βαθμούς, θα πρέπει πραγματικά να μειώσουμε τις εκπομπές, όπως θα δείτε, αν κοιτάξετε, 60%-70%. Αυτό σημαίνει ότι αυτοί που ήδη ρυπαίνουν πάρα πολύ πρέπει πραγματικά να μειώσουν τις εκπομπές τους, σχεδόν να τις μηδενίσουν. Αρχίζει ξαφνικά η Ινδία και η Κίνα να λένε: εμείς τι φταίμε; Το είπε και ο Δήμαρχος, πρέπει πραγματικά να μας δώσετε και εμάς τη δυνατότητα να αναπτυχθούμε. Δεν είναι σωστό εσείς να εκπέμπετε τόσα χρόνια και εμείς να μην έχουμε τη δυνατότητα να αυξήσουμε τις εκπομπές. Αν αυξήσουν τις εκπομπές η Κίνα επί 1,3 δις κατά κεφαλή και η Ινδία από 1,1 δις και με την Ινδία να φιλοδοξεί να πιάσει την Κίνα στον (..). Αν κοιτάξετε επιπλέον τι γίνεται, είναι και θέμα οικονομικό. Για να κάνεις όλες αυτές τις αλλαγές, χρειάζεσαι λεφτά. Λέει η Ινδία και η Κίνα ότι το κατά κεφαλή εισόδημα είναι πάρα πολύ μικρό. 

Τι δείχνει αυτή η διαφάνεια; Δείχνει τις εκπομπές κατά κεφαλή εδώ, το εισόδημα κατά κεφαλή εδώ πέρα και βλέπετε πραγματικά ότι υπάρχει μια περιοχή εκεί πέρα, που είναι όλες οι μεγάλες χώρες και μια άλλη περιοχή – και κοιτάξτε την Αμερική που είναι έξω δεξιά – και ρυπαίνει πάρα πολύ και έχουν και λεφτά. Για αυτό ο κύριος Μπους είπε: «Εμείς θα προχωρήσουμε για οκτώ χρόνια και μετά θα δούμε τι θα κάνουμε». Όμως αυτό δημιουργεί και ένα ηθικό πρόβλημα, αλλά δημιουργεί και ένα πολιτικό πρόβλημα, γιατί αυτή τη μεγάλη διαφορά θα κληθούμε όλοι να δούμε πως θα τη διαχειριστούμε στην Κοπεγχάγη σε τρεις μήνες μέσα και πραγματικά η δική μου άποψη είναι ότι θα έχουμε πολύ μεγάλο πρόβλημα και ουσιαστικά θα εκπλαγώ πάρα πολύ, αν πραγματικά η συνάντηση στην Κοπεγχάγη θα έχει θετικό αποτέλεσμα.

Ποιο ρόλο παίζει σε όλη αυτή την ιστορία η ενέργεια; Αυτό είναι από την έκθεση του Στέρν, δημοσιεύτηκε το 2007. Δεν έχει σημασία. Τα νούμερα είναι περίπου τα ίδια και τώρα. Βλέπει κανένας ότι το πάνω κομμάτι της πίτας, που λέει η ενέργεια και το κάτω κομμάτι, αν αθροίσει τα νούμερα, βλέπει ότι το κομμάτι που αφορά την ενέργεια είναι 65%. Όλες οι εκπομπές κατά 65% οφείλονται στη χρήση της ενέργειας. Τα υπόλοιπα 35% έχουν να κάνουν με τα κάψιμο των δασών, παραδείγματος χάρη, στη Βραζιλία, με τις εκπομπές που θα παράγει η γεωργία και τα λοιπά. Όμως 65% όλων των εκπομπών είναι ενέργεια. Άρα, η ενέργεια καλείται να συνεισφέρει πάρα πολύ σημαντικά, αν όχι πλήρως στην αντιμετώπιση του φαινομένου.

Τι κάνει η ενέργεια; Αυτή είναι μια διαφάνεια που δείχνει από το 1850 μέχρι σήμερα πως πάει η χρήση της ενέργειας στον κόσμο και βλέπει κανένας ότι πραγματικά τραβά την ανηφόρα και μέσα στην ανηφόρα έχουμε πάρα πολύ πετρέλαιο, κάρβουνο, τώρα πλέον και φυσικό αέριο, λίγα εδώ πέρα πυρηνικά και ακόμα λιγότερο ανανεώσιμες μέχρι στιγμής.

Η αύξηση αυτή είναι πραγματικά σημαντική. Κοιτάξτε τα νούμερα στην πάνω αριστερά μεριά. Από το 1800 μέχρι το 2000 ο πληθυσμός αυξήθηκε έξι φορές. Το ΑΕΠ εβδομήντα δύο φορές, έχουμε γίνει πλούσιοι. Οι εκπομπές 21 φορές. Οι οικονομολόγοι – και έχουμε αρκετούς εδώ πέρα – ξέρουν τι κάνουν. Όντως υπάρχουν κάποιες ασάφειες ως προς το τελευταίο, αλλά από τη στιγμή που αποφασίζεις μια μεθοδολογία, υπάρχει τρόπος να το κάνεις. Η ενέργεια αυξήθηκε 34 φορές και η κινητικότητα, δηλαδή, πόσα χιλιόμετρα πάει ο καθένας μας τον χρόνο, παραδείγματος χάρη, 1.000 φορές. Βλέπετε πραγματικά ότι η αύξηση και της χρήσης της ενέργειας και από τα αυτοκίνητα και από τις μεταφορές, αλλά γενικότερα, πραγματικά είναι πάρα πολύ μεγάλη και ταυτόχρονα όμως βλέπουμε ότι πάρα πολύ μεγάλη κομμάτι του πληθυσμού της γης δεν έχει το δικαίωμα σε αυτό, που πλέον εμείς θεωρούμε σαν δικαίωμα, της πρόσβασης στην ενέργεια. Υπάρχει μια ομιλία λίγο παρακάτω, που εξετάζει ακριβώς αυτό το θέμα.

Οι κίτρινοι κύκλοι είναι εκατομμύρια άνθρωποι που δεν έχουν ηλεκτρικό και οι πράσινοι κύκλοι είναι εκατομμύρια άνθρωποι, που η μόνη πηγή ενέργειας είναι η βιομάζα, δηλαδή, ξύλα. Τα νούμερα αυτά, όπως βλέπετε, είναι πάρα πολύ μεγάλα, 800.000.000 στην Ασία, 500.000.000 στην Αφρική. Αυτοί οι άνθρωποι δεν έχουν το δικαίωμα να έχουν και αυτοί κάποιο ρεύμα, ανεξάρτητα του λογαριασμού που θα πληρώσουν;

Αν κοιτάξει κανένας, για να συνεχίσω αυτή τη γραμμή, πως γίνεται η χρήση, βλέπει ότι αυτοί που έχουν πολλά λεφτά είναι αυτοί που χρησιμοποιούν και πάρα πολύ ενέργεια. Εδώ είναι το κατά κεφαλή εισόδημα με την κατά κεφαλή χρήση της ενέργειας και βεβαίως, η Αμερική πάνω δεξιά εκεί πέρα. Ο μέσος όρος του κόσμου εδώ, εμείς είμαστε κάπου εδώ και Ισπανία, Ιταλία, Κορέα, Ρωσία εδώ, πάρα πολύ ενέργεια, σπάταλη ενέργεια, πολύ λίγο εισόδημα. Όμως βλέπει κανένας πάλι αυτή την ιστορία ότι αυτοί που έχουν πάρα πολύ λίγα λεφτά, χρησιμοποιούν και πάρα πολύ ενέργεια, που την έχουν και ανάγκη στο κάτω-κάτω για την ανάπτυξή τους.

Εκτιμήσεις το πώς θα πάει στο μέλλον η χρήση της ενέργειας. Αυτό είναι από κάποια σενάρια της Ευρωπαϊκής Επιτροπής με το μοντέλο (..), το αναφέρω απλώς, γιατί το Πολυτεχνείο έχει σημαντική συμμετοχή σε αυτό το μοντέλο και εξακολουθεί να συνεχίζει η αύξηση της ζήτησης της ενέργειας, που αν δει κανένας εδώ πέρα πως κατανέμεται, κατανέμεται κάρβουνο, πετρέλαιο, φυσικό αέριο, πυρηνικά, ανανεώσιμες. Αυτό είναι ένα σενάριο, που ουσιαστικά ακολουθεί τους τρόπους ανάπτυξης της ενεργειακής εικόνας με τους σημερινούς ρυθμούς και μερικές παραδοχές.

Αν κοιτάξετε τι θα γίνει με τις εκπομπές στον μέλλον, αν δεν αλλάξει τίποτα, βλέπει κανένας σπασμένες οι εκπομπές. Εκπομπές από ανεπτυγμένες χώρες η κόκκινη γραμμή. Εκπομπές από αναπτυσσόμενες χώρες η πράσινη γραμμή και αυτή η κίτρινη γραμμή αναφέρεται σε χώρες που αλλάζει η οικονομία, δηλαδή, στις πρώην σοβιετικές χώρες και στις χώρες της Ανατολικής Ευρώπης.

Όμως εκείνο που ουσιαστικά βλέπει κανένας είναι ότι συνεχίζουν να αυξάνονται οι εκπομπές των ανεπτυγμένων χωρών, συνεχίζουν να αυξάνουν με πολύ μεγαλύτερους ρυθμούς οι εκπομπές των αναπτυσσόμενων χωρών, που ουσιαστικά είναι αυτές που ζητούν και το δικαίωμα να συνεχίσουν να έχουν εκπομπές.

Αν κανείς πει: τι θα πρέπει να γίνει, αν είμαστε ακριβοδίκαιοι και πως ορίζεται το ακριβοδίκαιοι; Πείτε ότι το 2050, παραδείγματος χάρη, οι κατά κεφαλή εκπομπές θα είναι ίδιες στις ανεπτυγμένες χώρες και στις αναπτυσσόμενες χώρες. Τότε οι μεν αναπτυγμένες χώρες θα πρέπει να μειώσουν 85% τις εκπομπές μέχρι το 2005 και οι αναπτυσσόμενες χώρες θα έχουν το δικαίωμα να αυξήσουν αρχικά μέχρι το 2020, αλλά και αυτές να μειώσουν κάπως. Μόνο έτσι βγαίνουν τα πράγματα.

Παραδείγματος χάρη, 85% των εκπομπών της Ελλάδας σημαίνει ότι θα καταλήξουμε να έχουμε 20.000.000 τόνους εκπομπές. Σήμερα έχουμε 130.000.000 τόσο. Πως θα γίνει αυτό το θαύμα; Εδώ είναι τα δύσκολα. Αρχίζουν λοιπόν κάποιες εκτιμήσεις πώς θα μπορέσει κανένας να καταλήξει σε κάτι τέτοιο.

Ένα από τα σενάρια, παραδείγματος χάρη, είναι αυτό που ουσιαστικά λέει ότι το κάρβουνο θα συνεχίζει να έχει το μεγαλύτερο ποσοστό μέχρι κάποια χρόνια, το πετρέλαιο θα αρχίσει να πέφτει, το φυσικό αέριο θα συνεχίσει, γιατί έχουμε όντως περισσότερο φυσικό αέριο, ένα κομμάτι πυρηνικά και ένα πολύ μεγαλύτερο κομμάτι ανανεώσιμες. Οι ανανεώσιμες περιλαμβάνουν και τη βιομάζα που, όπως είπα προηγουμένως, αποτελεί πραγματικά το μόνο καύσιμο για κάποιους ανθρώπους.

Πως θα καταφέρουμε να τα μειώσουμε; Μια σειρά από σενάρια. Παραδείγματος χάρη, αυτό είναι ένα σενάριο του Παγκοσμίου Οργανισμού Ενέργειας, που όμως το δείχνω για έναν συγκεκριμένο λόγο. Εδώ θα πηγαίναμε, αν δεν κάναμε τίποτα. Εδώ θα πρέπει να πάμε, αν θέλουμε τη συγκέντρωση στην ατμόσφαιρα να φτάσει 550, 550 δεν φτάνουμε τον στόχο των 2 βαθμών. Εδώ θα πρέπει να πάμε, για να φτάσουμε τον στόχο των 2 βαθμών. Πως θα το κάνουμε αυτό το θαύμα; Το κίτρινο κομμάτι της μπάρας είναι η εξοικονόμηση ενέργειας. Το μεγάλο ποσοστό θα το καλύψει με εξοικονόμηση ενέργειας. Το πράσινο είναι ανανεώσιμες και βλέπει κανένας ότι αυτό είναι ένα σημαντικό κομμάτι επίσης και το μπλε είναι η χρησιμοποίηση της κατακράτησης του διοξειδίου του άνθρακα και της ασφαλούς αποθήκευσης, ελπίζουμε τον συμβατικών καυσίμων. Όμως το μεγάλο κομμάτι, υπάρχει ένα κόκκινο κομμάτι, που δεν το ανέφερα, που είναι τα πυρηνικά, τα οποία τα έδειξα προηγουμένως.

Μια δεύτερη εκτίμηση – οι εκτιμήσεις διαφέρουν, γιατί υπάρχουν διαφορετικές εκτιμήσεις το πώς θα πάει η οικονομία στα πενήντα χρόνια, πως θα εξελιχθεί η τεχνολογία στα πενήντα χρόνια – 2009, η οποία λέει ότι πάλι η εξοικονόμηση ενέργειας θα είναι αυτή που θα έχει τη μεγαλύτερη συνεισφορά. Το μαύρο είναι συμβατικά καύσιμα με κατακράτηση και ασφαλή αποθήκευση. Το κίτρινο είναι οι ανανεώσιμες. Το πράσινο είναι η βιομάζα, η οποία όμως και αυτή θα πρέπει να κάνει κατακράτηση για να την χρησιμοποιήσει για καύση και βέβαια τα πυρηνικά, τα οποία όμως βλέπει κανένας μετά το 2050 να βγαίνουν από αυτή την εικόνα.

Σε όλη αυτή την ιστορία υπάρχει και ένα κομμάτι, το πώς θα γίνει όλη αυτή η αλλαγή. Να ένα σενάριο, το οποίο δείχνει τι θα πρέπει να γίνει μεταξύ τώρα και του 2030. Να σημειώσω, το 2030, όπως είπε και ο Πρόεδρος της ΔΕΗ, ουσιαστικά χτίζεις έναν σταθμό σήμερα, τα επόμενα τριάντα χρόνια εκεί θα είναι αυτός ο σταθμός και κάποιοι σταθμοί ξέρουμε ότι λειτουργούν πάνω από τριάντα χρόνια.

Αυτές είναι δύο μπάρες που δείχνουν τι θα πρέπει να αντικατασταθεί στις ανεπτυγμένες χώρες από τους υπάρχοντες σταθμούς, γιατί γερνούν, τελειώνουν, κουράζονται και τι επιπλέον θα πρέπει να γίνει για να καλύψει τη ζήτηση. Αντίστοιχα στις αναπτυσσόμενες χώρες αυτοί είναι οι καινούργιοι σταθμοί που πρέπει να κάνεις και αυτοί είναι οι σταθμοί, που θα πρέπει να αντικαταστήσεις παλιούς, οι οποίοι φτάνουν στο τέλος της ζωής τους. Βλέπει κανένας ότι πάλι ένα μεγάλο κομμάτι αυτού του σταθμού, που θα πρέπει να αντικατασταθούν, έχουν να κάνουν με καύσιμα που είναι ορυκτά καύσιμα. Ενώ τα πυρηνικά εξακολουθούν να είναι αυτά που είναι και θα θέλουν και αυτά αλλαγή και οι ανανεώσιμες θα έχουν και αυτές ένα κομμάτι. Όμως βλέπει κανένας τη διαφορά μεταξύ των αναπτυγμένων χωρών και των αναπτυσσόμενων χωρών, που όμως αυτό θα πρέπει να έχει κάποιο αντίκρισμα στο που θα βρεθούν τα λεφτά για να γίνουν όλα αυτά τα πράγματα. Από τη στιγμή που ήδη καλείσαι να αντικαταστήσεις όλους αυτούς τους σταθμούς και καλείσαι επιπλέον να φτιάξεις και όλους αυτούς, είναι προφανές ότι θα πρέπει να αρχίσεις να κοιτάζεις την τεχνολογία, να δούμε πως θα είναι η τεχνολογία που θα πρέπει να χρησιμοποιήσεις. Αν κοιτάξεις την τεχνολογία, παραδείγματος χάρη, για τον ηλεκτρισμό, εδώ είναι τα σενάρια, αν δεν κάνεις και εξακολουθείς τις σημερινές τάσεις και της τεχνολογίας, αλλά και της ζήτησης, εδώ είναι πως θα μπορούσες να αλλάξεις το μείγμα και υπάρχουν μια σειρά από τέτοια σενάρια, τα οποία πραγματικά είναι βιώσιμα, με την έννοια ότι καλύπτουν τον στόχο της συγκράτησης των 2 βαθμών.

Σημαντικό κομμάτι σε όλη αυτή την ιστορία βέβαια πρέπει να είναι οι εκτιμήσεις στο πώς θα πάει το κόστος. Παραδείγματος χάρη, εδώ σε ένα από τα σενάρια χρησιμοποιήθηκαν αυτές οι παραδοχές για την εξέλιξη του κόστους κατασκευής των διαφόρων σταθμών, συμβατικός με κάρβουνο, φυσικό αέριο, αιολικά, φωτοβολταϊκά, βιομάζα με συμπαραγωγή, γεωθερμία με συμπαραγωγή, εστιασμένοι θερμοηλεκτρικοί σταθμοί, ηλιακοί σταθμοί και χρησιμοποίηση κυματικής ενέργειας. Βλέπει κανένας ότι όλες αυτές οι τεχνολογίες έχουν διαφορετική εξέλιξη στα επόμενα σαράντα χρόνια ως προς το κόστος και πως εξελίσσεται η τεχνολογία, τουλάχιστον κατά τις εκτιμήσεις κάποιων επιστημόνων, που έχουν δημοσιεύσει τέτοιου είδους αποτιμήσεις.

Για την Ελλάδα η WWF έκανε μια εκτίμηση. Μπορεί να συμφωνήσετε, να διαφωνήσετε. Προσωπικά έχω διάφορα τεχνικά προβλήματα με αυτή την εκτίμηση. Όμως και αυτή λέει ότι υπάρχουν κάποιες παραδοχές που θα μπορούσες να κάνεις, που να καταλήξεις σε κάποιες βιώσιμες εκτιμήσεις, ώστε πραγματικά θα μπορέσει να συνεισφέρει και η Ελλάδα σε αυτή τη μείωση, χωρίς να μειώσεις το επίπεδο ποιότητας της ζωής. Δηλαδή, χωρίς να μειώσεις την ενέργειά σου σε τέτοιο βαθμό, που πραγματικά να κρυώνεις ή να μην έχεις φως να διαβάσεις.

Έρχεται η Ευρωπαϊκή Επιτροπή, ενόψει όλων αυτών των στοιχείων, πολλά από αυτά ήταν από μελέτες, που η ίδια η Ευρωπαϊκή Επιτροπή χρηματοδότησε – όπως είπα και προηγουμένως και ο Μπαρόζο, ο οποίος θεώρησε ότι πραγματικά το πρόβλημα έχει επιπτώσεις, οι οποίες είναι απτές και τις καταλαβαίνει και ο απλός πολίτης –  και λέει: τι να κάνουμε; Έτσι και αλλιώς, η Ευρωπαϊκή Ένωση πάντα θεωρούσε στοιχεία του περιβάλλοντος και τη σημασία του περιβάλλοντος σαν μία από τις βασικές της πολιτικές και επειδή στις διαπραγματεύσεις πάντα έβγαινε μπροστάρης η Ευρωπαϊκή Ένωση και άκουγε γκρίνιες του είδους: «Λέτε κουβέντες, για να δούμε πως θα τα κάνετε αυτά τα πράγματα που λέτε». Έρχεται η Ευρωπαϊκή Ένωση και λέει: 20 – 20 – 20 του 2020. Τι σημαίνει αυτό για την Ελλάδα; Εξοικονόμηση ενέργειας 20% είναι ο στόχος της Ευρωπαϊκής Ένωσης, ο οποίος διαφοροποιείται μεταξύ των διαφόρων κρατών-μελών και δίνει και μια ευελιξία στο πως θα γίνει αυτό το πράγμα. Στη βιώσιμη παραγωγή ενέργειας από ορυκτά καύσιμα δίνει τη δυνατότητα να υπάρχουν κάποιες πιλοτικές εγκαταστάσεις με μηδενικές εκπομπές, ότι θα κάνεις με το θέμα της πυρηνικής, το κάθε κράτος το κάνει μόνο του και σίγουρα θα πρέπει να υπάρχει και ένας στρατηγικός σχεδιασμός.

Καταλήγοντας, σε μία μείωση 20%, που όμως αν τα άλλα κράτη ακολουθήσουν, μπορεί να γίνει 30%.  Αυτό το σενάριο του 30% δεν ξέρω που θα το βρούμε.

Στο πίσω μέρος της Ευρωπαϊκής Ένωσης – και υπάρχουν αρκετοί Υπουργοί Περιβάλλοντος, οι οποίοι το έλεγαν ξεκάθαρα – λένε ότι επιπλέον έχουμε και μία βιομηχανία ανανεώσιμες πηγές, όπου τι δείχνει αυτή η διαφάνεια, τα δικαιώματα ευρεσιτεχνίας τεχνολογιών ΑΠΕ. Σε ποσοστά, 44% όλων των διπλωμάτων ευρεσιτεχνίας, ποιος τις έχει; Η Ευρωπαϊκή Ένωση. Εν αντιθέσει με την Αμερική, παραδείγματος χάρη, που έχει 18%. Άρα, αυτό μας βολεύει λέει η Ευρωπαϊκή Ένωση, πραγματικά το υπογραμμίζουν και κερδίζουμε και τις δικές μας βιομηχανίες βοηθάμε, δυστυχώς, όχι τόσο στην Ελλάδα, αν και τώρα αρχίζουμε και εμείς λιγάκι σιγά-σιγά και αυτό θα πρέπει να είναι ένας στόχος μας και αυτό ήταν ένα από τα οράματα που είπε ο κύριος Δήμαρχος προηγουμένως και πραγματικά εκεί θα πρέπει να ενσκήψουμε να δούμε πως δεν θα μείνουμε για δεύτερη φορά έξω από τον κύκλο της παραγωγής της τεχνολογίας, όχι απλά της αγοράς. Βλέπεις λοιπόν και λες ότι πραγματικά αυτό το πράγμα και με συμφέρει από οικονομικής πλευράς για τη στήριξη της βιομηχανίας, μειώνει την εξάρτησή μας από τον εκάστοτε Άραβα και ότι αυτός πιστεύω και πραγματικά όμως ταυτόχρονα θα πρέπει να δούμε πως όλες αυτές τις ευκαιρίες να μπορέσουμε να τις αξιοποιήσουμε σωστά.

Οι στόχοι από την Ελλάδα 18% μόνο, όχι 20%, ανανεώσιμες, στην τελική κατανάλωση ενέργειας όμως. Να σας θυμίσω ότι υπάρχει και ένας στόχος 21,1% μέχρι το 2010 για το κομμάτι της ηλεκτρικής ενέργειας. Θα αναφερθώ σε αυτό σε ένα λεπτό.

Εξοικονόμηση ενέργειας όχι δεσμευτικός στόχος 20%. Υποχρεωτικός στόχος 10% στα βιοκαύσιμα, πως θα το πετύχουμε αυτό, είναι μια άλλη ιστορία, γιατί και εκεί είμαστε πάρα πολύ μακριά. Το βιοντήζελ λίγο-πολύ το έχουμε καταφέρει. Τα υπόλοιπα όμως πραγματικά έχουμε μηδέν.

Υπάρχει και 4% μείωση των εκπομπών από τομείς, οι οποίοι δεν εμπίπτουν στους τομείς για τις εγκαταστάσεις της εμπορίας δικαιωμάτων και θα αναφερθώ σε αυτό παρακάτω. 

Αν τα βάλεις όλα αυτά μαζί για την Ελλάδα, τι σημαίνει; Έχουμε τη δυνατότητα να αυξήσουμε τις εκπομπές μας 10% από το έτος βάσης. Να θυμίσω ότι το έτος βάσης είναι το 1990. Αυτή τη στιγμή βρισκόμαστε 134.000.000 και όχι τα 108.000.000 που φαίνονται εδώ πέρα. Μείωση 12% από το 2005 πρέπει να κάνουμε μέχρι το 2020. Σκεφτείτε πως θα γίνει αυτό το πράγμα, γιατί πραγματικά εκεί υπάρχουν προβλήματα. 

Κάτω από την αναμενόμενη εξέλιξη 30%. Μέχρι τώρα είχαμε έναν στόχο που ήταν συν 25. Τώρα καλούμαστε να είμαστε 30% κάτω από την αναμενόμενη εξέλιξη και οι εγκαταστάσεις που εμπίπτουν στην Οδηγία, παραδείγματος χάρη, όλες οι μονάδες της ΔΕΗ από 16%-24% μείωση των δικαιωμάτων που θα παίρνουν.

Στην Ελλάδα, αν δει κανένας τι γίνεται συνολικά, 82% των εκπομπών προέρχεται από την ενέργεια, τα υπόλοιπα από τις άλλες δραστηριότητες, εξ ου και η ανάγκη να δούμε πως θα χειριστούμε αυτό το θέμα.

Η κατανάλωση της χώρας και αυτή, όπως βλέπετε, συνεχίζει να αυξάνεται. Υγρά καύσιμα, στερεά καύσιμα, αέρια καύσιμα, βιομάζα. Η τάση μπορεί να μην είναι τόσο μεγάλη όσο την προηγούμενη δεκαετία από το 1996 μέχρι το 2000-2003, αλλά εξακολουθεί να είναι αυξανόμενη και θα συνεχίσει, αν δεν κάνουμε κάτι. Οι εκπομπές ακολουθούν την ίδια πορεία. Το 2006 φαίνεται ότι έχουμε μια μείωση, κάποιοι περηφανεύτηκαν για αυτά, αυτή η μείωση προέρχεται μόνο από το κλείσιμο μιας βιομηχανικής μονάδες στη Βόρεια Ελλάδα, που είχε να κάνει με την παραγωγή κάποιων συγκεντρώσεων, που είναι μέσα στα αέρια του θερμοκηπίου. Τελεία και παύλα. Ένα κομμάτι λιπασμάτων, όχι ολόκληρη η διαδικασία.

Η τελική κατανάλωση κατά τομέα, βιομηχανία, μεταφορές, οικιακός τομέας, τριτογενής τομέας, γεωργία και βλέπει κανένας ότι η βιομηχανία σταθερή και πιθανόν μειούμενη, οι μεταφορές αυξανόμενες, το ίδιο και ο οικιακός τομέας, ο τριτογενής, λίγο-πολύ, το ίδιο, μια μικρή αύξηση και η γεωργία συνεχίζει να έχει μια αυξητική τάση.

Τι θα γίνει στο μέλλον στην Ελλάδα; Πριν από τις αρχές του καλοκαιριού, τον Ιούλιο το Συμβούλιο Εθνικού Ενεργειακού Σχεδιασμού εξέδωσε την έκθεσή του για το 2009, παράλληλα με την έκθεσή του για το 2008, τις βάζεις δίπλα-δίπλα, βγάζεις διάφορα συμπεράσματα, τα οποία δεν θα τα σχολιάσω και δημιουργούνται διάφορα ερωτηματικά, κατά πόσο αυτά τα πράγματα που αναφέρονται εκεί πέρα είναι έτσι, ώστε τελικά να καταλήξουμε. Τι λέει; Αν κοιτάξει κανένας την κατανάλωση, αυτή είναι το 2007. Το 2010 λέει ο ΣΕΕΣ  ότι με το σενάριο αναμενόμενης εξέλιξης θα πέσει η κατανάλωση και μετά θα αρχίσει πάλι να αυξάνεται μέχρι το 2020 και θα συνεχίσει να αυξάνεται μέχρι το 2030.

Αν κοιτάξει κανένας στην ίδια έκθεση το σενάριο εξοικονόμησης της ενέργειας, που είναι το επιθυμητό σενάριο, λέει ότι το 2010 θα φτάσει σε αυτό το νούμερο, το οποίο είναι εξωπραγματικό. Το 2020 θα φτάσει σε αυτό το νούμερο, που αρκετοί θεωρούν ότι είναι πάρα πολύ δύσκολο και το 2030 θα συνεχίσει πάλι να αυξάνεται.

Έρχεται ένα γκρουπ ερευνητών συν τη Greenpeace, οι οποίοι έκαναν τα δικά τους σενάρια και λένε ότι το 2010 θα φτάσουμε στα 23, κατά το σενάριο της αναμενόμενης εξέλιξης, 25 και κάτι ψιλά το 2020, το 2030 ακόμα μεγαλύτερο και αν κάνεις το δικό τους σενάριο εξοικονόμησης, βλέπει κανένας ότι ουσιαστικά η ζήτηση μένει περίπου σταθερή μέχρι το 2020 και μετά πέφτει ακόμα παραπάνω, εν αντιθέσει με τους υπόλοιπους.

Ποιο από τα δύο σενάρια να πιστέψετε; Κοιτάξτε και τα δύο, κοιτάξτε τις παραδοχές του, που είναι σημαντικό και να δούμε τελικά ποιος θα βγει σωστός. Όμως γιατί έχει σημασία να δείξει κανείς αυτά τα σενάρια; Έχει σημασία να δείξει κανείς αυτά τα σενάρια, γιατί βάσει αυτών των σεναρίων θα πρέπει να κάνει μια εκτίμηση τι σημαίνει για την Ελλάδα το 18% ανανεώσιμες.

Να δούμε λιγάκι και τι ήδη έχουμε σαν υποχρέωση να κάνουμε σαν χώρα. Δεν είναι δεσμευτική, με την έννοια ότι δεν θα πέσουν πρόστιμα, όπως θα πέσουν σε άλλες Οδηγίες, αλλά η Οδηγία του 2006 λέει ότι η χώρα θα πρέπει κάθε δυο χρόνια να καταθέτει ένα σχέδιο ενεργειακής βελτίωσης, που να περιγράφει ακριβώς τι θα γίνει με τις δράσεις τους και εκτίμηση των αποτελεσμάτων της δράσης τους.

Το ΣΔΕΑ, όπως λέγεται, λοιπόν ξεκινά και λέει: ποιος στην περίοδο 2001-2005 ο μέσος όρος της τελικής κατανάλωσης; Αυτή. Για τον σκοπό αυτής της Οδηγίας αυτή είναι η τελική κατανάλωση και από αυτή την τελική κατανάλωση κοιτάξτε ότι ο οικιακός τομέας είναι περίπου το 1/3, ο τριτογενής τομέας ένα σημαντικό ποσό και βέβαια, οι μεταφορές ακόμα μεγαλύτερο ποσό. 

Αυτό είναι η βάση, βάσει της οποίας θα πρέπει να κάνεις με δράσεις εξοικονόμησης να πετύχεις μια μείωση μέχρι το 2006 9%. 

Το εθνικό σχέδιο που κατατέθηκε το 2008 κρίθηκε από την Επιτροπή, η Επιτροπή εξέδωσε ένα πόρισμα τον Ιούνιο του 2009 κολακευτικό για αυτό το σχέδιο, αν βέβαια εφαρμοστεί, το οποίο λέει ότι θα εξοικονομήσουμε μέχρι το 2010 αυτά και μέχρι το 2016 αυτά. Δηλαδή, πραγματικά θα πετύχουμε τον στόχο του 9% εξοικονόμηση ενέργειας στην τελικά κατανάλωση μέχρι το 2016. Πως θα το κάνουμε αυτό;

Αυτά είναι οι μπάρες της εξοικονόμησης χρόνο με το χρόνο, από τη βιομηχανία θα εξοικονομήσουμε τόσο, από τις μεταφορές θα εξοικονομήσουμε αυτό το κομμάτι, περίπου το 1/3. Από τον τριτογενή τομέα αυτό το κομμάτι και από τη βιομηχανία το υπόλοιπο. Τι σημαίνει όμως αυτό; Να κοιτάξουμε λιγάκι τα μέτρα και αν κοιτάξουμε από όλα τα μέτρα κάποια, τα οποία αφορούν πραγματικά την Τοπική Αυτοδιοίκηση, σίγουρα τα μέτρα του οικιακού τομέα. Αναφέρονται και υπάρχει και εκτίμηση τι θα κάνουμε και βλέπει κανένας για τι αναβάθμιση κτιριακού κελύφους κατοικιών, αυτά είναι για τα σπίτια.

Αν κοιτάξετε τον τριτογενή τομέα, ένα κομμάτι είναι ο ιδιωτικός τομέας, ένα δεύτερο κομμάτι είναι ο δημόσιος τομέας, που εκεί πραγματικά είναι τα μέτρα, τα οποία καλούνται οι Δήμοι είτε να τα κάνουν οι ίδιοι, είτε να βοηθήσουν στην υλοποίησή τους. Εμφανίζονται και πάλι διάφορες εκτιμήσεις. Κάποιες από αυτές χρειάζονται περισσότερη ανάλυση. 

Να σας θυμίσω ότι αυτό το 2000 είναι ένα από τα μεγαλύτερα κομμάτια της εξοικονόμησης και επιπλέον και αυτό το κομμάτι που αφορά τον δημόσιο τομέα είναι ένα σημαντικό κομμάτι, το οποίο θα πρέπει να δει κανένας πως θα εφαρμοστούν αυτά τα μέτρα.

Υπάρχουν και μέτρα για τις μεταφορές, που πάλι εμπίπτουν στις αρμοδιότητας του Δήμου, όπου οι ΟΤΑ έχουν σημαντικό ρόλο, το πώς θα εξελιχθεί η υλοποίηση αυτών των μέτρων.

Πάμε τώρα στις ΑΠΕ και τον στόχο του 18%. Υπάρχει μία άλλη Οδηγία του 2001, που λέει ότι μέχρι το 2010, αυτή είναι εθελοντικός στόχος, δηλαδή, πολιτική δέσμευση, θα πρέπει να πιάσουμε το 20,1% της ηλεκτρικής ενέργειας από ΑΠΕ.

Έχει κατατεθεί η τέταρτη έκθεση το 2007, η οποία έλεγε ότι, για να φτάσουμε το 2010 σε αυτό τον στόχο, θα έπρεπε να έχουμε καταστήσει αυτά τα νούμερα. Τόσα μεγαβάτ αιολικά, τόσα μεγαβάτ μικρά υδροληπτικά, τόσα μεγαβάτ μεγάλα υδροληπτικά, τόσα μεγαβάτ βιομάζα και ούτε καθεξής, σύνολο αυτό.

Που βρισκόμαστε σήμερα 2009; Στα μισά. Άρα, τον στόχο του 2010 ξεχάστε τον. Να θυμίσω ότι ο 3468, το άρθρο 27 λέει ότι η Ελλάδα δεσμεύεται να πετύχει τον στόχο του 2010. Δεν είμαι νομικός, υπάρχουν άλλοι νομικοί. Δηλαδή, τι σημαίνει αυτό; Κάποιος θα υποστεί κυρώσεις, αφού δεν το πετύχαμε, μιας και το λέει ο νόμος; Εν πάση περιπτώσει.

Εν τούτοις όμως τώρα έχουμε έναν άλλον στόχο, που είναι πραγματικά δεσμευτικός, μέχρι το 2020 πλέον, 185 στην τελική ενέργεια. Εν των μεταξύ, η ΡΑΕ έχει δεχτεί τις χιλιάδες αιτήσεις για άδειες παραγωγής. Από τις χιλιάδες αιτήσεις που έχει δεχτεί αυτές έχουν εγκριθεί. Τι είχε εγκριθεί; Άδεια παραγωγής 7.800 μεγαβάτ. Δηλαδή, αυτό το ποσό, το οποίο έπρεπε να είχαμε βάλει για να φτάσουμε το 2010 τον στόχο, είναι ήδη εγκεκριμένες άδειες παραγωγής. Όμως οι άδειες εγκατάστασης είναι πολύ λιγότερες, έξι φορές κάτω.

Υπάρχει ένα κομμάτι σε αυτό το βιβλιαράκι, που ουσιαστικά δείχνει και αυτά τα κομμάτια και πιθανόν, ο κύριος Νίκος Βασιλάκος να πει ένα-δύο πράγματα ακόμα, που πραγματικά δείχνει που βρισκόμαστε. Έχουμε τις άδειες, δεν μπορούμε να προχωρήσουμε. Εκεί πραγματικά ο Δήμος θα πρέπει να παίξει το παιχνίδι και να το παίξει με τη σωστή έννοια της λέξης παιχνίδι, που του αρμόζει, που θα είναι προς το συμφέρον και το δικό του και των πολιτών και της εθνικής οικονομίας.

Αν πάρουμε αυτά τα σενάρια, θέλετε να πάρετε της Greenpeace, θέλετε να πάρετε το ΣΕΕΣ, θέλετε να πάρετε την Ελληνική Εταιρεία Αιολικής Ενέργειας, τη WWF, που και αυτή έκανε αντίστοιχα σενάρια, που έδειξα ένα προηγουμένως, τι εκτιμούν; Για να πετύχουμε τον στόχο μας, θα πρέπει να εγκαταστήσουμε, όχι τα 7.000 μεγαβάτ ανανεώσιμες, αλλά κάπου μεταξύ δέκα, δώδεκα και πάνω. Διαλέξτε ποιες από αυτές θέλετε, δεν έχει σημασία. Ουσιαστικά εκείνο που πρέπει να κάνουμε είναι να βάλουμε 11.000 μεγαβάτ ανανεώσιμες μέχρι το 2020, με τους ρυθμούς που πάμε, όχι το 2020, αλλά το 2050 και βλέπουμε. Όμως αυτό πρέπει να λυθεί. Είναι ένα πρόβλημα που πρέπει να λυθεί και εδώ υπογραμμίζω ότι δεν μπορεί να λυθεί χωρίς τους Δήμους και χωρίς τις τοπικές κοινωνίες και αυτό είναι ένα από τα ζητούμενα το πώς θα μπορέσουμε πραγματικά να βρούμε έναν τρόπο, έτσι ώστε να υπάρχει σύμπραξη, που να προχωρήσει πολύ πιο γρήγορα η αδειοδότηση και ακόμα περισσότερο η εγκατάσταση αυτών των μονάδων.

Η σημασία του ρόλου της Τοπικής Αυτοδιοίκησης, όπως είπα προηγουμένως, έχει γίνει ήδη αντιληπτή, γιατί πραγματικά έτσι είναι και εμφανίστηκε αυτή η συμφωνία των Δημάρχων, η οποία ξεκίνησε με πρωτοβουλία της Ευρωπαϊκής Επιτροπής. Τι λέει αυτή; Το προοίμιο της συμφωνίας λέει κάποια πράγματα, που πιθανόν να είναι και αυτονόητα. Οι Τοπικές και οι Περιφερειακές Αρχές μοιράζονται την ευθύνη για την καταπολέμηση της αύξησης της θερμοκρασίας. Οι τοπικές κοινωνίες προφανώς θα υποστούν και τις επιπτώσεις της αύξησης της θερμοκρασίας της κλιματικής αλλαγής. Άρα, αναγκαστικά. Μάλιστα, λέει ότι τα αστικά κέντρα και οι πόλεις γενικά ευθύνονται περισσότερο από το μισό των εκπομπών. Άρα, πρέπει κάτι να κάνουμε.

Αυτό το πράγμα που πρέπει να γίνει, δεν μπορεί να γίνει χωρίς τη συνδρομή των τοπικών φορέων και οι Τοπικές και οι Περιφερειακές Αρχής οφείλουν να πρωτοστατήσουν στην ανάπτυξη των δράσεων.

Τέλος, αυτό το θέμα της διαχείρισης και της ενεργειακής ζήτησης και των ανανεώσιμων πηγών εμπίπτουν στην αρμοδιότητα των τοπικών κυβερνήσεων, πράγματα, στα οποία νομίζω ότι όλοι θα συμφωνήσουμε. Τι έγινε; Μέχρι στιγμής 1.000 πόλεις στην Ευρώπη και κάποιες πρωτεύουσες και εμφανίζονται και διάφορες άλλες χώρες εκτός Ευρωπαϊκής Ένωσης, εκτός Ευρώπης, όπως η Αργεντινή, η Νέα Ζηλανδία και η Αρμενία και εμείς, κάποιες πόλεις, εν πάση περιπτώσει, στην Ελλάδα 22, εκ των οποίων 10 νησιά, ένας Δήμαρχος είναι από αυτά τα νησιά, 5 στην Αττική, 1 στη Δυτική Μακεδονία και κάποιοι άλλοι, ένας είναι εδώ από τη Δυτική Μακεδονία. Είπα πρώτα τη Δυτική Μακεδονία, γιατί υπάρχει και ένας από τη Δυτική Μακεδονία, υπάρχει και άλλος ένας από τη Δυτική Μακεδονία. Όμως είπα να μην τους αναφέρω. Όμως απλώς να αναφέρω ότι είναι τουλάχιστον 3 τέτοιοι Δήμοι εδώ. Τι δεσμεύονται; Πραγματικά να βοηθήσουν σε αυτή τη μείωση του 20% μέχρι το 2020 με μετρήσιμα αποτελέσματα. Το μετρήσιμα αποτελέσματα έχει να κάνει με άλλη μία από τα κεφάλαια αυτής της μικρής έκθεσης, που λέει ότι πρέπει να αρχίσεις να καταγράφεις και την ενεργειακή κατανάλωση και τις εκπομπές που προέρχονται. Να μπορέσεις μάλιστα, όχι απλώς να τις καταγράφεις, να τις έχει διαθέσιμες για διάφορους ανθρώπους, που αν ήθελαν να δουν αν κάνεις τη δουλειά σου σωστά. Απογραφή των εκπομπών.

Σχέδια δράσης για τη βιώσιμη ανάπτυξη και την ενέργεια, που και αυτό είναι κάτι το οποίο κάπως πάει να ξεκινήσει, θα πρέπει όμως να πάει σε λεπτομέρεια και μία από τα παραδείγματα δύο πόλεων στην Ελλάδα, που έχουν ήδη ξεκινήσει να το κάνουν αυτό, η επόμενη παρουσίαση θα το δείξει.

Κινητοποίηση της κοινωνίας των πολιτών. Άλλη μία ιστορία, που άπτεται μίας των παρουσιάσεων που θα ακολουθήσουν. 

Εμπειρίες και καλές τεχνικές και πρακτικές. Ο επόμενος ομιλητής θα σας αναφέρει διάφορα τέτοια παραδείγματα.

Υποβολή έκθεσης αξιολόγησης κάθε δύο χρόνια. Δεν έχω δει ακόμα καμία. Ελπίζω να δω σύντομα, για να δούμε πως θα πάνε.

Βέβαια και η Αμερική, για να μην πάει πίσω, αντίστοιχο σύμφωνο των Δημάρχων, που δεσμεύονται για μείωση 7%. Τι λέει αυτό το σύμφωνο των Δημάρχων στην Αμερική; Περίπου τα ίδια πράγματα που ανέφερα προηγουμένως. Ο δωδεκάλογος των Δημάρχων είναι αυτός που φαίνεται εκεί πέρα, τα ίδια πράγματα λένε.

Άρα, πραγματικά το γεγονός ότι οι Δήμοι έχουν να παίξουν καίριο ρόλο σε αυτή την ιστορία έχει πλέον γίνει αντιληπτό.

Να πάω και σε μια μικρή πρόταση, που κάποιοι είπαν ότι πιθανόν να μπορέσει να βοηθήσει στη συζήτηση και βέβαια, όταν κάνεις μια μικρή πρόταση, η πρόταση αυτή δεν πρόκειται να προχωρήσει, αν δεν βρεις και ένα σωστό όνομα, που να ακούγεται κάπως μουσικά καλά.

Έπος. Τι είναι το έπος; Ειδικό επιχειρησιακό πρόγραμμα «Ενέργεια, Περιβάλλον, ΟΤΑ σήμερα». Η πρόταση τι λέει; Μήπως θα πρέπει τελικά να υπάρξει ένα μνημόνιο συνεργασίας μεταξύ του Υπουργείου Εσωτερικών, του Υπουργείου Ανάπτυξης και της ΚΕΔΚΕ, έτσι ώστε να γίνουν κάποια από αυτά τα πράγματα, που είπαμε, στα οποία όλοι συμφωνήσαμε και παγκοσμίως συμφωνήσαμε, λιγάκι πιο εύκολα για τους Δήμους της χώρας; Παραδείγματος χάρη, είναι η δημιουργία ενός δικτύου για την ορθολογική χρήση ενέργειας, που περιλαμβάνει μακροχρόνιο προγραμματισμό. Γιατί μακροχρόνιο; Εξοικονόμηση, όπως είπαμε προηγουμένως, συμβατική υποχρέωση της χώρας μέχρι το 2016. Βάλε οκτώ χρόνια. Γιατί οκτώ χρόνια; Δύο τετραετίες, με ότι σημαίνει αυτό. Έτσι και αλλιώς, είπαμε ότι αυτά τα πράγματα από τη φύση τους δεν είναι κάποια πράγματα, τα οποία τα φτιάχνεις σήμερα, τελειώνουν αύριο, αποδίδουν μεθαύριο και τελείωσες. Δεσμεύεσαι για μακροχρόνια απόδοση, που θα πρέπει να την έχεις λάβει υπόψη και να τη μετρήσεις μακροχρόνια.

Βέβαια, για να βοηθήσει αυτή την προσπάθεια, θα πρέπει να  υπάρχουν και κάποια λογισμικά, ώστε να γίνεται αυτή η προσπάθεια λιγάκι πιο μεθοδευμένα και πιο εύκολα. 

Αξιοποίηση των ενεργειακών πηγών των Δήμων. Οι Δήμοι πιθανόν να χρειάζονται κάποιες μελέτες να δουν τι δυναμικό έχουν διαθέσιμο και πως θα πρέπει να το αξιοποιήσουν και ταυτόχρονα, οι Δήμοι αν είναι να συνδράμουν, πιθανόν και με ιδιώτες, πιθανόν και από μόνοι τους, για να κάνουν κάποια από αυτά τα έργα, μήπως θα πρέπει να τους βοηθήσουν τουλάχιστον, όταν βάζουν κάποια από τα δικά τους λεφτά, να μπορέσουν να τα μοχλεύσουν με κάποιον δανεισμό, όπου ο δανεισμός θα ήταν πολύ πιο ασφαλής, άρα και πιο πολύ πιο φτηνός, αν υπήρχε κάποια επιδότηση ή εν πάση περιπτώσει, κάποια βοήθεια στο επιδότηση ή εν πάση περιπτώσει, κάποια βοήθεια στο επιτόκιο. Βάζουμε ένα 50% με μερικά ερωτηματικά, το κατά πόσο θα είναι 50% ή 60% ή 30%. Αυτό θα το δούμε.

Βέβαια, σημαντικό κομμάτι από αυτή την ιστορία είναι να δεις πως θα μπορέσεις να αγοράζεις διάφορα πράγματα, πως οι προμήθειες να έχουν και τη διάσταση της εξοικονόμησης, αλλά και τη διάσταση της προστασίας του περιβάλλοντος μέσα τους. Άρα, μήπως θα πρέπει να γίνουν και κάποιοι κοινοί οδηγοί, ποιες προμήθειες είναι πραγματικά πράσινες, ποια είναι η αποδοτικότητά του, ως προς το πράσινο κομμάτι, για να μπορέσει να βοηθήσει τις προμήθειες των Δήμων και πιθανόν, για κάποια πράγματα, τα οποία είναι τελείως κοινά χαρτιά, να υπάρχουν κοινές προδιαγραφές; Να δούμε μπορεί να προχωρήσει; 

Βέβαια, για να μην λέμε απλά και μόνο μια τέτοια πρόταση, κάναμε και μια διερεύνηση, που θα μπορούσαν να βρεθούν τα κονδύλια για αυτές τις δράσεις. Μερικές προτάσεις θέλουν συζήτηση, θέλουν δουλειά για να υλοποιηθούν βέβαια. Όμως, εν πάση περιπτώσει, για να μην κάνεις μόνο προτάσεις και τις βάζεις ένα ωραίο έπος, χωρίς να δίνεις και κάποιες ιδέες, που θα μπορέσουν να βρεθούν αυτά τα λεφτά, για αυτό έγινε και αυτή η προσπάθεια και ελπίζω ότι όντως αυτοί οι πόροι να είναι διαθέσιμοι και να μπορέσουν να βοηθήσουν τη σημαντική δουλειά, που θα κληθούν οι Δήμοι να κάνουν από τώρα μέχρι το 2020 και όχι μόνο.

Ευχαριστώ πάρα πολύ. Ελπίζω να μην σας κούρασα. Εν τούτοις όμως, επειδή αυτή η παρουσίαση είχε κάποιο μακροχρόνιο χρονικό ορίζοντα, μήπως θα πρέπει να κοιτάξουμε και τα βραχυχρόνια και υποθέτω ότι ο κύριος Φωτόπουλος θα μας το αναφέρει στο σήμερα, ενώ εγώ προσπάθησα να σας πάω στο αύριο, μήπως και είμαστε λιγάκι πιο αισιόδοξοι.

Ευχαριστώ.

ΠΡΟΕΔΡΕΙΟ: Ευχαριστούμε και εμείς τον κύριο Λάλα. 


Ο Πρόεδρος της ΓΕΝΟΠ, του Συνδικάτου Ενέργειας της χώρας.

Ν. ΦΩΤΟΠΟΥΛΟΣ: Επαναλαμβάνω λοιπόν, γνωρίζοντας την αξία των λέξεων και τη βαρύτητα των όσων θα πω, επιτρέψτε μου να κάνω ένα σχόλιο σχετικό με την αποχώρηση του κυρίου Αθανασόπουλου.


Η δημοκρατία τελικά είναι δύσκολο πολίτευμα για να την αντέχουν όλοι. Πρώτα και πάνω απ’ όλα, πρέπει να δέχεσαι και να αντέχεις την κριτική. Ο κύριος Αθανασόπουλος αποχώρησε, προφασιζόμενος ότι έχει ανειλημμένες υποχρεώσεις, γιατί φοβήθηκε αυτό που θα συμβεί στη συνέχεια. Τα αποκαλυπτήρια.


Είπε: «Έχει μόνο δυόμισι χρόνια στη ΔΕΗ και βεβαίως, εγώ είμαι προσωρινός». Πράγματι, είναι προσωρινός και θα επιβεβαιωθεί αυτό σε πολύ σύντομο χρονικό διάστημα, για αυτό ας μιλήσουμε εμείς που έχουμε 25 χρόνια στη ΔΕΗ και θα μείνει τουλάχιστον άλλα 10. Ας μιλήσουμε εμείς που είμαστε μόνιμοι στη ΔΕΗ.


Κύριε Δήμαρχε, ο κύριος Νομάρχης δυστυχώς αποχώρησε, κύριοι εκπρόσωποι των κομμάτων, δεν ξέρω ποιοι από αυτούς εξακολουθούν να είναι εδώ στην αίθουσα, αξιότιμοι κύριοι εισηγητές, φίλοι Δήμαρχοι, εκ μέρους των εργαζομένων χαιρετίζω και εγώ την τόσο πολύ σημαντική διημερίδα σας και εύχομαι πραγματικά η συνέχειά της και αργότερα, αλλά και αύριο, να είναι το ίδιο ουσιαστική, όπως μέχρι τώρα.


Επιτρέψτε μου την προσφώνηση, φίλοι, διότι επιχείρηση και εργαζόμενοι σε αυτή έχουμε ιδιαίτερες και παραδοσιακές σχέσεις με την Τοπική Αυτοδιοίκηση, πόσο μάλλον που πολλοί συνάδελφοί μου, με πρώτο και καλύτερο παράδειγμα τον Δήμαρχο Κοζάνης, κύριο Πάρι Κουκουλόπουλο, την έχουν υπηρετήσει επί μακρόν και μάλιστα με πολύ μεγάλη επιτυχία και στις δύο βαθμίδες της.


Οφείλω να πω ότι με ιδιαίτερη χαρά δέχτηκα την πρόσκλησή σας να καταθέσω τις απόψεις της ΓΕΝΟΠ ΔΕΗ στη διημερίδα σας.


Πράγματι, αγαπητοί φίλοι, θα συμφωνήσω απόλυτα μαζί σας ότι, αν δεν υπάρξει εξειδίκευση των στόχων του 20 – 20 – 20 ως το 2020 σε δράσεις, οι στόχοι αυτοί δεν θα πιαστούν. Βεβαίως, θα συμφωνήσω μαζί σας ότι η Τοπική Αυτοδιοίκηση απαραίτητα πρέπει να έχει τον δικό της ιδιαίτερο ρόλο. Μπορεί και πρέπει να έχει τον δικό της ιδιαίτερα ρόλο και ως καταναλωτής και υπεύθυνος για την παροχή υπηρεσιών και ως φορέας σχεδιασμού ανάπτυξης και ρύθμισης και ως παραγωγός και προμηθευτής σε τοπικό επίπεδο με βάση τις ΑΠΕ και βεβαίως, ως σύμβουλος και εμψυχωτής. 


Ιδιαίτερα ο ρόλος της Τοπικής Αυτοδιοίκησης ως σύμβουλος και εμψυχωτής, δηλαδή, ως φορέας που μπορεί να διαμορφώσει ενεργειακή συνείδηση, πραγματικά μπορεί να είναι καταλυτικός και αυτό, γιατί η Τοπική Αυτοδιοίκηση έχει άμεση σχέση, έρχεται κάθε ημέρα σε επαφή με τον πολίτη.


Κατά την άποψή μας, ως ΓΕΝΟΠ ΔΕΗ, ιδιαίτερη έμφαση, πέραν από την με σχέδιο ανάπτυξη των ανανεώσιμων πηγών ενέργειας – και ξαναλέω, με σχέδιο ανάπτυξή τους – πρέπει να δοθεί στην ορθολογική χρήση και την εξοικονόμηση ενέργειας, που είναι οι δύο όψεις σε πολύ μεγάλο βαθμό του ίδιου νομίσματος.


Αγαπητοί φίλοι, μιλώντας στην Κοζάνη και φαντάζομαι ότι δεν επιλέχτηκε τυχαία ο χώρος, την περιοχή που χτυπά η καρδιά της ΔΕΗ, την πόλη που είναι το μεγαλύτερο ενεργειακό κέντρο της χώρας μας, οφείλω – και επιτρέψτε μου αυτό – με την ιδιότητα του Προέδρου της ΓΕΝΟΠ, να πω κάποια πράγματα, κάποιες καθαρές κουβέντες, που αφορούν την πολύπαθη αυτή περιοχή και όχι μόνο.


Το πρώτο πράγμα λοιπόν που θέλω να πω και το λέω από καρδιάς με κάθε σοβαρότητα, εδώ πάει, κύριε Κουκουλόπουλε, αυτό που είπα πριν, πράγματι με σεμνότητα και ταπεινότητα – και δεν θα κουραστώ ποτέ να το επαναλαμβάνω και απευθύνομαι σε εσάς, κύριε Δήμαρχε και στους φορείς της περιοχής – είναι πως πραγματικά – και ξαναλέω ότι το λέω από βάθος καρδιάς – στέκομαι προσοχή μπροστά σας και εκφράζοντας το σύνολο όλων των εργαζομένων της ΔΕΗ, υποκλίνομαι στην πολύπαθη περιοχή σας και τους ανθρώπους της, που τόσα πολλά έχετε προσφέρει σε όλους μας, σε όλους τους Έλληνες και που επίσης τόσα πολλά όλοι μας σας χρωστάμε.


Κύριε Δήμαρχε, όλοι οι εργαζόμενοι στη ΔΕΗ με τον πλέον σαφή τρόπο αναγνωρίζουμε την τεράστια, την ανεκτίμητη πράγματι συνεισφορά σας, που απλόχερα μας δώσατε πάρα πολλές φορές σε βάρος της υγείας σας. Σας είμαστε ευγνώμονες και στη βάση αυτή – και όχι για να φανούμε αρεστοί, αλλά γιατί το εννοούμε – λέμε ότι αυτά που πήρε η τοπική κοινωνία είναι πάρα πολύ λίγα. Συνεπώς, κύριε Δήμαρχε, να είσαστε σίγουρος και εσείς, αλλά και όλοι οι φορείς της περιοχής, ότι θα μας έχετε συμμάχους σε όλες σας τις προσπάθειες, όχι μόνο να αποδοθούν αυτά που ανήκουν στην περιοχή, αλλά κυρίως στον αγώνα σας για την προστασία της υγείας των κατοίκων, της προστασίας του περιβάλλοντος, αλλά και βεβαίως, να μην βρεθεί αυτή η περιοχή ανέτοιμη για την μεταλιγνιτική περίοδο, καταδικαζόμενη έτσι στην υπανάπτυξη και τον μαρασμό.


Εμείς στη ΓΕΝΟΠ ΔΕΗ, που χιλιάδες εργαζόμενοί μας με τις οικογένειές τους, αλλά και συνταξιούχοι μας δεκαετίες τώρα ζούμε κάτω από τα φουγάρα, κάτω από τις καμινάδες, είμαστε από τους πρώτους που ενδιαφέρονται για το μέλλον αυτής της περιοχής. Είμαστε από τους πρώτους που δεν θέλουμε να φύγει η ΔΕΗ από την περιοχή, ακόμα και όταν θα τελειώσει ο λιγνίτης. Είμαστε από τους πρώτους, που δεν θέλουμε να τελειώσει η περιοχή μαζί με τον λιγνίτη.


Αγαπητοί φίλοι, είναι αυτονόητη η συμφωνία μας με τις οδηγίες 28, 29 και 30 του Ευρωπαϊκού Κοινοβουλίου για το 20 – 20 – 20. Είναι αυτονόητο, ειδικά εμείς οι λιγνιτάνθρωποι, όπως μας λένε κάτι και αυτό, γιατί ξέρουμε καλύτερα από τον καθένα όλες τις πτυχές του και τις θετικές και τις αρνητικές ότι συμφωνούμε απόλυτα με το πιάσιμο του στόχου να αυξηθεί η συμμετοχή των ανανεώσιμων πηγών ενέργειας στο 20% στην τελική ζήτηση της ενέργειας. 


Σε αυτό το σημείο επιτρέψτε μου να κάνω έναν αστερίσκο και αυτό για να ξεκαθαρίσουμε κάποια πράγματα. Είναι ευκαιρία εδώ, που είστε συγκεντρωμένοι πάρα πολλοί Δήμαρχοι από κάθε άκρη της χώρας μας.


Το πρώτο πράγμα που θέλω λοιπόν να ξεκαθαρίσω – και αυτό όσοι γνωρίζουν τα ενεργειακά ζητήματα σε βάθος, δεν το αμφισβητούν – είναι ότι σε καμία περίπτωση οι λιγνίτες δεν αντιστρατεύονται την ανάπτυξη των ανανεώσιμων πηγών ενέργειας, κύριε Καθηγητά και είμαι σίγουρος ότι εσείς το ξέρετε πάρα πολύ καλά αυτό. Απεναντίας, οι λιγνίτες μας με έναν σωστό σχεδιασμό μπορούν να είναι η βάση, πάνω στην οποία άφοβα και χωρίς να βάλουμε τη χώρα και τους καταναλωτές σε κίνδυνο και περιπέτειες, μπορούν να αναπτυχθούν οι ανανεώσιμες πηγές ενέργειας.


Κάνω αυτή τη διευκρίνιση, έκανα αυτό τον αστερίσκο, γιατί βλέπουμε τα τελευταία χρόνια οι λιγνίτες, ο ορυκτός πλούτος της χώρας μας, ο χρυσός αυτής της χώρας, αυτής της γης, να έχει γίνει στόχος διαφόρων επιθέσεων, που πιστέψτε με δεν είναι όλες από την οπτική της προάσπισης του περιβάλλοντος, αλλά της προώθησης άλλων καυσίμων και κατ’ επέκταση εξυπηρέτησης συμφερόντων.


Στη ΓΕΝΟΠ ΔΕΗ, με δεδομένη τη θέση μας ότι συμφωνούμε απόλυτα στην εδώ και τώρα ανάπτυξη των ΑΠΕ, συστηματικά και σύσσωμοι όλοι υπερασπιζόμαστε τον λιγνίτη ως τη βάση της παραγωγής μας και αυτό, γιατί πέραν από τις χιλιάδες θέσεις εργασίας που προσφέρει ο λιγνίτης, είναι το μόνο καύσιμο, αφού το έχουμε εδώ, που μας παρέχει ασφάλεια ενεργειακού εφοδιασμού και επίσης, πάρα πολύ σημαντικό, ο λιγνίτης μας εξακολουθεί να είναι η βάση για τη φτηνή κιλοβατώρα και εμάς στη ΓΕΝΟΠ ΔΕΗ μας ενδιαφέρει πάρα πολύ να είναι φτηνή η κιλοβατώρα, για να μπορούν όλοι οι Έλληνες να απολαμβάνουν το αγαθό του ηλεκτρισμού.


Επειδή η διημερίδα δεν αφορά τον μακροχρόνιο ενεργειακό εφοδιασμό και το μείγμα των καυσίμου, σταματώ εδώ την επιχειρηματολογία για αυτό το θέμα.


Θα σταθώ σε μία άλλη παράμετρο, που έχει σχέση με το αντικείμενο που συζητάμε και βεβαίως, αφορά τη διημερίδα. Είναι αυτή της μείωσης των ρύπων και συγκεκριμένα, των αερίων του θερμοκηπίου κατά 20%. Μα για να το πετύχει αυτό κανείς, ειλικρινά αν το πιστεύει – και λέω ξεκάθαρα ότι δυστυχώς και το λέω με λύπη, ο κύριος Αθανασόπουλος δεν είναι σε αυτούς που το πιστεύουν αυτό – είναι να προχωρήσει εδώ και τώρα στην αντικατάσταση του παλιού λιγνιτικού στόλου και των πετρελαϊκών μονάδων της ΔΕΗ.


Είναι γνωστό ότι ο μεγαλύτερος ρυπαντής, πέραν τα μέτρα που διαχρονικά όντως λαμβάνει η επιχείρηση, είναι οι παλιές λιγνιτικές μονάδες της επιχείρησης, αλλά και οι πετρελαϊκές από κοντά. 


Συγκεκριμένα, αγαπητοί φίλοι, 2.500 μεγαβάτ, πέραν από άλλους κινδύνους που εγκυμονεί αυτό ως γεγονός, παράγονται από μονάδες, που η ηλικία των μονάδων είναι μεταξύ 32 και 52 ετών. Ενώ είναι γνωστό, που κατ’ επέκταση σημαίνει ότι ρυπαίνουν πάρα πολύ, η κυβέρνηση πέντε χρόνια τώρα προς εξυπηρέτηση των ιδιωτών, βάζοντας σε κίνδυνο την υγεία των κατοίκων, δεν αντικατέστησε ούτε ένα παλιό μεγαβάτ. 


Συνεπώς, καλό θα ήταν ο κύριος Υπουργός και μια σειρά άλλοι, όταν μιλούν για την προστασία του περιβάλλοντος, να μας πουν πρώτα τι έκαναν με το πρόγραμμα αντικατάστασης των παλιών μονάδων της ΔΕΗ και γιατί τόσα χρόνια δεν κατάφεραν όπως είπα, αυτό είναι γεγονός, δεν μπορεί να το αμφισβητήσει κανείς, να αντικαταστήσουν ούτε ένα παλιό μεγαβάτ.


Όπως είπα – και αυτά τα λόγια δεν τα λέω εύκολα απλά και μόνο για να κάνω κριτική και ειλικρινά, πιστέψτε με, όσοι με γνωρίζουν ξέρουν ότι την κριτική την ασκώ εδώ και πολλά χρόνια, δεν την ανακάλυψα τώρα που είναι κυβέρνηση η ΝΕΑ ΔΗΜΟΚΡΑΤΙΑ – αγαπητοί φίλοι και  το λέω με λύπη, η κυβέρνηση δεν αντικατέστησε ούτε μία παλιά μονάδα και ο λόγος δυστυχώς είναι ένας και μόνο και είναι ότι αυτό δεν βόλευε και δεν βολεύει τους ιδιώτες. 


Να γίνω λίγο πιο συγκεκριμένος και να πάω τώρα και στα αποκαλυπτήρια του κυρίου Αθανασόπουλου. Για αυτό έφυγε, για να μην είναι εδώ όταν θα ακούσει αυτά που θα ακούσετε εσείς στη συνέχεια να λέω.


Γίνομαι λοιπόν λίγο πιο συγκεκριμένος. Τον Νοέμβριο που μας πέρασε, επιτέλους και με πολύ μεγάλη χρονική καθυστέρηση, ο κύριος Αθανασόπουλος ανακοίνωσε με την τυμπανοκρουσίες ένα μεγαλόπνοο επενδυτικό πρόγραμμα της ΔΕΗ, το έχω εδώ. Σε αυτό λοιπόν το μεγαλόπνοο επενδυτικό πρόγραμμα υπήρχαν συγκεκριμένα πράγματα. Υπήρχε λοιπόν αναφορά για μία-μία τις μονάδες που θα κατασκεύαζε η ΔΕΗ, σε ποιον χώρο θα κατασκευάσει την κάθε μονάδα, με τι καύσιμο και ποιο θα είναι το έτος ένταξης της κάθε μονάδας. Αυτά πριν από μερικούς μήνες, τον Νοέμβριο του 2008. Συγκεκριμένα πράγματα ανακοίνωσε και για συγκεκριμένα πράγματα δεσμεύτηκε ο κύριος Αθανασόπουλος, όταν πριν από οκτώ μήνες μόλις, δεν πέρασαν χρόνια, δεσμευόταν.


Ξέρετε τι έγινε μέσα σε έξι μήνες από τον Νοέμβριο του 2008 σε σχέση με το επενδυτικό πρόγραμμα; Δεν έμεινε τίποτα στη θέση του. Από αυτά που ανακοίνωσε και δεσμεύτηκε απέναντι στον ελληνικό λαό, τους καταναλωτές ο κύριος Αθανασόπουλος, δεν ισχύει. Το επενδυτικό πρόγραμμα της ΔΕΗ έγινε κουρελόχαρτο και αυτό – επαναλαμβάνω – προς εξυπηρέτηση ιδιωτικών συμφερόντων.


Τι συνέβη και σήμερα δεν ισχύει τίποτα, ούτε από αυτά που είχε δεσμευτεί, ούτε για τη μονάδα της Πτολεμαΐδας, ούτε για την μονάδα Μελίτη 2 και βεβαίως, είδαμε τι επιχειρήθηκε να γίνει και με τη μονάδα Μεγαλόπολη 5; Αγαπητοί φίλοι, συνέβη – και θέλω να δώσετε μεγάλη προσοχή – το εξής: σήμερα στη χώρα μας υπάρχουν και λειτουργούν τρεις ιδιωτικές μονάδες, πέραν από αυτές που κατέχει η ΔΕΗ. Τούτη την ώρα που μιλάμε έχει ξεκινήσει, δεν πρόκειται να ξεκινήσει, εδώ και καιρό η κατασκευή από τη μεριά των ιδιωτών άλλων έξι μονάδων.

Όμως συνέβη το εξής: οι κύριοι ιδιώτες έπεσαν έξω, κύριε Καθηγητά, για αυτό έκανα το σχόλιο, όταν δείχνατε το διάγραμμα με το ποια θα είναι η ζήτηση ενέργειας τα επόμενα χρόνια στη χώρα μας, που τελικά φαίνεται να έχουμε μείωση της ζήτησης. Οι κύριοι ιδιώτες, όταν ξεκίνησαν να φτιάχνουν τις μονάδες τους, υπολόγισαν ότι η ζήτηση τα επόμενα χρόνια στη χώρα μας θα ήταν πολύ μεγαλύτερη από αυτή που τελικά αναμένεται να είναι. Έτσι λοιπόν, αφού ξεκίνησαν να κατασκευάζονται οι μονάδες τους, γιατί αν δεν είχαν ξεκινήσει να τις κατασκευάζουν, πιθανότατα κάποιοι να αναθεωρούσαν τα σχέδιά τους, άρχισαν οι κύριοι αυτοί να ζορίζονται, να μην αισθάνονται καλά σε σχέση με το μέλλον της επένδυσής τους. Άρχισαν να φοβούνται ότι πιθανότατα να μην δουλέψουν κάποιες από τις μονάδες τους και συνεπώς, να μην κόβουν χιλιάδες ευρώ και να μην θησαυρίζουν.

Προκειμένου οι κύριοι αυτοί να είναι ήσυχοι και ήρεμοι ότι οι μονάδες τους όντως θα δουλεύουν, όντως θα λειτουργούν και αυτοί κατ’ επέκταση θα θησαυρίζουν, τι απαίτησαν και απ’ ότι φαίνεται έχουν πετύχει σε μεγάλο βαθμό και αν δεν ήταν η ΓΕΝΟΠ ΔΕΗ, οι εργαζόμενοι στη ΔΕΗ, αλλά και η τοπική κοινωνία, η Τοπική Αυτοδιοίκηση, στην Πτολεμαΐδα, στην Κοζάνη, στη Φλώρινα, στην Αρκαδία, θα το είχαν καταφέρει; Επειδή οι κύριοι αυτοί δεν έμειναν ικανοποιημένοι το ότι η ΔΕΗ αποκλείστηκε εντελώς από την πρόσθεση της νέας ισχύος, η κυβέρνηση την άφησε και η ΔΕΗ το αποδέχτηκε να την πάρουν όλη οι ιδιώτες, ούτε καν ένα κομμάτι από τη νέα ισχύ που προστίθεται κάθε χρόνο για τα επόμενα χρόνια δεν ζήτησε η ΔΕΗ, έμεινε όλοι σας λέω για τους ιδιώτες. Στη ΔΕΗ έμεινε η αντικατάσταση αυτή που εξαγγέλθηκε τον Νοέμβριο του 2008 των παλιών της και μόνο μονάδων. Ότι ήταν να φτιάξει με συγκεκριμένες ημερομηνίες ένταξης, ήταν προς αντικατάσταση και μόνο παλιών μεγαβάτ, απαίτησαν και απαιτούν να ακυρωθεί και το πρόγραμμα αντικαταστάσεων της ΔΕΗ, προκειμένου να είναι σίγουροι ότι οι μονάδες τους θα δουλεύουν και αυτοί θα οικονομούν.

Δυστυχώς η κυβέρνηση – και λέω πάλι ότι το λέω με λύπη – το αποδέχτηκε, μαζί και η Διοίκηση της ΔΕΗ και από εδώ και πέρα, αρχίζει ο τραγέλαφος, αρχίζουν τα κωμικοτραγικά. Ξαφνικά ο κύριος Αθανασόπουλος θυμήθηκε ότι πρέπει να συνδέσει την προκήρυξη της μονάδας Πτολεμαΐδας 5, με το προχώρημα – λέει – των απαλλοτριώσεων και τη μετεγκατάσταση της Ποντοκώμης και της Μαυροπηγής και ζητά λογαριασμό από την Τοπική Αυτοδιοίκηση, λες και ο πρώτος που έχει την ευθύνη δεν είναι αυτός, αλλά η Τοπική Αυτοδιοίκηση. Πάει να μεταβιβάσει τις δικές του τις ευθύνες στην Τοπική Αυτοδιοίκηση και να κρυφτεί πίσω από το να γίνουν πρώτα οι μετεγκαταστάσεις και οι απαλλοτριώσεις. Πότε έγινε ξανά αυτό; Έτσι φτιάχνουν τις μονάδες οι ιδιώτες;

Με το σκεπτικό του κυρίου Αθανασόπουλου να προχωρήσουν πρώτα οι απαλλοτριώσεις και η μετεγκατάσταση της Ποντοκόμης και της Μαυροπηγής, για να βγάλω στον αέρα την προκήρυξη για την κατασκευή της μονάδας της Πτολεμαΐδας 5, με το σκεπτικό του κυρίου Αθανασόπουλου να ανατεθεί πρώτα το ορυχείο Βέβης και μετά θα ξαναβγάλω στον αέρα τον διαγωνισμό για τη μονάδα Μελίτη 2, με το σκεπτικό του κυρίου Αθανασόπουλου να πάει πρώτα το φυσικό αέριο στη Μεγαλόπολη, τότε δεν θα φτιάξει ποτέ καμία μονάδα η ΔΕΗ.

Σήμερα που μιλάμε, αντί να τρέχει το επενδυτικό πρόγραμμα της ΔΕΗ, όχι μόνο δεν τρέχει, αλλά ένα μέρος του έχει ακυρωθεί και ένα άλλο μέρος του επιχειρείται με νύχια και με δόντια από τη μεριά των ιδιωτών να πάει παραπίσω, να παραπεμφθεί στις καλένδες και κατ’ επέκταση να μην υλοποιηθεί ποτέ.

Σήμερα που μιλάμε ο μόνος που δεν φτιάχνει μονάδα είναι η ΔΕΗ. Απεναντίας, οι μόνοι που φτιάχνουν μονάδες – επιτρέψτε μου να γίνω λίγο συγκεκριμένος και ζητώ συγγνώμη αν κουράζω – είναι οι ιδιώτες.

Τώρα που μιλάμε, όπως σας είπα, κατασκευάζονται έξι ιδιωτικές μονάδες. Οι τέσσερις στη Βοιωτία με καύσιμο φυσικό αέριο, η μία στην Αττική στην Ελευσίνα και άλλη μία στον Νομό Κορινθίας. Με λίγα λόγια, πρόκειται σε έναν μήνα από τώρα – γιατί σε έναν μήνα από τώρα θα μπει η πρώτη από αυτές τις έξι μονάδες στο σύστημα και θα αρχίσει να πουλά – μέχρι σε δυόμισι χρόνια το αργότερο να προστεθούν στο σύστημα άλλα 3.000 ιδιωτικά μεγαβάτ, τα οποία δεν τα χρειαζόμαστε, απ’ ότι φαίνεται, όλα αυτά  και τα 3.000. Για αυτό γίνεται όλη αυτή η ιστορία, για αυτό λοιπόν και επιχειρούν τη μία μετά την άλλη τις μονάδες μας πραγματικά να μας τις ακυρώσουν, πραγματικά να μας τις αρπάξουν.

Ξαφνικά θυμήθηκε ο κύριος Αθανασόπουλος – και ενώ έλεγε, πριν από οκτώ μήνες, ότι η μονάδα της Μεγαλόπολης θα ενταχθεί μέσα, θα είναι έτοιμη και θα πουλά το 2012, δεσμεύτηκε για αυτό – πριν από δύο μήνες ότι δεν θα είναι έτοιμο – λέει – το φυσικό αέριο, δεν θα έχει πάει ακόμα, οπότε να την ακυρώσουμε τη μονάδα. Μα τι μας λέτε κύριε Αθανασόπουλε; Είστε Διευθύνων Σύμβουλος στη μεγαλύτερη επιχείρηση της χώρας. Παίρνετε 400.000 μισθό μαζί με το bonus κάθε χρόνο. Δεν ξέρατε πριν από οκτώ μήνες, όταν δεσμευόσασταν ότι δεν θα είναι εγκαίρως το φυσικό αέριο στη Μεγαλόπολη; Τώρα το ανακαλύψατε; Και αυτό πότε; Μετά από επιστολή του Ομίλου Κοπελούζο, που ήταν ένας από τους δύο που είχε φτάσει στην τελική φάση του διαγωνισμού για το ποιος θα κατασκευάσει τη μονάδα Μεγαλόπολη 5 και όπου υποδείκνυε την ακύρωση του διαγωνισμού και την επανάληψή του, γιατί δήθεν θα είναι προς συμφέρον της ΔΕΗ;

Αν δεν ήταν η ΓΕΝΟΠ ΔΕΗ – και οφείλω να είμαι δίκαιος και να το αναγνωρίσω και είναι τιμή και χαρά – και ταυτόχρονα, η Τοπική Αυτοδιοίκηση της Αρκαδίας – και εδώ θέλω να συγχαρώ τον Δήμαρχο της Μεγαλόπολης, που είναι μάλιστα και από τους εισηγητές, τον κύριο Παναγιώτη Μπούρα, τον Δήμαρχο Φαλαισίας, τον συνάδελφό μου τον Φουσέκη τον Γιάννη, τον Δήμαρχο της Γόρτυνος, τον Κώστα τον Μιχόπουλο – η μονάδα αυτή θα είχε κατορθωτό να αρπαχτεί από τα χέρια της ΔΕΗ από τους ιδιώτες.

Αν ακυρωνόταν τώρα η ανάθεση κατασκευής της μονάδας Μεγαλόπολη 5, η μονάδα αυτή δεν θα φτιαχνόταν ποτέ, απλά και μόνο, γιατί δεν θα την χρειαζόμασταν.

Αν δεν προχωρήσει, Δήμαρχέ μου, όσο γίνεται πιο γρήγορα, εδώ και τώρα, η μονάδα Πτολεμαΐδα 5, εγώ πραγματικά ανησυχώ. Γιατί να φτιάξεις μια μονάδα, που δεν την χρειαζόμαστε, που δεν θα είναι σίγουρο ότι θα δουλεύει, γιατί θα έχουμε περίσσευμα μεγαβάτ;

Βεβαίως, δύο κουβέντες για το τι έγινε με τη μονάδα Μελίτη 2 για να δείτε εδώ πως παίζονται τα παιχνίδια σε βάρος της επιχείρησης του ελληνικού λαού, γιατί δεν πρέπει κανένας μας εδώ μέσα σε αυτή την αίθουσα να ξεχνά ούτε δευτερόλεπτο ότι, ανεξάρτητα αν είναι μετοχοποιημένη και εισηγμένη στο χρηματιστήριο, η ΔΕΗ φτιάχτηκε από το υστέρημα του ελληνικού λαού και εξακολουθεί το πλειοψηφικό πακέτο των μετοχών να βρίσκεται κάτω από τον έλεγχο του δημοσίου και η ΓΕΝΟΠ βεβαίως εγγυάται ότι εκεί θα εξακολουθεί πάντα να βρίσκεται.

Κοιτάξτε λοιπόν τι έγινε με τη μονάδα Μελίτη 2. Βγάλαμε σε διαγωνισμό πριν από δεκατρείς μήνες την κατασκευή της μονάδας Μελίτη 2 στη Φλώρινα. Είναι μια μονάδα που θέλουμε να κατασκευάσουμε στις ήδη έτοιμες και πληρωμένες από τον ελληνικό λαό υποδομές, διότι εκεί υπάρχει ήδη μια μονάδα, που όταν φτιάχναμε κατασκευάσαμε τις υποδομές και για δεύτερη που θα ακολουθούσε αργότερα, αυτή που επιχειρούμε να φτιάξουμε τώρα.

Ενώ λοιπόν η ΔΕΗ έβγαλε στον αέρα τον διαγωνισμό για την κατασκευή αυτής της μονάδας, κοιτάξτε τι συνέβη. Είναι η πρώτη φορά που συμβαίνει στα χρονικά αυτό, στην 50χρονη και πλέον ιστορία της ΔΕΗ, δεν βρέθηκε καμία εταιρεία απολύτως να έρθει να δώσει προσφορά, ούτε η SIEMENS, ούτε η ALSON, ούτε η HITACHI και έτσι ο διαγωνισμός, που έληγε στις 18 του Φλεβάρη κατέστη άγονος. Μοίρασε, με λίγα λόγια, 550.000.000 € η ΔΕΗ, γιατί τόσο είχε προϋπολογισθεί το κόστος κατασκευής αυτής της μονάδας και κανένας δεν ενδιαφέρθηκε να έρθει να πάρει αυτά τα 550.000.000 €.

Μην αυταπατάστε, μην έχει κανένας σας απορίες ή προβληματισμούς. Την έστησαν – και λέω ξανά ότι ξέρω πολύ καλά τη βαρύτητα των λέξεων που χρησιμοποιώ, δεν τις χρησιμοποιώ προς εντυπωσιασμό – τη δουλειά, αγαπητοί Δήμαρχοι, αγαπητοί φίλοι, συνειδητά να μην δοθεί καμία απολύτως προσφορά στον διαγωνισμό που έκανε η ΔΕΗ για να κατασκευάσει τη μονάδα της, ώστε να χαθεί πολύτιμος χρόνος από τη ΔΕΗ, να χάσει πολύτιμο έδαφος και να ξεδιπλωθούν με την οδηγία που θα ερχόταν και που μεθόδευαν το πώς θα φτιαχτεί και που ήρθε πριν από δεκαπέντε ημέρες για τους λιγνίτες, να ξεδιπλωθούν άλλα σχέδια, τα οποία φωτογραφίζουν το εξής: αρπαγή και αυτής της μονάδας, όπως πήγε να γίνει με τη μονάδα Μεγαλόπολη 5, από τα χέρια της ΔΕΗ, προκειμένου να φτιαχτεί, είτε από ιδιώτη αποκλειστικά, είτε έστω με κοινοπρακτικό σχήμα ΔΕΗ και ιδιώτη, σε αντικαταστάσεις μάλιστα παλιών μας μεγαβάτ. Δηλαδή, στο ήδη ενεργειακό πορτοφόλι που κατέχουμε σαν ΔΕΗ να βάλουμε και τρίτους. Μερική ιδιωτικοποίηση της ΔΕΗ σημαίνει αυτό, όταν πας με κοινοπρακτικό σχήμα και χωρίς μάλιστα να ξέρεις αν είναι 51%-49% και ποιος θα το έχει, αλλά όποιο και αν είναι το ποσοστό, είναι μερική ιδιωτικοποίηση, όταν πηγαίνεις σε κοινοπρακτικό σχήμα για την αντικατάσταση του στόλου σε αυτό που ήδη κατέχεις να πας να βάλεις και ιδιώτη. Αυτό μεθοδεύουν.

Τι είπε ο κύριος Αθανασόπουλος, χωρίς να ντραπεί; Δήλωσε ευτυχισμένος για την Οδηγία που πάρθηκε πριν από δεκαπέντε ημέρες, καθ’ υπόδειξη της κυβέρνησης, δεν ήρθαν απέξω οι νότες, σε σχέση με τους λιγνίτες και είπε: «Συγχαίρω τον κύριο Φώλια, αλλά και τον κύριο Χατζιδάκη, γιατί πραγματικά γλιτώσαμε …» προσέξτε, η παραποίηση της αλήθειας και τα χαρτιά είναι εδώ, για να αποδείξουν ποιος λέει την αλήθεια και ποιος όχι. Γιατί δεν είναι δυνατόν να ισχύει η λογική «και εσύ δίκιο έχεις και εσύ δίκιο έχεις». Δεν είναι δυνατόν, κάποιος δεν έχει δίκιο. Λέει: «Ευτυχώς που πέρασε αυτή η Οδηγία …» και θα πω σε λίγο τι προβλέπει «…γιατί γλιτώσαμε από τον εξαναγκασμό που μας έκαναν, από αυτό που απαιτούσαν, να τους πουλήσουμε το 40% της παραγωγής μας».

Ψέμα μεγάλο και είναι λυπηρό ο Διευθύνων Σύμβουλος της μεγαλύτερης δημόσιας επιχείρησης της χώρας να χρησιμοποιεί ψέματα. Ποτέ δεν υπήρξε Οδηγία, απόφαση από την Ευρωπαϊκή Ένωση, που να μας εξαναγκάζει να δώσουμε το 40% της παραγωγής μας από λιγνίτες. Αν υπήρχε τέτοια οδηγία που να μας εξανάγκασε, θα μπορούσε ίσως λέω, όχι εμείς, σαν ΓΕΝΟΠ δεν θα το λέγαμε ποτέ, να πει κάποιος «ευτυχώς, μπροστά σε αυτό το οποίο μας επέβαλαν, πάλι καλά που τελικά καταλήξαμε έτσι όπως καταλήξαμε» που ακόμα δεν σας είπα τι προβλέπει η νέα Οδηγία, θα το πω σε λίγο.

Έχω εδώ τη σχετική απόφαση της Ευρωπαϊκής Ένωσης, η οποία τι λέει; Η Ευρωπαϊκή Επιτροπή εξέδωσε μια απόφαση σχετικά με την εικαζόμενη – και όλοι ξέρουμε ελληνικά εδώ μέσα – παράβαση του άρθρου 86 από κοινού με το άρθρο 82 της Ευρωπαϊκής Επιτροπής, σχετικά με τη χορήγηση και τη διατήρηση σε ισχύ από την Ελληνική Δημοκρατία αποκλειστικών δικαιωμάτων υπέρ της ΔΕΗ για την εξαγωγή λιγνίτη. 

Η Επιτροπή λοιπόν, αφού συμπέρανε ότι η ΔΕΗ μάλλον εδώ παραβιάζει κανόνες ανταγωνισμού και δώσει στη ΔΕΗ προνομιακές δυνατότητες στο λιγνίτη, συνέστησε κάποια μέτρα και λέει: «Η Επιτροπή συστήνει επίσης ορισμένα μη δεσμευτικά και ενδεικτικά διαρθρωτικά μέτρα στη δημοκρατία». Υποδείξεις έκανε. Είπε λοιπόν: «Αν θέλετε, κάντε αυτό ή εκείνο». Αυτό, το οποίο υποδείκνυε υποθετικά, το θεώρησε ως δεδομένο ο κύριος Αθανασόπουλος.

Τι λέει λοιπόν η απόφαση της Ευρωπαϊκής Επιτροπής. «Απαγορεύεται στη ΔΕΗ να συμμετάσχει στους διαγωνισμούς για την ανάθεση όλων των ορυχείων της Βέβης, της Βεγόρας, της Δράμας και της Ελασσόνας». Ακόμα χειρότερα, αυτό και αν συνιστά σκάνδαλο, απαγορεύει επίσης την πώληση του εξορυσσόμενου λιγνίτη από αυτά τα ορυχεία, που θα ανατεθούν αποκλειστικά στους ιδιώτες στη ΔΕΗ. Ξέρετε γιατί γίνεται αυτό; Ακριβώς για να βοηθηθεί η αρπαγή της μονάδας Μελίτη 2 από τη ΔΕΗ και να περάσει στα χέρια των ιδιωτών ή σε κοινοπρακτικό σχήμα, να πουν «ο λιγνίτης που έχεις εσύ ΔΕΗ δεν φτάνει, ο άλλος που έχουν οι ιδιώτες απαγορεύεται να σου πουληθεί, έλα να τη φτιάξουμε μαζί τη μονάδα» και αυτά έγιναν καθ’ υπόδειξη της ίδιας της κυβέρνησης, για τα οποία ο κύριος Αθανασόπουλος δηλώνει υπερήφανος.

Για να κλείσω, αγαπητοί φίλοι, ο λιγνίτης, πέραν από τα θετικά που έχει, ασφάλεια ενεργειακού εφοδιασμού, χαμηλές τιμές στην κιλοβατώρα, χιλιάδες θέσεις εργασίας, βεβαίως και είναι γνωστό, ρυπαίνει, όμως σήμερα πραγματικά πάρα πολύ λιγότερο με τις νέες τεχνολογίες καύσης ρευστοποιημένης (…).

Συνεπώς, πράγματι είναι έγκλημα η καθυστέρηση αντικατάστασης των παλιών πετρελαϊκών μονάδων στο Αλιβέρι, στο Λαύριο, αλλά και των λιγνιτικών στη Μεγαλόπολη και εδώ στην Κοζάνη και στην Πτολεμαΐδα. Αν κάποιος τελικά ευθύνεται, είναι ο κύριος Αθανασόπουλος για την καθυστέρηση αυτή.

Εμείς σε σχέση με την Οδηγία διαφωνούμε κάθετα για τον αποκλεισμό της ΔΕΗ από τους διαγωνισμούς. Απαιτούμε από την κυβέρνηση να επαναδιαπραγματευτεί σε σχέση με τους λιγνίτες, να μην αποκλειστεί η ΔΕΗ από κανέναν απολύτως διαγωνισμό και ειδικά για το ορυχείο της Βέβης, που κατέχει το 42% η ΔΕΗ, η θέση μας είναι ότι πρέπει να ανατεθεί στη ΔΕΗ. 

Για να μην παρεξηγηθώ από τους Δημάρχους Ελασσόνας και Δράμας, βεβαίως σε καμία περίπτωση δεν συμφωνούμε ότι πρέπει να ανοίξουν αυτά τα ορυχεία, για πάρα πολλούς λόγους και λόγους εθνικού συμφέροντος και από την οπτική, ότι κάτι πρέπει να αφήσουμε ως ασφάλεια εφοδιασμού και στις νέες γενιές.

Άκουσα τον κύριο Νομάρχη – και με αυτά θα κλείσω πλέον – να συγχαίρει πάρα πολλές φορές τον κύριο Αθανασόπουλο για την πολιτική του. Βέβαια λείπει. Θα ήθελα να πω το εξής: ξέχασε να πει ο κύριος Νομάρχης στον κύριο Αθανασόπουλο – και δεν ξέρω αν σε αυτό θα μπορούσε να τον συγχαρεί ή όχι – ότι σεβασμός από τη μεριά της ΔΕΗ απέναντι στην τοπική κοινωνία, γιατί εμείς έτσι τον εννοούμε, πρώτα και πάνω απ’ όλα, είναι αυτός που αποδεικνύεται με πράξεις.

Ξέχασε να αναφερθεί στις προσλήψεις που οφείλει να κάνει η ΔΕΗ σε όλη την Ελλάδα και ειδικότερα εδώ σε αυτή την πολύπαθη περιοχή, που τόσο πολύ την έχει εκμεταλλευτεί.

Ξέχασε να κάνει κάποια μνεία για το απαράδεκτο φαινόμενο του δουλεμπορίου που συνιστά ντροπή σε όλους μας, όσο υπάρχει και όσο το ανεχόμαστε, που υπάρχει εδώ στην περιοχή και που πρώτος υπεύθυνος είναι η ΔΕΗ.

Ξέχασε να κάνει μνεία για τις στρατιές πραγματικά των συμβασιούχων που έχουν δημιουργηθεί. Ξέχασε να αναφερθεί σε προσλήψεις μόνιμου προσωπικού.

Ξέχασε να του πει: «Κύριε Αθανασόπουλε, αντί να δαπανάτε 61.000.000 € ετησίως για υπερωρίες του μόνιμου προσωπικού της ΔΕΗ, καλό θα ήταν αυτά τα χρήματα που αρκούν για να πληρωθούν 4.500 τουλάχιστον εργαζόμενοι να πάνε για να γίνου 4.500 νέες προσλήψεις».

Ξέχασε να του πει: «Κύριε Αθανασόπουλε, τι κάνατε; Πήρατε τους συμβασιούχους από 233 που ήταν στη ΔΕΗ το 1998 και τους πήγατε στους 2.970 το 2008. Κύριε Αθανασόπουλε, τι κάνατε στη ΔΕΗ; Πήρατε τους ημερομισθίους από 510 που ήταν το 1998 και τους  κάνατε 940 το 2008. Τι κάνατε με τις συμβάσεις έργου, που από 80 το 1998 τις κάνατε 801 το 2008».

Ξέχασε να του πει: «Είναι απαράδεκτο πράγμα να αφήνεις να σου φεύγουν σε σύνταξη 4.500 συνάδελφοι, παίρνοντας στο σπίτι τους την τεράστια, την πολύτιμη τεχνογνωσία που απέκτησαν ως εργαζόμενοι επί δεκαετίες σε αυτή εδώ την επιχείρηση, χωρίς την ίδια ώρα να φροντίσετε, πριν φύγουν, να φέρετε δίπλα τους νέους ανθρώπους, για να προλάβουν να πάρουν ένα μέρος από αυτή την τεράστια, την ανεκτίμητη γνώση. 

Ξέχασε να του πει ότι είναι απαράδεκτο – και βάζει σε κίνδυνο και σε περιπέτειες την πρώτη δημόσια επιχείρηση της χώρας – οι εργαζόμενοι που είναι στη ΔΕΗ πάνω από 50 χρόνια, σε σύνολο 23.000 να είναι 8.475 και οι εργαζόμενοι που είναι κάτω από 30 ετών να είναι μόνο 250. 

Ξέχασε για πάρα πολλά πράγματα να συγχαρεί τον κύριο Αθανασόπουλο ο κύριος Νομάρχης και βεβαίως, ξέχασε να τον ρωτήσει, τον ρώτησαν βέβαια οι συνάδελφοί μου οι συνδικαλιστές, το εξής: με ποιο καθεστώς σκέφτεστε, γιατί ζήτησε προσλήψεις και να είναι και καλά αμειβόμενοι. Αυτό είπε ο κύριος Νομάρχης στον κύριο Αθανασόπουλο. Ξέχασε να τον ρωτήσει: «Γιατί αργούν οι προσλήψεις και με ποιο καθεστώς θα τους πάρετε; Θα τους πάρετε με βάση αυτά που έχουμε συμφωνήσει ΓΕΝΟΠ και η τότε Διοίκηση της ΔΕΗ το 2006, μετά την ψήφιση του Ν.3429 ή όπως θέλετε να τους πάρετε εσείς, με βάση τον Ν.3429 ως όμηρους, ως σύγχρονους σκλάβους, ως δούλους;»

Ξέχασε να του πει: «Κύριε Αθανασόπουλε, δεν θα το επιτρέψουμε αυτό». 

Τα νέα παιδιά της περιοχής, αυτούς που περιμένουν τόσο καιρό επιτέλους να προσληφθούν – αναφέρομαι στους 2.035 – ο κύριος Αθανασόπουλος θέλει να τους πάρει ως σκλάβους, θέλει να φτιάξει, με βάση τα όσα προβλέπει ο Ν.3429, εργαζόμενους δύο ταχυτήτων και στη ΔΕΗ. Θέλει να μας διαχωρίσει, θέλει να φτιάξει εργαζόμενους χωρίς δικαιώματα και τότε να δούμε, κύριε Νομάρχη, τι αμοιβές θα έχουν αυτοί οι εργαζόμενοι και τι περιβάλλον ασφάλειας. 

Εμείς επειδή δεν ξεχνάμε τίποτα, θέλω να πω στον κύριο Νομάρχη το εξής: δεν θα επιτρέψουμε – και απευθύνομαι βεβαίως και στον κύριο Αθανασόπουλο και στην κάθε κυβέρνηση – εμείς στη ΓΕΝΟΠ ΔΕΗ σε καμία περίπτωση σε κανέναν να φτιάξει εδώ εργαζόμενους δύο ταχυτήτων και αυτό, γιατί εμείς δεν πουλάμε, δεν ξεπουλάμε, δεν υπηρετούμε ιδιωτικά συμφέροντα και δεν πουλιόμαστε και βεβαίως, εμείς, γιατί και αυτό σημαίνει σεβασμός, δεν είμαστε από αυτούς που έσυραν στα δικαστήρια τους πολύπαθους κατοίκους το Ρυάκιου, της Ακρινής και του Αγίου Δημητρίου.

Αγαπητοί φίλοι, θα μπορούσα να μιλώ πολύ ώρα. Πρέπει να σεβαστώ τη δυνατότητα που μου δίνεται και κατέρχομαι αμέσως από το βήμα.

Κύριε Δήμαρχε, από καρδιάς, σας ευχαριστώ πάρα πολύ για την τιμή που μας κάνατε να μας καλέστε στη διημερίδα σας και να μας δώσετε τη δυνατότητα να καταθέσουμε τις απόψεις μας. Θέλω να ξέρετε ότι θα είμαστε πάντα στο πλευρό σας στην κοινή προσπάθεια να προασπιστούμε τα συμφέροντα της μεγαλύτερης επιχείρησης της χώρας, στην κοινή προσπάθεια να υπερασπιστούμε το συμφέρον της κάθε περιοχής, γιατί εμείς δεν είμαστε, όπως ο κύριος Αθανασόπουλος, που αγνοώντας την Τοπική  Αυτοδιοίκηση  και χωρίς να συζητήσει μαζί της, αιφνιδιάζοντας τον Δήμαρχο του Βόλου, της Δράμας, της Ελευσίνας, του Αστακού, ανακοίνωνε τη μία ημέρα και την άλλη πότε θα φτιάξει ανθρακική μονάδα εδώ, πότε εκεί. Για εμάς, όποια άποψη και αν έχουμε στη ΓΕΝΟΠ ΔΕΗ για το μείγμα καυσίμου και που χωροταξιακά πρέπει να φτιαχτεί κάθε μονάδα, κύριε Δήμαρχε, απαραίτητη προϋπόθεση, για να υποστηρίξουμε την κατασκευή της Α ή Β μονάδας με το οποιοδήποτε καύσιμο, είναι η σύμφωνη γνώμη – και αυτό είναι ευαγγέλιο για εμάς – της τοπικής κοινωνίας. Έτσι εννοούμε εμείς τον σεβασμό στην τοπική κοινωνία. Πάντα με τη σύμφωνη γνώμη της.

Ευχαριστώ πολύ.

ΠΡΟΕΔΡΕΙΟ: Ο κύριος Πρόεδρος της ΓΕΝΟΠ ΔΕΗ αναφέρθηκε και στον Νομάρχη και στον κύριο Αθανασόπουλο, οι οποίοι απουσιάζουν. Δεν τον διέκοψα, εν πάση περιπτώσει. Στον λόγο τον συνδικαλιστικό, για όσους τον ξέρουμε, όσοι μεγαλώσει μέσα στα ορυχεία κυριολεκτικά, ξέρουμε ότι αυτή η ελευθεριότητα έχει να κάνει με το πάθος για την υπεράσπιση του δημόσιου χαρακτήρα της ΔΕΗ και όλων αυτών, για τα οποία μίλησε ο Πρόεδρος.


Ο κύριος Καμίνης, Συνήγορος του Πολίτη, έχει τον λόγο.

Γ. ΚΑΜΙΝΗΣ: Ευχαριστώ, κύριε Δήμαρχε και επειδή έχω συναίσθηση ότι έχει αρχίσει να κουράζεται πια ο κόσμος, θα προσπαθήσω να είμαι όσο το δυνατόν – και σας το υπόσχομαι – σύντομος.

Το πρώτο που θέλω να κάνω είναι να σας ευχαριστήσω που για δεύτερη φορά η ΚΕΔΚΕ μου δίνει την ευκαιρία να απευθυνθώ στους Δημάρχους. Την πρώτη φορά είχε γίνει πριν από πολλά χρόνια στη Ρόδο το 2005. Τότε ήταν αρχή της πρώτης θητείας μας και θεώρησα καθήκον μου να ενημερώσω τους Δημάρχους για το τι είναι ο Συνήγορος του Πολίτη, σήμερα πια έρχομαι στην Κοζάνη, μετά από τόσα χρόνια, να μιλήσω για κάτι συγκεκριμένο. Μετά από τόσα χρόνια πια, έχουμε χειριστεί πάρα πολλές υποθέσεις, που άπτονται του θέματος της διημερίδας.

Τώρα πια – και είναι ευχής έργο ότι γίνεται στη Κοζάνη – έρχομαι να σας μεταδώσω την εμπειρία μου και για τα θέματα, τα οποία είναι τα θέματα της σημερινής διημερίδας, αλλά και ειδικά για τα θέματα συνεργασίας με την Τοπική Αυτοδιοίκηση την Πρωτοβάθμια της χώρας.

Θα μιλήσω λοιπόν για την παραγωγή ενέργειας και την προστασία του περιβάλλοντος, με βάση την εμπειρία του Συνηγόρου του Πολίτη, είναι ο συμπλεκτικός σύνδεσμος και προστασία του περιβάλλοντος, γιατί πια έχει γίνει συνείδηση σε όλους μας ότι δεν μπορεί να υπάρχει κανένα δίλημμα μεταξύ της ανάπτυξης των πηγών της ενέργειας και της προστασίας του περιβάλλοντος και τα δύο συμβαδίζουν.

Εγώ θα παρουσιάσω εδώ μία υπόθεση εργασίας, που από την πλευρά μας βασίζεται ένα τρίπτυχο δικαιωμάτων του πολίτη. Πρώτα απ’ όλα, είναι το δικαίωμα στην προστασία του περιβάλλοντος, που κατοχυρώνεται στο άρθρο 24 του Συντάγματος. Είναι το δικαίωμα της πρόσβασης των πολιτών στην περιβαλλοντική πληροφορία, που έχει μια ειδικότερη και πολύ πιο εντονότερη πτυχή από το εν γένει δικαίωμα των πολιτών να έχουν πρόσβαση στις διοικητικές πληροφορίες. Το δικαίωμα της πρόσβασης των πολιτών στην περιβαλλοντική πληροφορία είναι τόσο ευρύ, έχει πλέον απεξαρτηθεί από την απαίτηση να υπάρχει ένα ειδικό έννομο συμφέρον, ακριβώς γιατί τα θέματα του περιβάλλοντος έχουν αυτή την ιδιομορφία ότι τελικά αγγίζουν τους πάντες. Οπότε, καταρχήν, όλοι έχουν έννομη απαίτηση να έχουν πρόσβαση στην περιβαλλοντική πληροφορία.

Το τρίτο είναι επίσης μία πτυχή δικαιωμάτων, που αποκτά διαρκώς ολοένα και μεγαλύτερη σημασία. Είναι το δικαίωμα των πολιτών να συμμετέχουν εμμέσως στη διαδικασία λήψης των αποφάσεων, μέσα από την οργάνωση της δημόσιας διαβούλευσης σε αυτά τα θέματα.

Όλα αυτά τα θέματα λοιπόν πολύ σύντομα θα προσπαθήσω να σας πω πως τα αντιμετωπίζει ο Συνήγορος του Πολίτη και με έμφαση μάλιστα στα θέματα τα τοπικά της Κοζάνης, όπου εμπλέκεται και η ΔΕΗ.

Πρώτα απ’ όλα, θα αρχίσω με τις παραδοσιακές μορφές ενέργειας. Πριν από χρόνια κληθήκαμε να διερευνήσουμε συλλογικές αναφορές πολιτών για θέματα ατμοσφαιρικής ρύπανσης που οι κάτοικοι απέδιδαν στους ατμοηλεκτρικούς σταθμούς του Νομού Κοζάνης. Κάναμε την έρευνά μας και το 2005 εκδώσαμε το πόρισμά μας. Εκεί αναφέραμε ότι βρήκαμε θέματα που αφορούν υπερβάσεις των ρύπων, θέματα πολύ σημαντικά ως προς τη διαδικασία ανανέωσης της άδειας λειτουργίας των σταθμών, η οποία σε κάποιες περιπτώσεις έγινε με πράξη νομοθετική του Κοινοβουλίου, ενώ κανονικά γίνεται με πράξη της Διοίκησης, η οποία απαιτεί η νομοθεσία να υπάρχει και μελέτη περιβαλλοντικών επιπτώσεις και κατά αυτό τον τρόπο, μέσα από την παρέμβαση του Κοινοβουλίου καταστρατηγήθηκε αυτή η απαίτηση του νομοθέτη. Επίσης, διαπιστώσαμε και ελλείψεις στην απαίτηση να προσδιορίζονται μηχανισμοί ελέγχου των βέλτιστων διαθέσιμων τεχνικών, προκειμένου να ελέγχεται η ατμοσφαιρική ρύπανση, των βατ.

Αυτό το πόρισμα του Συνηγόρου του Πολίτη είχε ευρεία δημοσιότητα. Ως μία πρώτη συνέπεια είχε την αλλαγή, την ανανέωση των φίλτρων των ηλεκτροστατικών στον σταθμό του Αγίου Δημητρίου. Περιέλαβε αυτό το πόρισμα μία έκθεση του Συμβουλίου της Ευρώπης κατά της Ελλάδας. Για τα θέματα αυτά είχε προσφύγει στο Συμβούλιο της Ευρώπης το Ίδρυμα Μαραγκοπούλου.

Στη συνέχεια κάτοικοι διάφορων οικισμών εδώ της περιοχής, που βρίσκονται δίπλα στα λιγνιτορυχεία και στους σταθμούς παραγωγής ενέργειας της Κοζάνης, άρχισαν να προσφεύγουν στον Συνήγορο του Πολίτη, είτε ατομικά, είτε ομαδικά, μέσα από σωματεία και οργανώσεις, για διάφορα περιβαλλοντικά θέματα. Για την εκχέρσωση του δάσους στη Μαυροπηγή, για την επέκταση του αρχείου, περιστατικά υπέρβασης των αέριων ρύπων, Ακρινή, Ποντοκώμη, Μαυροδένδρι ή άλλα περιστατικά ρύπανσης. Παραβιάσεις περιβαλλοντικών όρων από μονάδες ως προς τα διαρροή της τέφρας. Παράλειψη να υπάρξει διαβούλευση ή απαγόρευση των κατοίκων να έχουν πρόσβαση στα πρακτικά των συζητήσεων Δημοτικών Συμβουλίων, στην περίπτωση των κατοίκων της Μαυροπηγής. Μετεγκαταστάσεις οικισμών και όλα αυτά.

Σε πολύ σύντομο χρονικό διάστημα ο Συνήγορος βρέθηκε να έχει εμπλακεί σε ολόκληρο ουσιαστικά το φάσμα των θεμάτων, στο οποίο εμπλέκεται η Διοίκηση της ΔΕΗ, οι κάτοικοι της περιοχής, οι φορείς της Τοπικής Αυτοδιοίκησης, οι περιφερειακές μονάδες, ειδικά οι μονάδες περιβαλλοντικών ελέγχων του Υπουργείου Ανάπτυξης, Μη Κυβερνητικές Οργανώσεις και τα λοιπά.

Ο Συνήγορος επέλεξε ως μέθοδο προσέγγισης την επιτόπια εξέταση και τη διεξοδική συζήτηση των προβλημάτων με τους αρμόδιους φορείς. Γιατί ο Συνήγορος του Πολίτη από την ίδια τη φύση των αρμοδιοτήτων τους διαμεσολαβεί και πρέπει λοιπόν κατά βάση να πείθει. Διαθέτει και μέσα πειθαναγκασμού, αλλά αυτά τα επιστρατεύει σε τελευταία ανάλυση.

Σταδιακά αρχίσαμε να σπάμε ένα κλίμα καχυποψίας που υπήρχε και συναντήσαμε τη διάθεση συνεργασίας και της συντριπτικής πλειονότητας των τοπικών φορέων, βάζω και τους φορείς βεβαίως της Τοπικής Αυτοδιοίκησης, αλλά και της Δημόσιας Επιχείρησης Ηλεκτρισμού.
Ακολουθήσαμε μία στρατηγική που βασίστηκε σε τέσσερα σημεία. Το πρώτο ήταν ότι έπρεπε με βάση τις διατάξεις του Κώδικα διοικητικής διαδικασίας, να διασφαλίσουμε την πρόσβαση των πολιτών στα στοιχεία και τη συμμετοχή τους στις αποφάσεις που τους αφορούν.

Το δεύτερο, έπρεπε να κρατάμε διαρκώς ανοικτό τον δίαυλο επικοινωνίας και συνεργασίας με τη Δημόσια Επιχείρηση Ηλεκτρισμού, προκειμένου να εφαρμόζει πληρέστερα τους περιβαλλοντικούς όρους των εγκαταστάσεων, ούτως ώστε να αμυνθούν τα περιβαλλοντικά προβλήματα για τους όμορους οικισμούς, αλλά και για τους εργαζόμενους της ΔΕΗ.

Το τρίτο ήταν ότι έπρεπε να παρέμβουμε προς την κλασική διοίκηση, περιφερειακή και κρατική κεντρική διοίκηση, να παρακολουθήσουμε τα μέτρα μετεγκατάστασης των οικισμών της Ποντοκόμης, της Μαυροπηγής και της Ακρινής, που αντιμετωπίζουν τα γνωστά προβλήματα.

Τέταρτον, να συμβάλλουμε στην αύξηση της παρουσίας και της αποτελεσματικότητας των ελεγκτικών μηχανισμών της Διοίκησης, γιατί ένα μεγάλο μέρος των προβλημάτων οφείλεται – όχι φυσικά αποκλειστικά – και στην απουσία των ελεγκτικών μηχανισμών της περιφέρειας και της κεντρικής διοίκησης.

Ο Συνήγορος του Πολίτη δεν μπορεί να υποκαταστήσει τις διοικητικές υπηρεσίες, που είναι αρμόδιες για την εφαρμογή της περιβαλλοντικής νομοθεσίας. Ωστόσο, μπορεί να τις υποχρεώσει σε λογοδοσία και αυτό δεν έχει καθόλου αμελητέα σημασία.

Πέραν λοιπόν από τους συγκεκριμένους ελέγχους που ζητάμε, απευθύναμε και ως βασική εισήγηση την εγκατάσταση σταθμών μέτρησης της ατμοσφαιρικής ρύπανσης από την Περιφέρεια, που έχει τη σχετική αρμοδιότητα, την ενίσχυση με προσωπικό των υπηρεσιών περιβάλλοντος, στη Νομαρχιακή Αυτοδιοίκηση Κοζάνης, στην Περιφέρεια και στις Επιθεωρήσεις Μεταλλείων Βορείου Ελλάδας, του Υπουργείου Ανάπτυξης, προκειμένου να είναι σε θέση να επιτελούν με αποτελεσματικότητα το ελεγκτικό τους έργο.

Θα σας πω και δύο λόγια, γιατί πρέπει να φύγουμε και λίγο από το περιβάλλον της Κοζάνης και για τις ανανεώσιμες πηγές ενέργειας και το πώς εμπλέκεται ο Συνήγορος του Πολίτη στα θέματα που τις αφορούν.

Το βασικό πρόβλημα, το οποίο επισημαίνουν όλες οι αναφορές που δέχεται ο Συνήγορος του Πολίτη, είναι οι διαδικαστικές καθυστερήσεις, προκειμένου να προχωρήσουν ή να αρχίσουν οι επενδύσεις. Οι ιδιώτες που επιθυμούν να επενδύσουν σε ανανεώσιμες πηγές ενέργειας, ιδίως σε αιολικά πάρκα, καθυστερούν επί χρόνια να συγκεντρώσουν τις απαραίτητες άδειες και καταλαβαίνετε πόσο σημαντικό είναι αυτό και εν προκειμένω η Ελλάδα να πετύχει τους στόχους, που προηγουμένως ακούσαμε, αλλά και για την οικονομική ανάπτυξη της χώρας.

Όμως και για τα φωτοβολταϊκά συστήματα έχουν διατυπωθεί παρόμοια παράπονα. Έχουμε κάνει συγκεκριμένη αναφορά στην ετήσια έκθεση για την καθυστέρηση εξέτασης των αιτημάτων, για να εγκαταστήσουν φωτοβολταϊκά συστήματα, αυτοί, για τους οποίους υπάρχει εξαίρεση από τη λήψη, να πάρουν άδεια για την παραγωγή ενέργειας, όπου τουλάχιστον στη ΡΑΕ, που έχει κατακλειστεί από τα αιτήματα και δεν μπορεί πια να τα βγάλει πέρα, τους λέμε «Ενημερώστε τον κόσμο, αντί να μην του απαντάτε καθόλου και να κάθεται ο άλλος να περιμένει και με έναν τόσο προσβλητικό τρόπο να πάρει απάντηση, τους λόγους για τους οποίους καθυστερείτε και δώστε στους ανθρώπους ένα λογικό χρονοδιάγραμμα, πότε επιτέλους θα τους απαντήσετε».

Υπάρχουν ακραίες περιπτώσεις κακοδιοίκησης σε αυτά τα θέματα. Αρκεί να σας αναφέρω μόνο την πρόσφατη καθυστέρηση του Πολεοδομικού Γραφείου Θήρας να εκδώσει οικοδομική άδεια για φωτοβολταϊκό σταθμό, που είχε ως αποτέλεσμα ο πολίτης ο ενδιαφερόμενους να χάσει και την προθεσμία επιδότησης του Υπουργείου Ανάπτυξης.

Συνοψίζοντας στα θέματα των ανανεώσιμων πηγών, κυρίως είναι οι γραφειοκρατικές καθυστερήσεις στην υλοποίηση των εγκαταστάσεων, η παράλειψη ενημέρωσης των αιτούντων από την διοίκηση, δηλαδή, να τους απαντούν σε εύλογη προθεσμία ή εν πάση περιπτώσει, να τους λένε πότε επιτέλους θα τους απαντήσουν. 

Η χωροθέτηση φωτοβολταϊκών έργων απασχολεί και τους επενδυτές, οι οποίοι πολλές φορές επισημαίνουν ότι τους απαγορεύεται να γίνεται σε ζώνες αναδασμού ή σε αναδασωτέες εκτάσεις και εκεί πρέπει αυτοί να ενημερώνονται και να καταλαβαίνουν ότι εδώ πέρα ο νομοθέτης έχει κάνει κάποιες σταθμίσεις ή ζώνες αναδασμού έχουν υψηλή παραγωγικότητα ή αναδασωτέες εκτάσεις, δεν χρειάζεται να αιτιολογήσω γιατί και ότι δεν μπορεί παντού να βάζουμε φωτοβολταϊκά έργα. Όμως έχουμε και από πολίτες, οι οποίοι παραπονιούνται ότι δίκτυα αιολικής ενέργειας ή φωτοβολταϊκές ενώσεις έχουν εγκατασταθεί σε μέρη, στα οποία δεν θα έπρεπε.

Αυτό που σε πάρα πολλές περιπτώσεις πρέπει να προσεχθεί είναι η πληρότητα των περιβαλλοντικών μελετών. Ελληνοπρεπώς, από τη στιγμή που το Συμβούλιο της Επικρατείας έχει απαιτήσει με μεγάλο κόστος την εκπόνηση περιβαλλοντικών μελετών, τείνουμε να τις θεωρήσουμε ότι είναι μια τυπική προϋπόθεση, την οποία πρέπει να την εκπληρώσουμε, προκειμένου να πάρουμε τις άδειές μας. Βλέπουμε σε πολλές περιπτώσεις, άλλοτε να αποσιωπούνται σημαντικά ζητήματα, λόγω χάρη, το γεγονός ότι η περιοχή περιλαμβάνει ζώνη ειδικής προστασίας των πτηνών, είναι μια περίπτωση που την έχουμε στο Ζάρακα της Λακωνίας ή ότι εμπίπτει στο δίκτυο Natura 2000. 

Οι επισημάνσεις αυτές από τον Συνήγορο του Πολίτη, που πολύ συχνά τον κάνουν δυσάρεστο απέναντι στους φορείς της Τοπικής Αυτοδιοίκησης, είναι επισημάνσεις, όχι μόνο δίκαιες, αλλά και επισημάνσεις που, αν τις ακολουθούσαν οι Δήμαρχοι, θα διέσωζαν τελικά και τα έργα τους. Γιατί τα έργα αυτά, αν δεν πληρούν αυτές τις προϋποθέσεις, είναι βέβαιο ότι δεν θα σταθούν στο Συμβούλιο της Επικρατείας. Θα γλιτώναμε πολύ κόπο, πολύ χρήμα, αν αποφασίσαμε αυτές οι πραγματικά μελέτες να είναι πραγματικές μελέτες.

Επίσης, υποβαθμίζουμε το γεγονός ότι σε αυτές τις μελέτες απαιτείται να υπάρχει και μία συνοπτική αξιολόγηση των εναλλακτικών λύσεων εγκατάστασης, τις οποίες θα μπορούσε να εξετάσει κανείς, πρέπει να εξετάσει και γιατί τις απορρίπτει. Επίσης, να ένα σκέλος, το οποίο έχει παραμεληθεί.

Έγινε πριν λόγος για καχυποψία, μάλλον δύο πράγματα λέχθηκαν που μου τράβηξαν το ενδιαφέρον, για τη σχέση της ΔΕΗ εδώ με την τοπική κοινωνία στην Κοζάνη. Το πρώτο είναι ότι είναι σαν μια οικογένεια. Γιατί η ΔΕΗ υπάρχει στην Κοζάνη 50 χρόνια και τα μεγαλύτερα προβλήματα, όπως γνωρίζουμε, οι μεγαλύτερες αντιπαραθέσεις και τα μίση γεννιούνται στους κόλπους της οικογένειας, γιατί η περιοχή αυτή, η ευρύτερη περιοχή έχει κατά κάποιον τρόπο μία σχιζοφρενική σχέση με τη ΔΕΗ, απ’ ότι έχω καταλάβει, λόγω του ότι χρόνια δεν έχει κατορθώσει να μπει ενεργά στον οικονομικό ιστό της χώρας. Εξαρτιέται οικονομικά από τη ΔΕΗ, αλλά και υποφέρει και ταλανίζεται από τη ΔΕΗ.

Ενώ τα προηγούμενα χρόνια θα μπορούσαμε να πούμε, επειδή δεν υπήρχε αυτή η ευαισθητοποίηση του κόσμου στα περιβαλλοντικά θέματα, επειδή περισσότερος κόσμος έβρισκε δουλειά στη ΔΕΗ με ανθρώπινες συνθήκες και όχι με αυτές που ακούσαμε προηγουμένως, ίσως κάποια προβλήματα δεν εμφανίζονταν με την ένταση που εμφανίζονται πια σήμερα.

Επομένως, επειδή είναι, είτε το θέλουμε, είτε όχι, για μεγάλο χρονικό διάστημα καταδικασμένη η περιοχή να ζήσει με τη ΔΕΗ και η ΔΕΗ με την περιοχή, θα πρέπει στο μέτρο το δυνατό αυτό το κλίμα καχυποψίας όσο το δυνατόν περισσότερο να σπάσει και σπάει όσο υπάρχει μια πραγματική δημόσια διαβούλευση, πριν λαμβάνονται αποφάσεις, οι οποίες έχουν σοβαρές επιπτώσεις στη ζωή του κόσμου, στην οικονομική του ζωή, αλλά και στη ζωή γενικότερα, στην περιβαλλοντική ποιότητα, με την οποία ζουν οι άνθρωποι.

Είναι ένα σωτήριο μακροπρόθεσμο μέτρο για όλους οι αποφάσεις αυτές να λαμβάνονται με διαφάνεια. Πρώτα απ’ όλα, να υπάρχει δημόσια διαβούλευση, να τίθενται αυτά τα σχέδια τα σημαντικά στη δημόσια συζήτηση. Η δημόσια διαβούλευση, όχι μόνο στα περιβαλλοντικά θέματα, κυρίως όμως αυτά, έχει δύο πολύ μεγάλα πλεονεκτήματα. Το πρώτο είναι ότι αυτός, ο οποίος την οργανώνει και αυτός, ο οποίος πρόκειται να πάρει την απόφαση, έχει το πλεονέκτημα να κερδίζει γνώμες και καινούργιες ιδέες να αποκομίζει από τον καλόπιστο συζητητή του, από αυτόν που καλόπιστα συμμετέχει στη δημόσια διαβούλευση.

Επίσης, έχει το πλεονέκτημα ότι κατά κάποιον τρόπο, ακόμα και τον κακόπιστο συζητητή τον αφοπλίζεις. Γιατί πολλές φορές οι κακόπιστοι συζητητές λένε: «Κανείς δεν μας ρώτησε και κανείς δεν μας άκουσε». Του δίνεις λοιπόν το δικαίωμα να ακουστεί και δίνεις γενικότερα και στην κοινωνία την εντύπωση ότι ακούστηκε και αυτό είναι μια ανακούφιση, ότι τα μέτρα που θα πάρεις – και κακά τα ψέματα – λίγα μέτρα υπάρχουν, όπου να μην υπάρχει ένα κόστος που κάποιοι να μην είναι δυσαρεστημένοι, τουλάχιστον θα έχεις την ηθική ικανοποίηση στους ανθρώπους ότι ακούστηκε και λήφθηκε σοβαρά υπόψη η γνώμη τους.

Θα τελειώσω, επειδή απευθύνομαι σε μία ομήγυρη, όπου κατ’ εξοχήν υπάρχουν Δήμαρχοι, έτσι με μία παρατήρηση. Συνήθως ο Συνήγορος του Πολίτη βρίσκεται κατά κάποιον τρόπο απέναντι στην Τοπική Αυτοδιοίκηση. Όταν διαπιστώνει ότι ο πολίτης που έχει προσφύγει σε αυτόν και στρέφεται εναντίον ενός Οργανισμού Τοπικής Αυτοδιοίκησης έχει δίκιο, έχει απέναντι την Τοπική Αυτοδιοίκηση. Φυσικά χρόνο με το χρόνο έχουμε κατορθώσει να εγκαταστήσουμε και να διατηρήσουμε διαύλους πολύ καλής επικοινωνίας με πάρα πολλούς Οργανισμούς Τοπικής Αυτοδιοίκησης.

Όμως μπορώ να πω ότι είναι η περιοχή της Κοζάνης, η περιοχή αυτή, όπου βλέπουμε Οργανισμούς Τοπικής Αυτοδιοίκησης να έρχονται και στον Συνήγορο του Πολίτη, εκπροσωπώντας τους πολίτες τους απέναντι στη ΔΕΗ, γιατί, κακά τα ψέματα, η ΔΕΗ έχει η δεσπόζουσα θέση εδώ πέρα, η ΔΕΗ είναι κατά κάποιον τρόπο ο κακός, ας το πούμε έτσι. Πολλοί Δήμαρχοι να έχουν καταλάβει ότι είναι ευεργετική η συνεργασία του Συνηγόρου του Πολίτη και τους  καλώς από αυτή τη θέση και με βάση αυτή ακριβώς την ιδιομορφία της Κοζάνης και όταν θα μας έχουν απέναντί τους, που δεν είναι καλός όρος, αλλά να καταλαβαίνετε τι θέλω να πω, να μας ακούν με μεγαλύτερη κατανόηση και καλοπιστία.

Σας ευχαριστώ πολύ.

ΠΡΟΕΔΡΕΙΟ: Ευχαριστούμε και εμείς για την εξαιρετικά ενδιαφέρουσα προσέγγιση και για το κλείσιμο που ήταν ιδιαίτερα σημαντικό κύριε Καθηγητά. 


Παρακαλώ τον Αναπληρωτή Καθηγητή του Μετσόβιου, τον κύριο Δημήτρη Μέλισσα και μέλος του Επιστημονικού Συμβουλίου του ΙΤΑ, για την εισήγησή του, με θέμα «Ειδικό Χωροταξικό για ΑΠΕ και οι άλλοι πολεοδομικοί-χωροταξικοί σχεδιασμοί».

Δ. ΜΕΛΙΣΣΑΣ: Ευχαριστώ πολύ κύριε Πρόεδρε. Η επιλογή της σημερινής μου παρουσίασης, δηλαδή, «Ειδικό Χωροταξικό για ΑΠΕ και οι άλλοι πολεοδομικοί-χωροταξικοί σχεδιασμοί», ξεκίνησε από ένα πρόβλημα που εμφανίστηκε μάλλον πολύ σύντομα, μετά την ψήφιση του ειδικού χωροταξικού για τις Ανανεώσιμες Πηγές Ενέργειας. Δηλαδή, η σύγκρουση του ειδικού χωροταξικού για τις Ανανεώσιμες Πηγές Ενέργειας με τους μερικότερους πολεοδομικούς και χωροταξικούς σχεδιασμούς. Ειδικότερα, τόσο με τους περιφερειακούς χωροταξικούς σχεδιασμούς, όσο και με τις ζώνες οικιστικού ελέγχου, αλλά και με τα ρυθμιστικά σχέδια, καθώς επίσης και με τα Γενικά Πολεοδομικά Σχέδια, ακόμα και με το ΣΠΑ, που γίνονται αυτή τη στιγμή.

Δηλαδή, με βάση το άρθρο 8 του Ν.2742/99 θεσπίστηκε το Ειδικό Πλαίσιο Χωροταξικού Σχεδιασμού και Αειφόρου Ανάπτυξης για τις Ανανεώσιμες Πηγές Ενέργειας, καθώς επίσης και τα 12 Περιφερειακά Πλαίσια Χωροταξικού Σχεδιασμού και Αειφόρου Ανάπτυξης.

Ωστόσο, αυτά τα πλαίσια, όσο και να αποσκοπούν στην επίτευξη του ίδιου στόχου, έχει διαφορετικές αφετηρίες εκκίνησης. Ως γνωστό, τα μεν Περιφερειακά Πλαίσια Χωροταξικού Σχεδιασμού καταρτίζονται με κριτήρια γεωγραφικά, ενώ τα Ειδικά Πλαίσια Χωροταξικού Σχεδιασμού η πανελλαδική τους εμβέλεια δεν αφορά το σύνολο των νοητών ανθρωπίνων δραστηριοτήτων, όπως συμβαίνει με τα περιορισμένες χωρικής έκτασης περιφερειακά, αλλά αφορά μόνο μία δραστηριότητα ή μία ομάδα δραστηριοτήτων, που συγκεντρώνουν συγκεκριμένα ενιαιολογικά χαρακτηριστικά, τα οποία είναι κοινά μεταξύ τους.

Μέχρι σήμερα νομολογία και θεωρία, αν και δεν έχουν οριστικοποιήσει τις θέσεις τους, πάντως φαίνεται ότι συγκλίνουν στην άποψη ότι τα υπάρχοντα μεν περιφερειακά χαρακτηρίζονται από έναν ιδιαίτερο γενικό προσανατολισμό και διατυπώνονται με τη μορφή κατευθυντήριων προδιαγραφών, ενώ τα ειδικά χωροταξικά αποτελούν ένα δεσμευτικό πλαίσιο, τόσο για τις αδειοδοτούσες Αρχές, όσο και για τους αιτούντες στην έκδοση αδειών και εγκρίσεων. 

Βέβαιο είναι ότι η συνεργασία μεταξύ των φορέων υλοποίησης του περιφερειακού και του ειδικού σχεδιασμού μπορεί να μειώσει τους κινδύνους αντιφατικού σχεδιασμού, μεταξύ διαφορετικών φορέων που επιχειρούν να σχεδιάσουν με διαφορετικά κριτήρια.

Ωστόσο, όσο ενδελεχής, αρμονικός και αγαστός και να είναι ο συντονισμός μεταξύ των υπηρεσιών του σχεδιασμού, η πιθανότητα να εμφανιστούν σημεία τριβής μεταξύ του γεωγραφικού και του ειδικού σχεδιασμού δεν μπορεί να αποκλειστεί και είναι υπαρκτή. Έτσι την περίπτωση αυτή έχει προβλέψει ο Ν.2742/99 και μάλιστα στο άρθρο 8, παράγραφος 2. Επί λέξει: «Τα Περιφερειακά Πλαίσια Χωροταξικού Σχεδιασμού και Αειφόρου Ανάπτυξης εναρμονίζονται με τις κατευθύνσεις του Γενικού και των Ειδικών Πλαισίων Χωροταξικού Σχεδιασμού». Από τη διατύπωση και μόνο της παραπάνω διάταξης παρέχεται σαφής ένδειξη ότι ο νομοθέτης εννοεί οπωσδήποτε τα περιφερειακά πλαίσια ως υποτελή στα ειδικά πλαίσια, εφόσον αυτά βέβαια έχουν θεσπιστεί.

Περαιτέρω, κατά τη ρητή έκφραση του άρθρου 8, τα ειδικά πλαίσια εξομοιώνονται με το Γενικό Πλαίσιο Χωροταξικού Σχεδιασμού. Συνεπώς, το Γενικό Πλαίσιο Χωροταξικού Σχεδιασμού και Αειφόρου Ανάπτυξης, που αποτελεί, ως γνωστό, το κορυφαίο επίπεδο σχεδιασμού, εξομοιώνονται με τα ειδικά πλαίσια, όχι βέβαια από άποψη περιεχομένου, αλλά οπωσδήποτε από άποψη δεσμευτικότητας και έναντι των χαμηλότερων επιπέδων σχεδιασμού και ειδικότερα αυτού του σχεδιασμού που ενσωματώνουν τα περιφερειακά.

Κατά την άποψή μου, η πρώτη συμπερασματική σκέψη είναι προφανής. Σε περίπτωση σύγκρουσης περιφερειακού και ειδικού χωροταξικού σχεδιασμού υπερισχύει οπωσδήποτε ο ειδικός σχεδιασμός. 

Περαιτέρω, στο άρθρο 9, παράγραφος 2 του Ν.2742/99 προβλέπει επί λέξει: «Τα εγκεκριμένα κατά την έναρξη ισχύος του νόμου αυτού, πρώτον, Ρυθμιστικά Σχέδια, δεύτερον, Γενικά Πολεοδομικά Σχέδια, ζώνες οικιστικού ελέγχου, σχέδια ανάπτυξης περιοχών β΄ κατοικίας ή άλλα σχέδια χρήσεων γης επιβάλλεται να τροποποιηθούν ή να αναθεωρηθούν, προκειμένου να εναρμονιστούν με κατευθύνσεις των εγκεκριμένων Ειδικών και Περιφερειακών Πλαισίων Χωροταξικού Σχεδιασμού και Αειφόρου Ανάπτυξης».

Κατά συνέπεια, τα υποτελή επίπεδα χωροταξικής και πολεοδομικής διάρθρωσης, που ανταποκρίνεται σε χαμηλότερα στάδια σχεδιασμού, πρέπει να εναρμονίζονται με αντίστροφη σειρά με τα Περιφερειακά, με τα Ειδικά Χωροταξικά και το Γενικό Πλαίσιο Χωροταξικού Σχεδιασμού.

Η παραπάνω υπεροχή του Ειδικού Χωροταξικού απορρέει τόσο από την λογική των Περιφερειακών Πλαισίων, όσο και τον σκοπό και την αποστολή που καλούνται να υπηρετήσουν. Πράγματι, κατά το άρθρο 8, παράγραφος 1, β΄ εδάφιο του Ν.2742/99, στα Περιφερειακά Πλαίσια διατάσσονται οι δραστηριότητες αυτές στον χώρο ευθύνης κάθε περιφέρειας, ανάλογα με τις ιδιαιτερότητες, τις υποδομές και τα επιμέρους προβλήματα της καθεμιάς.

Είναι προφανές ότι ο περιφερειακός σχεδιασμός μπορεί και οφείλει μόνο να εξειδικεύσει το περιεχόμενο του Γενικού Πλαισίου Χωροταξικού Σχεδιασμού και των Ειδικών Πλαισίων. Πάντως δεν μπορεί να τον ανατρέψει.

Κατά την άποψή μου, αν ήταν δυνατόν, στο πλαίσιο κάθε επιμέρους περιφέρειας του Δήμου να ανατρέπεται ο τομεακός σχεδιασμός των ανανεώσιμων πηγών ενέργειας συχνά, δηλαδή, όχι μόνο τοπικής, αλλά και υπερτοπικής σημασίας και μάλιστα, θα έλεγα και εθνικής εμβέλειας, τότε θα αναιρούταν η κατάρτιση αυτού του σχεδιασμού για τις ανανεώσιμες πηγές ενέργειας.

Συνεπώς, η υπέρτερη αυτή ισχύς που αφορούν όλα τα ειδικά πλαίσια και επιβάλλεται από τις φύσεις και τις ιδιαιτερότητες του Ειδικού Πλαισίου για τις ΑΠΕ, επικεντρώνεται ιδιαίτερα στην παράγραφο 8, του προοιμίου του Ειδικού Χωροταξικού Πλαισίου για τις ΑΠΕ, που επί λέξει είναι: «Την ανάγκη καθιέρωσης γενικών κριτηρίων χωροθέτησης έργων ΑΠΕ, δηλαδή, κριτηρίων που να διασφαλίζουν ένα κοινό πλαίσιο χωρικής οργάνωσης των συγκεκριμένων δραστηριοτήτων, ανάλογα με τη φυσιογνωμία και τις χωροταξικές ιδιαιτερότητες των επιμέρους δυνατοτήτων του ελληνικού χώρου, τις επιμέρους κατηγορίες έργων ΑΠΕ και τις ειδικότερες ανάγκες ανάπτυξης, προστασίας ή διαφύλαξης, που απαντώνται σε συγκεκριμένες περιοχές». Έτσι κατά την υλοποίηση αυτή της επιδίωξης του Ειδικού Πλαισίου των ΑΠΕ περιλαμβάνει ειδικές ρυθμίσεις για περιοχές που εμπίπτουν στο καθεστώς προστασίας (..), στο δίκτυο Natura, καθιστά με αυτό τον τρόπο εμφανές ότι κατά την εκπόνηση του Ειδικού Πλαισίου των ΑΠΕ ενσωματώθηκε και η περιβαλλοντική διάσταση του σχεδιασμού.

Ως εκ τούτου, οι χωροταξικές ιδιαιτερότητες κάθε Περιφέρειας και κάθε Δήμου, στις οποίες συμπεριλαμβάνεται προφανώς και η ανάγκη διαφύλαξης και προστασίας ακόμη και των ευπαθών οικοσυστημάτων, περιλαμβάνονται στη στοχοθεσία του συγκεκριμένου ειδικού πλαισίου, τουλάχιστον στο μέτρο που αφορά τη χωροθέτηση μονάδας των ανανεώσιμων πηγών ενέργειας. 

Συνεπώς, είναι σαφές ότι τα περιφερειακά πλαίσια και κατά την άποψή μου και οποιοσδήποτε άλλος χαμηλότερου επιπέδου πολεοδομικός σχεδιασμός, για παράδειγμα, τυχόν Ρυθμιστικά Σχέδια ή ακόμα και Γενικά Πολεοδομικά Σχέδια, όχι μόνο δεν υπερισχύουν των ρυθμίσεων του Ειδικού Πλαισίου των Ανανεώσιμων Πηγών Ενέργειας, αλλά ακόμη και σε περιφερειακό ή τοπικό επίπεδο δεν μπορούν καν να αναμειχθούν στην προβληματική των τοπικών ιδιαιτεροτήτων και της προστασίας του περιβάλλοντος από τις μονάδες των ανανεώσιμων πηγών ενέργειας. Γιατί αυτά τα ζητήματα ενσωματώνονται στον σχεδιασμό του ιδίου πλαισίου των ανανεώσιμων πηγών ενέργειας, το οποίο όμως παράλληλα ενσωματώνει και σχεδιασμό με βάση τα κριτήρια που προσχεδιάζουν, όχι μόνο σε κάθε μία χωρική ενότητα, για παράδειγμα, περιφέρεια ή Γενικό Πολεοδομικό Σχέδιο, αλλά και στις ίδιες τις εγκαταστάσεις των ανανεώσιμων πηγών ενέργειας και στη χωροταξική οργάνωσή τους.

Περαιτέρω, κάποιος μπορεί να εγείρει τον προβληματισμό, αν τα Περιφερειακά Πλαίσια είναι οι υποδεέστεροι χωροταξικοί πολεοδομικοί σχεδιασμοί, όπως Γενικά Πολεοδομικά Σχέδια ή Ρυθμιστικά Σχέδια, που εξειδικεύουν κατά το άρθρο 8, παράγραφος 2, του Ν.2742/99 και συμπληρώνουν τις βασικές προτεραιότητες και επιλογές των ΑΠΕ, έχει την έννοια της δυνατότητας επιβολής συμπληρωματικών υποχρεώσεων στον τομέα των ανανεώσιμων πηγών ενέργειας.

Η απάντηση στο ερώτημα αυτό προσιδιάζει με την απάντηση που θα έπρεπε να δοθεί σε οποιοδήποτε αντίστοιχο ερώτημα, ενέπλεκε δύο κανόνες δικαίου διαφορετικής ιεραρχικής βαθμίδας. Δηλαδή, μπορεί ο τυπικός νομοθέτης να επιβάλει στον πολίτη υποχρεώσεις συμπληρωματικές, εκτός από αυτές που επιβάλλει το Σύνταγμα; Η απάντηση, κατά την άποψή μου, θα αντιμετωπιστεί στο ενιαιολογικό περιεχόμενο της σχετικής ρύθμισης του ανώτατου συνταγματικού κανόνα, όπως αυτός θα ερωτηθεί, με την ερμηνεία του. 

Θα μπορούσε να αποσαφηνίσει κανείς αυτό το ενιαιολογικό πλαίσιο, αν αναχθεί στο παράδειγμα της επιβολής συμπληρωματικών ρυθμίσεων από τον τυπικό νομοθέτη, σε περίπτωση που ορισμένες υποχρεώσεις τάσσονται από το ίδιο το Σύνταγμα. 

Για παράδειγμα, προβλέπεται από το άρθρο 5, παράγραφος 4, του Κώδικα διοικητικής διαδικασίας, ότι ο ενδιαφερόμενος για να έχει πρόσβαση σε ένα διοικητικό έγγραφο οφείλει να επωμιστεί τη δαπάνη αναπαραγωγής του. Δεν υπάρχει καμία αμφιβολία ότι επιβολής από τον νόμο αυτής της συμπληρωματικής υποχρέωσης συνάδει με το Σύνταγμα, διότι εναρμονίζεται, δηλαδή, συμπληρώνει και εξειδικεύει τον συνταγματικό κανόνα. 

Σε εκείνη την περίπτωση που η συνταγματική διάταξη προέβλεπε και χωρίς οικονομική επιβάρυνση αναπαραγωγή για τον ενδιαφερόμενο, τότε η συνταγματικότητα της ίδιας της ρύθμισης θα ήταν αμφίβολη. Ακόμη και στην περίπτωση εκείνη, που μια ρύθμιση του Κώδικα διοικητικής διαδικασίας θα προέβλεπε ότι για την άσκηση αυτή του δικαιώματος απαιτείται η καταβολή παραβολών, για παράδειγμα, 1.000 €, θα ήταν προφανώς μη συμβατή ακόμη και με την ήδη ισχύουσα συνταγματική ρύθμιση, αφού μια τέτοια πρόβλεψη θα λειτουργούσε αποθαρρυντικά για την άσκηση του δικαιώματος σε σημαντική μερίδα του πληθυσμού.

Τέλος, κατά την άποψή μου, απομένει να διερευνηθεί ποιες θα μπορούσαν να είναι οι συμπληρωματικές υποχρεώσεις, που μπορούν να επιβάλουν οι περιφερειακοί σχεδιασμοί, τα Γενικά Πολεοδομική Σχέδια ή Ρυθμιστικά Σχέδια στον σχεδιασμό των ανανεώσιμων πηγών ενέργειας.

Όπως είναι προφανές, δεν μπορεί να διαπιστωθεί σε ανύποπτο κατάλογος των επιτρεπτών και μη επιτρεπτών τυχόν συμπληρωματικών υποχρεώσεων αυτού του χαρακτήρα, διότι δεν είναι γνωστές εκ των προτέρων οι ενδεχόμενες σχετικές ρυθμίσεις που περιληφθούν στους παραπάνω πολεοδομικούς και χωροταξικούς σχεδιασμούς. 

Όμως, αφού η νομιμότητα των ρυθμίσεων αυτών, όποιες και αν είναι, θα κριθεί σύμφωνα με όσα έχουν αναφερθεί παραπάνω, με βάση τις προβλέψεις του ήδη ισχύοντος Ειδικού Πλαισίου των Ανανεώσιμων Πηγών Ενέργειας, η απάντηση στο ερώτημα αυτό προϋποθέτει την εξέταση του εν λόγω Ειδικού Πλαισίου.

Βασική διαπίστωση για την κανονιστική ρυθμιστική ύλη του Ειδικού Πλαισίου των ΑΠΕ είναι ότι οι διατάξεις του δεν είναι αόριστες και γενικές, που ως γνωστό, συνιστούν τα δύο κύρια χαρακτηριστικά κάθε κανόνα δικαίου, αλλά είναι έννοιες τεχνικές και ως εκ τούτου, η νομοτεχνική διασωμάτωσή τους δεν αφήνει πολλά περιθώρια παρερμηνείας. Δηλαδή, η ρυθμιστική και κανονιστική ύλη του συγκεκριμένου Ειδικού Χωροταξικού για τις Ανανεώσιμες Πηγές Ενέργειας είναι διατυπωμένη με συνεχείς αναφορές σε αποστάσεις, ποσοστά και πάντως, σε κάθε περίπτωση, τεχνικά χαρακτηριστικά. 

Για παράδειγμα, όταν το άρθρο 10, παράγραφος 3, του Ειδικού Πλαισίου των Ανανεώσιμων Πηγών Ενέργειας απαγορεύει την εγκατάσταση ανεμογεννητριών σε απόσταση μικρότερη των 1.500 μέτρων για τις ΑΠΕ από τις ακτές, που περιλαμβάνεται στο πρόγραμμα παρακολούθησης των νερών κολύμβησης, δεν μπορεί στη συνέχεια να έρθει, κατά την άποψή μου, κανένας χωροταξικός ή πολεοδομικός σχεδιασμός, που να αυξήσει αυτό το όριο από 1.500 σε 2.000. Γιατί η σχετική διάταξη του Ειδικού Πλαισίου είναι ρητή και σαφής και κατά συνέπεια, μη επιδεκτική παρερμηνείας. Σε εκείνη την περίπτωση που θα αυξηθεί το όριο από 1.500 σε 2.000 μέτρα, τότε δεν θα πρόκειται ούτε για συμπλήρωση, ούτε για εξειδίκευση του περιφερειακού πλαισίου ή οποιουδήποτε άλλου πολεοδομικού σχεδιασμού, όπως Γενικού Πολεοδομικού Σχεδίου ή Ρυθμιστικού, αλλά για ευθεία παραβίασή του, η οποία δεν είναι επιτρεπτή, εξαιτίας της ιεραρχικής υπεροχής του Ειδικού Πλαισίου για τις Ανανεώσιμες Πηγές Ενέργειας.

Ευχαριστώ πολύ.

ΠΡΟΕΔΡΕΙΟ (Μ. ΤΑΜΗΛΟΣ): Ευχαριστούμε τον κύριο Μέλισσα.


Να κάνω μια παρένθεση. Επειδή ήμουν εκπρόσωπος της ΚΕΔΚΕ στο Εθνικό Συμβούλιο Χωροταξικού Σχεδιασμού, θέλω να πω ότι οι καθηγητές έχουν ένα ελάττωμα. Όταν μιλούν σε ένα ακροατήριο με Δημάρχους νομίζουν ότι όλοι εδώ είμαστε εμείς δικηγόροι και λοιπά. Άρα λοιπόν, κάνω μια έκκληση στους επόμενους ομιλητές, χωρίς να είναι μομφή για εσάς, κύριε Μέλισσα, τα έχετε που τα έχετε γραμμένα, πείτε τα απλά, σε δέκα λεπτά, να καταλάβουμε. Γιατί αλλιώς, θα φύγει όλο το ακροατήριο και δεν θα υπάρχει ενδιαφέρον.


Εγώ να πω με λίγα λόγια την εμπειρία μου. Έγινε ένα Ειδικό Χωροταξικό, το οποίο υπακούει τον Εθνικό Χωροταξικό Σχεδιασμό. Αυτό πρέπει να εξειδικευτεί στην κάθε περιφέρεια, γιατί δεν έχουν όλες οι περιφέρειες τα ίδια χαρακτηριστικά. Φυσικά, δεν θα γίνουν Ειδικά Χωροταξικά για τις Ανανεώσιμες Πηγές Ενέργειας σε κάθε περιφέρειά, θα γίνουν όμως οι περιφερειακοί σχεδιασμοί. Εκεί το μήνυμα είναι ότι δεν μπορούμε να υπερβούμε αυτά τα όρια που λέει το Εθνικό Χωροταξικό Πλαίσιο.

Όμως για να καταλάβουν οι Δήμαρχοι, αν πούμε ότι, για να τελειώσει αυτή η διαδικασία και να έρθουν οι παραγωγοί, καλώ τον κύριο Βασιλάκο, Πρόεδρο της Ευρωπαϊκής Ομοσπονδίας Παραγωγών Ενέργειας να πάρει τον λόγο, να μας πει για την ενεργειακή φτώχεια και το δικαίωμα στην ενέργεια και ποιότητα ζωής, για να μπορέσουμε κάποια στιγμή οι επενδύσεις να γίνουν από τους ιδιώτες ή και από την ΔΕΗ την ίδια ή από τους ιδιώτες, μικρούς μεμονωμένους πολίτες, πρέπει αυτά τα κινεζικά να τα κάνουμε απλά ελληνικά και να γίνουν το πολύ πέντε σελίδες, ούτε τόμοι, ούτε αναλύσεις. Αλλιώς θα μιλάμε και ΑΠΕ στην Ελλάδα δεν θα δούμε. Η εμπειρία από τα υδροηλεκτρικά έργα είναι πικρή. Έχουν ξεκινήσει υδροηλεκτρικά εδώ και έξι-επτά χρόνια και ακόμα να γίνουν, όταν εμπλέκονται δικηγόροι, Συμβούλιο Επικρατείας, τοπικές κοινωνίες και δεν υπάρχουν επαρκείς διαιτητές.

Θέλω να πω και κάτι άλλο. Δυστυχώς και το Συμβούλιο Επικρατείας είναι αδύναμο να εξηγήσει κάποια πράγματα, γιατί και οι δικαστές δεν είναι συγχρόνως μηχανικοί, ούτε μηχανολόγοι, ούτε περιβαλλοντολόγοι, Νομική σπούδασαν οι άνθρωποι, δεν μπορούν να ξέρουν και η Ελλάδα στερείται εξειδικευμένων δικαστηρίων.

Αν πάτε στην Αμερική, υπάρχουν χωριστά δικαστήρια. Ανώτατο δικαστήριο διαζυγίων, ανώτατο δικαστήριο περιβάλλοντος και λοιπά. Εδώ εμείς έχουμε ένα, για να μην βρίσκουμε ποτέ λύση και να τρέχουμε όλοι στην Αθήνα και να αναπαράγουμε το αθηνοκεντρικό κράτος.

Δυστυχώς, πρέπει να αλλάξουν πολλά πράγματα. Εύχομαι οι εκλογές αυτές που έρχονται να βοηθήσουν στην αναδόμηση του συστήματος με την απλοποίηση των διαδικασιών. Ήταν ο πόνος ενός Δημάρχου, που ταλαιπωρείται μέσα στα γρανάζια της νομικής και της πολιτικής εξουσίας.

ΣΥΝΕΔΡΟΣ: Είμαι νομικός και είμαι σε μία Τεχνική Σχολή, είμαι στο Μετσόβιο. Το πρόβλημα που εσείς αντιμετωπίζετε, το αντιμετωπίζουν πάρα πολλοί και το αντιμετωπίζουν και αρκετοί δικαστές στο Συμβούλιο της Επικρατείας. Είναι ότι αφορά μία τεχνική επιστήμη, όπως είναι οι ανανεώσιμες πηγές ενέργειας, αλλά και όλα τα περιβαλλοντικά και ενεργειακά θέματα, που πρέπει να εξειδικευτούν και να αποτιμηθεί και η δικαιοσύνη.


Όμως άλλο οι τεχνοκράτες, οι τεχνικοί και άλλο ο νομικός. Ο νομικός παίρνει τον κανόνα δικαίου και προσπαθεί να δει αν τυχόν εφαρμόζεται ή όχι. Δεν μπαίνει στην ουσία της τεχνικής κρίσης, γιατί αλίμονο αν τυχόν έμπαινε. Τότε θα υπερέβαινε τον τεχνικό και τότε ουσιαστικά θα υποκαθιστούσε και τη διοίκηση. 


Βάλτε του όμως και ένα δεύτερο. Νομίζω εδώ ταιριάζει αυτό που είσαστε οι περισσότεροι. Δηλαδή, οι πολιτικοί, όχι μόνο στην Τοπική Αυτοδιοίκηση, αλλά και στην κεντρική πολιτική σκηνή. Ο πολιτικός δεν είναι τεχνοκράτης και αλίμονο αν ήταν τεχνοκράτης. Γιατί αν τυχόν ήταν μόνο οι τεχνοκράτες πολιτικοί, τότε οι αποφάσεις τους θα ήταν στενές και με βάση, όχι το γενικότερο καλό, την τεχνική εξειδικευμένη κρίση.


Τώρα, κατά τα λοιπά, όσο μπορούσα, γιατί μου απευθύνατε και εμένα μία …

Μ. ΤΑΜΗΛΟΣ: Απλώς, μια γραπτή εισήγηση να καταθέσουμε και να λέμε με λίγα λόγια το ζουμί.

ΣΥΝΕΔΡΟΣ: Με λίγα λόγια τώρα το ζουμί το είπα, τώρα ότι τα Γενικά Πολεοδομικά Σχέδια και τα Ρυθμιστικά δεν μπορούν να ανατρέψουν τις ανανεώσιμες πηγές ενέργειες. Αυτό είπα. Όμως επειδή είναι η πρώτη φορά που λέγεται κάτι τέτοιο και μάλιστα σε ένα Συνέδριο της ΚΕΔΚΕ και επειδή νομίζω ότι κάθε Δήμαρχος θα ήθελε πάρα πολύ το Γενικό του Πολεοδομικό Σχέδιο, να μπορέσει να συμπληρώνει ή να εξειδικεύει το Ειδικό Χωροταξικό για τις Ανανεώσιμες Πηγές Ενέργειας. Για να θεμελιώσουμε μια τέτοια κρίση, που τουλάχιστον πρώτη φορά ακούγεται, νομίζω ότι έπρεπε να θεμελιωθεί όσο το δυνατόν περισσότερο.

Μ. ΤΑΜΗΛΟΣ: Όπως οι γιατροί εξειδικεύονται σε ειδικότητες, παθολόγοι, χειρούργοι και τα λοιπά, έτσι και οι νομικοί πλέον πρέπει να εξειδικεύονται σε ειδικότητες.

Ν. ΒΑΣΙΛΑΚΟΣ: Εγώ 35 χρόνια μηχανικός, αλλά τα 30 που ασχολούμαι με τις ΑΠΕ έχω ασχοληθεί πολύ περισσότερο με τα νομικά θέματα, παρά με τα τεχνικά θέματα. Αυτό δείχνει και μόνο την παθογένεια και την ιδιομορφία της ελληνικής πραγματικότητας.


Κύριε Δήμαρχε και Προεδρεύοντα, θα μου επιτρέψετε πρώτα απ’ όλα να χαιρετήσω τους λίγους ηρωικούς επιζώντες και επιμένοντες ακροατές, μετά από μία τετράωρη, πάμε στην πεντάωρη, μαραθώνια συνεδρία.


Κύριε Δήμαρχε, κύριοι εκπρόσωποι της Τοπικής Αυτοδιοίκησης, κυρίες και κύριοι, εκπροσωπώ την Ευρωπαϊκή Ομοσπονδία Παραγωγών Ενέργειας από ΑΠΕ, μια Συνομοσπονδία Εθνικών Ενώσεων Παραγωγών ΑΠΕ, με εγκατεστημένη ισχύ, που ξεπερνά τις 30.000 μεγαβάτ.


Όμως εγώ δεν είμαι για να μιλήσω για τις ΑΠΕ. Αυτό είναι ένα από τα αιρετικά της ομιλίας μου. Ήρθα να μιλήσω για την ενεργειακή φτώχεια στην Ευρωπαϊκή Ένωση και όχι στην Αφρική και την Ασία και βασικότερα στην Ελλάδα.

Όμως, πριν βγάλω το καπέλο των ΑΠΕ, θέλω να πω μια κουβέντα από καρδιάς στον φίλο τον κύριο Νίκο Φωτόπουλο. Ναι, συμφωνώ απόλυτα μαζί σας. Πράσινη ανάπτυξη και λιγνίτης δεν αντιστρατεύονται. Να το κάνω λιανά ως μηχανικός σε δέκα δευτερόλεπτα. Στη μεταβατική περίοδο 2010-2020 με αυτούς τους φιλόδοξους στόχους των 12.000-14.000 μεγαβάτ, ΑΠΕ σήμερα έχουμε 1.000 μεγαβάτ, μετά από προσπάθεια 20 χρόνων και πρέπει σε 11 χρόνια να πάμε, τα είπα στο Συνέδριο της ΚΕΔΚΕ στην Ηλεία. Όμως σε αυτή την περίοδο που νέες τεχνολογίες έρχονται στο προσκήνιο πολλά υποσχόμενες, ηλιοθερμικά, φωτοβολταϊκά, υπεράκτια, αιολικά και τα λοιπά, σε αυτή τη δύσκολη τεχνολογικά και οικονομικά μεταβατική περίοδο, αν θέλω να έχω 10.000 και 15.000 μεγαβάτ, χρειάζομαι μια ισχυρή βάση σε φορτίο. Χρειάζομαι μονάδες βάσης και έξυπνα δίκτυα βέβαια, για να διαχειριστούν την κυμαινόμενη παραγωγή ΑΠΕ μεγάλης κλίμακας και μάλιστα σαν Έλληνας και σαν ενεργειακός στρατηγικός για 35 χρόνια, προτιμώ τον εγχώριο ενεργειακό πόρο να αποτελέσει τη βάση, πάνω στην οποία θα στηριχτώ στην ανάπτυξη.

Πάμε όμως στην αιρετική μου ομιλία. Είναι αιρετική, γιατί όσες εισηγήσεις έγιναν μέχρι τώρα και αυτές που θα ακολουθήσουν αύριο έχουν ένα χαρακτηριστικό. Κοιτούν την αμφίδρομη σχέση ενέργειας, κοινωνίας, πολιτών, δημοτών μονοσήμαντα από την πλευρά την εξόρυξης, της παραγωγής, της μεταφοράς, της διανομής, της διάθεσης της ενέργειας στον τελική χρήστη. Όμως η σχέση είναι αμφίδρομη.

Να δούμε λίγο – και αυτός είναι ο σκοπός της ομιλίας μου – την πλευρά του χρηστή και των δυνατοτήτων του για πρόσβαση, ενεργειακή φτώχεια στον τρίτο κόσμο ή τη δυνατότητα να πληρώσει και άρα, να πάρει αυτή την ενέργεια;

Το πρώτο λοιπόν ήδη το είπα και θα μιλήσω με bullets, ακριβώς για να μην ακολουθήσω το κείμενο. Να καταλάβουμε ότι υπάρχει μια πολύ στενή αμφίδρομη σχέση μεταξύ της ενέργειας και της κοινωνικής συνοχής και της περιφερειακής ανάπτυξης και μαζί με αυτές έρχεται το σχετικά νέο φαινόμενο της ενεργειακής φτώχειας στον ανεπτυγμένο κόσμο. Γιατί η ενέργεια δεν είναι δυνατόν να αντιμετωπίζεται τουλάχιστον σε εθνικό επίπεδο απλά και μόνο ως εμπόρευμα ή ως χρηματιστηριακό αγαθό, η παραγωγή και η διάθεση του οποίου αυτό μας λένε – ή βάλτε όποιο επίθετο κοσμητικό θέλετε – οι εκθέσεις του ΣΕΕΣ. Οι εκθέσεις του ΣΕΕΣ, του Συμβουλίου Εθνικής Ενεργειακής Στρατηγικής, μας λένε ότι εμείς δεν μπορούμε να κάνουμε μακροχρόνιο ενεργειακό σχεδιασμό, διότι οι παραγωγοί, οι μονάδες, όλα αυτά αποφασίζονται αποκλειστικά με βάση ιδιωτικοοικονομικά κριτήρια. Αναφέρω επί λέξει τη φράση των μελετών υποτίθεται του ΣΕΕΣ.

Κατά την προσωπική  μου άποψη και το προσωπικό μου βιβλίο, μια συντεταγμένη Πολιτεία οφείλει και πρέπει να στηρίζει αποφασιστικά με ένα ολόκληρο σύνολο πολιτικών μέτρων, δράσεων και Οργάνων, που έχει στη διάθεσή της ως Πολιτεία, όχι οι ιδιώτες. Να πω μερικά. Αναπτυξιακό νόμο, Κοινοτικά Πλαίσια Στήριξης, χωροταξικό σχεδιασμό, φορολογική πολιτική.

Οφείλει λοιπόν η Πολιτεία με αυτά τα μέτρα που έχει τη διάθεσή της να στηρίξει αποφασιστικά τον ρόλο και τον λειτουργικό χαρακτήρα της ενέργειας ως μοχλό περιφερειακής ανάπτυξης και κοινωνικής συνοχής, ιδιαίτερα δε σε φθίνουσες και απομονωμένες περιοχές της χώρας, σε ορεινές περιοχές, σε νησιά και τα λοιπά.

Προς αυτή την κατεύθυνση, γιατί ακούσαμε πολλά για την εξοικονόμηση, πρέπει να τονίσω τη στενή σχέση που έχει η εξοικονόμηση ενέργειας και η ορθολογική της χρήση με την έννοια της κοινωνικής συνοχής και της ενεργειακής φτώχειας. Σε μια εποχή που τα χαμηλά και μεσαία στρώματα της ελληνικής κοινωνίας πιέζονται αφόρητα, ολοένα και περισσότερα πολίτες μεταπίπτουν σε καθεστώς ενεργειακής φτώχειας, πριν θεωρηθούν από εισοδηματική άποψη, κατά την ΕΣΥΕΕ, οικονομικά φτωχοί. Να το πω απλά. Έχουν κλιματιστικό, αλλά ψήνονται στους 35 βαθμούς το καλοκαίρι και δεν το ανοίγουν, γιατί δεν έχουν να πληρώσουν τον λογαριασμό. Θα μου πείτε ότι αυτό δεν είναι ούτε το 1% του πληθυσμού. Θα το δούμε αμέσως.

Σε αυτό λοιπόν το επίπεδο υπάρχει μεγάλο δυναμικό εξοικονόμησης ενέργειας στα φτωχά στρώματα, το οποίο όμως είναι αδύνατον να αξιοποιηθεί, εξαιτίας της προφανούς έλλειψης οικονομικών πόρων. Όμως η αξιοποίηση αυτού ακριβώς του δυναμικού των ασθενέστερων στρωμάτων, εκτός των προφανών ενεργειακών ωφελειών, θα ανακουφίσει τα ασθενέστερα στρώματα της ελληνικής κοινωνίας, αφού θα μειώσει το ενεργειακό τους κόστος. 

Να πούμε μια αλήθεια, για να μην αυταπατώμαστε. Τόσο η αύξηση των τιμών των καυσίμων, όσο και καλώς ή κακώς, καλώς κατά την άποψή μου, η σταδιακή ενσωμάτωση του κόστους ρύπανσης στις ενεργειακές τιμές, θα οδηγήσουν αναπόφευκτα σε σημαντικές αυξήσεις των τιμολογίων τα επόμενα χρόνια.

Η πραγματική, κατά την άποψή μου, πρόκληση δεν είναι να κρατήσουμε τις ενεργειακές τιμές χαμηλά, πράγμα μάλλον ανέφικτο, αλλά να προστατεύσουμε τους οικονομικά ασθενέστερους από την αύξηση των τιμών των ενεργειακών προϊόντων.

Η ενεργειακή φτώχεια αγγίζει ήδη ένα ποσοστό 20% του πληθυσμού στην Ευρώπη και οι άνθρωποι αυτοί θα πρέπει να είναι οι πρώτοι, στους οποίους θα δοθούν ουσιαστικά, οικονομικά και άλλα κίνητρα για εξοικονόμηση ενέργειας, για να μπορέσουν να τα βγάλουν πέρα μακροπρόθεσμα. Σε άλλες χώρες, όχι βέβαια στην Ελλάδα, η αντιμετώπιση της ενεργειακής φτώχειας είναι πλέον τμήμα αναπόσπαστο του μακροχρόνιου ενεργειακού σχεδιασμού ΣΕΕΣ.

Όμως και στην Ελλάδα τα σύννεφα της ενεργειακής φτώχειας έχουν αρχίσει να πυκνώνουν απειλητικά. Σύμφωνα με πρόσφατη έρευνα της Ευρωπαϊκής Επιτροπής, η οποία δημοσιεύτηκε στα τέλη Μαΐου του 2009 στις Βρυξέλλες, το 16% των Ελλήνων, ποσοστό που είναι το τρίτο υψηλότερο στην Ευρώπη, αφήνει απλήρωτους τους λογαριασμούς του ηλεκτρικού και του νερού. 

Να δούμε λοιπόν με νούμερα, γιατί εγώ μηχανικός είμαι, κουκιά έφαγα, κουκιά ομολογώ, την κοινωνική διάσταση της ενεργειακής κατανάλωσης και της ενεργειακής φτώχειας στην Ελλάδα των δημοτών σας; Δεν υπάρχει αμφιβολία ότι η ενεργειακή κατανάλωση των κτιρίων στην Ελλάδα και παντού σχετίζεται άμεσα με κρίσιμους κοινωνικοοικονομικούς παράγοντες.

Έρευνα που πραγματοποιήθηκε όλο το 2006 και όλο το 2007 και δημοσιοποιήθηκε τον Μάρτιο του 2008 από την Ομάδα Κτιριακού Περιβάλλοντος του Πανεπιστημίου Αθηνών προσέφερε σημαντικά στοιχεία για να καταλάβουμε την κοινωνική διάστασης της ενεργειακής φτώχειας στην Ελλάδα. Τι διαπιστώθηκε λοιπόν; Τα νούμερα είναι απλά και δεν θα σας μπερδέψω. Υπάρχει σημαντικότατη διαφοροποίηση του ποσοστού των οικογενειών που ζουν σε μονωμένα κτίρια με διπλά τζάμια. Το ποσοστό στην υψηλή εισοδηματική τάξη είναι 800% μεγαλύτερο απ’ ότι στη φτωχότερη τάξη. Συγκεκριμένα, μόνο το 8% των δημοτών σας χαμηλού εισοδήματος κατοικεί σε πλήρως προστατευμένα κτίρια, με διπλά υαλοστάσια και μόνωση, ενώ στα υψηλά εισοδήματα το αντίστοιχο ποσοστό φτάνει το 64%. Ως αποτέλεσμα αυτής της διαφοροποίησης που είναι καθαρά κοινωνικοοικονομική, διαπιστώθηκε ότι στα πολύ χαμηλά και χαμηλά εισοδήματα υπάρχει τεράστια θερμική κατανάλωση ανά τετραγωνικό μέτρο. Το κόστος θέρμανσης ανά άτομο και μονάδα σπιτιού επιφανείας είναι κατά 127% μεγαλύτερο στις χαμηλές εισοδηματικές τάξεις σε σχέση με τα υψηλά εισοδήματα. 

Σε απόλυτες τιμές, για να καταλάβουμε για τι λέμε, η μέσα κατανάλωση ενέργειας για θέρμανση κυμαίνεται από 107-130 κιλοβατώρες ανά τετραγωνικό το χρόνο. Τι είναι αυτά τα επίπεδα και τι θα πει αυτό το νούμερο; Είναι τα νούμερα της θερμικής κατανάλωσης ενός νοικοκυριού στην Αυστρία. Έλεος! 

Με δεδομένες λοιπόν τις αυξήσεις των τιμών καυσίμων που πραγματοποιήθηκα και συνεχίζουν από το 2006, το μέσο ποσοστό του εισοδήματος των ελληνικών νοικοκυριών, που δαπανάται για θέρμανση και μόνο, αυξήθηκε από 2,4% του οικογενειακού εισοδήματος το 2004 σε 4,5% το 2006 και συνεχίζει να αυξάνει. Δηλαδή, διπλασιάστηκε. Αντίστοιχα το μέσο ποσοστό του εισοδήματος των ελληνικών νοικοκυριών, που δαπανάται για ενέργεια γενικά, θέρμανση και κλιματισμό και λοιπά, αυξήθηκε από 5,5% το 2004 σε 7,4% το 2006. Στη χαμηλή εισοδηματική τάξη το ποσοστό του εισοδήματος που δαπανάται για θέρμανση αυξήθηκε από 6,2% το 2004 σε 11,6% το 2006. Δηλαδή και πάλι διπλασιάστηκε.

Με τα δεδομένα του 2006, τα οποία ήδη έχουν μεταβληθεί δραστικά, το ποσοστό του γενικού πληθυσμού που υπέφερα από φτώχεια καυσίμων ανήλθε σε 8,4%. Για τις χαμηλότερες εισοδηματικές τάξεις η ένδεια καυσίμων ανήλθε σε 36% του αντίστοιχου πληθυσμού. 

Το μέσο ποσοστό νοικοκυριών σε ενεργειακή φτώχεια αυξήθηκε από 11,3% το 2004 σε 21,1% το2006. Δηλαδή, το ένα στα πέντε ελληνικά νοικοκυριά. Το αντίστοιχο ποσοστό στις χαμηλές εισοδηματικές τάξεις αυξήθηκε από 40% σε 60%. Έξι στα δέκα νοικοκυριά στην Ελλάδα χαμηλού εισοδήματος πάσχουν από ενεργειακή φτώχεια. Θα μου πείτε: καλά, είναι θέμα οικονομικό. Όχι. Όπως έδειξε η τεράστια εμπειρία των τελευταίων χρόνων στην Ευρώπη, είναι και θέμα υγείας.

Τι έβγαλε λοιπόν η μελέτη; Αυτό το σημαντικό ενεργειακό και θερμικό πρόβλημα που αντιμετωπίζουν τα χαμηλά εισοδήματα μπορεί να οδηγήσει και σε σημαντικά προβλήματα υγείας και επιβίωσης. Μετρήσεις της εσωτερικής θερμοκρασίας σε εξήντα κατοικίες χαμηλού εισοδήματος, χωρίς μόνωση, διπλά τζάμια και κλιματισμό, που έγιναν στην Αθήνα σε όλη τη διάρκεια του καλοκαιριού του 2007, έδειξαν ότι για το 50% του χρόνου όλου του καλοκαιριού η εσωτερική θερμοκρασία ήταν πάνω από 34 βαθμούς και έφτανε μέχρι τους 42 βαθμούς. Μετρήθηκαν διαστήματα 145 διαδοχικών ωρών θερμοκρασίας πάνω από 34 βαθμούς.

Όταν μιλάμε για δεδομένη, κατά τον Δημήτρη τον Λάλα και άλλους εξ ημών γραφικούς, για αύξηση της εμφάνισης των καυσώνων, την αύξηση της θερμοκρασίας προκαλεί η θερμική νησίδα μέσα στις πόλεις, ο πληθυσμός χαμηλού εισοδήματος αποτελεί το πρώτο θύμα των κλιματικών αλλαγών και πρέπει να ληφθεί άμεσα πρόνοια, ώστε να βελτιωθεί η ποιότητα των κτιρίων, στα οποία διαμένει.

Ποιες λοιπόν είναι κάποιες προτάσεις; Παρουσιάζω για πρώτη φορά σε ευρεία συνεδριακή βάση ένα ολοκληρωμένο σύνολο προτάσεων για την αντιμετώπιση της ενεργειακής φτώχειας στην Ελλάδα, αντίστοιχων προτάσεων που έχουν γίνει στις περισσότερες άλλες χώρες της Ευρωπαϊκής Ένωσης.

Να καταλάβουμε λοιπόν ότι η ενεργειακή φτώχεια προκαλείται από τη συνδυασμένη δράση μιας σειράς παραγόντων και δεν είναι το μόνο το εισόδημα. Το πρώτο είναι το εισόδημα, το δεύτερο είναι η κατάσταση του δομημένου περιβάλλοντος, δηλαδή, των κτιρίων κατοικίας και τρίτον, των ενεργειακών τιμών.

Επομένως, για την αντιμετωπίσετε, απαιτείται μία συνδυασμένη και στοχευμένη δράση κατά της ενεργειακής φτώχειας, που θα καλύψει και τους τρεις αυτούς παράγοντες. Η δράση αυτή, πολιτικές πρωτοβουλίες, μέτρα, θα σχεδιαστεί μεν και θα υιοθετηθεί από την Πολιτεία, η χρηματοδότηση όμως και η υλοποίησή της θα πρέπει να περιλάβει ένα ευρύ φάσμα φορέων και οργάνων όπως Υπουργεία, Περιφέρειες, ΕΣΠΑ, Τοπική Αυτοδιοίκηση, ΘΗΣΕΑΣ, ΕΞΟΙΚΟΝΟΜΩ, ΕΠΟΣ, τους ενεργειακούς παρόχους, ΔΕΗ, ΔΕΠΑ, εταιρείες εμπορίας πετρελαιοειδών, τους μη κυβερνητικούς οργανισμούς, τις εθελοντικές οργανώσεις και λοιπά. 

Ποιες λοιπόν μπορούν να είναι οι βασικές συνιστώσες ενός εθνικού προγράμματος αντιμετώπισης της ενεργειακής φτώχειας στη χώρα μας. 


Πρώτα από όλα να καταλάβουμε για τι μιλάμε. Πρέπει να υιοθετήσουμε έναν εθνικό ορισμό με συγκεκριμένα κριτήρια και δείκτες, όπως έχουν κάνει πολλές άλλες χώρες στην Ευρωπαϊκή Ένωση, για την ενεργειακή φτώχεια στην Ελλάδα. Παραδείγματος χάριν, ενεργειακά φτωχός είναι αυτός που δαπανά πάνω από 10% του εισοδήματός του για δαπάνες ενέργειας, ηλεκτρισμό, θέρμανση, κλιματισμό και ενεργειακά πολύ φτωχός είναι αυτός που δαπανά πάνω από το 20% του εισοδήματός του για δαπάνες ενέργειας. Είδατε ότι στην χαμηλή εισοδηματική τάξη το 60% είναι στην κατηγορία του ενεργειακά φτωχού.

Αφού ορίσουμε  για τι μιλάμε, να καθορίσουμε τις προτεραιότητες όσον αφορά την καταπολέμηση της ενεργειακής φτώχειας σε ευπαθείς κοινωνικές ομάδες, που διεθνώς ονομάζονται ευάλωτοι ενεργειακοί πελάτες. Ηλικιωμένοι, ανάπηροι, μακροχρόνια άρρωστοι, άνεργοι, χαμηλού εισοδήματος οικογένειες, οικογένειες με μικρά παιδιά, μονογονεϊκές οικογένειες. Με βάση αυτά να διαμορφώσουμε ένα Εθνικό Σχέδιο Δράσης για την ενεργειακή φτώχεια, το οποίο θα το καταστήσει αναπόσπαστο τμήμα του μακροχρόνιου εθνικού ενεργειακού σχεδιασμού της χώρας μας. 

Από πού θα χρηματοδοτηθεί αυτό το Εθνικό Σχέδιο Δράσης; Τα Όργανα, είναι άλλα δεδομένα και άλλα δυνάμενα να οργανωθούν. ΕΣΠΑ 2007-2013, ένα νέο Ταμείο Καταπολέμησης της Ενεργειακής Φτώχειας με υποχρεωτική συνεισφορά των ενεργειακών παρόχων, ΔΕΗ, ΔΕΠΑ, εταιρίες εμπορίας πετρελαιοειδών, προμηθευτές οικιακού ενεργειακού εξοπλισμού. 


Ποιες δράσεις θα καλύπτει αυτό το Εθνικό Σχέδιο Δράσης; Μονώσεις κατοικιών, διπλά τζάμια, μονώσεις κελύφους, ταρατσών, αντικατάσταση παλαιών λεβήτων, αναβάθμιση υφιστάμενων συστημάτων κεντρικής θέρμανσης, μόνωση σωλήνων και λοιπά, εγκατάσταση κεντρικών ηλιακών συστημάτων ή και άλλων συστημάτων ΑΠΕ, φωτοβολταϊκών σε κτίρια κατοικιών, πλήρη επιτέλους, όπως γινόταν στο παρελθόν και καταργήθηκε, πλήρη φοροαπαλλαγή για εγκατάσταση ηλιακού θερμοσίφωνα, συστήματος δικτύου συσκευών φυσικού αερίου και λοιπά. Και κάτι που αφορά τους Δήμους, παροχή ενεργειακών συμβουλευτικών υπηρεσιών και εκπόνηση μελετών ενεργειακής αποδοτικότητας στα κτίρια. 

Τρίτον. Να θεσπιστεί, όπως επαναλαμβάνω έχει ήδη γίνει σε πολλές χώρες της Ευρωπαϊκής Ένωσης, ένα ολοκληρωμένο πλέγμα υποχρεώσεων των ενεργειακών παρόχων για υποστήριξη των  ενεργειακά φτωχών πελατών τους, με την εφαρμογή συγκεκριμένων μέτρων διπλής δράσης, κοινωνικής ένταξης και ενεργειακής αποδοτικότητας, που όπως είπα είναι μέτρο στήριξης εισοδήματος. 


Πρώτον, ειδικά κοινωνικά τιμολόγια, εκπτώσεις, επιστροφές και τρόποι πληρωμής των λογαριασμών των ενεργειακά φτωχών καταναλωτών, με διευκολύνσεις πληρωμής χρεών, ατελή επανασύνδεση και λοιπά. 


Δεύτερον και απευθύνομαι στους Δήμους. Δωρεάν, στο ΘΗΣΕΑΣ, ΕΞΟΙΚΟΝΟΜΩ, ΕΠΟΣ, δωρεάν στοχευμένη παροχή συμβουλευτικών υπηρεσιών προς τους συγκεκριμένους αυτούς καταναλωτές για την εξοικονόμηση ενέργειας, για την αύξηση της ενεργειακής αποδοτικότητας και για την ενεργειακή αναβάθμιση των κατοικιών τους, αλλά και απευθύνομαι πλέον αποκλειστικά στην Τοπική Αυτοδιοίκηση και για θέματα υγείας που σχετίζονται με το περιορισμένο για τους καταναλωτές αυτούς επίπεδο ενεργειακής παροχής. Θερμότητα τον χειμώνα, ψύξη το καλοκαίρι. 

Ξανά θυμίζω. Πολλοί από αυτούς τους καταναλωτές έχουν πρόσβαση στην ενέργεια. Δεν έχουν δυνατότητα πληρωμής και άρα δεν την χρησιμοποιούν ή τουλάχιστον δεν την χρησιμοποιούν όσο και όταν πρέπει. 


Τρίτον. Χρηματοδότηση και υλοποίηση επεμβάσεων εξοικονόμησης ενέργειας στις κατοικίες των ενεργειακά πολύ φτωχών καταναλωτών. Πληροφόρηση των ενεργειακά φτωχών καταναλωτών στους λογαριασμούς τους για τα δικαιώματά τους, για τα ειδικά προγράμματα που προσφέρονται σε αυτούς και για τους φορείς που μπορούν να τους προσφέρουν ενεργειακή υποστήριξη. 


Τέλος, δικαίωμα λύσης ατελώς της σύμβασης με τους ενεργειακούς παρόχους, καθώς και δικαίωμα αποζημίωσης σε περίπτωση χαμηλού επιπέδου ποιότητας υπηρεσιών με ανακριβή ή καθυστερημένη χρέωση, με την καθυστέρηση παροχής συμβουλευτικών ή τεχνικών υπηρεσιών και λοιπά.


Συμπέρασμα, κύριε Πρόεδρε. Η ενεργειακή φτώχεια δεν είναι κάποια νεφελώδης έννοια ή κάποια θεωρητική κατάσταση που αφορά κυρίως κοινωνικοοικονομικές μελέτες Παντείου και αναλύσεις ή επιστημονικές ανακοινώσεις. 


Αντίθετα, αποτελεί μία χειροπιαστή, δύσκολη και εν δυνάμει εκρηκτική πραγματικότητα, που αγγίζει ήδη διεθνώς το 20% περίπου του πληθυσμού. Υπολογίζεται ότι μόνο στην Ευρωπαϊκή Ένωση, με στοιχεία Ευρωπαϊκού Κοινοβουλίου Απριλίου 2009, ζουν σήμερα μεταξύ 50 και 120 εκατομμυρίων πολιτών σε συνθήκες ενεργειακής φτώχειας. Ευρωπαϊκές χώρες με συγκροτημένο σχεδιασμό και δομή, όπως η Αγγλία, η Γαλλία, η Ισπανία, έχουν από καιρό εκπονήσει και υλοποιούν προγράμματα, μέτρα και δράσεις αντιμετώπισης της ενεργειακής φτώχειας, που όπως είπα αποτελούν αναπόσπαστο τμήμα του μακροχρόνιου ενεργειακού σχεδιασμού. 


Ένα πράγμα θα πω απλώς για την Ελλάδα. Θα παραλείψω το γεγονός ότι στη νέα Κοινοτικό Οδηγία, το περιβόητο 3ο Ενεργειακό Πακέτο, υπάρχει ειδικό άρθρο μόνο και μόνο για την ενεργειακή φτώχεια και τις υποχρεώσεις των κρατών-μελών και των ενεργειακών παρόχων, όπως και Οργανισμών Τοπικής Αυτοδιοίκησης, έναντι των καταναλωτών αυτών.


Απλώς να πω για την Ελλάδα και κλείνω, ότι όπως πάντα η Πολιτεία έχει επιλέξει να αγνοεί το πρόβλημα και ασχολείται μαζί του αποσπασματικά και στο πόδι όταν δημιουργηθεί κάποια κρίση, όπως έγινε πρόσφατα και οι περισσότεροι Δήμαρχοι θα το θυμούνται, με τις τιμές του φυσικού αερίου στη Θεσσαλία, που εκτινάχτηκαν έως και 165%, προκαλώντας έντονες αντιδράσεις στους τοπικούς καταναλωτές και οδηγώντας τους σε σπασμωδικές ενέργειες. 

Κυρίες και κύριοι, ελπίζω ότι η ανάλυση και οι προτάσεις που παρουσίασα για πρώτη φορά, θα συμβάλλουν στην έναρξη έστω ενός διαλόγου για την ενεργειακή φτώχεια στη χώρα μας και θα οδηγήσουν στον σχεδιασμό και την εφαρμογή συγκροτημένων σχετικών μέτρων από την Πολιτεία, αλλά και πρώτιστα από την Τοπική Αυτοδιοίκηση που βρίσκεται σε άμεση επαφή με τους πολίτες – δημότες της. 


Σας ευχαριστώ για την ανοχή σας.

ΠΡΟΕΔΡΕΙΟ: Ευχαριστούμε τον κύριο Βασιλάκο, ήταν πάρα πολύ γλαφυρός. 

Θα ήθελα στο σημείο αυτό να αναφέρω ένα παράδειγμα. Στο Δήμο Τρικάλων έχουμε 72 σχολεία. Από τα 72 σχολεία, τα 20 είναι αρκετά καινούργια, έχουν μονώσεις, τα υπόλοιπα 50 δεν έχουν. Με το πρόγραμμα ΕΞΟΙΚΟΝΟΜΩ μόνο δύο σχολεία μπορούμε να μονώσουμε. Τα άλλα 50 απομένουν για να μονωθούν και αυτά. 


Άρα λοιπόν οι Δήμοι, το λέω προς τους επιστήμονες που εισηγούνται ότι οι Δήμοι θα χρηματοδοτήσουν και πως θα φτιάξουν τα σπίτια οι πολίτες, πρέπει να φτιάξουν τα δικά τους κτίρια, τα σχολεία, ενεργειακά  σωστά και μετά να μπορέσουν να βοηθήσουν τους Δήμους. Επομένως, δεν μπορεί να γίνει αυτό το πράγμα προς το παρών, τουλάχιστον για τα επόμενα δέκα χρόνια. 
ΣΥΝΕΔΡΟΣ: (εκτός μικροφώνου)

ΠΡΟΕΔΡΕΙΟ: Το πρόγραμμα περιλαμβάνει ότι μέχρι τις εννέα η ώρα γίνεται συζήτηση. Αυτήν την στιγμή μας μένει μισή ώρα. Έκανα μία έκκληση στους ομιλητές να μιλάνε από 10-15 λεπτά. Τέλος πάντων, δεν τηρήθηκε. 


Έχουμε λοιπόν 35 λεπτά έως τις εννέα η ώρα. Ομιλητής είναι ο κύριος Σαραφίδης. Στη συνέχεια ο κύριος Αγερίδης, ο οποίος θα παρουσιάσει το πρόγραμμα ΕΞΟΙΚΟΝΟΜΩ, ενώ ζήτησε ένα πεντάλεπτο παρέμβαση, γιατί θα φύγει, ο Δήμαρχος Κορθίου Άνδρου, ο κύριος Γλυνός, που θα παρουσιάσει ένα παράδειγμα. 


Πιστεύω ότι αν κάνουμε 10 λεπτά μπορούμε να φτάσουμε στις εννέα και έχουμε και 20 λεπτά μέχρι τις εννέα και είκοσι, χρόνο να τοποθετηθούμε. 


Για αυτό οι ομιλητές, όταν τα έχουν γραμμένα, να μην λένε από μέσα το κείμενο. Μία έκκληση θέλω να κάνω, να μας πουν την αρχή και τα συμπεράσματα. 

Ι. ΣΑΡΑΦΙΔΗΣ: Καλησπέρα σε όλους. 


Το αντικείμενο της παρουσίασής μου είναι ο Ενεργειακός Σχεδιασμός και τα Τοπικά Σχέδια Δράσης. Τα θέματα είναι ο ενεργειακός σχεδιασμός σε εθνικό και περιφερειακό, τοπικό επίπεδο, στόχοι, περιεχόμενο και μεθοδολογία εκπόνησης ενός τοπικού ενεργειακού σχεδίου δράσης και η σχέση των ενεργειακών δεικτών με το σχέδιο δράσης.

Ο ενεργειακός  σχεδιασμός σε εθνικό επίπεδο ουσιαστικά προσπαθεί να αντιμετωπίσει θέματα που σχετίζονται με την περιορισμένη διαθεσιμότητα ενεργειακών πόρων, ασφάλεια  ενεργειακής τεχνογνωσίας, ψηλές τιμές ενέργειας, την αύξηση της ζήτησης ενέργειας, τις απαιτούμενες επενδύσεις και τις περιβαλλοντικές επιπτώσεις από την παραγωγή και τη χρήση της ενέργειας. 

Το ερώτημα είναι ποιος είναι ο ρόλος που έχει να παίξει σε τοπικό επίπεδο. Το τοπικό επίπεδο νομίζω ότι θα πρέπει να αφορά στη διερεύνηση των δυνατοτήτων για νέα έσοδα για τους ΟΤΑ μέσω παραδείγματος χάριν της παραγωγής ενέργειας από ανανεώσιμες πηγές ενέργειας, τη μείωση του κόστους λόγω εξοικονόμησης και ορθολογικής χρήσης της ενέργειας, τη βελτίωση των δημοτικών υποδομών, της ποιότητας της ατμόσφαιρας, τη συμβολή στο βαθμό που είναι δυνατή στην αντιμετώπιση της ενεργειακής φτώχειας και στη συμμετοχή στην παγκόσμια προσπάθεια αντιμετώπισης της κλιματικής αλλαγής. 


Στο ερώτημα του τι χρειάζεται ένα τοπικό σχέδιο δράσης, νομίζω ότι το Σύμφωνο των Δημάρχων που παρουσιάστηκε προηγούμενα δίνει μία απάντηση και απλά θέλω να επισημάνω δύο σημεία. Το πρώτο είναι η παραδειγματική συμπεριφορά των Οργανισμών Τοπικής Αυτοδιοίκησης και το δεύτερο είναι η αναγνώριση της ανάγκης για την πολιτική στήριξη εθνικών μέτρων. 


Τα περιεχόμενα ενός τοπικού ενεργειακού σχεδίου δράσης αφορούν στον καθορισμό του στόχου, την ανάλυση της υφιστάμενης κατάστασης, πρόβλεψη ενεργειακών καταναλώσεων – εκπομπών, προσδιορισμό και αξιολόγηση μέτρων, καθορισμός προτεραιοτήτων και χρονοδιάγραμμα εφαρμογής και τέλος την ανάπτυξη ενός προγράμματος παρακολούθησης. 

Ο καθορισμός στόχου ή καλύτερα μία συνολική στρατηγική που πρέπει να περιλαμβάνει ένα φιλόδοξο αλλά ρεαλιστικό στόχο έτσι ώστε να μπορεί να κινητοποιηθεί η τοπική κοινωνία, μία γενική περιγραφή του πλαισίου, καθώς και τις οργανωτικές δομές που έχουν αναπτυχθεί για το σκοπό αυτό και το βαθμό συμμετοχής της τοπικής κοινωνίας στο σχέδιο δράσης. 

Το πρώτο βήμα για την ανάλυση της υφιστάμενης κατάστασης αποτελεί εκτίμηση της κατανάλωσης ενέργειας για ένα συγκεκριμένο έτος αναφοράς. Οι κατηγορίες που θα υπολογιστεί είναι συνήθως τα δημοτικά κτίρια και εγκαταστάσεις, κτίρια και εγκαταστάσεις του τριτογενή τομέα, κατοικίες, οδοφωτισμός, βιομηχανίες, τα οχήματα, τα δημοτικά οχήματα, μέσα μαζικής μεταφοράς και τα ιδιωτικά αυτοκίνητα. 


Για τον σκοπό αυτό απαιτείται συλλογή στοιχείων κόστους κατανάλωσης ενέργειας και της κατανάλωσης ενέργειας ειδικά σε ότι έχει να κάνει με τα δημοτικά και τα δημόσια κτίρια. Μπορούν να αξιοποιηθούν στοιχεία από ενεργειακές επιθεωρήσεις και για τον μεγάλο όγκο των κτιρίων κατοικίας και τριτογενή τομέα, όπου δεν υπάρχουν διαθέσιμα δεδομένα, θα πρέπει κανείς να οδηγηθεί σε μία λύση της προσομοίωσης των ενεργειακών χρήσεων όπου ουσιαστικά προσπαθεί κανείς να περιγράψει τις επιμέρους χρήσεις ενός κτιρίου που οδηγούν στην κατανάλωση ενέργειας. 

Ο πίνακας εδώ δείχνει ένα παράδειγμα από μια σχετική εφαρμογή στο Δήμο Βόλου, από ένα πρόγραμμα LIFE που βρίσκεται σε εξέλιξη και αφορά ακριβώς τη διαμόρφωση ενός τοπικού σχεδίου δράσης  για την κλιματική αλλαγή. 


Με δεδομένη την κατανάλωση ενέργειας, στη συνέχεια μπορούν να υπολογιστούν οι εκπομπές λαμβάνοντας υπόψη τις κατευθυντήριες οδηγίες που έχουν αναπτυχθεί στο πλαίσιο διεθνών συμβάσεων, όπως το Πρωτόκολλο του Κιότο. 


Η πρόβλεψη των ενεργειακών καταναλώσεων και εκπομπών, αφορά ουσιαστικά στη διαμόρφωση ενός σεναρίου αναμενόμενης εξέλιξης αυτών με βάση τις  υφιστάμενες τάσεις εξέλιξης των καταναλώσεων, αναμενόμενες τεχνολογικές εξελίξεις, ειλημμένες αποφάσεις σε σχέση με την κατασκευή νέων ενεργειακών ή άλλων υποδομών που αναμένεται να επηρεάσουν τις τοπικές ενεργειακές καταναλώσεις, καθώς και πολιτικές και μέτρα που βρίσκονται σε ισχύ. 


Το συγκεκριμένο στάδιο, αν και δεν είναι υποχρεωτικό, ωστόσο μπορεί να οδηγήσει στον καθορισμό προτεραιοτήτων με  βάση τους υψηλούς ρυθμούς αύξησης των εκπομπών για κάποιους τομείς. 


Στη συνέχεια είναι ο προσδιορισμός των μέτρων μείωσης των εκπομπών, για να ακολουθήσει η αξιολόγηση των μέτρων, όπου αφού καθοριστεί ένας βαθμός διείσδυσης, υπολογίζεται το δυναμικό εξοικονόμησης ενέργειας και μείωσης των εκπομπών, όπως και βασικά οικονομικά μεγέθη και δείκτες, έτσι ώστε να καταλήξει κανείς σε μία τέτοια καμπύλη που δίνει μία εποπτική εικόνα της σχέσης κόστους – διαθέσιμων μέτρων για την επίτευξη ενός στόχου. 

Το επόμενο βήμα είναι ο καθορισμός προτεραιοτήτων έτσι ώστε ο περιορισμένος προϋπολογισμός να μπορεί να διατεθεί στα μέτρα με τον καλύτερο δυνατό τρόπο. Κριτήρια για τον καθορισμό προτεραιοτήτων, κάποια ενδεικτικά, είναι αναμενόμενο ενεργειακό όφελος, η μείωση εκπομπών, το κόστος των μέτρων, ο απαιτούμενος χρόνος μέχρι την έναρξη εφαρμογής του μέτρου λόγω για παράδειγμα αδειοδοτικών διαδικασιών, τεχνική πολυπλοκότητα του μέτρου και ο βαθμός αρμοδιότητας του Οργανισμού Τοπικής Αυτοδιοίκησης για την εφαρμογή του. 


Το πλέον κρίσιμο στοιχείο ενός σχεδίου δράσης σε οποιοδήποτε επίπεδο, είτε είναι εθνικό, είτε τοπικό, είναι οι πολιτικές υποστήριξης της εφαρμογής του. Καταρχήν, το πρώτο που απαιτείται είναι η συστηματική ενασχόληση με θέματα ενέργειας και περιβάλλοντος. 


Σε ότι αφορά σε μέτρα που αφορούν στις εγκαταστάσεις ενός Οργανισμού Τοπικής Αυτοδιοίκησης, αυτά θα μπορούν να χρηματοδοτηθούν είτε από ίδιους πόρους, είτε από χρηματοδοτικά προγράμματα, εθνικά, ευρωπαϊκά, όπως παραδείγματος χάριν το ΕΞΟΙΚΟΝΟΜΩ, είτε σε συνεργασία με τον ιδιωτικό τομέα. 


Σε μέτρα που αφορούν σε ιδιώτες, οι πολιτικές που θα μπορούσε να σχεδιάσει και να εφαρμόσει ένας Οργανισμός Τοπικής Αυτοδιοίκησης, σχετίζονται με εκστρατείες ενημέρωσης, ευαισθητοποίησης, με την περιβαλλοντική εκπαίδευση, τις συμβουλευτικές υπηρεσίες προς τους δημότες και είναι σημαντικό να υπάρχει η δυνατότητα προώθησης και εφαρμογής κανονιστικών ρυθμίσεων και παροχής οικονομικών ενισχύσεων. 

Τέλος, η ανάπτυξη ενός προγράμματος παρακολούθησης έρχεται να απαντήσει σε αυτά τα ερωτήματα, δηλαδή πως μετράται η πρόοδος, ποιος έχει την ευθύνη για την υλοποίηση ενός σχεδίου δράσης, ποιες δράσεις προετοιμασίες απαιτούνται και ποιες διαδικασίες ακολουθούνται για την αναφορά της προόδου και την αναθεώρηση, επικαιροποίηση ενός σχεδίου δράσης. 


Οι ενεργειακοί δείκτες μπορούν να δώσουν απάντηση στο ερώτημα του πως μετράται η πρόοδος και ουσιαστικά με τους δείκτες επιτυγχάνεται ο προσδιορισμός ποιοτικών και ποσοτικών χαρακτηριστικών ενός ενεργειακού συστήματος, εντοπισμός αποκλίσεων, οι πηγές των αποκλίσεων και  μπορούν να καθοριστούν οι προτεραιότητες αναγκαίων παρεμβάσεων. 



Ένα σύστημα ενεργειακών δεικτών το  οποίο μπορεί να χρησιμοποιηθεί, φαίνεται σε αυτό το σχήμα, όπου ουσιαστικά με βάση τις κινητήριες δυνάμεις, που ουσιαστικά περιγράφουν ένα σύστημα, πόσα κτίρια, ποιος είναι πληθυσμός, ποια είναι τα οικονομικά χαρακτηριστικά του πληθυσμού, αυτές οι κινητήριες δυνάμεις ουσιαστικά δημιουργούν μία κατάσταση η οποία περιγράφεται από την ενεργειακή, για παράδειγμα από την ενεργειακή κατανάλωση, η οποία με τη σειρά της δημιουργεί πιέσεις, οι οποίες μπορεί να είναι πιέσεις είτε στο περιβάλλον, είτε σε ότι έχουν να κάνουν με οικονομικές επιβαρύνσεις και λοιπά. 


Σε αυτή τη δεδομένη κατάσταση έρχονται στη συνέχεια τα μέτρα, η ανάδραση, που ουσιαστικά μπορούν να είναι θεσμικές ή οικονομικές ενισχύσεις ή συγκεκριμένα μέτρα τα οποία επηρεάζοντας μία από αυτές τις τρεις κατηγορίες δεικτών, θα οδηγήσουν στο επιθυμητό αποτέλεσμα. 

Ευχαριστώ. 

ΠΡΟΕΔΡΕΙΟ: Ευχαριστούμε πολύ. Μέσα στην ώρα σας και πολύ περιγραφικός και το υλικό νομίζω θα περιληφθεί στα πρακτικά έτσι ώστε να το έχουν όλοι οι Δήμαρχοι στους οποίους θα διανεμηθεί το κείμενο όλων των εισηγήσεων. 

Καλώ τον Δρ. Γεώργιο Αγερίδη, Διευθυντή Ενεργειακής Αποδοτικότητας του ΚΑΠΕ, ο οποίος θα εκπροσωπήσει και τον Γενικό Γραμματέα του Υπουργείου Ανάπτυξης, τον κύριο Κωνσταντίνο Μουσουρούλη, που όπως καταλαβαίνετε, οι πολιτικοί έχουν τεθεί nock out λόγω των εκλογών. Ο δε κύριος Μουσουρούλης, μάλλον είναι και υποψήφιος Βουλευτής Χίου. 


Επειδή η προηγούμενη εισήγηση ήταν κάπως στο θεωρητικό σκέλος του προγράμματος ΕΞΟΙΚΟΝΟΜΩ, όλα αυτά που μας είπε ο κύριος Σαραφίδης, παρακαλούμε να μας πείτε και τις πρώτες παρατηρήσεις που έχετε κάνει, γιατί θέλω να πω ότι έχουν ήδη υποβληθεί από τους Δήμους που ήταν υπόχρεοι πάρα πολλές μελέτες στο ΚΑΠΕ, θα έχετε εξετάσει κάποιες μέχρι τώρα, να μας πείτε αν οι Δήμοι έχουν συμμορφωθεί στις προδιαγραφές της μελέτης, πότε θα βγουν οι πρώτες εγκρίσεις για να μπορέσουμε να ξεκινήσουμε τα έργα, γιατί του χρόνου έχουμε εμείς εκλογές, όπως καταλαβαίνετε, να φτιάξουμε κανένα ενεργειακό κτίριο να δώσουμε στους πολίτες.

Γ. ΑΓΕΡΙΔΗΣ: Αυτά που θα παρουσίαζε ο κύριος Μουσουρούλης και μου ανέθεσε να σας ενημερώσω, είναι τα πρώτα στατιστικά στοιχεία από την παραλαβή των φακέλων και  μία επεξεργασία των στοιχείων αυτών. 


Η αξιολόγηση δεν έχει ξεκινήσει ακόμα και επομένως, κάποια από τα θέματα που είπατε δεν είναι δυνατόν να απαντηθούν.


Μία σύντομη εισαγωγή. Το πρόγραμμα ΕΞΟΙΚΟΝΟΜΩ ξεκίνησε μετά την υπογραφή ενός μνημονίου συνεργασίας μεταξύ Υπουργείου Ανάπτυξης και ΚΕΔΚΕ και ανατέθηκε στο ΚΑΠΕ να το εξειδικεύσει, να το περιγράψει και στη συνέχεια να εμπλακεί, να έχει την ευθύνη της εφαρμογής και της υλοποίησης των προτάσεων που θα υποβληθούν και όλα αυτά σε συνεργασία του ΚΑΠΕ με μία Τεχνική Γραμματεία, που ήταν ειδήμονες από το Υπουργείο, από την ΚΕΔΚΕ, από το Ινστιτούτο Τοπικής Αυτοδιοίκησης, από το ΚΑΠΕ και με έναν εξωτερικό σύμβουλο εξειδικευμένο περισσότερο στα διαδικαστικά τέτοιου είδους προγραμμάτων, βγήκε το πρόγραμμα, εξαγγέλθηκε τον Μάρτιο του 2009 και μέχρι τις 22 Ιουλίου του τρέχοντος έτους ήταν η προθεσμία να υποβληθούν οι προτάσεις. 

Στην πρώτη διαφάνεια βλέπουμε σύνολο υποβλήθηκαν 189 προτάσεις από τους 238 περίπου επιλέξιμους Δήμους. Οι προτάσεις αυτές σε μία πρώτη κατανομή στο στόχο 1, δηλαδή οι Περιφέρειες αμιγούς στόχου, υποβλήθηκαν 71 φάκελοι, με αιτούμενο προϋπολογισμό 56.900.000 και πέντε περιφέρειες μεταβατικής στήριξης, οι τρεις phasing out, δηλαδή η Αττική, η Κεντρική και η Δυτική Μακεδονία και οι δύο phasing in, Στερεά και Νότιο Αιγαίο, από εκεί υποβλήθηκαν 101 προτάσεις με 92.900.000 αιτούμενο προϋπολογισμό και 17 προτάσεις στη δεύτερη περίπτωση με 12.100.000 αιτούμενο προϋπολογισμό. Σύνολο αιτούμενου προϋπολογισμού 161.900.000. 

Εάν δούμε μία κατανομή των προτάσεων των φακέλων που υποβλήθηκαν ανά Περιφέρεια, βλέπουμε τον αριθμό των φακέλων που υποβλήθηκαν. Η Αττική έχει το μεγαλύτερο αριθμό, 63 φακέλους. Δεύτερη η Κεντρική Μακεδονία με 33 και στη συνέχεια η Δυτική Ελλάδα 16 και η Κρήτη 13. 


Τα νούμερα αυτά σε ποσοστά είναι στην πίτα αυτή που παρουσιάζονται, όπου οι 63 προτάσεις της Αττικής μεταφράζονται σε 34% του προϋπολογισμού των υποβληθέντων προτάσεων. 
ΣΥΝΕΔΡΟΣ: (εκτός μικροφώνου)
Γ. ΑΓΕΡΙΔΗΣ: Είναι η κατανομή του αριθμού των προτάσεων που υποβλήθηκαν. 

Εδώ σε αυτή τη διαφάνεια φαίνεται η συμμετοχή των Δήμων ανά Περιφέρεια, όπου οι δύο μπάρες ανά Περιφέρεια παρουσιάζουν τον αριθμό φακέλων που υποβλήθηκαν, για παράδειγμα, οι 63 φάκελοι στην Αττική και άλλοι 9 Δήμοι που ήταν επιλέξιμοι και δεν υπέβαλλαν. Αντίστοιχα, αν πάμε στη Δυτική Μακεδονία, ήταν 6 συνολικά οι επιλέξιμοι Δήμοι, υπέβαλλαν οι 5 και ένας δεν υπέβαλλε. Αντίστοιχα για τις άλλες Περιφέρειες, ορισμένες όπως βλέπετε, όλες όπως η Κρήτη και η Ήπειρος, όπου όσοι ήταν οι επιλέξιμοι υπέβαλλαν προτάσεις. 

Εδώ γίνεται η κατανομή του αριθμού προτάσεων για την Αττική, Νομαρχία Αθηνών 60%, Νομαρχία Ανατολικής Αττικής 21%, Νομαρχία Πειραιά 11% και Νομαρχία Δυτικής Αττικής 8%. 


Να υπενθυμίσω ότι έγινε αυτή η κατανομή γιατί ήταν οι 63 προτάσεις, η Περιφέρεια με τις περισσότερες υποβολές. 


Στον χάρτη αυτό δίνεται εποπτικά με χρώματα οι Δήμοι που υπέβαλλαν προτάσεις. Καταρχήν υπάρχει ο χρωματικός διαχωρισμός των Περιφερειών και τα μπλε είναι οι Δήμοι που υπέβαλλαν, τα Δημοτικά Διαμερίσματα που υπέβαλλαν προτάσεις. Για να υπάρχει μία καλύτερη εποπτεία. 


Εδώ πάλι σε γεωγραφικό σύστημα παρουσιάζονται με μπλε οι επιλέξιμοι Δήμοι που υπέβαλλαν και με κίτρινο οι επιλέξιμοι Δήμοι που δεν υπέβαλλαν. Για παράδειγμα, μια που βρισκόμαστε στη Δυτική Μακεδονία, εδώ είναι αυτός ο Δήμος που δεν υπέβαλλε πρόταση. 


Εδώ τώρα παρουσιάζεται ο αιτούμενος προϋπολογισμός ανά Περιφέρεια βάσει των προτάσεων που υποβλήθηκαν και ο διαθέσιμος προϋπολογισμός. Για παράδειγμα, στην Αττική οι 63 προτάσεις που υποβλήθηκαν έχουν συνολικό προϋπολογισμό 59.200.000 και ο διαθέσιμος προϋπολογισμός είναι 34.053.000. 

Να υπενθυμίσω ότι στις οκτώ Περιφέρειες αμιγούς στόχου 1, μπορούν να γίνουν μεταφορές κονδυλίων από Περιφέρεια σε Περιφέρεια ή από δράση σε άλλη δράση ή από πρόγραμμα σε άλλο πρόγραμμα, ενώ αντίθετα στις 5 Περιφέρειες μεταβατικής στήριξης οι μεταφορές κονδυλίων μπορούν να γίνουν μόνο μέσα στην κάθε Περιφέρεια. Δεν μπορεί να μειωθεί ή να αυξηθεί ο προϋπολογισμός σε αυτές τις Περιφέρειες. 

Εδώ είναι η τελευταία διαφάνεια, κύριε Πρόεδρε. Είναι μία σύντομη εκτίμηση των επόμενων βημάτων και του χρονοδιαγράμματος. Η πρώτη φάση που θα ακολουθήσει θα είναι η αξιολόγηση του υποφακέλου 1 και θα αξιολογηθεί η πληρότητα του σχεδίου υλοποίησης. Η διαδικασία αυτή θα γίνει από το ΚΑΠΕ και αναμένεται να γίνει μέσα στον Σεπτέμβριο. 


Στο δεύτερο βήμα θα γίνει η αξιολόγηση πληρότητας και περιεχομένου του ολοκληρωμένου σχεδίου δράσης από το ΚΑΠΕ πάλι τον Οκτώβριο και η αξιολόγηση του σχεδίου υλοποίησης βάσει μητρώου αξιολογητών που έχει προκηρύξει το Υπουργείο Ανάπτυξης, θα γίνει μέχρι τον Δεκέμβριο του 2009. 

Μια που αναφέρεται και το μητρώο, να σας ενημερώσω ότι στην προκήρυξη που έγινε για τους αξιολογητές, υποβλήθηκαν 93 αιτήσεις, 93 φάκελοι, που απομένει να αξιολογηθούν και αυτοί οι φάκελοι για να δούμε ποιοι θα καταρτίσουν το μητρώο των αξιολογητών. 


Μια που αναφέρθηκε το πρωί και κάτι για ΕΞΟΙΚΟΝΟΜΩ ΙΙ, να σας ενημερώσω ότι είχε αρχίσει να γίνεται κουβέντα. Η Τεχνική Γραμματεία που σχεδίασε το ΕΞΟΙΚΟΝΟΜΩ, μας είχε τεθεί να κάνουμε και την εξειδίκευση για το ΕΞΟΙΚΟΝΟΜΩ ΙΙ, δηλαδή για τους υπόλοιπους Δήμους, με κριτήρια σαφώς πιο απλοποιημένα και πιο εύκολα, γιατί θα μιλούσαμε για Δήμους κάτω των 10.000, επομένως και οι ανάγκες τους και οι απαιτήσεις τους, οι ανάγκες τους θα μπορούσαν να ομαδοποιηθούν διαφορετικά και οι δυνατότητές τους ήταν μικρότερες. Τώρα, το τι θα γίνει, ακόμα δεν το ξέρουμε, θα δούμε. 


Σας ευχαριστώ. 

ΠΡΟΕΔΡΕΙΟ: Ευχαριστούμε πάρα πολύ για την ενδιαφέρουσα πραγματικά παρουσίαση. 

ΣΥΝΕΔΡΟΣ: (εκτός μικροφώνου)

ΠΡΟΕΔΡΕΙΟ: Οι πόλεις που είναι ας πούμε δικαιούχοι, είναι στάνταρ. Από εκεί και μετά κάποιοι Δήμοι θα υποβάλλουν τώρα φαντάζομαι. Έχουν περιθώριο να υποβάλλουν μετά; Ένας που καθυστέρησε; Ο Δήμος Καλαμπάκας ας πούμε, δεν υπέβαλλε.

Γ. ΑΓΕΡΙΔΗΣ: Όχι, ήταν μέχρι τις 22 Ιουλίου η προθεσμία. 

ΠΡΟΕΔΡΕΙΟ: Δεν θα μπορέσουν να υποβάλλουν και αυτοί που δεν έδωσαν;

Γ. ΑΓΕΡΙΔΗΣ: Όχι. Τουλάχιστον έτσι ήταν οι οδηγίες. 
Σ. ΔΑΝΙΗΛΙΔΗΣ: Μια ερώτηση. Εμείς κάναμε ερώτημα και πήραμε αρνητική απάντηση στο εξής: επειδή θα έχετε υπόψη σας ότι αρχικά ο κύριος Μουσουρούλης όταν είχε έρθει στην ΚΕΔΚΕ, είχε ανακοινώσει ποσά τελείως διαφορετικά ανά ομάδα Δήμων με βάση τον πληθυσμό. Δηλαδή στους Δήμους μέχρι 50.000 κατοίκους, είχε ανακοινώσει πρόγραμμα 1,5 εκατομμυρίου και μετά όταν έγινε η προκήρυξη κατέβηκε αυτό στο λιγότερο από μισό, στα επτακόσια.

Αρκετοί Δήμοι, μεταξύ των οποίων και ο δικός μας, είχαμε κάνει μία προεργασία, κοντά στο 1,5 εκατομμύριο και κάνουμε το ερώτημα ότι δεσμευόμενοι ότι το υπόλοιπο ποσό θα το βάλουμε από δημοτικούς πόρους, η απάντησή σας ήταν αρνητική. Γιατί; Μεγαλύτερη πρόταση δεσμευόμενοι ότι έτσι και αλλιώς θα μας δώσουν τετρακόσια ογδόντα με βάση την προκήρυξη, μετά την έκπτωση το υπόλοιπο ποσό, δεσμευόμενοι γραπτά με απόφαση Δημοτικού Συμβουλίου ότι θα το καλύψουμε από δημοτικούς πόρους, για να πάμε σε μεγαλύτερη παρέμβαση. Δεν καταλαβαίνω με ποια λογική και με ποιο νόημα ήταν αρνητική. 


Η δεύτερη ερώτηση. Θα ήταν χρήσιμο να δούμε το πόσο λειτουργεί αυτό το σύστημα περιφερειακά, με το πόσο συγκεντρώνεται στο Λεκανοπέδιο Αττικής. Για αυτό έκανα την παρέμβαση, να μας πείτε το ποσοστό όχι στη βάση του αριθμού των προτάσεων, αλλά στη βάση του προϋπολογισμού. Δηλαδή, πέρα από το 33% της Αττικής στον αριθμό των προτάσεων, εγώ υποψιάζομαι ότι είναι πάνω από 45% σε σχέση με τον προϋπολογισμό. Αν είστε πρόχειρος να το πείτε. 

ΠΡΟΕΔΡΕΙΟ: Μα είναι πιο πολλοί Δήμοι πάνω από 20.000 εκεί. Στην Αθήνα είναι οι πιο μεγάλοι Δήμοι. 

Σ. ΔΑΝΙΗΛΙΔΗΣ: Δεν είναι μόνο αυτό. Είναι και τα ποσά όπου στους μεγάλους Δήμους εκτίναξαν τα ποσά στα έξι και στα επτά εκατομμύρια ευρώ. 

Γ. ΑΓΕΡΙΔΗΣ: Καταρχήν να διευκρινίσω ότι τις όποιες αλλαγές ή την εκτίναξη που λέτε των ποσών, δεν την έκανε ούτε η Τεχνική Γραμματεία, ούτε το ΚΑΠΕ. Ήταν οδηγίες που παίρναμε από την πολιτική ηγεσία. 

Σ. ΔΑΝΙΗΛΙΔΗΣ: Σύμφωνοι. Οι ερωτήσεις δεν έχουν προσωπικό χαρακτήρα. 
Γ. ΑΓΕΡΙΔΗΣ: Απλώς διευκρινίζω, γιατί τουλάχιστον σε ερωτήσεις, ενώ έτρεχε η προκήρυξη, είχαμε ακούσει διάφορα, σαν να ήμασταν εμείς οι υπεύθυνοι και καθορίζαμε όλους τους κανόνες.
Σ. ΔΑΝΙΗΛΙΔΗΣ: Κατά κάποιον τρόπο οι Δήμοι εξαπατήθηκαν γιατί είχε κάνει ενημέρωση η ΚΕΔΚΕ σε όλους τους Δήμους με πίνακα οκτώ μήνες πιο μπροστά για να προετοιμάζονται και όσοι Δήμοι μπήκαμε στη διαδικασία να τρέξουμε να προλάβουμε, να ετοιμάσουμε φακέλους, με βάση τον αρχικό πίνακα και τις χρηματοδοτήσεις, κάποια στιγμή, όταν μετά από 8-10 μήνες βγήκε η προκήρυξη, έκπληκτοι είδαμε ότι πετσοκόφτηκε περίπου στο 50%. Δικαιολογημένες ήταν οι διαμαρτυρίες. Αδικαιολόγητο το ότι απευθύνονταν σε εσάς. Έπρεπε να απευθυνθούν στην πολιτική ηγεσία.

ΠΡΟΕΔΡΕΙΟ: Μια απάντηση για την υπέρβαση του προϋπολογισμού.

Γ. ΑΓΕΡΙΔΗΣ: Η υπέρβαση του προϋπολογισμού, επειδή η χρηματοδότηση γίνεται κατά 70% από το ΕΣΠΑ, κατά τον έλεγχο πρέπει να ελεγχθούν ολοκληρωμένα έργα. 



Επομένως, η απάντησή μας δεν ήταν απαγορεύεται, απλώς θα έπρεπε…
ΣΥΝΕΔΡΟΣ: (εκτός μικροφώνου)

Γ. ΑΓΕΡΙΔΗΣ: Ενδεχομένως από εκεί που πήρατε την απάντηση, εκτός αν έτσι γράφτηκε στην ιστοσελίδα με τις ερωτήσεις – απαντήσεις, η απάντηση…

Σ. ΔΑΝΙΗΛΙΔΗΣ: Επίσημη γραπτή απάντηση από το ΚΑΠΕ. 

Γ. ΑΓΕΡΙΔΗΣ: Η διαδικασία ήταν ότι μπορεί οι προτάσεις ενός Δήμου, αυτό που ήθελε να κάνει, να διαχωριστούν με τρόπο ώστε αυτό που θα επιδοτηθεί από το ΕΞΟΙΚΟΝΟΜΩ να είναι ολοκληρωμένο και ελέγξιμο. Αυτή είναι η διαδικασία.

ΠΡΟΕΔΡΕΙΟ: Πάρα πολύ κατανοητό. Ευχαριστούμε πολύ. 


Ο κύριος Ιωάννης Γλυνός.

Σ. ΔΑΝΙΗΛΙΔΗΣ: Έκανα και άλλη ερώτηση για το ποσοστό. 

Γ. ΑΓΕΡΙΔΗΣ: Δεν υπάρχει, είναι αυτό που σας έδειξα, αλλά να διευκρινίσω ότι στον Οδηγό υπήρχε πίνακας με κατανομή του συνολικού προϋπολογισμού ανά Περιφέρεια. Η Αττική είναι στις Περιφέρειες μεταβατικής σύγκλισης. Δεν μπορεί να απορροφήσει περισσότερο από αυτό που ήταν στον Οδηγό τραβώντας κονδύλια από άλλες Περιφέρειες. 

Μπορεί δηλαδή σε μία Περιφέρεια που δεν υποβλήθηκαν προτάσεις να μείνουν αδιάθετα, αλλά σε καμία περίπτωση δεν μπορούν αυτά να πάνε στην Αττική. 

ΠΡΟΕΔΡΕΙΟ: Ο κύριος Γιάννης Γλυνός, που είναι Δήμαρχος στο Κόρθιο Άνδρου, έκανε μία εφαρμογή εκεί σε ΑΠΕ και θέλει να μας την παρουσιάσει γιατί αύριο θέλει να φύγει. 


Να τον ακούσουμε πέντε λεπτά και μετά να κάνουμε ένα μικρό διάλογο.

Ι. ΓΛΥΝΟΣ: Ευχαριστώ πολύ. 


Κύριε Πρόεδρε, εγώ θα παραλείψω πολλά πράγματα της εισήγησης. Θέλω να πω δύο πράγματα μιας και εκπροσωπούμε τα νησιά εδώ και ευχαριστούμε πολύ για την πρόσκληση αυτή. 


Να πω ότι τα προβλήματα τα δικά μας σε σχέση με την επάρκεια του δικτύου, είναι ότι δεν είμαστε διασυνδεδεμένοι οι περισσότεροι. Άρα, η διασύνδεση θα μας λύσει πολλά προβλήματα και ποιότητας δικτύου και δυνατότητας να πάρουμε ανανεώσιμες πηγές ενέργειας. 


Εμείς, όπως ξέρετε, είμαστε προικισμένοι από ανανεώσιμες πηγές ενέργειας, ήλιος, αέρας, κύματα. Δεν έχουμε βέβαια βιομάζα τα περισσότερα μικρά νησιά. Κύματα έχουμε βέβαια. 


Θέλω να πω το εξής: όσον αφορά μια κουβέντα για το Χωροταξικό που είναι σε ισχύ. Ισχυριζόμαστε και το αποδείξαμε πέρσι τέτοιον καιρό σε Συνέδριο ότι στα νησιά με βάση το υφιστάμενο Χωροταξικό δεν μπορούν να μπουν αιολικά πάρκα. Με βάση το Χωροταξικό που ισχύει, κύριε Πρόεδρε, δεν μπαίνουν αιολικά πάρκα, άρα δεν μπορούμε να παραλάβουμε την αιολική ενέργεια των νησιών, που είναι κορυφαία σε όλη την Ελλάδα. Σκύρος, Άνδρος, Ικαρία. 

Να σας πω ένα παράδειγμα για να το καταλάβετε. Λέει «Απόσταση από παραδοσιακό οικισμό δύο χιλιόμετρα». Δεν υπάρχει τέτοια απόσταση.


Εδώ υπάρχει το εξής παράδοξο. Σχεδιάσαμε ένα Εθνικό Χωροταξικό για όλη την Ελλάδα. Σε αυτό το κοστούμι λοιπόν, πρέπει να χωρέσουμε όλοι. Αυτό δεν γίνεται. 


Προτείνουμε λοιπόν εμείς μέσα από τα ΣΧΟΑΠ τα δικά μας κάποιες τροποποιήσεις ή εφαρμογές σε επίπεδο νησιού. Αυτό που ισχύει για την Άνδρο, δεν μπορεί να ισχύει ας πούμε για την Μύκονο. Αυτό είναι μία παρατήρηση.


Δεύτερο ζήτημα…
Σ. ΔΑΝΙΗΛΙΔΗΣ: Μεταξύ Κοπεγχάγης και Μάλμε, 150 πυλώνες είναι στη θάλασσα.

Ι. ΓΛΥΝΟΣ: Δήμαρχε, τα έχω δει με τα μάτια μου. Δυστυχώς τσαντίζομαι γιατί πράγματα που μπορούμε να κάνουμε και εμείς, τα έχουμε σαν υποδείγματα των άλλων. 


Λέω λοιπόν το εξής: θα πω δύο πράγματα για την Αυτοδιοίκηση και τις ΑΠΕ. Ισχυρίζομαι με μεγάλη βεβαιότητα και εδώ ο καθηγητής θα μου πει αν είμαι υπερφίαλος, ότι η ενέργεια για την Αυτοδιοίκηση είναι ένας καινούργιος αναπτυξιακός πόλος που μπορεί να μας φέρει χρήματα και εντέλει ευημερία και προστασία σε αυτό που είπε ο κύριος Βασιλάκος. Δηλαδή, πρέπει να μπούμε δυναμικά στο κομμάτι το επιχειρηματικό, κύριοι συνάδελφοι. 


Υπάρχουν πολλά επίπεδα. Το ένα επίπεδο είναι να έρθουν οι εταιρείες και να κατασκευάσουν αιολικά πάρκα, όπως γίνεται και να μας δίνουν 2%.


Υπάρχει το δεύτερο επίπεδο. Κύριε Δήμαρχε, εσείς στα Τρίκαλα τι ενέργεια χρειάζεστε; Αυτήν την ενέργεια πρέπει επειγόντως να τη διεκδικήσουμε από το εθνικό σύστημα, την οποία θα τη ρεφάρουμε – συγνώμη για την έκφραση – με ανανεώσιμες πηγές. Είτε φωτοβολταϊκά, είτε αιολικά. Εσείς μπορείτε, εμείς δεν μπορούμε. 


Τρίτον. Υπάρχει στο πρόγραμμα που ανακοινώθηκε τον Μάιο, φωτοβολταϊκά στέγης. Εκεί δεν μπήκε κανένα σχολείο μέσα. Μα πώς θα προωθήσουμε την καινούργια ενέργεια στα παιδιά, στην εκπαίδευση, ώστε να φτιάξουμε τους καινούργιους πολίτες του αύριο; 

Πρέπει μέσα σε βάθος 5ετίας, για αυτό είναι για εμένα μετρήσιμο αποτέλεσμα, να έχουμε όλα τα σχολεία μας ρεφαρισμένη την ενέργειά τους είτε από μικρές ανεμογεννήτριες, αθόρυβες, κατακόρυφου άξονα, είτε με φωτοβολταϊκά. 


Μπορούμε, κύριοι. Τα λεφτά που χάσαμε από το ΘΗΣΕΑ, που θα χάσουμε τώρα που κλείνει, γιατί να μην μπορούμε να τα βάλουμε σε μικρές εφαρμογές τέτοιες; Υπάρχουν υποδειγματικές μελέτες για τα σχολεία μας και για τις ανάγκες μας και μην πει κανένας ότι δεν έχουμε τεχνογνωσία. Ο κύριος Χάλαρης δουλεύει εδώ και χρόνια αφαλατώσεις, δουλεύει συστήματα βιολογικού καθαρισμού. Άρα έχουμε πια και την τεχνογνωσία να το κάνουμε. 

Εμείς έχουμε φτιάξει ένα δίκτυο αειφόρων νήσων, το Δίκτυο ΔΑΦΝΗ, μέσω του οποίου μπορούμε να παίρνουμε πληροφορία και σε ευρωπαϊκό επίπεδο και σε συντονισμό όλοι μας μαζί. Με αυτό λοιπόν το Δίκτυο και με τη βοήθειά του, υπογράψαμε το Σύμφωνο των Δημάρχων, δέκα νησιά από την Ελλάδα, όπως το είπαμε και πριν και αναλάβαμε αυτές τις υποχρεώσεις, που είναι βαριές υποχρεώσεις, κύριοι συνάδελφοι. 


Καταλήγοντας, θέλω να πω το εξής: για το ΕΞΟΙΚΟΝΟΜΩ προτείνουμε να μπουν και οι μικροί ΟΤΑ, γιατί μέχρι τώρα είμαστε απέξω. Εμείς φτιάξαμε ένα Ινστιτούτο στην Άνδρο, Ενεργειακών και Βιοκλιματικών Εφαρμογών, για να αποδείξουμε ότι η Αυτοδιοίκηση τολμά να πάει σε τέτοια πράγματα, με το οποίο μπορούμε να κάνουμε παρατηρήσεις πάνω σε αυτά τα ζητούμενα. 

Σας ευχαριστώ. 

ΠΡΟΕΔΡΕΙΟ: Ευχαριστούμε και εμείς πολύ. 


Ποιοι θα ήθελαν να  πάρουν τον λόγο; Ανάλογα με τον αριθμό των ενδιαφερομένων θα δώσουμε τον χρόνο. 


Σε ότι αφορά αυτό που είπε ο Δήμαρχος, ότι οι Δήμοι πρέπει να ασχοληθούν, ήδη στα βόρεια κράτη, στη Σκανδιναβία, είναι οι κατεξοχήν παραγωγοί και διαθέτες ηλεκτρικού ρεύματος. 

ΣΥΝΕΔΡΟΣ: Πριν σας διαβάσω τις δύο σελίδες πολύ σύντομα, θα σας πω ότι είμαι από εδώ, από το Νομό Κοζάνης, από το  Δήμο Ελλησπόντου, τον κατεξοχήν ενεργειακό Δήμο της χώρας, του οποίου στα γεωγραφικά όρια λειτουργεί ο μεγάλος σταθμός ΑΗΣ Αγίου Δημητρίου και το μεγάλο ορυχείο της χώρας, στο νότιο πεδίο. Είναι ίσως η πιο ρυπογόνος περιοχής της Ευρωπαϊκής Ένωσης εξαιτίας της λειτουργίας και του ΑΗΣ και του μεγάλου ορυχείου. 

Έχω αρκετά χρόνια στην Αυτοδιοίκηση. Στα μέσα της δεκαετίας του ’80, όταν πρωτοάρχισε να λειτουργεί ο ΑΗΣ και το ορυχείο, η εναπόθεση της τέφρας – η τέφρα είναι η στάχτη που παράγεται από την καύση του λιγνίτη, το ξέρετε όλοι – γινόταν σε ένα χωριό του Δήμου. Για να καταλάβετε το πρόβλημα, τα παιδιά του Δημοτικού Σχολείου δεν μπορούσαν να βγουν στον αύλειο χώρο του σχολείου όταν φυσούσε αέρας, από τη σκόνη. Δάκρυζαν τα μάτια τους. 

Όταν κάναμε σαν Αυτοδιοίκηση της περιοχής εκεί τότε, που δεν ήμασταν και οι Καποδιστριακοί Δήμοι, ήταν ξεχωριστοί ΟΤΑ και λοιπά, στα πλαίσια των Συμβουλίων Περιοχής και όλα αυτά, η τότε τοπική διοίκηση εδώ στο Νομό Κοζάνης, αλλά και στην Αθήνα, χρειαζόταν λέει κονδύλια και λοιπά για να απομακρύνει την εναπόθεση της τέφρας που γινόταν δίπλα από το χωριό και όταν πλέον αναγκαστήκαμε να προχωρήσουμε σε δυναμικές κινητοποιήσεις, όπως έγιναν και τα τελευταία χρόνια για να σταματήσουμε κάποιους ταινιόδρομους και λοιπά, το Συνδικάτο, την τότε ΓΕΝΟΠ ΔΕΗ, που την εκπροσωπούσαν δυστυχώς και συνάδελφοί μου, γιατί και εγώ στη ΔΕΗ εργάζομαι, από εδώ, από την περιοχή, τους είχαμε απέναντι. Δηλαδή, δεν ήθελαν να σταματήσουν οι ταινιόδρομοι μη δημιουργήσουμε πρόβλημα στην καλή λειτουργία της εταιρίας. Κλείνει η παρένθεση.

Θέλω να ευχαριστήσω λοιπόν την πρωτοβουλία σας να πραγματοποιηθεί το Συνέδριο Ενέργεια και Τοπική Αυτοδιοίκηση – Προβλήματα και Προοπτικές, στο Νομό Κοζάνης, τον κατεξοχήν ενεργειακό Νομό της χώρας και να πω ότι τον προηγούμενο αιώνα ο πλούτος των εθνών καθοριζόταν από τα αποθέματα χρυσού που είχε η κάθε χώρα. Στον αιώνα που μόλις άρχισε, ο πλούτος και η ευημερία κάθε λαού θα μετριέται με την ενεργειακή του επάρκεια, ικανότητα. Αυτό τουλάχιστον καταγράφουν οι σύγχρονοι διανοητές. 

Οι περισσότεροι πόλεμοι του προηγούμενου αιώνα έγιναν ή για τον έλεγχο των πηγών ενέργειας, πετρέλαιο, φυσικό αέριο ή για τους δρόμους των αγωγών. Η Ευρασία, περιοχή Κασπίας, Περσικού Κόλπου, Μικράς Ασίας, Βαλκανίων, είναι πλέον ο χώρος του παγκόσμιου ενδιαφέροντος. Η Ελλάδα και η Μικρά Ασία ήταν και είναι το σταυροδρόμι των αγωγών. Το αθηναϊκό όμως συγκρότημα εξουσίας δεν μπόρεσε να διαδραματίσει ένα τέτοιο αναπτυξιακό ρόλο. 

Σαφώς ο λιγνίτης υπήρξε τον προηγούμενο αιώνα ο ακρογωνιαίος λίθος της ελληνικής ανάπτυξης και της ενεργειακής αυτάρκειας της χώρας. Στο νέο αιώνα όμως, πρέπει να επανακαθορίσουμε τον ρόλο του λιγνίτη…
(αλλαγή κασέτας)

ΣΥΝΕΔΡΟΣ: …από τους παροικούντες στο αθηναϊκό κράτος, μέχρι τους εκφραστές του αθηναϊσμού στον Α’ και Β’ Βαθμό Αυτοδιοίκησης, σκεφτήκανε ποτέ το κοινωνικό κόστος. Ουδείς άθροισε στο κόστος παραγωγής της κιλοβατώρας, το κοινωνικό κόστος. Δηλαδή, την υγεία των κατοίκων, τη νοσηλεία, φάρμακα, αναπηρικές συντάξεις, αναρρωτικές άδειες, θάνατοι και λοιπά. 

Παρ’ όλα αυτά, ουδείς εξ ημών είναι της άποψης να κλείσουν τα εργοστάσια. Πρέπει όμως να μπει ένα τέλος σε αυτή την σχέση που υπάρχει μέχρι σήμερα Κοζάνης και Αθήνας. 


Προτείνουμε λοιπόν, οι παλιοί λιγνιτικοί  σταθμοί, που δεν επιδέχονται βελτιώσεις ή άλλες παρεμβάσεις, να αντικατασταθούν με μονάδες παραγωγής φυσικού αερίου. Καμία καμινάδα χωρίς ηλεκτροστατικά φίλτρα, τακτική συντήρηση. Κανένας ταινιόδρομος πλέον ανοικτός. Σοβαρή επίβλεψη κατάβρεξης στην εναπόθεση και μεταφορά της τέφρας. Δεντροφύτευση τουλάχιστον 15.000 δέντρων στην περιοχή. Απόδοση και επανακαλλιέργεια των εδαφών στους νέους αγρότες της περιοχής. Ταμιευτήρες νερού στο Δήμο Ελλησπόντου για άρδευση, αλλά και για περιβαλλοντικούς λόγους. Μεταφορά των οικισμών Ποντοκώμης και Ακρινής. Δημιουργία θερμοκηπίων με τηλεθέρμανση, καθώς και τηλεθέρμανση όλων των οικισμών του Δήμου Ελλησπόντου. Δημιουργία, σύσταση Δημοτικού Ιατρείου με πολλαπλούς σκοπούς και στόχους εκτός της παροχής άμεσων υπηρεσιών υγείας στους βαριά πληγέντες κατοίκους του Δήμου μας και τη σοβαρή διαδικασία πρόληψης, ενημέρωσης στα σχολεία, τους κατοίκους, τις ευπαθείς ομάδες και λοιπά. 

Τέλος, στις προτάσεις μας είναι και η δημιουργία εργοστασίου πολτοποίησης της τέφρας. Υπάρχουν σχετικές μελέτες και από το Τεχνικό Επιμελητήριο και λοιπά. 

Ένα άλλο και τελειώνω, που ήθελα να επισημάνω, δεν ξέρω αν έχει υλοποιηθεί σε εθνικό επίπεδο, είναι ότι πρέπει να προχωρήσουμε σε ένα πρόγραμμα διαχείρισης και προστασίας των υδατικών πόρων και σε κεντρικό επίπεδο, αλλά και σε περιφερειακό, με την εξόρυξη του λιγνίτη εκεί στην περιοχή μας, ο υδροφόρος ορίζοντας κατεβαίνει καθημερινά και αναγκάζονται οι αγρότες να κατεβάζουν τις γεωτρήσεις τους κάθε χρόνο και βαθύτερα και αυτό συνεπάγεται πολύ μεγάλο κόστος. 

Το Λεκανοπέδιο Κοζάνης, Πτολεμαΐδας, προσέφερε πολλά στην εθνική οικονομία και είναι καιρός να ανταποδοθούν κάποιες απολαβές στους κατοίκους της περιοχής. Σε διαφορετική περίπτωση, φοβάμαι πως θα συμπεριφερθούμε ανάλογα με τους κατοίκους άλλων περιοχών, στη Δράμα, στη Θεσσαλία, που δεν θέλουν ρυπογόνες εστίες. 


Τέλος, η Διοίκηση της ΔΕΗ και η Πολιτεία θα πρέπει να αντιμετωπίζουν πιο ευγενικά τους αγανακτισμένους κατοίκους του Δήμου Ελλησπόντου όταν αυτοί κινητοποιούνται για το περιβάλλον και την ανεργία και να μην προσπαθούν να τους τρομοκρατούν με τα όργανα καταστολής και τη δικαστική εξουσία. 

Ευχαριστώ. 

ΠΡΟΕΔΡΕΙΟ: Ευχαριστούμε πάρα πολύ όσους μέχρι αυτήν την στιγμή παρακολούθησαν. 

ΠΑΡΑΣΚΕΥΗ 4 ΣΕΠΤΕΜΒΡΙΟΥ 2009
ΠΡΟΕΔΡΕΙΟ (Μ. ΤΑΜΗΛΟΣ): Στο Μάλμε της Σουηδίας το Πανευρωπαϊκό Συνέδριο Δήμων για όλη την Ευρώπη. Όχι μόνο της Ευρωπαϊκής Ένωσης, των 40 χωρών, όπου εκεί ο τίτλος του Συνεδρίου ήταν «Έτοιμοι για το Μέλλον;» Ρωτούσαν δηλαδή τους Συνέδρους αν είμαστε έτοιμοι για το μέλλον, με βάση τις νέες εξελίξεις για τις κλιματικές αλλαγές, την οικονομική κρίση και τα λοιπά.

Φάνηκε εκεί ότι δεν είμαστε έτοιμοι για το μέλλον. Μάλιστα, θα το πω και να περιγράψω πριν αρχίσουμε γιατί παίζει ρόλο αυτό για όλους εμάς. Ένας καθηγητής του Βερολίνου, τοποθετούμενος είπε ότι δεν είμαστε έτοιμοι γιατί η Αυτοδιοίκηση στην Ευρώπη έχει πολλές διαφορές. Θα σας πω δύο παραδείγματα, λέει. Στους 100 δημοσίους υπαλλήλους της Δανίας, οι 71 είναι υπάλληλοι στην Τοπική Αυτοδιοίκηση και οι 29 στο κράτος. Δηλαδή, 71 υπάλληλοι στους 100 δουλεύουν στην Αυτοδιοίκηση στη Δανία και 29 στο κράτος. Στην Ελλάδα, λέει, το άκρο άωτο των 40 χωρών, 84 δουλεύουν στο κράτος και 16 στην Αυτοδιοίκηση. 


Άρα λοιπόν, όταν έχουμε τέτοιες τεράστιες διαφορές μεταξύ Αυτοδιοίκηση της Ελλάδας, που είναι η πιο φτωχή από αρμοδιότητες Αυτοδιοίκηση της Ευρώπης και των Σκανδιναβικών Χωρών που έχουν 65 και 75%, αντιλαμβανόμαστε ότι δεν έχουμε τις ίδιες δυνατότητες, δεν έχουμε και τις ίδιες εξουσίες. 


Καλώ στο βήμα την κυρία Άννα Νανοπούλου, Πρόεδρο του Εποπτικού Συμβουλίου της ΚΕΔΚΕ, μέλος του Δημοτικού Συμβουλίου του  Δήμου Κοζάνης, για να αναπτύξει το θέμα «ΔΕΗ και Τοπική Κοινωνία.»


Σας ακούμε κυρία Νανοπούλου.

Α. ΝΑΝΟΠΟΥΛΟΥ: Κυρίες και κύριοι επίσημοι προσκεκλημένοι, αγαπητοί κυρίες και κύριοι Σύνεδροι, θα ήθελα πραγματικά εκ μέρους των συμπολιτών μας να ευχαριστήσω και από πλευράς μας όλους τους επίσημους προσκεκλημένους, αλλά πρωτίστως τον Πρόεδρό μας, κύριο Νικήτα Κακλαμάνη, που αποδέχτηκε με ευχαρίστηση το αίτημά μας για ένα θεματικό συνέδριο της ΚΕΔΚΕ για την ενέργεια να πραγματοποιηθεί στην πόλη μας, την Κοζάνη, που αποτελεί κατά γενική παραδοχή το φυσικό χώρο φιλοξενίας αυτού του Συνεδρίου, όπως είχατε ήδη την ευκαιρία να διαπιστώσετε και από κοντά. 

Να ευχαριστήσω επίσης και όλους τους Δημάρχους, Δημοτικούς Συμβούλους, που μας έκαναν την τιμή να παραβρεθούν στην πόλη μας. 


Σε ένα Συνέδριο με πολλούς καλούς και ειδικούς εισηγητές, θα ήταν λάθος να υπεισέλθουμε εμείς, οι μη ειδικοί, στην ανάλυση εξειδικευμένων ζητημάτων. 

Η δική μου παρέμβαση αφορά την αποτύπωση των πραγματικών σχέσεων ΔΕΗ και τοπικής κοινωνίας, με στόχο να γίνουν ευρύτερα γνωστές οι ανοχές, οι αντοχές, αλλά και οι επιδιώξεις της περιοχής μας.


Στο Νομό Κοζάνης λόγω της 50χρονης και πλέον σχέσης μας με τη ΔΕΗ, θεωρείται περίπου ως δεδομένο το γεγονός της άμεσης ή έμμεσης εξάρτησης της τοπικής μας κοινωνίας από το παρόν και το μέλλον της ενεργειακής πολιτικής στην περιοχή μας, καθόσον αυτή επηρεάζει όχι απλά την οικονομική  ζωή του τόπου μας, αλλά και την κοινωνική και εν τέλει την ίδια την επιβίωσή μας και δεν θα μπορούσε να συμβεί κάτι διαφορετικό, όταν ο Νομός μας ταυτίστηκε κυριολεκτικά με την εκμετάλλευση του λιγνίτη και την εγχώρια παραγωγή ηλεκτρικής ενέργειας με το δεδομένο ότι παράγουμε το 75% της ηλεκτρικής ενέργειας από λιγνίτη, προσφέροντας στη χώρο το εθνικό καύσιμο και «φιλοξενώντας» για μισό αιώνα και πλέον τις έντονες δραστηριότητες της ΔΕΗ και έχοντας βέβαια υποστεί αρκετές θετικές, αλλά και πάρα πολλές αρνητικές συνέπειες. 

Ως τοπική κοινωνία έχουμε κατά συντριπτική θα έλεγα πλειοψηφία, μία πάγια θέση που συνοψίζεται στο ότι η ΔΕΗ ΑΕ αποτελεί για την περιοχή μας το μεγαλύτερο οικονομικό παράγοντα, τον μεγαλύτερο εργοδότη, αλλά ταυτόχρονα τον μεγαλύτερο ρυπαντή του φυσικού μας περιβάλλοντος, με άμεση συνέπεια την υποβάθμιση της ποιότητας ζωής των κατοίκων. 


Εμείς είμαστε πεπεισμένοι ότι η περιοχή μας, που αποτελεί το μεγαλύτερο ενεργειακό κέντρο της χώρας, εξακολουθεί να διαθέτει βεβαιωμένα αποθέματα λιγνίτη για τουλάχιστον 50 χρόνια ακόμη και η συνέχιση της αξιοποίησής του, με σύγχρονες όμως μονάδες αντιρρυπαντικής τεχνολογίας και μεθόδους και κύρια  με σεβασμό στον πολίτη της Δυτικής Μακεδονίας και στο περιβάλλον, αποτελεί μονόδρομο.

Παράλληλα πιστεύουμε όμως ότι μπορεί η περιοχή μας να συνεχίσει τον πρωταγωνιστικό ενεργειακά ρόλο της, συνδυάζοντας πλέον την χρήση και φιλικότερων προς το περιβάλλον μορφών ενέργειας. 


Ωστόσο, τα περιβαλλοντικά προβλήματα λόγω της έντονης εξορυκτικής δραστηριότητας της ΔΕΗ είναι τεράστια και οδηγούν σε αλλοίωση και υποβάθμιση ολόκληρες περιοχές του Νομού μας, ενώ η ρύπανση της ατμόσφαιρας και των υδροφόρων οριζόντων είναι δεδομένη. 

Επιπρόσθετα, η ΔΕΗ δρα κατά έμμεσο τρόπο ανταγωνιστικά σε σχέση με άλλες επιχειρηματικές πρωτοβουλίες, με συνέπεια η Δυτική Μακεδονία να έχει τον χαμηλότερο επίπεδο βαθμό, επίπεδο ιδιωτικής επιχειρηματικότητας. 

Ο λιγνίτης όμως, παρά τις δυσμενείς συνέπειες, δίνει στη χώρα μας ενεργειακή αυτάρκεια και στα λιγνιτωρυχεία και τις δορυφορικές επιχειρήσεις απασχολούνται υπό κανονικές συνθήκες και λέω το υπό κανονικές διότι σήμερα δεν ισχύει, περί τα 10.000 άτομα. Όλα αυτά αναγκάζουν την τοπική μας κοινωνία να αναπτύσσει σχέσεις αγάπης και μίσους με τη ΔΕΗ, εννοώντας ότι οι εκφραστές των τοπικών κοινωνιών αναζητούν συνεχώς, καθημερινά, όρους συνύπαρξης στα όρια της χρυσής τομής. 


Θέλουμε τη συνέχιση και την ορθολογική αξιοποίηση των αποθεμάτων του λιγνίτη, γιατί πέραν της εθνικής αναγκαιότητας αποτελεί για την περιοχή μας αναγκαία συνθήκη για την οικονομική της επιβίωση και έχει διαμορφώσει την τοπική οικονομία, αλλά ως Τοπική Αυτοδιοίκηση δικαιούμαστε και πρέπει να βάζουμε όρους για την προστασία πρώτα από όλα της ίδιας της ζωής των συμπολιτών μας. 

Απαιτούμε λοιπόν η ΔΕΗ να συνεχίσει την δυναμική της παρουσία στη περιοχή προσφέροντας θέσεις εργασίας, που όμως μόνο αυτές δεν αντισταθμίζουν τα οφέλη που αποκόμισε και συνεχίσει να αποκομίζει. 


Η ΔΕΗ πρέπει επιπρόσθετα να δαπανά για να εξασφαλίσει τις πλέον σύγχρονες τεχνολογικές μεθόδους για τη μείωση της ρύπανσης, γιατί μας το οφείλει και δεν είναι αυτό αυτονόητο. Να δαπανά ακόμη για την καθ’ όλα διαχρονικά αξιοπρεπή και δίκαιη μετεγκατάσταση ολόκληρων οικισμών που επλήγησαν και συνεχίζουν να πλήττονται ανεπανόρθωτα από τις δράσεις της, ανεξάρτητα αν ο συγκεκριμένος οικισμός θα χρησιμοποιηθεί για την εξόρυξη λιγνίτη.

Να προβαίνει σε προσλήψεις από το ντόπιο έμψυχο δυναμικό. Κανονικά στην περιοχή μας δεν έπρεπε να υπάρχει ανεργία και έχουμε τους υψηλότερους δείκτες. 


Να είναι σύμμαχος των τοπικών κοινωνιών στη διεκδίκηση για την αποκατάσταση και απόδοση των χρησιμοποιηθέντων εδαφών. Τα χρησιμοποιηθέντα εδάφη που με νόμο της ανήκουν, εμείς σαν Τοπική Αυτοδιοίκηση πιστεύουμε ότι ανήκουν ιδιοκτησιακά στις τοπικές κοινωνίες και πρέπει άμεσα σύσσωμη η Τοπική Αυτοδιοίκηση του Νομού να απαιτήσει να αποδοθούν στην Τοπική Αυτοδιοίκηση για να τα διαχειριστεί για αναπτυξιακούς σκοπούς, γιατί μόνο αυτή ξέρει το καλύτερο για τον τόπο. 

Αξιώνουμε ακόμη η ΔΕΗ να επενδύσει στην περιοχή μας με νέες μονάδες υπερσύγχρονης τεχνολογίας και να είναι αρωγός της συγχρηματοδότησης μιας πολιτικής της επόμενης μέρας που πρέπει να εφαρμοστεί εδώ και τώρα. 

Διεκδικούμε ακόμη περισσότερες προσλήψεις τακτικού προσωπικού από την περιοχή, με το δεδομένο της αθρόας συνταξιοδότησης εργαζομένων την τελευταία τριετία και ακόμη δημιουργία σχολών τεχνογνωσίας με συμμετοχή της Τοπικής Αυτοδιοίκησης. 

Είναι επίσης καιρός η ΔΕΗ να παραχωρήσει στην Τοπική Αυτοδιοίκηση τις χρήσεις μικρής ζώνης της λίμνης Πολυφύτου για την αξιοποίησή της, καθόσον μόνο έτσι μπορούμε να έχουμε ένα πόλο έλξης και τουριστικής ανάπτυξης για το Νομό. 


Ακόμη, η συστηματική χρησιμοποίηση της τέφρας, προϊόν καύσης του λιγνίτη, στην παραγωγή τσιμεντοπροϊόντων και σκυροδέματος, αποτελεί μεγάλη πρόκληση και για την Τοπική Αυτοδιοίκηση, που μπορεί να πρωταγωνιστήσει στην αξιοποίησή της όπως έπραξε στο παρελθόν άκρως επιτυχημένα με τη χρήση του ζεστού ατμού για τη θέρμανση των πόλεων Κοζάνης και Πτολεμαΐδας, τη γνωστή τηλεθέρμανση. 

Για όλα τα παραπάνω, αλλά κύρια για την προετοιμασία της επόμενης μέρας, αυτή που συνηθίζουμε να ονομάζουμε όλοι μετά-λιγνιτική περίοδο, η ΔΕΗ απαιτείται να μας ενημερώνει διαρκώς και με ειλικρίνεια για τον προγραμματισμό της και να ακούει, να δέχεται τις απόψεις των εκφραστών της τοπικής μας κοινωνίας. 


Ήδη έχουν αναφερθεί πολλά για το Σύμφωνο Συνεργασίας μεταξύ τοπικής κοινωνίας και ΔΕΗ, που οφείλει σε κάθε περίπτωση να λειτουργεί και να λειτουργεί εκατέρωθεν. 

Ως τοπική κοινωνία διαθέτουμε το κέντρο των ενεργειακών δράσεων της χώρας και ακόμη διαθέτουμε συσσωρευμένη εμπειρία, εξειδικευμένο προσωπικό, τεχνογνωσία, εμπειρία αξιοποίησης των σταθμών της ΔΕΗ για φιλικές προς το περιβάλλον δραστηριότητες. Διαθέτουμε ακόμη και κάτι πολύ σημαντικό: την κουλτούρα της συμβίωσης με την παραγόμενη ενέργεια. 

Είμαστε κατά συνέπεια ο ιδανικός χώρος υποδοχής και φιλοξενίας πανεπιστημιακών σχολών με αντικείμενο την ενέργεια και το περιβάλλον, καθώς και σχετικών ερευνητικών κέντρων. 


Το πλήρες άνοιγμα των αγορών του ηλεκτρικού ρεύματος επιβάλλει στην Τοπική Αυτοδιοίκηση του Νομού να αξιώσει νέες επενδύσεις στην περιοχή, αλλά και επενδυτικές συνεργασίες της ΔΕΗ με Οργανισμούς Τοπικής Αυτοδιοίκησης της περιοχής μας.


Παράλληλα, ο αγώνας για τη μείωση των επιπτώσεων στο περιβάλλον μας, αλλά και η συμπόρευση με τα δίκαια αιτήματα των κατοίκων των πληττομένων περιοχών είναι διαρκής, συνεχίζονται και θα συνεχίζονται γιατί η ανθρώπινη ζωή δεν μπορεί ποτέ να θυσιάζεται στο βωμό του κέρδους.

Τέλος, με το βλέμμα στραμμένο στο μέλλον βλέπουμε τη Δυτική Μακεδονία σαν ένα ενεργειακό κόμβο της Νοτιοανατολικής Ευρώπης που από σήμερα οφείλει να δουλεύει για ένα καθαρό ενεργειακό αύριο.


Η ΔΕΗ σεβόμενη και τον δημόσιο και τον ιδιωτικό χαρακτήρα της, καθώς εκ των πραγμάτων διατηρεί και τους δύο, οφείλει με σχέδιο, δράσεις και καθημερινή πρακτική, να αποδεικνύει ότι πέρα από τα καλώς εννοούμενα σε κάθε περίπτωση συμφέροντά της, αναγνωρίζει την αγωνία των παιδιών μας για μία άλλη ανάπτυξη του τόπου μας, που θα εκμεταλλεύεται νέες ευκαιρίες και δεν θα είναι μονοδιάστατη. 


Σε αυτή τη μακροχρόνια σχέση δεν μπορεί παρά η σύγκρουση να εναλλάσσεται με τον διάλογο, αλλά οι όποιες ισορροπίες σε καμία περίπτωση ως τοπική κοινωνία δεν δεχόμαστε να υπονομεύουν το δικαίωμα των παιδιών μας, ιδίως αυτών των πληττομένων περιοχών, σε ένα ελπιδοφόρο, αειφόρο αύριο. 

Σας ευχαριστώ.

ΠΡΟΕΔΡΕΙΟ: Ευχαριστούμε και εμείς πάρα πολύ γιατί ήταν πλήρης η εισήγηση και με την εμπειρία που έχει κάθε πολιτικός παράγοντας της Κοζάνης για τη σχέση των κατοίκων, των τοπικών κοινωνιών, με τη ΔΕΗ. Δεν έχουμε μόνο εδώ στην Κοζάνη τη ΔΕΗ. Έχουμε και σε άλλες περιοχές, όπως θα φανεί και αργότερα στις εισηγήσεις.

Τώρα θα δώσουμε τον λόγο στον κύριο Τσιουμάρη, Δήμαρχο Πτολεμαΐδας, να μας αναπτύξει το θέμα «Συμμετοχή των ΟΤΑ σε ενεργειακές επενδύσεις κοινωνικού χαρακτήρα.»
Γ. ΤΣΙΟΥΜΑΡΗΣ: Σε οκτώ μήνες πιστεύω ότι θα ξεκινήσουν οι πρώτες εργασίες στο χώρο της ΕΕΒΑΛ. Στόχος μας είναι να κατασκευάσουμε ένα αυτοκίνητο της τάξεως των 4.000-5.000, κάτι που μπορεί να αγοράσει οποιαδήποτε ελληνική οικογένεια, αφού όπως σας είπα, οι περισσότερες μετακινήσεις στην πόλη, αλλά και στην περιοχή, γίνονται με το αυτοκίνητο. 

Ετοιμάζουμε μια πρόταση την οποία καταθέσουμε στο γνωστό πρόγραμμα  URBACT II, για τη μεταφορά της τεχνογνωσίας στο αντικείμενο αυτό μεταξύ των Δήμων από όλη την Ευρώπη, Ιταλία, Τσεχία, Δανία, Γαλλία και λοιπά. 


Στο προχθεσινό Δημοτικό μας Συμβούλιο κάναμε αποδεκτή τη μελέτη που μας έκανε το ΚΑΠΕ. Ο κύριος Αγερίδης είναι εδώ, μας τιμά με την παρουσία του. Αναθέσαμε λοιπόν στο ΚΑΠΕ και μας έκανε μία μελέτη το πρώην Διοικητήριο της ΕΕΒΑΛ ως βιοκλιματικό κτίριο, ένα κτίριο εμβαδού 3.074 τετραγωνικών μέτρων με ενεργειακό βιοκλιματικό σχεδιασμό, όπου σκοπεύουμε να εγκαταστήσουμε διάφορες ερευνητικές δραστηριότητες, το κέντρο το ενεργειακό Δυτικής Μακεδονίας, Πανεπιστημιακών ερευνητικών κέντρων και λοιπά.

Σε αυτό τον χώρο λοιπόν, σκοπεύουμε να εγκαταστήσουμε και τον καινοτόμο πόλο ενέργειας, μεταξύ των οποίων περιλαμβάνεται και η Ενεργειακή Βιβλιοθήκη της Ελλάδας, σχεδιάζεται και μελετάται η δημιουργία μιας πανελλήνιας βιβλιοθήκης με θέμα την ενέργεια, στην οποία θα παρουσιάζονται μεταξύ άλλων και τα πολύτιμα συγγράμματα που διασώθηκαν μετά την παύση των εργασιών της λιπασματοβιομηχανίας ΕΕΒΑΛ. 

Σε αυτόν τον χώρο δίπλα ακριβώς έχουμε ξεκινήσει την εκπαιδευτική μουσειακή ζώνη στα 80 στρέμματα,  στις διατηρητέες βιομηχανικές εγκαταστάσεις της εκπαιδευτικής και μουσειακής ζώνης της ΕΕΒΑΛ και προετοιμάζουμε τις μελέτες ανάπλασης και επανάχρησης, για την προστασία και ανάδειξη της πλούσιας βιομηχανικής κληρονομιάς. 

Έχουμε ξεκινήσει το Εθνικό Μουσείο Ενέργειας Λιγνίτη. Ανατέθηκε η εκπόνηση της μουσειολογικής μελέτης για την ίδρυση του Μουσείου Έκθεσης Ενέργειας Λιγνίτη, που θα παρουσιάζει με τρόπο βιωματικό και ψηφιακά διαδραστικό τη βιομηχανική ιστορία και την ενεργειακή φυσιογνωμία της περιοχής. 


Το Εθνικό Μουσείο Ενέργειας Λιγνίτη θα αναπτυχθεί σε υφιστάμενο κτίριο της μουσειακής ζώνης του ΒΙΟΠΑ Πτολεμαΐδας, εμβαδού 400-500 περίπου τετραγωνικών μέτρων, που θα επιλεγεί και θα ανακατασκευαστεί, θα διαμορφωθεί και ούτω κάθε εξής. 


Μια άλλη μεγάλη καινοτομία που έχουμε κάνει, είναι η ζώνη εγκατάστασης θερμοκηπιακών δραστηριοτήτων. Προκηρύχθηκε η εκδήλωση ενδιαφέροντος για την εγκατάσταση επενδυτών στη ζώνη εγκατάστασης θερμοκηπιακών αυτών δραστηριοτήτων και αφορά την έκταση 158 στρεμμάτων, σε σύνολο 400 στρεμμάτων. 


Θα σας μιλήσω λίγο αργότερα για αυτή τη δραστηριότητα. Γνωρίζετε στην Πτολεμαΐδα, στην Κοζάνη, στο Αμύνταιο, στη Μεγαλόπολη φυσικά, υπάρχουν οι Δημοτικές Επιχειρήσεις της Τηλεθέρμανσης. Η δική μας Δημοτική Επιχείρηση της Τηλεθέρμανσης έχει βραβευτεί, έχει πάρει δύο πανελλήνια βραβεία. Το 2006 από το Υπουργείο Ανάπτυξης, το Βραβείο Επιχειρηματικότητας και το 2007 το βραβείο ΟΙΚΟΠΟΛΙΣ, περιβαλλοντικής ευαισθησίας στο Ίδρυμα Γουλανδρή. 


Πρόκειται για τους εναποθηκευτές θερμότητας. Αν θα μπείτε στην ιστοσελίδα μας σήμερα, αν θα δείτε δημοσιεύεται στην ιστοσελίδα των ενεργειακών πόλεων της Ευρώπης. Θα σας δώσουμε παρακάτω τα στοιχεία, όπου δημοσιεύεται μεταξύ των καλύτερων αυτή την στιγμή προτάσεων που έχουν κατατεθεί στην Ευρώπη σε θέματα ενέργειας και η πρόταση της Πτολεμαΐδας και αφορά φυσικά την εγκατάσταση εναποθηκευτών θερμότητας. 


Είναι το πρώτο σύστημα που εγκαταστάθηκε και λειτούργησε στην Ελλάδα, με σκοπό την ορθολογική διαχείριση και εξοικονόμηση ενέργειας και πόρων, με ταυτόχρονη συμβολή στην προστασία του περιβάλλοντος. Εκμεταλλεύεται τη νυκτερινή επάρκεια και εναποθηκεύει συμπαραγόμενη θερμότητα ενεργειακά αποδεκτή και φιλική προς το περιβάλλον. 

Εξοικονομούνται σημαντικές ποσότητες πετρελαίου που αποτελεί το καύσιμο της αιχμής. Αποδίδει στην κατανάλωση κατά τις ώρες της αιχμής ζήτηση φιλική προς το περιβάλλον θερμότητα, η οποία διαφορετικά παρέχεται με συμπληρωματική θερμότητα από λέβητες αιχμής με καύσιμο πετρέλαιο. 


Αποτελεί αυτήν την στιγμή μία από τις βέλτιστες πρακτικές εξοικονόμησης ενέργειας από τους Οργανισμούς Τοπικής Αυτοδιοίκησης όλης της Ευρώπης. Είναι δημοσιευμένη στο δικτυακό τόπο των ενεργειακών πόλεων. Αποτελεί πρότυπο για τις υπόλοιπες πόλεις του Οργανισμού σε ολόκληρη την Ευρώπη. 


Θέλω να σας πω επίσης ότι ο Δήμος Πτολεμαΐδας έβαλε από την τσέπη του δύο εκατομμύρια ευρώ και μετέφερε την τηλεθέρμανση σε ένα τεράστιο κτίριο που έχουμε, το Μποδοσάκειο Νοσοκομείο και φυσικά ένα τέτοιο τεράστιο κτίριο καταλαβαίνετε ότι είναι και ενεργοβόρο. 

Μεταφέραμε λοιπόν εκεί την τηλεθέρμανση και καταφέραμε σύμφωνα με τις πρώτες μετρήσεις να έχουμε μία οικονομία, εξοικονόμηση του καυσίμου, πάνω από 50% και φυσικά πριν από λίγες μέρες υπογράφτηκε από τον Υπουργό Περιβάλλοντος, τον κύριο Σουφλιά, ίσως το μεγαλύτερο έργο που έχει γίνει ποτέ στην Πτολεμαΐδα, τα περισσότερα χρήματα που έρχονται στην πόλη μας, η σύνδεση της τηλεθέρμανσης με τον Ατμοηλεκτρικό Σταθμό της Καρδιάς. 

Εντάχθηκε λοιπόν από τον κύριο Σουφλιά. Μας δίνεται μία χρηματοδότησης της τάξεως του 62,63% και έχουμε σε ένα έργο συνολικό με το ΦΠΑ μαζί, 39 εκατομμυρίων ευρώ, έχουμε μία συμμετοχή από το Υπουργείο της τάξεως των 21 εκατομμυρίων ευρώ. 


Σε αυτό το έργο περιλαμβάνονται μετασκευές των μονάδων 3 και 4 του Ατμοηλεκτρικού Σταθμού Καρδιάς της ΔΕΗ, προϋπολογισμού επτά διακόσια, κατασκευή του αγωγού μεταφοράς, προϋπολογισμού δώδεκα επτακόσια, επέκταση δικτύου διανομής στο σύνολο της πόλης, τελειώνει η πόλη πλέον. Έχουμε σύνδεση  κατοικιών, όλων των κατοικιών της πόλης και των Δημοτικών Διαμερισμάτων και φυσικά σε αυτόν τον άξονα, ο οποίος είναι γύρω στα 14 χιλιόμετρα, υπολογίζουμε να αναπτυχθούν όλες οι επιχειρήσεις που έχουν σχέση με τις θερμοκηπιακές δραστηριότητες, με τα SPA, με τις αθλητικές δραστηριότητες και λοιπά. Οποιεσδήποτε δραστηριότητες χρησιμοποιούν τον ατμό, το ζεστό νερό ως ενέργεια. 

Ο Δήμος Πτολεμαΐδας κατέθεσε στο Επιχειρησιακό Πρόγραμμα Ψηφιακή Σύγκλιση, την προμήθεια σύνθετου ηλεκτρονικού συστήματος τηλεδιαχείρισης ψηφιακών υπηρεσιών, ο έξυπνος λαμπτήρας και τη τηλεδιαχείριση και έλεγχο του δημοτικού φωτισμού για μείωση της κατανάλωσης της καταναλισκώμενης ενέργειας μέχρι και 50%.


Όσοι συμμετείχατε και την προηγούμενη χρονιά ήσασταν στις Βρυξέλλες, τότε που γίνονταν εκεί οι Ευρωπαϊκές Μέρες Ανάπτυξης, υπήρχε το Τμήμα εκεί των Ενεργειακών  Πόλεων, υπήρχε μία εισήγηση, υπήρχε μία πρωτοβουλία μιας μεγάλης εταιρείας, η οποία μας είπε πως μπορούμε να φτάσουμε σταδιακά στην εξοικονόμηση της ενέργειας του δημοτικού φωτισμού έως και 79%. 


Αυτό λοιπόν ξεκινήσαμε, καταθέσαμε τις προτάσεις και στόχος μας είναι να φτάσουμε κάποτε σε αυτό το ποθητό όνειρο. 


Θέλω να σας πω επίσης ότι ο Δήμος Πτολεμαΐδας  είναι από τους ελάχιστους Δήμους, είμαστε με τον αγαπητό Δήμαρχο Τρικάλων, τον αγαπητό Σίμο από το Δήμο Συκεών, η Πάτρα. Υπήρχε ένα Δίκτυο δέκα Δήμων από τις Κυκλάδες οι οποίοι δραστηριοποιούνται στον τομέα της γεωθερμίας. 

Βρεθήκαμε λοιπόν στο Σύμφωνο των Δημάρχων μέσα στην έδρα του Ευρωκοινοβουλίου, όπου και υπογράψαμε τις διάφορες δεσμεύσεις και φυσικά εκεί από ότι καταλαβαίνετε, δεν είναι ότι κάνεις μια αίτηση και βάζουν τον οποιονδήποτε. Πρέπει να έχεις αποδείξει ότι έχεις κάνει κάποια πράγματα σε σχέση με το περιβάλλον, σε σχέση με την ενέργεια και εμείς φυσικά είχαμε το μεγάλο πλεονέκτημα της βράβευσής μας με αυτούς τους εναποθηκευτές από τις ενεργειακές πόλεις και γίναμε δεκτοί, όπου συνυπογράψαμε αυτό το Δίκτυο. 


Θέλω να σας πω ότι δια στόματος  Μπαρόζο μας ειπώθηκε ότι δεν ήταν τυχαία η επιλογή του χώρου, που συγκεντρώθηκαν οι μεγαλύτεροι Δήμοι της Ευρώπης σε αυτόν τον χώρο, ήταν απλά γιατί σημειολογικά ήθελαν να δώσουν την έννοια ότι πλέον τα κράτη, οι κυβερνήσεις, έχουν εναποθέσει όλες τους τις ελπίδες στις τοπικές κοινωνίες για την αλλαγή των συνθηκών του περιβάλλοντος. 

Φυσικά να σας πω, όπως σας είπα ότι είμαστε στο Δίκτυο των Ενεργειακών Πόλεων και να σας πω ότι είχαμε την τιμή να συμπεριληφθούμε στους τρεις Δήμους της χώρας μας στο Δίκτυο των Υγειών Πόλεων της Ευρώπης, εμείς, η Αθήνα και το Μαρούσι και φυσικά βασική προϋπόθεση για να μπορέσεις εκεί με όλα αυτά που ζητούν για να σε εντάξουν, ήταν το τι κάνεις για το περιβάλλον και την ενέργεια. 

Ευχαριστώ πολύ.

ΠΡΟΕΔΡΕΙΟ: Ευχαριστούμε και εμείς για την ενημέρωση. Από ότι φάνηκε, υπάρχουν Δήμοι οι οποίοι μπορούν να αξιοποιήσουν τη ΔΕΗ και να δείξουν πραγματικά πόσο εύκολο και πως μπορεί να αξιοποιηθεί υπέρ των πολιτών και της οικονομίας της τοπικής η παρουσία μιας ΔΕΗ. Αυτό με την τηλεθέρμανση μας κάνει και ζηλεύουμε εμάς που έχουμε βαριούς χειμώνες, αλλά δεν έχουμε ζεστό νερό. 

Ο επόμενος ομιλητής είναι ο κύριος Σάββας Ζαμανίδης, Πρόεδρος της ΤΕΔΚ Νομού Κοζάνης, Δήμαρχος Αγίας Παρασκευής Κοζάνης. Το θέμα είναι «Εξόρυξη στερεών καυσίμων – Επιπτώσεις, προοπτικές».


Κύριε Ζαμανίδη, έχετε τον λόγο.

Σ. ΖΑΜΑΝΙΔΗΣ: Ευχαριστώ, κύριε Πρόεδρε. 

Αγαπητοί συνάδελφοι, κυρίες και κύριοι, όταν συζητήσαμε με την Οργανωτική Επιτροπή για την εισήγηση, την κεντρική εισήγηση της ΤΕΔΚ Νομού Κοζάνης, που θα έπρεπε να γίνει στο Συνέδριο, εκείνο το οποίο αρχικά αντιμετώπισα ήταν ο τίτλος της εισήγησης που θα έπρεπε να είναι ένας γενικός τίτλος μιας και μιλάμε για την ενέργεια και την Τοπική Αυτοδιοίκηση γενικά, αλλά μέσα από αυτόν θα έπρεπε να εστιάσουμε και στα προβλήματα και στις προοπτικές που υπάρχουν στην περιοχή μας σε σχέση με την παραγωγή της ενέργειας και κυρίως της ηλεκτρικής ενέργειας, η οποία ακόμα και σήμερα κυρίως για την Ελλάδα παράγεται στην περιοχή μας. 


Έτσι λοιπόν, όλες οι θέσεις και οι απόψεις της Τοπικής Ένωσης Δήμων και Κοινοτήτων και των ανθρώπων της Τοπικής Αυτοδιοίκησης, θα έπρεπε να παρουσιαστούν και δεν σας κρύβω ότι αυτές προέκυψαν μετά από πολλές συνεδριάσεις και αποκλειστικές στην Τοπική Ένωση Δήμων και Κοινοτήτων για το θέμα, γιατί πραγματικά για την περιοχή μας είναι ένα πολύ σημαντικό θέμα. 


Έτσι λοιπόν, όπως και στη συνέχεια θα δείτε, κατέληξα σε αυτόν τον τίτλο που μιλάει για τα στερεά καύσιμα, από τα οποία ως γνωστό είναι εκείνο το οποίο παίζει καθοριστικό ρόλο στην παραγωγή ενέργειας είναι ο άνθρακας στις διάφορες μορφές του. Από τα υγρά κυρίως χρησιμοποιείται το πετρέλαιο και από τα αέρια κυρίως το φυσικό αέριο. 


Επομένως, όταν κανείς αναφέρεται στην εξόρυξη των στερεών καυσίμων, αναφέρεται στην ουσία στον άνθρακα. Το εμπόριο του άνθρακα χρονολογείται από τη Ρωμαϊκή Εποχή, ενώ η βιομηχανική επανάσταση του 19ου αιώνα στηρίχτηκε κυρίως στην αξιοποίησή του, όπως και η βιομηχανία του σιδήρου, αλλά και η παραγωγή της ενέργειας. 


Η Ελλάδα δεν έχει ιδιαίτερα ευνοηθεί από τη φύση με πλούσια σε  ενέργεια ορυκτά στο υπέδαφός της, όπως είναι το πετρέλαιο, το φυσικό αέριο. Αντίθετα όμως, υπάρχουν πάρα πολύ μεγάλα αποθέματα λιγνίτη, που είναι μία μορφή άνθρακα η οποία δεν έχει μεγάλη ενεργειακή αξία. Είναι φτωχό καύσιμο σε σχέση με τον λιθάνθρακα, ο οποίος δεν υπάρχει στο υπέδαφος της Ελλάδας. 


Ιδιαίτερα μπορούμε να πούμε ότι η φύση ήταν απλόχερη στην περιοχή μας, όπου είναι συγκεντρωμένο το μεγαλύτερο κοίτασμα του λιγνίτη. Έτσι λοιπόν, όταν μιλάμε για στερεά καύσιμα στην Ελλάδα, μιλάμε στην ουσία για τον λιγνίτη και για την περιοχή της Κοζάνης. 


Φυσικά, θα είναι λίγο άχαρος ο ρόλος μου να μπορέσω και θα το επιδιώξω όσο μπορώ, να μην αναφερθώ σε κάποια σημεία τα οποία ήδη προαναφέρθηκαν στις δύο προηγούμενες εισηγήσεις, αφού και οι δύο είχαν σχέση με την περιοχή μας και την παραγωγή της ηλεκτρικής ενέργειας. 


Θα καταθέσω την εισήγησή μου για τα πρακτικά και θα προσπαθήσω ότι μπορώ να το αποφύγω, αλλά κάποια πράγματα τα οποία τα θεωρώ πολύ σημαντικά, θα μου επιτρέψετε να τα αναφέρω και εγώ με τον δικό μου τρόπο. 


Από τη μέχρι σήμερα γεωλογική έρευνα, τα βέβαια αποθέματα των λιγνιτών στην Ελλάδα είναι 6 δισεκατομμύρια τόνοι. Με τα σημερινά τεχνολογικά και οικονομικά δεδομένα, εκμεταλλεύσιμα είναι τα 3,5 δισεκατομμύρια τόνοι. Επομένως, είναι σαφές ότι όταν μιλάμε για στερεά καύσιμα, μιλάμε για τον λιγνίτη, όπως είπα προηγουμένως. 


Το Λιγνιτικό Κέντρο της Δυτικής Μακεδονίας, το οποίο έχει ετήσια παραγωγή λιγνίτη 50 με 55 εκατομμύρια τόνους, είναι το μεγαλύτερο των Βαλκανίων, κατέχει τη 2η θέση στην Ευρώπη και την 6η σε ολόκληρο τον κόσμο. 


Η εξόρυξη του λιγνίτη, όπως φαίνεται και στη διαφάνεια, στην περιοχή μας γίνεται σχεδόν αποκλειστικά από τη ΔΕΗ, επιφανειακά, ακολουθώντας τη μέθοδο των ορθών βαθμίδων ανοικτής εκσκαφής. 


Στο σημείο αυτό θέλω να αναφέρω κάτι που είναι για εμάς εντυπωσιακό. Η πρώτη εξόρυξη του λιγνίτη, όπως είπα και χθες στον χαιρετισμό μου, έγινε σε ένα χωριό, στο Καρυοχώρι, με ανοικτά μικρά ορυχεία. Δηλαδή, τι γινόταν την εποχή εκείνη, τη δεκαετία του 1920-30; Γινόταν αποκάλυψη λεπτού στρώματος λιγνίτη, το οποίο έπαιρναν και έκαιγαν οι κάτοικοι στις σόμπες τους αντί για ξύλο. 

Στη συνέχεια, οι ίδιοι οι κάτοικοι κατασκεύασαν πηγάδια τα οποία είχαν βάθος περίπου 20 με 25 μέτρα και εξόρυσσαν τον λιγνίτη αφού κατασκεύαζαν οριζόντιες  στοές χωρίς υποστυλώματα. Φυσικά, όπως θα αντιλαμβάνεστε, τα ατυχήματα ήταν πολλά εκείνη την εποχή και τα περισσότερα από αυτά ήταν θανατηφόρα ή επέφεραν αναπηρίες οι οποίες δεν διορθώνονταν. 


Αργότερα, ιδιωτικές εταιρείες κατασκεύασαν ορυχεία κλειστού τύπου, με στοές, με υποστυλώματα, αλλά και χρησιμοποιώντας μηχανολογικό εξοπλισμό όπως βαγόνια και στη συνέχεια ξανά πήγαμε στα ανοικτά ορυχεία τα σημερινά από τη ΛΙΠΤΟΛ στη ΔΕΗ.


Υπάρχει δηλαδή ένας εντυπωσιακός κύκλος στην αξιοποίηση του λιγνίτη στην περιοχή μας, που ξεκινά με μικρά, υποτυπώδη ανοικτά ορυχεία, πάει στα κλειστά και ξανά έρχεται στα μεγάλα σημερινά ανοικτά ορυχεία. 

Σήμερα τα τρία στάδια στην εκμετάλλευση ενός λιγνιτικού κοιτάσματος από τη ΔΕΗ, είναι η εξόρυξη, η μεταφορά και η απόθεση των άγονων υλικών και του λιγνίτη. Και στα τρία προαναφερόμενα στάδια χρησιμοποιείται βασικά ηλεκτροκίνητος εξοπλισμός συνεχούς λειτουργίας, δηλαδή εκσκαφείς, βλέπουμε έναν τέτοιο εκσκαφέα στη διαφάνεια, ταινιόδρομοι και αποθέτες, οι οποίοι ταινιόδρομοι και αποθέτες χρησιμοποιούνται για τη μεταφορά και την απόθεση τόσο των στείρων υλικών, όσο και του λιγνίτη, αλλά και της παραγόμενης τέφρας στους ατμοηλεκτρικούς σταθμούς. 

Τα λιγνιτωρυχεία της Δυτικής Μακεδονίας τροφοδοτούν 18 ατμοηλεκτρικές μονάδες παραγωγής ηλεκτρικής ενέργειας, με εγκατεστημένη ισχύ 4.388 Μεγαβάτ. Η ισχύς αυτή αποτελεί το 40% της εγκατεστημένης ισχύος του διασυνδεδεμένου δικτύου στη χώρα μας. 

Στα προαναφερόμενα ορυχεία και σταθμούς της ΔΕΗ, εργάζονται περίπου 7.500 εργαζόμενοι, που αποτελούν τόσο τακτικό όσο και έκτακτο προσωπικό, αλλά παράλληλα εργάζονται και άλλοι 1.500 εργαζόμενοι οι οποίοι έχουν σχέση εργασίας με εργολάβους που αναθέτει σε αυτούς εργασία η ΔΕΗ. 


Αυτό σημαίνει ότι θα πρέπει και αυτό το ζητάμε ως περιοχή, θα πρέπει να καλυφθούν αυτές οι θέσεις με προσλήψεις μονίμου προσωπικού, που κάποιες από αυτές τις προσλήψεις είναι, όπως και χθες αναφέρθηκε, σε διαδικασία εξέλιξης, κάποιες έχουν εξαγγελθεί, όμως θα πρέπει σύντομα όλες αυτές να προχωρήσουν. 


Γίνεται σαφές ότι η ανάπτυξη της περιοχής μας συνδέθηκε σχεδόν μονοσήμαντα με την εξόρυξη και την καύση του λιγνίτη για την παραγωγή ηλεκτρικής ενέργειας, με όλα τα θετικά και τα αρνητικά που αυτό συνεπάγεται. 


Τα αποθέματα του λιγνίτη που υπάρχουν στην περιοχή δικαιολογούν απόλυτα τον ενεργειακό προσανατολισμό της περιοχής μας, ο οποίος πιστεύουμε ότι πρέπει να διατηρηθεί με την προϋπόθεση ότι θα αντιμετωπιστούν τα μεγάλα προβλήματα που προκύπτουν από την εξόρυξη και την καύση του λιγνίτη. 


Ο ενεργειακός προσανατολισμός της περιοχής μας δικαιολογείται από τα πλεονεκτήματα που προκύπτουν από την αξιοποίηση του λιγνίτη, δίνουν προοπτική ανάπτυξης στην περιοχή και δεν είναι άλλα από την ανάδειξη της περιοχής ως βιομηχανικού ενεργειακού κέντρου της Ελλάδας, από την εξασφάλιση χιλιάδων θέσεων εργασίας, από τη δημιουργία σημαντικού, έμπειρου και εξειδικευμένου έμψυχου ανθρώπινου δυναμικού, την τόνωση των τοπικών αγορών και την αξιοποίηση της ενεργειακής παραγωγής για ανάπτυξη δράσεων συμπληρωματικού οφέλους, όπως είναι η τηλεθέρμανση, η αξιοποίηση της ιπτάμενης τέφρας και τα λοιπά. 

Από την εξόρυξη του λιγνίτη όμως, προκύπτουν και πολύ σοβαρά προβλήματα, τα οποία θα πρέπει να αντιμετωπιστούν και δεν είναι άλλα από το επιβαρυμένο φυσικό περιβάλλον από τις δραστηριότητες της ΔΕΗ.


Για το περιβάλλον θα πρέπει να πούμε ότι επιβαρύνεται και από την εξόρυξη και από τη μεταφορά και την απόθεση του λιγνίτη, όπως επίσης και από την δραστηριότητα των ατμοηλεκτρικών σταθμών που θα αναφέρουμε παρακάτω. 


Σήμερα είναι κοινή θέση όλων μας από την εμπειρία μας ότι ίσως η ρύπανση της ατμόσφαιρας από τις δραστηριότητες των ορυχείων, να είναι μεγαλύτερη από αυτή των σταθμών. 


Εδώ λοιπόν θα πρέπει να γίνει  σαφές ότι η τήρηση των περιβαλλοντικών όρων θα πρέπει να είναι όρος απαράβατος κατά τη λειτουργία των λιγνιτωρυχείων.


Επίσης, ένα άλλο πρόβλημα είναι η βίαια και αποσπασματική ανατροπή των κοινωνικών ισορροπιών, κυρίως με τις αναγκαστικές απαλλοτριώσεις χιλιάδων στρεμμάτων, αλλά και την μετεγκατάσταση οικισμών. 

Επίσης, είναι ένα μεγάλο πρόβλημα ότι πολλοί οικισμοί καταδικάστηκαν στο παρελθόν να ζουν δίπλα στις  δραστηριότητες που αναπτύσσονται στα ορυχεία, να μην μετεγκατασταθούν την εποχή εκείνη, να έχουν σοβαρά προβλήματα σήμερα και να παραμένουν στις ίδιες θέσεις.


Δημιουργεί προβλήματα και η μετεγκατάσταση, αλλά και η παραμονή των οικισμών στις θέσεις τους είναι ένα μεγάλο πρόβλημα. Αυτό δηλαδή το οποίο εμείς διατυπώνουμε ως πρόβλημα ως Τοπική Αυτοδιοίκηση, δεν είναι αλλοπρόσαλλο όπως επιχειρήθηκε να παρουσιαστεί χθες, ότι τη μια ζητάμε μετεγκαταστάσεις και την άλλη ζητάμε αυτές οι μετεγκαταστάσεις να γίνουν έτσι που να δημιουργούν τα λιγότερα δυνατά προβλήματα. 


Είναι φυσικό τα προβλήματα τα οποία δημιουργούνται από μία αλλαγή στη θέση κατοικίας όπου δραστηριοποιήθηκαν για πολλά χρόνια άνθρωποι, οι οποίοι είχαν ξανά ξεριζωθεί στο παρελθόν, αυτά να ζητάμε να ελαχιστοποιηθούν. 


Όμως και να ζει κάποιος κάτω από τις καμινάδες και δίπλα στην τέφρα που αποτίθεται, είναι πάρα πολύ δύσκολο έως αδύνατο. 


Πέρα από αυτό, περίπου 200.000 στρέμματα γεωργικής γης έχουν αποσυρθεί από τη γεωργική χρήση. Είναι κάτι πολύ σημαντικό. Εάν υπολογίσει κανείς ότι ο κλήρος στην Ελλάδα είναι 31 στρέμματα και κάνετε την αναγωγή, θα δείτε ότι υπάρχουν χιλιάδες θέσεις εργασίας στον αγροτικό τομέα, οι οποίες έχουν φύγει και δεν μπορεί να αντικατασταθούν από την απασχόληση στη βιομηχανία, διότι ακόμα και αν μπορούσαν να αντικατασταθούν σε αυτό το επίπεδο, θα χανόταν κάποτε και θα χαθούν όταν θα σταματήσουν οι δραστηριότητες της εξόρυξης του λιγνίτη. 



Συνεπώς θα πρέπει με κάποιον τρόπο αυτές οι θέσεις να επανέλθουν στην τοπική κοινωνία και ο τρόπος είναι ένας και μοναδικός. Η αποκατάσταση και η απόδοση αυτών των εδαφών σε χρήση. Είναι κάτι το οποίο προκύπτει από τις συμβατικές υποχρεώσεις της ΔΕΗ, κάτι όμως το οποίο δεν τηρήθηκε ποτέ και δεν τηρήθηκε ποτέ διότι ένα έγκλημα το οποίο ξεκίνησε από την αρχή της δραστηριοποίησης των λιγνιτωρυχείων, για να μην πω της ΔΕΗ, συνεχίζεται μέχρι και σήμερα και αυτό είναι το γεγονός ότι εκατομμύρια τόνοι επιφανειακού εδάφους θάφτηκαν και συνεχίζουν να θάβονται κάτω από την τέφρα, κάτω δηλαδή από τη στάχτη που παράγεται από την καύση του λιγνίτη. 


Είναι ένα σημαντικό ζήτημα, το οποίο είναι μία διεκδίκηση της περιοχής, όχι μόνο για την αποκατάσταση, αλλά και για την απόδοση αυτών των εδαφών. 


Αυτά τα εδάφη, τα οποία σε ένα ποσοστό τους ήταν εποικιστικές εκτάσεις, δηλαδή εκτάσεις του δημοσίου που δόθηκαν για αξιοποίηση κοινόχρηστα στους πρόσφυγες κατοίκους που ήρθαν από τον Πόντο και τη Μικρά Ασία, από κάποια στιγμή και μετά με νόμο η ΔΕΗ τις απαλλοτρίωνε καθιστώντας διάδικο το ελληνικό δημόσιο, χωρίς όμως να τις αποζημιώνει. 


Αυτές τις λοιπόν τις εκτάσεις είχε υποχρέωση, αφού τις αποκαταστήσει, να τις αποδώσει στην τοπική κοινωνία. Το 2001 όμως, ψηφίστηκε ένας νόμος με την μετατροπή της ΔΕΗ σε ΑΕ, που αυτές οι εκτάσεις αποτελούν ιδιοκτησία της ΔΕΗ. 


Άρα λοιπόν, υπάρχει ένα μείζον ζήτημα για την περιοχή μας, που έχει να κάνει με την ανάπτυξή της και θα πρέπει να πάρει κάποια στιγμή ένα τέλος. Όχι μόνο για να δοθούν αυτές οι εκτάσεις για αξιοποίηση γεωργική, αλλά για να δοθούν και για άλλες δράσεις σημαντικές, που μπορούν να φέρουν ανάπτυξη διαρκείας και υπάρχει μια μεγάλη πρόταση σε μια περιοχή που υπάρχει λήξη των εργασιών της ΔΕΗ, υπάρχουν δηλαδή τελικές εκτάσεις αποθέσεων, όπου μπορεί να γίνει μια μεγάλη επένδυση αφού είναι μεγάλη μονοκόμματη έκταση και μπορεί να διεκδικηθεί και να την πάρει η Τοπική Αυτοδιοίκηση και αυτή η πρόταση έχει να κάνει με τη δημιουργία μιας μεγάλης πίστας μηχανοκίνητου αθλητισμού που μπορεί να φέρει ανάπτυξη όχι μόνο στην περιοχή μας, αλλά  σε όλη την Ελλάδα, όχι μόνο στη Βόρεια Ελλάδα, γιατί οι γειτονικές χώρες διεκδικούν τέτοιου είδους επενδύσεις, που κάποτε θα πρέπει να τις διεκδικήσουμε και εμείς για να μπορέσουμε να δώσουμε πνοή ανάπτυξης στην περιοχή μας. 

Πέρα από τη βίαια, αποσπασματική ανατροπή των κοινωνικών ισορροπιών, επίσης πρόβλημα είναι για την περιοχή μας η μονοδιάστατη ανάπτυξη λόγω του υψηλού βαθμού εξάρτησης της τοπικής οικονομίας από τις δραστηριότητες στη ΔΕΗ. Η συντριπτική παρουσία της ΔΕΗ δεν επέτρεψε την ανάπτυξη μεγάλων ιδιωτικών επιχειρήσεων, όπως επίσης και η μονοσήμαντη απασχόληση του εργατικού δυναμικού της ΔΕΗ, η νοοτροπία της μονιμότητας και η ασφάλεια απασχόλησης της ΔΕΗ, αφαίρεσε από τον ιδιωτικό τομέα δυναμικά στελέχη και στέρησε την περιοχή από τη δυνατότητα ανάπτυξης της βιοτεχνίας και του εμπορίου. 


Αξίζει να αναφερθεί ότι τα επιφανειακά λιγνιτωρυχεία για την λειτουργία τους δεσμεύουν σταδιακά μεγάλες επιφάνειες γεωργικών εκτάσεων και σε συνδυασμό με την μέθοδο εκμετάλλευσης δημιουργούνται και μια σειρά επιπτώσεων, όπως είναι η αλλοίωση της μορφολογίας του εδάφους και η καταστροφή του φυσικού τοπίου με τους εκσκαφείς των ορυχείων και τις αποθέσεις.

Θα πρέπει να πούμε εδώ ότι κάθε μέρα αλλάζει το τοπίο, μετακινούνται τεράστιες ποσότητες εδάφους. Ένας λόφος μεγάλος κάθε μέρα αλλάζει θέση στην περιοχή και αυτό είναι μια αρνητική συνέπεια. 


Η καταστροφή της χλωρίδας και της πανίδας στην περιοχή. Η ανατροπή της σχέσης μεταξύ υπόγειων και επιφανειακών υδάτων. Η ρύπανση των επιφανειακών υδάτων από αντλούμενα ύδατα των μετώπων και τις αποπλύσεις από τα υλικά των αποθέσεων με τις βροχοπτώσεις. Η ρύπανση των υπογείων υδροφορέων από τη διήθηση των πιο πάνω βεβαρημένων υδάτων. Η ρύπανση της ατμόσφαιρας από τη σκόνη των προϊόντων εξόρυξης και τις αποθέσεις. 


Είναι πραγματικά μία  δραματική εικόνα, την οποία τελευταία την βλέπουμε πολύ συχνά εμείς και κανείς δεν μπορεί να την πιστέψει αν δεν την δει με τα μάτια του. Σε ορισμένες χρονικές στιγμές που έχουμε κάποιους ανέμους ανάποδους για την περιοχή, να βρίσκεται κάποιος σε έναν οικισμό όπου δίπλα γίνεται απόθεση και να μην μπορεί να δει σε ένα μέτρο απόσταση τον συνομιλητή του από την σκόνη που υπάρχει. Είναι δραματικό και αυτό το έχουμε  ζήσει πολλές φορές. 


Άρα λοιπόν, η λήψη των μέτρων για τη μείωση της ρύπανσης της ατμόσφαιρας είναι σημαντική. Σε αυτή τη ρύπανση θα πρέπει να προσθέσουμε και αυτή που δημιουργείται από τους ατμοηλεκτρικούς σταθμούς καύσης του λιγνίτη και αυτή η ρύπανση δημιουργείται από την αδυναμία της συγκράτησης από τα ηλεκτροστατικά φίλτρα ρύπων που έχουν άμεση σχέση με την ποιότητα του καιγόμενου λιγνίτη, όπως είναι το διοξείδιο του Θείου, το διοξείδιο του Αζώτου, το διοξείδιο του Άνθρακα και λοιπά.

Επίσης, η εκπομπή ενέργειας και νερού στην ατμόσφαιρα, που αλλοιώνει σημαντικά το κλίμα της περιοχής. 


Κυρίες και κύριοι, μετά από όλα αυτά, συμπερασματικά θα μπορούσε κανείς να πει τη θέση όλων των φορέων της περιοχής μας, η οποία είναι ότι πρέπει να διατηρηθεί ο ενεργειακός προσανατολισμός του Νομού μας γιατί υπάρχουν συγκεκριμένα πλεονεκτήματα και πληρούνται οι απαραίτητες προϋποθέσεις για αυτό, αρκεί φυσικά να αντιμετωπιστούν τα σοβαρά προβλήματα που προκύπτουν από την αξιοποίηση του λιγνίτη.


Σας ευχαριστώ.

ΠΡΟΕΔΡΕΙΟ: Ευχαριστούμε και εμείς τον κύριο Ζαμανίδη για την εμπεριστατωμένη και περιεκτική εισήγηση. 


Πριν έρθει στο βήμα ο κύριος Πρόδρομος Ενωτιάδης, παρακάλεσε η Δήμαρχος Αλιβερίου, η κυρία Κατερίνα Καράπα, να κάνει μία σύντομη παρέμβαση για δύο λεπτά. 


Επειδή οι κυρίες προηγούνται και για λόγους ευγενείας, θα της δώσουμε τον λόγο.

Α. ΚΑΡΑΠΑ: Σας ευχαριστώ πάρα πολύ, αλλά δεν είναι έτσι, δεν είναι επειδή οι κυρίες προηγούνται. Είναι επειδή με το Νομό Κοζάνης έχουμε περίπου τα ίδια προβλήματα, αν και εμείς είμαστε τώρα σε μία εποχή, στην μεταλιγνιτική εποχή, που πλέον έχουν πάψει να υφίστανται οι κάτοικοι της περιοχής  μας όλες αυτές τις άσχημες επιδράσεις από τη λειτουργία των ορυχείων και του εργοστασίου. 

Όμως ήθελα να σας πω ότι θέλω να εκφράσω ένα παράπονο γιατί σήμερα έπρεπε εδώ σε αυτό το χώρο, γιατί έτσι όπως φάνηκε και εξελίχθηκε αυτό το Συνέδριο, ήταν καθαρά ένα Συνέδριο που έχει να κάνει με τη ΔΕΗ. Βέβαια, ο τίτλος του Συνεδρίου είναι διαφορετικός και θα έπρεπε να είναι έτσι, όμως επειδή ο Νομός Κοζάνης έχει τη ΔΕΗ και έχει τα δικά του προβλήματα, έχει κοινά προβλήματα με εμάς. 


Δεν θα έπαιρνα τον λόγο αν πραγματικά το Συνέδριο ακολουθούσε τον τίτλο του, αυτό που λέει. Επειδή όμως εστιάστηκε το θέμα στη ΔΕΗ, ζήτησα και εγώ να πάρω τον λόγο για πολύ λίγο. 


Άκουσα τον Πρόεδρο της ΤΕΔΚ να αναφέρει εδώ τα προβλήματα. Αυτά τα προβλήματα εμείς τα έχουμε ζήσει στο παρελθόν, τα ζούμε και τώρα σε έναν βαθμό, όχι βέβαια τόσο έντονο και θέλω να πω ότι αν είχατε προβλέψει και είχατε ζητήσει και από εμάς τις απόψεις μας, θα σας είχαμε πει ότι εμείς στο Αλιβέρι, παρ’ όλο που δεν έχει ακουστεί πουθενά, έχουμε συνεργασία με το Πανεπιστήμιο Πατρών και έχουμε κάνει ένα πείραμα, σε 15 μέρες θα το παρουσιάσουμε και δημόσια στο Αλιβέρι γιατί έχουμε και εμείς εκεί εναπόθεση της τέφρας από τη δεκαετία του ’50 και μετά, όσο το εργοστάσιο της ΔΕΗ έκαιγε λιγνίτη και θα παρουσιάσουμε εκεί τα αποτελέσματα γιατί προσπαθήσαμε να εξυγιάνουμε την περιοχή μας με τρόπο τελείως φυσικό, δηλαδή με την καλλιέργεια φυτών. 

Οπότε θα σας καλέσουμε να παρακολουθήσετε τα αποτελέσματα αυτού του πειράματος. 


Ένα άλλο θέμα. Δεν πήρα τον λόγο πάλι χθες, παρ’ όλο που ήταν εδώ η ΔΕΗ, δεν ήθελα να μπω σε αυτή τη διαμάχη της ΔΕΗ με τον Νομό Κοζάνης. Ζητάμε και εμείς να μείνει ανοιχτό το Ενεργειακό Κέντρο Αλιβερίου και να ενισχυθεί με καινούργιους τρόπους, με την εξέλιξη πλέον, με την πράσινη ανάπτυξη και να αποφύγουμε τις ρυπογόνες καταστάσεις. 


Όμως σας λέω πάλι ότι δεν είχαμε εισήγηση σε αυτό το Συνέδριο, δεν θα καταθέσω εισήγηση, θα καταθέσω όμως δύο προτάσεις που θέλω να περάσουν στα πρακτικά. 


Η μία, που βέβαια είναι λίγο περίεργη να τη βάλω, αλλά τη βάζω, να μείνει ανοικτό το Ενεργειακό Κέντρο Αλιβερίου, το ζητάει η περιοχή και να ενισχυθεί. 



Δύο άλλες προτάσεις που έχουν να κάνουν με τα θέματα που ανέπτυξε ο Πρόεδρος της ΤΕΔΚ προηγουμένως:


Ζητάμε λοιπόν από τη ΔΕΗ να εκπονηθεί ειδικό πρόγραμμα από το Υπουργείο Ανάπτυξης, τη ΔΕΗ και τους οικείους Δήμους, για την αποκατάσταση των χώρων που φιλοξενούσαν εξορυκτικές παραγωγικές δραστηριότητες ή εναπόθεση, αποθήκευση άχρηστων υλικών της ΔΕΗ και είναι τώρα ανενεργοί. 


Με την ίδια λογική που γίνεται αποκατάσταση των ΧΑΔΑ, θα πρέπει να αποκατασταθούν περιβαλλοντικά οι χώροι αυτοί και να αποδοθούν στους οικείους Δήμους. 


Το ίδιο μπορεί να γίνει σε βιομηχανικές ή άλλες βοηθητικές εγκαταστάσεις της ΔΕΗ - εμείς έχουμε τέτοιους χώρους - με την μετατροπή τους σε μουσεία βιομηχανικής τεχνολογίας και εκεί θέλουμε βοήθεια, αλλά δεν την έχουμε βρει από τη ΔΕΗ, πολιτιστικούς πολυχώρους ή να αποτελέσουν υποδομές εναλλακτικού τουρισμού. 


Μία δεύτερη πρόταση για τον έλεγχο των ενεργειακών επενδύσεων. Να έχει η Τοπική Αυτοδιοίκηση και τα Δημοτικά Συμβούλια ουσιαστικό λόγο στη χωροθέτηση των ενεργειακών επενδύσεων και στην τήρηση των προβλεπόμενων από την αδειοδότηση περιβαλλοντικών όρων. 


Πρέπει επίσης να κατοχυρωθεί, να θωρακιστεί, το δικαίωμα των ΟΤΑ στα ανταποδοτικά τέλη, τα τέλη διέλευσης δικτύων. Απαιτείται να συμφωνηθεί η ανάληψη από τους αναδόχους των έργων, συμπληρωματικής υποδομής που θα διευκολύνουν την εγκατάσταση ενεργειακής επένδυσης διασφαλίζοντας και διευκολύνοντας την έως τώρα τοπική παραγωγική δραστηριότητα και πάνω από όλα την προστασία του ευρύτερου περιβάλλοντος. 


Δεν θέλω να σας φάω τον χρόνο. Ζητώ συγνώμη και από τον κύριο Πρόδρομο Ενωτιάδη, που είναι ένας Δήμαρχος του Νομού της Εύβοιας και θα αναπτύξει το θέμα του. 


Σας ευχαριστώ πάρα πολύ.

ΣΥΝΕΔΡΟΣ: Για μισό λεπτό αν μου επιτραπεί. 


Ήθελα να εστιάσω το ζήτημα που ανέφερε και η συνάδελφος, για το θέμα της επαναπόκτησης και ο Πρόεδρος της ΤΕΔΚ Κοζάνης, για το θέμα της επαναπόκτησης των εδαφών. 


Επειδή χθες έγινε μεγάλη κουβέντα για την αποικιοκρατική στάση της ΔΕΗ, θα σας πω ότι ο 1280/82, ένας νόμος με τον οποίο απαλλοτριώθηκαν οι εκτάσεις, αυτός ο νόμος έλεγε ότι μετά την απαλλοτρίωση και μετά την εξόρυξη του λιγνίτη, θα επαναδοθούν στην τοπική κοινωνία, ήρθε το άρθρο 1 του Ν.2491/2001 και λέει ότι η ΔΕΗ είναι Α.Ε. και αφού έγινε Α.Ε., άρα οι εκτάσεις είναι δικές της. 


Ακούστε όμως το ζήτημα. Ακόμα και αυτό αν ισχύει, με αυτό το νόμο του 2001, η ΔΕΗ κερδίζει και τις άλλες εκτάσεις. Θεωρεί δηλαδή περιουσιακό στοιχείο και τις άλλες εκτάσεις που είχε πάρει με τον Ν.1280/82, τις θεωρεί περιουσιακό της στοιχεία και σκεφτείτε ότι σε αυτές τις κτηματικές εκτάσεις που ανήκαν στους ιδιώτες, υπήρχαν εκτάσεις του δημοσίου που τις έχει πάρει η ΔΕΗ.

Αυτό είναι που έλεγα χθες για την αποικιοκρατική στάση και αυτό που είπε ο Νομάρχης Κοζάνης και ο Πρόεδρος της ΤΕΔΚ, ότι κινδυνεύουν να γίνει ο μεγαλοτσιφλικάς της περιοχής. Όμως όπως επίσης είπε η συνάδελφος του Αλιβερίου, και σε άλλες περιοχές της Μεγαλόπολης και τα λοιπά, έχουμε παρόμοιο πρόβλημα. 

Ευχαριστώ πολύ.

ΠΡΟΕΔΡΕΙΟ: Πριν πάρει τον λόγο ο κύριος Ενωτιάδης, που είναι Δήμαρχος του Δήμου Κηρέων Ευβοίας και θα μας πει και αυτός τις εμπειρίες του, ήθελα να πω το εξής.


Προφανώς το Συνέδριο ανοίγει μία πόρτα, ένα καινούργιο κεφάλαιο στην ενεργοποίηση της Τοπικής Αυτοδιοίκησης γενικά στις μορφές ενέργειας και τις ΑΕΠ κυρίως, αλλά όχι εγκαταλείποντας και τις παραδοσιακές. 


Επομένως, οπωσδήποτε στα συμπεράσματα σαν μια περιγραφή της υφιστάμενης κατάστασης και το λέω εδώ για τον κύριο Βασιλείου, που είναι εδώ ο Γενικός Διευθυντής, λέω ότι στα συμπεράσματα σαν περιγραφή της υφιστάμενης σήμερα κατάστασης και των προβλημάτων που υπάρχουν, θα αναφερθούν όλα αυτά τα σημερινά προβλήματα σαν ένα κεφάλαιο εμπειρίας το οποίο πρέπει να μας συνοδεύει και για την αποκατάσταση των ζημιών που έγιναν  και για την αποφυγή στο μέλλον παρόμοιων εξελίξεων. 


Εγώ να πω ότι πρέπει όλοι να προβληματιζόμαστε για αυτό που είπε και ο κύριος Ζαμανίδης. Τι θα γίνει μετά από 50 χρόνια που θα τελειώσουν τα αποθέματα; Ή που θα γίνει ασύμφορος ο λιγνίτης; 


Θα σας πω ότι είπε ένας καθηγητής γνωστός, ο Ρίφκιν, ο οποίος είναι μελλοντολόγος και  συμβουλεύει όλους τους αρχηγούς, τον Ομπάμα και αυτούς, είναι Πρόεδρος στις Βρυξέλλες της Σχολής Μελλοντολογίας. Λέει το εξής: αν βάλουμε φωτοβολταϊκά στην έκταση της Λιβύης, αν σκεπάσουμε όλη τη Λιβύη με φωτοβολταϊκά, έχουμε όλο το ηλεκτρικό ρεύμα που χρειάζεται η Ευρώπη την ημέρα. Αν αναπτύξουμε εκατό φορές περισσότερες ανεμογεννήτριες από αυτές που έχουμε στη Βόρεια Ευρώπη, έχουμε το ρεύμα που θέλουμε την νύχτα. 

Κάποια στιγμή λοιπόν, που ο Καντάφι βλέπει τι χαλί του στρώνουν και ήδη οι πρώτες επενδύσεις έχουν ξεκινήσει στη Λιβύη, αντιλαμβανόμαστε ότι δεν θα συμφέρει πλέον να γίνεται καύση του λιγνίτη στην περιοχή. Άρα λοιπόν, πρέπει από τώρα για τα επόμενα όχι 70 χρόνια, δεν θα χρειαστεί να τελειώσουν τα αποθέματα, για τα επόμενα 30 χρόνια το αργότερο να δούμε πως θα αξιοποιήσουμε αυτές τις εκτάσεις και να υποχρεώσουμε τη ΔΕΗ από τώρα κάθε κομμάτι που εγκαταλείπει να το αποδίδει χωράφι όπως ήταν παλιά, για να ξανά γυρίσει ο κόσμος στα θερμοκήπια, στην αγροτική παραγωγή, σε μία άλλη καλλιέργεια. 

Αυτό δεν είναι πολύ μακρινό. Είναι στα επόμενα 20 χρόνια. Δηλαδή, οι νεότεροι, εμείς, θα το  ζήσουμε. Είναι σίγουρο αυτό. 


Τον λόγο στον κύριο Ενωτιάδη.

Π. ΕΝΩΤΙΑΔΗΣ: Ευχαριστώ, κύριε Πρόεδρε. 


Αγαπητοί συνάδελφοι, εγώ δεν είμαι Δήμαρχος από ενεργειακή περιοχή. Είμαι Δήμαρχος από το Μαντούδι της Εύβοιας, παλιά εξορυκτική περιοχή. 

Όμως τα προβλήματα της ενέργειας, αγαπητοί συνάδελφοι, δεν αγγίζουν μόνο τους Δημάρχους πλέον των ενεργειακών περιοχών. Αγγίζουν και τους Δημάρχους της υπόλοιπης Ελλάδας, γιατί μετά την απελευθέρωση της ενέργειας πολλές ιδιωτικές εταιρείες άρχισαν και καταθέτουν προτάσεις για δημιουργία ηλεκτροπαραγωγικών κέντρων σε περιοχές που κατά την κρίση τους θεωρούν ότι μπορούν πιο εύκολα να διεισδύσουν και να εγκαταστήσουν τέτοια εργοστάσια. 


Έτσι λοιπόν, μία τέτοια περιοχή είναι και η περιοχή του Δήμου μου και θα σας μεταφέρω τις σκέψεις και την πολυπλοκότητα και το πολυδιάστατο του θέματος, τις διαφορετικές εκφάνσεις και τις επιδράσεις στην τοπική κοινωνία. 

Η εμπειρία λοιπόν του Δήμου Κηρέως, ενός μικρού Καποδιστριακού Δήμου, θεωρώ ότι μπορεί να είναι εμπειρία όλων των μικρών Δήμων της χώρας που τον τελευταίο χρόνο είδαμε ότι σε πάρα πολλούς από αυτούς άρχισαν να δημιουργούνται παρόμοια προβλήματα. 

Κυρίες και κύριοι Σύνεδροι, η ενέργεια με τη μορφή του ηλεκτρικού ρεύματος θεωρείται από τους πολίτες ως αυτονόητο αγαθό. Ο μέσος πολίτης θεωρεί αυτονόητο να ανοίγει τη βρύση του σπιτιού του και να έχει νερό, να ανάβει το διακόπτη και να έχει ηλεκτρικό ρεύμα. 

Για πολλά χρόνια ο τρόπος παραγωγής και μεταφοράς της ενέργειας, ήταν μια αδιάφορη διαδικασία για όλους μας και ειδικά για τον καταναλωτή. Οι έννοιες καθαρή ή βρώμικη, ασφαλής ή επικίνδυνη παραγωγή ηλεκτρικής ενέργειας, είναι όροι που εισήλθαν τελευταία στη ζωή μας, ως αποτέλεσμα εμπειριών και συνεπειών της διαδικασίας παραγωγής της. 

Για παράδειγμα, μετά τον Β’ Παγκόσμιο Πόλεμο τα πυρηνικά εργοστάσια παραγωγής ηλεκτρικής ενέργειας στην Ευρώπη και στον κόσμο παρουσιάστηκαν ως τεχνολογική και επιστημονική πρόοδος. Όταν όμως εμφανίστηκαν τα πρώτα σοβαρά προβλήματα, διαρροές, πυρηνικά απόβλητα και αργότερα τα πυρηνικά ατυχήματα όπως Τσέρνομπιλ, τότε έγιναν αντιληπτές οι σοβαρότατες συνέπειες και η επικινδυνότητα αυτού του τρόπου παραγωγής ηλεκτρικής ενέργειας. 
Αντίστοιχα στη χώρα μας ο λιγνίτης ήταν τύχη για τις περιοχές που το έκρυβαν στα σπλάχνα τους, όπως Αλιβέρι, Μεγαλόπολη, Κοζάνη, Πτολεμαΐδα και τα πρώτα εργοστάσια της ΔΕΗ σε αυτές τις περιοχές αποτέλεσαν μοχλούς οικονομικής ανάπτυξης αφού προσέφεραν χιλιάδες θέσεις εργασίας. 

Πολλά χρόνια αργότερα έγιναν αντιληπτά τα προβλήματα και οι βλάβες στην υγεία και στο περιβάλλον που επέφερε η εξόρυξη και η καύση του άνθρακα. 

Η ανάπτυξη το περιβαλλοντικού κινήματος την τελευταία 20ετία, ο κίνδυνος των κλιματικών αλλαγών, κυρίως όμως οι συνέπειες της ρύπανσης στην ανθρώπινη υγεία, δημιούργησαν προβληματισμό, ανησυχία και αντιδράσεις για τον τρόπο παραγωγής ηλεκτρικής ενέργειας. 
Είναι προφανές ότι οι περισσότερο προβληματισμένοι για τον τρόπο παραγωγής ηλεκτρικής ενέργειας, είναι εκ των πραγμάτων οι κάτοικοι των περιοχών που λειτουργούν ή πρόκειται να λειτουργήσουν μονάδες παραγωγής ηλεκτρικής ενέργειας. Αυτοί που ζουν ή πρόκειται να συμβιώσουν με τέτοιες μονάδες. 

Στην Ελλάδα η ηλεκτρική ενέργεια παράγεται από τον λιγνίτη ή το μαζούτ, από φυσικό αέριο, από ανεμογεννήτριες και φωτοβολταϊκά τώρα τελευταία. Η πρώτη κατηγορία, λιγνίτης – μαζούτ, παράγει το μεγαλύτερο μέρος της ηλεκτρικής ενέργειας της χώρας. Πρόκειται για τις παλιότερες και περισσότερο ρυπογόνες μονάδες που λειτουργούν για πενήντα και περισσότερα χρόνια σε περιοχές που διαθέτουν λιγνιτικά πεδία.

Η λειτουργία των συγκεκριμένων μονάδων εμφανίστηκε ως εργασιακή σωτηρία για αυτές τις περιοχές, σε μία εποχή που οι πολίτες αγνοούσαν τα περιβαλλοντικά προβλήματα. Το πέρασμα του χρόνου κατέδειξε τα προβλήματα και πλέον οι αντιδράσεις των κατοίκων εστιάζονται στη βελτίωση και στη λήψη αντιρρυπαντικών μέτρων. 
Οι υπόλοιπες δύο κατηγορίες αποτελούν τις λεγόμενες καθαρές, όπως το φυσικό  αέριο και αειφόρες, οι ανανεώσιμες ή πράσινες, όπως ανεμογεννήτριες και φωτοβολταϊκά, πηγές παραγωγής ηλεκτρικής ενέργειας. 

Παράγονται με τη χρήση νεότερων και σύγχρονων τεχνολογιών, οι οποίες περιορίζουν ή ακόμα και ελαχιστοποιούν τις περιβαλλοντικές επιπτώσεις. 

Ποια είναι όμως η συμπεριφορά των κατοίκων όσον αφορά την εγκατάσταση νέων μονάδων ηλεκτροπαραγωγής στην περιοχή τους; Στις περισσότερες περιπτώσεις η χωροθέτηση νέων δραστηριοτήτων ενεργοποιεί στους κατοίκους των περιοχών εγκατάστασης το σύνδρομο «όχι στη δική μου αυλή». Κατανοητό ίσως για την ελληνική πραγματικότητα λόγω της ανακολουθίας και της ανικανότητας του ελληνικού κράτους να επιβάλλει τη νομοθεσία και την εφαρμογή των περιβαλλοντικών όρων που προβλέπονται για την κατασκευή και λειτουργία της κάθε δραστηριότητας. Ο πολίτης δυστυχώς έχει πειστεί ότι το κράτος δεν είναι ικανό ούτε για τον έλεγχο, ούτε για την εφαρμογή της νομοθεσίας στις επιχειρηματικές δραστηριότητες. 
Εκτός όμως της παραπάνω αντίδρασης, δικαιολογημένες ίσως πολλές φορές διάφορες άλλες αιτίες όπως συγκρούσεις οικονομικών συμφερόντων, επιδιώκουν τη διαμόρφωση ενός κοινωνικού κλίματος υπέρ ή κατά της κάθε δραστηριότητας, στο οποίο προσπαθούν να υπερισχύσει η ένταση έναντι του διαλόγου, η υπερβολή έναντι της πληροφόρησης και της επιστημονικής γνώσης. 
Ο Δήμος Κηρέως στην περιοχή Μαντουδίου στη Βόρειο Εύβοια, έγινε εργαστήριο τέτοιων ζυμώσεων, αφού θέσεις του προτάθηκαν να φιλοξενήσουν μονάδες παραγωγής ηλεκτρικής ενέργειας όλων των παραπάνω κατηγοριών. Δηλαδή πρώτον, λιθανθρακική μονάδα παραγωγής ηλεκτρικής ενέργειας, δεύτερο, αιολικό πάρκο, τρίτο, μονάδα παραγωγής ηλεκτρικής ενέργειας με φυσικό αέριο.

Πρόκειται για τρεις διαφορετικές περιπτώσεις, με διαφορετικό τρόπο προσέγγισης στην κάθε περίπτωση. Μεταφέρω συνοπτικά:

Λιθανθρακική μονάδα παραγωγής ηλεκτρικής ενέργειας. Η λιθανθρακική μονάδα ηλεκτροπαραγωγής στο Μαντούδι ανακοινώθηκε εν μέσω θέρους, μέσω ενός διθυραμβικού δημοσιεύματος αθηναϊκού Τύπου, ότι ανασταίνεται το Μαντούδι. Ο στόχος ήταν εμφανής. Οι οικονομικές δυσκολίες των κατοίκων και η επιλογή επιλέχθηκε λόγω του μεγάλου ποσοστού ανεργίας. 

Τα επιχειρήματα των επενδυτών εστιάστηκαν στη προσφορά θέσεων εργασίας, για την καταπολέμηση της ανεργίας. Ο μέσος πολίτης, εντελώς ανημέρωτος, προσπαθούσε να διαμορφώσει άποψη σταθμίζοντας την σωτηρία που υποσχόταν η μία πλευρά και την καταστροφή που προειδοποιούσε η άλλη πλευρά. 

Η διαχείριση και αντιμετώπιση τέτοιων σημαντικών θεμάτων προς όφελος των πολιτών και της τοπικής κοινωνίας, προϋποθέτει πρώτον, επιστημονική γνώση και διάχυση τεκμηριωμένης πληροφορίες στους πολίτες, δεύτερον, γνώση της νομοθεσίας και των διαδικασιών αδειοδότησης, τρίτον, στρατηγική και ξεκάθαρο στόχο, τέταρτον, κοινωνική ομοψυχία και…

(αλλαγή κασέτας)

Π. ΕΝΩΤΙΑΔΗΣ: …το ίδιο η ένταση και η υπερβολή. Εκθέτουν και δημιουργούν επικίνδυνες καταστάσεις. Σε μία κοινωνία με προβλήματα ανεργίας και δημογραφική ερήμωση, δεν υπάρχει το περιθώριο των κοινωνικών συγκρούσεων, το περιθώριο του διαχωρισμού του εμείς και οι άλλοι. 


Για αυτό εμείς ως Δημοτική Αρχή επιλέξαμε το όλοι μαζί. Αναζητήσαμε επιστημονική ενημέρωση από τεχνικούς συμβούλους και επιστημονικούς φορείς και αμέσως μετά πραγματοποιήσαμε μία μεγάλη ενημερωτική συγκέντρωση στην οποία έγινε προσπάθεια να παραβρεθεί η πλειοψηφία των κατοίκων. Εκεί παρουσιάστηκαν όλες οι απόψεις, ενώ εμείς ως Δημοτική Αρχή καταθέσαμε τεκμηριωμένες επιστημονικές απόψεις και όλα τα διαθέσιμα στοιχεία μας. Ακολούθησαν συσκέψεις στις οποίες συμμετείχαν όλοι ανεξαιρέτως οι φορείς του Δήμου, όλων των ηλικιών, απόψεων και ενδιαφερόντων, από τους Συλλόγους  Μαθητών μέχρι τα Σωματεία Συνταξιούχων, από τους Κυνηγούς μέχρι τους Οικολόγους, από τους επαγγελματίες, τους αγρότες, τους άνεργους, την Εκκλησία. 

Στις συσκέψεις αυτές εξετάστηκε το θέμα του λιθάνθρακα, παρουσιάστηκαν επιστημονικά στοιχεία, ιατρικά συμπεράσματα, τέθηκαν τα υπέρ και τα κατά της επένδυσης. 


Το θέμα σταδιακά μετατράπηκε σε ζήτημα της κοινωνίας. Τα συνθήματα έδωσαν τη θέση τους στα επιχειρήματα, η ένταση στην πειθώ. Κατεδαφίστηκαν εν τη γενέσει τους οι τεχνητοί διαχωρισμοί και η κοινωνία αποφάσισε τελικά ότι οι προσφερόμενες θέσεις εργασίας δεν αντισταθμίζουν τις συνέπειες της μονάδας. Έτσι, πήρε στα χέρια της την προσπάθεια αποτροπής της μονάδας. 


Ο Δήμος Κηρέως ως ΟΤΑ είχε πλέον υποστηρικτικό ρόλο και η τοπική κοινωνία τον αποφασιστικό. Λειτούργησε δηλαδή ο Δήμος ως κοινωνία των πολιτών. 


Ταυτόχρονα έγινε ανάδειξη του προβλήματος από τοπικό σε πανελλαδικό επίπεδο. Δημιουργήθηκαν πανελλαδικές συμμαχίες μεταξύ των απειλούμενων ΟΤΑ και του WWF HELLAS, καθώς και κοινωνικών κινημάτων σε επίπεδο συλλόγων και φορέων. 


Η ελληνική κοινωνία πλέον αντιδρούσε στον λιθάνθρακα και όταν η κοινωνία αντιδρά σε οποιοδήποτε σχέδιο, είναι θέμα χρόνο η ακύρωσή τους. 



Εννέα μήνες μετά την μεγαλειώδη συγκέντρωση κατά του λιθάνθρακα στο Μαντούδι, στην Καβάλα, στον Αλμυρό, στο Ρίο, ο τέως Υπουργός Ανάπτυξης, κύριος Κωστής Χατζηδάκης, ακύρωνε με δηλώσεις του τα λιθανθρακικά σχέδια, ειδικά των ιδιωτικών εταιρειών, στην Ελλάδα. 



Το δεύτερο εγχείρημα, οι ανανεώσιμες πηγές ενέργειας. Με αυτόν τον όρο αναφερόμαστε στις ανεμογεννήτριες και τελευταία στα φωτοβολταϊκά. Θα περίμενε κανείς ότι όσοι κόπτονται για την προστασία του περιβάλλοντος, θα είναι υπέρμαχοι τέτοιων εγκαταστάσεων. Και όμως την τελευταία περίοδο γινόμαστε μάρτυρες σφοδρών αντιπαραθέσεων μεταξύ κατοίκων που αντιτίθενται στην εγκατάσταση νέων αιολικών πάρκων, με κυρίαρχα επιχειρήματα πρώτον, αισθητική ρύπανση και περιβαλλοντική υποβάθμιση, δεύτερον, κορεσμός του χώρου από τις ανεμογεννήτριες, τρίτον, αλλοίωση του τοπίου από τα έργα εγκατάστασης των ανεμογεννητριών, διάνοιξη δρόμων, πρόσβαση και δικτύων μεταφορά του ηλεκτρικού ρεύματος και τέταρτον, φόβος για μείωση της αξίας της γης τους. 


Τελευταία χρησιμοποιείται επίσης αρνητικά ο όρος εγκαταστάσεις μεγάλης κλίμακας, περιγράφοντας τεράστιες επενδύσεις με εκατοντάδες ανεμογεννήτριες που ξεπερνούν την χωρική ικανότητα ενός τόπου. 

Σαν τέτοιο παράδειγμα αναφέρεται η Σκύρος, αφού οι κάτοικοι ξεσηκώθηκαν στα σχέδια εταιρείας να εγκαταστήσει 111 τεράστιες ανεμογεννήτριες σε 38.000 στρέμματα ιδιοκτησίας της Μονής Μεγίστης Λαύρας του Αγίου Όρους, που αντιστοιχεί στο ένα όγδοο της έκτασης του νησιού της Σκύρου.


Μοντέλα ηλεκτροπαραγωγής από φυσικό αέριο. Αν και ορυκτό καύσιμο, το φυσικό αέριο θεωρείται ευγενές και σχετικά καθαρό, με την έννοια της πολύ μικρής παραγωγής αερίων ρύπων. Και όμως, παρά το γεγονός ότι η λειτουργία φυσικού αερίου εκ των πραγμάτων μειώνει την παραγωγή ηλεκτρικού ρεύματος από το ρυπογόνο λιγνίτη, άρα είναι περιβαλλοντική πρόοδος, και στην προκειμένη περίπτωση ακούγονται ισχυρές φωνές αντιρρήσεων από τις τοπικές κοινωνίες των περιοχών εγκατάστασης. 


Αν και σχετικά καθαρό εργοστάσιο, η περιοχή δεν αντέχει την επιπλέον βιομηχανική επιβάρυνση, ισχυρίζονται κάτοικοι από την περιοχή Ελευσίνας. 
Θα  χρησιμοποιηθεί υγροποιημένο φυσικό αέριο, άκρως επικίνδυνες καταστάσεις, δημιουργώντας συνθήκες Σοβέζο, λένε ορισμένοι σε εμάς στο Μαντούδι. 

Οι θέσεις εργασίας που προσφέρει κατά τη λειτουργία του είναι ελάχιστες και εξειδικευμένες, λένε κάποιοι άλλοι σε άλλες περιοχές. 

Χαρακτηρίζει μια περιοχή ως βιομηχανική και την απαξιώνει έναντι του τουρισμού, συνεπώς μειώνει την αξία γης, συμπληρώνουν άλλοι σε άλλες περιοχές. 

Ας δώσουμε όμως μία εξήγηση αυτών των αντιδράσεων. Αν ένα λιθανθρακικό εργοστάσιο ηλεκτροπαραγωγής έχει εμφανείς περιβαλλοντικές επιπτώσεις, όπως τέφρα, οξείδια και συνέπειες στην ανθρώπινη υγεία, πνευμονικά προβλήματα και άλλα και απαξίωση των υπόλοιπων παραγωγικών κλάδων, τι είναι αυτό που προκαλεί αντιδράσεις, μικρές ή μεγάλες, δεν έχει τόσο σημασία και στην παραγωγή ενέργειας με πράσινο ή καθαρό τρόπο; 
Η βασικότερη αιτία, κατά την άποψή μου, είναι η απουσία συμμετοχής της τοπικής κοινωνίας στο επιχειρηματικό εγχείρημα. Όταν ο κάτοικος της περιοχής στην οποία πρόκειται να εγκατασταθεί σύστημα παραγωγής ενέργειας, δεν είναι μέτοχος της προσπάθειας και δεν έχει άμεσα και ορατά οφέλη, θεωρεί ότι είναι αποδέκτης μόνο των αρνητικών συνεπειών της επένδυσης. 

Για παράδειγμα, ένας κάτοικος ο οποίος δεν εργάζεται στην μονάδα ηλεκτροπαραγωγής από φυσικό αέριο, γιατί να συμφωνεί ή έστω να αποδέχεται την εγκατάσταση της μονάδας δίπλα στο αγρόκτημά του; Όταν μάλιστα βλέπει ότι το χωράφι του χάνει την οικοπεδική του αξία μια και στην Ελλάδα ισχύει το εκτός σχεδίου δόμηση και ότι θέλει κάνει ο καθένας.

Αντίστοιχα ερωτήματα τίθενται και στις περιπτώσεις των ανανεώσιμων πηγών. Τι έχει να κερδίσει ο αγρότης από την παρουσία ανεμογεννητριών στην περιοχή του; 

Οι γενικές απαντήσεις, ότι μειώνονται τα αέρια θερμοκηπίου και προωθείται η πράσινη ηλεκτροπαραγωγή, εκλαμβάνονται από τους κατοίκους ως συγκάλυψη των τεράστιων κερδών των ιδιωτικών εταιρειών από την πώληση του ηλεκτρικού ρεύματος. Έτσι, επιστρατεύονται από την άλλη πλευρά διάφορα οικολογικά επιχειρήματα, εφευρήματα, για να καλύψουν την άρνηση που προέρχεται από τη διαπίστωση ότι «εγώ δεν έχω να κερδίσω τίποτα από την ξένη μονάδα, αντίθετα μπορεί να χάσω στο μέλλον», αποδεικνύοντας έτσι ότι περιβάλλον, επενδύσεις και τοπική οικονομία έχουν αλληλένδετη σχέση. 
Σκέψεις κοινωνικής αποδοχής και ο ρόλος της Τοπικής Αυτοδιοίκησης. Μονάδα φυσικού αερίου. Τα κέρδη μιας μονάδας ηλεκτροπαραγωγής από φυσικό αέριο, είναι τεράστια. Η μεταφορά της πρώτης ύλης γίνεται με δημόσια δαπάνη. Όμως τα κέρδη από την παραγωγή είναι αποκλειστικά των ιδιωτών. 

Οι μονάδες ηλεκτροπαραγωγής είναι ίσως οι μόνες επιχειρήσεις που έχουν εξασφαλισμένη τη διάθεση του προϊόντος, υποχρεωτική αγορά του ρεύματος από τη ΔΕΗ και μάλιστα σε προνομιακές τιμές. Τα κέρδη της επιχείρησης είναι τεράστια, αλλά ο κάτοικος της περιοχής στην οποία θα εγκατασταθεί η μονάδα αισθάνεται ότι εισπράττει μόνο τις επιπτώσεις από την παρουσία του εργοστασίου.

Και όμως, αν ένα ελάχιστο μέρος αυτών των κερδών επιστρέψει στους κατοίκους των περιοχών εγκατάστασης ως ανταποδοτικά τέλη,  μπορεί να αντιστρέψει αυτή τη διαπίστωση. 

Πιο συγκεκριμένα, θα μπορούσε για παράδειγμα το 75% της κιλοβατώρας που καταναλώνουν τα νοικοκυριά του Δημοτικού Διαμερίσματος στο οποίο έχει εγκατασταθεί η μονάδα, να καλύπτεται από τη μονάδα ηλεκτροπαραγωγής, το 50% της κιλοβατώρας στα άλλα Δημοτικά Διαμερίσματα του Δήμου να καλύπτεται πάλι από την μονάδα, το κόστος ηλεκτροδότησης του δημοτικού φωτισμού ή των κεντρικών φορέων, αντλιοστάσια και λοιπά, να καλύπτεται από την επιχείρηση, η καταβολή ανταποδοτικών τελών 2 έως 3% επί των κερδών από την πώληση του ρεύματος, στον οικείο Δήμο για εκτέλεση δημοτικών έργων. 

Αν τα παραπάνω που σας είπα φαίνονται ακριβά  σε κάποιους, αγαπητοί συνάδελφοι, αναλογιστείτε πόσα είναι τα κέρδη μιας μονάδας 800 έως 1.100 Μεγαβάτ και πόσο είναι το κόστος κατανάλωσης ρεύματος 3.000 νοικοκυριών που υπάρχουν στους μικρούς Δήμους.

Πέμπτον. Η επένδυση να χρησιμοποιεί την πλέον σύγχρονη τεχνολογία για να ελαχιστοποιεί τις επιπτώσεις και μειώνει τις ανησυχίες και τις περιβαλλοντικές επιβαρύνσεις. Έτσι, αν υπάρχουν εναλλακτικές τεχνολογικές λύσεις στη διαδικασία ηλεκτροπαραγωγής, αυτές να χρησιμοποιούνται. 

Έκτο. Χωροθέτηση της μονάδας μακριά από κατοικημένες περιοχές, σε περιοχές απομονωμένες, χωρίς περιβαλλοντικό ενδιαφέρον και χαμηλής γεωργικής ή οικοπεδικής αξίας. 

Έβδομο. Οι γραμμές μεταφοράς του παραγόμενου ρεύματος στο δίκτυο της ΔΕΗ να είναι υπόγειες όταν βρίσκονται σε οπτική επαφή με κατοικημένες περιοχές, αλλά επίσης και σε σημαντικούς βιοτόπους, ευαίσθητα δασικά οικοσυστήματα, περιοχές ιδιαίτερου αισθητικού ή αρχαιολογικού ενδιαφέροντος. Επιτέλους, ας ξεκινήσει και στην Ελλάδα η υπογειοποίηση του δικτύου μεταφοράς ηλεκτρικής ενέργειας. 

Όγδοο. Φυσικό αέριο για τα νοικοκυριά. Είναι πρόκληση  για τις περιοχές, πρόκληση για τους πολίτες, να έρχεται φυσικό αέριο για ηλεκτρική μονάδα και να μην πηγαίνει το φυσικό αέριο ταυτόχρονα και για τα νοικοκυριά που είναι σε αυτήν την περιοχή. 

Ένατο. Πρόσληψη των περισσότερων εργαζομένων στην μονάδα ηλεκτροπαραγωγής από την περιοχή εγκατάστασης. 

Ο συνδυασμός των παραπάνω κινήτρων ως βάση του πακέτου ανταποδοτικών μέτρων, είναι μία καλή βάση συζήτησης με τους κατοίκους της περιοχής εγκατάστασης της μονάδας με σκοπό την κοινωνική της αποδοχή. 

Ανεμογεννήτριες και ανανεώσιμες πηγές ενέργειας. Πρόκειται κυρίως για επιδοτούμενες επενδύσεις μεγάλης κλίμακας, με δωρεάν πρώτη ύλη, εξασφαλισμένες πωλήσεις, γρήγορη απόσβεση και σίγουρα κέρδη. Επιχειρηματικοί κολοσσοί σπεύδουν να δεσμεύσουν κάθε βουνοκορφή προκειμένου να εκμεταλλευτούν το αιολικό δυναμικό, αδιαφορώντας για τις ιδιαιτερότητες, τις ανάγκες και τις προτεραιότητες της κάθε περιοχής. 
Όμως το αιολικό δυναμικό μιας περιοχής, μια τεράστια πηγή εσόδων, είναι απαγορευμένη και για την Τοπική Αυτοδιοίκηση και για τους κατοίκους της. Αποτελεί προνόμιο των μεγάλων εταιριών. 

Το οικονομικό όφελος της τοπικής κοινωνίας είναι ελάχιστο. Ο κάτοικος δικαιολογημένα θεωρεί ξένη μια τέτοια επένδυση, αδιάφορη και αρνητική για τα δικά του συμφέροντα. 

Όμως με αλλαγή φιλοσοφίας και νομοθετικού πλαισίου, με ένα ξεκάθαρο χωροταξικό σχεδιασμό, με σαφείς μελέτες χωρικής ικανότητες και συγκεκριμένες προδιαγραφές εγκατάστασης των ανανεώσιμων πηγών ενέργειας, θα μπορούσε το αιολικό ή ηλιακό δυναμικό μιας περιοχής να αποτελέσει σημαντικό οικονομικό πόρο των ίδιων των κατοίκων, διευκολύνοντας την κοινωνική αποδοχή και επιτρέποντας τη μέγιστη αξιοποίησή του. 

Θα μπορούσαν αρχικά να τεθούν ανάλογα ανταποδοτικά τέλη, όπως ανέφερα και για τις μονάδες φυσικού αερίου και για τις ανεμογεννήτριες και τις ανανεώσιμες πηγές ενέργειας.

Κυρίως όμως θα μπορούσε να ενθαρρυνθεί η παραγωγή ηλεκτρικής ενέργειας από τους ίδιους τους κατοίκους, είτε ατομικά, είτε με μορφή μικρών επιχειρηματικών μονάδων, οι οποίες θα έχουν ανάλογες επιχορηγήσεις με τις μεγάλες εταιρείες για να κατασκευάσουν και να λειτουργήσουν ανεμογεννήτριες και φωτοβολταϊκά. 

Η Πολιτεία δηλαδή, αντί να ευνοεί και να προωθεί τις απρόσωπες και ξένες για την περιοχή επενδύσεις αιολικών ή φωτοβολταϊκών από μεγάλες εταιρείες, θα μπορούσε να ευνοήσει την δημιουργία πολλών μικρών μονάδων από τους ίδιους τους κατοίκους της κάθε περιοχής. Οι ίδιοι οι κάτοικοι να παράγουν και να μεταπουλούν το  ρεύμα  στη ΔΕΗ, η ίδια η Κοινότητα να παράγει το ρεύμα για τις ανάγκες της. 

Με αυτόν τον τρόπο ο κάτοικος θα έχει σημαντικό οικονομικό όφελος. Θα θεωρεί περιουσία του το εγχείρημα και θα έχει κίνητρο να αξιοποιήσει στο έπακρο τις δυνατότητες που του δίνει το αιολικό δυναμικό και το ηλιακό δυναμικό του τόπου. 

Με αυτόν τον τρόπο η Τοπική Αυτοδιοίκηση θα ήταν πολλαπλά ωφελημένη. Θα υπήρχε συγκράτηση του πληθυσμού στις εστίες του και ταυτόχρονα οι ΟΤΑ θα είχαν έσοδα είτε από την καταβολή των ανταποδοτικών τελών, είτε από τη λειτουργία εγκαταστάσεων ανανεώσιμων πηγών ενέργειας από τους ίδιους τους ΟΤΑ. 

Σας ευχαριστώ όλους που με ακούσατε και ειδικά το Προεδρείο. 

ΠΡΟΕΔΡΕΙΟ: Αγαπητέ συνάδελφε, μας τα είπατε διεξοδικά. Δεν καταλάβαμε όμως, τι διαλέξατε εσείς σαν τρόπο ενέργειας τώρα.
Π. ΕΝΩΤΙΑΔΗΣ: Είπαμε όχι στον λιθάνθρακα, ναι στο φυσικό αέριο και τις ανανεώσιμες.

ΠΡΟΕΔΡΕΙΟ: Από την τοποθέτηση του συναδέλφου βγήκε εύγλωττα και θα το πω αυτό για να το ακούσει και ο εκπρόσωπος του κόμματος του ΛΑΟΣ, ο κύριος Βαγγέλης Παπαδόπουλος, που είναι Γραμματέας Τοπικής Αυτοδιοίκησης και Νομαρχιακός Σύμβουλος στην Αθήνα και επειδή μας τιμά που ήρθε εδώ στην Κοζάνη για το Συνέδριο αυτό, θα του επιτρέψουμε να κάνει εμβόλιμη τοποθέτηση. 

Το πρόβλημα που μπήκε από τον συνάδελφο, είναι το εξής: τελικά για όλη αυτήν την επιβάρυνση, τι ανταποδοτικότητα έχει η Τοπική Αυτοδιοίκηση, η οποία φυσικά μέσω των ΟΤΑ παίρνει ένα μερίδιο; 


Εδώ πρέπει να πούμε ότι σχεδόν είναι ασήμαντα τα ποσοστά που δίνονται στους Δήμους και μέσω των Δήμων στους κατοίκους σαν ανταποδοτικό όφελος. Για αυτό ακριβώς υπάρχουν και οι αντιδράσεις και νομίζω ότι θα πρέπει να υπάρξει σε αυτό το θέμα και στα συμπεράσματά μας μία ισχυρή επισήμανση στα πλαίσια των διαπραγματεύσεων στις αλλαγές των νόμων που πρέπει να ακολουθήσουν το επόμενο χρονικό διάστημα. 


Ε. ΠΑΠΑΔΟΠΟΥΛΟΣ: Κυρίες και κύριοι, καλημέρα σας. Χαίρομαι που βρίσκομαι ανάμεσά σας,  έστω και ταλαιπωρημένος, γιατί πραγματικά το ταξίδι αυτό ήταν μία περιπέτεια. Περιπέτεια γιατί μας καλεί πολύς κόσμος και δεν προλαβαίνουμε να ανταποκριθούμε στις προσκλήσεις. Για αυτό δεν ήρθαμε και χθες και ερχόμαστε σήμερα.


Η ταλαιπωρία όμως, έγκειται και στο εξής γεγονός και δεν ξέρω πόσο φταίτε εσείς. Γυρίσαμε όλη την Κοζάνη για να βρούμε το μέρος, το πάρκο του Αγίου Δημητρίου, ανεβήκαμε στο πάρκο του Αγίου Δημητρίου και εκεί βρήκαμε αυτό και σαν δημοσιογράφος καλός το έσκισα και το πήρα για να έρθω εδώ κάτω. Αντιλαμβάνεστε ότι όταν δεν ξέρει κανείς τα στενά και τα σοκάκια, λίγο ταλαιπωρείται.


Όμως αξίζει τον κόπο γιατί η προσπάθειά σας και το Συνέδριό σας είναι ουσιαστικής σημασίας. Έχει και ένα καλό το ότι ήρθα αργότερα, γιατί θα προλάβω να πάρω τα συμπεράσματα και τις προτάσεις σας, αυτά τα οποία μας ενδιαφέρουν εμάς για να τα μελετήσουμε και όσα μπορούμε να τα υιοθετήσουμε. Συνήθως σε τέτοιες ημερίδες και εκδηλώσεις είθισται ο καθένας που εκπροσωπεί κάποιον φορέα να έρχεται και να λέει, εμείς τα παλιά χρόνια δημοσιογραφικά το λέγαμε ένα δεκάρικο λόγο. 

Εγώ θα προσπαθήσω να αποφύγω να κάνω έναν τέτοιον πρόλογο και με πολλή συγκίνηση να σας μεταφέρω πρωτίστως τον χαιρετισμό του Προέδρου του Λαϊκού Ορθόδοξου Συναγερμού, αλλά και τις δικές μου ευχές για επιτυχία, διότι στην Κοζάνη ήρθα ως δημοσιογράφος πριν από 20 χρόνια και αν θυμούνται οι παλαιότεροι, είχα βγάλει και ζωντανή εκπομπή από την κεντρική πλατεία εδώ της πόλης και έτσι με ξανά  φέρατε 20 χρόνια πριν. 
Εμείς, κύριε Πρόεδρε, κύριοι Σύνεδροι, μάθαμε να ακούμε. Σήμερα οι περισσότεροι μιλούν και οι αρχαίοι μας έλεγαν ότι υπάρχουν σχολές που μπορείς να πας να μάθεις γράμματα και γραφή, αλλά δεν υπάρχει καμία σχολή να σου μάθει να ακούς. 

Εμείς λοιπόν έστω και αυτοδίδακτοι, έχουμε μάθει να ακούμε και για αυτό ήρθαμε εδώ, να πάρω ότι είπατε, να σας ακούσω όσο μπορώ, γιατί θα πάω και σε άλλες εκδηλώσεις μετά από εσάς, αλλά να μεταφέρω τους προβληματισμούς και τις προτάσεις σας και στην κεντρική διοίκηση του κόμματος γιατί μελετούμε με πολύ ενδιαφέρον αυτά τα θέματα. 

Ως Νομαρχιακός Σύμβουλος και εσείς ως εκπρόσωποι της Τοπικής Αυτοδιοίκησης, πρέπει να είστε υπερήφανοι που κάνετε τέτοιες εκδηλώσεις, αλλά και πολλοί από εσάς θα έχετε ταξιδέψει στο εξωτερικό και θα έχετε δει τι συμβαίνει σε άλλες κοινωνίες στον τομέα αυτό. 

Μπορώ να σας πω ότι εμείς είμαστε πάρα πολύ καθυστερημένοι, ούτε καν στη νηπιακή ηλικία και για αυτό βλέπετε ότι έχουμε τέτοια προβλήματα, τα οποία έχουν συσσωρευτεί και μας επικαλύπτουν ότι και αν κάνουμε και ότι μέτρα και αν πάρουμε. 

Θα μου επέτρεπαν εδώ οι επιστήμονες και οι ειδικοί που ασχολούνται με το θέμα αυτό, αλλά και η Διοίκηση της ΚΕΔΚΕ, σε όλα τα τεχνοκρατικά στοιχεία που καταθέτετε και σε όλες τις προτάσεις σας, έχω την εντύπωση ότι λείπει το συντονιστικό Όργανο και η συντονιστική κατευθυντήρια στρατηγική. 

Δεν μπορεί κανείς να μιλάει ούτε για ενέργεια, ούτε για περιβάλλον, αν δεν τα ξεκινήσουμε όλα αυτά από το σχολείο, από την οικογένεια, από την αγωγή του πολίτη, έτσι ώστε να μάθουμε όλοι να συμπεριφερόμαστε φιλικά προς το περιβάλλον, αλλά και να έχουμε τη δυνατότητα να κατανοήσουμε οποιαδήποτε πρόταση ενός επιστήμονα. 

Τόσο στην ανακύκλωση, όσο και στη βιομηχανία, σε τεχνικές όπως είναι το Πρίσμα και το οποίο δεν το χρησιμοποιούμε εμείς καθόλου, για τα τοξικά απόβλητα, την καταστροφή δηλαδή των τοξικών αποβλήτων. Υπάρχουν πρότυπα τα οποία πρέπει να τα αξιοποιήσουμε, αλλά πάντα με γνώμονα την κοινή συνισταμένη και  την ολική αντιμετώπιση του θέματος και για το πετρέλαιο και για το φυσικό αέριο και για την ηλιακή και αιολική ενέργεια.

Είναι λυπηρό γιατί η Ελλάδα, ένας τόπος κατεξοχήν με πάρα πολλές δυνατότητες σε όλους αυτούς τους τομείς που ανέφερα, είναι καθυστερημένη αιώνες φωτός πίσω. Πρέπει να γνωρίζετε και το  γνωρίζουν οι επιστήμονες, είτε από δικές τους έρευνες, είτε από τα αρχεία των άλλων χωρών που πέρασαν κατά καιρούς από την Ελλάδα ή από Ινστιτούτα διεθνή ή από Μυστικές Υπηρεσίες και Πρεσβείες, ότι στην Ελλάδα υπάρχουν τεράστια κοιτάσματα πετρελαίου. Στην Ελλάδα υπάρχει φυσικό αέριο. Στην Ελλάδα υπάρχουν αξιοποιήσιμα κοιτάσματα πρώτων υλών, κυρίως μεταλλευμάτων, χρυσού, ουρανίου και άλλων. Υπάρχει ο ήλιος και υπάρχει ο άνεμος και βλέπετε ότι εμείς περιοριζόμαστε ως κράτος σήμερα να δείχνουμε πέντε ανεμογεννήτριες σε δύο-τρία νησιά.

Είναι λυπηρό για το ελληνικό κράτος και για τους Έλληνες που θεωρούνται ότι είναι έξυπνοι και εφευρετικοί, αυτές τις πηγές ενέργειας να μην τις έχουμε αξιοποιήσει όπως θα έπρεπε. Για αυτό και είναι ιδιαίτερης προσοχής και άξια προβολής αυτή η πρωτοβουλία, άλλωστε αφού είναι και ο Πάρις εδώ, νομίζω είναι εγγύηση, μαζί με τους συνεργάτες του, για την Τοπική Αυτοδιοίκηση να αρπάξει αυτήν την ευκαιρία, αλλά θα μου επιτρέψετε, πάντοτε με γνώμονα και αφετηρία την παιδεία, κύριε Πρόεδρε. Έξω βλέπετε τα παιδάκια το Σαββατοκύριακο με τους γονείς, πηγαίνουν στα πάρκα και κυλιούνται στο λιβάδι, στο γρασίδι. Αγαπούν το δάσος, φυτεύουν. Στη Φιλανδία τα επίθετά τους είναι επίθετα που έχουν τη γέννησή τους στα ονόματα των δέντρων, των  φυτών και των τοποθεσιών. Τέτοιο δέσιμο υπάρχει του ανθρώπου με τη φύση. 

Εδώ έχουμε τόσα βουνά, τόσους δρυμούς, τόσους πευκώνες και βλέπετε τα Σαββατοκύριακα οι οικογένειες βγαίνουν για κοψίδια και για διασκέδαση και δεν πάνε μέσα σε αυτά τα δάση να χαρούν τη φύση, να ζήσουν μέσα στη φύση και να κάνουν το παιδί να αγαπήσει τη φύση. 

Αν δεν ξεκινήσουμε από αυτό που είναι η αφετηρία, οποιαδήποτε προγράμματα να κάνουμε θα είναι αποσπασματικά και δεν θα πετύχουμε τον τελικό στόχο. 

Με αυτές τις σκέψεις σας ευχαριστώ πάρα πολύ και ζητώ την κατανόησή σας και τη συγνώμη σας αν καθυστέρησα και αν φλυάρησα περισσότερο από όσο έπρεπε.

Να είστε καλά, σας ευχαριστώ πάρα πολύ.

ΠΡΟΕΔΡΕΙΟ: Ευχαριστούμε και εμείς για τη συμμετοχή του κόμματός σας.


Θα δώσουμε τον λόγο στον Δήμαρχο Μεγαλόπολης, τον κύριο Παναγιώτη Μπούρα, να πει και αυτός την περίπτωσή του και στη συνέχεια ο κύριος Κουκουλόπουλος θα κάνει μία ομιλία για το δικό του θέμα και στη συνέχεια θα μπούμε στις καλές πρακτικές, για να πάμε στους καθηγητές και να φύγουμε με καλές εντυπώσεις από εδώ, γιατί το δίλημμα που πρέπει να απαντήσουνε εμείς ως Αυτοδιοίκηση, είναι το εξής: πρέπει να μας απαντήσουν για ποιον γίνονται αυτές οι επενδύσεις. Είτε είναι αιολικά πάρκα, είτε φωτοβολταϊκά, είτε λιγνιτικά, για ποιον γίνονται; Για τους επιχειρηματίες ή για το συμφέρον το εθνικό ή για το συμφέρον του λαού; 


Σε αυτό δύσκολα μπορεί να απαντήσει κάποιος. Η εντύπωσή μας είναι ότι γίνεται μόνο για τους επιχειρηματίες. Τώρα που και η ΔΕΗ έγινε επιχειρηματίες, δυστυχώς τα ερωτήματα είναι πολύ έντονα. 


Η περίπτωση της Μεγαλόπολης νομίζω ότι είναι μια κλασική περίπτωση και ο Δήμαρχος θα μας τα πει εξ ιδίας πείρας.

Π. ΜΠΟΥΡΑΣ: Ευχαριστώ κύριε Πρόεδρε. Κύριε οικοδεσπότη, κύριε Κουκουλόπουλε. Θέλω να ευχαριστήσω την Οργανωτική Επιτροπή της ΚΕΔΚΕ και το Ινστιτούτο Τοπικής Αυτοδιοίκησης, για την τιμή που μου έκανε να είμαι ομιλητής. 


Βέβαια, το θέμα μου είναι η περίπτωση των ΑΠΕ. Δεν ξέρω, κύριε Πρόεδρε, αν είναι ιεροσυλία στη Μέκκα του λιγνίτη να μιλάμε για ΑΠΕ, την στιγμή που και εγώ υπηρετώ σε έναν Δήμο, έχω την τιμή να υπηρετώ σε έναν Δήμο, που και αυτός έχει θερμικούς σταθμούς από λιγνίτη. 



Πιστεύω όμως ότι όπως προέκυψε και από τις τοποθετήσεις τις χθεσινές και ιδιαίτερα του καθηγητή, του κυρίου Λάλα, το πρόβλημα της κλιματικής αλλαγής είναι σημαντικό, άρα δεν δικαιούμαστε να εθελοτυφλούμε. 


Σε καμία περίπτωση δεν θα μπω στον πειρασμό σαν μη ειδικός, να αναφερθώ σε τεχνολογίες ΑΠΕ. Νομίζω πως υπάρχουν ειδικοί για αυτό. Εκείνο που νομίζω ότι πρέπει εμείς να κάνουμε και αυτό θα επιδιώξω, να αναφερθώ στο θεσμικό πλαίσιο. 


Στο τέλος της πρώτης δεκαετίας του τρέχοντος αιώνα, το πρόβλημα της περιβαλλοντικής επιδείνωσης και της κλιματικής αλλαγής εξακολουθεί να αποτελεί κυρίαρχο στοιχείο στις πολιτικές αντιμετώπισης στην παγκόσμια κοινότητα. 


Τα ακραία καιρικά φαινόμενα, οι έντονες βροχοπτώσεις, οι τυφώνες, οι πλημμύρες, οι συχνοί καύσωνες, οι πυρκαγιές και οι εκτεταμένες ξηρασίες, η εξαφάνιση ειδών, σε συνδυασμό με την ερημοποίηση εκτεταμένων περιοχών του πλανήτη, η απώλεια παραγωγικών εκτάσεων από την άνοδο της στάθμης της θάλασσας και η μείωση των αποθεμάτων νερού, είναι μερικές από τις ορατές συνέπειες της κλιματικής αλλαγής. 


Αν στα παραπάνω προσθέσουμε τη ραγδαία αύξηση του πληθυσμού της γης, την υπερκατανάλωση των φυσικών πόρων και των πολύτιμων πρώτων υλών, τον πολλαπλασιασμό των στερεών αποβλήτων, που προκύπτουν από την καλοπέρασή μας, την επικίνδυνη ρύπανση από βιομηχανικά, κτηνοτροφικά και άλλα απόβλητα και την αλόγιστη χρήση αγροχημικών, γίνεται εύκολα αντιληπτό ότι η προφανής απειλή για τον πλανήτη πρέπει να αντιμετωπιστεί άμεσα και αποτελεσματικά. 

Σύμφωνα με σοβαρές στατιστικές αναλύσεις, όπως αναφέρθηκε, ο τομέας της ενέργειας ευθύνεται για ένα μεγάλο ποσοστό αερίων του θερμοκηπίου. Παγκοσμίως 65%, 80% για την Ελλάδα. 


Κατά συνέπεια, το πρόβλημα εκτός από  επιστημονικό, αποκτά σοβαρές πολιτικές διαστάσεις και αναζητά λύσεις. Φαίνεται λοιπόν ότι είναι μονόδρομος η εφαρμογή ενός νέου μοντέλου παραγωγής και κατανάλωσης  ενέργειας, στην κατεύθυνση της πράσινης ενέργειας και των ανανεώσιμων πηγών, δηλαδή των μη ορυκτών πηγών. 

Η αιολική, όπως ξέρετε, η ηλιακή, η βιομάζα, τα αέρια που εκλύονται από τους ΧΥΤΑ, τα βιοαέρια, η γεωθερμική ενέργεια, η ενέργεια των κυμάτων, μαζί με την παλιρροϊκή, την υδραυλική ενέργεια από τις υδατοπτώσεις, είναι οι αναγνωρισμένες ανανεώσιμες πηγές ενέργειας. 


Έχουν γίνει προσπάθειες αρκετές αυτές να μπουν στη ζωή μας. Θα μιλήσουμε για το δικό μας και για το ευρωπαϊκό γίγνεσθαι. 


Σύμφωνα με τα πιο πρόσφατα ευρωπαϊκά στοιχεία, οι ανανεώσιμες πηγές στην Ευρωπαϊκή Ένωση αναμένονται να καλύψουν την ηλεκτροπαραγωγή σε ποσοστό 19% μέχρι το 2010, έναντι του 20,1 που ήταν η πρόβλεψη με την Οδηγία 77/2001. 


Καταρχήν φαίνεται από τα νούμερα ότι η Ευρώπη βρίσκεται κοντά στο στόχο. Αν όμως μελετηθούν προσεκτικά, δείχνουν ότι η πρόοδος που επιτεύχθηκε σε επίπεδο Ευρωπαϊκής Ένωσης οφείλεται κυρίως σε κράτη με παράδοση στην ανάπτυξη ΑΠΕ, όπως είναι η Γερμανία, η Δανία και η Ισπανία, ενώ και κάποια άλλα μέλη ευρωπαϊκά, του δικού μας μεγέθους, όπως η Πορτογαλία και η Βουλγαρία, έχουν συμβάλλει ενεργά στην αύξηση των ευρωπαϊκών δεικτών στον τομέα της ενέργειας από ΑΠΕ, καλύπτοντας το κενό που δημιουργεί η αδράνεια άλλων κρατών. Στα κράτη ουραγούς φυσικά συγκαταλεγόμαστε και εμείς σαν Ελλάδα, σαν χώρα, με παραγωγή 8-9%. 


Βασικό ανασταλτικό παράγοντα για την μην επίτευξη των στόχων του 2010, είναι οι σοβαρές ελλείψεις και η αστάθεια των απαραίτητων υποστηρικτικών μέτρων και ιδιαίτερα των οικονομικών κινήτρων. 


Μέσα στο τρέχον έτος όμως, η Ευρωπαϊκή Ένωση, πιστεύω σωστά, προώθησε τη νέα Κοινοτική Οδηγία 28/2009, για την Ενέργεια και το Περιβάλλον. Πακέτο μέτρων για το κλίμα και την ενέργεια, το γνωστό ως πακέτο 20-20-20. Επιβάλλονται δεσμευτικά πλέον νομικά στόχοι μέσα από εθνικά σχέδια δράσης και υποχρεωτική χρήση των εθνικών σχεδίων. 

Τα Εθνικά Σχέδια Δράσης που οφείλει να εκπονήσει το κάθε κράτος-μέλος, ουσιαστικά προκαθορίζει όλα τα μέτρα και τις πολιτικές που θα εφαρμοστούν για την ουσιαστική ανάπτυξη των ΑΠΕ στην Ευρώπη. 


Επιπλέον, θα καθορίζονται οι στόχοι για την ανάπτυξη των επιμέρους τομέων, δηλαδή της ηλεκτροπαραγωγής, της ψύξης-θέρμανσης και της συμμετοχής στις μεταφορές.


Τα μέτρα, οι πολιτικές και οι επιμέρους στόχοι, όπως θα προβλέπονται στα Εθνικά Σχέδια Δράσης, θα υποβληθούν για έγκριση στην Ευρωπαϊκή Επιτροπή, η οποία διατηρεί το δικαίωμα να τα εγκρίνει, να τα απορρίψει ή να ζητήσει βελτίωση ή ενίσχυσή τους. 



Υπάρχει ένα χρονοδιάγραμμα για τα Εθνικά Σχέδια Δράσης, που δεν νομίζω ότι είναι της στιγμής να αναφερθεί. 


Όμως για την καλύτερη παρακολούθηση της προόδου των κρατών-μελών, η Οδηγία 28/2009 προβλέπει τη θέσπιση ενδιάμεσων στόχων ανά 2ετία. Σε περίπτωση που ένα κράτος-μέλος σημειώσει σημαντική απόκλιση από τον στόχο αυτό, θα πρέπει να υποβάλλει στην Επιτροπή αναθεωρημένο Σχέδιο Δράσης στο οποίο θα εξηγεί αναλυτικά τον τρόπο με τον οποίο θα καλυφθεί το έλλειμμα. 

Για να πετύχουν τα κράτη-μέλη τους στόχους μέσα από το Εθνικό Σχέδιο Δράσης, θα πρέπει να ρυθμίζουν αποτελεσματικά κάποια επιμέρους ζητήματα και αυτά είναι πέντε. 


Υιοθέτηση φιλόδοξων στόχων για την διείσδυση των ΑΠΕ στην ηλεκτροπαραγωγή και τη θέρμανση –ψύξη. 


Δεύτερον, η δημιουργία κατάλληλων υποστηρικτών μηχανισμών για την ανάπτυξη των ΑΠΕ.


Τρίτον, απλοποίηση και χρονική σύντμηση διαδικασιών κατά την αδειοδότηση, κατά την αδειοδοτική διαδικασία των έργων ΑΠΕ. 


Τέταρτον, αξιοποίηση μηχανισμών και συνεργασιών με ευρωπαϊκά κράτη και τρίτες χώρες. 


Πέμπτον, ενίσχυση των δικτύων μεταφοράς ώστε να εξυπηρετείται η ταχεία διείσδυση των ΑΠΕ σύμφωνα με την ευρωπαϊκή νομοθεσία.


Ξεκινάμε με το πρώτο μέλημα, που είναι η υιοθέτηση φιλόδοξων στόχων για τη διείσδυση των ΑΠΕ στην ηλεκτροπαραγωγή και την ψύξη-θέρμανση. 


Είναι αλήθεια ότι ακριβείς εκτιμήσεις για την τελική κατανάλωση στο 2020 από ανανεώσιμες, είναι δύσκολο να υπάρχουν, διότι η τελική κατανάλωση είναι συνάρτηση των μικρών ή μεγάλων επιτυχιών των προγραμμάτων ορθολογικής χρήσης και εξοικονόμησης της ενέργειας. Μεγάλη εξοικονόμηση, σημαίνει μικρότερη απαιτούμενη ισχύ ΑΠΕ. 


Θα έλεγα όμως, θα τολμούσα να πω ότι χρειάζονται στην υιοθέτηση φιλόδοξων στόχων, θα πρέπει να συμπεριλάβουμε σαν κράτη-μέλη κάποιες σοβαρές προβλέψεις, επενδύσεις και παρεμβάσεις. Χωρίς να σημαίνει αυτό ότι δεν θα υπάρξουν και άλλες. Θα έλεγα ενδεικτικά, επενδύσεις σε μεγάλης κλίμακας υβριδικά συστήματα αποθήκευσης της παραγόμενης ενέργειας από ΑΠΕ, επενδύσεις στις νέες δυναμικά εξελισσόμενες και ιδιαίτερα κατάλληλες για τις συνθήκες της χώρας μας τεχνολογίες ΑΠΕ για την παραγωγή ισχύος βάσης, όπως τα ηλιοθερμικά. Υλοποίηση πολιτικών βέλτιστης περιβαλλοντικά αξιοποίησης του εθνικού καύσιμου, του λιγνίτη και θα μου επιτρέψετε εδώ να πω και συμφωνήσω απόλυτα με αυτά που είπαν οι προλαλήσαντες, ότι ο λιγνίτης θα πρέπει να μείνει το καύσιμο βάσης. 


Λέγοντας για αξιοποίηση του λιγνίτη, μιλάμε για συμμετοχή στο πρόγραμμα δέσμευσης και αποθήκευσης Διοξειδίου του Άνθρακα και στη μεικτή καύση, στην σύγκαυση. 


Ένας στόχος λοιπόν που θα πρέπει να προβλεφθεί, είναι η αξιοποίηση της βιομάζας. Αγαπητοί μου φίλοι, παρ’ όλο που η λειτουργία των θερμικών μονάδων με λιγνίτη στους Νομούς Κοζάνης, Φλώρινας και στο λεκανοπέδιο Μεγαλόπολης, έχουν σωρευτικά προκαλέσει μεγάλες περιβαλλοντικές βλάβες, δεν νομίζω ότι υπάρχουν πολλοί που να συμμερίζονται την άποψη ότι έχουμε την πολυτέλεια να αποκλείουμε δογματικά και δια παντός την χρήση των λίγων και όχι αδιάλειπτα διαθέσιμων πόρων. 


Συνεπώς, είναι λαθεμένη η πολιτική της μη συμμετοχής της Ελλάδας, αν και είμαστε δεύτερη παραγωγός χώρα σε λιγνίτη, στο πρόγραμμα δέσμευσης και αποθήκευσης Διοξειδίου του Άνθρακα. 


Τα οφέλη από την ενεργειακή αξιοποίηση της βιομάζας για συμπαραγωγή, για θέρμανση – ψύξη και για μεικτή καύση σε θερμικούς σταθμούς, είναι πολύ μεγάλα και οι δυνατότητες εφαρμογών και η προμήθεια σημαντικές στη χώρα μας. 

Τα πέντε-δέκα τελευταία χρόνια έχει σημειωθεί σημαντική πρόοδος στην ανάπτυξη συνδυασμένης χρήσης βιομαζικών υλικών σε ανθρακικούς σταθμούς παραγωγής ενέργειας. Μια σχετικά πρόσφατη έρευνα για την εφαρμογή της μεικτής καύσης παγκοσμίως, έδειξε ότι υπάρχουν περισσότεροι από 240 θερμοηλεκτρικοί σταθμοί που χρησιμοποιούν ως καύσιμο βιομάζα ή απορρίμματα, όπως γίνεται στην Ευρώπη, μαζί με άνθρακα. 


Πρέπει λοιπόν και στη χώρα μας να δοθεί έμφαση στη χρήση βιομάζας και ενεργειακών καλλιεργειών σε μεικτή καύση με λιγνίτη. Θα ήταν μία πρόταση και για τα μεταλιγνιτικά εδάφη που διεκδικούν οι κοινωνίας της Πτολεμαΐδας, Κοζάνης και Μεγαλόπολης, για την αξιοποίηση στον πρωτογενή τομέα. 


Τα αποτελέσματα της πειραματικής καύσης βιομάζας στον σταθμό Καρδιάς, επιβεβαιώνουν τις δικές μας προσπάθειες που γίνονται σε συνεργασία με το Γεωπονικό Πανεπιστήμιο, για μεικτή καύση στους θερμικούς σταθμούς Μεγαλόπολης. 


Ο Δήμος Μεγαλόπολης επίσης υλοποιεί ένα φιλόδοξο σχέδιο καύσης βιομάζας στη τηλεθέρμανση, διεκδικώντας, με μεγάλη δυσκολία θα έλεγα, από το Υπουργείο Αγροτικό Ανάπτυξης μια έκταση περίπου 1.000 στρεμμάτων για το ξεκίνημα αυτής της παραγωγής. 


Η θέρμανση, αγαπητοί φίλοι και αγαπητές φίλες, αποτελεί τη μεγαλύτερη αγορά ενέργειας στην Ευρωπαϊκή Ένωση. Η θέρμανση-ψύξη των κτιρίων, η θέρμανση νερού οικιακής χρήσης και βιομηχανικής χρήσης, καλύπτουν το 40% περίπου της πρωτογενούς κατανάλωσης ενέργειας. 


Η χρησιμοποίηση ηλιακών συλλεκτών και φωτοβολταϊκών για τη θέρμανση – ψύξη, είναι άκρως αναγκαία. 


Η αξιοποίηση της γεωθερμίας στις 32 περίπου περιοχές της χώρας μας που είναι εκμεταλλεύσιμες για θέρμανση-ψύξη και παραγωγή ηλεκτρικής ενέργειας, όπως υπάρχει και πειραματική δράση για αφαλάτωση νερού, είναι στόχοι υλοποιήσιμοι. 

Τέλος, η ενεργειακή αξιοποίηση της κυματικής  και παλιρροϊκής ενέργειας είναι εφικτή και αναγκαία. 


Υπάρχουν ακόμα επενδυτικές ευκαιρίες για ανάπτυξη των ΑΠΕ σε Δήμους και επιχειρήσεις με πολλαπλασιαστικά ωφελήματα. Θα αναφέρω ένα-δύο παραδείγματα που αφορούν το Δήμο μου.


Στο Δήμο Μεγαλόπολης υπάρχουν δύο οικισμοί σεισμοπλήκτων, με αμιαντοσκεπές άκρως επικίνδυνες για την υγεία των κατοίκων της Μεγαλόπολης, αφού μετά από 50 χρόνια έχει διαρραγεί η αντοχή του αμιαντοτσιμέντου. Η έκταση, η κάλυψη των αμιαντοσκεπών σε μικρές κατασκευές είναι περίπου 30 στρέμματα. Ο  Δήμος αναζητά το νομικό και οικονομικό πλάνο αντικατάστασης των αμιαντοσκεπών με φωτοβολταϊκά κεραμίδια. Αν υπάρξει ανταπόκριση από την Πολιτεία, το έργο θα υλοποιηθεί σύντομα με διπλό όφελος: οριστική απομάκρυνση του καρκινογόνου αμίαντου και παραγωγή περίπου 1 Μεγαβάτ καθαρής ενέργειας. 


Το ίδιο σημαντικό για το Δήμος μας είναι μια άλλη πρόταση προς τη ΔΕΗ και την Πολιτεία, για ένα φράγμα στον Ελισσώνα ποταμό, περίπου 100 εκατομμυρίων κυβικών. Δεδομένου ότι η ΔΕΗ απομυζά μεγάλες ποσότητες νερού από τον υδροφόρο ορίζοντα της περιοχής μας. 


Αυτή η πολύ σημαντική πρόταση, που βρίσκεται στο στάδιο της προμελέτης, θα συμβάλλει αποτελεσματικά στην ανακούφιση του υδροφόρου ορίζοντα του λεκανοπεδίου από την υπεράντληση περίπου 20-25 εκατομμυρίων κυβικών νερού από τις τέσσερις θερμικές μονάδες, ποσότητα που θα αυξηθεί δραματικά από την λειτουργία της πέμπτης μονάδας συνδυασμένου κύκλου με φυσικό αέριο. 

Δεύτερον, θα έχουμε παραγωγή υδροηλεκτρικής ενέργειας, οπότε έχουμε μία ακόμα ανανεώσιμη πηγή λόγω του μεγάλου βαρομετρικού που δημιουργείται από το φράγμα μέχρι τους σταθμούς. 

Η δυνατότητα ύδρευσης και άρδευσης του λεκανοπεδίου, δημιουργία υδροβιοτόπου και αναβάθμιση του τραυματισμένου περιβάλλοντος τόσο από τη 40χρονη λειτουργία των λιγνιτικών μονάδων, όσο και από τις πυρκαγιές του Αυγούστου 2007. 


Δεύτερον. Στα μέτρα τα προαπαιτούμενα, είναι η δημιουργία κατάλληλων υποστηρικτικών μηχανισμών για ανάπτυξη των ΑΠΕ. Πρέπει να βελτιωθεί το θεσμικό πλαίσιο ενίσχυσης της παραγόμενης ενέργειας από ΑΠΕ συγκεκριμένα. Να διορθωθούν οι ελλείψεις όσον αφορά την πριμοδότηση ορισμένων τεχνολογιών και ιδιαίτερα της έρευνας, επιμένουμε σε αυτό, για την ανάπτυξη της ελληνικής βιομηχανίας παραγωγής ΑΠΕ, αφού στον τομέα αυτό προκύπτει σημαντικός αριθμός νέων θέσεων εργασίας. 

Ενδεικτικά θα αναφέρω ότι μόνο στους κλάδους τεχνολογικών πράσινης ενέργειας, απασχολούνται διεθνώς περί τα 2,5 εκατομμύρια άτομα και συγκεκριμένα 440.000 στα αιολικά, 200.000 στα φωτοβολταϊκά, 625.000 στα ηλιοθερμικά και ένα εκατομμύρια στα βιοκαύσιμα και βιομάζα. 


Θα πρέπει να εκλείψουν οι ασάφειες όσον αφορά το πολύπλοκο και χρονοβόρο και γραφειοκρατικό καθεστώς αδειοδότησης και οι στρεβλώσεις στο καθεστώς επιδοτήσεων και κινήτρων. 


Να λειτουργήσουν επιτέλους οι θεσμοθετημένες με τον Ν.3468/2006 Επιτροπές Προώθησης Επενδυτικών Σχεδίων Μεγάλης Κλίμακας για ΑΠΕ και για συμπαραγωγή ηλεκτρισμού θερμότητας υψηλής απόδοσης. 


Θα αναφέρω την περίπτωση της Μεγαλόπολης, όπου οι ανανεώσιμες πηγές ενέργειας έχουν δρομολογήσει την κατασκευή ενός πάρκου 50 Μεγαβάτ φωτοβολταϊκών. Δυστυχώς, από λάθος στρατηγικές θα έλεγα,  από επιπόλαια λάθη στρατηγικής των επενδυτών και από ένα λαϊκίστικο ψευδοοικολογικό φανατισμό μιας μικρής μειοψηφίας, η καθυστέρηση θα είχε αποφευχθεί και πιστεύω η συμβολή της συγκεκριμένης Επιτροπής, παρά τις προσπάθειες που έκανε ο Δήμος με δύο ημερίδες, σήμερα η επένδυση, η τεράστια αυτή επένδυση, η πολύ σοβαρή, η επένδυση για έναν τόπο που είναι ρημαγμένος από τη λειτουργία των λιγνιτικών σταθμών, περιμένει στις αίθουσες αναμονής του Συμβουλίου Επικρατείας. 


Επίσης, το τρίτο προαπαιτούμενο είναι απλοποίηση και χρονική σύντμηση των διαδικασιών κατά την αδειοδότηση, την αδειοδοτική διαδικασία των έργων ΑΠΕ. Δυστυχώς, ο Ν.3468/2006 που ανέφερα παραπάνω, δεν απέδωσε όσα περιμέναμε και χρειάζεται μια νέα νομοθετική παρέμβαση, να γίνει κατηγοριοποίηση των υπό αδειοδότηση ΑΕΠ σε μικρά, μεγάλα, επίσης θα πρέπει να ξεχωριστούν οι ιδιοπαραγωγοί με τους διασυνδεδεμένους, ούτως ώστε οι αδειοδοτήσεις να αξιολογούνται πολύ γρηγορότερα. Δεδομένου ότι οι ΑΠΕ, όπως προκύπτει, όχι λόγω υποχρεώσεων στην Ευρωπαϊκή Ένωση, αλλά λόγω υποχρεώσεων στις επόμενες γενιές, περιβαλλοντικά είναι εθνικού συμφέροντος.

Το  τέταρτο είναι αξιοποίηση μηχανισμών και συνεργασιών με ευρωπαϊκά κράτη και τρίτες χώρες. Η συνεργασία αυτή θα βοηθήσει και σε επίπεδο τεχνογνωσίας. 


Πέμπτον, η ενίσχυση των δικτύων μεταφοράς ώστε να εξυπηρετείται η ταχεία διείσδυση των ΑΠΕ σύμφωνα με την ευρωπαϊκή νομοθεσία. 


Το Συμβούλιο Εθνικής Ενεργειακής Στρατηγικής του Υπουργείου Ανάπτυξης, στην έκθεση του 2009, αναφέρθηκε χθες, αναφέρει ότι μεγαλύτερη των 6.500 Μεγαβάτ διείσδυση των λοιπών ΑΠΕ, εκτός από των μεγάλων υδροηλεκτρικών σταθμών, συνεπάγεται σημαντικές επενδύσεις σε δίκτυα, διασύνδεση με ΑΠΕ και βέλτιστη λειτουργία τόσο των θερμικών μονάδων, όσο και των ιδίων των ΑΠΕ, συμβάλλοντας στην αύξηση κόστους της ηλεκτρικής ενέργειας. 


Η παραπάνω ισχύς υπολείπεται κατά πολύ της ευρωπαϊκής δέσμευσης, που είναι  όπως αναφέρθηκε, 10.000 με 15.000. Χρειάζεται λοιπόν να γίνουν έργα αναβάθμισης, επέκτασης του ηλεκτρικού δικτύου της χώρας, σε περιοχές κυρίως υψηλού δυναμικού ΑΠΕ, ανάπτυξη έξυπνων δικτύων και διασύνδεση με τον νησιώτικο χώρο και τις χώρες του εξωτερικού. 

Μόνο έτσι θα εξασφαλιστεί η βέλτιστη αξιοποίηση του ανανεώσιμου δυναμικού και η ευστάθεια του συστήματος. 


Κυρίες και κύριοι, η επίτευξη οποιαδήποτε ενεργειακής στρατηγικής, είτε αυτή αναφέρεται σε επενδυτικά προγράμματα, είτε στην καταναλωτική συμπεριφορά, δεν μπορεί να πραγματοποιηθεί χωρίς την κατανόηση, την αποδοχή και την ενεργό συμμετοχή του κοινωνικού συνόλου.


Από τα παραπάνω προκύπτει ότι οι ανανεώσιμες πηγές μπορούν και πρέπει να παίξουν κυρίαρχο ρόλο στις προκλήσεις της αντιστροφής της κλιματικής αλλαγής και στην εξασφάλιση της ενεργειακής επάρκειας, αφού πέρα από τη μείωση των εκπομπών Διοξειδίου του Άνθρακα και άλλων αερίων του θερμοκηπίου και τη συνεισφορά τους στην διαφοροποίηση του ενεργειακού μείγματος της χώρας μας, μπορούν να συνεισφέρουν και στη μείωση της εξάρτησης από χώρες ή προμηθευτές ορυκτών καυσίμων. 


Επιπλέον, με κατάλληλη στρατηγική μπορούν να προσφέρουν ευκαιρίες επενδύσεων, αύξηση της απασχόλησης, μείωση της εξάρτησης από προμήθειες τεχνολογίας και αύξηση του ποσοστού προστιθέμενης αξίας. 


Εάν συνυπολογίσουμε τη βελτίωση της ενεργειακής αποδοτικότητας στις τελικές ενέργειας χρήσης, τότε μπορεί να επηρεάσει δραστικά προς τη θετική κατεύθυνση προς πολλούς κρίσιμους ακόμα δείκτες της ενεργειακής οικονομίας. 


Ενδεικτικά σημειώνω ότι μπορεί να βελτιώσει και να ενισχύσει την ασφάλεια του ενεργειακού, το ενεργειακό ισοζύγιο εξωτερικών συναλλαγών, συμβάλλοντας στη βιώσιμη ανάπτυξη και την προστασία του περιβάλλοντος. 


Το μεγάλο στοίχημα για όλους μας, αγαπητές φίλες, αγαπητοί φίλοι, είναι μέσα από το Εθνικό Σχέδιο Δράσης η αξιοποίηση του σημαντικότατου πλούτου της χώρας μας σε πηγές ενέργειας, στην κατεύθυνση συμμετοχής των ΑΠΕ στις τρεις βασικές συνιστώσες εφαρμογής, δηλαδή στην ηλεκτροπαραγωγή, στην ψύξη-θέρμανση και στις μεταφορές. 


Στο νέο αυτό μοντέλο ενεργειακής διαχείρισης, η Τοπική Αυτοδιοίκηση δεν θα μπορούσε να απουσιάζει ούτε ως φορέας σχεδιασμού και ανάπτυξης, παραγωγός, προμηθευτής και σύμβουλος, ούτε ως καταναλωτής και ελεγκτής. 


Πιστεύω ότι το συλλογικό μας Όργανο, η ΚΕΔΚΕ, με το Ινστιτούτο Τοπικής Αυτοδιοίκησης, θα πρέπει να είναι βασικός εταίρος στην κατάρτιση του Εθνικού Σχεδίου Δράσης για τις ΑΠΕ. 


Σε αυτήν την προσπάθεια νομίζω ότι σε καμία περίπτωση δεν πρέπει να απουσιάζει το ΚΑΠΕ, η πανεπιστημιακή κοινότητα, η ΔΕΗ και η ΓΕΝΟΠ-ΔΕΗ. 


Απαιτείται συνεπώς, ισχυρή πολιτική βούληση σε κεντρικό επίπεδο, αγαπητέ κύριε Κουκουλόπουλε, που εύχομαι σε όποια θέση σας τάξει η συγκυρία των εκλογών, να βοηθήσετε προς αυτήν την κατεύθυνση για την κατάρτιση και το εύχομαι από βάθους καρδιάς αυτό, για την κατάρτιση του Εθνικού Σχεδίου Δράσης για τις ΑΠΕ. 

Παράλληλα, χρειάζεται συστηματική και ολοκληρωμένη ενημέρωση της ελληνικής κοινωνίας και ενίσχυση του ρόλου της δημόσιας διαβούλευσης με τις τοπικές κοινωνίες. 


Όλα τα παραπάνω, μαζί με την εφαρμογή του Ειδικού Χωροταξικού για τις ΑΠΕ και τη  διόρθωση όπου υπάρχουν λάθη, θα άρουν τα εμπόδια που προκύπτουν από τις τοπικές κοινωνίες. 


Συμπερασματικά θα έλεγα, η νομικά δεσμευτική υλοποίηση της Οδηγίας 28/2009, είναι ίσως είναι η τελευταία ευκαιρία για τον τόπο μας να μπει στο σωστό δρόμο ανάπτυξης των ΑΠΕ και της μακροχρόνιας ενεργειακής στρατηγικής. Για αυτό πρέπει η πολιτική ηγεσία να συνεργαστεί αποτελεσματικά με την Τοπική Αυτοδιοίκηση, τη ΔΕΗ και τα συνδικαλιστικά Όργανα. Το ΚΑΠΕ πιστεύω ότι θα πρέπει να είναι πρωτοπόρο σε αυτήν την προσπάθεια, γιατί μόνο έτσι θα μπουν σταθεροί κανόνες στο παιχνίδι της ενέργειας και κανένας δεν θα μπορεί να ψαρεύει σε θολά νερά. 


Σας ευχαριστώ πάρα πολύ.

ΠΡΟΕΔΡΕΙΟ: Ευχαριστούμε πάρα πολύ τον Δήμαρχο, ο οποίος έθεσε πάρα πολύ σωστά όλα αυτά τα πλαίσια. 


Τώρα θα δώσουμε τον λόγο στον Πάρι τον Κουκουλόπουλο, ο οποίος έχοντας και μία πολύπλευρη εμπειρία και ως Πρόεδρος της ΚΕΔΚΕ και ως υπάλληλος της ΔΕΗ και ως μηχανολόγος και λοιπά, μπορεί να θέσει τα πράγματα πιο πρακτικά. Δηλαδή, ο ρόλος της Αυτοδιοίκησης στο νέο αυτό δίλημμα που έθεσαν οι προηγούμενοι συνάδελφοι.
Π. ΚΟΥΚΟΥΛΟΠΟΥΛΟΣ: Ευχαριστώ Πρόεδρε και Δήμαρχε. 

Αγαπητοί συνάδελφοι, είχε τυπωθεί το πρόγραμμα όταν οριστικοποίησε και η ΔΕΗ και δια του Προέδρου της επιχείρησης και δια του Προέδρου της ΓΕΝΟΠ-ΔΕΗ ότι θα είναι εδώ μαζί μας, οπότε ήταν και άλλος ο τίτλος της εισήγησης, βλέπετε ότι λέει για την περίπτωση των συμβατικών σταθμών. Μια σειρά πράγματα, ανεξαρτήτως αντιπαραθέσεων, ειπώθηκαν και από τον κύριο Αθανασόπουλο και από τον κύριο Φωτόπουλο και δεν έχω καμιά διάθεση να τα επαναλάβω. 


Έτσι λοιπόν, αναγκαστικά, όπως είπε και ο συνάδελφος Δήμαρχος Τρικκαίων, ο κύριος Ταμήλος, που προεδρεύει, προτίμησα να κάνω μία όχι ακριβώς απολογιστική, τα συμπεράσματα θα τα βγάλουμε στο τέλος, δεν θα υποκαταστήσω εγώ τη συζήτηση των συμπερασμάτων, γιατί η εμπειρία μου Μιχάλη λέει ότι πρέπει να σεβόμαστε τις διαδικασίες ως το τέλος και όχι να προλαβαίνουμε και να υποκαθιστούμε. Όμως δίνω πρόχειρα τίτλο σε μία εισήγηση που κάθισα και την έκανα σήμερα το πρωί αναγκαστικά αφού είχαμε αυτήν την εξέλιξη και την αλλαγή. Η άλλη είχε πάρα πολλά επαναληπτικά στοιχεία που ακούστηκαν και δεν χρειαζόταν να κουράσω. 


Ο τίτλος λοιπόν της εισήγησής μου είναι ότι θέλω να σας παραθέσω κάποιες σκέψεις που αφορούν το ενεργειακό σχεδιασμό της χώρας, αφού όπως είπα χθες και όπως νομίζω επιβεβαιώθηκε από σειρά ομιλητών που διαθέτουν το τεκμήριο της γνώσης πολύ περισσότερο από εμένα, αυτό είναι προφανές, ανεξαρτήτως του αν θα ανεβαίνει πολύ ή λιγότερο η ενεργειακή ζήτηση τα επόμενα χρόνια, το ενεργειακό ζήτημα είναι το υπ’ αριθμό ένα πρόβλημα κατά τη γνώμη μου, που πρέπει με καθαρή ματιά να λύσει η χώρα  για τα επόμενα χρόνια.

Θα θυμίσω τρεις βασικές αρχές που είναι γενικά κοινά αποδεκτές, θα πω δέκα αλήθειες που έχω διαπιστώσει με την πολύχρονη ενασχόληση και εμπειρία μου με το ενεργειακό. Ασχολήθηκα και το γνωρίζω όχι βέβαια ως ειδικός επιστήμονας, αλλά ενεργειακός μηχανικός πριν γίνω Δήμαρχος, στην ενέργεια δούλευα οκτώ χρόνια και δεν σταμάτησα ποτέ να ασχολούμαι. Στα ορυχεία της ΔΕΗ δούλευα.


Εν πάση περιπτώσει, προφανώς δεν διατείνομαι πως είμαι ειδικός, αλλά δεν έχω αφήσει ότι σχετίζεται με την ενέργεια όλα αυτά τα χρόνια και θέλω να παραθέσω στο Συνέδριό μας αυτές τις σκέψεις. Θέλω να ελπίζω ότι θα βοηθήσουν και στα συμπεράσματα, κυρίως όμως να βοηθήσουν την ίδια την Τοπική Αυτοδιοίκηση, έναν θεσμό στον οποίο δεν χρειάζεται να κομίζω, όπως είπα και χθες, επιχειρήματα για το πόσο τον πιστεύω για τις δυνατότητές του.

Συναδέλφισσες, συνάδελφοι, ξεκινάω με μια δήλωση και μην ξενίζει κανέναν και καμία. Σας δηλώνω λοιπόν υπεύθυνα και κατηγορηματικά ότι εγώ, ο Πάρις Κουκουλόπουλος, που είμαι στο βήμα, δεν είχα, δεν έχω και δεν πρόκειται να αναπτύξω ποτέ την παραμικρή σχέση με οποιοδήποτε οικονομικό συμφέρον που σχετίζεται με την ενέργεια. 


Θεωρώ πως όσοι μιλούν υπεύθυνα για την ενέργεια, πρέπει να κάνουν πρώτα αυτήν την δήλωση και να βάζουν το χέρι ή στην καρδιά ή στο Ευαγγέλιο αναλόγως τι πιστεύουν, για να λέμε καθαρές κουβέντες. Θα καταλάβετε τι εννοώ παρακάτω. 


Πάω πρώτα στις τρεις βασικές αρχές. Πιστεύω λοιπόν ότι η χθεσινή μέρα μπορεί να κούρασε και μια συγνώμη εδώ εκ μέρους της ΚΕΔΚΕ και όλης της Οργανωτικής Επιτροπής και του ΙΤΑ. Αλλιώς το είχαμε προγραμματίσει. Ουσιαστικά θέλαμε στην έναρξη να έχουμε Χατζηδάκη, Χρυσοχοΐδη, να το πω με απλά λόγια, ένα ανεβασμένο πολιτικό ενδιαφέρον, το απόγευμα επιστήμονες και Αυτοδιοίκηση, όπως το είχαμε δομήσει, που θα μας έβαζε την παγκόσμια ματιά ο Δημήτρης ο Λάλας, θα πηγαίναμε στο εθνικό, στο τοπικό και τα λοιπά. Ξανά σήμερα το πρωί ΔΕΗ με ένα ανέβασμα τον τόνων, δεν μας πείραζε καθόλου αυτό το πράγμα και ξανά μετά εμείς με τις πρακτικές και όλα τα υπόλοιπα. 


Δυστυχώς, δεν είναι οι εκλογές, είναι το γεγονός ότι και το λέω έτσι έξω από την εισήγηση, στην αρχή έπρεπε να το πω, το γεγονός ότι πάρα πολλοί εισηγητές, ενώ τους είχαμε βάλει την Παρασκευή, ζήτησαν να έρθουν Πέμπτη και ο κύριος Καμίνης και ο κύριος Αθανασόπουλος και ο κύριος Φωτόπουλος είχαμε πει σήμερα. Του κυρίου Καμίνη η εισήγηση πήγαινε σήμερα και ο κύριος Μέλισσας σήμερα ήταν κανονικά. Δηλαδή, χωροταξία, προβλήματα, Μεγαλόπολη, ο Πρόδρομος Ενωτιάδης, εμπειρίες, αντιδράσεις τοπικών κοινωνιών. Το είχαμε θέσει πολύ καλύτερα, αλλά δυστυχώς μετέθεσαν πολλοί εισηγητές, θέλησαν, απαίτησαν να μιλήσουν την Πέμπτη και ένα μεγάλο συγνώμη για όσους τους κούρασε η χθεσινή μέρα, που είχε και αντικείμενα που δυσκολευόταν κανείς να τα παρακολουθήσει. Από το θέμα  ΔΕΗ με την αντιπαράθεση, θέματα σοβαρών προσεγγίσεων, επιστημονικών, για τον ενεργειακό σχεδιασμό, δηλαδή παγκόσμια ματιά και τα λοιπά και είχαμε σκαμπανεβάσματα. 

Αυτό το πράγμα δεν οφείλεται στις εκλογές, ξανά τονίζω, οφείλεται σε αυτό που σας είπα, ότι είχαμε την πιεστική απαίτηση τεσσάρων εισηγητών, Αθανασόπουλος, Καμίνης, Φωτόπουλος, Δημήτρης Μέλισσας, να έρθουν χθες αντί για σήμερα. Έτσι λοιπόν, ένα μεγάλο συγνώμη. 

Παρ’ όλα αυτά όμως, επειδή από ότι μπορώ να δω όλοι και όλες που είναι εδώ στην αίθουσα ήταν και χθες, η χθεσινή μέρα βοήθησε και πιστεύω ότι θα γίνω κατανοητός, να μιλάω με τίτλους. Ξεκινάω λοιπόν, για να μην σας κουράζω. 


Υπάρχουν τρεις βασικές αρχές όταν κουβεντιάζουμε για την ενέργεια. Πρώτον, πιστεύω κατανοήσαμε όλοι και όσοι δεν το ξέραμε, ότι ο ενεργειακός σχεδιασμός είναι μια μακροχρόνια υπόθεση. Πρέπει να υπηρετείται με αξιοπιστία κάθε φορά και συνέπεια, πρέπει να επικαιροποιείται με σύνεση, αλλά διαρκώς κάτω από το φως στοιχείων που προκύπτουν κάθε φορά σε όλο το παγκόσμιο περιβάλλον και στην επιστημονική κοινότητα και βασικότερη επιλογή του ενεργειακού σχεδιασμού είναι κάθε φορά το ενεργειακό μείγμα, που προφανώς αναγκαστικά μεταβάλλεται κάτω από τις εξελίξεις που έχουν να κάνουν με διάφορες παραμέτρους. 

Είναι ένας παράγοντας με μεγάλο συντελεστή αδράνειας, όπως λέμε στη φυσική. Για αυτό και οι αποφάσεις πρέπει να παίρνονται έγκαιρα, να επικαιροποιούνται έγκαιρα, για να μπορούμε να έχουμε αποτελέσματα. Αν δεν πάρουμε έγκαιρα σωστές αποφάσεις, θα έχουμε πολύ δυσάρεστες συνέπειες κάποια στιγμή. 


Δεύτερη βασική αρχή που πρέπει να την έχουμε πολύ καλά στο μυαλό μας. Οι αρχές του ενεργειακού σχεδιασμού σε γενικές γραμμές ήταν για πάρα πολλές δεκαετίες δύο και εδώ και αρκετά χρόνια είναι τρεις. Επί πολλά χρόνια, επί πολλές δεκαετίες, είχαμε την ενεργειακή αυτάρκεια και ασφάλεια και την ανταγωνιστικότητα της τιμής, ήταν το δίπολο πάνω στο οποίο στηριζόταν ο ενεργειακός σχεδιασμός κάθε χώρας και της Ελλάδας κατά συνέπεια. Εδώ και πάρα πολλά χρόνια έχει μπει η παράμετρος του περιβάλλοντος, τόσο εκ των προβλημάτων, ως αποτέλεσμα των προβλημάτων που έχουν προκληθεί από την εξόρυξη λιγνίτη, μιας και κατά κύριο λόγο ο λιγνίτης ήταν στην Ελλάδα και είναι το εθνικό μας καύσιμο, αλλά και ως αποτέλεσμα των εξελίξεων που υπήρξαν διεθνώς με το ζήτημα του φαινομένου του θερμοκηπίου, για το οποίο δεν χρειάζεται να πω κάτι, συνεννοούμαστε όλοι.

Τρίτη βασική αρχή στην οποία θα επανέλθω και για την οποία μίλησα χθες επ’ ολίγο, είναι αυτό που το ονόμασε ο Δημήτρης ο Λάλας και τον ευχαριστώ, ένα όραμα το οποίο το ξέρει ο ίδιος βέβαια, το πιστεύει βαθιά εδώ και χρόνια, είναι το ζήτημα του φαινομένου του θερμοκηπίου.


Σπεύδω να πω, παρότι δεν είμαι ειδικός επιστήμονας, αλλά με την ενασχόλησή μου, όπως είπα, διαβάζοντας, πρέπει να πω για να το ξέρουμε, να το έχουμε καλά στο μυαλό μας, ότι υπάρχουν και αντίθετες επιστημονικές απόψεις. Ότι δηλαδή οι στέπες της Αλάσκας που αποκαλύπτονται, στον αποκαλυπτικό χάρτη που είδαμε από τον κύριο Λάλα χθες, θα λειτουργήσουν κάποια στιγμή ως καταβόθρα του Διοξειδίου του Άνθρακα και θα ξανά κάνει έναν κύκλο η ανθρωπότητα. 

Το ζήτημα όμως είναι ότι η Ελλάδα, γιατί ξέχασα να πω βέβαια, ήδη το είπα εν τη ρύμη του λόγου, αλλά το ζήτημα του ενεργειακού σχεδιασμού όσο και αν έχουν ανοίξει τα  σύνορα, δεν θα πάψει ποτέ να είναι μία εθνική υπόθεση. Είναι κατεξοχήν εθνική υπόθεση, που με τα δεδομένα τα διεθνή πρέπει να τη λύσουμε για τη χώρα μας, με τα κριτήρια που είπαμε. Η πολιτική όμως συνάδελφοι, δεν ασκείται βάσει φιλοσοφικών ή σοφιστικέ προσεγγίσεων. Ασκείται επί του πραγματικού και τη γνώμη μου για την Ελλάδα σας την είπα χθες. 

Όταν γίνονται αυτές οι τρομακτικές επενδύσεις από την Κίνα μέχρι την Ινδία, όταν η Ευρώπη πρωτοπορεί, είδαμε χθες τις επενδύσεις στην έρευνα, τις πατέντες που έχει κατοχυρώσει η Ευρωπαϊκή Ένωση, όταν η Ευρώπη είναι μπροστά στον αγώνα για τις ΑΕΠ και όταν η Ελλάδα είναι ένα ζωντανό εργαστήρι ΑΕΠ, είναι εθνική καταστροφή στην Ελλάδα να καθόμαστε να κουβεντιάζουμε ας πούμε αν ισχύει το ένα ή το άλλο με το Διοξείδιο του Άνθρακα. 

Υπάρχει μια πραγματικότητα διεθνώς και η Ελλάδα πρέπει να μπει μπροστά. Δεν έχουν καμία θέση στη χώρα μας, ακόμα και αλήθεια αν είναι οι αντίθετες απόψεις, εμάς δεν μας αφορά. Από την ώρα που δρομολογήθηκαν στον χώρο των ΑΠΕ τρομακτικές επενδύσεις σε πάρα πολλές χώρες, εμείς έχουμε εδώ ένα ζωντανό εργαστήρι, άρα λοιπόν πρέπει να δουλέψουμε πολύ συστηματικά σε αυτόν τον τομέα. 

Εγώ πιστεύω βαθιά, θα το πούμε και μετά, εγώ περίμενα να το πει ο κύριος Λάλας χθες, αναφέρομαι στα παραδείγματα του ΚΑΠΕ τα παλιά. Να σας το πω τώρα για να έχετε μία αίσθηση των δυνατοτήτων. 

Εγώ το έμαθα σχετικά πρόσφατα, όχι πολύ πρόσφατα. Ξέρετε ότι η Ελλάδα είναι η πρώτη χώρα στον κόσμο με βάση κατοίκους, αριθμό κατοικιών και λοιπά, σε ηλιακούς θερμοσίφωνες; Γιατί έχει μερικές από τις δυναμικότερες εταιρείες πανευρωπαϊκά. Αυτό είναι το ζήτημα. Τι υπήρξε; Υπήρξαν δύο πράγματα. Δεύτερο βήμα ήταν τα φορολογικά κίνητρα που βάζαμε τον θερμοσίφωνα στην φορολογική μας δήλωση και απαλλασσόταν. Γιατί στην Ελλάδα ο λαϊκισμός και η απλούστευση περισσεύουν. 
Πρώτα υπήρξε μία συστηματική δουλειά από το  Κέντρο Ανανεώσιμων Πηγών Ενέργειας, υπήρξε βοήθεια στις επιχειρήσεις να εισάγουν την καινοτομία και να δημιουργηθούν, πάτησαν στα πόδια τους, κάναμε τους παραγωγούς και μετά μπήκαν τα φορολογικά μέτρα. Όχι να γίνουμε πελάτες άλλων. 

Αυτό που λέω δεν είναι κανένας περίεργος πατριωτισμός, εθνικισμός ή καμία αφέλεια. Το έχουμε κάνει και γιατί να μην το ξανά κάνουμε και με άλλα; 

Πάω λοιπόν, συνάδελφοι, σε δέκα αλήθειες. Αλήθεια πρώτη. Η Ελλάδα ούτε μπορεί, ούτε και πρέπει να άγχεται ότι θα λύσει το πρόβλημα του θερμοκηπίου. Είμαστε υπεύθυνοι μόλις για το δύο τοις χιλίοις των εκπομπών. Αυτό ας το έχουμε καλά στο μυαλό μας. Κάθε φορά που διαδηλώνουμε όταν αντιστεκόμαστε σε μία μονάδα ή οτιδήποτε άλλο, ας ξέρουμε ότι η Ελλάδα δεν είναι η χώρα που επηρεάζει καθοριστικά το φαινόμενο του θερμοκηπίου. Γιατί πολλές φορές ακούμε προτάσεις, αυτό ως επιχείρημα και έπονται άλλα μετά. 
Δεύτερον. Η Ελλάδα οφείλει να πετύχει τα τρία 20% του 2020, δεν το συζητώ, όμως ήταν αποκαλυπτικοί οι πίνακες που έδειξε χθες ο κύριος Λάλας. Η σιωπή για τις μεταφορές είναι από περίεργη μέχρι ύποπτη. Δεν είναι δυνατόν δηλαδή κάθε φορά που μιλάμε για το πώς θα πετύχουμε τα τρία 20%, να περιορίζεται στην ενέργεια, όταν έχουμε το μεγάλο ποσοστό στις μεταφορές. Εγώ την ονομάζω ευθέως από περίεργη έως ύποπτη. Για αυτό και είπα αυτήν την δήλωση στην αρχή. Ο καθένας που οικολογεί ή που μιλάει στο όνομα δήθεν του περιβάλλοντος, γιατί είναι dealer κάποιων τεχνολογιών ή οτιδήποτε άλλο που πουλάει, να κάνει και αυτή τη δήλωση όταν μιλάει για την ενέργεια. Είναι ύποπτη λοιπόν για εμένα η σιωπή, η απόλυτη σιωπή, για τις μεταφορές. 

Τρίτον. Η χωρίς σχέδιο ανεξέλεγκτη εισαγωγή ΑΠΕ και φυσικού αερίου, γιατί αυτήν την στιγμή η χώρα μας είχε άλλο μείγμα πριν δύο χρόνια και υιοθέτησε, στην έκθεση που αναφέρθηκε χθες από τον κύριο Λάλα, άλλο μείγμα, που επικύρωσε ο κύριος Χατζηδάκης και είπε λιγνίτης, φυσικό αέριο και ΑΠΕ. 

Η υιοθέτηση λοιπόν και αλλαγή των μειγμάτων πρέπει να γίνεται με ιδιαίτερη σύνεση γιατί κυκλοφορούν απόψεις στα Υπουργεία και σε άλλους διαδρόμους που επηρεάζουν τον ενεργειακό σχεδιασμό, οι οποίοι με περισσή άνεση πρέπει να σας πω, δεν θέλω να πω ονόματα, μιλάω για υπεύθυνους θεσμικούς εκπροσώπους της Πολιτείας και του πολιτικού συστήματος γενικότερα, οι οποίοι με περισσή επιπολαιότητα και άνεση λένε ότι τα επόμενα χρόνια η κιλοβατώρα θα τριπλασιαστεί, αλλά αυτό δεν είναι πρόβλημα. Δεν είναι πρόβλημα; Να το πούμε στον ελληνικό λαό αν δεν είναι πρόβλημα. Είναι μια από τις τρεις παραμέτρους. 

Τέταρτη αλήθεια. Ο λιγνίτης, συνάδελφοι, δεν είναι θανατηφόρος, ούτε ο ΑΗΣ Αγίου Δημητρίου είναι ο πλέον ρυπογόνος σταθμός στην Ευρώπη. Πρόκειται για ένα τεράστιο ψεύδος. Από το ίδιο σημείο, επειδή έχει πέντε καμινάδες, είναι ο μεγαλύτερος σε εγκατεστημένη ισχύ σταθμός, είναι από τους καλύτερους σταθμούς γιατί είναι από τους πιο καινούργιους της ΔΕΗ και ανά κιλοβατώρα εκπέμπει πολύ λιγότερο διοξείδιο από άλλους σταθμούς της ΔΕΗ και όλη η ιστορία αυτή της ποινικοποίησης του λιγνίτη και του ΑΗΣ Αγίου Δημητρίου, ειδικότερα με τη φωτογραφία που βαρεθήκαμε να τη βλέπουμε, έχει να κάνει με προσπάθειες που σχετίζονται με εισαγωγής είτε ρεύματος απευθείας, είτε διαφόρων εναλλακτικών καυσίμων αφετέρου, είτε συστημάτων ΑΠΕ και ούτω καθεξής. 
Πέμπτη αλήθεια, για να συνεννοούμαστε. Η λιγνιτική κιλοβατώρα δεν είναι τόσο φτηνή, όσο ισχυρίστηκε χθες και ο Πρόεδρος του Συνδικάτου και ο Πρόεδρος της ΔΕΗ. Η ΔΕΗ αν κάνει τις απαραίτητες περιβαλλοντικές επενδύσεις προστασίας του περιβάλλοντος και του ανθρωπογενούς και του φυσικού περιβάλλοντος…

ΣΥΝΕΔΡΟΣ: (εκτός μικροφώνου)

Π. ΚΟΥΚΟΥΛΟΠΟΥΛΟΣ: Είναι ψευδές. Εγώ δεν ανέβηκα στο βήμα για να ισχυριστώ ότι ο λιγνίτης είναι και τίποτα άλλο. Ο λιγνίτης είναι ψευδεπίγραφα τόσο φτηνός. 

Η πραγματικότητα, αν θέλουμε να τη δούμε με σύγχρονη οπτική και όχι αλλιώς, λέει πως είναι στην πραγματικότητα πολύ ακριβότερος από όσο είναι σήμερα. Αυτή είναι μια μεγάλη αλήθεια, την οποία επίσης δεν πρέπει να ξεχνάμε. 


Έκτο. Δεν χρειάζεται εδώ να πω καθόλου επιχειρήματα, ειπώθηκαν ήδη πάρα πολλά. Στην Ελλάδα έχουμε  γενικότερα πρόβλημα με τις χωροθετήσεις. Λιγνιτικές μονάδες, δεν μιλάω, γιατί εν πάση περιπτώσει χωροθετούνται εκεί που έχει λιγνίτη. Το είδαμε πρόσφατα, η τελευταία διετία ήταν πολύ διδακτική. Ούτε λιθάνθρακα πουθενά μπορούμε να χωροθετήσουμε, ούτε φυσικό αέριο, πλην κάποιων ενεργότοπων και σε πάρα πολλά νησιά, Σέριφος, που έχει τρομερό αιολικό δυναμικό, δεν μπορούμε ούτε αιολικά πάρκα, ούτε φωτοβολταϊκά σε πολλά. Μας τα είπε ο Παναγιώτης νωρίτερα. Μα δεν μπορούμε να χωροθετήσουμε ούτε σταθμούς μεταφόρτωσης. Και βέβαια στην Ελλάδα, δεν τολμάμε να εκστομίσουμε τη λέξη πυρηνική ενέργεια, ως στρουθοκάμηλοι, την ώρα που η χώρα περικυκλώνεται με ταχύτητα ραγδαία από πυρηνικούς σταθμούς γύρω-γύρω. 

Εγώ νομίζω ότι σε αυτή τη διαδικασία που έχει να κάνει με τις χωροθετήσεις, αν δεν γίνει μία τομή, στην οποία κάθε υπεύθυνος θεσμικός εκπρόσωπος, ξεκινώντας από τον όποιο κυβερνήτη της χώρας και πηγαίνοντας προς τα κάτω σε όλο το πολιτικό σύστημα, τότε όλα αυτά για τα οποία μιλάμε θα γίνουν μία συζήτηση θεωρητικού χαρακτήρα. Οι εισαγωγείς να είναι καλά και οι σύγχρονες μέθοδοι που επιτρέπουν να ποντίζουν καλώδια και δεν ξέρω τι  βάζουν στις θάλασσες και να παίρνουμε από αλλού και λοιπά. Το Κόσσοβο να είναι καλά που έχει ένα καταπληκτικής αξίας λιγνιτικό, που δεν έχει καμία σχέση με το δικό μας λιγνίτη, να είναι καλά. Εκεί δεν θα έχουν πρόβλημα με το φαινόμενο του θερμοκηπίου, γιατί με καλώδια και με πυλώνες θα έρχεται εδώ το ρεύμα. 

Δεν είναι δυνατόν και η Ελλάδα πιστεύω, συνάδελφοι, αν εξακολουθήσουμε να έχουμε ως τοπικές κοινωνίες μεμονωμένα αυτήν την λογική στη χωροθέτηση, η Ελλάδα πιστεύω θα υποστεί Βατερλό τα επόμενα χρόνια στο ενεργειακό, διότι είναι περιττό να τονίσω, τα είπε πολύ καλύτερα από εμένα ο κύριος Λάλας χθες, ότι οι ατμομηχανές στην ενέργεια είναι οι συμβατικοί σταθμοί μέχρι να μπορέσουμε να αναπτύξουμε τεχνολογίες και τα υπόλοιπα για τα άλλα. Για να μιλάμε πολύ σοβαρά. Αν δεν έχεις τις ατμομηχανές να σε στηρίζουν, δεν μπορείς να επικεντρώσεις την κουβέντα όλο και όλο στο 15 ή 7 ή 13% ή στο 20 εν πάση περιπτώσει. 


Η επόμενη μεγάλη αλήθεια λέει ότι η επίτευξη του στόχου με τα τρία 20, το Three Twenties που λένε στην Ευρωπαϊκή Ένωση, που επιβάλλεται η χώρα να το πετύχει και ας έχουμε καθυστερήσει, πέρα από όλα όσα ακούστηκαν πιστεύω ότι απαιτεί πιονέρους. Έγινε ένα καλό βήμα, αλλά πολύ πρόχειρο από την απερχόμενη κυβέρνηση. Εάν δεν μπουν μέσα πολλοί, δεν γίνεται με γιγαντιαία φωτοβολταϊκά πάρκα και λοιπά να πιάσουμε αυτόν τον στόχο. Πρέπει να ανοίξουν λίγο τα μυαλά μας.

Εγώ κατηγορώ για προχειρότητα την κυβέρνηση, όχι γιατί προκηρύχτηκαν οι εκλογές ή ανήκω κάπου αλλού πολιτικά, αλλά είναι αβάσταχτη ελαφρότητα το ότι δεν πήραμε έτοιμη την πολεοδομική μελέτη – εφαρμογή, που είναι μία σελίδα, από την Πορτογαλία και να είναι υποχρεωτική η τοποθέτηση στις σκεπές μας, όπως το κάνει η Πορτογαλία. Η Πορτογαλία αυτό το πράγμα με τα φωτοβολταϊκά στις σκεπές το έχει κάνει εδώ και δέκα χρόνια και έναν αυστηρό πολεοδομικό περιορισμό, με τον οποίο είναι ενσωματωμένο μέσα στη σκεπή. Απορώ δηλαδή, στην Ελλάδα τα έτοιμα πράγματα γιατί τα απεχθανόμαστε έτσι. Είναι έτοιμο, δεν κοστίζει τίποτα. 

Εγώ συμφωνώ απόλυτα με όλο αυτό το μέτρο, δηλαδή με τις κατοικίες που μπήκε, απορώ όμως πως δεν υιοθετήσαμε αυτό το πράγμα, γιατί αν αρχίσουν να σηκώνονται ατάκτως ερημμένα τα φωτοβολταϊκά στα σπίτια, θα έχουμε κίνημα αντιδράσεων μετά. Όμως εδώ είναι το κλειδί. Δηλαδή, κανένα φωτοβολταϊκό πάρκο δεν μπορεί να αντικαταστήσει τα εκατομμύρια των σπιτιών που μπορούν πραγματικά με πολύ απλούς τρόπους να πετύχουν αυτό το στόχο. 


Όγδοο ζήτημα. Υπάρχουν και άλλες πρακτικές τις οποίες πρέπει να αναπτύξουμε. Εγώ ενδεικτικά λέω την τηλεθέρμανση, για την οποία έγινε κάποιος λόγος εδώ. 


Θέλω λοιπόν να σας πω ότι η τηλεθέρμανση Κοζάνης, που είναι το μεγαλύτερο εγκατεστημένο σύστημα, εξοικονομεί CO2 ετησίως, παρότι δουλεύει έξι, επτά, οκτώ μήνες τον χρόνο, όσο έχουμε χειμώνα, ακριβώς όσο ένα φωτοβολταϊκό πάρκο εγκατεστημένος ισχύος 160 Μεγαβάτ. Μαζί με τις τηλεθερμάνσεις Μεγαλόπολης, Πτολεμαΐδας, Αμυνταίου και Φλώρινας τώρα που γίνεται και κάποιες επεκτάσεις που κάνουμε στην Κοζάνη, θα φτάσουμε σε λίγο τα πεντακόσια, κάτι λιγότερο από τη συνολικά εγκεκριμένη ισχύ προς εγκατάσταση και τα λοιπά. Για να έχουμε ένα μέτρο. Πρέπει να ανοίξουν και άλλες πρακτικές.


 Μια άλλη πρακτική που μπορούμε να ανοίξουμε, έχει να κάνει με τις αναπλάσεις όψεων που γίνεται, πρέπει να σας πω, εδώ και 15 χρόνια στη Γερμανία, όπου γίνονται σοβαρές αναπλάσεις όψεων, με συστήματα φωτοβολταϊκά, με πετάσματα στα σπίτια, όπου ανεβαίνει κατακόρυφα η αισθητική, όπως είναι το άλλο σκέλος της βαφής που απορροφά διάφορα αέρια, αυτές τις πρακτικές, που ειπώθηκαν από τους επιστήμονες και τα οποία βέβαια επειδή ακριβώς είναι και εδώ η λογική των πιονέρων που έλεγα, των δεκάδων, εκατοντάδων χιλιάδων ιδιοκτητών που αν έχουν κάποια κίνητρα μπορούν να μπουν σε αυτή τη λογική, τότε πραγματικά μπορούμε να πετύχουμε τους στόχους. 

Η ένατη μεγάλη αλήθεια, είναι αυτή που είπα χθες στην παρέμβασή μου όταν ήταν στο βήμα ο κύριος Αθανασόπουλος. Η ένατη μεγάλη αλήθεια είναι ότι δυστυχώς, δυστυχώς λέω, εγώ επιχαίρω για αυτήν την εξέλιξη, δυστυχώς όμως η μεγάλη αλήθεια είναι ότι στην Ελλάδα ο ανταγωνισμός με την απελευθέρωση της ενέργειας που μας επιβλήθηκε από την Ευρωπαϊκή Ένωση, δεν λειτούργησε. Οι ιδιώτες περιμένουν να διπλασιαστεί η κιλοβατώρα για να μπουν μέσα. Αυτό είναι το παιχνίδι που παίζεται στην Ελλάδα και αυτή την μεγάλη αλήθεια δεν μπορεί να την παρακάμπτει κανείς με τη μέθοδο στρίβειν δια του αρραβώνος. 

Η τελευταία μεγάλη αλήθεια που πιστεύω ότι ο καθένας μας οφείλει να έχει στο μυαλό του και να τη λέει κάθε φορά στο βήμα που μιλάμε για ενέργεια, είναι η εξοικονόμηση. Δεν πρόκειται ποτέ να πετύχουμε τίποτα, δεν πρόκειται ποτέ να πετύχουμε κανέναν στόχο, εάν δεν βάλουμε μπροστά την εξοικονόμηση. 

Έτσι λοιπόν, με πιο γρήγορο ρυθμό, προχωρώ στις προτάσεις, κάποιες προτάσεις που αφορούν τον ενεργειακό σχεδιασμό.


Πρώτον. Το μείγμα που κάθε φορά υιοθετείται, δεν πρέπει να γίνεται με δογματισμούς και αποκλεισμούς, αλλά με βάση σοβαρά επιστημονικά δεδομένα που κάθε φορά υπάρχουν, διεθνή δεδομένα και πάντα κάτω από το τρίπτυχο περιβάλλον, κόστος, ενεργειακή ασφάλεια και αυτάρκεια. Δεν μπορούμε επιπόλαια έτσι και με αβάσταχτη ελαφρότητα να το αλλάζουμε κάθε τρεις και δύο.


Δεύτερον. Πρέπει να υπάρξουν σοβαρές πολύ μεγάλες επενδύσεις σε συμβατικούς σταθμούς. Αν θέλουμε να μπορούμε να επενδύσουμε αύριο σε δύο-τρεις συμβατικούς σταθμούς, που όπως είπα, είναι η βάση της ηλεκτροπαραγωγής μέχρι να έχουμε άλλες εξελίξεις από την επιστημονική κοινότητα, με συντήξεις και όλα τα υπόλοιπα. Για άλλα τριάντα χρόνια, δεν ξέρω πόσο, είκοσι, πενήντα, όσο θα πάρει. 

Τρίτον. Στο  κρίσιμο ζήτημα της χωροταξίας, εγώ ισχυρίζομαι ότι κομμάτι του εθνικού ενεργειακού σχεδιασμού και άμα είχαμε και τη Δήμαρχο Ταμιναίων, Αλιβέρι δηλαδή, ακούστε και το Δήμαρχο Μεγαλόπολης, ακούστε και το  Δήμαρχο Πτολεμαΐδας, ακούστηκε  και εμένα και το Δήμαρχο εδώ Δημητρίου Υψηλάντη, εμείς είμαστε οι μόνοι που δεν έχουμε πρόβλημα να σηκωθεί μία μονάδα φυσικού αερίου. Στη Δυτική Αττική ξέρετε τι γίνεται με τη μονάδα φυσικού αερίου. Ούτε μονάδα φυσικού αερίου δεν δέχονται. 

Εγώ λοιπόν ισχυρίζομαι ότι στους ενεργότοπους, τους τρεις που έχει η Ελλάδα, Αλιβέρι, Μεγαλόπολη, Δυτική Μακεδονία, γιατί εδώ είναι ένας άξονας που φτάνει μέχρι τη Φλώρινα, θα πρέπει να αναπτυχθούν και τα κέντρα τεχνογνωσίας που έχουν να κάνουν με την καθαρή ενέργεια. Δεν δεχόμαστε μόνο τη βρώμικη και η καθαρή να είναι για κάποιους άλλους, για τους αριστοκράτες και θα γίνω σαφέστερος στο τέλος. Να λύσουμε τον Γόρδιο Δεσμό της χωροταξίας επιτέλους, δεν γίνεται. 


Τέταρτον. Το είπα ήδη. Ο στόχος των τριών 20, πρέπει να προσεγγιστεί πολύ ρεαλιστικότερα, με προμετωπίδα την εξοικονόμηση και με εμπλουτισμό και με άλλες ενέργειες, μνημόνευσα ήδη μερικές. 

Πέμπτον. Ο δημόσιος χαρακτήρας της ΔΕΗ είναι στρατηγικής σημασίας για οποιαδήποτε κουβέντα για την ενέργεια. Δημόσιος χαρακτήρας της ΔΕΗ, με αποφασιστική στροφή αυτού του κολοσσού, της μεγαλύτερης επιχείρησης της χώρας, στις ΑΠΕ. Αν δεν μπει στο παιχνίδι των ΑΠΕ αποφασιστικά, δυναμικά και με σύγχρονους και καινοτόμους όρους η ΔΕΗ, θα περπατάμε σημειωτόν και πρέπει να μείνει δημόσια. Έχει λιγότερο ιδεολογικό περιεχόμενο από ότι παλιότερα, γιατί μετά τη διεθνή κρίση όταν από την άλλη μεριά του Ατλαντικού καλείται με δημόσιες πολιτικές στην πατρίδα του νεοφιλελευθερισμού ο Πρόεδρος Ομπάμα να σώσει την οικονομία και το σύστημα, δεν νομίζω να έχει κανένας καμία αμφιβολία για το ότι στην ενέργεια που έχει τέτοια σοβαρότητα ως  ζήτημα, ότι πρέπει να έχουμε και έναν πυλώνα με δημόσιο χαρακτήρα που λέγεται ΔΕΗ. 

Να γίνουν χιλιάδες αλλαγές και λοιπά, αλλά όχι να τη διαλύσουμε. Να παραμείνει με δημόσιο χαρακτήρα και να στραφεί αποφασιστικά στις ΑΠΕ. 

Έκτο. Το κεφάλαιο μεταφορές πρέπει να ανοίξει αποφασιστικά και έχει κεφάλαια τα μέσα μαζικής μεταφοράς, το σιδηρόδρομο και μια σειρά άλλα. 


Εδώ σημειώνω, συνάδελφοι, με πολύ προβληματισμό, το ότι κεντρικά στο πολιτικό σκηνικό έγινε ελάχιστη φασαρία όταν είδαμε τις λωρίδες των λεωφορείων να καταργούνται από τον Υπουργό Μεταφορών πρόσφατα, μια απόφαση τριτοκοσμικού τύπου. Κάποιες ομάδες που θεωρούνται ιδιόρρυθμες αντέδρασαν, αλλά για την μονάδα στο Αλιβέρι, του λιθάνθρακα, που ο Δήμος τη δεχόταν με ομόφωνη απόφαση, έγινε χαμός. Παρέλασαν Γραμματείς, Φαρισαίοι, έγιναν κινήματα, πάει η μονάδα. Τώρα πάλι από την αρχή μήπως και γίνει αερίου και ποιος ξέρει στο τέλος τι θα γίνει.  Θα προλάβει να ξεφυτρώσει κάπου αλλού και δεν θα γίνει καθόλου, σε έναν ενεργότοπο που δεχόταν ακόμα και τον λιθάνθρακα, που στο σκέλος τιμή ήταν πολύ καλύτερος από το αέριο και ήταν χειρότερος βέβαια στις εκπομπές αερίων του θερμοκηπίου για τους στόχους που έχει η χώρα. Αυτή είναι η αλήθεια. Δεν χρειάζεται να μαλώνουμε για τα αυτονόητα. 


Το επόμενο ζήτημα, παρότι δεν είναι τεράστιο, έχει τεράστιο ρόλο η Αυτοδιοίκηση και είναι επιβεβλημένο να το αναφέρω, αφορά τα απορρίμματα. Μικρά τα ποσοστά, μεγάλη όμως η δική μας συμμετοχή. Η ολοκληρωμένη διαχείριση απορριμμάτων δεν μπορεί να περιμένει στη χώρα. Ολοκληρωμένη διαχείριση με το ζήτημα εκπομπές και όλα τα υπόλοιπα. 


Εγώ συνάδελφοι, δεν θα κουράσω επαναλαμβάνοντας. Θα πω ως κατακλείδα αυτών που είπα, ότι εγώ πιστεύω πραγματικά ότι στο ενεργειακό ζήτημα πιστεύω στα πέντε Π. Πιστεύω ότι πρέπει να γίνουμε πολύ πιο πράσινοι, πραγματικά όμως πράσινοι και νομίζω έγινα σαφής και σήμερα και χθες. Εμένα δεν μου λένε τίποτα οι εκπρόσωποι φωτοβολταϊκών και ανεμογεννητριών, οι οποίοι χρηματοδοτούν οικολόγους, εντός εισαγωγικών και οικολογούντες και τρομοκρατούν την κοινωνία και η ΕΛΑΚ έχει ήδη πετάξει ήδη εγγυημένη τιμή στα ύψη. Η εγγυημένη τιμή είναι στα ύψη στην Ελλάδα και πρέπει να αποκαλυφθεί ο ρόλος όλων αυτών των κυρίων.

Η Ελλάδα, το τόνισα και χθες, πρέπει να αναπτύξει γνώση, τεχνολογία, καινοτομία και δίκτυα επιχειρήσεων που θα παράγουν συστήματα ανανεώσιμων πηγών. Αυτός είναι ο στόχος για το ζωντανό εργαστήρι της ανθρωπότητας για τις ΑΠΕ και όχι πως θα γίνουμε γρηγορότερα καλύτεροι πελάτες αυτών που τα εμπορεύονται. 


Να γίνουμε λοιπόν πολύ πιο πράσινοι, πραγματικά όμως πράσινοι και όχι με πρόσχημα και όχημα δήθεν την πρασινάδα στην ενέργεια, να ψάχνουν να βρούνε την κιλοβατώρα στη στρατόσφαιρα ας πούμε σε λίγα χρόνια και κάποιοι να έχουν πλουτίσει. Αυτήν την εξέλιξη πρέπει να την αποτρέψουμε. 

Είναι σαφές, κύριε Πρόεδρε, με όλα αυτά που είπαμε, ότι η Αυτοδιοίκηση σε αυτό το ζήτημα έχει να παίξει καταλυτικό ρόλο. Από τα σκουπίδια μέχρι την ανάπλαση όψεων και από την προώθηση πολιτικών που αφορούν τα μέσα μαζικής μεταφοράς, μέχρι την εισαγωγή των ΑΠΕ στα σχολεία, που δυστυχώς αποκλειστήκαμε και εμείς και τα σχολεία όπως ξέρετε, σε αυτό το πρόγραμμα με τα φωτοβολταϊκά, ενώ ήταν απόφαση της ΚΕΔΚΕ εδώ και επτά χρόνια, που επαναλήφθηκε και με την Προεδρεία του Νικήτα του Κακλαμάνη τώρα, όλοι μας ομόφωνα, θυμίζω στη Θεσσαλονίκη που είχαμε συνεδριάσει, στους Αμπελόκηπους ήμασταν πρόπερσι και είχαμε πει ακριβώς αυτό που πάει να γίνει τώρα με τα φωτοβολταϊκά, είχαμε πει να γίνει σε όλα τα σχολεία της χώρας και προσέξτε, δεν ζητούσαμε εγγυημένη τιμή. Εμείς λέγαμε θα τα βάλουμε τα λεφτά από το ΘΗΣΕΑ, ένα ρελέ έξω από το σχολείο και θα αφαιρείται από την κατανάλωση αυτό που παράγουμε. Αυτό το τόσο απλό πράγμα αρνήθηκε να το νομοθετήσει η κυβέρνηση. 

Είναι χιλιάδες τα σχολεία και τα κεραμίδια τους, οι ταράτσες και θα μπορούσαμε πραγματικά να έχουμε κάνει ένα βήμα, το οποίο προσέξτε, δεν είναι ότι θα μας βοηθούσε τόσο για τις ΑΠΕ. Θα είχαμε φέρει και την εμπειρία της Πορτογαλίας, που εμείς την είχαμε ψαγμένη, για να τα βάζουμε κατά πρότυπο τρόπο τα φωτοβολταϊκά, κυρίως όμως θα διαπαιδαγωγούσαμε, όπως είπε χθες ο Γιώργος ο Κοτρωνιάς, ανάλογη εμπειρία έχω και εγώ, εμείς στην ανακύκλωση που είμαστε μακράν πρώτοι σε όλη την Ελλάδα και εμείς από τα Νηπιαγωγεία και τα Δημοτικά ξεκινήσαμε και έτσι έγινε η νέα γενιά πριν είκοσι χρόνια των πολιτών αυτού του τόπου και σήμερα εμείς ανακυκλώνουμε χαρτί όσο το Λεκανοπέδιο Αττικής. Όσο ο ΕΣΔΚΝΑ, τόσο ο  Δήμος Κοζάνης. Δηλαδή, το μέτρο των δυνατοτήτων που υπάρχει. 

Έπρεπε λοιπόν να λειτουργήσουμε αποφασιστικά μέσα στα σχολεία, γιατί ο μεγαλύτερος ρόλος που έχουμε από όλους, αγαπητέ Πρόεδρε και αγαπητοί συνάδελφοι, έχει να κάνει με τις νοοτροπίες και τις κοινωνικές συμπεριφορές. Εκεί πρέπει η Αυτοδιοίκηση να παίξει τον καταλυτικό ρόλο. Να είναι παρακινητής και όχι υποκινητής αντιδράσεων. Να παρακινούμε με θετικό τρόπο για ότι έχει να κάνει με μια νέα πραγματικότητα στο περιβάλλον, από την εισαγωγή των ΑΠΕ, μέχρι υιοθέτηση νέων προτύπων που θα μας οδηγούν από τον πολίτη καταναλωτή στον υπεύθυνο και ενεργό πολίτη. 


Θέλω να κλείσω λέγοντας συνάδελφοι, αυτό νομίζω είναι το καλύτερο κλείσιμο του Συνεδρίου, θέλω να γνωρίζετε και έγινε αντιληπτό χθες από τους συντοπίτες μου εδώ και συνδικαλιστές και τοπική κοινωνία, κάτι. Ότι όλο αυτό που κυοφορείται στην ενέργεια, που έχει και εφιαλτικά σενάρια για τον τόπο μας, δηλαδή που παίρνουν διαρκώς άδειες οι ιδιώτες και τα λοιπά και υπάρχουν σενάρια να μπει γρήγορα το λεκανοπέδιο εδώ πέρα, Κοζάνης, Πτολεμαΐδας, Φλώρινας, ας πούμε, σε ψυχρή εφεδρεία σε μεγάλο μέρος του, είναι κάτι το οποίο δεν βλέπουμε απλά με ενδιαφέρον. Θέλω να ξέρετε όλοι σας ότι για πρώτη φορά μετά από πάρα πολλά χρόνια η Τοπική Αυτοδιοίκηση, τα συνδικάτα και οι οικολόγοι, για πρώτη φορά, με εξαίρεση ένα μικρό, ακροτελεύτιο σημείο που αφορά την αντιρρυπαντική πέμπτη μονάδα της Πτολεμαΐδας, που οι οικολόγοι έχουν κάποια επιφύλαξη σε αυτό, πρέπει να ξέρετε πως σε όλα τα άλλα ζητήματα που σχετίζονται εδώ με την ομαλή συνέχιση της παρουσίας της ΔΕΗ στον τόπο μας, είμαστε όλοι μια γροθιά. Το ενεργειακό, θέλω να το ξέρετε καλά, θέλω να το μοιραστώ μαζί σας αφού κάνατε τον κόπο και ήρθατε στην Κοζάνη, ότι και αν κάνουν αυτοί που δεν δηλώνουν αυτό που είπα στην αρχή, να ξέρουν ότι αυτός ο τόπος δεν θα τους αφήσει. Στο εφιαλτικότερο σενάριο για τον τόπο, για πέντε χρόνια ακόμα κρατάμε τα ενεργειακά κλειδιά της χώρας. Δεν θα περάσουν αυτές οι λογικές αυτών των συμφερόντων. Ξέρουμε καλά τις μας συμβαίνει. Δεν θα βυθιστούμε αύτανδροι, ούτε θα ψάχνουμε να βρούμε τους εαυτούς μας μετά από πέντε χρόνια σε εγκαταλελειμμένα ορυχεία πεδίων. Ξέρουμε πολύ καλά τι συνεισφέραμε μέχρι τώρα στην πατρίδα και δεν πρόκειται να επιτρέψουμε σε συμφέροντα να μας χρησιμοποιήσουν σαν στυμμένη λεμονόκουπα.

Αυτό θέλω να είναι σαφές και εδώ η κοινωνία μετά από πολλά χρόνια που αντιδικούσε μεταξύ των ΔΕΗτζήδων που είχαν μεγάλους σταθμούς, των οικολόγων, των αυτοδιοικητικών που ήθελαν άλλα και τα υπόλοιπα, έχει καιρό τώρα που το κράμα έχει δέσει και είναι ένα κράμα που δεν υπάρχει ούτε στη φυσική, ούτε στη χημεία. Όποιος επιχειρήσει περαιτέρω να μας προκαλέσει, θα συντριβεί. 

ΠΡΟΕΔΡΕΙΟ: Όπως πάντα, ο Πάρις είναι και επαναστατικός και διεκδικητικός και αγωνιστικός. 


Θα συνεχίσουμε με τον κύριο Νίκο Κουρέτα, αρχιτέκτονα-μηχανικό, συνεργάτη του Δήμου Αθηναίων, «Καλές πρακτικές σε τοπικό επίπεδο». Στη συνέχεια, ο κύριος Αγερίδης θα μας πει για τις δυνατότητες εξοικονόμησης ενέργειας και τέλος, οι κύριοι Πλουμιστός και Λυπιρίδης θα μας πουν για τα χρηματοδοτικά εργαλεία. 

Υπάρχουν επίσης δύο προτάσεις για παρεμβάσεις από τον κύριο Γρηγόρη Γουρδομιχάλη και από τον κύριο Λύκο Σήφη, που είναι Δήμαρχος Σφακίων. 

Ν. ΚΟΥΡΕΤΑΣ: Αγαπητέ Πρόεδρε, κυρίες και κύριοι, θα προσπαθήσω  να είμαι σύντομος. 

Αφού πρώτα συγχαρώ την ΚΕΔΚΕ, τον Πρόεδρό της, κύριο Νικήτα Κακλαμάνη, την Οργανωτική Επιτροπή και το ΙΤΑ, για την πραγματοποίηση αυτού του χρήσιμου Συνεδρίου στη Κοζάνη, θέλω να ξεκινήσω ότι παράλληλα με την παγκόσμια οικονομική κρίση, ο κόσμος μας βρίσκεται αντιμέτωπος και με μια εξίσου σημαντική κρίση η οποία είναι η περιβαλλοντική. 


Οι δύο αυτές κρίσεις αναπόφευκτα θα οδηγήσουν στην αναθεώρηση των παραδοσιακών αναπτυξιακών μοντέλων παγκόσμια. 


Ο ρόλος των Οργανισμών Τοπικής Αυτοδιοίκησης στην κρίση αυτή, είναι η εγγύηση της πρακτικής λειτουργίας των πολιτικών που χαράσσονται σε κεντρικό και εθνικό επίπεδο. 


Η συμβολή των ΟΤΑ στην προσπάθεια για την εξοικονόμηση ενέργειας, στη μείωση των εκπομπών αερίων του θερμοκηπίου, στην βελτίωση της ενεργειακής αποδοτικότητας και στη διείσδυση των ΑΠΕ στην κατανάλωση ενέργειας, είναι πολυεπίπεδη και χρονοβόρα. 


Το ζήτημα για τις καλές πρακτικές στον τομέα της ενέργειας στους Οργανισμούς Τοπικής Αυτοδιοίκησης, είναι διττό. Από τη μια μεριά είναι όλες οι ενέργειες που κάνουν οι ΟΤΑ για τα δημοτικά κτίρια, τους κοινόχρηστους χώρους και τις μεταφορές, όπως τόνισε και ο Δήμαρχος Κοζάνης, που τους ανήκουν και βρίσκονται στην αρμοδιότητά τους και από την άλλη είναι η δημιουργία πλαισίου στήριξης ιδιωτικών επενδύσεων για την πράσινη επιχειρηματικότητα. 


Οι ενέργειες και ο προγραμματισμός των Οργανισμών Τοπικής Αυτοδιοίκησης είναι ένα θέμα που από τη μία μας πληγώνει γιατί καθυστερήσαμε, από την άλλη όμως τα τελευταία  χρόνια ολοένα και περισσότερο καταγράφονται θετικά αποτελέσματα και καλές πρακτικές. Κάποιες αναφέρθηκαν από τον Δήμαρχο Πτολεμαΐδας και από το Δήμαρχο Κοζάνης, όσον αφορά την τηλεθέρμανση και τα λοιπά.


Καταρχήν, το πρόγραμμα ΕΞΟΙΚΟΝΟΜΩ, το οποίο εκτενώς αναφέρθηκε και παρουσιάστηκε χθες από το συνεργάτη μου στη Τεχνική Γραμματεία, τον κύριο Αγερίδη, το οποίο είναι ολοκληρωμένες ενεργειακές παρεμβάσεις στα δημοτικά κτίρια, στους κοινόχρηστους χώρους, στις μεταφορές και στις τεχνικές υποδομές των Δήμων, όπου πολλοί Δήμοι υπέβαλλαν προτάσεις χρηματοδότησης και παράλληλα ήταν η αφορμή και το κίνητρο να ασχοληθούν πιο αποτελεσματικά με το θέμα της εξοικονόμησης ενέργειας και τη χρήση νέων  μορφών ενέργειας. 

Επίσης, η χρήση τεχνολογιών ΑΠΕ στην παραγωγή ενέργειας, που διαφαίνεται να είναι και η μόνη λύση για τον περιορισμό των περιβαλλοντικών προβλημάτων από τη χρήση πετρελαίου. Ο ήλιος, ο άνεμος, η βιομάζα, η γεωθερμία και το νερό, αποτελούν ανεξάντλητες πηγές ενέργειας, οι οποίες όντας πλέον οικονομικά και τεχνικά εκμεταλλεύσιμες, μπορούν να συμβάλλουν καθοριστικά όχι μόνο στην προστασία του περιβάλλοντος, αλλά και σε μία γενικότερη ανοδική οικονομική και αναπτυξιακή τροχιά με περιβαλλοντικές επιδόσεις.


Αξιοσημείωτες είναι οι προσπάθειες που έγιναν και γίνονται στους Δήμους της επικράτειας αξιοποίησης των ανεξάντλητων αυτών φυσικών πηγών ενέργειας. Αναφέρθηκαν παραδείγματα. Ενδεικτικά μπορώ να αναφέρω και το παράδειγμα ενός μικρού Δήμου στην Ηρακλειά, στις Κυκλάδες, όπου σε συνεργασία με το Πανεπιστήμιο Αιγαίου δημιουργήθηκε μία πλωτή μονάδα αφαλάτωσης ύδατος που λειτουργεί με αιολική ενέργεια. Περιέχει μια σειρά από επιστημονικές και τεχνολογικές καινοτομίες και μπορεί να παράγει μέχρι και 70 κυβικά μέτρα πόσιμου νερού για το νησί. Θα μπορεί να παράγει, θα ξεκινήσει τώρα. 

Άλλη μια καλή πρακτική αποτελεί η αξιοποίηση προγραμμάτων του ΕΣΠΑ, για την υλοποίηση τεχνικών έργων με γνώμονα ή ακόμα και παράλληλα με την βιώσιμη ανάπτυξη και την ενεργειακή αποδοτικότητα. Όπως για παράδειγμα το πρόγραμμα Πράσινη Ζωή στην Πόλη, οι μεγάλες αναπλάσεις και τα λοιπά, όπου αρκετοί Δήμοι της χώρας μας κατέθεσαν τις προτάσεις τους και θα υλοποιήσουν ανάλογα τεχνικά έργα. 

Η συμμετοχή των Δήμων της επικράτειας στο πρόγραμμα της Γενικής Γραμματείας Επενδύσεων του Υπουργείου Οικονομίας και Οικονομικών, τα ΠΚΣΑ, που είναι τα Πρότυπα Καινοτόμα Σχέδια Ανάπτυξης, εξίσου αποτελεί μία καλή πρακτική, οι ολοκληρωμένες παρεμβάσεις των Δήμων στα κτίριά τους, που περιλαμβάνουν την αντικατάσταση λαμπτήρων πυρακτώσεως με νέους χαμηλής κατανάλωσης και τεχνολογίας, την αντικατάσταση παλιών κλιματιστικών με νέα οικονομικότερης τεχνολογίας, τη βελτίωση μονώσεων και την κατασκευή νέων βιοκλιματικών κτιρίων και υπηρεσιών με αξιοποίηση ΑΠΕ όπου είναι εφικτό, όπως τα φωτοβολταϊκά στις ταράτσες και τα λοιπά. 

Στο σημείο αυτό αξίζει να αναφέρω ότι ο Δήμος Αθηναίων εντάσσει τα ψυχρά υλικά και την τοποθέτηση υλικών φιλικών προς το περιβάλλον στην πλειοψηφία των έργων που υλοποιεί και στις τεχνικές περιγραφές αντίστοιχα. 


Ένα άλλο ενδεικτικό παράδειγμα καλής πρακτικής, αποτελεί η απρόσμενα επιτυχημένη πορεία της ανακύκλωσης στους Δήμους, που δεν αναφέρθηκε και πολύ. Να μην σας κουράσω με νούμερα. 


Επίσης, έχει ξεκινήσει η οργάνωση των Δήμων με μηχανισμό παρακολούθησης και ενεργειακής κατανάλωσης σε δημοτικά κτίρια και κοινόχρηστους χώρους, με ταυτόχρονη θέσπιση στόχων μείωσης κατανάλωσης ενέργειας σε κάθε Δήμο. 


Τέλος, η ανανέωση των δημοτικών στόλων και οχημάτων στον τομέα των μεταφορών, με νέας γενιάς, που εκλύουν χαμηλότερους ρύπους στο περιβάλλον. 


Οι Οργανισμοί Τοπικής Αυτοδιοίκησης πρέπει να δημιουργήσουν πλαίσιο στήριξης, αυτό είναι το δεύτερο κομμάτι των καλών πρακτικών, ένα πλαίσιο στήριξης ιδιωτικών επενδύσεων για την πράσινη επιχειρηματικότητα. Η βιωσιμότητα αυτών των επιχειρηματικών δράσεων εξαρτάται άμεσα από τις Αυτοδιοικήσεις Α’ και Β’ Βαθμού, οι οποίες μπορούν να συμβάλλουν στην ανάπτυξη των επιχειρηματικών δραστηριοτήτων αξιοποίησης της τοπικότητας και του περιβάλλοντος, στις ενέργειες προβολής της εφαρμογής των ΑΠΕ σε τοπικό επίπεδο, όπως καλή ώρα εδώ στην Κοζάνη, αγορές και ανακαινίσεις διατηρητέων και εγκαταλελειμμένων, κατασκευή υποδομών που σχετίζονται με τη βιώσιμη ανάπτυξη, δημιουργία οικοτουριστικών διαδρομών, δημιουργία ειδικής υπηρεσίας σε όλες τις Περιφέρειες της χώρας για την χρηματική ενίσχυση επιχειρηματικών κινήσεων από τους ΟΤΑ, όπως για παράδειγμα τα ΣΔΙΤ, που θα έχουν σαν στόχο την προστασία και την ανάδειξη των οικοσυστημάτων της περιοχής τους. 


Τέλος, θα πρέπει να ενισχυθούν οι πράσινες προμήθειες στους Δήμους, στα υλικά. Από τις σακούλες μέχρι και τα υλικά που βάζουμε στα κτίρια. 


Για να μπορέσουν όμως να πραγματοποιηθούν όλα τα παραπάνω, χρειάζεται να περάσουμε από το στάδιο της συνειδητοποίησης στο στάδιο της ενεργούς δράσης. Αυτό είναι που λείπει αυτήν την στιγμή. Το ενδιαφέρον  στην κοινή γνώμη υπάρχει. Πρέπει οι Δήμοι, οι ΟΤΑ, να δώσουν τα απαραίτητα εργαλεία ώστε από τη θεωρία να έρθει και η πράξη. 


Για την μετάβαση αυτή χρειάζεται η ανάπτυξη της περιβαλλοντικής συνείδησης, αντικείμενο στο οποίο η Αυτοδιοίκηση μπορεί και έχει πρωταγωνιστικό ρόλο.


Μεταξύ άλλων μπορώ να σας αναφέρω τη λειτουργία κέντρων περιβαλλοντικής ενημέρωσης στους Δήμους και στις Νομαρχίες, τη δημιουργία δημοτικών γραφείων εθελοντών για το περιβάλλον, κάτι που σε πολλούς Δήμους υλοποιείται ήδη, την οργάνωση δράσεων σε σχολεία και σε δημοτικά κτίρια, με στόχο την ευαισθητοποίηση των μαθητών σε θέματα περιβάλλοντος μέσα από διαγωνισμούς ζωγραφικής, έκθεσης, φωτογραφίας, μουσικής, βίντεο, με θέματα οικολογίας. Τη διάδοση της υιοθεσίας και της συνεχούς οικολογικής μέριμνας ευαίσθητων περιοχών, όπως είναι οι ακτές, δάση, πάρκα, λίμνες, από τοπικές κοινωνικές ομάδες, συλλόγους, προσκόπους, ομάδες εθελοντών, με οργανωμένες δεντροφυτεύσεις και άλλες ενέργειες. Αγορές και ανταλλαγές οικοπέδων για δημιουργία μικρών ελεύθερων χώρων πρασίνου σε πυκνοκατοικημένες περιοχές και συμμετοχή με ίδια μέσα, αλλά και με εθελοντές σε εκστρατείες για το καθάρισμα και την περιφρούρηση δασών, ρεμάτων, περιοχών με ρύπανση και απόρριψη σκουπιδιών, μπαζών και άχρηστων αντικειμένων.

Αγαπητέ Πρόεδρε, κυρίες και κύριοι, σχεδόν ενάμιση μήνα πριν, στις 22 Ιουλίου, πραγματοποιήθηκε η πολυδιάστατη έρευνα ΘΕΡΜΟΠΟΛΙΣ 2009, που  χρηματοδότησε ο Ευρωπαϊκός Οργανισμός Διαστήματος. Από τα πρώτα στοιχεία που δημοσιοποιήθηκαν, μιας και ξεκινά από ειδική Επιτροπή επιστημόνων ανάλυση και έρευνα των στοιχείων που συλλέχτηκαν κατά τη διάρκεια της έρευνας που ήταν από 22 Ιουλίου έως 19 Αυγούστου του 2009, μία από τις θερμικές κάμερες που έστρεψαν προς τον Παρθενώνα, Έλληνες και ξένοι επιστήμονες, έδειξε ότι η θερμοκρασία των μαρμάρων της Ακρόπολης έφτανε και ξεπερνούσε τους 54 βαθμούς Κελσίου. Ένας από τους 42 επίγειους σταθμούς μέτρησης που χρησιμοποιήθηκαν στην έρευνα, κατέγραφε στην άσφαλτο της οδού Πατησίων θερμοκρασία 66 βαθμών Κελσίου, ενώ την ίδια στιγμή ο αέρας της πόλης είχε θερμοκρασία 38 βαθμών Κελσίου και ταυτόχρονα, το πρώτο και μοναδικό ελληνικό ερευνητικό αεροσκάφος που ανήκει στο Δημοκρίτειο Πανεπιστήμιο Θράκης, πετούσε πάνω από την Ανατολική Αττική μετρώντας στη λίμνη του Μαραθώνα θερμοκρασία 26 βαθμών Κελσίου. Ούτε στην πισίνα δεν έχουμε τέτοια θερμοκρασία. 


Δεν είναι μόνο η Αθήνα, η Αττική. Οι πόλεις μας δέχονται την ηλιακή ακτινοβολία στο υπεριώδες και ορατό φάσμα, η οποία συσσωρεύεται στα υλικά από τα οποία είναι κατασκευασμένα τα σπίτια, τα δημόσια κτίρια και οι δρόμοι. Στη συνέχεια η ακτινοβολία απελευθερώνεται ως θερμότητα στην ατμόσφαιρα, όμως η θερμότητα αυτή φαίνεται πως είναι τόσο μεγάλη με αποτέλεσμα να παρατηρείται τεράστια διαφορά στην θερμοκρασία του αέρα. 


Ολοκληρώνοντας θα ήθελα να πω πως οι Οργανισμοί Τοπικής Αυτοδιοίκησης, όπως έχουν αποδείξει και στο παρελθόν και σε άλλα ζητήματα, μπορούν να παίξουν καθοριστικό ρόλο και σε αυτό το μεγάλο πρόβλημα της εποχής μας. 


Ας εργαστούμε λοιπόν σε αυτήν την κατεύθυνση για να μπορέσουμε να αποδώσουμε στις επόμενες γενιές ένα περιβάλλον καθαρότερο, πιο φιλικό και υγιές. 


Σας ευχαριστώ. 

ΠΡΟΕΔΡΕΙΟ: Ευχαριστώ και εγώ τον αγαπητό συνεργάτη του Δήμου Αθηναίων, τον κύριο Κουρέτα.  Οπωσδήποτε το πρώτο που πρέπει να κάνουν οι Δήμοι, είναι να ενημερώνουν με  σωστό τρόπο τους πολίτες και τη νέα γενιά, όπως είπε ο Πάρις ο Κουκουλόπουλος. Είναι η πρώτη βασική υποχρέωση. Ενημερωμένοι πολίτες είναι σωστοί κριτές οποιασδήποτε προτάσεως και οποιασδήποτε αποφάσεως. Επομένως, αυτό είναι το πρώτο. 

Τώρα, το αν θα γίνουν οι Δήμοι επιχειρηματίες ή αν θα μπορέσουν να κάνουν επιχειρηματική υποστήριξη άλλων πολιτών και λοιπά, αυτό δεν το βλέπω γιατί είπαμε ότι η Ελλάδα είναι το πιο αδύνατο σύστημα Αυτοδιοίκησης σε όλη την Ευρώπη, ήδη της Ευρωπαϊκής Ένωσης, ακόμα και των ανατολικών χωρών. Επομένως, αν δεν αλλάξουν οι κεντρικές πολιτικές και αν δεν πιστέψουν οι Βουλευτές μας ότι δεν μπορεί να τα κάνει όλα το κράτος, δεν θα έχουμε αλλαγές. Ελπίζουμε κάποιοι Δήμαρχοι να γίνουν Βουλευτές, αλλά να μην ξεχάσουν, γιατί έχουμε και άλλα παραδείγματα, έχω τον φίλο μου, τον Μαργαρίτη τον Τζίμα, το Δήμαρχο Δράμας επί τέσσερις φορές, που όταν έγινε Βουλευτής σιώπησε. Δηλαδή, μερικές φορές εξαργυρώνουν και οι Δήμαρχοι το προνόμιο και όταν πάνε και γίνονται Βουλευτές, πέφτει η αγωνιστικότητα, εξατμίζεται. Εύχομαι και με τον Πάρι να έχει επιτυχία, από ότι έμαθα σήμερα κατεβαίνει οριστικά, οπότε να κρατήσει την αγωνιστικότητα και μετά που θα εκλεγεί και να μην λέμε τα ίδια πράγματα μετά από λίγο. 
Κύριε καθηγητά, πείτε μας τι δυνατότητες έχουμε. 

(αλλαγή κασέτας)

Γ. ΑΓΕΡΙΔΗΣ: Όπως φαίνεται από τον τίτλο της ομιλίας, θα αναφερθώ στις δυνατότητες εξοικονόμησης ενέργειας. 


Αναφέρθηκαν ήδη πολλές φορές και χθες και σήμερα τα θέματα εξοικονόμησης ενέργειας. Μόλις προηγουμένως ο κύριος Κουκουλόπουλος το άφησε σαν τελευταία και πάρα πολύ σημαντική παρατήρηση. 


Εγώ να συμπληρώσω ότι η εξοικονόμηση ενέργειας είναι πολύ μεγάλος τομέας, πολυδιάστατος, με πάρα πολλές δυνατότητες. Επειδή όμως μιλάμε, είμαστε στο Συνέδριο της ΚΕΔΚΕ, προσπάθησα να περιοριστώ στις δυνατότητες εξοικονόμησης ενέργειας σε επίπεδο Τοπικής Αυτοδιοίκησης. 


Να διευκρινίσω επίσης και να πω ότι η εξοικονόμηση ενέργειας θεωρείται παγκοσμίως, εδώ και πολλά χρόνια, ως η καλύτερη, η μεγαλύτερη πηγή ενέργειας, αφού η μη καταναλισκόμενη, η εξοικονομούμενη ενέργεια, μπορεί να χρησιμοποιηθεί επωφελώς σε άλλες χρήσεις και ότι ανεξάρτητα από πού παίρνουμε την ενέργεια, είτε από τον λιγνίτη, είτε από τον λιθάνθρακα, είτε από τα ανανεώσιμα, είτε από τα πυρηνικά, είτε από όποια μελλοντική τεχνολογία και διαδικασία προκύψει, η εξοικονόμηση ενέργειας, οι δυνατότητες, οι τεχνολογίες και οι προοπτικές, παραμένουν πάντα ίδιες και θα είναι πάντα σημαντικές. 

Μια σύντομη εισαγωγή. Να πω ότι θα προσπαθήσω να περάσω κάποιες διαφάνειες γρήγορα για να κερδίσουμε λίγο χρόνο. Οι κύριες προκλήσεις του σήμερα είναι ο περιορισμός των αιτίων της κλιματικής αλλαγής και η έξοδος από την οικονομική κρίση. Άμεσος στόχος όλων αυτών είναι η μείωση της χρήσης ορυκτών καυσίμων για τον περιορισμό των θερμοκηπιακών εκπομπών και η τόνωση της αγοράς. Απώτερος  στόχος, ο συνδυασμός των θετικών ρυθμών ανάπτυξης και της βιώσιμης διαχείρισης του περιβάλλοντος και των πόρων του πλανήτη. 


Από τις αρχές της δεκαετίας του ’70 είχαν κατασταλάξει, είχαν βγει συμπεράσματα ότι η οικονομική και η κοινωνική ανάπτυξη συνδέονται άμεσα με την ενέργεια και ότι η σημασία της ενεργειακής αποδοτικότητας είναι κεφαλαιώδους σημασίας. 


Η ενεργειακή αποδοτικότητα, είτε ως εξοικονόμηση, είτε ως διαχείριση, είτε ως ορθολογική χρήση, αποτελεί σημαντική παράμετρο επίλυσης των προβλημάτων και της οικονομικής και κοινωνικής ανάπτυξης. 


Σε ευρωπαϊκό και εθνικό επίπεδο, όπως προκύπτει από το Σχέδιο Δράσης για την Ενεργειακή Απόδοση που καταρτίστηκε και από την Ελλάδα τον προηγούμενο χρόνο και κατατέθηκε με ευνοϊκά σχόλια πριν από ένα μήνα, στους τέσσερις κύριους τομείς δραστηριότητας, στον οικιακό, στον τριτογενή, στις μεταφορές και στην κατασκευαστική βιομηχανία, βλέπουμε στις πρώτες στήλες τι συμβαίνει στην Ευρωπαϊκή Ένωση και τι μπορεί να συμβεί στην Ελλάδα. 


Στην πρώτη στήλη έχουμε ποια είναι η κατανάλωση ενέργειας σε εκατομμύρια τόνους ισοδύναμου πετρελαίου το 2005 που είναι το έτος αναφοράς, με τα ποσά απόλυτα νούμερα αυτά. Η κατανάλωση ενέργειας του 2020 αν δεν αλλάξει τίποτα, το σενάριο αναφοράς δηλαδή. Οι δυνατότητες που υπάρχουν εξοικονόμησης ενέργειας και τα νούμερα αυτά πως μεταφράζονται σε ποσοστά. 


Στην τελευταία στήλη συγκρίνεται η στήλη των ποσοστών, όπου βλέπουμε μεγάλα νούμερα, παραπλήσια με το σύνολο της Ευρώπης και όπου επίσης αξίζει να σημειωθεί το 29% δυνατότητες εξοικονόμησης ενέργειας σαν μέσος όρος στον οικιακό τομέα, το 30 στον τριτογενή, στα εμπορικά κτίρια, 36 στις μεταφορές, ο κύριος Κουκουλόπουλος τόνισε την απουσία των μεταφορών, αλλά οι δυνατότητες είναι πολύ μεγάλες και καλώς το τόνισε και στην κατασκευαστική βιομηχανία για τα ελληνικά δεδομένα 12%, δεδομένης της έλλειψης μεγάλης και βαριάς βιομηχανίας στην Ελλάδα. 

Το Σχέδιο Δράσης για την ενεργειακή απόδοση πιάνει μία σειρά μέτρων σε όλους τους κλάδους, προτείνει περίπου 75 μέτρα και πιάνει από τις δραστηριότητες, τα υλικά, μέχρι και τον τομέα των υπηρεσιών. 


Τα νούμερα αυτά είναι ποιοι είναι οι ενδιάμεσοι στόχοι πάλι στους τέσσερις τομείς δραστηριότητας, να μην πούμε περισσότερα, αλλά η βιώσιμη ανάπτυξη σε επίπεδο τοπικής κοινωνίας συνδέεται τόσο με τη βούληση και τις θεσμικές παρεμβάσεις της Πολιτείας, όσο τη βούληση και τη δέσμευση της Τοπικής Αυτοδιοίκησης για εφαρμογή μέτρων και τέλος την ευαισθητοποίηση της κοινωνίας. 


Στο σχήμα βλέπουμε τους τρεις κύκλους, οικονομική ανάπτυξη, περιβαλλοντική διαχείριση, κοινωνική πρόοδος. Οι τομές τους δίνουν τους συνδυασμούς και το σύνολο όμως είναι η βιωσιμότητα, η αειφορία της τοπικής κοινωνίας. 


Τα μέτρα που μπορούν να ληφθούν βρίσκονται σε διάφορα επίπεδα, ανάλογα με την ωριμότητα της κάθε τοπικής κοινωνίας. Διαχωρίζονται γενικά σε τρία στάδια, στο βασικό, στο μεσαίο και στο προχωρημένο και σχετίζονται με την ωριμότητα της κοινωνίας και την δυνατότητα αποδοχής μέτρων και δράσεων. 


Στο πρώτο επίπεδο είναι ανώριμες, ας το πούμε, κατά κάποιον τρόπο κοινωνίες και εκεί κυρίως πρέπει να επικεντρωθεί η προσπάθεια σε ενημέρωση και ευαισθητοποίηση. 


Το δεύτερο στάδιο, το μεσαίο στάδιο, επικεντρώνεται και σε ενημέρωση, αλλά περισσότερο σε μέτρα άμεσης απόδοσης και χαμηλού κόστους, ώστε να είναι μικρότερη και η επιβάρυνση. 


Το υψηλότερο επίπεδο, δεν μιλάμε πλέον για ενημέρωση και ευαισθητοποίηση. Οι πολίτες μιας τέτοιας κοινωνίας είναι πλήρως ευαισθητοποιημένοι και συνειδητοποιημένοι και επομένως μιλάμε για συνδυασμούς μέτρων μεσοπρόθεσμων και μακροπρόθεσμων και ενδεχομένως και υψηλότερου κόστους αφού μπορούν να γίνουν αποδεκτά από την τοπική κοινωνία. 



Τα μέτρα που μπορούν να εφαρμοστούν σε επίπεδο τοπικής κοινωνίας, έχουν προκύψει αυτά που αναφέρω τόσο από τον Οδηγό Επενδύσεων του ΕΞΟΙΚΟΝΟΜΩ, που εξειδικεύτηκε με πολλή δουλειά στην προετοιμασία, όσο και από το Σχέδιο Δράσης, το ΣΔΕΑ που ανέφερα προηγουμένως. Μιλάμε για τέσσερις κατηγορίες μέτρων, οριζόντια, διατομεακά, στον κτιριακό τομέα και στις μεταφορές και εν συντομία στα οριζόντια μέτρα είναι ολοκληρωμένος ενεργειακός σχεδιασμός Δήμων και να σας δείξω σχηματικά τι θα μπορούσε να είναι ο ολοκληρωμένος σχεδιασμός. Εδώ έχουμε την εικόνα του σήμερα, όπου έχουμε τις κεντρικές μονάδες, οι γραμμές μεταφοράς που οδηγούνται στην κατανάλωση, είτε είναι κατοικίες, είτε είναι εμπορικά κτίρια, εργοστάσια ή βιοτεχνίες. Το αύριο περιλαμβάνει φυσικά ως βάση τις κεντρικές μονάδες, αλλά εμπλέκονται φωτοβολταϊκά, αιολικά, συμπαραγωγή. Υπάρχουν έλεγχοι του δικτύου, διατάξεις ελέγχου της ποιότητας και τροφοδοτούν το σύνολο των καταναλώσεων με τρόπο περισσότερο ορθολογικό και με μικρότερες απώλειες, αποσκοπώντας και αποβλέποντας σε ένα καθαρότερο, φτηνότερο και πιο αξιόπιστο σύστημα. 


Στα οριζόντια επίσης μέτρα πολύ βασικό η συγκρότηση μονάδας συλλογής ενεργειακών δεδομένων και προβλέψεων σε επίπεδο Δήμου και Κοινότητας και οι στοχευμένες εκστρατείες εκπαίδευσης και ενημέρωσης και επιβράβευσης, ώστε να τονίζονται οι καλές πρακτικές. 


Στα διατομεακά μέτρα είναι οι παρεμβάσεις βιοκλιματικού χαρακτήρα για τη βελτίωση μικροκλίματος και αποδοτικότητας  σε αστικούς χώρους. Εδώ είναι ένα οικιστικό συγκρότημα στην Καλαμάτα, 120 βιοκλιματικές κατοικίες, όπου βλέπετε και τη διαμόρφωση του χώρου ενδιάμεσα στις κατοικίες. Ολοκληρωμένες παρεμβάσεις εξοικονόμησης και διαχείρισης στο δημοτικό φωτισμό. Ενεργειακή αναβάθμιση εγκαταστάσεων, βιολογικοί καθαρισμοί, αντλιοστάσια, αθλητικά κέντρα. Μία εικόνα και εδώ. Ένα πολύ παραστατικό παράδειγμα. Από την κεντρική μονάδα παραγωγής  ενέργειας, θερμικής ενέργειας, το 70% είναι απώλειες, διάφορε απώλειες στις γραμμές μεταφοράς και στα συστήματα μετατροπής της ενέργειας, με αποτέλεσμα – ακραίο παράδειγμα, δεν είναι πάντα αυτή η αλήθεια – από τις 100 μονάδες ενέργειας που εμπεριέχονται στο καύσιμο, να εκμεταλλευόμαστε μόλις το 9% και έτσι προκύπτουν και οι σημαντικές δυνατότητες εξοικονόμησης. 

Προώθηση των συστημάτων τηλεθέρμανσης και τηλεψύξης. Είναι ολόκληρος κλάδος η τηλεθέρμανση, τα πλεονεκτήματα, βλέπουμε τον κεντρικό σταθμό με τις μεγάλες απώλειες και τα επίπεδα ρύπανσης. Οι διεσπαρμένες μονάδες, συμπαραγωγικές μονάδες, όπου αξιοποιείται και ο ατμός και η δυνατότητα ψύξης, με αποτέλεσμα μόλις το 10% να είναι απώλειες και επομένως αντίστοιχα και τα επίπεδα ρύπανσης στην ατμόσφαιρα. 


Βέβαια, όπως αναφέρθηκε και από τον κύριο Κουρέτα και χαιρόμουν ότι δεν θα αναφερθεί και θα ήμουν εγώ που θα το αναφέρω, αλλά με πρόλαβε, οι υποχρεωτικές διαδικασίες προμηθειών με ενεργειακά αποδοτικά κριτήρια σε επίπεδο Δήμων και Κοινοτήτων και φυσικά και υπηρεσιών και κρατικών φορέων, αλλά μια που μιλάμε για  Δήμους, πολύ σημαντικό να μπαίνουν τέτοια κριτήρια. Δεν είναι απαραίτητο να είναι πάντα ο μειοδότης στις προσφορές, μπορούν να μπαίνουν και άλλα κριτήρια ώστε να είναι ο φτηνότερος με την εκπλήρωση άλλων κριτηρίων που να καλύπτουν ενεργειακά και περιβαλλοντικά. 


Για τον κτιριακό τομέα είναι γνωστά, η αναβάθμιση του ενεργειακού κελύφους. Να σας παρουσιάσω εδώ το βιοκλιματικό κτήριο που έχουμε στο ΚΑΠΕ. Είναι λίγο παράταιρα σε σχέση με τον προσανατολισμό των άλλων κτιρίων του ΚΑΠΕ, γιατί θέλαμε να έχει τον βέλτιστο προσανατολισμό. Έχει ως προς τη μόνωση, ως προς τα συστήματα παρακολούθησης, καλύπτει και ως προς την ψύξη και θέρμανση, αξιοποιείται και η γεωθερμία, αβαθής γεωθερμία και μπορούμε να επιδεικνύουμε αυτά που διαλαλούμε. 

Αναβάθμιση συστημάτων φωτισμού, ενεργειακής διαχείρισης, ενσωμάτωση ηλιακών συστημάτων, εγκαταστάσεις αβαθούς γεωθερμίας σε νέα κτίρια και ενεργειακή αναβάθμιση κτιρίων με χρηματοδότηση από τρίτους, συμβόλαια ενεργειακής απόδοσης και συγχρηματοδότηση δημοσίου και ιδιωτικού τομέα και επίσης, πολύ σημαντική ενεργειακή αναβάθμιση κτιρίων κοινωνικής κατοικίας, όπως είναι του ΟΕΚ, όπου σε μεγάλη κλίμακα, σε ευρεία κλίμακα, μπορούν να εφαρμοστούν αρχές βιοκλιματικής και εξοικονόμησης ενέργειας. 


Εδώ που αναφέρω την αβαθή γεωθερμία, να σας δείξω, δεν είμαστε τελείως πίσω και έξω από τα πράγματα. Στην πρώτη φωτογραφία είναι πολυκατοικία στον Ταύρο, στην Αθήνα, στην Αττική, όπου υπάρχουν στην πρόσοψη του κτιρίου φωτοβολταϊκά πάνελ, με μία προσπάθεια να ενσωματωθούν και αρχιτεκτονικά και αισθητικά. 


Εδώ είναι ένα σύστημα αβαθούς γεωθερμίας υπό κατασκευή, στρώνονται σε οριζόντια διάταξη οι σωληνώσεις για να ψύχεται το κτίριο. Υπάρχουν αρκετές εγκαταστάσεις στην Ελλάδα, με άμεσου ενδιαφέροντος για την ΚΕΔΚΕ, το Δημαρχείο της Πηλέας στην Θεσσαλονίκη, που έχει σύστημα αβαθούς γεωθερμίας. Μελετήθηκε και κατασκευάστηκε με τη συνεργασία του ΚΑΠΕ. Ενσωμάτωση ηλιακών, φωτογραφία του εξωτερικού και μικρά αιολικά, απλώς για να παρουσιαστούν καλύτερα. 


Στις μεταφορές μπορούν να γίνουν επεμβάσεις στα οχήματα δημοτικών στόλων για τη βελτίωση της απόδοσής τους, αντικατάσταση των παλαιών και ρυπογόνων οχημάτων με νέα, συγκοινωνιακές μελέτες και αναμόρφωση του συστήματος μέσων μαζικής μεταφοράς, έργα υποδομών στα συστήματα μεταφοράς, όπου βέβαια μπορεί να παρέμβει ο Δήμος. Πολλές φορές είναι θέμα κεντρικής διοίκησης. Ανάπτυξη σχεδίων αστικής κινητικότητας, προώθηση της οικονομικής και οικολογικής οδήγησης, τα σεμινάρια Eco-Driving, προώθηση ενεργειακά αποδοτικών συστημάτων με βιοκαύσιμα, ηλεκτρικά, υβριδικά και με μεγάλη χαρά άκουσα την προσπάθεια του Δήμου Πτολεμαΐδας για την κατασκευή ηλεκτρικού αυτοκινήτου στις εγκαταστάσεις της ΕΕΒΑΛ και βέβαια πάντα ενημέρωση και ευαισθητοποίηση των πολιτών με δράσεις και εκδηλώσεις. 


Όσον αφορά τα οφέλη στην τοπική, αλλά και γενικότερη κοινωνία, υπάρχουν διάφοροι συνδυασμοί μακροπρόθεσμοι, βραχυπρόθεσμοι και μεσοπρόθεσμοι, που δίνουν σημαντικά οφέλη οικονομικής ανάπτυξης. Να αναφερθούμε στις έμμεσες επιπτώσεις που είναι πιο κατανοητές ενδεχομένως και πιο άμεσου ενδιαφέροντος. Μπορούν να αναπτυχθούν νέα προϊόντα, αφού μιλάμε για νέες απαιτήσεις. Με τα νέα προϊόντα και επειδή και όλος ο κόσμος βρίσκεται στο ξεκίνημα, μπορούν και οι ελληνικές εταιρίες να ανταγωνιστούν στα ίσα στην ευρωπαϊκή και διεθνή αγορά. Να αναπτυχθούν νέοι κλάδοι της επιστήμης και της καινοτομίας. Να αναπτυχθούν νέα πεδία αγροτικής πολιτικής και να αντιμετωπιστεί η αυξημένη ζήτηση με όλα αυτά σε ενέργεια από την κοινωνία. 


Υπάρχουν βέβαια, για να μην λέμε μόνο τα καλά και κάποια αρνητικά. Οι αλλαγές αυτές που προωθούνται και θα επιβληθούν στον ενεργειακό τομέα, θα δημιουργήσουν και κάποιες αναταράξεις σε υπάρχουσες δομές και δραστηριότητες. 


Βλέπουμε εδώ ότι μείωση της κατανάλωσης κατά 16% από την εξοικονόμηση, εκτιμάται ότι θα φέρει απώλεια θέσεων εργασίας κατά 20%. Ελπίζουμε αυτό να είναι βραχυπρόθεσμο. 

Μόνο από τις ΑΠΕ οι νέες θέσεις εργασίας μπορούν να φτάσουν το 50% και να υπερκαλύψουν τις απώλειες από τη μείωση της κατανάλωσης και μένει όμως, δεν μπορούν να εκτιμηθούν οι θέσεις εργασίας από τις δραστηριότητες εξοικονόμησης ενέργειας. 


Ο ΚΕΝΑΚ, ο Κανονισμός Ενεργειακής Απόδοσης στα Κτίρια, με τις μελέτες και τους επιθεωρητές, έχει κινητοποιήσει πολλούς κλάδους και πολύ κόσμο που θέλουν να εμπλακούν όταν με το καλό ξεκινήσει η δραστηριότητα αυτή. 


Τα συμπεράσματα, για να κλείνω, η εξοικονόμηση ενέργειας αποτελεί σημαντική παράμετρο περιβαλλοντικής και οικονομικής, εθνικής και τοπικής πολιτικής. Οι σχετικές δράσεις συμβάλλουν στη γενική προσπάθεια καταπολέμησης των κλιματικών αλλαγών και μπορούν να δώσουν διέξοδο στην τρέχουσα οικονομική κρίση. Έχει αναφερθεί και από την αγγλική και από την αμερικανική κυβέρνηση αυτό και με νούμερα για τα δικά τους δεδομένα. Δίνονται δυνατότητες ανάπτυξης νέων τεχνολογιών και νέων προϊόντων και τέλος, τα χρηματοδοτικά θα αναπτυχθούν από τους επόμενους ομιλητές εκτενέστερα. Όσον αφορά τον ενεργειακό τομέα και εμπλοκής του ΚΑΠΕ σε θέματα ενδιάμεσου φορέα, ελπίζουμε και προσπαθούμε από το ΕΠΑΝ 2, από το ΕΣΠΑ, το Δ’ Κοινοτικό Πλαίσιο  Στήριξης, να διαμορφωθούν τα κίνητρα που θα δώσουν ώθηση στην αγορά εξοικονόμησης ενέργειας. 


Ευχαριστώ για την προσοχή σας.

ΠΡΟΕΔΡΕΙΟ: Ευχαριστούμε και εμείς που και τις δύο μέρες εκπροσωπήσατε την επιστημονική γνώση και το ΚΑΠΕ και τον κύριο Μουσουρούλη χθες. Ευχαριστούμε πολύ, κύριε Αγερίδη, για την συμβολή σας σε αυτό το Συνέδριο. 

Καλώ στο βήμα τον κύριο Δημήτρη Πλουμιστό. Ο κύριος Πλουμιστός και ο κύριος Λυπιρίδης, είναι εκπρόσωποι του Υπουργείου Οικονομίας και Οικονομικών. Να μας πουν με ποιον τρόπο θα γίνουν όλα αυτά. 

Ι. ΛΥΠΙΡΙΔΗΣ: Καταρχάς θα ήθελα να μεταφέρω τον χαιρετισμό του Γενικού Γραμματέα Επενδύσεων και Ανάπτυξης του Υπουργείου Οικονομίας και Οικονομικών, του κυρίου Ευσταθόπουλου, ο οποίος δυστυχώς δεν μπόρεσε να παραβρεθεί στη σημερινή συνεδρίαση λόγω δεσμεύσεων που έχει ως Πρόεδρος της Επιτροπής Παρακολούθησης του Ελλάδα – Βουλγαρία, στα πλαίσια της κοινοτικής πρωτοβουλίας INTERREG. 

Η σημερινή μας παρουσίαση αφορά την πρόταση μιας νέας προσέγγισης όσον αφορά τη χρηματοδότηση και τη διαχείριση έργων τα οποία συγχρηματοδοτούνται από τα Διαρθρωτικά Ταμεία της Ευρωπαϊκής Ένωσης. 


Είναι ήδη ίσως γνωστό ότι το Υπουργείο εμπλέκεται στην εξειδίκευση χρηματοδοτικών μηχανισμών, όπως είναι το JEREMY που αφορά την στήριξη μικρών και μεσαίων επιχειρήσεων με νέα χρηματοπιστωτικά προϊόντα και του χρηματοδοτικού μηχανισμού JESSICA, ο οποίος μας αφορά εν προκειμένω και αναφέρεται στην αειφορική διαχείριση επενδύσεων αστικών αναπλάσεων και γενικότερων δράσεων αστικής ανάπτυξης. 


Τι μεταφέρουν αυτοί οι νέοι χρηματοδοτικοί μηχανισμοί. Τι σηματοδοτούν. Σηματοδοτούν τη μετάβαση από τις εφάπαξ επιδοτήσεις στην παροχή δανεισμού με ιδιαίτερα ευνοϊκούς όρους, αλλά και την ανάγκη προσέλκυσης ιδιωτικών κεφαλαίων ως εχέγγυο βιωσιμότητας των αναλαμβανόμενων επενδύσεων. 


Χαρακτηρίζονται από έναν πολλαπλασιαστικό χαρακτήρα των διατιθέμενων κεφαλαίων και από το στοιχείο του δανεισμού που προανέφερα, η αποπληρωμή του οποίου οδηγεί σε επανεπένδυση σε νέες δράσεις πολύ μετά το πέρας των χρηματοδοτήσεων που γίνονται στο πλαίσιο του Εθνικού Στρατηγικού Πλαισίου Αναφοράς. 


Συνεπώς, τα χαρακτηριστικά τους τα βλέπουμε σε αυτή τη διαφάνεια. Είναι ο ανακυκλωτικός χαρακτήρας των μηχανισμών αυτών, ο οποίος εξασφαλίζεται από τη χορήγηση δανείων με ευνοϊκούς όρους, η αποπληρωμή των οποίων επαναχρηματοδοτεί τα νέα έργα. Η δυνατότητα μόχλευσης, δηλαδή συνδυασμού των δανείων με ιδιωτικούς πόρους και η προσέλκυση πρόσθετων ιδιωτικών κεφαλαίων. Η διάθεση πόρων όχι μόνο από τα Επιχειρησιακά Προγράμματα, αλλά ο αναπτυξιακός συνδυασμός τους με πρόσθετη χρηματοδότηση από την Ευρωπαϊκή Τράπεζα Επενδύσεων και φυσικά η νέα διαχειριστική κουλτούρα που φέρνουν αυτοί οι νέοι χρηματοδοτικοί μηχανισμοί και αφορούν τα Ταμεία Χαρτοφυλακίου ή κεντρικές μονάδες διαχείρισης περισσοτέρου του ενός ταμείου.


Το Υπουργείο ήδη εμπλέκεται επίσης και στη δικτύωση που προβλέπουν αυτοί οι χρηματοδοτικοί μηχανισμοί. Οι πλατφόρμες δικτύωσης θα αποτελέσουν ένα ανοικτό φόρουμ για την ανταλλαγή πληροφοριών, καθοδήγησης και καλής πρακτικής όσον αφορά την εφαρμογή των νέων αυτών χρηματοδοτικών μέσων στη χώρα μας. 

Λίγα λόγια τώρα για τις ενδεικτικές δράσεις οι οποίες μπορούν να στηριχτούν από το νέο χρηματοδοτικό μηχανισμό JESSICA, που αφορά είπαμε τις αειφορικές επενδύσεις σε αστικές περιοχές.


Ενδεικτικές δράσεις είναι η ενεργειακή αποδοτικότητα και οι ανανεώσιμες πηγές ενέργειας σε δημόσια κυρίως κτίρια, στον τομέα της κατοικίας υπό προϋποθέσεις. Οι καθαρές αστικές μεταφορές. Οι δημόσιες μεταφορές. Οι δράσεις ανάπλασης και ανάπτυξης αστικού περιβάλλοντος περιλαμβάνουν ποδηλατόδρομους, πολυτροπικές μεταφορές. Τα ευφυή συστήματα παρακολούθησης και ελέγχου κυκλοφορίας. Οι δράσεις οικολογικής καινοτομίας ή οι δράσεις ανάπτυξης τοπικής καινοτομίας. 


Πώς λοιπόν μπορεί να εφαρμοστεί ο μηχανισμός JESSICA, σε γενικές γραμμές, σε δράσεις που αφορούν αστικές αναπλάσεις. Καταρχάς οι επιλέξιμες επενδύσεις υλοποιούνται μετά τη σύνταξη ολοκληρωμένων σχεδίων αστικής ανάπτυξης, όπου προτείνεται ανάμεσα σε άλλα, η υλοποίηση έργων με χαρακτηριστικά παρέμβασης ολοκληρωμένου  χαρακτήρα, όπως τα ενεργειακά δίκτυα, οι κυκλοφοριακές ρυθμίσεις και τα λοιπά. 

Σύμφωνα με το άρθρο 44 του Κανονισμού 1083/2006, η εφαρμογή χρηματοδοτικών μηχανισμών μπορεί να γίνει από το κράτος-μέλος είτε με την ανάθεση δημόσιας σύμβασης, είτε με επιχορήγηση από πόρους των Επιχειρησιακών Προγραμμάτων προς την Ευρωπαϊκή Τράπεζα Επενδύσεων ή άλλο χρηματοπιστωτικό ίδρυμα. 


Στη συνέχεια, η Διαχειριστική Αρχή του κράτους-μέλους ή το Ταμείο Χαρτοφυλακίου, επιλέγουν μετά από πρόσκληση τις προτάσεις για σύσταση των ταμείων αστικών αναπλάσεων. Αξιολογώντας τα υποβληθέντα Επιχειρησιακά Σχέδια σύμφωνα με μία σειρά κριτηρίων, τα οποία μεταξύ άλλων περιλαμβάνουν και τα κριτήρια που έχουν εγκριθεί από τις Επιτροπές Παρακολούθησης και σχετίζονται με τους στόχους των οικείων Επιχειρησιακών Προγραμμάτων.

Ακολουθεί η υπογραφή συμφωνίας χρηματοδότησης μεταξύ της Διαχειριστικής Αρχής του κράτους-μέλους ή του Ταμείου Χαρτοφυλακίου και του Ταμείου Αστικής Ανάπλασης, το οποίο προχωρεί σε περαιτέρω υλοποίηση των δράσεων.


Τι έχει γίνει μέχρι στιγμής από το Υπουργείο σε σχέση με την πρωτοβουλία JEREMY και τον χρηματοδοτικό μηχανισμό JESSICA. 
Όσον αφορά το JEREMY, το Υπουργείο υπέγραψε στις 26 Ιουνίου του 2007 την πρώτη μεταξύ των 27 κρατών-μελών συμφωνία χρηματοδότησης για την οργάνωση των δομών υλοποίησης χρηματοδότησης στην Ελλάδα. Η χρηματοδότηση δύναται να καλύπτει ευρύ φάσμα προϊόντων, όπου όπως ενδεικτικά αναφέρονται, οι μικροπιστώσεις μέσω τραπεζών, η συμμετοχή στο κεφάλαιο επιχειρήσεων, τα κεφάλαια ανάληψης επιχειρηματικού κινδύνου, η παροχή εγγυήσεων, η επιλογή των οποίων βρίσκεται σε τελικό στάδιο επιλογής. 

Τα μέσα αυτά αναμένεται να έχουν ισχυρό πολλαπλασιαστικό συντελεστή με στόχο την επένδυση ιδιωτικών κεφαλαίων μέσω της απορρόφησης κοινοτικών κονδυλίων. 


Στην παρούσα φάση, με Κοινή Απόφαση των Υπουργών Οικονομίας-Οικονομικών και ανάπτυξης, συστήθηκε το Ταμείο Χαρτοφυλακίου με την επωνυμία Ταμείο Κεφαλαίου JEREMY, ως χωριστή χρηματοδοτική μονάδα στο πλαίσιο του Ευρωπαϊκού Ταμείου Επενδύσεων για την εφαρμογή της πρωτοβουλίας JEREMY στην Ελλάδα και έχει ήδη συσταθεί και λειτουργεί το επενδυτικό του Συμβούλιο. 


Όσον αφορά το χρηματοδοτικό μηχανισμό JESSICA, το Υπουργείο Οικονομίας και Οικονομικών μετά από διαπραγματεύσεις με την Ευρωπαϊκή Τράπεζα Επενδύσεων έχει προχωρήσει στην υπογραφή του μνημονίου συνεργασίας για την ενίσχυση της συνεργασίας στη χρηματοδότηση επενδύσεων που προάγουν την αειφόρο αστική ανάπτυξη. 

Το μνημόνιο προβλέπει τη δημιουργία ενός κεντρικού Ταμείου Χαρτοφυλακίου για το χρηματοδοτικό μηχανισμό JESSICA και ήδη το Υπουργείο και η Ευρωπαϊκή Τράπεζα Επενδύσεων εργάζονται από κοινού για τον καθορισμό των έργων αστικής ανάπτυξης. 


Στην Ελλάδα προβλέπεται να διατεθούν στην πρωτοβουλία JESSICA περίπου εκατό εκατομμύρια ευρώ από τα Επιχειρησιακά Προγράμματα που συγχρηματοδοτούνται από τα Διαρθρωτικά Ταμεία. 


Στο αμέσως επόμενο χρονικό διάστημα θα ολοκληρωθούν οι διαπραγματεύσεις για την υπογραφή της σχετικής συμφωνίας χρηματοδότησης ανάμεσα στην Ευρωπαϊκή Τράπεζα Επενδύσεων και στο Υπουργείο Οικονομίας και Οικονομικών.


Επιπλέον, θα προσδιοριστούν με σαφήνεια οι όροι σύστασης και λειτουργίας των Ταμείων Αστικής Ανάπτυξης. 


Ευχαριστώ.

ΠΡΟΕΔΡΕΙΟ: Πολύ ενδιαφέροντα αυτά. Σας ευχαριστούμε. 

Άρα λοιπόν από ότι καταλάβαμε, κύριε Λυπιρίδη, είναι ότι επίκειται υπογραφή ενός…

Ι. ΛΥΠΙΡΙΔΗΣ: Συμφωνία χρηματοδότησης όσον αφορά την έναρξη στήριξης των δράσεων αστικής ανάπτυξης.

ΠΡΟΕΔΡΕΙΟ: Άρα λοιπόν, εκατό εκατομμύρια σε κάποιο χρονικό διάστημα θα διατεθούν σε Δήμους ή ομάδες Δήμων για δημοτικές συνεργασίες στην Ελλάδα για τέτοια σχέδια.

Ι. ΛΥΠΙΡΙΔΗΣ: Θα ήθελα να θυμίσω το ιδιαίτερο χαρακτηριστικό του χρηματοδοτικού αυτού μέσου, που απαιτεί σχήματα εταιρικών συμφωνιών. Δηλαδή, προάγονται σχήματα που δημιουργούν οι Δήμοι ή οι φορείς Τοπικής Αυτοδιοίκησης, με χρηματοπιστωτικά ιδρύματα ή με διάφορους ιδιώτες, οι οποίοι μπορούν να συνεισφέρουν πρόσθετους πόρους στη στήριξη τέτοιου είδους δράσεων. 


Αυτό απαιτείται και από τα Επιχειρησιακά Σχέδια τα οποία θα κριθούν στο πλαίσιο των Ταμείων Αστικής Ανάπτυξης.

ΣΥΝΕΔΡΟΣ: (εκτός μικροφώνου)

Ι. ΛΥΠΙΡΙΔΗΣ: Δεν υπάρχει, δεν έχει καθοριστεί αυτό. Αυτό είναι ανάλογα με το Επιχειρησιακό  Σχέδιο που θα υποβάλλουν οι Δήμοι στις προτάσεις τις οποίες θα κληθούν να υποβάλλουν στις προκλήσεις. 
ΠΡΟΕΔΡΕΙΟ: Για παράδειγμα, αν ο Δήμος Βέροιας, με το ΚΤΕΛ Βέροιας, το αστικό και με κάποιους άλλους φορείς, τους ταξιτζήδες και λοιπά, κάνουν ένα σχέδιο αειφόρου ανάπτυξης της Βέροιας, με αλλαγές των λεωφορείων και λοιπά, με κάποια ποσοστά συμμετοχής ο καθένας, μπορεί να ενταχθεί;

Ι. ΛΥΠΙΡΙΔΗΣ: Αυτό θα κριθεί και με βάση τα κριτήρια αξιολόγησης, θα αξιολογηθούν τα Επιχειρησιακά Προγράμματα. 

ΠΡΟΕΔΡΕΙΟ: Δηλαδή, μιλάμε για τέτοια σχήματα.

Ι. ΛΥΠΙΡΙΔΗΣ: Βεβαίως. 

ΠΡΟΕΔΡΕΙΟ: Τελειώσαμε με τους ομιλητές και έχουμε τρεις συναδέλφους εδώ, που θέλουν να κάνουν παρέμβαση. 


Πρώτα θα δώσω τον λόγο, κατά σειρά που έστειλε το χαρτί, στον κύριο Γρηγόρη Γουρδομιχάλη, που είναι Πρόεδρος του Περιβαλλοντικού Συνδέσμου Δήμων Αθήνας και Πειραιά.

Γ. ΓΟΥΡΔΟΜΙΧΑΛΗΣ: Δύο λεπτά θέλω να παρέμβω, να πω το εξής, κύριε Πρόεδρε και δεν ξέρω πως θα γίνει η διαδικασία, πως θα συμπεριληφθεί ή θα υπάρξει κάποια απόφαση στο Συνέδριο, θα συμπεριληφθούν οι προτάσεις. 

Ο Περιβαλλοντικός Σύνδεσμος Δήμων Αθήνας – Πειραιά περιλαμβάνει στις τάξεις του 21 Δήμους, τους μεγαλύτερους του Λεκανοπεδίου, εκτός από το Δήμο της Αθήνας, με συνολικό πληθυσμό περίπου 1,5 εκατομμύριο πολίτες. 

Ένας τομέας που ασχολούμαστε, είναι με την αποκατάσταση ενός επικίνδυνου ΧΑΔΑ που βρίσκεται μέσα στην αστική περιοχή. Δεν ξέρω αν έχει γίνει ακουστό αυτό. Τέλος πάντων, εκεί έχουν ρίξει δέκα εκατομμύρια τόνους φωσφογύψου, είναι ένα παραπροϊόν της παραγωγικής διαδικασίας του φωσφωρικού οξέως, το οποίο παρουσιάζει ακτινοβολία, ραδιενέργεια, δεκαπλάσια περίπου από την ακτινοβολία υποβάθρου. 


Ο χώρος που καταλαμβάνει αυτό, είναι 170 στρέμματα. Είναι ανάμεσα σε κατοικημένη περιοχή, στους πρόποδες του όρους Αιγάλεω. 



Με ένα γράμμα που κάναμε προς το ΚΑΠΕ, ήρθαν επιτόπου και είδαν ότι είναι ιδανικός ο χώρος και ως προς την κλίση του πρανούς και ως προς τον προσανατολισμό, για την εγκατάσταση φωτοβολταϊκών. 


Σημειωτέον ότι σε απόσταση περίπου 200 μέτρων βρίσκεται το Βιομηχανικό Πάρκο Σχιστού, το οποίο έχει δίκτυο μέσης τάσης, γιατί συνήθως ένα πρόβλημα είναι να παράγεις την ενέργεια, αλλά και πως θα τη μεταφέρεις.

Τι γίνεται λοιπόν; Υποβάλλαμε πλήρη φάκελο για την εγκατάσταση ενός φωτοβολταϊκού πάρκου συνδεδεμένου, που στην τελευταία του φάση ανάπτυξης θα είναι περίπου 3 Μεγαβάτ. Εκτός από αυτό της Μεγαλόπολης, που πρόκειται να εγκαταστήσει η ΔΕΗ, πρέπει να είναι ίσως η μεγαλύτερη επέμβαση στο χώρο των φωτοβολταϊκών και θα είναι πρωτοβουλία της Αυτοδιοίκησης. Δηλαδή, η Αυτοδιοίκηση δεν είναι μόνο για τα νεκροταφεία, για τους δρόμους και τα λοιπά, αλλά μπορεί να επέμβει και στο χώρο της ανάπτυξης. 


Όμως μας έβαλαν στη σειρά, όπως έβαλαν και τους ιδιώτες, οι οποίοι έχουν υποβάλλει αίτηση για την άδεια, με αποτελέσματα τα γνωστά, τα ξέρετε, να συνωστίζονται, να λιμνάζουν οι άδειες. 


Λέμε λοιπόν το εξής: αφού η γη είναι πολύτιμη και μπορεί να χρησιμοποιηθεί, πέρα από την ίδια την αξία που έχει, είτε είναι δασική περιοχή, είτε θαμνώδης, είτε οτιδήποτε άλλο, θα πρέπει εκεί που υπάρχει περιβαλλοντικό κραχ, καταστροφή δηλαδή και η κατάσταση αν μπορώ να την περιγράψω είναι στο μείον δύο, την αποκαθιστούμε με κόπο, πάει στο μηδέν, εκεί πάνω μπορεί να υπάρξει δράση παραγωγής ενέργειας. Δηλαδή, να συνδυάσουμε την προστασία του περιβάλλοντος με ανάπτυξη. 

Ζητάμε λοιπόν, κύριε Προεδρεύοντα, το εξής: σε περίπτωση που στη ΡΑΕ, αυτή είναι η πρότασή μας, του Περιβαλλοντικού Συνδέσμου και των 21 Δήμων κατ’ επέκταση, έχει κατατεθεί αίτηση αδειοδότησης δημιουργίας φωτοβολταϊκού πάρκου, ανοίγω μία παρένθεση ότι σε αυτές τις περιπτώσεις που αποκαθίστανται τέτοιοι χώροι, δεν μπορεί να υπάρξει άλλη μορφή παραγωγής ενέργειας από ΑΠΕ. Δηλαδή, ούτε ανεμογεννήτριες μπορείς να βάλεις, δεν μπορείς να πας πιο κάτω, αλλά ούτε και μικρά υδροηλεκτρικά και τα λοιπά. 

Άρα, σε περίπτωση που υπάρξει αίτηση αδειοδότησης δημιουργίας φωτοβολταϊκού πάρκου, που προβλέπει την εγκατάσταση του πάρκου αυτού σε χώρο που ήταν σοβαρά υποβαθμισμένος, ρύπανση από απορρίψεις τοξικών ή άλλων επικίνδυνων αποβλήτων, επικίνδυνοι ΧΑΔΑ και τα λοιπά και στον οποίο πραγματοποιήθηκε αδειοδοτημένη περιβαλλοντική αποκατάσταση. Δηλαδή, κάτω από τον έλεγχο της Πολιτείας και τις προβλεπόμενες διαδικασίες και αδειοδοτήσεις, όμως λόγω του είδους της ρύπανσης, η ευρωπαϊκή ή η ελληνική νομοθεσία, επιβάλλει περιορισμούς στην αξιοποίηση και στην πρόσβαση του κοινού, τότε 1) η αίτηση να εξετάζεται από τη ΡΑΕ κατά προτεραιότητα, να μην πηγαίνει στη σειρά, να εξετάζεται όσο αυστηρά θέλουν με τα κριτήρια που βάζουν, αλλά να δίνουν μία προτεραιότητα σε αυτή τη διαδικασία που περιέχει προστασία περιβάλλοντος και 2) αν είναι δυνατόν να αυξάνεται κατά 20% το ποσοστό χρηματοδότησης του έργου που προβλέπεται κατά περίπτωση από τον Αναπτυξιακό Νόμο. 


Αυτή την πρόταση θέλουμε να βάλουμε, γιατί πραγματικά έχουμε κολλήσει. 


Σας ευχαριστώ. Σας τη δίνω και γραπτά.

ΠΡΟΕΔΡΕΙΟ: Ευχαριστώ πολύ. 


Ήθελα να πω ότι στο θέμα αυτό έχουμε κάνει παρέμβαση και έχουμε μιλήσει με τον Υπουργό Ανάπτυξης, για να υπάρχει διαχωρισμός της λίστας προτεραιότητας μεταξύ ιδιωτών και κοινωνικών φορέων, μεταξύ των οποίων είναι και οι ΟΤΑ. 


Άρα λοιπόν, έχει γίνει αυτό από πολύ παλιά. Όμως μας απάντησαν ότι στη συγκεκριμένη προκήρυξη που είχε γίνει, δεν είχε προκαθοριστεί, άρα λοιπόν για λόγους ισότητας  δεν μπορούσαμε να προηγηθούμε των υπολοίπων ιδιωτικών αιτήσεων. 


Παρ’ όλα αυτά, έχουμε ζητήσει και ήταν στις προθέσεις του Υπουργείο Ανάπτυξης, φαντάζομαι και μετά τις εκλογές δεν θα αλλάξουν οι προθέσεις των παραγόντων, να υπάρχει  ειδικό πρόγραμμα για τους ΟΤΑ. Δηλαδή, να βγει ένα ειδικό πακέτο 60, 100 Μεγαβάτ, για όλη την Ελλάδα, όπου εκεί δικαίωμα υποβολής θα έχουν μόνο φορείς ΟΤΑ ή διαδημοτικοί φορείς ΟΤΑ ή ΟΤΑ μαζί με κάποιους άλλους φορείς και χωρίς να έρχονται σε αντίθεση και ανταγωνισμό με τους ιδιώτες, γιατί γνωρίζουμε ότι οι διαδικασίες που αποφασίζει ένας ΟΤΑ και η διαφάνεια που απαιτείται, δεν μπορούν να ανταγωνιστούν τις επιχειρηματικές δραστηριότητες ενός ιδιωτικού φορέα. Είναι άνισος ο ανταγωνισμός. 


Ο επόμενος που θέλει να παρέμβει, είναι ο κύριος Σήφης Λύκος, Δήμαρχος Σφακίων. Μετά είναι ο κύριος Κώστας Βολιώτης, από την Περιβαλλοντική Πρωτοβουλία Μαγνησίας και τελευταίος ο κύριος Δημήτρης Μαυροματίδης, μέλος του Διοικητικού Συμβουλίου της ΤΕΔΚ Κοζάνης. 

Ι. ΛΥΚΟΣ: Κύριε Πρόεδρε, ευχαριστώ. 

Κύριοι συνάδελφοι, είμαι Δήμαρχος από την Κρήτη, τη Νότια Κρήτη, το Δήμο Σφακίων, 467.800 στρέμματα. 


Έχω να έρθω στην Κοζάνη 35 χρόνια, από το ’74 είχα να έρθω. Τότε ήμουν φοιτητής στη Θεσσαλονίκη στο Πολυτεχνείο, πάλι σε προεκλογική περίοδο είχα έρθει. 


Διαπίστωσα αυτό το οποίο λένε όλοι οι Κρητικοί, αλλά το λέμε και δεν ακούει κανείς, ότι στην Κρήτη δίνουμε την ψυχή μας, δίνουμε ότι έχουμε στον κρατικό κορβανά, αλλά έργα μεγάλα εμείς δεν απολαμβάνουμε. 

Χάρηκα πολύ που πέρασα από την Εγνατία Οδό, αυτό δεν υπήρχε όταν ήρθα εγώ πριν 35 χρόνια. Στην Κρήτη δεν έχουμε τέτοια έργα. Επί χούντας ξεκίνησε ένας άξονας. Σιδηρόδρομο δεν έχουμε, τίποτα. Έναν άξονα ξεκινήσαμε επί χούντας, δεν έχει ακόμα όχι ολοκληρωθεί, είναι άκρως επικίνδυνος. 

ΣΥΝΕΔΡΟΣ: (εκτός μικροφώνου)

Ι. ΛΥΚΟΣ: Λέω στην Κρήτη ο μόνος που είχε ξεκινήσει επί χούντας, ούτε καν δεν είναι ασφαλής. Χαίρομαι που στην υπόλοιπη Ελλάδα γίνονται αυτά τα έργα, αλλά γιατί το λέω.


Το ενεργειακό είναι το υπ’ αρ. 1 ζήτημα στη χώρα και στη Κρήτη. Ήλπιζα λοιπόν ερχόμενος από τα Σφακιά, ότι θα ακούσω μέσα στον σχεδιασμό της ΚΕΔΚΕ και μία αναφορά για το πρόβλημα του ενεργειακού ζητήματος στην Κρήτη. Δεν υπήρξε και η παρέμβασή μου εδώ δεν έχει να κάνει να σας πω τώρα τι ζητήματα υπάρχουν με το ενεργειακό στη Κρήτη. Απλώς να καταγραφεί. Είναι ένα έλλειμμα του Συνεδρίου. Δεν είμαι αυτήν την στιγμή εγώ αρμόδιος να σας πω. Μπορώ όμως να σας πω κάποια πράγματα. Για παράδειγμα θα σας πω ότι η Ευρωπαϊκή Ένωση τώρα και δέκα χρόνια, περιοχή στο Δήμο μου, η Νοτιοδυτική Κρήτη έχει τη μεγαλύτερη ηλιοφάνεια σε όλη τη Μεσόγειο. Υπήρξε μία προσπάθεια για ένα ηλιοθερμικό σταθμό στηριζόμενο σε αυτές τις δράσεις. 


Θέλω να πω δηλαδή ότι τα ζητήματα της ενέργειας στην Κρήτη είναι άκρως σημαντικά, είναι το υπ’ αρ. 1 πρόβλημα και δυστυχώς, Πρόεδρε, δεν έγινε καμία αναφορά στο Συνέδριό μας, που ξέρετε το ενεργειακό πρόβλημα στην Κρήτη είναι εκτός του δικτύου Ελλάδας. Όλα αυτά που είπατε ήταν άκρως ενδιαφέροντα. Εμένα με φώτισαν σε πάρα πολλά ζητήματα, αλλά οφείλω όμως να καταγράψω και δεν είμαι αυτός ο οποίος θα πω τι προσπάθειες έχουν γίνει από την Τοπική Αυτοδιοίκηση, από το κράτος, για να λύσουμε έστω ανεκτά το πρόβλημα της ενέργειας στην Κρήτη. Ξέρετε ότι εκεί δεν έχουμε κάνει καν χωροθετήσεις. Δεν έχουμε λιγνίτη εκεί, έχουμε πετρέλαια. Έχουμε τεράστια προβλήματα. 

Η παρέμβασή μου λοιπόν, γιατί δεν θέλω να σας κουράσω, είναι ότι θα πρέπει, δεν ξέρω αν θα πρέπει εμείς οι Κρητικοί να κάνουμε ένα ειδικό συνέδριο, αλλά θα έπρεπε  εδώ να υπήρχε μία αναφορά. 


Τώρα βέβαια, η δήλωση που είπε ο Πάρις, ότι δεν έχουμε σχέση με τα συμφέροντα, αυτή την κάνω εκ των προτέρων, δεν έχω καμία σχέση. 


Κλείνοντας, θα πω κάτι που αφορά όλη τη χώρα και αφορά και τη ΔΕΗ. Αφορά τη διατήρηση του φυσικού περιβάλλοντος. Εκπροσωπώ μία περιοχή που έχει ένα πανέμορφο φυσικό τοπίο, με πολλά δάση, αλλά μέσα από αυτά περνούν οι γραμμές της ΔΕΗ. Η συντήρηση των δικτύων μεταφοράς, που όταν δεν συντηρούνται  έχει ως συνέπεια τις πυρκαγιές και υπήρξαν δύο-τρεις περιπτώσεις σε εμάς, είναι ένα μεγάλο ζήτημα το οποίο η ΔΕΗ δεν το προσέχει και θα έρθει η στιγμή που θα το πληρώσουμε πολύ ακριβά, αν δεν το έχουμε πληρώσει ήδη, γιατί ξέρουμε ότι η ΔΕΗ έχει έναν μηχανισμό τεράστιο, νομικούς και πάντα βγάζουν την ουρά τους απέξω. Κάποιες πυρκαγιές οφείλονται σε αυτήν την ιστορία. 

Το δεύτερο, που νομίζω πάλι εκεί δείχνει ότι ναι μεν μιλάμε για αποκέντρωση, αλλά μιλάμε για αθηνοκεντρικό κράτος, η υπογειοποίηση των καλωδίων δεν αφορά μόνο την Αθήνα και τη Θεσσαλονίκη. Εμείς για να κάνουμε μια υπογειοποίηση, πληρώνουμε. Οι Αθηναίοι δεν πληρώνουν. Αυτά δεν είναι ζητήματα που θα πρέπει να τεθούν;


Κλείνοντας, θέλω να καταγραφεί στο Συνέδριο ότι η Κρήτη, παρότι είναι στην Τοπική Αυτοδιοίκηση, παρότι έχει ζήτημα ενέργειας, στο Συνέδριο το θεματικό της ΚΕΔΚΕ «Ενέργεια – Τοπική Αυτοδιοίκηση», ήταν απούσα και αυτό με στεναχωρεί πολύ. 


Σας ευχαριστώ. 

ΠΡΟΕΔΡΕΙΟ: Κατανοητός ο πόνος της ψυχής του συναδέλφου από τα Σφακιά. 


Ήθελα να πω ότι δεν ξέρω αν οι εκλογές που προέκυψαν αιφνίδια απέτρεψαν πολλούς Κρητικούς Δημάρχους να έρθουν εδώ. Φαντάζομαι θα είχαν πολλοί την βούληση να έρθουν εδώ να παρακολουθήσουν. Εμείς ως ΚΕΔΚΕ δεσμευόμαστε ότι σε συνεργασία με τις τέσσερις ΤΕΔΚ της Κρήτης, μπορούμε να κάνουμε μία Ημερίδα ειδική για τα ενεργειακά προβλήματα της Κρήτης και τις ενεργειακές δυνατότητες που έχει η Κρήτη και οι υπηρεσιακοί παράγοντες της ΚΕΔΚΕ να το σημειώσουν. Κάποια στιγμή μέσα στο χειμώνα να έρθουμε στην Κρήτη, να πούμε αυτά τα πράγματα και να βοηθήσουμε. 

Ο επόμενος ομιλητής είναι ο κύριος Βολιώτης.

Κ. ΒΟΛΙΩΤΗΣ: Λέγομαι Κώστας Βολιώτης, προέρχομαι από τον χώρο των οικολογικών οργανώσεων και πιο συγκεκριμένα από τον χώρο του Πανελληνίου Δικτύου Οικολογικών Οργανώσεων. 


Από πολλούς εισηγητές τονίστηκαν τα προβλήματα που αναφύονται πάρα πολλές φορές όταν πάνε να εγκατασταθούν ανανεώσιμες πηγές ενέργειας σε κάποιες περιοχές. Υπάρχουν αντιδράσεις από τις τοπικές κοινωνίες, πολλές φορές και από Δήμους. 


Αυτό οφείλεται εν πολλοίς και εδώ πρέπει να κάνουμε μια αυτοκριτική, πρώτον, από έλλειψη  σωστής ενημέρωσης, από έλλειψη επαρκούς ενημέρωσης και από έλλειψη κάποιας διαδικασίας η οποία ενδεχόμενα μπορεί να αποτρέψει τις αντιδράσει αυτές. 


Είχαμε μία συνεργασία πριν από χρόνια με την ΚΕΔΚΕ, δηλαδή η ΚΕΔΚΕ, το Πανελλήνιο Δίκτυο Οικολογικών  Οργανώσεων, το ΚΑΠΕ και ο Σύνδεσμος των Επενδυτών από τις ΑΠΕ και είχαμε βγάλει ένα μνημόνιο, που μέσα σε αυτό υπήρχε και μία παράγραφος η οποία αναφερόταν στη δημιουργία ενός φόρουμ το οποίο θα μπορούσε να λειτουργεί όταν υπάρχουν αντιδράσεις, όπου υπάρχουν αντιδράσεις, σε μια διαδικασία να πειστεί η τοπική κοινωνία ότι τα πράγματα δεν είναι έτσι όπως λέγονται από κάποιους. 


Αυτό δυστυχώς δεν λειτούργησε, όπως επίσης – εδώ είναι το στοιχείο της αυτοκριτικής, κύριε Πρόεδρε – ούτε η Τοπική Αυτοδιοίκηση, ούτε και οι υπόλοιποι φορείς, έχουν επαρκώς ενημερώσει τις τοπικές κοινωνίες για το τι ακριβώς συμβαίνει με τις ΑΠΕ και για αυτόν τον λόγο υπάρχουν ορισμένες υπερβολές, λέγονται ανυπόστατα πράγματα και για αυτό και οι αντιδράσεις πολλές φορές οξύνονται χωρίς να υπάρχει λόγος. Μερικές φορές μπορεί να υπάρχει. 


Αυτό λοιπόν ίσως είναι κάτι που πρέπει να το δούμε πιο ενεργά  στο μέλλον. 


Το δεύτερο που ήθελα να πω, είναι ότι η τεχνολογία εξελίσσεται συνεχώς και υπάρχουν πληροφορίες για διαφόρων ειδών τεχνολογίες οι οποίες ενδεχόμενα μελλοντικά θα μπορέσουν να συνεισφέρουν στο ενεργειακό έλλειμμα και το παγκόσμιο και αυτό που μας ενδιαφέρει εμάς στον ελλαδικό χώρο. 

Επομένως, όπως είχε πει ο κύριος Κουκουλόπουλος, πρέπει να υπάρχει, πολύ σωστά, ένας μακροπρόθεσμος ενεργειακός σχεδιασμός, ο οποίος να επικαιροποιείται ανάλογα με τις εξελίξεις. Αυτό είναι πάρα πολύ σωστό και πιστεύω ότι σαν χώρα υστερούμε σε αυτό τον τομέα. 

Ήθελα όμως να διαφωνήσω με τον αγαπητό κύριο Κουκουλόπουλο, σε ένα σημείο. Θα μου επιτρέψετε να διαφωνήσω στο θέμα της πυρηνικής ενέργειας. 

Π. ΚΟΥΚΟΥΛΟΠΟΥΛΟΣ: (εκτός μικροφώνου)

Κ. ΒΟΛΙΩΤΗΣ: Χαίρομαι που το ακούω. 

Π. ΚΟΥΚΟΥΛΟΠΟΥΛΟΣ: (εκτός μικροφώνου)

Κ. ΒΟΛΙΩΤΗΣ: Θα απαντήσω και σε αυτό.


Θέλω να σας ενημερώσω για ένα γεγονός που έγινε το 1977. Είχε πει ο τότε Υπουργός Δημοσίων Έργων, δεν υπήρχε ΥΠΕΧΩΔΕ τότε, ότι θα δημιουργηθεί πυρηνικό εργοστάσιο στην Κάρυστο γιατί εκεί δεν γίνεται ποτέ σεισμός. 

Έγινε μια διαδήλωση μια Κυριακή στην Κάρυστο και την Τρίτη έγινε σεισμός στην Κάρυστο, που δεν γινόταν ποτέ. Αυτός είναι και ο λόγος, σας βεβαιώνω για αυτό, πιστέψτε με, που δεν έχουμε ακόμα πυρηνικό εργοστάσιο στην Ελλάδα. Από αυτήν την τρομερή σύμπτωση. 

Όσον αφορά το θέμα του ότι γύρω-γύρω κυκλωνόμαστε από πυρηνικούς σταθμούς και είναι γεγονός, εμείς τουλάχιστον σαν οικολογικό κίνημα, σε συνεργασία με τις άλλες οικολογικές οργανώσεις, προσπαθούμε να το αποτρέψουμε και η ΚΕΔΚΕ και η Τοπική Αυτοδιοίκηση οφείλει να ενεργεί σε αυτήν την κατεύθυνση και πολύ περισσότερο το κράτος και πολύ περισσότερο μάλιστα για το γεγονός ότι είμαστε χώρα της Ευρωπαϊκής Ένωσης, που ενδεχόμενα δεν είναι κάποιες γύρω-γύρω χώρες που πάνε να εγκαταστήσουν πυρηνικούς σταθμούς και θα μπορούσαμε μέσω της Ευρωπαϊκής Ένωσης ενδεχόμενα να αποτρέψουμε την εγκατάστασή τους. 


Παρ’ όλα αυτά, ακόμα και αν δημιουργηθούν πυρηνικοί σταθμοί, άλλο είναι να γίνει στην Κάρυστο πυρηνικός σταθμός και άλλο είναι να γίνει στο Κοζλοντούι ή ακόμα μακρύτερα ή στο απόγειο της Τουρκίας, γιατί σίγουρα παίζει ρόλο, πιστεύω ότι πολλοί από εσάς το γνωρίζετε αυτό το πράγμα, παίζει ρόλο και η απόσταση όσον αφορά τις επιπτώσεις. Το Τριπιάτ ήταν δίπλα στα πυρηνικά εργοστάσια και για αυτό υπέστη και τις μεγαλύτερες συνέπειες. 

Όσον αφορά όμως την πυρηνική ενέργεια, υπάρχει και ένας άλλος…

Π. ΚΟΥΚΟΥΛΟΠΟΥΛΟΣ: (εκτός μικροφώνου)

Κ. ΒΟΛΙΩΤΗΣ: Ναι, έχετε δίκιο, αλλά να αγωνιστούμε μαζί να καταφέρουμε να μην γίνουν αυτά.


Ήθελα να προσθέσω και κάτι άλλο, το οποίο μας ενδιαφέρει ως χώρα. Η πυρηνική ενέργεια δεν είναι επένδυση. Δεν βγάζει τα λεφτά της η πυρηνική ενέργεια. Προωθείται με κατάλληλους τρόπους από τα λόμπι της πυρηνικής ενέργειας, αλλά αν γίνετε και εσείς και εγώ και εμείς ιδιώτες και πάμε να επενδύσουμε, δεν θα επενδύσουμε ποτέ στην πυρηνική ενέργεια διότι δεν βγάζει τα λεφτά της. 

Αφήστε λοιπόν τους άλλους να κάνουν όσο πιο μακριά τόσο καλύτερα πυρηνικούς σταθμούς και για τις συνέπειες, αλλά και για τις οικονομικές επιπτώσεις που μπορεί να έχει αυτό το πράγμα και κλείνω λέγοντας ότι εκτός από το όχι στην πυρηνική ενέργεια, υπάρχει ένα μεγάλο ναι φυσικά και από τον χώρο των οικολογικών οργανώσεων, στις ανανεώσιμες πηγές ενέργειας και όπως ειπώθηκε κατά κόρον αυτές τις δύο μέρες, είμαστε μία προνομιούχος χώρα με τον ήλιο, τον αέρα και όλα τα άλλα τα οποία έχουμε και εκεί πρέπει να στρέψουμε τις δυνάμεις μας, διότι μπορούμε και με τις νέες τεχνολογίες που αναπτύσσονται να γίνουμε χώρα αυτάρκης σε ενέργεια. 

Ευχαριστώ.

ΠΡΟΕΔΡΕΙΟ: Τον λόγο έχει ο κύριος Δημήτρης Μαυροματίδης, μέλος του Διοικητικού Συμβουλίου της ΤΕΔΚ Κοζάνης.

Δ. ΜΑΥΡΟΜΑΤΙΔΗΣ: Έχω μάλλον την τύχη να είμαι και ο τελευταίος που θα τοποθετηθεί και μια και αναφέρατε για την πυρηνική ενέργεια, να πω ότι δεν ξέρω αν πέρασε από την προσοχή όλων το τι έχει συμβεί πρόσφατα, πριν μερικούς μήνες, με το ΙΕΝΕ, όπου το ΙΕΝΕ σε ένα φόρουμ, σε μία συνάντηση εργασίας στη Βουλγαρία, προετοίμασε, έκανε μία προεργασία, για ένα συμφωνημένο κείμενο το οποίο θα δει το φως της δημοσιότητας σύμφωνα με το δικό του ιστότοπο γύρω στον Οκτώβρη και θα μιλάει ακριβώς για την πυρηνική ενέργεια στην Νοτιοανατολική Ευρώπη. 

Είναι δηλαδή αυτό που από τη μία άκρη, από τη μία λέει ο κύριος Κουκουλόπουλος για το ζήτημα της περικύκλωσης και από την άλλη έχουμε ένα Ινστιτούτο στο οποίο συμμετείχε και το Υπουργείο Εξωτερικών, για αυτό έχω αρθρογραφήσει - είμαι αυτός που έχει το ΕΝΕΡΓΕΙΑ – ΚΟΖΑΝΗ, για όσους δεν ξέρουν. Ήδη εμείς αν θέλετε εμμέσως, με τις πολιτικές μας, μπορεί σε επίπεδο Υπουργείο Ανάπτυξης να το σταματάμε, αλλά σε επίπεδο συζήτησης την έχουμε ήδη ανοίξει. Απλά δεν τολμούμε να το ομολογήσουμε. 

Αυτή είναι μία πραγματικότητα και να πω πριν έρθω στην τοποθέτηση την οποία θα σας δώσω γραπτή, να πω και ένα δεύτερο ζήτημα. 
Έχω επίσης την εντύπωση ότι επειδή ζούμε, ίσως είναι καλύτερες περίοδοι όταν έχουμε προεκλογικές, θεωρούσα στην αρχή ότι για το Συνέδριο είναι μια αρνητική συγκυρία να έχουμε προεκλογική περίοδο, ίσως είναι καλύτερη συγκυρία να μπορούμε να πάρουμε μερικές αποφάσεις οι οποίες θα αφορούν ανεξαρτήτου κυβέρνησης το πώς πρέπει να πορευόμαστε σχετικά με τους δημότες μας που παλεύουν σε κάποια Τοπικά Διαμερίσματα πληττομένων Δήμων. 
Για να είμαι ακριβής, είχαμε εδώ πέρα παραδείγματα των Τοπικών Διαμερισμάτων Ακρινής, Ρυακίου, οι οποίοι αυτήν την στιγμή είναι στα δικαστήρια από τη ΔΕΗ, το είχα φέρει και στο Δ.Σ. της ΤΕΔΚ, όπου ομονοήσαμε για ένα σκληρό κείμενο προς τη ΔΕΗ και για τον τρόπο που τέλος πάντων έχει συμπεριφερθεί και θεωρώ λοιπόν και το καταθέτω ως πρόταση στο Προεδρείο, ότι η ΚΕΔΚΕ θα πρέπει να παρίσταται για τα ζητήματα που αφορούν τους ίδιους τους κατοίκους, όταν τα οικεία Δημοτικά Συμβούλια φυσικά συνηγορήσουν για να υπάρχει και η έννοια της τοπικής δημοκρατίας, για να μην δηλαδή γίνεται καταστρατήγηση θεμελιωδών δικαιωμάτων και της άλλης πλευράς, αλλά από την άλλη θα πρέπει η ΚΕΔΚΕ να παρίσταται όταν της ζητείται, γιατί έχει πολύ μεγάλη και βαρύνουσα σημασία ως φορέας να μπορεί να παρίσταται για να «σώνει» από διώξεις που έχουν σχέση κυρίως με περιβαλλοντικά ζητήματα, με το δικαίωμα δηλαδή των ανθρώπων – να το πω πολύ λαϊκά – να αναπνέουν. 
Αυτό θα έπρεπε κάποια στιγμή, δεν ξέρω, γιατί εγώ είμαι νεότερος, από τους νεότερους ίσως στις ΤΕΔΚ και στην ΚΕΔΚΕ, αν και δέκα χρόνια το παρακολουθώ, δεν ξέρω αν έχει παρθεί, αν δεν έχει παρθεί, θα το ήθελα.
Να έρθω τώρα και στο κλείσιμο για το Επιχειρησιακό Πρόγραμμα, το οποίο ο κύριος Κοτρωνιάς με την βασική του εισήγηση έχει θέσει. Θα σας πω ότι στο τακτικό Συνέδριο της ΚΕΔΚΕ που είχε γίνει, το τελευταίο τακτικό Συνέδριο που είχε γίνει στη Θεσσαλονίκη, στον αντίστοιχο θεματικό κύκλο για περιβάλλον και ανάπτυξη, είχα αναφέρει και σας το είχα καταθέσει γραπτά στο Προεδρείο, δεν ξέρω ποιος ήταν τότε στο Προεδρείο, ότι επειδή η ενέργεια είναι και στην κορυφή πια των θεμάτων αντιμετώπισης μιας κοινωνίας, γνωρίζετε – σας είχα πει – τι συμβαίνει στην ενεργειακή λεκάνη Κοζάνης – Φλώρινας και τι πρόβλημα υπάρχει; 

Δεν νομίζω ότι χρειάζεται να πούμε περισσότερα – είχα γράψει περισσότερα – για τον απλούστατο λόγο ότι είδατε χθες την αντίδραση όχι μόνο τη δική μου, αλλά και πολλών αν θέλετε όχι μόνο συνδικαλιστών, αλλά και απλών πολιτών, σε σχέση με τον κύριο Αθανασόπουλο, που ήταν με μία κριτική στάση και όχι με μια στάση οποιασδήποτε άλλης αντιπαλότητας, ήταν δηλαδή μία στάση που είχε να κάνει με την επίλυση βασικών ζωτικών ζητημάτων για την περιοχή και τίποτα περισσότερο. 
Τότε λοιπόν είχα προτείνει στο Επιχειρησιακό Σχέδιο της Τοπικής Αυτοδιοίκησης για προστατευόμενες περιοχές που ψηφιζόταν, να προβλεφθούν ονομαστικά και οι ενεργειακές περιοχές της Αρκαδίας, της Κοζάνης και της Φλώρινας. Κατά αντίστροφη λοιπόν αναλογία, διότι και αυτές στην ουσία είναι προστατευόμενες εντός εισαγωγικών, περιοχές και μάλιστα με τις ίδιες δράσεις που προβλέπονταν στην εισήγηση, ενημέρωση, ευαισθητοποίηση, παρακολούθηση, αποκατάσταση, αναβάθμιση, πρόληψη, προφύλαξη, προώθηση τοπικής βιώσιμης ανάπτυξης. Τα ονοματίζω γιατί έτσι ακριβώς ήταν στο προηγούμενο Συνέδριο της ΚΕΔΚΕ και επειδή πρέπει να έχουμε μία συνέχεια στους λόγους και τις πράξεις μας και ιδίως ως ΚΕΔΚΕ  για να μπορούμε να πορευόμαστε και κατά την επόμενη μέρα, θεωρώ λοιπόν, όπως τότε είχα προτείνω, καταθέτω πάλι και σήμερα την πρόταση και παρακαλώ να εξεταστεί. 
Δίνεται μία μοναδική ευκαιρία, όπως έχετε καταλάβει όλοι, χθες ειδικότερα σε αυτήν την αίθουσα, αλλά και με τους προλαλήσαντες κατά τις εισηγήσεις, εννοώ δηλαδή θεσμικούς του Νομού Κοζάνης, να εφαρμόσει λοιπόν η ΚΕΔΚΕ όλες αυτές τις πολιτικές τις οποίες ο κύριος Κοτρωνιάς στη βασική του εισήγηση ανέφερε, με τον προγραμματισμό αν θέλετε, της μετεγκατάστασης των οικισμών της Κοζάνης ως ένα εθνικό έργο επίδειξης. Τι θέλω να πω: δηλαδή ως ένα demonstration project της ελληνικής Αυτοδιοίκησης για το μέλλον.

Θα μπορούσαμε λοιπόν να συμμετέχουμε και να δημιουργηθεί με τη συμβολή της ΚΕΔΚΕ ένα έργο καλής πρακτικής με τους οικισμούς που είναι υπό μετεγκατάσταση, διότι για όσους δεν γνωρίζουν, είδαμε και με τα ερωτήματα που θέσαμε στον Πρόεδρο, ότι έχουμε αναγκαστική κατασκευή νέων οικισμών από το μηδέν, άρα έχουμε δυνατότητα σχεδιασμού και όχι ανασχεδιασμού. 

Συνδέοντας λοιπόν με όσα λέει ο κύριος Κοτρωνιάς στη βασική του εισήγηση, αυτός ο οικισμός θα μπορεί να έχει τις βέλτιστες πρακτικές για την ορθολογική χρήση των ενεργειακών πόρων, την εξοικονόμηση ενέργειας, ακριβώς δηλαδή, το αντέγραψα από την εισήγηση την οποία καταθέσατε ως ΚΕΔΚΕ. 
Άρα λοιπόν, οι παραπάνω οικισμοί στο υπό δημιουργία ειδικό πρόγραμμα Ενημέρωση – Ευαισθητοποίηση και Εκπαίδευση, θα μπορούσαν να συμπεριληφθούν για εφαρμοσμένη ενεργειακή πολιτική.
Δεν νομίζω ότι θα πρέπει να επιμείνω σε αυτό. Να πω και κάτι τελευταίο, τελευταία παράγραφο και κλείνω. Είναι ότι ακούστηκε τόσο από τον κύριο Κουκουλόπουλο για τα τρία ενεργειακά μέρη, βασικά ενεργειακά μέρη που θα πρέπει να δημιουργηθούν, θα πρέπει να δημιουργηθούν αντίστοιχα κέντρα για να μπορούμε να δούμε τα ζητήματα και των ανανεώσιμων πηγών και του φυσικού αερίου αν δεν κάνω λάθος και όλα τα υπόλοιπα και φυσικά των παραδοσιακών βασικών μονάδων, όπως έχουμε των λιγνιτικών. 

Θα ήθελα λοιπόν να πω ότι εδώ στην Κοζάνη εμείς είχαμε το ΕΤΕΣΚ, το οποίο διαφοροποιείται με τις πρόσφατες αποφάσεις, δεν ξέρω αν έχουν προλάβει, της ενσωμάτωσής του σε ένα κεντρικό σύστημα ερευνητικού κέντρου, άρα μειώνεται η αυτοδυναμία και η ευελιξία που θα μπορούσε να έχει  με την εδώ περιοχή. Αυτό είναι το ένα.
Το δεύτερο είναι ότι θα πρέπει η ΚΕΔΚΕ πια και συνεχίζω αν θέλετε και την πρόταση του Πάρι, θα πρέπει πια να τολμήσει όχι μόνο να μπαίνουμε στις οριζόντιες δράσεις, αλλά να μπούμε και σε κάθετη δράση και οι κάθετες αυτές δράσεις είναι ότι θα μπορούσαμε πια να εξειδικεύσουμε ένα αντίστοιχο κέντρο, όπως έχουμε το Lachti Center στη Φιλανδία, νομίζω είχατε μνημονεύσει, το οποίο μνημονεύεται μάλιστα ως καλό παράδειγμα καινοτομίας στην Ευρωπαϊκή Επιτροπή στις αντίστοιχες ιστοσελίδες και όπου με 1,5 μόλις εκατομμύριο  ευρώ αυτοί κατάφεραν στο αντίστοιχο Κοινοτικό Πλαίσιο Στήριξης να επενδύσουν στην ανάπτυξη των περιβαλλοντικών τεχνολογιών και με τη συγκέντρωση  μικρών και μεγάλων επιχειρήσεων, εκπαιδευτικών ιδρυμάτων και περιφερειακών αρχών και ούτε λίγο ούτε πολύ να δημιουργήσουν 170 νέες θέσεις απασχόλησης. Να μην πω περισσότερα. 

Με αυτόν τον τρόπο, για να έρθω και στη σύγχρονη επικαιρότητα, θα μπορούσαμε να εισαγάγουμε τα πραγματικά τοπικά μας σύμφωνα απασχόλησης ή μάλλον να μην τα λέω γιατί είναι και λίγο παρεξηγημένα και να μην συνηγορούμε με οποιονδήποτε τρόπο σε ευκαιριακές 20.000 τύπου θέσεων εργασίας με απλές συζεύξεις, γιατί έτσι θα κριθούμε για το πόσο σοβαροί είμαστε ή όχι στο μέλλον από την επόμενη γενιά, αν δηλαδή έχουμε αναπαραγάγει ή όχι απλά ένα σύστημα που απλά θα διογκώνει ένα δημόσιο τομέα, χωρίς συγκεκριμένη στόχευση. 

Ας τολμήσουμε λοιπόν ένα βήμα παραπάνω και ας δείξουμε ότι η Τοπική Αυτοδιοίκηση μπορεί να προχωρήσει και σε υποδομές, ακόμα και αν χρειάζεται από μέρους της ΚΕΔΚΕ να γίνουν οι αναγκαίες, αν δεν έχουν ήδη πραγματοποιηθεί, ομάδες εργασίας για αυτά τα θέματα.

Ευχαριστώ.

ΠΡΟΕΔΡΕΙΟ: Ευχαριστούμε πάρα πολύ. Χαίρομαι που νέα στελέχη έχουν τέτοια φιλοδοξία, να τα αναλάβει όλα η Αυτοδιοίκηση. Το ζήτημα είναι όμως γιατί; Βάζω εγώ ένα ζήτημα. Λέμε ότι θα τα κάνουμε όλα  εμείς, γιατί; Υπάρχει λόγος να τα κάνουμε όλα εμείς; Δηλαδή, θα υποκαταστήσουμε το κράτος παντού; Θα λύσουμε τα ενεργειακά θέματα εμείς; Την ανεργία εμείς; Τα πάντα εμείς; Δηλαδή, μια φορά μας ψηφίζουν εμάς οι πολίτες, την τετραετία, μία φορά ψηφίζουν τους Νομάρχες, μια φορά ψηφίζουν και τους Βουλευτές και τα κόμματα. Ας κάνουν και οι άλλοι κάτι. Όλα εμείς θα τα κάνουμε; Μην σας επηρεάζει δηλαδή αυτό το πράγμα. Το πολιτικό σύστημα είναι ανώριμο. 


Βάζω ένα φιλοσοφικό ερώτημα, γιατί να τα κάνουμε όλα εμείς; Το βάζω ως φιλοσοφικό ερώτημα, να προβληματιστείτε. Ας κάνουν και οι άλλοι κάτι. 

Σ. ΔΑΝΙΗΛΙΔΗΣ: Γιατί όλα αυτά η ευρωπαϊκή Τοπική Αυτοδιοίκηση τα κάνει εδώ και δεκαετίες.

ΠΡΟΕΔΡΕΙΟ: Ο προβληματισμός είναι για αυτούς που ασχολούνται με το κράτος. Εμείς δεν ψηφίζουμε; Γιατί δεν ζητάμε το κράτος να κάνει κάτι; 


Θέλω να πω και κάτι άλλο, πριν κάνει τοποθέτηση ο κύριος Τέγος. Να πω το εξής: στα τελευταία Συνέδρια, το λέω για το θέμα για τα βιοκλιματικά και όλα αυτά που ακούμε, η έννοια του βιοκλιματικού  έχει ξεπεραστεί πλέον. Είναι μία ρομαντική ιστορία, που πλέον δεν έχει απήχηση στη σημερινή εποχή. 

Σήμερα η νέα αντίληψη στον σχεδιασμό των πόλεων είναι μπλοκ, οικιστικά μπλοκ των 1.500, 2.000, 3.000 κατοίκων, με μηδενική επιβάρυνση στο περιβάλλον. Να αυτοπαράγουν το ρεύμα, να επαναχρησιμοποιούν τα λύματα για ποτίσματα, να κάνουν ανακύκλωση μόνοι τους, να μην παράγουν σκουπίδια. Αυτό είναι το ζητούμενο. Έχω παραστεί στο Άμστερνταμ πέρσι τον Σεπτέμβριο, όπου παρουσιάστηκε μία μελέτη του Πανεπιστημίου του Berkley , με παραγγελία που έκαναν οι Κινέζοι, η κυβέρνηση της Κίνας, για ένα σχήμα eco-block που δεν επιβαρύνει σε τίποτα το περιβάλλον.

Άρα λοιπόν, όλα αυτά που λέμε καλά είναι, αλλά από εδώ και μετά να κτίζουμε σωστά. Αν είναι να κτίζουμε πάλι ενεργοβόρα, σπάταλα, χωρίς σκέψη, χωρίς σχεδιασμό, δεν κάνουμε τίποτα. Άρα λοιπόν, να διορθώσουμε τα κακώς κείμενα, αλλά από εδώ και μετά τουλάχιστον να σχεδιάζουμε πόλεις ενεργειακά και περιβαλλοντικά που δεν θα επιβαρύνουν καθόλου, με μηδενικές επιβαρύνσεις. 

Ο κύριος Τέγος έχει τον λόγο.

Χ. ΤΕΓΟΣ: Θέλω να σεβαστώ απόλυτα τον χρόνο που υπάρχει, αλλά θέλω να θέσω τρία-τέσσερα πράγματα με αφορμή το κλείσιμο αυτής της συζήτησης. 


Θέλω να πω ότι και τις δύο μέρες οι εισηγήσεις οι οποίες ακούστηκαν, είτε από πολιτικά πρόσωπα, είτε από επιστήμονες, υπηρετούσαν συγκεκριμένες πολιτικές. Πολιτικές οι οποίες τουλάχιστον σε ευρωπαϊκό επίπεδο και η φιλελεύθερη πλευρά και η σοσιαλδημοκρατική πλευρά ταυτίζονται. Για αυτό και δεν έχουν βασικές διαφωνίες στα κύρια πολιτικά ζητήματα. 


Αυτό φάνηκε και χθες εδώ και σήμερα. Οι αντιπαραθέσεις οι οποίες έγιναν είναι εκ του ασφαλούς και καθόλου οι εκλογές δεν σηματοδότησαν οποιεσδήποτε εξελίξεις στο Συνέδριό μας. Είναι εκ των πραγμάτων δρομολογημένα αυτά τα πράγματα, μην δούμε και άλλα τους επόμενους μήνες. Δηλαδή δούμε και τις λεγόμενες μεγάλες συμμαχίες και στα ζητήματα της ενέργειας, διότι η πολιτική που ασκείται στην ενέργεια έχει μία βαθιά συναίνεση πολιτική. Ο ένας υλοποιεί τους νόμους του άλλου, με θρησκευτική ευλάβεια. Άρα λοιπόν, τα περί Αυτοδιοίκηση στο ρόλο αυτό, να τα ακούτε – με συγχωρείτε – και λίγο βερεσέ. 


Τι θέλω να πω, για να είμαι συγκεκριμένος. Εγώ εκείνο που πήρα σαν μέλος της Αυτοδιοίκησης και της ΚΕΔΚΕ και τα λοιπά, πήρα την εισήγηση του ΙΤΑ, αυτήν την περίληψη και προσπάθησα από αυτήν να καταλάβω τι ακριβώς επιδιώκουμε και τι θέλουμε. 

Η εισήγηση αυτή του ΙΤΑ υλοποιεί με θρησκευτική ευλάβεια, θέλει να υλοποιήσει με θρησκευτική ευλάβεια την ευρωενωσιακή πολιτική στα ζητήματα της ενέργειας. Στο όνομα λοιπόν της κλιματικής αλλαγής και της ζήτησης ενέργειας, θέλει να υποταχθεί  η Αυτοδιοίκηση σε αυτούς τους σκοπούς. 


Στόχος αυτής της πολιτικής είναι η διευκόλυνση, το ακούσατε εδώ να καταγγέλλεται με πολλούς και διάφορους τρόπους από τους εργαζόμενους της ΔΕΗ, διευκόλυνση της δράσης μεγάλων επιχειρηματικών ομίλων και πολύ μεγάλων συμφερόντων που υπάρχουν στο χώρο. 


Τα περί πράσινης οικονομίας και πράσινης ενέργειας, να τα δείτε στις πολιτικές που παροτρύνουν να εφαρμόζει η Αυτοδιοίκηση, στην ιδιωτικοποίηση, την πέρα για πέρα ιδιωτικοποίηση όλων των τομέων της ενέργειας, την εφαρμογή της περίφημης αρχής «ο ρυπαίνων πληρώνει», εγώ την παραφράζω και τη λέω «ο ρυπαινόμενος πληρώνει, ο ρυπαίνων επιχορηγείται, αυτό γίνεται σήμερα εδώ στη χώρα μας. Το εμπόριο των ρύπων, η πράσινη φορολογία και τα λοιπά. 


Η μελέτη λοιπόν έχει τρία πράγματα. Στο πρώτο, ότι η Αυτοδιοίκηση, λέει το ΙΤΑ, άρα τα λέει η ΚΕΔΚΕ αυτά, να πάρει μέρος στον σχεδιασμό και στην ανάπτυξη των ζητημάτων της ενέργειας, στην παραγωγή και στη προμήθεια και στην εξοικονόμηση της ενέργειας. 


Για τα δύο πρώτα θέλω να πω εμείς τα απορρίπτουμε κατηγορηματικά. Δεν έχει καμία δουλειά η Αυτοδιοίκηση να μπει σε αυτά. Αυτά που ακούστηκαν εδώ για δημόσιο τομέα της ΔΕΗ και τα λοιπά, τα λένε αυτοί οι οποίοι έβαλαν πλάτη για να γίνει ανώνυμη εταιρεία η ΔΕΗ και ένα μέρος των μετοχών να το πάρει ο ιδιωτικός τομέας και τώρα φωνάζουμε. Τι φωνάζουμε τώρα; Για ποιο πράγμα φωνάζουμε; 


Στο θέμα της εξοικονόμησης θα μπορούσε να παίξει έναν καθοριστικό ρόλο η Αυτοδιοίκηση. Δεν θα μπορέσει όμως να τον παίξει τον ρόλο για τους εξής λόγους: διότι είναι ενταγμένη σε ένα  σύστημα το οποίο έχει τρία πράγματα. Το σύστημα αυτό θέλει τη λογική της απελευθέρωσης  σε όλα τα επίπεδα της ενέργειας. Το δεύτερο, έχει ισχυρά επιχειρηματικά συμφέροντα να αντικρούσει, που δεν μπορεί. Ακούστηκαν εδώ παραδείγματα, δεν θέλω να τα πω και δεν έχω τον χρόνο και το τρίτο, όλα στην Αυτοδιοίκηση σήμερα λειτουργούν με την λογική της ανταποδοτικότητας. Θα πληρώσεις για να πάρεις. Οι ανάγκες δηλαδή της λαϊκής οικογένειας και των λαϊκών στρωμάτων, πάνε στο περιθώριο. Ακούσατε για τιμές που μπορεί να φτάσει η κιλοβατώρα και τα λοιπά.  


Συνεπώς, μέσα σε αυτές τις συνθήκες ούτε και τα προγράμματα ΕΞΟΙΚΟΝΟΜΩ και τα λοιπά θα μπορέσουν να παίξουν ουσιαστικό ρόλο. 


Τι χρειάζεται; Χρειάζεται ένα ολόκληρο πλαίσιο διαφορετικής αντίληψης και πολιτικής κατεύθυνσης, εις την οποία οι συσχετισμοί σήμερα δεν περνούν, αλλά θα έλεγα επειδή η Αυτοδιοίκηση είναι κατεξοχήν χώρος δημοκρατικού διαλόγου, δείτε τώρα τι γίνεται: επειδή οι πολύ μεγάλες δυνάμεις τα βρίσκουν σε αυτά, συγκλίνουν δηλαδή, μην κοιτάτε τώρα που έρχονται εκλογές και τραβά ο ένας το χαλί του άλλου, στα βασικά ζητήματα  συγκλίνουν απόλυτα. Λέει λοιπόν ο Πρόεδρός μας ότι είχαμε δει στο πολιτικό σκέλος να είναι ο Χρυσοχοΐδης και ο Χατζηδάκης, λες και άλλη άποψη δεν υπάρχει, τρίτη. Αυτοί λοιπόν εξοβελίζουν στην Αυτοδιοίκηση όλες αυτές τις απόψεις, δεν βάζουν ούτε ένα εισηγητή, λέει χαιρέτισαν τα κόμματα. Εντάξει, τα κόμματα, να τα βάλουμε και αυτά να μην μιλάνε; Μιλάνε τα κόμματα, αλλά και εισηγητές και επιστήμονες διαθέτει και η άλλη, η μικρότερη σε συσχετισμούς άποψη. Αποκλείεται όμως τα τελευταία χρόνια από όλα τα συνέδρια. 

Λέω λοιπόν, θα μπορούσε να υπάρχει επιστήμονας από αυτή την άποψη, να υπερασπιστεί, γιατί και οι επιστήμονες πολιτικές υπηρετούν και τις χρησιμοποιούν κατά το δοκούν, όταν εξυπηρετούν συγκεκριμένες πολιτικές. Δεν έγινε αυτό, δεν γίνεται.


Άρα λοιπόν, βασικό αίτημα θα μπορούσε να είναι παραδείγματος χάριν, που δεν ακούστηκε, ο αγώνας  για να μην περάσει η απελευθέρωση της ενέργειας. Να έχει δηλαδή η ενέργεια ενιαίο, αποκλειστικό κρατικό δημόσιο χαρακτήρα. Αυτό το πράγμα καταργήθηκε, δεν ακούγεται. 

Κλείνω με το εξής: μου έκανε τεράστια εντύπωση η διαφορετική προσέγγιση δύο εισηγητών της ΚΕΔΚΕ. Ο βασικός εισηγητής της ΚΕΔΚΕ για τα ζητήματα των θέσεων της ΚΕΔΚΕ, έβαλε ορισμένα ζητήματα. Δεν είχε αυτά που είπε ενάντια στη ΔΕΗ ο παρακείμενος εδώ, ο Δήμαρχος, ο φίλος ο Σίμος. Είναι δυνατόν άλλα να λέει ο Σίμος και άλλα να λέει η κεντρική εισήγηση της ΚΕΔΚΕ; Πώς συμβιβάζεται αυτό το πράγμα; Δεν υπάρχει ενιαία αντίληψη σε αυτά τα ζητήματα;

Σ. ΔΑΝΙΗΛΙΔΗΣ: Εγώ αναφέρθηκα σε ομόφωνες αποφάσεις της ΚΕΔΚΕ. 

Χ. ΤΕΓΟΣ: Ακούστε με. Η εισήγηση του βασικού εισηγητή της ΚΕΔΚΕ, να τα περάσει όμορφα και γλυκά για να μην ταράξουμε πολύ. Ο Σίμος ύστερα από εκεί, να λέει «τα είπα καλά στον Πρόεδρο;» Δηλαδή, γιατί στον Πρόεδρο της Δημόσιας Επιχείρησης δεν μπορούμε ευθύς και εξαρχής να του βάλουμε τα ζητήματα που θέλουμε να μας λύσει σαν ΚΕΔΚΕ; Δεν το θέλουμε αυτό διότι φοβόμαστε αυτές τις ρήξεις και δεν τις επιδιώκουμε. 


Για όλους αυτούς τους λόγους εμείς είμαστε ριζικά, θέλω να το πω για να καταγραφεί, όχι για κανέναν άλλον λόγο, ούτε ακροατήριο ήθελα να έχω και τα λοιπά, στα πρακτικά αυτού του Συνεδρίου, ότι και αυτό το Συνέδριο υπηρετεί αυτές τις συναινετικές ευρωενωσιακές πολιτικές, οι οποίες θα αναπαράγουν τα προβλήματα και δεν θα λύσουν προβλήματα περιβάλλοντος. Τουναντίον, θα τα οξύνουν ακόμα περισσότερο στα ευθύς επόμενα χρόνια και βέβαια θα κάνουν πολύ δυσκολότερη τη ζωή ανθρώπων με χαμηλό εισόδημα. 

ΠΡΟΕΔΡΕΙΟ: Ευχαριστούμε πολύ τον κύριο Τέγο. Θα καταγραφεί στα πρακτικά η διαφωνία του στη σύγκλιση, δηλαδή υπάρχει κάποια παράταξη που δεν θέλει να έχουμε σύγκλιση. Αυτό όμως καταλαβαίνετε ότι δεν μπορεί να γίνει σε όλα τα θέματα. Δηλαδή, δεν μπορεί να έχουμε παντού διαφορές. Κάπου πρέπει να συγκλίνουμε. Πιστεύουμε όμως ότι στα στοιχειώδη και στα οφθαλμοφανή πρέπει να συγκλίνουμε, να μην τα βλέπουμε όλα άσπρα-μαύρα. 

Έχω έτοιμο το σχέδιο των συμπερασμάτων, να σας το διαβάσω και επί αυτού αν υπάρχουν αντιρρήσεις ή διατυπώσεις, να το ξανά δούμε. 

Π. ΣΑΜΑΡΑΣ: Λέγομαι Πέτρος Σαμαράς, είμαι καθηγητής στο ΤΕΙ Δυτικής Μακεδονίας, στο Τμήμα Τεχνολογιών Αντιρρύπανσης και ένα από τα ιδρυτικά μέλη του επιστημονικού φορέα για την ενεργειακή αξιοποίηση των απορριμμάτων. 

Θα ήθελα να πω δύο λόγια που θα ξεφύγουν λίγο από τις προηγούμενες τοποθετήσεις, δύο λόγια που έχουν σχέση και με τους δύο άξονες αυτής της οργάνωσης και την ενέργεια και την Τοπική Αυτοδιοίκηση και που έχουν σχέση και με τα απορρίμματα και με το περιβάλλον. 

Τα δύο θέματα έχουν ήδη συζητηθεί σε μία ημερίδα που κάναμε γύρω στα τέλη Μαΐου εδώ στην Κοζάνη, στο κτίριο της Περιφέρειας Δυτικής Μακεδονίας και στην οποία είχαμε επίσης την υποστήριξη του Δήμου Κοζάνης και της Περιφέρειας. 


Το πρώτο αφορά το θέμα της χρέωσης των τελών καθαριότητας από την Τοπική Αυτοδιοίκηση, ένα θέμα που έχει συμμετοχή η Τοπική Αυτοδιοίκηση, στον τομέα της συλλογής και της μεταφοράς των απορριμμάτων και όπου εδώ τώρα η χρέωση συνήθως γίνεται με την επιφάνεια. Αυτό το οποίο συζητάμε είναι να βρούμε τρόπους για να γίνει η χρέωση με πραγματική εφαρμογή της αρχής «ο ρυπαίνων πληρώνει» και πραγματικά εδώ θα γίνει ο ρυπαίνων, αυτός που βγάζει τα σκουπίδια θα το πληρώνει και όχι ο ρυπαινόμενος, όπως αναφέρθηκε από τον προηγούμενο ομιλητή. 


Εδώ καταλαβαίνετε ότι υπάρχουν πολλά οφέλη γιατί θα γίνει εκεί η χρέωση πραγματικά ανάλογα με το τι σκουπίδι βγάζει ο καθένας μας και όχι με διάφορους άλλους τρόπους. Μια πιο ορθολογική ας πούμε, χρέωση των τελών…

(αλλαγή κασέτας)

Π. ΣΑΜΑΡΑΣ: …ανακύκλωση και τα λοιπά. 

Το δεύτερο θέμα, είναι ένα θέμα το οποίο νομίζω καλό θα ήταν να αναφερθεί και να συμπεριληφθεί στην όλη συζήτηση για την ενέργεια και αυτό είναι η χρήση των απορριμμάτων και η αξιοποίηση του ενεργειακού τους περιεχομένου.


Τώρα τι γίνεται; Όλοι μας γνωρίζουμε τι γίνεται με τα σκουπίδια, τι γίνεται με τα απορρίμματα. Χρησιμοποιούμε ακόμα τεχνικές που ήδη έχουν εγκαταλειφθεί. Ακόμα και οι καινούργιες χώρες που μπήκαν, Βουλγαρία και τα λοιπά, στην Ευρωπαϊκή Ένωση, είναι πολύ πιο μπροστά από εμάς σε αυτό το θέμα. Εμείς ακόμα επιμένουμε να σχεδιάζουμε ΧΥΤΑ και να πάμε να τα πετάμε τα σκουπίδια μας. Μια τεχνική που είμαστε περίπου γύρω στα 20 χρόνια πίσω από τις άλλες χώρες της Ευρωπαϊκής Ένωσης. Έτσι χάνουμε πολλά πράγματα και ένα από αυτά που χάνουμε είναι και το ενεργειακό περιεχόμενο των απορριμμάτων. 


Σε αρκετές χώρες, η Στοκχόλμη έχει ανακηρυχθεί πράσινη πόλη, στο κέντρο της Στοκχόλμης υπάρχει μονάδα ενεργειακής αξιοποίησης απορριμμάτων. Το ίδιο γίνεται και στο κέντρο του Παρισιού, στη Βιέννη μέσα. Υπάρχουν αρκετές μονάδες σε όλη την Ευρώπη, οι οποίες πραγματικά είναι μονάδες καθαρές, είναι καθαρότερες από νοσοκομεία, μονάδες οι οποίες έχουν ως στόχο να αξιοποιούν την ενέργεια των απορριμμάτων και εδώ βέβαια η Τοπική Αυτοδιοίκηση παίζει  σημαντικό ρόλο γιατί αυτός είναι ο φορέας που ας πούμε λειτουργεί και είναι υπεύθυνη για αυτές τις μονάδες. 


Έχουμε λοιπόν τα απορρίμματα, έχουμε την ενεργειακή αξιοποίηση, έχουμε τοπικά την αξιοποίηση των απορριμμάτων και όχι το θάψιμο, δεν θεωρούνται πλέον απόβλητα, δεν θεωρούνται απορρίμματα. Θεωρείται ένα υλικό το οποίο μπορούμε να το χρησιμοποιήσουμε για να παράγουμε ενέργεια και να παράγουμε ενέργεια μέσα στην ίδια την πόλη, μέσα στον ίδιο τον οικισμό και να διαθέσουμε την ενέργεια μέσα στον ίδιο τον οικισμό αποφεύγοντας όλα τα άλλα τα προβλήματα της μεταφοράς και τα λοιπά. 


Κάτι ακόμα που είναι επίσης σημαντικό. Τα απορρίμματα σε ότι έχει σχέση με το βιοαποδομήσιμο κλάσμα τους, θεωρούνται βιομάζα. Αυτό είναι κάτι που τα σχετίζει με τις ΑΠΕ. Είναι πολύ σημαντικό αυτό το πράγμα, ότι περίπου το 50% των σκουπιδιών μπορεί να θεωρηθεί ως ΑΠΕ, ως βιομάζα.

Έτσι λοιπόν νομίζω ότι θα πρέπει να μπει μέσα στο θέμα της ενέργειας και των ευθυνών και της συμμετοχής της Τοπικής Αυτοδιοίκησης, να τεθεί και το θέμα των απορριμμάτων. 


Ευχαριστώ πολύ.

ΠΡΟΕΔΡΕΙΟ: Τα έχουμε όλα, μας τα έχουν φέρει οι εταιρείες. Όπως είπε ο κύριος Κουκουλόπουλος, δεν εκπροσωπώ καμία εταιρεία, αλλά η τεχνολογία προχωρά και θα δίνει λύση συνέχεια. Είπαμε, θα γίνουν σιγά-σιγά, αλλά όχι όλα από την Αυτοδιοίκηση. Να κάνουν και οι άλλοι φορείς που τους ψηφίζουμε, κάποια άλλα πράγματα. Όχι όλα στην Αυτοδιοίκηση. 


Θέλω να πω ότι σε αυτή τη σημερινή συζήτηση πήραν τον λόγο όλοι, μίλησαν. Ήταν όλοι πάρα πολύ σωστοί στο χρόνο, ακόμα και ο κύριος Κουκουλόπουλος μίλησε 35 λεπτά μόνο και έτσι τηρήθηκε το πρόγραμμα. 

Φτάσαμε λοιπόν δύο και μισή. Είχαμε πει ότι στις δύο θα τελειώσουμε, λαμβανομένου υπόψη ότι ξεκινήσαμε περίπου μία ώρα αργότερα, άρα είμαστε μέσα στο σωστό χρόνο. 


Να σας διαβάσω όπως έχει συντάξει η Επιτροπή Εισήγησης τα συμπεράσματα και αν υπάρχουν κάποιες διαφωνίες ή κάποια διατύπωση, να την ακούσω. 
ΣΥΝΕΔΡΟΣ: (εκτός μικροφώνου)
ΠΡΟΕΔΡΕΙΟ: Κοιτάξτε, οι παρεμβάσεις και ότι άλλο ειπώθηκε εκτός των κεντρικών εισηγήσεων, θα συμπεριληφθούν στα πρακτικά, τα οποία θα είναι και ψηφιοποιημένα και θα αναρτηθούν οι διάλογοι όλοι μετά την απομαγνητοφώνηση. 


Εδώ θα μπει το κύριο σώμα των συμπερασμάτων. Εδώ δεν μπορούμε να ψηφίσουμε εμείς και να πούμε ότι με επτά-τρία περνά ή δεν περνά.

ΣΥΝΕΔΡΟΣ: (εκτός μικροφώνου)

ΠΡΟΕΔΡΕΙΟ: Τα συμπεράσματα όμως, βγαίνουν από κάποιες εισηγήσεις ομιλητών. 
ΣΥΝΕΔΡΟΣ: (εκτός μικροφώνου)

ΠΡΟΕΔΡΕΙΟ: Ακούστε, παρεμβάσεις κάνετε. Δεν υπάρχει διαδικασία να ψηφίζουμε στα συνέδρια. 
ΣΥΝΕΔΡΟΣ: (εκτός μικροφώνου)

ΠΡΟΕΔΡΕΙΟ: Ακούστε κάτι, δεν ξέρω αν είστε καινούργιος σε αυτά τα θέματα, όταν γίνεται ένα συνέδριο, βγαίνουν κάποια συμπεράσματα. Οποιοσδήποτε άλλος θέλει να προσθέσει και κάτι άλλο, προστίθεται στο πρακτικό, στο βιβλίο που θα βγει. Θα υπάρχουν όλα εκεί μέσα. Δεν σημαίνει ότι επειδή έκανε κάποιος μία παρέμβαση, θα υπάρχει εδώ ένα Σώμα που θα ψηφίσει αν είναι σωστή ή όχι η παρέμβαση. 


«Συμπεράσματα Θεματικού Συνεδρίου της ΚΕΔΚΕ με θέμα: Ενέργεια και Τοπική Αυτοδιοίκηση, Προβλήματα και Προοπτικές.


Κοζάνη, 4 Σεπτεμβρίου 2009.


Α. Οι στόχοι της Ευρωπαϊκής Ένωσης για την εξοικονόμηση ενέργειας, τη μείωση εκπομπών αερίων φαινομένου του θερμοκηπίου και την αξιοποίηση των ΑΠΕ, με θεμελιακό τον στόχο τον 20-20-20 το 2020, που πλέον έχουν πάρει και νομικά δεσμευτική μορφή και για τη χώρα μας, επιβάλλουν μία νέα εποχή ενεργειακού σχεδιασμού τόσο σε εθνικό, όσο και σε τοπικό επίπεδο. 


Και στη χώρα μας ο ενεργειακός σχεδιασμός δεν μπορεί να παρά να βασίζεται στο τρίπτυχο ενεργειακή ασφάλεια, κόστος, περιβάλλον και να έχει μακροχρόνιο ορίζοντα.


Βασικός άξονας δράσεων πρέπει να είναι η εξοικονόμηση ενέργειας σε όλους τους τομείς δραστηριοτήτων που αφορούν τους ΟΤΑ, δηλαδή τον οικιακό, τον τριτογενή, δημόσιο και ιδιωτικό τομέα και τις μεταφορές και η αξιοποίηση των ΑΠΕ, δράσεις στις οποίες οι ΟΤΑ θα πρέπει να ανοίγουν δρόμους και να πρωτοπορούν. 


Β. Οι Σύνεδροι εκτιμώντας ότι τα αστικά κέντρα και οι πόλεις ευθύνονται άμεσα και έμμεσα για το πλέον του ήμισυ των εκπομπών αερίων θερμοκηπίου που προκύπτουν από τη χρήση της ενέργειας λόγω της ανθρώπινης δραστηριότητας, εκτιμώντας ότι οι τοπικές και περιφερειακές Αρχές μοιράζονται την ευθύνη για την καταπολέμηση της αύξησης της θερμοκρασίας του πλανήτη με τις εθνικές κυβερνήσεις και επομένως οφείλουν να λάβουν δεσμεύσεις και δράσεις προς την κατεύθυνση αυτή, εκτιμώντας ότι πολλές από τις δράσεις όσον αφορά την ενεργειακή ζήτηση και τις ανανεώσιμες πηγές ενέργειας που απαιτούνται για την αντιμετώπιση της διαταραχής του κλίματος, είτε εμπίπτουν στο πεδίο της αρμοδιότητας των τοπικών κυβερνήσεων, είτε δεν είναι εφικτές χωρίς την πολιτική στήριξή τους, εκτιμώντας ότι οι τοπικές και περιφερειακές Αρχές οφείλουν να πρωτοστατήσουν στην ανάληψη δράσης και να δώσουν το καλό παράδειγμα, δεδομένου ότι αποτελούν το επίπεδο διακυβέρνησης που βρίσκεται πλησιέστερα στους πολίτες και εκτιμώντας ότι η δέσμευση της Ευρωπαϊκής Ένωσης για τη μείωση των εκπομπών θα μπορέσει να υλοποιηθεί μόνο με τη συνδρομή των τοπικών φορέων, των πολιτών και των ενώσεών τους:

Πρώτον, προτείνουν την ανάληψη από την Τοπική Αυτοδιοίκηση συγκεκριμένων δράσεων σε τοπικό επίπεδο που αφορούν στην προετοιμασία απογραφής εκπομπών διοξειδίου του άνθρακα σε τοπικό επίπεδο. Στην κατάρτιση και υποβολή σχεδίων  δράσης για τη βιώσιμη ενέργεια. Στην προσαρμογή δομών για την επίτευξη του στόχου της εξοικονόμησης και ορθολογικής χρήσης ενέργειας και της μείωσης των εκπομπών και της αξιοποίησης των ΑΠΕ. Στην κινητοποίηση της κοινωνίας των πολιτών για την επίτευξη των προαναφερθέντων στόχων. Στην δημοσίευση των εμπειριών και των καλών πρακτικών. Στην υποβολή έκθεσης αξιολόγησης κάθε δύο χρόνια και την δυνατότητα εξακρίβωσης από εξωτερικούς φορείς, ώστε να γίνουν οι ΟΤΑ πολύ πιο πράσινοι, αλλά και πραγματικά πράσινοι. 


Δεύτερον. Ζητούν να παρθούν τολμηρές αποφάσεις στο θέμα της χωροθέτησης των ενεργειακών επενδύσεων και να αναδειχτούν οι περιοχές που έχουν ιστορική συμβολή στην ενεργειακή παραγωγή, Δυτική Μακεδονία, Μεγαλόπολη, Αλιβέρι, σε Κέντρα Ενεργειακής Τεχνολογίας. Τα Κέντρα αυτά θα πρέπει να στοχεύουν στην ανάπτυξη νέων τεχνολογιών για την παραγωγή και την εξοικονόμηση ενέργειας. 


Τρίτον. Προτείνουν την υιοθέτηση της πρότασης για τη σύνταξη και υλοποίηση από την ΚΕΔΚΕ σε συνεργασία με τα Υπουργεία Εσωτερικών και Ανάπτυξης, του Ειδικού Επιχειρησιακού Προγράμματος: Ενέργεια – Περιβάλλον – ΟΤΑ Σήμερα, ΕΠΟΣ, το οποίο έχει τα εξής αντικείμενα.
1) Δημιουργία Δικτύου για την ορθολογική χρήση ενέργειας στους Δήμους

2) Αξιοποίηση ενεργειακών πηγών των Δήμων

3) Δημιουργία κοινού πλαισίου κανονισμών

4) Πιλοτικές και καινοτόμες οριζόντιες δράσεις για την εξοικονόμηση ενέργειας σε τοπικό επίπεδο και θα μπορούσαν να χρηματοδοτηθούν από τον ΘΗΣΕΑ, το ΕΣΠΑ, το Υπουργείο Οικονομίας και Οικονομικών, Ν.3614/2007 και Υπουργείο Εσωτερικών και από το πρόγραμμα για την επιστημονική υποστήριξη των ΤΕΔΚ. 

Γ. Η ΚΕΔΚΕ υιοθετεί και στηρίζει όλα τα αιτήματα και τις προτάσεις που κατέθεσαν στο Συνέδριο οι εκπρόσωποι των Δήμων της Κοζάνης, της Δυτικής Μακεδονίας και όλων των περιοχών της χώρας που φιλοξενούν ορυχεία και μονάδες παραγωγής ηλεκτρικής ενέργειας της ΔΕΗ, για την αντιμετώπιση όλων των συσσωρευμένων προβλημάτων, οικονομικών, εργασιακών, περιβαλλοντικών και άλλα. 
Τα αιτήματα και οι προτάσεις αυτές θα κατατεθούν στις αρμόδιες Θεματικές Επιτροπές της ΚΕΔΚΕ και θα απασχολήσουν τις εργασίες του Τακτικού Συνεδρίου προκειμένου να ενταχθούν στην ατζέντα των θεμάτων  διαβούλευσης μεταξύ Τοπικής Αυτοδιοίκησης και κυβερνήσεων.»

Αυτό είναι το βασικό κείμενο. Εννοείται ότι όλα τα πρακτικά θα διατεθούν, όπως λέει ο επίλογος, στις αρμόδιες Επιτροπές, όπου εμπλέκονται στο θέμα αυτό. Επιτροπές Περιβάλλοντος, Επιτροπές Θεσμών, Επιτροπές Οικονομικών και ούτω καθεξής. 

 
Άρα λοιπόν, το υλικό που ήταν πάρα πολύ πλούσιο και δεν μπορεί να αξιολογηθεί σήμερα, ούτε μπορούμε εμείς να κρίνουμε την εισήγηση του κάθε επιστήμονα, νομίζω ότι αποτελεί υλικό το οποίο εντός του επόμενου χρονικού διαστήματος θα μπορέσει να αξιολογήσει και το Συνέδριο και οι Επιτροπές και το Διοικητικό Συμβούλιο της ΚΕΔΚΕ ανά πάσα στιγμή.


Ποιος θα ήθελε να κάνει παρατήρηση επί του  συγκεκριμένου σχεδίου; 

Δ. ΜΑΥΡΟΜΑΤΙΔΗΣ: Δημήτρης Μαυροματίδης, μέλος Δ.Σ. ΤΕΔΚ Κοζάνης. 


Στο ΕΠΟΣ εάν μπορεί να μπει τέταρτο και η λογική των έργων επίδειξης και ας προσδιοριστεί μετά με μία ομάδα έργου. 


Επίσης, επειδή είναι μία πολύ θετική εισήγηση και είχατε δίκιο, έπρεπε πρώτα να την ακούσω και μετά να τοποθετηθώ, στο τελευταίο κομμάτι που μιλάτε για τους Νομούς Κοζάνης και που θα έρθουν στο Τακτικό Συνέδριο, να μπει και η φράση ότι θα προωθήσει και την πρόταση, τέλος πάντων να μπει ότι είναι ενάντια η ΚΕΔΚΕ στις διώξεις κατοίκων για περιβαλλοντικά ζητήματα. Σε αυτούς τους Νομούς ούτως ή άλλως προκύπτουν τα περισσότερα. 
ΠΡΟΕΔΡΕΙΟ: (εκτός μικροφώνου)
Δ. ΜΑΥΡΟΜΑΤΙΔΗΣ:
Αν εννοείται, δεν υπάρχει πρόβλημα να διαφοροποιηθεί. 

ΠΡΟΕΔΡΕΙΟ: (εκτός μικροφώνου)

Δ. ΜΑΥΡΟΜΑΤΙΔΗΣ: Επειδή δεν έχετε γνώση τι συνέβη εδώ, για αυτό σας το λέω. Εδώ έγινε ένας χαμός, πήγε ο κόσμος δικαστήρια και λοιπά. 


Αυτό που ήθελα να σας πω είναι ότι τουλάχιστον στο ΕΠΟΣ να μπουν και τα έργα επίδειξης και να μην μείνουμε μόνο στις οριζόντιες δράσεις και ας εξειδικευτεί μετά με την όποια ομάδα έργου χρειαστεί, για να είναι πιο ευέλικτο.


Ευχαριστώ. 

Θ. ΓΚΟΤΣΟΠΟΥΛΟΣ: Δύο λεπτά να πω δύο πράγματα. Δεν έκανα παρέμβαση επειδή σαν μέλος του Διοικητικού Συμβουλίου ήθελα να ακούσω και τους υπόλοιπους και επειδή έχουμε τη δυνατότητα να μιλήσουμε και στην Αθήνα. 

Να πω δύο μικρές παρατηρήσεις σε αυτό που διαβάσατε. Προφανώς δεν γίνεται ψηφοφορία και ούτε πρόκειται εδώ να κάνουμε ανταλλαγή επιμέρους θέσεων και να ψηφίσουμε. 


Όμως θα πω δύο ζητήματα τα οποία αναφέρθηκαν από αρκετούς ομιλητές. Το ένα είναι κατά την γνώμη μου εξαιρετικά σημαντικό, αλλά και το άλλο, όπως σωστά είπε ο κύριος Δανιηλίδης, είναι και θέση της ΚΕΔΚΕ. 


Πείτε μου αν κάνω λάθος, θα ξεκινήσω από το δεύτερο, τις θέσεις της ΚΕΔΚΕ. Στα θέματα που έθιξε ο κύριος Δανιηλίδης χθες, που αφορά την υπογειοποίηση, που αφορά ένα πλέγμα επιμέρους ζητημάτων με την ΔΕΗ και τα οποία θέματα οι Δήμοι τα διεκδικούν, πιστεύω ότι πρέπει να μπουν γιατί είναι συγκεκριμένες διεκδικήσεις, επαναλαμβάνω, που αφορούν το σύνολο των Δήμων της χώρας.


Το δεύτερο που θέλω να πω και είναι σημαντικό κατά τη γνώμη μου, εξαιρετικά σημαντικό, αναφέρθηκε από πολλούς ομιλητές και από τον κύριο Κουκουλόπουλο και από τον Χρήστο τον Τέγο προηγούμενα. Θα πρέπει να αναφερθεί ότι στα θέματα της ενέργειας στη χώρα μας, πέραν του τι λέει η Ευρωπαϊκή Κοινότητα, ο δημόσιος χαρακτήρας αυτών των ζητημάτων πρέπει να παραμείνει κυρίαρχος. Η ΔΕΗ δηλαδή, να το πω έτσι, να είναι ο βασικός, ο αποκλειστικός θα έλεγα εγώ προσωπικά, μιλάω όμως για δημόσιο χώρο συνολικά, ο βασικός φορέας στα θέματα ενέργειας. 


Το θεωρώ εξαιρετικά σημαντικό. Δεν θέλω να το αναπτύξω, είναι μία μεγάλη κουβέντα, αλλά είναι ένα σημείο κλειδί, το οποίο αν δεν γραφτεί μέσα καταλαβαίνετε ότι για εμάς το κείμενο δεν έχει και πολύ μεγάλη σημασία. 

Ευχαριστώ. 

ΠΡΟΕΔΡΕΙΟ: Εννοείτε να γράψουμε ότι από τις τοποθετήσεις των εισηγητών, προέκυψε αυτό. Γιατί αυτά είναι συμπεράσματα, δεν είναι πολιτικό ψήφισμα. Να πούμε δηλαδή ότι από τις τοποθετήσεις των εισηγητών, επιτακτικό αίτημα ήταν να παραμείνει η ΔΕΗ ως βασικός μοχλός της ενεργειακής στρατηγικής της χώρας και με δημόσιο χαρακτήρα, κάπως έτσι. 


Αυτό μπορούμε να το προσθέσουμε. Δεν νομίζω ότι λέμε τίποτα άλλο. Άλλωστε αυτό ειπώθηκε και χθες, ότι οποιαδήποτε υποστήριξη στις ΑΠΕ, είναι πολύ μακρινό όνειρο. 

Να γραφτεί. Να γράψουμε εκεί που λέμε στην τρίτη παράγραφο, που αναφερόμαστε στη ΔΕΗ και λέμε για τα αιτήματα των Δήμων Κοζάνης και λοιπά, να πούμε επίσης  στο ίδιο άρθρο ότι επισημαίνουμε ότι στηρίζουμε το δημόσιο χαρακτήρα της ΔΕΗ διότι είναι η βάση για την ενεργειακή αυτονομία. Να το γράψουμε αυτό στην τρίτη παράγραφο. 

Σ. ΔΑΝΙΗΛΙΔΗΣ: Υπάρχουν και σοβαρές παραλείψεις ομόφωνων αποφάσεων της ΚΕΔΚΕ που έχουν σχέση με τα αιτήματα και δεν έχουν συμπεριληφθεί και για την τιμολογιακή πολιτική σε  σχέση με το μεγάλο καταναλωτή, που έχουμε πει, την Τοπική Αυτοδιοίκηση και σε σχέση με τις υπογειώσεις και σε σχέση με τα προγράμματα. 

ΠΡΟΕΔΡΕΙΟ: Προτείνω το εξής. Αυτά που ειπώθηκαν εδώ να τα συμπεριλάβουμε και να το δούμε στην Αθήνα την Τετάρτη που έχουμε Διοικητικό Συμβούλιο…

Σ. ΔΑΝΙΗΛΙΔΗΣ: Δεν ξέρω αν έχουμε δικαίωμα να δεσμεύσουμε πόρους του ΘΗΣΕΑ για αυτά τα προγράμματα.

ΠΡΟΕΔΡΕΙΟ: Σαν δυνατότητα άμα το θέλει ένας Δήμος, ας το βάλει. Εγώ λέω αυτά τα δύο που διατυπώθηκαν, ο δημόσιος χαρακτήρας της ΔΕΗ, που προέκυψε σαν συμπέρασμα και αυτές…

ΣΥΝΕΔΡΟΣ: (εκτός μικροφώνου)

Σ. ΔΑΝΙΗΛΙΔΗΣ: Αφού λέει χρηματοδοτικό πλαίσιο του ΘΗΣΕΑ. Δυνατότητες έχει ο κάθε Δήμος…

ΣΥΝΕΔΡΟΣ: (εκτός μικροφώνου)

ΠΡΟΕΔΡΕΙΟ: Ακούστε, την Τετάρτη έχουμε Διοικητικό Συμβούλιο. Ως την Τετάρτη να το αναμορφώσουμε λίγο και πριν πάμε στο Διοικητικό Συμβούλιο, θα το έχουμε, θα το δούμε και όλοι εμείς.

Ευχαριστούμε πάρα πολύ και επίσης θέλω να ευχαριστήσω και τα στελέχη της ΚΕΔΚΕ και του Δήμου Κοζάνης και της ΤΕΔΚ Κοζάνης που εργάστηκαν για αυτήν εδώ την εκδήλωση, το διήμερο αυτό Συνέδριο και να τους ευχαριστήσω πραγματικά για τον χρόνο που διέθεσαν. Νομίζω ότι πήγαν όλα πολύ καλά. 


Εύχομαι μια άλλη συνάντηση το χειμώνα, πριν αρχίσει η προεκλογική περίοδος, σε κάποιο άλλο μέρος. 

ΣΥΝΕΔΡΟΣ: Εκ μέρους του Δημάρχου και του Δημοτικού Συμβουλίου της Κοζάνης, για μία ακόμα φορά να ευχαριστήσω το Διοικητικό Συμβούλιο της ΚΕΔΚΕ, τους εκλεκτούς προσκεκλημένους και όλους τους Συνέδρους, που με την παρουσία σας τιμήσατε αυτές τις δύο μέρες την πόλη μας. 


Για όλους εμάς, για όλη την τοπική κοινωνία, το γεγονός ότι τα ζητήματα ενέργειας συζητήθηκαν εδώ, ήταν αν μη τι άλλο μία ηθική δικαίωση,  μία ηθική ικανοποίηση. 


Καλή επιστροφή στον τόπο σας, καλή επιτυχία σε όποιον επιχειρήσει να μεταπηδήσει το επόμενο διάστημα σε άλλο μετερίζι και καλή συνέχεια στο δημοτικό σας έργο. 


Σας ευχαριστούμε πολύ. 

